
other:: 
other:: 十誦律卷第五十三〔第九誦之二〕
translator:: 後秦北印度三藏弗若多羅譯
other:: 
###  6 二不定法
優波離問二不定法
優波離問佛：「若信語優婆夷，見比丘於初犯四波羅夷中隨所破戒語諸比丘，
應隨信語優婆夷語治不？」
佛言：「應隨語治。」「應與實罪相羯磨不？」
佛言：「應與。」 ^386c26

又問：「若二信語優婆夷，一人見比丘犯婬、一人見犯盜。
是二人語諸比丘，應隨此信語優婆夷語治不？」
答言：「應治。」「應與實罪相羯磨不？」
答言：「應與。」 ^386c29

問：「信語優婆夷見比丘行道時與女人作婬，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問是信語優婆夷言：『更有信語優婆夷不？』
答言：『有。』應問第二人。
若二人語同，應隨信語優婆夷治，應與實罪相羯磨。
若語不同言：『我不見行道時作婬，我見立坐作婬。』
爾時應問是比丘：『汝實云何？』
應隨是比丘語作。」 ^387a3

問：「若信語優婆夷，見比丘與剎利女作婬，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問言：『更有信語優婆夷不？』
答言：『有。』應問第二人。
若二人語同，應隨信語優婆夷治，應與實罪相羯磨。
若語不同言：『我不見與剎利女作婬，我見與婆羅門女、
毘舍、首陀羅女作婬。』
爾時應問是比丘：『汝實云何？』
應隨是比丘語作。」 ^387a11

問：「若信語優婆夷，見比丘與一白色女作婬，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問言：『更有信語優婆夷不？』
答言：『有。』應問第二人。
若第二人語同，應隨信語優婆夷治，應與實罪相羯磨。
若語不同言：『我不見與白色女作婬，我見與黑色女、
若黃色女、青色女作婬。』
爾時應問是比丘：『汝實云何？』
應隨是比丘語作。」 ^387a19

問：「若信語優婆夷，見比丘與長女人作婬，
語諸比丘，應隨信語優婆夷語治不？」
答言：「不應。」「應與實罪相羯磨不？」
答言：「不應。應問言：『更有信語優婆夷不？』
答言：『有。』應問第二人。
若第二人語同應治，應與實罪相羯磨。
若語不同言：『我不見與長女人作婬，我見與短女人、中女人作婬。』
爾時應問是比丘：『汝實云何？』
應隨是比丘語作。」 ^387a27

問：「若信語優婆夷，見比丘與女人於小便道作婬，
語諸比丘，應隨信語優婆夷語治不？」
答言：「不應。」「應與實罪相羯磨不？」
答言：「不應。應問言：『更有信語優婆夷不？』
答言：『有。』應問第二人。
若第二人語同，應隨信語優婆夷治，應與實罪相羯磨。
若語不同言：『我不見小便道作婬，我見大便道、口中作婬。』
爾時應問是比丘：『汝實云何？』
應隨是比丘語作。」 ^387b6

問：「若信語優婆夷，見比丘與女人大便道中作婬，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問：『更有信語優婆夷不？』
答言：『有。』應問第二人。
若第二人語同，應隨信語優婆夷治，應與實罪相羯磨。
若語不同言：『我不見大便道中作婬，我見小便道、口中作婬。』
爾時應問是比丘：『汝實云何？』
應隨是比丘語作。」 ^387b14

問：「若信語優婆夷，見比丘與女人口中作婬，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問：『更有信語優婆夷不？』
答言：『有。』應問第二人。
若第二人語同，應隨信語優婆夷治，應與實罪相羯磨。
若語不同言：『我不見口中作婬，我見於大小便道中作婬。』
爾時應問是比丘：『汝實云何？』
應隨是比丘語作。」 ^387b22

問：「若信語優婆夷，見比丘非時噉石蜜，
謂是噉肉，語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問是比丘：『有是事不？』
若比丘言：『我不食肉，我噉黑石蜜。』
應隨是比丘語作。」 ^387b29

問：「若信語優婆夷，見比丘非時噉酥，謂是噉穄米糜，
語諸比丘，應隨信語優婆夷語治不？」
答言：「不應。」「應與實罪相羯磨不？」
答：「不應。應問是比丘：『汝實有是事不？』
若比丘言：『我不食穄米糜，我噉酥。』
應隨是比丘語作。」 ^387c5

問：「若信語優婆夷，見比丘非時飲石蜜漿，
謂是噉粥，語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問是比丘：『有是事不？』
若比丘言：『我不噉粥，我飲石蜜漿。』
應隨是比丘語作。」 ^387c10

問：「若信語優婆夷，見比丘於女人股間出精，
謂正作婬欲，語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問是比丘：『有是事不？』
若比丘言：『我股間出精，不犯正婬。』
應隨自言治。」 ^387c15

問：「若比丘共一女人行道，有二信語優婆夷隨來。
一信語優婆夷見比丘摩觸女人身，謂作婬，
語諸比丘，應隨信語優婆夷治不？」
答言：「不應。應問第二人。」
「若事相違，我如所見說。
應隨信語優婆夷治不？」
答言：「不應。」「應與實罪相羯磨不？」
答言：「不應。應問是比丘：『是事云何？』
隨比丘自言作。」 ^387c20

問：「若信語優婆夷，見比丘於後四品戒中隨所犯戒，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「應與。」 ^387c26

問：「若二信語優婆夷，一人見比丘故出精，
一人見比丘摩觸女人身，語諸比丘，應隨信語優婆夷治不？」
答言：「應治。」「應與實罪相羯磨不？」
答言：「應與。」 ^387c29

問：「若信語優婆夷見比丘行時故出精，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問言：『更有信語優婆夷不？』
答言：『有。』應問弟二人。
若弟二人語同，應隨信語優婆夷治，應與實罪相羯磨。
若語不同言：『我不見行時出精，我見若坐、若立時出精。』
爾時應問是比丘：『是事云何？』
應隨是比丘語作。」 ^388a4

問：「若信語優婆夷，見比丘摩觸剎利女身，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問：『更有信語優婆夷不？』
若言：『有。』應問第二人。
若弟二人語同應治，應與實罪相羯磨。
若語不同言：『我不見剎利女，我見婆羅門、
毘舍、首陀羅女。』爾時應問是比丘：『是事云何？』
應隨是比丘語作。」 ^388a11

問：「若信語優婆夷，見比丘摩觸白色女人身，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問：『更有信語優婆夷不？』
答言：『有。』應問第二人。
若第二人語同應治，應與實罪相羯磨。
若語不同言：『我不見是比丘摩觸白色女人身，
我見摩觸黑色、黃色、青色女人身。』
爾時應問是比丘：『是事云何？』
應隨是比丘語作。」 ^388a19

問：「若信語優婆夷，見比丘摩觸長女人身，
語諸比丘，應隨信語優婆夷治不？」
答言：「不應。」「應與實罪相羯磨不？」
答言：「不應。應問：『更有信語優婆夷不？』
若言：『有。』應問第二人。
若第二人語同應治，應與實罪相羯磨。
若語不同言：『我不見摩觸長女人身，我見摩觸短女人中女人身。』」
「應治不？應與實罪相羯磨不？」
答言：「不應與。應問是比丘、隨比丘自言作。」 ^388a26

問：「若比丘於道中行，有一女人、有二信語優婆夷。
一信語優婆夷，見比丘行時摩觸女人身，
語諸比丘，應隨是語治不？」
答言：「不應。」「應與實罪相羯磨不？」
答言：「不應與。應問第二人。」
「若事相違，我如所見說。
應隨信語優婆夷治不？」
答言：「不應。」「應與實罪相羯磨不？」
答言：「不應與。應問是比丘：『是事云何？』
應隨是比丘語作。」
二不定竟
other:: 
###  7 三十捨墮法
問三十捨墮法 ^388b5

優波離問佛：「若比丘多有尼薩耆衣，若為火燒、
若腐爛、若斷壞、若虫嚙，應捨不？」
佛言：「不應捨，是比丘應但如法滅罪。」
「若有殘段破，應捨不？」
答：「不應捨，是比丘但應如法滅罪。」 ^388b15

問：「若衣經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜織衣，應捨不？」
答：「不應捨。」 ^388b19

問：「若比丘得長衣五日，是比丘狂心、散亂心、
病壞心，齊何數作十日？」
答：「數得自心日。」 ^388b21

問：「頗比丘盡形畜長衣不得尼薩耆波夜提耶？」
答：「有！若得長衣。未滿十日便命終是。」 ^388b23

問：「頗比丘畜長衣過十日一夜在耶？」
佛言：「有！比丘不斷望衣，第十日得衣，不遣與人、
不作淨、不受持，至十一日地了時過此十，餘一夜在是也。」 ^388b25

優波離問佛：「若比丘受眾僧衣離宿，應捨不？」
答：「不應捨，是比丘但應如法滅罪。」 ^388b28

問：「若比丘衣在界內，比丘出界外，至地曉是離衣宿耶？」
答言：「離宿。」 ^388c1

問：「若衣在界外，比丘在界內，至地了時，是名離衣宿耶？」
答言：「離宿。」 ^388c3

問：「若衣在地，比丘在上，至地了時，是名離衣宿耶？」
答言：「離衣宿。」 ^388c4

問：「若衣在上，比丘在地，至地了時，是名離衣宿耶？」
答言：「離衣宿。」 ^388c6

問：「若未作不離衣羯磨，齊遠近名不離衣？」
答：「若牆壁、塹、籬柵，齊是來比丘不離三衣、
比丘尼不離五衣、與學沙彌不離三衣、與學沙彌尼不離五衣。」 ^388c7

問：「得一月衣財。何等是一月衣財？
乃至一月畜？」答：「淨衣是。」 ^388c11

問：「衣量大小？」答：「乃至得覆身三分是。
諸衣不淨者，經淨緯不淨；緯淨經不淨，若二俱不淨。
不淨者，一切駱駝毛、牛毛、羖羊毛、若雜織衣，
是名不淨，如是衣不應畜至一月。」 ^388c12

問：「頗比丘使非親里比丘尼浣染打故衣，不得尼薩耆波夜提耶？」
答：「有！若比丘先自小浣更令浣，先自小染更令染，先自小打更令打。
若浣不名浣如不浣，得突吉羅。
若染不名染如不染，得突吉羅。
若打不名打如不打，得突吉羅。
若展轉令浣、若遣使、若作書、若作相示、
若為他若浣染、若二人共衣、若眾僧衣、
入尼薩耆衣，若作淨衣，皆得突吉羅。」 ^388c16

問：「頗比丘著淨衣入白衣舍，得尼薩耆出耶？」
答：「有！若比丘著淨衣入白衣舍，若屎尿、
牛尿泥著，令非親里比丘尼浣，得尼薩耆波逸提。
若衣經淨緯不淨、若緯淨經不淨、若二俱不淨。
不淨者，一切駱駝毛、牛毛、羖羊毛、若雜織衣令浣，得突吉羅。
若比丘令非親里比丘尼浣故衣，是比丘尼轉根作比丘，得突吉羅。
若比丘令非親里比丘尼浣故衣，比丘轉根為比丘尼，得突吉羅。」 ^388c24

問：「頗比丘令非親里比丘尼浣染打故衣，不得尼薩耆波夜提耶？」
答：「有！若先破戒、若賊住、若先來白衣是。」 ^389a4

問：「頗有不受具戒人，令非親里比丘尼浣染打故衣，得尼薩耆波逸提耶？」
答：「有！與學沙彌是也。」 ^389a6

問：「頗比丘從非親里居士、居士婦乞衣，不得尼薩耆波夜提耶？」
答：「有！若不能男居士、不能女居士婦、二根居士、
二道合一道居士婦，比丘從是乞衣，得突吉羅。」 ^389a8

問：「頗有不受具戒人，從非親里居士、居士婦乞衣，得尼薩耆波逸提耶？」
答：「有！與學沙彌是也。
若衣經淨緯不淨、緯淨經不淨、若二俱不淨。
不淨者，若一切駱駝毛、牛毛、羖羊毛、若雜織。
比丘乞是衣，得突吉羅。
若乞毳，得突吉羅。
若乞縷，得突吉羅。
未受具戒人乞，未受具戒人得，得突吉羅。
未受具戒人乞，受具戒時得，得突吉羅。
未受具戒人乞，受具戒已得，得尼薩耆波夜提。
受具戒時乞，受具戒時得，得突吉羅。
受具戒時乞，受具戒已得，得尼薩耆波逸提。
受具戒人乞，受具戒人得，得尼薩耆波逸提。
受具戒人乞，非具足戒人得，得突吉羅。
若比丘從非親里居士、居士婦乞衣，比丘轉根作比丘尼，
比丘尼得是衣，尼薩耆波逸提。
若比丘尼，從非親里居士、居士婦乞衣，
是比丘尼轉根作比丘，比丘得是衣，尼薩耆波逸提。」 ^389a12

問：「頗比丘非親里中作親厚意索，不得尼薩耆波夜提耶？」
答：「有！若比丘為辦衣價，比丘作親厚意索，得突吉羅。
若比丘尼、式叉摩尼、沙彌、沙彌尼為辦衣價，
比丘作親厚意索得，得突吉羅。
若眾多居士為辦衣價，比丘作親厚意索得，得突吉羅。
若比丘所不應畜物，作親厚意索，得突吉羅。
未受具戒人作親厚意索，未受具戒人得，得突吉羅。
未受具戒人作親厚意索，受具戒時得，得突吉羅。
未受具戒人作親厚意索，受具戒已得，得尼薩耆波逸提。
受具戒時作親厚意索，受具戒時得，得突吉羅。
受具戒時作親厚意索，受具戒已得，得尼薩耆波逸提。
受具戒人作親厚意索，受具戒人得，得尼薩耆波逸提。
受具戒人作親厚意索，非具戒人得，得突吉羅。
若是衣價，屬天、龍、夜叉、羅剎、餓鬼、拘槃荼、
毘舍遮等非人、若屬先破戒人、若賊住人、
若先來白衣、若擯人、不共住人、種種不共住人、
狂人、散亂心人、病壞心人及諸外道，此中作親厚意索，得突吉羅。」 ^389a29

問：「頗比丘勤求衣，乃至過六返，不得尼薩耆波逸提耶？」
答：「有！是衣價屬人，寄在天、龍、夜叉、羅剎、
餓鬼、拘槃荼、毘舍遮等非人邊，是中勤求乃至過六返，得突吉羅。
若是衣價，屬天、龍、夜叉、羅剎、餓鬼、拘槃荼、
毘舍遮等非人，寄在人邊，是中勤求乃至過六返，得突吉羅。
若是衣價，屬出家外道，寄在人邊，是中勤求乃至過六返，得突吉羅。」 ^389b19

問：「頗比丘以憍施耶作新敷具，不得尼薩耆波逸提耶？」
答：「有！若憍施耶腐壞、若憍施耶作劫貝、
若憍施耶作鉢妬路慕、若憍施耶作突突路，
若經淨緯不淨、緯淨經不淨、若二俱不淨。
不淨者，駱駝毛、牛毛、羖羊毛、若雜織作敷具，得突吉羅。
若減量作，突吉羅。
若佛衣等量作，得突吉羅。」 ^389b27

問：「頗比丘用純黑羺羊毛作新敷具，不得尼薩耆波夜提耶？」
答：「有！羺羊毛腐壞作，得突吉羅。
若經淨緯不淨、緯淨經不淨、若二俱不淨。
不淨者，駱駝毛、牛毛、羖羊毛、若雜織作敷具，得突吉羅。
若減量作，突吉羅。
若如來衣等量作，得突吉羅。」 ^389c4

問：「頗比丘不用二分純黑、三分白羺羊毛、
四分下羊毛作新敷具，不得尼薩耆波夜提耶？」
答：「有！經淨緯不淨、緯淨經不淨、若二俱不淨。
不淨者，駱駝毛、牛毛、羖羊毛、雜織作敷具，得突吉羅。
若減量作，突吉羅。
若佛衣等量作，得突吉羅。」 ^389c10

問：「頗有比丘六年內故敷具，若捨若不捨，
更作新敷具，不得尼薩耆波夜提耶？」
答：「有！餘人先作未成，比丘足成竟，得突吉羅。
若作未成便反戒，得突吉羅。
若經淨緯不淨、若緯淨經不淨、若二俱不淨。
不淨者，若駱駝毛、牛毛、羖羊毛、雜織作，得突吉羅。」 ^389c15

問：「頗比丘持羺羊毛過三由延，不得尼薩耆波夜提耶？」
答：「有！飛持過不犯。
若與化淨人持過，得突吉羅。
若比丘知是化人，不犯。」 ^389c21

問：「頗有比丘使非親里比丘尼浣染擘羺羊毛，不得尼薩耆波夜提耶？」
答：「有！先已小浣更浣、先已小染更染、先已小擘更擘、
浣如不浣、染如不染、擘如不擘，皆突吉羅。
若展轉令浣染擘、若遣使、若教他、若作書、
若示相，使浣染擘，皆得突吉羅。
若浣染擘枕毳，得突吉羅。
二人共毳使浣染擘，得突吉羅。
使浣染擘眾僧毳，得突吉羅。
使浣染擘尼薩耆毳，得突吉羅。
使浣染擘作淨施毳，得突吉羅。」 ^389c24

問：「頗比丘自手取錢，不得尼薩耆波逸提耶？」
答：「有！若取似錢者，得突吉羅。」 ^390a4

問：「頗比丘以錢種種用，不得尼薩耆波夜提耶？」
答：「有！用似錢買者，得突吉羅。
共非人買物。非人者，天、龍、夜叉、羅剎、鳩槃荼、
薜荔伽、毘舍遮等共買物，得突吉羅。
若共狂人、散亂心人、病壞心人、若親里共買，得突吉羅。
未受具戒人與，未受具戒人得，突吉羅。
未受具戒人與，受具戒時得，得突吉羅。
未受具戒人與，受具戒已得，得尼薩耆波夜提。
受具戒時與，受具戒時得，得突吉羅。
受具戒時與，受具戒已得，得尼薩耆波逸提。
受具戒人與，受具戒人得，得尼薩耆波夜提。
受具戒人與，非具戒人得，得突吉羅。
種種販買亦如是。」 ^390a6

問：「頗比丘盡形畜長鉢，不得尼薩耆波夜提耶？」
答：「有！若比丘畜長鉢，未滿十日便命終者是。」
問：「若比丘得長鉢五日，是比丘便狂心、
散亂心、病壞心，齊何數作十日？」
答：「數得自心日。」 ^390a18

問：「頗比丘久畜長鉢，不犯尼薩耆波夜提耶？」
答：「有！若他送鉢與久久乃至者是也。」 ^390a22

問：「頗比丘過一夜畜長鉢，得尼薩耆波逸提耶？」
答：「有。是比丘得長鉢日，便轉根作比丘尼者是。」 ^390a24

問：「頗比丘尼畜長鉢十夜，不得尼薩耆波逸提耶？」
答：「有。是比丘尼得長鉢已，轉根作比丘者是。」 ^390a26

問：「頗有比丘多有鉢入尼薩耆，一切鉢應僧中行不？」
答：「不應。但僧中行一鉢，餘者隨意與親厚。」 ^390a29

問：「頗比丘鉢減五綴更求新鉢，不得尼薩耆波夜提耶？」
答：「有！若求坏鉢、白鐵鉢，若二人共求、若遣使、
若書、若示相、若展轉求、若為他求鉢，皆得突吉羅。
若從異道出家人乞得鉢，突吉羅。
若比丘所用鉢未滿五綴，以自物買鉢，突吉羅。」 ^390b2

問：「若比丘不乞縷乞毳，得何罪？」
答：「得突吉羅。」 ^390b7

問：「頗比丘自乞縷，令非親里織師織，不得尼薩耆波夜提耶？」
答：「有！是衣經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜縷令織，得突吉羅。」 ^390b8

問：「頗比丘於非親里中作同意勸，不得尼薩耆波夜提耶？」
答：「有！若居士不能男、居士婦不能女、若居士二根、
居士婦二道合一道，是中作同意勸，得突吉羅。」 ^390b12

問：「頗比丘與他比丘衣，後瞋還奪，不得尼薩耆波夜提耶？」
答：「有！受法比丘與不受法比丘衣，後瞋還奪。
不受法比丘，與受法比丘衣，後瞋還奪，得突吉羅。
若衣經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜織衣，
與已後瞋還奪，得突吉羅。
若與先破戒、若賊住、若先來白衣，與已還奪，得突吉羅。
是衣若減量，後瞋還奪，得突吉羅。
若佛衣等量，後瞋還奪，得突吉羅。
若比丘與他比丘衣，他比丘轉根為比丘尼，
比丘還奪比丘尼衣，得突吉羅。
若比丘與他比丘衣，是比丘自轉根為比丘尼，
比丘尼還奪比丘衣，得突吉羅。」 ^390b16

問：「受迦絺那衣竟，官作閏月，受迦絺那衣人當云何？」
答：「隨安居數。」 ^390b28

問：「受伽絺那衣，應如布薩作羯磨不？」
答言：「應作。」 ^390c1

問：「訖迦絺那衣，應作捨羯磨不？」
答言：「應作。」 ^390c2

問：「應何時受迦絺那衣？」
答：「夏末後月。」問：「幾時應捨？」
答：「從夏末月竟冬四月應捨。」 ^390c3

問：「急施衣可得作時衣不？」
答言：「得。若衣經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜織衣，如是等不淨衣不應停。」 ^390c5

問：「頗比丘三衣中隨離一衣宿，不得尼薩耆波逸提耶？」
答：「有！後安居中未滿歲。
阿練若比丘三衣中，若以一一衣置界內舍，以少因緣出界。
作是言：『我今日當還此宿。』
是比丘更有因緣起，不得還，宿界外，地了得突吉羅。」 ^390c8

問：「頗比丘春殘過一月求雨浴衣，過半月畜，不得尼薩耆波夜提耶？」
答：「有！若是衣經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜織。
如是等衣，得突吉羅。」 ^390c13

問：「頗比丘從母乞衣，得尼薩耆波夜提耶？」
答：「有！若母為眾僧作衣，是比丘自迴向己，得尼薩耆波夜提。
若是物界外取，得突吉羅。
若二、三、四恣心取，如法得罪。」 ^390c18

問：「頗比丘從母乞順比丘物，得尼薩耆波夜提耶？」
答：「有！若母為眾僧作順比丘物，比丘自迴向己，得尼薩耆波夜提。
若是物界外取，得突吉羅。
若二、三、四恣心取，如法得罪。」 ^390c21

問：「若比丘非時受甘蔗，非時壓、非時漉、
非時受，非時應飲不？」
答言：「不得。」問：「若時受甘蔗，非時壓、非時漉、
非時受，非時得飲不？」
答：「不得。」問：「若時受甘蔗，時壓、非時漉、非時受，非時得飲不？」
答言：「不得。」問：「若時受甘蔗，時壓、時漉、非時受，非時應飲不？」
答言：「不得。」問：「若時受甘蔗，時壓、時漉、時受，非時應飲不？」
答言：「若盡時淨應飲。」 ^390c25

問：「若非時受酪，非時壓、非時漉、非時受，非時應飲不？」
答言：「不得。若盡時淨應得。」 ^391a4

問：「若比丘非時受胡麻，非時壓、非時漉、
非時受，非時得飲不？」
答言：「不得。若盡時淨應得。」 ^391a6

問：「若比丘非時受肉，非時煮、非時壓、非時漉、
非時受，非時得服不？」
答言：「不得。若盡時淨應得。」 ^391a8

「即日受時藥、時分藥、七日藥、盡形藥，共和合一處，得服不？」
答：「時藥力故時中應服，非時不得服。」
「即日受時分藥、七日藥、盡形壽藥，共和合一處，得服不？」
答：「時分藥力故，時分中應服，過時分不得服。」
「即日受七日藥、盡形壽藥，共和合一處，得服不？」
答：「七日藥力故，七日應服，過七日不得服，盡形壽藥隨意應服。」 ^391a10

「昨日受時藥，即日受時分藥、七日藥、盡形壽藥，
和合一處，得服不？」
答：「不得服。」「昨日受時分藥，即日受七日藥、
盡形壽，藥和合一處，得服不？」
答言：「不得服。」「昨日受七日藥，即日受盡形壽藥，
和合一處，得服不？」
答：「不得服。」問：「是諸時藥、時分藥、七日藥、
盡形壽藥，舉殘宿可服不？」
答：「不得。」 ^391a17

問：「若比丘先自取，後更從淨人受，得服不？」
答：「不得。」問：「是諸藥手受、口受，無病比丘得服不？」
答：「不得。」「若手受、口受，病比丘得服不？」
答言：「得。」〔三十捨墮竟〕
other:: 
###  8 波夜提事
問波夜提事之一 ^391a24

優波離問佛：「若比丘作梵志形服於道行，得何罪？」
答：「得偷蘭遮。」「若作秦形服、大秦安息、薄佉利波羅大形服，得何罪？」
答：「得突吉羅，如是等亦得突吉羅。」 ^391a29

問：「若人問比丘言：『汝見人用蓋行不？』
比丘言：『不見。』為因脚故言我不見，得何罪？」
答：「得突吉羅。扇、革屣、珠釧、羺頭、瓔珞、寶鬘、
欽跋羅 #CB00626;、拘執、
車乘、帽輦輿等亦如是。
若比丘至婆羅門姓人邊語言：『汝是剃毛人。』
故妄語故，得波逸提。
乃至語不破戒人言：『汝破戒。』
故妄語故，得波逸提。」 ^391b3

問：「若人問比丘言：『汝是何人？』
比丘言：『我是比丘尼。』
是反戒不？」答：「不反戒。
故妄語，得波逸提。」
「若言：『我是式叉摩尼、沙彌、沙彌尼、優婆塞、
優婆夷、白衣、外道、遮邏伽波、離婆羅遮、
尼揵駝、阿耆毘。等。』
若言：『我是天、龍、夜叉、揵闥婆、阿修羅、迦樓羅、
薜荔伽、鳩槃茶、毘舍遮、羅剎等。』
作如是語是反戒不？」
答：「不反戒。故妄語，得波逸提。」 ^391b9

問：「若比丘以天眼見、天耳聞他比丘罪，
他不聽便出他罪，得何罪？」
答言：「得突吉羅。」 ^391b16

問：「若比丘於眾僧前破戒，誰應舉？」
答：「隨能舉者舉。」 ^391b18

問：「若比丘至婆羅門姓人邊語言：『汝作剃毛人來。』
得何罪？」答：「得突吉羅。」 ^391b20

問：「若比丘毀訾比丘，得何罪？」
答：「波逸提。」 ^391b21

問：「頗比丘毀訾他比丘，不得波逸提罪邪？」
答：「有！若先破戒、若賊住、若先來白衣是。」 ^391b22

問：「頗不受具戒人毀訾比丘，得波逸提邪？」
答：「有！與學戒沙彌是。
若作書、若遣使、若示相、若展轉毀訾，得突吉羅。
若比丘以毀訾比丘，得波逸提。
毀訾比丘尼、式叉摩尼、沙彌、沙彌尼，得突吉羅。
若比丘尼以毀訾比丘尼，得波逸提。
毀訾式叉摩尼、沙彌、沙彌尼比丘，得突吉羅。
式叉摩尼毀訾式叉摩尼，得突吉羅。
毀訾沙彌、沙彌尼、比丘、比丘尼，得突吉羅。
若沙彌毀訾沙彌，得突吉羅。
毀訾沙彌尼、比丘、比丘尼、式叉摩尼，得突吉羅。
沙彌尼毀訾沙彌尼，得突吉羅。
毀訾比丘、比丘尼、式叉摩尼、沙彌，得突吉羅罪。」 ^391b24

問：「若比丘兩舌讒比丘，得波逸提。
若比丘兩舌讒比丘尼、式叉摩尼、沙彌、
沙彌尼，得突吉羅。
若比丘尼兩舌讒比丘尼，得波逸提。
若比丘尼兩舌讒式叉摩尼、沙彌、沙彌尼比丘，得突吉羅。
若式叉摩尼兩舌讒式叉摩尼，得突吉羅。
若式叉摩尼兩舌讒沙彌、沙彌尼、比丘、
比丘尼，得突吉羅。
若沙彌兩舌讒沙彌，得突吉羅。
若沙彌兩舌讒沙彌尼、比丘、比丘尼、式叉摩尼，得突吉羅。
若沙彌尼兩舌讒沙彌尼，得突吉羅。
若沙彌尼兩舌讒比丘、比丘尼、式叉摩尼、
沙彌，得突吉羅。若比丘在界內讒界外比丘，得突吉羅。
若在界外讒界內比丘、若在地讒高上比丘、
若在高上讒在地比丘，得突吉羅。
若比丘住界內，若坐、若立、若臥，讒界內比丘，得波逸提。
若作書、若遣使、若示相、若展轉讒，得突吉羅罪。」 ^391c7

問：「頗比丘如法滅事後還發起，不得波逸提耶？」
答言：「有是事。若比丘、比丘尼事，若比丘、
式叉摩尼，若比丘、沙彌，若比丘、沙彌尼事，
如法滅已，比丘還發起，突吉羅。」 ^391c23

問：「頗比丘如法滅事還發起，不得波逸提耶？」
答言：「有。若先破戒、若賊住、若先來白衣是。」 ^391c27

問：「頗不受具戒人，如法滅事還發起，得波逸提耶？」
答言：「有。與學戒沙彌是也。
若作書、若遣使、若示相、若展轉語，如法滅事已還發起，得突吉羅罪。」 ^391c29

問：「如佛所說：『比丘於不能男淨人前，為女人說法過五六語。』
何等是不能男淨人前，為女人說法過五六語？」
答：「若不動者是。無知淨人前，與女人說法過五六語，得突吉羅。
若作書、若遣使、若示相、若展轉語，說法過五六語，得突吉羅。
若作淨人睡眠，與女人說法過五六語，得突吉羅。
若女人淨、男子不淨，男子淨、女人不淨，
若二俱不淨，若是中無作淨人，比丘為女人說法過五六語，
得突吉羅。若有不能男作淨者，比丘為女人說法過五六語，
得突吉羅。若無作淨者，比丘為不能女人說法過五六語，得突吉羅。
若無作淨人，比丘為二道合一道女人說法過五六語，得突吉羅。
若比丘瘂淨人前，為女人說法過五六語，得突吉羅。
若聾淨人前，與女人說法過五六語，得突吉羅。
若瘂聾淨人前，與女人說法過五六語，得突吉羅。
若非人、天、龍、夜叉、薜荔伽、鳩槃茶、毘舍遮、
羅剎等淨人前，與女人說法過五六語，得突吉羅。」 ^392a3

問：「頗比丘以音句誦法，教未受具戒人誦，不得波夜提耶？」
答：「有！若教天、龍、夜叉、薜荔伽、拘槃茶、毘舍遮、
羅剎等非人讚誦，得突吉羅。
教吃人誦，得突吉羅。
獨處誦，得突吉羅。
獨非獨想、非獨獨想，以中國語教邊地人誦，
是邊地人不解是語；以邊地語教中國人誦，
是中國人不解是語；若教瘂人、聾人、瘂聾人誦，
若作書、若遣使、若示相、若展轉語狂人、
病壞心、散亂心，如是等教讚誦，得突吉羅。」 ^392a22

問：「頗不受具戒人，以音句誦法，教未受具戒人讚誦，得波夜提耶？」
答：「有！與學沙彌是也。
若與學沙彌，教瘂人、聾人、瘂聾人讚誦，得突吉羅。
若與學沙彌，以音句誦法，教比丘、比丘尼讚誦，得突吉羅。」 ^392b2

問：「頗比丘未受具戒人前說過人法，言：『我有如是知如是見。』
不得波夜提耶？」答言：「有。
若天、龍、夜叉、薜荔伽、鳩槃茶、毘舍遮、羅剎等非人前說，得突吉羅。
若獨處說，得突吉羅。
獨非獨想、非獨獨想，若以中國語向邊地人說、
邊地人不解；以邊地人語向中國人，中國人不解是語；
若向瘂人、聾人、瘂聾人說，若作書、若遣使、
若示相、若展轉語，得突吉羅。
若向狂人、散亂心人、病壞心人說、得突吉羅。」 ^392b6

問：「頗比丘以麁罪向未受具戒人說，不得波夜提耶？」
答言：「有。向未受具戒人，說比丘尼麁罪，得突吉羅。
說式叉摩尼、沙彌、沙彌尼麁罪，得突吉羅。
若向天、龍、夜叉、薜荔伽、拘槃茶、毘舍遮、
羅剎等非人說比丘麁罪，得突吉羅。」 ^392b15

問：「頗未受具戒人，向未受具戒人，說比丘麁罪，得波夜提耶？」
答言：「有。與學沙彌是也。
若在地向高上人說、若在高上向在地人說，得突吉羅。
若在界內向界外人說、若在界外向界內人說，得突吉羅。
若俱在界內，若坐、若立、若臥，若向界內人說，得波夜提。」 ^392b20

問：「頗比丘先同心與，後作是言：『汝隨親厚迴僧物與。』
不得波夜提耶？」答：「有！
若是施物屬比丘尼僧，作如是語，得突吉羅。
若作書、若遣使、若示相、若展轉語，得突吉羅。」 ^392b26

問：「頗比丘說戒時作是言：『何用半月半月說是雜碎戒為？』
令諸比丘心生疑悔心惱心熱，愁憂不樂生反戒心，
作是輕訶戒，不得波夜提耶？」
答：「有！若獨處訶戒，得突吉羅。
若獨非獨想、非獨獨想；若以中國語向邊地人呵戒，
邊地人不解；若以邊地語向中國人呵戒，
中國人不解；若向瘂人、聾人、瘂聾人呵戒；
若作書、若遣使、若示相、若展轉語呵戒；
若向狂人、散亂心人、病壞心人訶戒，皆得突吉羅。」 ^392c1

問：「若比丘以土覆生草菜草上為滅故，得何罪？」
答：「波夜提。若食菓吞子，得突吉羅。」 ^392c10

問：「若比丘語他人言：『汝搖樹落菓。』
得何罪？」答：「波夜提。」 ^392c12

問：「頗比丘語他人令搖樹落菓，不得波夜提耶？」
答：「有！若作書、若遣使、若示相、若展轉語，得突吉羅。
若殺地菌，得突吉羅。」 ^392c13

問：「頗不受具戒人，語他人令搖樹落菓，得波夜提耶？」
答：「有！與學沙彌是也。」 ^392c16

問：「頗比丘殺草木，不得波夜提耶？」
答：「有！若示相得突吉羅。
若飛去時傷殺，無罪。」 ^392c18

問：「若比丘言：『汝殺是樹好。』
得何罪？」答：「得波夜提。」 ^392c20

問：「若比丘以種子著熱湯中、若日曝火炙，得何罪？」
答：「得突吉羅。」 ^392c21

問：「頗比丘殺草菜，不得波夜提耶？」
答：「有！若先破戒、若賊住、若先來白衣是也。」 ^392c22

問：「頗不受具戒人殺草菜，得波夜提耶？」
答：「有！與學沙彌是也。
若取水上浮萍、若取石韋，得突吉羅。」 ^392c24

問：「頗比丘瞋恨輕譏，不得波夜提耶？」
答：「有！若天、龍、夜叉、薜荔伽、拘槃茶、毘舍遮、
羅剎等非人，得突吉羅。
若瞋恨輕譏先破戒、若賊住、若先來白衣，得突吉羅。
若獨處瞋恨輕譏，得突吉羅。
若獨非獨想、非獨獨想，瞋恨輕譏，得突吉羅。
若以中國語瞋恨輕譏邊地人，邊地人不解是語；
若以邊地語瞋恨輕譏中國人，中國人不解是語，皆得突吉羅。
若瞋恨輕譏瘂人、聾人、瘂聾人，若作書、
若遣使、若示相、若展轉瞋恨輕譏；若瞋恨輕譏狂人、
散亂心人、病壞心人，皆得突吉羅。
若瞋恨輕譏善性人，突吉羅。」 ^392c26

問：「頗比丘不隨問答惱他，不得波夜提耶？」
答：「有！若向瘂人、聾人、瘂聾人，不隨問答惱他，得突吉羅。
除犯餘事中，不隨問答惱他，得突吉羅。
若獨處異語惱他，得突吉羅。
若獨非獨想、非獨獨想，異語惱他；若以中國語向邊地人，
邊地人不解；若以邊地人語向中國人，
中國人不解；若無知、若作書、若遣使、若示相、
若展轉語；若向狂人、散亂心人、病壞心人；
若向天、龍、夜叉、薜荔伽、拘槃茶、毘舍遮、
羅剎等非人；若向先破戒人、若賊住、若先來白衣，
不隨問答，皆得突吉羅。」 ^393a9

問：「頗比丘眾僧臥具，若麁梐繩床、若細梐繩床、
若被、若褥，露地若自敷、若使人敷，是中若坐、
若臥，去時不自舉、不教人舉，不得波夜提耶？」
答：「有！若是臥具，經淨緯不淨、緯淨經不淨、二俱不淨。
不淨者，若駱駝毛、牛毛、羖羊毛、雜織作，
不自舉、不教人舉，得突吉羅。
若是麁梐繩床、細梐繩床，足過八指，不自舉、
不使人舉，得突吉羅。」 ^393a20

問：「頗比丘比丘房中取臥具，若自敷、若教人敷，
是中若坐、若臥，去時不自舉、不教人舉，不得波夜提耶？」 ^393a27

答：「有！若此房舍，天、龍、夜叉、薜荔伽、拘槃荼、
毘舍遮、羅剎等非人作，比丘取敷，不自舉、
不教人舉，得突吉羅。
是人若先破戒、若賊住、若先來白衣作房舍，
比丘取敷，若不自舉、若不教人舉，得突吉羅。
若是房舍屬比丘尼僧，比丘取敷，不自舉、
不教人舉，得突吉羅。
若是房舍屬外道出家，比丘取敷，不自舉、
不使人舉，得突吉羅。」 ^393b1

問：「頗比丘瞋恨不喜，僧房舍中，若自牽、
若使人牽，作如是言：『汝出去！
滅去！』以是因緣不異，不得波逸提耶？」
答：「有！若牽出天、龍、夜叉、薜荔伽、拘槃荼、
毘舍遮、羅剎等非人作比丘，比丘若自牽、
若使人牽出，得突吉羅。
若牽惡比丘出，得突吉羅。
若牽惡比丘衣鉢出，得突吉羅。
若牽曳外道出家出，得突吉羅。」 ^393b8

問：「頗比丘知餘比丘僧房舍中先敷臥具，
後來強敷臥具，作如是念：『若不樂者自當出去。』
是因緣故不異，不得波逸提耶？」
答：「有，是諸房舍屬天、龍、夜叉、薜荔伽、拘槃荼、
毘舍遮、羅剎等非人，是中強敷臥具，得突吉羅。
若是房舍屬先破戒、賊住、若先來白衣，
是中強敷臥具，得突吉羅。
若是房舍屬比丘尼僧，是中強敷臥具，得突吉羅。
若是房舍屬外道出家，是中強敷臥具，得突吉羅。
若比丘除水，以餘有虫汁浸草土作泥，
隨所殺虫數，得波逸提。」 ^393b15

問：「頗比丘過若二、若三重覆舍，不得波逸提耶？」
答：「有！若以板覆、若優尸羅草、若鳥翅覆者無罪。」 ^393b26

問：「頗比丘眾僧不差教誡比丘尼，不得波逸提耶？」
答：「有！若先破戒、若賊住比丘尼、若先來白衣、
若諸擯人、不共住人、種種不共住人，教誡如是等比丘尼，得突吉羅。」 ^393b28

問：「頗比丘僧差教誡比丘尼，乃至日沒，不得波逸提耶？」
答：「有！若先破戒、若賊住比丘尼、若先來白衣、
若諸擯人、不共住人、種種不共住人，教誡如是等比丘尼，得突吉羅。」 ^393c3

問：「頗比丘語比丘言：『汝為供養財利因緣故，教誡比丘尼。』
不得波逸提耶？」答：「有！
若受法比丘，語不受法比丘；不受法比丘，
語受法比丘言：『汝為供養財利因緣故，教誡比丘尼。』
得突吉羅。」 ^393c7

問：「頗比丘與比丘尼共道行，乃至一聚落，不得波逸提耶？」
答：「有。若諸比丘尼先破戒、若賊住比丘尼、
若先來白衣、若不能女、若二道合一道、
若諸擯人、不共住人、種種不共住人，共道行，得突吉羅。」 ^393c11

問：「頗比丘與比丘尼共期載舡，若上水、
若下水，不得波逸提耶？」
答：「有。若諸比丘尼先破戒、若賊住比丘尼、
若先來白衣、若不能女、若二道合一道、
若諸擯人、不共住人、種種不共住人，期共載舡上水下水，得突吉羅。」 ^393c16

問：「頗比丘與非親里比丘尼衣，不得波逸提耶？」
答：「有！受法比丘，與不受法比丘尼衣；不受法比丘，
與受法比丘尼衣；若先破戒、若賊住比丘尼、
若先來白衣、若諸擯人、不共住人、種種不共住人、
狂人、散亂心人、病壞心人，與如是等比丘尼衣，得突吉羅。」 ^393c21

問：「頗比丘與非親里比丘尼作衣，不得波逸提耶？」
答：「有！若受法比丘，與不受法比丘尼作衣；
不受法比丘，與受法比丘尼作衣；若先破戒、
若賊住比丘尼、若先來白衣、若諸擯人、
不共住人、種種不共住人、狂人、散亂心人、
病壞心人，與如是等比丘尼作衣，得突吉羅。」 ^393c27

問：「頗比丘獨與比丘尼屏處坐，不得波逸提耶？」
答：「有！若比丘尼先破戒、若賊住比丘尼、
若先來白衣、若諸擯人、不共住人、種種不共住人、
狂人、散亂心人、病壞心人，與如是等比丘尼獨屏處坐，得突吉羅。」 ^394a4

問：「頗比丘獨與女人露地坐，不得波逸提耶？」
答：「有！若與天、龍、夜叉、薜荔伽、拘槃荼、毘舍遮、
羅剎等非人女，獨共露處坐；若與不能女、
若二道合一道女人，獨共露處坐，皆突吉羅。」 ^394a9

問：「頗比丘知比丘尼讚因緣得食食，不得波逸提耶？」
答：「有！若比丘尼先破戒、若賊住、若先來白衣、
若不能女、若二道合一道、若諸擯人、不共住人、
種種不共住人、若作書、若遣使、若示相、
若展轉讚因緣故得食食，突吉羅。
若受法比丘、不受法比丘尼讚因緣得食食；
不受法比丘、受法比丘尼讚因緣得食食，得突吉羅。」 ^394a13

問：「頗比丘數數食，不得波逸提耶？」
答：「有！若檀越請明日食，比丘往至，檀越言：『小住待食。』
常自恣請，除五種食請，與餘食，若與不淨食、若淨食不淨食雜。」 ^394a20

問：「頗比丘不病，於作福舍過一食，不得波逸提耶？」
答：「有！若是福舍屬天、龍、夜叉、薜荔伽、拘槃荼、
毘舍遮、羅剎等非人，過一食得突吉羅。
若諸福舍屬比丘，是中過一食得突吉羅。
若是福舍屬比丘尼、式叉摩尼、沙彌、沙彌尼，
是中過一食，得突吉羅。
若是福舍屬諸親里，是中過一食，無罪。
若比丘自作福舍，是中過一食，無罪。」 ^394a24

問：「頗比丘他家自恣與食，過兩三鉢取，不得波逸提耶？」
答：「有！若天祠中過兩三鉢取，得突吉羅。
若諸天、龍、夜叉、薜荔伽、鳩槃荼、毘舍遮、
羅剎等；若受法比丘、不受法比丘檀越舍取；
若不受法比丘、受法比丘檀越舍取，過兩三鉢，得突吉羅。
於是家中坐自恣食，無罪。」 ^394b2

問：「頗比丘尼檀越舍過兩三鉢取食，不得波逸提耶？」
答：「有！若天祠中取過兩三鉢，得突吉羅。
若諸、龍、夜叉、薜荔伽、鳩槃荼、毘舍遮、羅剎等非人舍，
取過兩三鉢，得突吉羅。
若受法比丘尼、不受法比丘尼檀越舍取；
若不受法比丘尼、受法比丘尼檀越舍取，
過兩三鉢，得突吉羅。
於是家中坐自恣食，無罪。」 ^394b8

問：「頗比丘知比丘食已，不受殘食法，從座處起語言：『汝自恣食。』
欲惱令疑悔故，不得波逸提耶？」
答：「有！若除五種食，勸食餘食、若勸食不淨食、
若淨食不淨食雜，不得波逸提。」 ^394b15

問：「頗比丘別眾食，不得波逸提耶？」
答：「有！受一切時故無罪。」
問：「拘耶尼國用何時應食？」
答：「若此間宿，用此間時。
若彼間宿，用彼間時。
餘二方亦如是。」 ^394b19

問：「拘耶尼國殘宿食，應食不？」
答言：「不得。弗婆提亦如是。」 ^394b23

問：「欝單越殘宿食，應食不？」
答：「彼無我所、無所屬隨意食，無罪。」 ^394b24

問：「若手、若鉢，若二、若三澡豆洗，殘餘膩氣不盡，名為洗不？」
答：「若用心，若二、若三澡豆洗，名為洗也。
比丘三種，名為共食內宿。
若比丘、比丘僧、與學沙彌、比丘尼四種，名為共食內宿。
比丘尼、比丘尼僧、與學沙彌尼、式叉摩尼，
是四種人，內宿不應食。
若食得突吉羅。若白衣、若沙彌，為自身共食內宿，比丘食無罪。」 ^394b26

問：「若比丘求水瓶誤取酥油瓶，應破應棄不？」
答言：「不應。有二種觸食，食無罪：一清淨持戒比丘誤觸，二破戒比丘無慚愧觸。
是二俱淨。」「若比丘為沙彌為白衣故，擔食於道行，還與沙彌白衣。
沙彌白衣持與比丘，比丘以共舉宿故不取。」
佛言：「若比丘先無心自為，得食。」 ^394c5

問：「若水濁應飲不？」
答：「若先疑不應飲，若先無疑得飲。」 ^394c11

問：「受法比丘，從不受法比丘邊受食，可食不？」
答言：「得食。不受法比丘，從受法比丘受食，得食。」 ^394c12

問：「頗有比丘乞美食，不得波逸提耶？」
答：「有！若從諸親里乞無罪。」 ^394c14

問：「除水，用餘有虫汁，得波逸提耶？」
答：「有！除水，若用有虫汁，隨所殺虫數，得波逸提。」 ^394c15

問：「頗比丘食如是食墮大罪耶？」
答：「有！女人名男子食，若食是食得大罪。」 ^394c17

問：「頗比丘食家中坐，不得波逸提耶？」
答：「有！是家中童女為主是。」 ^394c19

問：「頗比丘食家中強坐，不得波逸提耶？」
答：「有！若在童女家強坐是。」 ^394c20

問：「頗比丘自手與裸形梵志食，不得波逸提耶？」
答：「有！若與不淨食，若與淨食不淨食雜，不得波逸提。」 ^394c22

問：「頗比丘觀軍發行，不得波逸提耶？」
答：「有！若軍中有應死囚殺，觀無常故無罪。」 ^394c24

問：「頗比丘一時作百罪、千罪、過百千罪耶？」
答：「有！若比丘瞋意，把沙把小豆、胡豆灑散大眾，隨所著人得罪。」 ^394c26

問：「頗比丘知比丘麁罪，故覆藏乃至一宿，不得波夜提耶？」
答：「有！若覆先破戒、若賊住若先來白衣、
若諸擯人、不共住人、種種不共住人，得突吉羅。」 ^394c29

問：「頗比丘語他比丘言：『來至諸家，我是中令與汝多美飲食。』
是比丘後不使與，作是言：『汝長老還去，
我不樂與汝共坐起言語，我樂獨坐起言語。』
驅是比丘故欲令乃至小許時得惱，以是因緣不異者，不得波夜提耶？」
答：「有！若天、龍、夜叉、薜荔伽、拘槃茶、毘舍遮、
羅剎等非人，受戒作比丘，比丘若驅，突吉羅。
又驅餘出家者，得突吉羅。」 ^395a3

問：「頗比丘露地可燒物著火中，不得波夜提耶？」
答：「有！若比丘以蘇油、胡麻、小豆、磨沙豆著火中，得突吉羅。」 ^395a11

問：「頗比丘如法僧事與欲已，後還說過，不得波夜提耶？」
答：「有！若受法比丘，與不受法眾僧欲；不受法比丘，
與受法眾僧欲，後還說過，得突吉羅。」 ^395a13

問：「若比丘，與未受具戒人共宿二夜，第三夜與女人共宿，得名轉宿不？」
答：「不得。女人邊，得波夜提。」 ^395a17

問：「若比丘，與未受具戒人共二宿，第三夜與不能男共宿，得名轉宿不？」
答：「不得。不能男邊，得突吉羅。」 ^395a19

問：「若比丘，與未受具戒人共二宿，第三夜與黃門共宿，得名轉宿不？」
答：「不得。黃門邊，得突吉羅。」 ^395a21

問：「頗有比丘，與未受具戒人共二宿，第三夜與二根人共宿，
得名轉宿不？」答曰：「不得。
二根人邊，得突吉羅。」 ^395a24

問：「若比丘，與未受具戒人共二宿，第三夜與擯人共宿，得名轉宿不？」
答：「不得。擯人邊，得突吉羅。」 ^395a26

問：「若比丘，與未受具戒人共二宿，第三夜與滅擯沙彌共宿，
得名轉宿不？」答：「不得。
滅擯沙彌邊，得波夜提。」 ^395a28

問：「若比丘，與未受具戒人共二宿，第三夜與變化沙彌共宿，
得名轉宿不？」答：「得。
若不知是化人，得突吉羅。
若知是化人，無罪。」 ^395b1

問：「比丘，人所有金銀瑠璃座處，得坐不？
人所有金銀、琉璃器，得食不？」
答：「不應坐、不應食。」 ^395b3

問：「比丘，天所有金銀、瑠璃座處，應坐不？」
答言：「應坐。」「天上所有金銀瑠璃器，應食不？」
答言：「應食。」問：「天上金銀、瑠璃、車#CB00006;、
馬瑙地，比丘得行不？」
答言：「應行。」 ^395b5

問：「頗比丘捉如是寶，得僧伽婆尸沙耶？」
答言：「有！若捉寶女，得僧伽婆尸沙。
若捉輪寶珠寶，得波夜提。
捉化寶，得突吉羅。
若知是化，無罪。」 ^395b9

問：「頗比丘不作淨染衣著，不得波夜提耶？」
答言：「有！是衣經淨緯不淨、緯淨經不淨、若二俱不淨。
不淨者，駱駝毛、牛毛、羖羊毛、若雜織。
如是等不淨衣，不作淨染著，得突吉羅。」 ^395b12

問：「頗比丘常洗浴，不得波逸提耶？」
答言：「有！若比丘天雨時空地立洗浴無罪。」 ^395b16

問：「若比丘殺惡獸毒蛇等，不得波逸提耶？」
答：「得波逸提。若殺餘善獸，亦得波逸提。」 ^395b18

問：「頗比丘，故令他疑悔，令是比丘乃至少時生惱，不得波逸提耶？」
答：「有！若先破戒、若賊住、先來白衣。
除生時受具足戒時，若以餘事令他生疑悔，得突吉羅。」 ^395b20

問：「頗比丘指擊攊他，不得波逸提耶？」
答：「有！若指擊攊天、龍、夜叉、薜荔伽、拘槃荼、
毘舍遮、羅剎等非人，得突吉羅。
若擊攊身根壞人，得突吉羅。
若比丘除水餘汁戲，得突吉羅。」 ^395b24

問：「頗比丘與女人共宿，不得波逸提耶？」
答：「有！若竹林、若樹下與女人共宿，得突吉羅。
若與天、龍、夜叉、薜荔伽、拘槃荼、毘舍遮、
羅剎等非人女共宿，得突吉羅。
若與大母畜生共宿，得波逸提。
若小雌畜生如雞等共宿，得突吉羅。」 ^395b28

問：「頗比丘若自怖、若使人怖他比丘，不得波逸提耶？」
答：「有！若怖先破戒、若賊住、若先來白衣。
除六事，若以餘事，若自怖、若使入怖他比丘，得突吉羅。
若受法比丘，怖不受法比丘；若不受法比丘，
怖受法比丘，得突吉羅。」 ^395c3

問：「頗比丘若自藏、若使人藏他比丘衣鉢、
戶鉤、革屣、針筒等，不得波逸提耶？」
答：「有！若藏所禁鉢，得突吉羅。
若藏所禁衣，得突吉羅。
若藏先破戒、若賊住、若先來白衣衣鉢等物，得突吉羅。」 ^395c8

問：「頗比丘與他比丘衣，他不歸還取用，不得波逸提耶？」
答：「有！若與先破戒、賊住、若先來白衣衣，
不歸還取，得突吉羅。」 ^395c12

問：「比丘衣應與何人得作淨耶？」
答：「應與五眾：比丘、比丘尼、式叉摩尼、沙彌、沙彌尼。」 ^395c15

問：「應從誰邊受衣？」
答：「應從五眾受。」 ^395c17

問：「頗比丘以無根僧伽婆尸沙罪謗他比丘，不得波逸提罪耶？」
答：「有！若謗先破戒、若賊住、若先來白衣，得突吉羅。」 ^395c18

問：「頗比丘與女人共期道行，不得波逸提耶？」
答：「有！若與天、龍、夜叉、薜荔伽、拘槃茶、毘舍遮、
羅剎等非人女期共道行，得突吉羅。
若與不能女人、若二道合一道女人期共道行，得突吉羅。
若與化女人期共道行，得突吉羅。
若知是化女人，無罪。」 ^395c20

問：「頗比丘與賊眾期共道行，不得波逸提耶？」
答：「有！若賊眾是比丘，比丘期共道行，得突吉羅。
若天、龍、夜叉、薜荔伽、拘槃荼、毘舍遮、羅剎等非人作賊眾，
比丘期共道行，無罪。」 ^395c26

問：「頗比丘與未滿二十歲人受具戒，不得波逸提耶？」
答：「有！若與曾嫁式叉摩尼受具戒是也。」 ^396a1

問：「云何名掘地？」答：「掘生地不曾毀壞者是也。
又若比丘過夏四月，無病從檀越乞酥，
若得，波逸提；若不得，突吉羅。
若乞油、蜜、石蜜、薑、椒、蓽茇羅、黑鹽，若得，
波逸提；若不得，突吉羅。
若乞呵梨勒、阿摩勒、鞞醯勒、多羅耶摩那、
伽樓伽盧醯尼，若得不得，突吉羅。」 ^396a3

問：「頗比丘說戒時作是言：『我未學是戒，
先當問諸比丘持修多羅、持毘尼、持摩多羅迦者。』
不得波逸提耶？」答：「有！
若作不淨教故，作如是言：『我不學是戒，
先當問持修多羅、持毘尼、持摩多羅伽者。』
無罪。若諸受法比丘，遣使語不受法比丘言：『汝來受是五法。』
不受法比丘言：『我不能學如是。』
無罪。不受法比丘，遣使語受法比丘言：
『汝來學我法，捨離五法。』
受法比丘言：『我不能學如是。』
無罪。」 ^396a9

問：「頗比丘盜聽諸比丘鬪亂諍訟，作是念：
『是諸比丘所說、我當憶持。』
不得波逸提耶？」答：「有！
是事是比丘、比丘尼事，比丘、式叉摩尼事，
比丘、沙彌事。比丘、沙彌尼事。
是中盜聽，得突吉羅。
若使畜生往聽，得突吉羅。
若使餘比丘聽，得突吉羅。
若使餘比丘聽已還語，得波逸提。」 ^396a18

問：「頗比丘僧事始發默然起去，不得波逸提耶？」
答：「有！若發時去即發時還，得突吉羅。」 ^396a24

問：「頗比丘不敬畏他，不得波逸提耶？」
答：「有！若諸上座說非法、非善、非佛教，下座言：
『此非法、非善、非佛教。』
無罪。若下座說法、說善、說佛教，上座言：
『此非法、非善、非佛教。』
得突吉羅。」 ^396a26

問：「頗比丘過中得飲苦酒不？」
答：「若無酒氣、無糟、清淨，得飲。」 ^396b1

問：「若諸根汁、枝汁、莖汁、葉汁、華汁、果汁，
是諸汁等，比丘何時應飲？」
答：「隨離酒勢時應飲。」 ^396b2

問：「頗比丘過中不白他比丘入聚落，不得波逸提耶？」
答：「有！若比丘與擯比丘共住，不白入聚落，得突吉羅。
若不受法比丘，與受法比丘共住，不白入聚落，得突吉羅。
若受法比丘，與不受法比丘共住，不白入聚落，得突吉羅。
若病、若飛去，無罪。
若與啞比丘、聾比丘、啞聾比丘共住，不白入聚落，得突吉羅。
若比丘在地，不白高處比丘入聚落，得突吉羅。
若在高上，不白在地比丘入聚落，得突吉羅。
若在界內，不白界外比丘入聚落，得突吉羅。
若在界外，不白界內比丘入聚落，得突吉羅。
若俱在界內，若坐、若立，不白入聚落，得波逸提。」 ^396b4

問：「入何處不白餘比丘，不得波逸提耶？」
答曰：「若入三處：若入住處、入阿練若處、
若入近聚落僧坊，不須白。」 ^396b16

問：「頗比丘受人請食，前食後行至他家，不得波逸提耶？」
答曰：「有！除五種食請，與餘食，不得波逸提。
若不淨食、淨食不淨食雜，得突吉羅。
若請處食不足，餘家求，無罪。」 ^396b19

問：「頗比丘剎利灌頂王，地未了未藏寶，
若過門闑、若門闑邊過，不得波逸提耶？」
答曰：「有！若過諸天王、諸龍王、諸夜叉王、
阿修羅王、迦樓羅王，門闑、門闑邊過，不犯。」 ^396b23

問：「頗比丘說波羅提木叉時言：『我今始知是法半月半月波羅提木叉經中說。』
不犯波逸提耶？」答曰：「有！
若比丘尼僧說戒時，比丘作是語：『我始知是法半月半月波羅提木叉中說。』
得突吉羅。若比丘僧說戒時，比丘尼作是言：『我始知是法半月半月波羅提木叉中說。』
得突吉羅。」 ^396b26

問：「頗比丘若骨若齒若角作針筒，不得波逸提耶？」
答曰：「有！若為他使人作，得突吉羅。
若為他故作自用，得突吉羅。」 ^396c4

問：「頗比丘過八指作床足，不得波逸提耶？」
答曰：「有！若以珠脚、牙脚、若尖脚作床足坐，得突吉羅。」 ^396c6

問：「頗比丘以兜羅綿貯褥，若自貯、若使人貯，不得波逸提耶？」
答曰：「有！若經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛、若雜織。
以兜羅綿貯，得突吉羅。」 ^396c9

問：「頗比丘作雨浴衣若過量，不得波逸提耶？」
答曰：「有！若經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛。
若雜織廣長過量作，得突吉羅。」 ^396c13

問：「頗比丘作覆瘡衣廣長過量，不得波逸提耶？」
答曰：「有！若經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛。
若雜織過量作，得突吉羅。」 ^396c16

問：「頗比丘作尼師檀廣長過量，不得波逸提耶？」
答曰：「有！若經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛。
若雜織廣長過量作，得突吉羅。」 ^396c20

問：「頗比丘等佛衣量作衣，不得波逸提耶？」
答：「有！若經淨緯不淨、緯淨經不淨、若二俱不淨。
不淨者，若駱駝毛、牛毛、羖羊毛。
若雜織若作，得突吉羅。」
〔波夜提竟〕
other:: 
###  9 七滅諍法
問七滅諍法 ^396c24

問：「頗有諍不用七滅法一一滅，得名滅耶？」
答：「有！若比丘來欲滅事，事未決斷，即便命終，是事名為滅。
又自言：『我是白衣、若沙彌、若非比丘、若不見擯人、
不作擯人、不捨惡邪擯人、不共住人、種種不共住人、
若賊住人、先來白衣、若不能男。』
若言：『犯四重罪：若殺父母、殺阿羅漢、破僧、惡心出佛身血。』
若是比丘勤讀誦經、若勤作福業、若勤斷餘事、
若遠行、若長病、若到他國不還，是事皆名為滅。
又復始發滅是事時，即便命終、若自言：『我是白衣。』
乃至到他國不還故，是事皆名為滅。」
〔七滅諍法竟〕十誦律卷第五十三
 ^396c29
