
hui:: 
pin:: 
### 2
大般若波羅蜜多經卷第四百六十九
三藏法師玄奘奉　詔譯
第二分眾德相品第七十六之二
爾時，具壽善現白佛言：「世尊！
諸菩薩摩訶薩甚為希有，行深般若波羅蜜多，
觀察二空，雖知諸法一切如夢、如響、如像、
如光影、如陽焰、如幻、如化，皆非實有，無性為性，
自相皆空，而能安立善、非善等諸法差別皆無雜亂。」 ^371b27

佛告善現：「如是！如是！
如汝所說。諸菩薩摩訶薩甚為希有，行深般若波羅蜜多，
觀察二空，雖知諸法皆如夢等，都非實有，
無性為性，自相皆空，而能安立善、非善等諸法差別不相雜亂。
汝等若知諸菩薩摩訶薩行深般若波羅蜜多時，
所有甚奇希有之法，聲聞、獨覺皆不成就、
不能測量，汝等一切聲聞、獨覺於諸菩薩摩訶薩辯尚不能對，
況餘有情而能酬答！」 ^371c2

具壽善現復白佛言：「何等名為諸菩薩摩訶薩行深般若波羅蜜多時，
所有甚奇希有之法，聲聞、獨覺皆不成就、不能測量？」 ^371c10

佛告善現：「諦聽！諦聽！
善思念之，吾當為汝分別解說諸菩薩摩訶薩行深般若波羅蜜多時，
所有甚奇希有之法。 ^371c13

「善現！諸菩薩摩訶薩行深般若波羅蜜多時，
安住異熟布施波羅蜜多乃至般若波羅蜜多，
若五神通，若三十七菩提分法，若陀羅尼，
若三摩地，若空、無相、無願解脫門，若四靜慮、
四無量、四無色定，若八解脫、八勝處、九次第定、
十遍處，若餘無量無邊佛法。
往十方界，若諸有情應以布施乃至般若而攝受者，
則以布施乃至般若而攝受之；應以初靜慮乃至非想非非想處定而攝受者，
則以初靜慮乃至非想非非想處定而攝受之；
應以慈、悲、喜、捨而攝受者，則以慈、悲、喜、
捨而攝受之；應以四念住乃至八聖道支而攝受者，
則以四念住乃至八聖道支而攝受之；
應以空、無相、無願三摩地而攝受者，則以空、
無相、無願三摩地而攝受之；應以諸餘善法而攝受者，則以諸餘善法而攝受之。」 ^371c16

具壽善現復白佛言：「云何菩薩摩訶薩行深般若波羅蜜多時，
安住異熟波羅蜜多、五神通等無量功德，以布施等攝諸有情？」 ^372a2

佛告善現：「諸菩薩摩訶薩行深般若波羅蜜多時，
施諸有情所須之物，謂須飲食施與飲食，
若須衣服施與衣服，若須車乘施與車乘，
若須華香施與華香，若須臥具施與臥具，
若須舍宅施與舍宅，若須燈明施與燈明，
若須醫藥施與醫藥，若須諸餘種種資具，
悉皆施與令無匱乏；或施聲聞、獨覺、菩薩、
諸佛世尊衣服、飲食、臥具、醫藥、房舍、資具、
諸妙華香、寶幢、幡蓋、伎樂、燈明及蘇油等諸餘供具。
如是施時，其心平等無差別想而行布施，
如施持戒，犯戒亦爾；如施人趣，非人亦爾；
如施內道，外道亦爾；如施諸聖，異生亦爾；
如施尊貴，下賤亦爾。
上從諸佛下至傍生，平等平等無所分別，不觀福田勝劣有異。
所以者何？諸菩薩摩訶薩了達一切自相皆空，
空中都無上下差別故，無異想、無所分別而行布施。
是菩薩摩訶薩由無異想、無所分別而行布施，
當得無異、無分別法，謂得圓滿一切相智及餘無量諸佛功德。 ^372a5

「善現當知！若菩薩摩訶薩見傍生等有所求乞，
便起是心：『此來乞者，若是如來、應、正等覺真福田故，我應施之。
若非如來、應、正等覺，是傍生等非福田故，不應施與所須資具。』
是菩薩摩訶薩起如是心越菩薩法。
所以者何？諸菩薩摩訶薩要淨自心福田方淨。
見求乞者不應念言：『如是有情有所求乞我應布施，如是有情有所求乞我不應施。』
若作是念，違本所發大菩提心，謂諸菩薩發菩提心：
『我為有情當作依怙、洲渚、舍宅、救護之處。』
見來乞者應起是心：『今此有情貧窮孤露，我當以施而攝受之。
彼由此緣不盜他物，少欲喜足，能轉施他，
由是因緣離斷生命，廣說乃至離雜穢語，
亦能調伏貪恚、邪見，身壞命終乘前福業生剎帝利大族、
或婆羅門大族、或長者大族、或居士大族、
或餘隨一富貴家生，豐饒財寶修諸善業。
或因布施攝受因緣，漸依三乘而趣圓寂，
謂令趣證聲聞、獨覺及無上乘般涅槃界。』 ^372a23

「復次，善現！若菩薩摩訶薩有諸怨敵或餘有情來至其所，
為損害故、或有匱乏求乞身分及諸財物。
是菩薩摩訶薩終不應起分別異心：『此應施與，此不應施。』
但應發起平等之心，隨求身分及諸財物悉皆施與。
所以者何？是菩薩摩訶薩普為饒益諸有情故，
求趣無上正等菩提，不為利樂自身命故。
若當發起分別異心：『此應施與，此不應施。』
便為如來、應、正等覺及諸菩薩、獨覺、聲聞，
世間天、人、阿素洛等諸聖賢眾共所呵責：
『誰要請汝發菩提心，誓普利樂諸有情類，
無歸依者為作歸依，無舍宅者為作舍宅，
無洲渚者為作洲渚，無救護者為作救護，
不安樂者令其安樂，而今簡別有施、不施？』 ^372b12

「復次，善現！若菩薩摩訶薩行深般若波羅蜜多時，
有人、非人來至其所，求乞種種髓腦、支節。
是菩薩摩訶薩不應發起分別二心為施、
不施，唯作是念：『隨彼所求定當施與。』
所以者何？是菩薩摩訶薩常作是念：『我為利樂諸有情故而受此身，
諸有來求定當施與，不應不施。』
故見乞者便起是心：『吾今此身本為他受，
彼不來取尚應自送，況來求乞而當不與！』
作是念已歡喜踊躍，自解支節而授與之，
復自慶言：『今獲大利，謂捨雜穢得純淨身。』 ^372b26

「善現！諸菩薩摩訶薩行深般若波羅蜜多應如是學。 ^372c7

「復次，善現！若菩薩摩訶薩見乞求者便起是心：『今於此中誰施？
誰受？所施何物？由何而施？
為何而施？云何而施？
諸法自性皆不可得。
所以者何？如是諸法皆畢竟空，非空法中有與有奪、有施有受。』
善現！諸菩薩摩訶薩行深般若波羅蜜多時，
應如是學諸法皆空，所謂或由內空故空，乃至或由無性自性空故空。
是菩薩摩訶薩安住此空而行布施，恒無間斷圓滿布施波羅蜜多，
由此布施波羅蜜多得圓滿故，為他割截、
劫奪一切內外物時，其心都無分別瞋恨，
但作是念：『有情及法一切皆空，誰割截我？
誰劫奪我？誰復受之？
誰作是觀？』 ^372c8

「復次，善現！我以佛眼遍觀十方殑伽沙等諸世界中，
有菩薩摩訶薩為欲利樂諸有情類，以故思願入大地獄，
見諸有情受諸劇苦，見已發起三種示導。
云何為三？一者、神變示導。
二者、記說示導。三者、教誡示導。
是菩薩摩訶薩以神變示導滅除地獄湯、
火、刀等種種苦具，以記說示導記彼有情心之所念而為說法，
以教誡示導於彼發起慈、悲、喜、捨而為說法。
令彼地獄諸有情類，於菩薩所生淨信心，
由此因緣從地獄出，得生天上或生人中，
漸依三乘盡苦邊際，證涅槃界究竟安樂。 ^372c20

「復次，善現！我以佛眼遍觀十方殑伽沙等諸世界中，有菩薩摩訶薩承事供養諸佛世尊。
是菩薩摩訶薩承事供養佛世尊時，深心歡喜愛樂恭敬，非不歡喜愛樂恭敬。
於諸如來、應、正等覺所說正法，恭敬聽聞、
受持、讀誦，乃至無上正等菩提終不忘失，
隨所聞法，能為有情無倒宣說，令獲殊勝利益安樂。 ^373a2

「復次，善現！我以佛眼遍觀十方殑伽沙等諸世界中，有菩薩摩訶薩為欲饒益傍生趣中諸有情故自捨身命。
是菩薩摩訶薩見諸傍生飢火所逼欲相殘害，
起慈愍心自割身分斷諸支節，散擲十方恣令食噉。
諸傍生類得此菩薩身肉食者，皆於菩薩深起愛敬慚愧之心，
由是因緣脫傍生趣，得生天上或生人中，
值遇如來、應、正等覺，聞說正法如實修行，
漸依三乘而趣圓寂，謂隨證入無上大乘、
獨覺、聲聞般涅槃界。
如是，善現！諸菩薩摩訶薩能為世間作難作事多所饒益，
謂為利樂諸有情故，自發無上正等覺心亦令他發，自行種種如實正行亦令他行。 ^373a8

「復次，善現！我以佛眼遍觀十方殑伽沙等諸世界中，
有菩薩摩訶薩為欲饒益餓鬼趣中諸有情類，
以故思願往彼界中，方便息除飢渴等苦，
令諸餓鬼眾苦既息，於此菩薩深起愛敬慚愧之心，
復為宣說離慳法要，令彼聞已起惠施心，
乘此善根脫餓鬼趣，得生天上或生人中，
值遇如來、應、正等覺，供養恭敬聞正法音，
漸次修行三乘正行，乃至證入無上大乘、
獨覺、聲聞般涅槃界。
如是，善現！諸菩薩摩訶薩於有情類安住大悲，
發起無邊方便善巧，令隨證入三乘涅槃。 ^373a21

「復次，善現！我以佛眼遍觀十方殑伽沙等諸世界中，
有菩薩摩訶薩方便善巧，或為四大王眾天宣說正法，乃至或為他化自在天宣說正法。
是諸天眾於菩薩所聞正法已，漸依三乘勤修正行，隨應證入般涅槃界。
善現當知！彼天眾中有諸天子，耽著天上五妙欲樂及所居止眾寶宮殿，
是菩薩摩訶薩示現火起，燒其宮殿令生厭怖，
因為說法作是言：『諸天子！
應審觀察諸行無常、苦、空、非我不可保信，誰有智者於斯樂著？』
時，諸天子聞此法音，於五妙欲深生厭怖，
自觀身命虛偽無常，譬如芭蕉、電光、陽焰，觀諸宮殿猶如牢獄。
作是觀已，漸依三乘勤修正行而趣圓寂，謂漸證入三乘涅槃。 ^373b3

「復次，善現！我以佛眼遍觀十方殑伽沙等諸世界中，
有菩薩摩訶薩見諸梵天著諸見趣，方便化導令其厭捨，
告言：『天仙！汝等何故於空、無相、虛妄、不實諸行聚中，發起如是諸惡見趣？
當速捨之，信受正法，令汝長夜利益安樂！』
如是，善現！諸菩薩摩訶薩安住大悲，為諸有情宣說法要。
善現！是為菩薩摩訶薩所有甚奇希有之法。 ^373b16

「復次，善現！我以無障清淨佛眼遍觀十方殑伽沙等諸世界中，
有菩薩摩訶薩以四攝事攝諸有情。
云何為四？一者、布施。
二者、愛語。三者、利行。
四者、同事。 ^373b24

「善現！云何菩薩摩訶薩以布施事攝諸有情？
善現！諸菩薩摩訶薩以二種施攝諸有情。
云何為二？一者、財施。
二者、法施。 ^373b27

「善現！云何菩薩摩訶薩能以財施攝諸有情？
善現！諸菩薩摩訶薩行深般若波羅蜜多時，
能以種種飲食、衣服、房舍、臥具、車乘、燈明、
伎樂、香華、寶幢、幡蓋及瓔珞等施諸有情，
或以金銀、吠瑠璃寶、頗胝迦寶、珂貝、璧玉、
帝青、大青、末尼、真珠、石藏、杵藏、紅蓮等寶施諸有情，
或以妻妾、男女、大小僮僕、侍衛、象馬、牛羊及醫藥等施諸有情，
或以種種財寶、庫藏、城邑、聚落及王位等施諸有情，
或以身分、手足、支節、頭目、髓腦施諸有情。
是菩薩摩訶薩以種種物置四衢道，昇高臺上唱如是言：
『一切有情有所須者，恣意來取勿生疑難，
如取己物莫作他想，乃至我身手足、支節、
頭目、髓腦隨意取之，我於汝等無所悋惜。』 ^373c1

「是菩薩摩訶薩施諸有情所須物已，復勸歸依佛、
法、僧寶，或勸受持五近事戒，或勸受持八近住戒，
或勸受持十善業道，或勸修學初靜慮乃至第四靜慮，
或勸修學慈無量乃至捨無量，或勸修學空無邊處定乃至非想非非想處定，
或勸修學佛隨念乃至天隨念，或勸修學不淨觀、
持息念，或勸修學無常想乃至滅想，或勸修學四念住乃至八聖道支，
或勸修學空、無相、無願解脫門，或勸修學八解脫乃至十遍處，
或勸修學布施波羅蜜多乃至般若波羅蜜多，
或勸安住內空乃至無性自性空，或勸安住真如乃至不思議界，
或勸安住苦、集、滅、道聖諦，或勸修學一切陀羅尼門、
三摩地門，或勸修學淨觀地乃至如來地，
或勸修學極喜地乃至法雲地，或勸修學五眼、
六神通，或勸修學如來十力乃至十八佛不共法，
或勸修學三十二大士相、八十隨好，或勸修學無忘失法、
恒住捨性，或勸修學一切智、道相智、一切相智，
或勸修學預流果乃至獨覺菩提，或勸修學一切菩薩摩訶薩行，
或勸修學諸佛無上正等菩提。 ^373c14

「如是，善現！諸菩薩摩訶薩行深般若波羅蜜多方便善巧，
於諸有情行財施已，復善安立諸有情類，
令住無上安隱法中，乃至令得一切智智。
善現！是為菩薩摩訶薩行深般若波羅蜜多時所有甚奇希有之法。 ^374a6

「善現！云何菩薩摩訶薩行深般若波羅蜜多時，能以法施攝諸有情？
善現！法施有二種，云何為二？
一者、世間法施。二者、出世法施。 ^374a10

「云何名為世間法施？
謂諸菩薩摩訶薩行深般若波羅蜜多時，
為諸有情宣說、開示、分別、顯了世間妙法，
謂不淨觀、若持息念、若四靜慮、若四無量、
若四無色定、若五神通，若餘世間共異生法，如是名為世間法施。
善現！何故此法名為世間？
謂學此法未能畢竟離世間故名為世間。 ^374a13

「善現！是菩薩摩訶薩行此世間妙法施已，
種種方便化導有情，令其遠離世間諸法，
種種方便化導有情，令住聖法及聖法果。
善現！云何聖法及聖法果？
善現！言聖法者，謂三十七菩提分法及三解脫門等；
聖法果者，謂預流果乃至獨覺菩提等。
善現！何故此法名為出世？
謂學此法能令畢竟出離世間故名出世。 ^374a20

「復次，善現！諸菩薩摩訶薩聖法者，謂六波羅蜜多，
八解脫、八勝處、九次第定、十遍處，陀羅尼門、
三摩地門，諸菩薩地，五眼、六神通，如來十力、
四無所畏、四無礙解、大慈、大悲、大喜、大捨、
十八佛不共法，無忘失法、恒住捨性，一切智、
道相智、一切相智等諸無漏法。
聖法果者，謂佛無上正等菩提大涅槃界。 ^374a27

「復次，善現！諸菩薩摩訶薩聖法者，謂預流果智、
一來果智、不還果智、阿羅漢果智、獨覺菩提智、
諸佛無上正等菩提智，四念住乃至八聖道支智，
空、無相、無願解脫門智，四靜慮、四無量、
四無色定智，八解脫、八勝處、九次第定、
十遍處智，布施波羅蜜多乃至般若波羅蜜多智，
一切陀羅尼門、三摩地門智，苦、集、滅、道聖諦智，
內空乃至無性自性空智，真如乃至不思議界智，
極喜地乃至法雲地智，五眼、六神通智，
淨觀地乃至如來地智，如來十力乃至十八佛不共法智，
三十二大士相、八十隨好智，無忘失法、
恒住捨性智，一切智、道相智、一切相智智，
善法、非善法智，有記法、無記法智，有漏法、
無漏法智，世間法、出世間法智，有為法、
無為法智，是名聖法。
聖法果者，謂永斷一切煩惱習氣相續，是名聖法果。」 ^374b4

具壽善現白言：「世尊！
諸菩薩摩訶薩為亦能得一切相智？」 ^374b20

佛告善現：「如是！如是！
諸菩薩摩訶薩亦名能得一切相智。」 ^374b21

具壽善現復白佛言：「若菩薩摩訶薩亦名能得一切相智，與佛世尊有何差別？」 ^374b23

佛告善現：「諸菩薩摩訶薩名為隨得一切相智，諸佛世尊名為已得一切相智。
所以者何？非諸菩薩與佛世尊條然有異，
謂諸菩薩與佛世尊俱住諸法無差別性，
於諸法相求正遍知說名菩薩，若至究竟名佛世尊。
然佛世尊於一切法自相、共相照了無闇，
清淨具足，在因位時名為菩薩，若至果位名佛世尊。
是謂菩薩與佛世尊，雖俱名得一切相智而有差別。 ^374b24

「善現！是名菩薩摩訶薩世間法施，諸菩薩摩訶薩依因如是世間法施，
復能修行出世法施，謂諸菩薩摩訶薩行深般若波羅蜜多時方便善巧，
先施有情世間善法，後令厭離世間善法，
安住出世無漏聖法，乃至令得一切智智。 ^374c4

「善現！云何名為出世聖法，諸菩薩摩訶薩為諸有情宣說、
開示、分別、顯了說名法施？
善現！一切不共異生善法，若正修學令諸有情超出世間安隱而住，
謂三十七菩提分法、三解脫門、八解脫、
九次第定、四聖諦智、波羅蜜多、諸空等智、
菩薩十地、五眼、六神通、如來十力、四無所畏、
四無礙解、十八佛不共法、大慈、大悲、大喜、
大捨、三十二大士相、八十隨好、一切陀羅尼門、
一切三摩地門，諸如是等無漏善法，一切皆名出世聖法。
若菩薩摩訶薩為諸有情宣說、開示、分別、
顯了如是諸法，名為菩薩出世法施。 ^374c9

「善現！此中云何名為三十七種菩提分法？
謂四念住、四正斷、四神足、五根、五力、七等覺支、八聖道支。
善現！如是名為三十七種菩提分法。 ^374c20

「善現！四念住者，謂菩薩摩訶薩於內身、
外身、內外身住循身觀，具足正勤，正知正念，
除世貪憂，住身集觀，住身滅觀，由彼於身住循身觀，
住身集觀，住身滅觀，無所依止，於諸世間無所執受，
是為第一；於受、於心、於法亦爾。
是名四念住。 ^374c23

「善現！四正斷者，謂菩薩摩訶薩為令未生惡不善法永不生故，
為令已生惡不善法永斷滅故，為令未生善法生故，
為令已生善法堅住不忘，修滿倍增廣大智作證故，
生起樂欲，發勤精進，策心持心，是名四正斷。 ^374c28

「善現！四神足者，謂菩薩摩訶薩欲三摩地斷行成就修習神足，
勤三摩地斷行成就修習神足，心三摩地斷行成就修習神足，
觀三摩地斷行成就修習神足，依止厭，
依止離，依止滅，迴向於捨，是名四神足。 ^375a4

「善現！五根者，謂菩薩摩訶薩信根、精進根、
念根、定根、慧根，是名五根。 ^375a9

「善現！五力者，謂菩薩摩訶薩信力、精進力、
念力、定力、慧力，是名五力。 ^375a10

「善現！七等覺支者，謂菩薩摩訶薩念等覺支、
擇法等覺支、精進等覺支、喜等覺支、輕安等覺支、
定等覺支、捨等覺支，是名七等覺支。 ^375a12

「善現！八聖道支者，謂菩薩摩訶薩正見、
正思惟、正語、正業、正命、正精進、正念、正定，是名八聖道支。 ^375a15

「善現！三解脫門者，謂菩薩摩訶薩空、無相、無願解脫門。
云何空解脫門？謂菩薩摩訶薩以空、無我行相攝心一趣，是名空解脫門。
云何無相解脫門？
謂菩薩摩訶薩以滅、寂靜行相攝心一趣，是名無相解脫門。
云何無願解脫門？
謂菩薩摩訶薩以苦、無常行相攝心一趣，是名無願解脫門。 ^375a17

「善現！八解脫者，謂菩薩摩訶薩有色觀諸色，是第一解脫。
內無色想觀外諸色，是第二解脫。
淨勝解身作證，是第三解脫。
超一切色想，滅有對想，不思惟種種想，
入無邊空，空無邊處定具足住，是第四解脫。
超一切空無邊處，入無邊識，識無邊處定具足住，是第五解脫。
超一切識無邊處，入無少所有，無所有處定具足住，是第六解脫。
超一切無所有處，入非想非非想處定具足住，是第七解脫。
超一切非想非非想處，入滅想受定具足住，是第八解脫。 ^375a23

「善現！九次第定者，謂菩薩摩訶薩離欲惡不善法，
有尋有伺，離生喜樂，初靜慮具足住，是第一次第定。
尋伺寂靜，內等淨，心一趣性，無尋無伺，
定生喜樂，第二靜慮具足住，是第二次第定。
離喜住捨，正念正知，身受樂，聖說應捨，
具念樂住，第三靜慮具足住，是第三次第定。
斷樂斷苦，先喜憂沒，不苦不樂，捨念清淨，
第四靜慮具足住，是第四次第定。
超一切色想，滅有對想，不思惟種種想，
入無邊空，空無邊處定具足住，是第五次第定。
如是乃至超一切非想非非想處，入滅想受定具足住，是第九次第定。 ^375b4

「善現！四聖諦智者，謂菩薩摩訶薩苦智、
集智、滅智、道智，是名四聖諦智。 ^375b15

「善現！波羅蜜多者，謂菩薩摩訶薩布施、
淨戒、安忍、精進、靜慮、般若、方便善巧、妙願、
力、智波羅蜜多，是名波羅蜜多。 ^375b17

「善現！諸空等智者，謂菩薩摩訶薩內空乃至無性自性空智，
及真如乃至不思議界智，是名諸空等智。 ^375b20

「善現！菩薩十地者，謂菩薩摩訶薩極喜地、
離垢地、發光地、焰慧地、極難勝地、現前地、
遠行地、不動地、善慧地、法雲地，是名菩薩十地。 ^375b22

「善現！五眼者，謂菩薩摩訶薩所求肉眼、
天眼、聖慧眼、法眼、佛眼，是名五眼。 ^375b25

「善現！六神通者，謂菩薩摩訶薩所學神境智證通、
天眼智證通、天耳智證通、他心智證通、
宿住隨念智證通、漏盡智證通，是名六神通。 ^375b26

「復次，善現！如來十力者，若諸如來、應、正等覺，
於是處如實知是處，於非處如實知非處，是第一力。
若諸如來、應、正等覺，於諸有情過去、未來、
現在諸業及諸法受處因異熟皆如實知，是第二力。
若諸如來、應、正等覺，於諸世間非一種種諸界差別皆如實知，
是第三力。若諸如來、應、正等覺，於諸世間非一種種勝解差別尋伺有異皆如實知，
是第四力。若諸如來、應、正等覺，於諸有情補特伽羅諸根勝劣皆如實知，
是第五力。若諸如來、應、正等覺，於遍趣行皆如實知，是第六力。
若諸如來、應、正等覺，普於一切靜慮、解脫、
等持、等至、雜染、清淨、安立差別皆如實知，是第七力。
若諸如來、應、正等覺，以淨天眼超過於人，
見諸有情死時生時諸善惡事，如是有情因身、
語、意三種惡行、因諸邪見、因謗賢聖墮諸惡趣，
如是有情因身、語、意三種妙行、因諸正見、
因讚賢聖生諸善趣；復以天眼清淨過人，
見諸有情死時生時好色惡色，從此復生善趣惡趣，
於諸有情隨業勢力生善惡趣皆如實知，是第八力。
若諸如來、應、正等覺，於諸有情過去無量諸宿住事，
或一生、或十生、或百生、或千生、或無量生、
或一劫、或十劫、或百劫、或千劫、或無量劫，
所有諸行、諸說、諸相皆如實知，是第九力。
若諸如來、應、正等覺，於諸漏盡無漏心解脫、
無漏慧解脫皆如實知，於自漏盡真解脫法，
自證通慧具足而住，如實覺受：我生已盡，
梵行已立，所作已辦，不受後有，是第十力。
如是名為如來十力。 ^375b29

「善現！四無所畏者，若諸如來、應、正等覺，
自稱我是正等覺者，設有沙門、若婆羅門、
若天魔梵、若餘世間依法立難，或令憶念：『佛於是法非正等覺。』
我於彼難正見無因，以於彼難正見無因，
得安隱住無怖無畏，自稱我處大仙尊位，
於大眾中正師子吼轉大梵輪，一切沙門、
若婆羅門、若天魔梵、若餘世間，定無有能如法轉者，是第一無畏。
若諸如來、應、正等覺，自稱我已永盡諸漏，
設有沙門、若婆羅門、若天魔梵、若餘世間依法立難，
或令憶念：『佛於是漏猶未永盡。』
我於彼難正見無因，以於彼難正見無因，
得安隱住無怖無畏，自稱我處大仙尊位，
於大眾中正師子吼轉大梵輪，一切沙門、
若婆羅門、若天魔梵、若餘世間，定無有能如法轉者，是第二無畏。
若諸如來、應、正等覺，自稱我為諸弟子眾說能障法染必為障，
設有沙門、若婆羅門、若天魔梵、若餘世間依法立難，
或令憶念：『有染是法不能為障。』
我於彼難正見無因，以於彼難正見無因，
得安隱住無怖無畏，自稱我處大仙尊位，
於大眾中正師子吼轉大梵輪，一切沙門、
若婆羅門、若天魔梵、若餘世間，定無有能如法轉者，是第三無畏。
若諸如來、應、正等覺，自稱我為諸弟子眾說出離道，
諸聖修習決定出離，決定通達，正盡眾苦，
作苦邊際，設有沙門、若婆羅門、若天魔梵、
若餘世間依法立難，或令憶念：『有修此道非正出離、
非正通達、非正盡苦、非作苦邊。』
我於彼難正見無因，以於彼難正見無因，
得安隱住無怖無畏，自稱我處大仙尊位，
於大眾中正師子吼轉大梵輪，一切沙門、
若婆羅門、若天魔梵、若餘世間，定無有能如法轉者，是第四無畏。
如是名為四無所畏。 ^375c29

「善現！四無礙解者，謂義無礙解、法無礙解、
詞無礙解、辯無礙解，如是名為四無礙解。
善現！云何義無礙解？
謂緣義無礙智。云何法無礙解？
謂緣法無礙智。云何詞無礙解？
謂緣詞無礙智。云何辯無礙解？
謂緣辯無礙智。 ^376b3

「善現！十八佛不共法者，謂諸如來、應、正等覺，
常無誤失，無卒暴音，無忘失念，無不定心，
無種種想，無不擇捨，志欲無退，精進無退，
憶念無退，般若無退，解脫無退，解脫智見無退，
若智若見於過去世無著無礙，若智若見於現在世無著無礙，
若智若見於未來世無著無礙，一切身業智為前導隨智而轉，
一切語業智為前導隨智而轉，一切意業智為前導隨智而轉，
是名十八佛不共法。 ^376b8

「復次，善現！三十二大士相者，謂如來足下有平滿相，
妙善安住猶如奩底，地雖高下，隨足所蹈皆悉坦然無不等觸，
是為第一。如來足下千輻輪文，輞轂眾相無不圓滿，是為第二。
如來手足悉皆柔軟，如覩羅綿勝過一切，是為第三。
如來手足一一指間，猶如鴈王咸有鞔網，
金色交絡文同綺畫，是為第四。
如來手足所有諸指，圓滿纖長甚可愛樂，是為第五。
如來足跟廣長圓滿，與趺相稱勝餘有情，是為第六。
如來足趺脩高充滿，柔軟妙好與跟相稱，是為第七。
如來雙腨漸次纖圓，如瑿泥耶仙鹿王腨，是為第八。
如來雙臂修直#CB00166;圓，
如象王鼻平立摩膝，是為第九。
如來陰相勢峯藏密，其猶龍馬亦如象王，是為第十。
如來毛孔各一毛生，柔潤紺青右旋宛轉，是第十一。
如來髮毛端皆上靡，右旋宛轉柔潤紺青，
嚴金色身甚可愛樂，是第十二。
如來身皮細薄潤滑，塵垢水等皆所不住，是第十三。
如來身皮皆真金色，光潔晃曜如妙金臺，
眾寶莊嚴眾所樂見，是第十四。
如來兩足、二手掌中、頸及雙肩七處充滿，是第十五。
如來肩項圓滿殊妙，是第十六。
如來髆腋悉皆充實，是第十七。
如來容儀洪滿端直，是第十八。
如來身相修廣端嚴，是第十九。
如來體相縱廣量等，周匝圓滿如諾瞿陀，是第二十。
如來頷臆并身上半，威容廣大如師子王，是二十一。
如來常光面各一尋，是二十二。
如來齒相四十齊平，淨密根深白逾珂雪，是二十三。
如來四牙鮮白鋒利，是二十四。
如來常得味中上味，是二十五。
如來舌相薄淨廣長，能覆面輪至耳髮際，是二十六。
如來梵音詞韻弘雅，隨眾多少無不等聞，
其聲洪震猶如天鼓，發言婉約如頻迦音，是二十七。
如來眼睫猶若牛王，紺青齊整不相雜亂，是二十八。
如來眼睛紺青鮮白，紅環間飾皎潔分明，是二十九。
如來面輪其猶滿月，眉相皎淨如天帝弓，是第三十。
如來眉間有白毫相，右旋柔軟如覩羅綿，
鮮白光淨逾珂雪等，是三十一。
如來頂上烏瑟膩沙，高顯周圓猶如天蓋，是三十二。
是名三十二大士相。
大般若波羅蜜多經卷第四百六十九
 ^376b17
