
hui:: 
pin:: 
### 3
大般若波羅蜜多經卷第五百四十一
三藏法師玄奘奉　詔譯
第四分供養窣堵波品第三之三
時，天帝釋便白佛言：「今者如來、應、正等覺，於深般若波羅蜜多功德勝利說猶未盡。
何以故？我從世尊所受般若波羅蜜多功德勝利，
甚深、甚廣、量無邊際。
諸善男子、善女人等於深般若波羅蜜多，
至心聽聞、受持、讀誦、精勤修學、如理思惟、
書寫、解說、廣令流布，復持種種上妙華鬘乃至燈明而為供養，
所獲功德亦無邊際。」 ^779b24

爾時，佛告天帝釋言：「善哉！
善哉！如汝所說。憍尸迦！
我不說此甚深般若波羅蜜多但有前說功德勝利。
何以故？憍尸迦！甚深般若波羅蜜多，具足無邊功德勝利，分別演說不可盡故。
憍尸迦！我亦不說：於深般若波羅蜜多，
至心聽聞、受持、讀誦、精勤修學、如理思惟、
書寫、解說、廣令流布，復持種種上妙華鬘乃至燈明而為供養。
諸善男子、善女人等但有前說功德勝利。
何以故？憍尸迦！若善男子、善女人等於深般若波羅蜜多，
以清淨心恭敬信受，為求無上正等菩提，
至心聽聞、受持、讀誦、精勤修學、如理思惟，
廣為有情宣說、開示，以增上慧審諦觀察。
欲令正法久住世故，欲令佛眼無斷壞故，
欲令正法不隱沒故，攝受菩薩令增長故，
欲令世間清淨法眼無缺減故，書寫如是甚深般若波羅蜜多眾寶嚴飾，
復持種種上妙華鬘乃至燈明供養恭敬、尊重讚歎。
我說獲得現在未來無量無邊功德勝利。」 ^779c2

時，天帝釋即白佛言：「我等諸天常隨守護是善男子、
善女人等，不令一切人非人等種種惡緣之所損害。」 ^779c20

爾時，佛告天帝釋言：「若善男子、善女人等，
受持、讀誦甚深般若波羅蜜多，及廣為他宣說、開示。
時，有無量百千天子，為聽法故皆來集會，
歡喜踊躍，敬受如是甚深般若波羅蜜多。
是諸天子以天威力，令說法師增益辯才宣揚無盡，
不樂說者令其樂說，身心疲極令得康強。
憍尸迦！是善男子、善女人等，受持、讀誦甚深般若波羅蜜多，
及廣為他宣說、開示，得如是等現在利益。 ^779c22

「復次，憍尸迦！若善男子、善女人等，於四眾中宣說如是甚深般若波羅蜜多心無怯怖，
不為一切論難所伏。
所以者何？彼由如是甚深般若波羅蜜多大神呪王所護持故，
甚深般若波羅蜜多祕密藏中具廣分別一切法故。
是善男子、善女人等善住法空，都不見有能難、
所難及所說故，亦不見有於深般若波羅蜜多能求短故，
亦復不見甚深般若波羅蜜多有過失故，是故不為一切異學論難所屈。
憍尸迦！是善男子、善女人等，為眾宣說甚深般若波羅蜜多，
得如是等現世利益。 ^780a1

「復次，憍尸迦！若善男子、善女人等於深般若波羅蜜多，
至心聽聞、受持、讀誦、精勤修學、如理思惟、
書寫、解說、廣令流布。
是善男子、善女人等心不沈沒亦不憂悔、不恐不怖。
所以者何？是善男子、善女人等，不見有法可令沈沒、
憂悔、恐怖，於諸法中無所執著。
憍尸迦！是善男子、善女人等，由於般若波羅蜜多至心聽聞乃至流布，
得如是等現世利益。 ^780a12

「復次，憍尸迦！若善男子、善女人等，能於般若波羅蜜多至心聽聞、
受持、讀誦、精勤修學、如理思惟、書寫、解說、
廣令流布，復持種種上妙華鬘乃至燈明而為供養。
是善男子、善女人等恒為父母、師長、親友、
國王、大臣及諸沙門、婆羅門等之所敬愛，
亦為十方諸佛、菩薩、聲聞、獨覺之所護念，
復為世間諸天、魔、梵、人及非人之所守衛，
一切災橫皆自消滅，外道異論皆不能伏。
憍尸迦！是善男子、善女人等，由於般若波羅蜜多至心聽聞乃至供養，
得如是等現在利益。 ^780a20

「復次，憍尸迦！若善男子、善女人等，書寫如是甚深般若波羅蜜多，
種種莊嚴置清淨處，供養恭敬、尊重讚歎。
時，此三千大千國土及餘十方無邊世界，
所有四大王眾天乃至廣果天，已發無上菩提心者，
常來此處觀禮、讀誦甚深般若波羅蜜多，
供養恭敬、尊重讚歎、右遶禮拜、合掌而去。
諸淨居天亦常來此觀禮、讀誦甚深般若波羅蜜多，
供養恭敬、尊重讚歎、右遶禮拜、合掌而去。
有大威德諸龍、藥叉，廣說乃至人非人等亦常來此觀禮、
讀誦甚深般若波羅蜜多，供養恭敬、尊重讚歎，右遶禮拜合掌而去。 ^780b1

「憍尸迦！是善男子、善女人等應作是念：
『今此三千大千國土及餘十方無邊世界，
一切天、龍廣說乃至人非人等，常來至此觀禮、
讀誦我所書寫甚深般若波羅蜜多，供養恭敬、
尊重讚歎，右遶禮拜合掌而去。
此我則為已設法施。』
作是念已，歡喜踊躍，令所獲福倍復增長。
憍尸迦！是善男子、善女人等由無邊界天、
龍、藥叉、阿素洛等常隨擁護所住之處，
人非人等不能損害，唯除宿世定惡業因現在應熟，或轉重惡現世輕受。 ^780b13

「憍尸迦！是善男子、善女人等，由深般若波羅蜜多大威神力，
獲如是等現世種種功德勝利。」 ^780b22

時，天帝釋便白佛言：「是善男子、善女人等，
以何驗知有此三千大千國土及餘十方無邊世界天、
龍、藥叉、阿素洛等，來至其處觀禮、讀誦彼所書持甚深般若波羅蜜多，
供養恭敬、尊重讚歎，合掌右遶歡喜護念？」 ^780b24

爾時，佛告天帝釋言：「是善男子、善女人等，
若見如是甚深般若波羅蜜多所在之處，
有妙光明，或聞其處異香氛郁，或復聞有微細樂音。
當知爾時，有大神力威德熾盛諸天、龍等，
來至其處觀禮、讀誦彼所書持甚深般若波羅蜜多，
供養恭敬、尊重讚歎，合掌右遶歡喜護念。 ^780b29

「復次，憍尸迦！是善男子、善女人等修鮮淨行嚴麗其處，至心供養甚深般若波羅蜜多。
當知爾時，有大神力威德熾盛諸天、龍等，
來至其處觀禮、讀誦彼所書持甚深般若波羅蜜多，
供養恭敬、尊重讚歎，合掌右遶歡喜護念。
憍尸迦！隨有如是具大神力威德熾盛諸天、
龍等，來至其處，此中所有惡鬼邪神驚怖、
退散、無敢住者。由此因緣，是善男子、善女人等心便廣大起淨勝解，
所修善業倍復增明，諸有所為皆無障礙。
以是故，憍尸迦！甚深般若波羅蜜多隨所在處，
應當周匝除去糞穢，掃拭塗治香水散灑，
敷設寶座而安置之，燒香散華張施幰蓋，
寶幢、幡鐸間飾其中，眾妙、珍奇、金銀、寶器、
衣服、瓔珞、伎樂、燈明、種種雜綵莊嚴其處。
若能如是供養般若波羅蜜多，便有無量具大神力威德熾盛諸天、
龍等，來至其處觀禮、讀誦彼所書持甚深般若波羅蜜多，
供養恭敬、尊重讚歎，合掌右遶歡喜護念。 ^780c6

「復次，憍尸迦！是善男子、善女人等若能如是供養恭敬、
尊重讚歎甚深般若波羅蜜多，決定當得身心無倦、
身心安樂、身心調柔、身心輕利。
繫心般若波羅蜜多，夜寢息時無諸惡夢，
唯得善夢，謂見如來、應、正等覺身真金色相好莊嚴，
放大光明普照一切，聲聞、菩薩前後圍遶，身處眾中聞佛為說布施等六波羅蜜多及餘善根相應法義。
或於夢中見菩提樹，其量高廣眾寶莊嚴，
有菩薩摩訶薩往詣其下結跏趺坐，證得無上正等菩提，轉妙法輪度有情眾。
或於夢中見有無量百千俱胝那庾多數大菩薩眾，論議決擇種種法義。
或於夢中見十方界各有無量百千俱胝那庾多佛，
亦聞其聲，謂某世界有某如來、應、正等覺，
若干百千俱胝那庾多菩薩摩訶薩、聲聞弟子恭敬圍遶，說如是法。
或復夢中見十方界各有無量百千俱胝那庾多佛入般涅槃，
彼一一佛般涅槃後，各有施主為供養佛設利羅故，以妙七寶各起無量百千俱胝那庾多數大窣堵波。
復於一一窣堵波所，各以無量上妙華鬘乃至燈明，
經無量劫供養恭敬、尊重讚歎。 ^780c24

「憍尸迦！是善男子、善女人等見如是類諸善夢相，
若睡若覺身心安樂，諸天神等益其精氣，
令彼自覺身體輕便，由此因緣，不多貪著飲食、
醫藥、衣服、臥具，於四供養其心輕微。
如瑜伽師入勝妙定，由彼定力滋潤身心，
從定出已雖遇美膳而心輕微，此亦如是。
何以故？憍尸迦！是善男子、善女人等，由此三千大千國土及餘十方無邊世界，
一切如來應正等覺、聲聞、菩薩、天、龍、藥叉、
阿素洛等，具大神力勝威德者，慈悲護念，
以妙精氣冥注身心，令其志勇體充盛故。 ^781a16

「憍尸迦！若善男子、善女人等，欲得如是現在種種功德勝利，
於深般若波羅蜜多，應常聽聞、受持、讀誦、
精勤修學、如理思惟，廣為有情宣說開示，
復持種種上妙華鬘乃至燈明供養恭敬、尊重讚歎。
憍尸迦！若善男子、善女人等雖於般若波羅蜜多，
不能聽聞、受持、讀誦、精勤修學、如理思惟、
廣為有情宣說流布，而為正法久住世故，
為令佛眼無斷壞故，為令正法不隱沒故，
攝受菩薩令增長故，為令世間清淨法眼不滅沒故，
書持如是甚深般若波羅蜜多眾寶嚴飾，
復持無量上妙華鬘乃至燈明供養恭敬、
尊重讚歎，亦得如前所說種種功德勝利。
何以故？憍尸迦！是善男子、善女人等，能廣利樂無量無邊諸有情故。 ^781a26

「以是故，憍尸迦！若善男子、善女人等欲得種種現在、
未來功德勝利，應於般若波羅蜜多以清淨心恭敬信受，
為求無上正等菩提，至心聽聞、受持、讀誦、
精勤修學、如理思惟、廣為有情宣說開示，以增上慧審諦觀察。
欲令正法久住世故，欲令佛眼無斷壞故，
欲令正法不隱沒故，攝受菩薩令增長故，
欲以法義分施有情令充足故，欲令調善諸有情類廣大佛眼無缺減故，
書持如是甚深般若波羅蜜多眾寶嚴飾，
復以種種上妙華鬘乃至燈明供養恭敬、尊重讚歎。
若能如是，定獲無邊現在、未來功德勝利。」
pin:: 
##  4 稱揚功德品
第四分稱揚功德品第四 ^781b11

「復次，憍尸迦！假使充滿此贍部洲佛設利羅以為一分，
有書般若波羅蜜多甚深法門復為一分，
於此二分，汝取何者？」 ^781b24

天帝釋言：「我意寧取甚深般若波羅蜜多。
所以者何？我於諸佛設利羅所，非不信樂供養恭敬，
然諸佛身及設利羅，皆因般若波羅蜜多甚深法門而出生故，
皆由般若波羅蜜多甚深法門功德威力所熏修故，
乃為一切世間天、人、阿素洛等供養恭敬、尊重讚歎。
一切菩薩摩訶薩眾皆於般若波羅蜜多甚深法門，精勤修學證得無上正等菩提。
一切如來、應、正等覺，皆由般若波羅蜜多，
通達真如、法界、法性及實際等成就法身。
由法身故說名為佛，佛設利羅依法身故，乃為世間恭敬供養。 ^781b26

「世尊！如我坐在三十三天善法殿中天帝座上，
為諸天眾宣說正法時，有無量諸天子等，
來至我所聽我所說，供養恭敬，右遶而去。
我若不在彼法座時，諸天子等亦來其處，
雖不見我，如我在時恭敬供養，咸言：『此處是天帝釋為諸天等說法之座，
我等皆應如天主在，供養右遶禮拜而去。』
甚深般若波羅蜜多亦復如是，若有書寫、
受持、讀誦，廣為有情宣說流布，當知是處恒有此土及餘十方無邊世界無量無數天、
龍、藥叉、阿素洛等皆來集會，設無說者，
敬重法故，亦於是處供養恭敬、右遶而去。 ^781c8

「世尊！甚深般若波羅蜜多與諸菩薩摩訶薩行，
及佛所得一切智智，為因、為緣、為所依止、為能引發。
是故我說：假使充滿此贍部洲佛設利羅以為一分，
有書般若波羅蜜多甚深法門復為一分，
於此二分，我意寧取甚深般若波羅蜜多。 ^781c19

「復次，世尊！且置充滿此贍部洲佛設利羅以為一分。
假使充滿四大洲界佛設利羅以為一分，
若復充滿小千世界佛設利羅以為一分，
若復充滿中千世界佛設利羅以為一分，
若復充滿大千世界佛設利羅以為一分，
有書般若波羅蜜多甚深法門復為一分，
於此二分，我意寧取甚深般若波羅蜜多。
所以者何？我於諸佛設利羅所，非不信樂供養恭敬，
然諸佛身及設利羅，皆因般若波羅蜜多甚深法門而出生故，
皆由般若波羅蜜多甚深法門功德威力所熏修故，
乃為一切世間天、人、阿素洛等供養恭敬、尊重讚歎。 ^781c25

「復次，世尊！若善男子、善女人等，於深般若波羅蜜多至心聽聞、
受持、讀誦、精勤修學、如理思惟、書寫、解說、
廣令流布，彼於當來不墮惡趣，遠離聲聞及獨覺地，
不畏一切災橫、疾疫之所侵惱。
如負債人怖畏債主，即便親近奉事國王，依王勢力得免怖畏。
王喻般若波羅蜜多，彼負債人喻善男子、
善女人等，依恃般若波羅蜜多，得離惡趣及餘怖畏。
世尊！譬如有人依附王故、王攝受故，為諸世人供養恭敬、尊重讚歎。
佛設利羅亦復如是，由深般若波羅蜜多所熏修故，
為諸天、人、阿素洛等供養恭敬、尊重讚歎。
王喻般若波羅蜜多，佛設利羅喻依王者。
世尊！諸佛所得一切智智，亦依般若波羅蜜多而得成就故，
我寧取甚深般若波羅蜜多。 ^782a7

「復次，世尊！甚深般若波羅蜜多於三千界作大饒益、
具大神力，隨所在處，則為有佛作諸佛事，所謂利樂一切有情。
世尊！譬如無價大寶神珠，具無量種勝妙威德，
隨所住處有此神珠，人及非人終無惱害。
設有男子或復女人，為鬼所執身心苦惱，
若有持此神珠示之，由珠威力鬼便捨去。
諸有熱病、或風、或痰、或熱風痰和合為病，
若有繫此神珠著身，如是諸病無不除愈。
此珠在闇能作照明，熱時能涼寒時能暖，隨地方所有此神珠時節調和不寒不熱。
若地方所有此神珠，蛇蠍等毒無敢停止。
設有男子或復女人，為毒所中楚痛難忍，
若有持此神珠令見，珠威勢故毒即消滅。
若諸有情身嬰癩疾、惡瘡、腫疱、目眩、瞖等眼病、
耳病、鼻病、舌病、喉病、身病、諸支節病，帶此神珠眾病皆愈。
若諸池沼泉井等中，其水濁穢或將枯涸，
以珠投之水便盈滿，香潔澄淨具八功德。
若以青黃赤白紅紫碧綠雜綺種種色衣，
裹此神珠投之於水，水隨衣綵作種種色。
如是無價大寶神珠，威德無邊說不能盡，若置箱篋亦令其器具足成就無邊威德。
設空箱篋由曾置珠，其器仍為眾人愛重。」 ^782a22

爾時，慶喜問帝釋言：「如是神珠為天獨有，人亦有耶？」 ^782b15

天帝釋言：「人中、天上俱有此珠，若在人中形小而重，
若在天上形大而輕；又人中珠相不具足，
在天上者其相周圓；天上神珠威德殊勝，無量倍數過人所有。」 ^782b16

時，天帝釋復白佛言：「甚深般若波羅蜜多亦復如是，
為眾德本能滅無量惡不善法，隨所在處，
令諸有情身心苦惱皆悉除滅，人非人等不能為害。
世尊！如來所得一切智智及餘無量無邊功德，
皆由般若波羅蜜多大神呪王之所引顯，威德深廣無量無邊。
佛設利羅由諸功德所熏修故，是諸功德所依器故，
佛涅槃後堪受一切世間天、人、阿素洛等供養恭敬、尊重讚歎。 ^782b20

「復次，世尊！置三千界佛設利羅。
假使充滿十方各如殑伽沙界佛設利羅以為一分，
有書般若波羅蜜多甚深法門復為一分，
於此二分，我意寧取甚深般若波羅蜜多。
所以者何？我於諸佛設利羅所，非不信樂供養恭敬，
然諸佛身及設利羅，皆因般若波羅蜜多甚深法門而出生故，
皆由般若波羅蜜多甚深法門功德威力所熏修故，
乃為一切世間天、人、阿素洛等供養恭敬、尊重讚歎。 ^782b28

「復次，世尊！甚深般若波羅蜜多能生如來一切智智，
如來所得一切智智能生佛身及設利羅，
是故供養甚深般若波羅蜜多，則為供養過去未來現在諸佛一切智智及設利羅。 ^782c8

「復次，世尊！若善男子、善女人等，欲得常見十方無量無數如來、
應、正等覺，當行般若波羅蜜多，當修般若波羅蜜多。」 ^782c12

爾時，佛告天帝釋言：「如是！
如是！如汝所說。憍尸迦！
過去如來、應、正等覺，皆依如是甚深般若波羅蜜多，
已證無上正等菩提；未來如來、應、正等覺，
皆依如是甚深般若波羅蜜多，當證無上正等菩提；
現在十方無邊世界一切如來、應、正等覺，
皆依如是甚深般若波羅蜜多，現證無上正等菩提。
今我如來、應、正等覺，亦依如是甚深般若波羅蜜多，而證無上正等菩提。」 ^782c14

天帝釋言：「甚深般若波羅蜜多是大波羅蜜多，
是無上波羅蜜多，是無等等波羅蜜多。
一切如來、應、正等覺，及諸菩薩摩訶薩眾，
皆依如是甚深般若波羅蜜多，知諸有情心行差別。」 ^782c22

爾時，佛告天帝釋言：「如是！
如是！如汝所說。憍尸迦！
諸菩薩摩訶薩長夜修行甚深般若波羅蜜多，能如實見一切有情心行差別。」 ^782c26

時，天帝釋復白佛言：「諸菩薩摩訶薩為但應行般若波羅蜜多為亦應行餘五波羅蜜多耶？」 ^782c29

爾時，佛告天帝釋言：「憍尸迦！
諸菩薩摩訶薩應具行六波羅蜜多，然行布施、
淨戒、安忍、精進、靜慮觀諸法時，皆以般若波羅蜜多而為上首。
憍尸迦！如贍部洲所有諸樹，枝條、莖幹、
華葉、果實，雖有種種形類不同，而其蔭影都無差別，具大功德眾所歸依。
如是六種波羅蜜多雖各有異，而由般若波羅蜜多方便善巧，
攝受迴向一切智智，諸差別相都不可得，具大功德眾所歸依。」 ^783a2

時，天帝釋復白佛言：「甚深般若波羅蜜多成就廣大殊勝功德，
成就一切殊勝功德，成就圓滿殊勝功德，
成就無量殊勝功德，成就無邊殊勝功德，
成就無數殊勝功德，成就無等殊勝功德，成就無盡殊勝功德。」 ^783a11

爾時，佛告天帝釋言：「如是！
如是！如汝所說。」
pin:: 
##  5 福門品

### 1
第四分福門品第五之一 ^783a16

爾時，天帝釋白佛言：「世尊！
若善男子、善女人等於深般若波羅蜜多，
以清淨心恭敬信受，為求無上正等菩提，
至心聽聞、受持、讀誦、精勤修學、如理思惟、
廣為有情宣說開示，以增上慧審諦觀察。
欲令正法久住世故，欲令佛眼無斷壞故，
欲令正法不隱沒故，攝受菩薩令增長故，
欲令世間清淨法眼無缺減故，書寫如是甚深般若波羅蜜多眾寶嚴飾，
復持種種上妙花鬘乃至燈明供養恭敬、
尊重讚歎；作是念言：『甚深般若波羅蜜多，
成就廣大功德勝利，甚為難得，不應棄捨，
應自守護、供養恭敬、讀誦、思惟。』
有善男子、善女人等，書寫如是甚深般若波羅蜜多眾寶莊嚴，
供養恭敬、尊重讚歎，施他受持廣令流布。
此二福聚，何者為多？」 ^783a19

爾時，佛告天帝釋言：「我還問汝，當隨意答。
若善男子、善女人等從他請得佛設利羅，
盛以寶函置清淨處，復持種種上妙華鬘乃至燈明供養恭敬、
尊重讚歎。有善男子、善女人等從他請得佛設利羅，
分施與他如芥子許，令彼敬受如法安置，
復以種種上妙華鬘乃至燈明供養恭敬、尊重讚歎。
於意云何？此二福聚，何者為勝？」 ^783b4

天帝釋言：「如我解佛所說義者，此二福聚，後者為勝。」 ^783b11

爾時，佛讚天帝釋言：「善哉！
善哉！如汝所說。憍尸迦！
於深般若波羅蜜多，若自受持、供養恭敬，
若轉施他廣令流布，此二福聚，後者為多。
何以故？由施他者，能令無量無數有情得利樂故。 ^783b12

「復次，憍尸迦！若有於此甚深般若波羅蜜多所說義趣，
如實為他分別解說令得正解，所獲福聚復勝施他流布功德多百千倍，
敬此法師當如敬佛。 ^783b17

「復次，憍尸迦！若善男子、善女人等，書持如是甚深般若波羅蜜多，
眾寶莊嚴、供養恭敬，知是法器，自往其所分施與之令勤讀誦，
是善男子、善女人等所獲福聚無量無邊。
復次，憍尸迦！若善男子、善女人等教贍部洲諸有情類，皆令安住十善業道。
於意云何？是善男子、善女人等由此因緣得福多不？」 ^783b20

天帝釋言：「甚多！世尊！
甚多！善逝！」
爾時，佛告天帝釋言：「有善男子、善女人等於深般若波羅蜜多，
以清淨心恭敬信受，為求無上正等菩提，
書寫、施他、復為解說，於深義趣令無疑惑，
教授教誡諸有情言：『汝應勤修真菩薩道，所謂般若波羅蜜多。
若能精勤修學此道，速證無上正等菩提，
拔濟無邊諸有情類，令證實際諸漏永盡，入無餘依般涅槃界。』
是善男子、善女人等所獲福聚甚多於前。 ^783b27

「復次，憍尸迦！置贍部洲諸有情類。
若善男子、善女人等教四大洲諸有情類，皆令安住十善業道。
於意云何？乃至廣說。 ^783c6

「復次，憍尸迦！置四大洲諸有情類。
若善男子、善女人等教小千界諸有情類，皆令安住十善業道。
於意云何？乃至廣說。 ^783c9

「復次，憍尸迦！置小千界諸有情類。
若善男子、善女人等教中千界諸有情類，皆令安住十善業道。
於意云何？乃至廣說。 ^783c12

「復次，憍尸迦！置中千界諸有情類。
若善男子、善女人等教大千界諸有情類，皆令安住十善業道。
於意云何？乃至廣說。 ^783c14

「復次，憍尸迦！置大千界諸有情類。
若善男子、善女人等普教十方各如殑伽沙等世界諸有情類，
皆令安住十善業道。
於意云何？是善男子、善女人等由此因緣得福多不？」 ^783c17

天帝釋言：「甚多！世尊！
甚多！善逝！」 ^783c21

爾時，佛告天帝釋言：「有善男子、善女人等於深般若波羅蜜多，
以清淨心恭敬信受，為求無上正等菩提，
書寫、施他、復為解說，於深義趣令無疑惑，
教授教誡諸有情言：『汝應勤修真菩薩道，所謂般若波羅蜜多。
若能精勤修學此道，速證無上正等菩提，
拔濟無邊諸有情類，令證實際諸漏永盡，入無餘依般涅槃界。』
是善男子、善女人等所獲福聚甚多於前。 ^783c22

「復次，憍尸迦！若善男子、善女人等教贍部洲諸有情類，
皆令安住四靜慮、四無量、四無色定、五神通。
於意云何？是善男子、善女人等由此因緣得福多不？」 ^784a1

天帝釋言：「甚多！世尊！
甚多！善逝！」 ^784a4

爾時，佛告天帝釋言：「有善男子、善女人等於深般若波羅蜜多，
以清淨心恭敬信受，為求無上正等菩提，
書寫、施他、復為解說，於深義趣令無疑惑，
教授教誡諸有情言：『汝應勤修真菩薩道，所謂般若波羅蜜多。
若能精勤修學此道，速證無上正等菩提，
拔濟無邊諸有情類，令證實際諸漏永盡，入無餘依般涅槃界。』
是善男子、善女人等所獲福聚甚多於前。 ^784a5

「復次，憍尸迦！置贍部洲諸有情類。
若善男子、善女人等教四大洲諸有情類，
皆令安住四靜慮、四無量、四無色定、五神通。
於意云何？乃至廣說。 ^784a13

「復次，憍尸迦！置四大洲諸有情類。
若善男子、善女人等教小千界諸有情類，
皆令安住四靜慮、四無量、四無色定、五神通。
於意云何？乃至廣說。 ^784a16

「復次，憍尸迦！置小千界諸有情類。
若善男子、善女人等教中千界諸有情類，
皆令安住四靜慮、四無量、四無色定、五神通。
於意云何？乃至廣說。 ^784a19

「復次，憍尸迦！置中千界諸有情類。
若善男子、善女人等教大千界諸有情類，
皆令安住四靜慮、四無量、四無色定、五神通。
於意云何？乃至廣說。 ^784a22

「復次，憍尸迦！置大千界諸有情類。
若善男子、善女人等，普教十方各如殑伽沙等世界諸有情類，
皆令安住四靜慮、四無量、四無色定、五神通。
於意云何？是善男子、善女人等由此因緣得福多不？」 ^784a26

天帝釋言：「甚多！世尊！
甚多！善逝！」 ^784b1

爾時，佛告天帝釋言：「有善男子、善女人等於深般若波羅蜜多，
以清淨心恭敬信受，為求無上正等菩提，
書寫、施他、復為解說，於深義趣令無疑惑，
教授教誡諸有情言：『汝應勤修真菩薩道，所謂般若波羅蜜多。
若能精勤修學此道，速證無上正等菩提，
拔濟無邊諸有情類，令證實際諸漏永盡，入無餘依般涅槃界。』
是善男子、善女人等所獲福聚甚多於前。 ^784b2

「復次，憍尸迦！若善男子、善女人等於深般若波羅蜜多，
至心聽聞、受持、讀誦、精勤修學、如理思惟所獲福聚，
勝普教導一贍部洲諸有情類，皆令安住十善業道、
四靜慮、四無量、四無色定、五神通，亦勝教導一四大洲諸有情類，
皆令安住十善業道、四靜慮、四無量、四無色定、
五神通，亦勝教導一小千界諸有情類，
皆令安住十善業道、四靜慮、四無量、四無色定、
五神通，亦勝教導一中千界諸有情類，
皆令安住十善業道、四靜慮、四無量、四無色定、
五神通，亦勝教導一大千界諸有情類，
皆令安住十善業道、四靜慮、四無量、四無色定、
五神通，亦勝教導十方各如殑伽沙界諸有情類，
皆令安住十善業道、四靜慮、四無量、四無色定、五神通。 ^784b10

「復次，憍尸迦！若善男子、善女人等於深般若波羅蜜多，
以無量門廣為他說，宣示、開演、顯了、解釋、
分別義趣令其易解，所獲福聚勝自聽聞、
受持、讀誦、精勤修學、如理思惟甚深般若波羅蜜多所獲功德無量倍數。 ^784b24

「復次，憍尸迦！若善男子、善女人等自於般若波羅蜜多，
至心聽聞、受持、讀誦、精勤修學、如理思惟，
以無量門為他廣說，宣示、開演、顯了、解釋、
分別義趣令其易解，所獲福聚過前福聚無量無邊。 ^784b28

「復次，憍尸迦！若善男子、善女人等於深般若波羅蜜多，
書寫、莊嚴、受持、讀誦。
有善男子、善女人等於深般若波羅蜜多，
書寫莊嚴施有情類，過前福聚無量無邊。 ^784c4

「復次，憍尸迦！若善男子、善女人等於深般若波羅蜜多，書寫莊嚴施有情類。
有善男子、善女人等，於深般若波羅蜜多善知義趣，
能以種種巧妙文義為他解說，所獲福聚過前福聚無量無邊。」 ^784c7

時，天帝釋便白佛言：「諸善男子、善女人等應以種種巧妙文義，
為他演說甚深般若波羅蜜多耶？」 ^784c12

佛言：「憍尸迦！如是！
如是！若善男子、善女人等能以種種巧妙文義，
為他演說甚深般若波羅蜜多，便獲無邊大功德聚。」 ^784c14

時，天帝釋復白佛言：「應為何等諸有情類，宣說般若波羅蜜多甚深義趣？」 ^784c17

爾時，佛告天帝釋言：「若善男子、善女人等，
不知般若波羅蜜多甚深義趣，應為如是諸善男子、
善女人等，宣說般若波羅蜜多甚深義趣。
何以故？憍尸迦！於當來世，有善男子、善女人等求趣無上正等菩提，
聞他宣說相似般若波羅蜜多，心便迷謬退失中道。」 ^784c18

時，天帝釋復白佛言：「云何名為相似般若波羅蜜多，而名宣說相似般若波羅蜜多？」 ^784c24

爾時，佛告天帝釋言：「於當來世有諸苾芻，
不能善修身戒心慧，智慧狹劣猶如牛羊，
為諸有情雖欲宣說真實般若波羅蜜多，而顛倒說相似般若波羅蜜多。
云何苾芻顛倒宣說相似般若波羅蜜多？
謂彼苾芻為發無上菩提心者，說色壞故名為無常，
說受、想、行、識壞故名為無常；復作是說：
若如是求，是行般若波羅蜜多。
憍尸迦！如是名為顛倒宣說相似般若波羅蜜多。
憍尸迦！不應以色壞故觀色無常，不應以受、
想、行、識壞故觀受、想、行、識無常，若如是觀色乃至識為無常者，
當知彼行相似般若波羅蜜多。 ^784c26

「復次，憍尸迦！若善男子、善女人等為發無上菩提心者，
宣說布施乃至般若波羅蜜多，作如是言：『來！
善男子！我當教汝修學布施乃至般若波羅蜜多。
若依我教而修學者，當疾安住菩薩初地乃至十地，
當得諸餘無量佛法，速入菩薩正性離生，
超諸聲聞、獨覺等地。』
憍尸迦！彼以有相及有所得而為方便，
依時分想教修布施乃至般若波羅蜜多，如是名為顛倒宣說相似般若波羅蜜多。 ^785a8

「復次，憍尸迦！若善男子、善女人等告菩薩乘種性者言：
『若於般若波羅蜜多，至心聽聞、受持、讀誦、
精勤修學、如理思惟，當獲無邊殊勝功德。』
憍尸迦！彼以有相及有所得而為方便作如是說，名顛倒說相似般若波羅蜜多。 ^785a17

「復次，憍尸迦！若善男子、善女人等，告菩薩乘種性者言：
『汝於過去未來現在諸佛世尊，從初發心乃至究竟，
所有善根皆應隨喜一切合集，為諸有情迴向無上正等菩提。』
憍尸迦！彼以有相及有所得而為方便作如是說，名顛倒說相似般若波羅蜜多。 ^785a22

「以是故，憍尸迦！若善男子、善女人等以無所得而為方便，
為諸有情無倒宣說甚深般若波羅蜜多真實義趣，
所獲福聚無量無邊，能作有情利益安樂。
大般若波羅蜜多經卷第五百四十一
 ^785a28
