
fen:: 
di:: 
chu:: 
zhang:: 
pin:: 
jie:: 
xiang:: 瑜伽師地論卷第四十六
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處菩提分品第十七之三
mu:: 
########  15目 四種法嗢拕南

復有四種法嗢拕南，諸佛菩薩欲令有情清淨故說。
何等為四？一切諸行皆是無常，是名第一法嗢拕南。
一切諸行皆悉是苦，是名第二法嗢拕南。
一切諸法皆無有我，是名第三法嗢拕南。
涅槃寂靜，是名第四法嗢拕南。 ^544a8

諸佛菩薩多為有情宣說如是法相應義，是故說名法嗢拕南。
又從曩昔，其心寂靜諸牟尼尊，於一切時展轉宣說，是故說此名嗢拕南。
又此行迹能趣大生，亦復能趣出第一有，是故說此名嗢拕南。 ^544a13

云何菩薩等隨觀察一切諸行皆是無常？
謂諸菩薩，觀一切行言說自性，於一切時常無所有。
如是諸行常不可得，故名無常。 ^544a18

又即觀彼離言說事，由不了知彼真實故；
無知為因，生滅可得。
如是諸行離言自性有生有滅，故名無常。 ^544a20

又諸菩薩，觀過去行已生已滅，由彼諸行無因可得，
亦無自性，是故觀彼因性、自性皆無所有。
觀現在行已生未滅，由彼諸行因不可得，
已與果故；自性可得，猶未滅故；是故觀彼自性是有，而無有因。
觀未來行未生未滅，由彼諸行有因可得，
未與果故；無有自性，猶未生故；是故觀彼唯有因性，而無自性。 ^544a23

菩薩如是見三世中分段諸行相續轉已，
等隨觀見一一剎那有為諸行，皆有三種有為之相。
於剎那後，復有第四有為之相。 ^544b1

即於此中，前剎那行自性滅壞。
無間非先諸行剎那自性生起。
正觀為生；諸行生已，即時未壞，正觀為住；
此已生行，望前已滅諸行剎那自性別異，
正觀為老；從此諸行生剎那後，即此已生諸行剎那自性滅壞，
正觀為滅。菩薩觀此已生剎那諸行自性，
即是生住老之自性，不見生等別有自性。
如實觀見生剎那後，即此生等諸行剎那自性滅壞，無別有性。 ^544b4

如是四種有為之相，總攝諸行。
以要言之，二分所顯。
一者、有分所顯。二者、無分所顯。
此中世尊依於有分，建立一種有為之相；
依於無分，建立第二有為之相。
住、異二種，俱是諸行有分所顯，建立第三有為之相。 ^544b12

此中菩薩，觀一切時唯有諸行，除此更無生住老滅恒有實物自性成就。
何以故？諸行生時，唯即如是諸行可得，無別有餘生住老滅。
如是諸行住老滅時，唯即如是諸行可得，無別有餘生住老滅。 ^544b17

又諸菩薩以理推求生等實物亦不可得。
如是推求不可得者，謂若離彼色等諸行別有生法，是即應如色等諸行自體有生。
如是此生亦應有生。
如是即應有二種生，一者、行生，二者、生生。
如是行生與彼生生為一為異？
若言一者，計生實有即為唐捐。
言別有生是實物有，不應道理。
若言異者，如是即應非行生生；是行生生，不應道理。
如說生相，如是廣說住老滅相，當知亦爾。 ^544b23

謂若滅法別有自性，是實成就；即應此滅有生有滅。
若滅生時，一切諸行皆應同滅。
如是即應少用功力，如入滅定，諸心心所一切皆滅。
若滅滅時，一切諸行雖皆已滅，復應還生，以滅無故。
是故言滅有生有滅，不應道理。 ^544c3

又善男子、或善女人，於一切時恒有實物自性成就，
觀為假有，而能修厭、離欲、解脫，不應道理。
與此相違，是應道理。 ^544c8

由此行相，是諸菩薩如實了知一切諸行皆是無常。 ^544c11

又諸菩薩，觀無常行相續轉時，能為三種苦所依止。
一者、行苦，二者、壞苦，三者、苦苦。
如是菩薩如實了知一切諸行皆悉是苦。 ^544c13

又諸菩薩，如實了知有為、無為一切諸法二無我性。
一者、補特伽羅無我性，二者、法無我性。
於諸法中補特伽羅無我性者，謂非即有法，
是真實有補特伽羅；亦非離有法，別有真實補特伽羅。
於諸法中法無我性者，謂於一切言說事中，一切言說自性諸法都無所有。
如是菩薩如實了知一切諸法皆無有我。 ^544c16

又諸菩薩，觀一切行先因永斷，後無餘滅，
其餘畢竟不起不生，說名涅槃。 ^544c24

當知涅槃其體寂靜，一切眾苦畢竟息故，一切煩惱究竟滅故。 ^544c25

如是未得清淨增上意樂菩薩，未見聖諦諸聲聞乘，
雖於涅槃發起勝解，如是說言涅槃寂靜；
而於涅槃未如實解，未能如實正智見轉，然彼亦有如理作意。 ^544c27

譬如王子、或長者子，生育已來，未出王宮、
長者內室；王及長者，各為幼童假作種種諸戲樂具，
鹿車、牛車、馬車、象車而賜與之。
爾時王子及長者子，用為嬉戲，歡娛遊佚，
即於如是假所造作鹿、牛、馬、象，發起真實鹿想、
牛想、馬想、象想。後於一時，王及長者各知其子漸已長大，
諸根成熟，讚說真實鹿、牛、馬、象。
爾時王子及長者子聞父讚說，作是念言：
今者父王及父長者，將非讚說我等所有鹿、
牛、馬、象四種車耶？
復於後時，王及長者知子轉大，從內宮室引出外遊，
示其真實鹿、牛、馬、象。
時彼見已，內自發生如實慧解，此為實義鹿車、
牛車、馬車、象車。父於長夜甞為我等讚說斯事，
然唯我等以無智故，於不如實唯彼相似、唯彼影像發起真實鹿等勝解。 ^545a1

由是因緣，於先勝解追起羞愧。
如是宮室，喻於生死。
其所生育諸幼童子，喻未證得清淨增上意樂菩薩，及未見諦諸聲聞乘。
父喻諸佛及已證入大地菩薩。
先為假作鹿、牛等車，喻為宣說涅槃鹿相。
次為讚說真實鹿等，喻佛菩薩自現證見真實涅槃，
如其所見，於彼菩薩及聲聞前，讚說涅槃真實功德。
所餘，喻彼既聞是已，但用隨順音聲覺慧，於涅槃德長夜勝解。
若於是時資糧成熟，漸次增長，成淨增上意樂菩薩、
見諦聲聞，於真涅槃生現證智；即於爾時發生自內如實慧解，
如是涅槃，一切聲聞、獨覺所證，諸佛菩薩先所讚說，
我等先以愚夫覺慧，於不如實唯彼相似、唯彼影像發起真實涅槃勝解。
由是因緣，於先勝解追生羞愧。
依止於後如實勝解。 ^545a16

又如病者往大醫所，為除病故，求隨順藥，得已常服。
彼於是藥深生勝解、深生愛樂、唯見為實。 ^545b3

由是因緣，先病除愈，復起餘病，應服餘藥。 ^545b5

爾時大醫知先病愈，後病復生，更須餘藥；
勸捨前藥，令服餘藥。 ^545b6

時彼病者愚癡無識，於前所服深生勝解，
起所宜想，不肯棄捨。 ^545b8

時大良醫為其宣說前後藥性，於現所病前藥匪宜，後藥為勝。
時有病者雖聞是語，不生勝解，猶未深信良醫所言。 ^545b9

如是病者，喻諸凡夫、菩薩、聲聞，為煩惱病之所執持。
大良醫者，喻諸如來。
其良藥等，喻為宣說若上上勝及以上極，
若深深勝及以深極，若劣、若勝及以勝極，法教正教教授教誡。
彼雖聞已，不能悟入，不生勝解，不能修行法隨法行。 ^545b12

諸有淨信菩薩、聲聞，於佛所說不生疑惑；
乘佛所說喻如一切支具圓滿妙莊嚴車無上法乘，
如善御者，隨所行地、隨所應到，疾疾進趣，無所稽留。
pin:: 
#####  18菩薩功德品
本地分中菩薩地第十五初持瑜伽處菩薩功德品第十八
jie:: 
###### 18節 菩薩功德品

xiang:: 
####### 1項 第一頌
 ^545b18

云何菩薩所有功德？
嗢拕南曰：
　　希奇、不希奇、平等心、饒益、
　　報恩、與欣讚、不虛加行性。
mu:: 
########  1目 希求法
 ^545b24

謂諸菩薩，於其無上正等覺乘勤修學時，應知有五甚希奇法。
何等為五？一者、於諸有情非有因緣而生親愛；
二者、唯為饒益諸有情故，常處生死，忍無量苦；
三者、於多煩惱難復有情，善能解了調伏方便；
四者於極難解真實義理，能隨悟入；五者、具不思議大威神力。
如是五種菩薩所有甚希奇法，不與一切餘有情共。
mu:: 
########  2目 不希奇法
 ^545b27

又諸菩薩成就五種不希奇法，而名成就甚希奇法。
何等為五？謂諸菩薩，以因利他苦，即為自己樂；是故菩薩恒遍受行因利他苦。
是名菩薩成就第一不希奇法，而名成就甚希奇法。
又諸菩薩，雖善了知生死過失、涅槃功德，
而樂普令有情清淨，即為己樂；是故菩薩為淨有情增上力故，
誓受生死。是名菩薩成就第二不希奇法，而名成就甚希奇法。
又諸菩薩，雖善了知默然樂味，而樂普令有情清淨，
即為己樂；是故菩薩為淨有情增上力故，
恒勤方便為說正法，是名菩薩成就第三不希奇法，而名成就甚希奇法。
又諸菩薩，雖積集六波羅蜜多所有善根，
而樂普令有情清淨，即為己樂；是故菩薩為淨有情增上力故，
以淨意樂施諸有情，然不希求施果異熟。
是名菩薩成就第四不希奇法，而名成就甚希奇法。
又諸菩薩，以利他事為自利事；是故菩薩恒現受行一切有情利益之事。
是名菩薩成就第五不希奇法，而名成就甚希奇法。
mu:: 
########  3目 平等心
 ^545c6

又諸菩薩由五種相，當知普於一切有情其心平等。
何等為五？一者、菩薩最初發心，願大菩提，
如是亦為利益一切諸有情故，起平等心。
二者、菩薩於諸有情住哀愍俱平等之心。
三者、菩薩於諸有情，深心發起一子愛俱平等之心。
四者、菩薩於從眾緣已生諸行，知是所想有情事已，
知一有情所有法性，即是一切有情法性；
以法平等俱行之心，於諸有情住平等心。
五者、菩薩如於一有情行利益行，於一切有情行利益行，亦復如是。
以利俱心，於諸有情住平等心。
由此五相，是諸菩薩於諸有情其心平等。
mu:: 
########  4目 饒益
 ^545c25

又諸菩薩由五種相，於諸有情能作一切饒益之事。
何等為五？一者、說授正命以為饒益；二者、
於不隨順能引義利所作事業，說授隨順以為饒益；
三者、無依無怙、有苦有貧，善能為彼作依怙等以為饒益；
四者、說授能往善趣之道以為饒益；五者、說授三乘以為饒益。
xiang:: 
########  5目 報恩
 ^546a9

又諸菩薩由五種相，於其有恩諸有情所現前酬報。
何等為五？一者、安處有情，令學己德；二者、
方便安處，令學他德；三者、無依無怙、有苦有貧，
隨力隨能作依怙等；四者、勸令供養諸佛如來；
五者、令於如來所說正法受持、讀誦、書寫、供養。
xiang:: 
########  6目 欣讚
 ^546a16

又諸菩薩，於五種處常當欣讚。
何等為五？一者、值佛出世，常得承事；二者、
於諸佛所，常聞六種波羅蜜多菩薩藏法；
三者、於一切種成熟有情，常有勢力；四者、
能於無上正等菩提堪任速證；五者、證菩提已，諸弟子眾常和無諍。
xiang:: 
########  7目 不虛饒益加行
 ^546a22

又諸菩薩由五因緣，於諸有情能作不虛饒益加行。
何等為五？謂諸菩薩，於諸有情先欲求作利益安樂，
於諸有情利益安樂如實了知，無顛倒覺。
如是一切，如前供養親近無量品中所說，應知其相。
xiang:: 
#######  2項 第二頌
 ^546a28

復次，嗢拕南曰：
　　無顛倒加行、退墮、與勝進、
　　相似、實功德、善調伏有情。
mu:: 
########  1目 無顛倒加行
 ^546b4

謂諸菩薩有五加行，當知普攝一切菩薩無倒加行。
何等為五？一、隨護加行，二、無罪加行，三、
思擇力加行，四、清淨增上意樂加行，五、墮決定加行。
云何菩薩隨護加行？
當知此復略有五種。
一者、隨護聰叡。謂由俱生智速疾攝法。
二者、隨護正念。謂由此正念，隨所攝法持令不忘。
三者、隨護正智。謂由此正智，於所持法善觀察義，正慧通達。
遠離隨順聰叡正念覺慧退分諸因緣故，
習近隨順住分、勝分諸因緣故。
四者、隨護自心。能善防守諸根門故。
五者、隨護他心。能於他心正隨轉故。
云何菩薩無罪加行？
謂諸菩薩，於諸善法無倒熾然，無量無間迴向菩提。
云何菩薩思擇力加行？
謂諸菩薩，即此一切在勝解行地，應知其相。
云何菩薩清淨增上意樂加行？
謂諸菩薩，即此一切在淨勝意樂地及行正行地，應知其相。
云何菩薩墮決定加行？
謂諸菩薩，即此一切在決定地、決定行地、
到究竟地，應知其相。
如是五種菩薩加行，普攝一切無倒加行。
mu:: 
########  2目 退墮
 ^546b7

又諸菩薩順退分法，當知有五。
何等為五？一者、不敬正法及說法師。
二者、放逸懈怠。三者、於諸煩惱親近執著。
四者、於諸惡行親近執著。
五者、與餘菩薩校量勝劣，起增上慢；及於法顛倒，起增上慢。
mu:: 
########  3目 勝進
 ^546b27

又諸菩薩順勝分法，當知有五。
何等為五？謂與前五黑品諸法次第相違，應知其相。
mu:: 
########  4目 相似功德
 ^546c3

又諸菩薩略有五種相似功德，當知實是菩薩過失。
何等為五？一者、於其暴惡毀犯淨戒諸有情所，
由是因緣作不饒益；二者、詐現種種具足威儀；
三者、於順世間文詞、呪術、外道書論相應法中，
得預智者、聰叡者數；四者、修行有罪施等善行；
五者、宣說建立像似正法，廣令流布。
mu:: 
########  5目 實功德
 ^546c5

又諸菩薩略有五種真實功德。
何等為五？一者、於其暴惡毀犯淨戒諸有情所，
由是因緣起勝悲心；二者、本性成就具足威儀；
三者、於佛所說淨妙真實若教若證，得預智者、
聰叡者數；四者、修行無罪施等善行；五者、
開示正法，遮滅一切像似正法。
mu:: 
########  6目 調伏有情
 ^546c12

又諸菩薩略於十處，無倒調伏所化有情。
何等十處？一者、遠離惡行處；二者、遠離諸欲處；
三者、專精無犯，犯已能出處；四者、密護一切諸根門處；
五者、正知住處；六者、離憒鬧處；七者、於遠離處，
遠離一切惡尋思處；八者、遠離障處；九者、
遠離一切煩惱纏處；十者、遠離一切諸煩惱品諸麁重處。
xiang:: 
#######  3項 第三頌
 ^546c18

復次，嗢拕南曰：
　　諸菩薩受記、墮於決定中、
　　定作、常應作、最勝最為後。
mu:: 
########  1目 授記
 ^546c25

謂諸菩薩略由六相，蒙諸如來於其無上正等菩提授與記別。
何等為六？一者、安住種性未發心位；二者、
已發心位；三者、現在前位；四者、不現前位；
五者、有定時限，謂爾所時當證無上正等菩提；
六者、無定時限，謂不宣說決定時限，而與授記。
mu:: 
########  2目 墮決定
 ^546c28

又諸菩薩略有三種墮於決定。
何等為三？一者、安住種性墮於決定；二者、
發菩提心墮於決定；三者、不虛修行墮於決定。
安住種性墮決定者，謂諸菩薩住種性位，便名為墮決定菩薩。
何以故？由此菩薩若遇勝緣，必定堪任證於無上正等覺故。
發菩提心墮決定者，謂有一類諸菩薩眾，
已於無上正等菩提起決定心，此後乃至證於無上正等菩提，
無復退轉。不虛修行墮決定者，謂諸菩薩已得自在，
普於一切利有情行，如其所欲，隨所造修終無空過。
於此三種墮決定中，依於最後墮決定位，諸佛如來授諸菩薩墮決定記。
mu:: 
########  3目 定作
 ^547a5

又諸菩薩略有五處定所應作。
若不作已，終不堪任證於無上正等菩提。
何等為五？一者、發菩提心；二者、於諸有情深生哀愍；
三者、熾然精進，四者、於諸明處方便修習，
五者、無有厭倦。
mu:: 
########  4目 常所應作
 ^547a18

又諸菩薩於其五處常所應作。
何等為五？一者、於不放逸常所應作；二者、
無依無怙、有苦有貧諸有情所，常應為作依怙等事；
三者、於諸如來常應供養；四者、常應遍知有失、
無失；五者、一切所作若行、若住諸作意中，大菩提心恒為導首。
如是五種，是諸菩薩常所應作。
mu:: 
########  5目 最勝
 ^547a22

又諸菩薩有十種法，一切菩薩許為最勝，
特為第一，建立在於最上法中。
何等為十？一者、菩薩種性，諸種性中最為殊勝；
二者、最初發心，於諸正願最為殊勝；三者、
精進、般若，普於一切波羅蜜多最為殊勝；
四者、愛語攝事，於諸攝事最為殊勝；五者、
如來世尊，於諸有情最為殊勝；六者、悲愍有情，
於諸無量最為殊勝；七者、第四靜慮，於諸靜慮最為殊勝；
八者、空三摩地，於三等持最為殊勝；九者、
滅盡等至，於諸等至最為殊勝；十者、如前所說所有清淨方便善巧，
普於一切方便善巧最為殊勝。
xiang:: 
#######  4項 第四頌第五頌
 ^547a29

復次，嗢拕南曰：
　　諸施設建立、一切法尋思、
　　及如實遍智、如是諸無量、
　　說法果勝利、大乘性、與攝，
　　菩薩十，應知　建立諸名號。
mu:: 
########  1目 四種施設建立
 ^547b12

謂諸菩薩略有四種施設建立，唯有如來及諸菩薩能正施設、
能正建立；非餘一切若天、若人、若諸沙門、
若婆羅門，唯除聞已。
何等為四？一者、法施設建立，二者、諦施設建立，
三者、理施設建立，四者、乘施設建立。 ^547b17

云何名法施設建立？
謂佛所說素呾纜等十二分教，次第結集、
次第安置、次第制立，是名為法施設建立。 ^547b22

云何名諦施設建立？
謂無量種。或立一諦。
謂不虛妄義，唯有一諦，無第二故。
或立二諦。一、世俗諦，二、勝義諦。
或立三諦。一、相諦，二、語諦，三、用諦。
或立四諦。一、苦諦，二、集諦，三、滅諦，四、道諦。
或立五諦。一、因諦，二、果諦，三、智諦，四、境諦，
五、勝諦。 ^547b25

或立六諦。一、諦諦，二、妄諦，三、應遍知諦，
四、應永斷諦，五、應作證諦，六、應修習諦。 ^547c1

或立七諦。一、愛味諦，二、過患諦，三、出離諦，
四、法性諦，五、勝解諦，六、聖諦，七、非聖諦。 ^547c3

或立八諦。一、行苦性諦，二、壞苦性諦，三、
苦苦性諦，四、流轉諦，五、還滅諦，六、雜染諦，
七、清淨諦，八、正加行諦。 ^547c5

或立九諦。一、無常諦，二、苦諦，三、空諦，四、
無我諦，五、有愛諦，六、無有愛諦，七、彼斷方便諦，
八、有餘依涅槃諦，九、無餘依涅槃諦。 ^547c7

或立十諦。一、逼切苦諦，二、財位匱乏苦諦，
三、界不平和苦諦，四、所愛變壞苦諦，五、
麁重苦諦，六、業諦，七、煩惱諦，八、聽聞正法、
如理作意諦，九、正見諦，十、正見果諦。
如是等類，名菩薩諦施設建立，若廣分別當知無量。 ^547c10

云何名理施設建立？
謂四道理。此廣分別如前應知。 ^547c16

云何名乘施設建立？
謂聲聞乘及獨覺乘、無上大乘，如是三種，
一一各由七種行相施設建立，是名為乘施設建立。
初聲聞乘七行相者，一、於四聖諦無顛倒慧，
二、此慧所依，三、此慧所緣，四、此慧伴類，
五、此慧作業，六、此慧資糧，七、此慧得果。
當知由此七種行相施設建立，諸聲聞乘無不周備。
如聲聞乘七種行相施設建立，其獨覺乘，當知亦爾。
無上大乘七行相者，一、緣離言說事，一切法中所有真如，
無分別平等性出離慧；二、此慧所依；三、
此慧所緣；四、此慧伴類；五、此慧作業；六、
此慧資糧；七、此慧得果。
當知由此七種行相施設建立，無上大乘無不周備。 ^547c18

過去、未來、現在諸佛及諸菩薩所有無倒施設建立，
若曾所作、若當所作、若今所作，一切皆由如是四事。
除此無有若過若增。
mu:: 
########  2目 四尋思
 ^548a2

又諸菩薩為得四種如實遍知，於一切法起四尋思。
何等為四？一、名尋思，二、事尋思，三、自性假立尋思，
四、差別假立尋思。
如是四種若廣分別，應知如前真實義品。
mu:: 
########  3目 四如實遍知
 ^548a5

又諸菩薩略有四種，於一切法如實遍知。
一、名尋思所引如實遍知，二、事尋思所引如實遍知，
三、自性假立尋思所引如實遍知，四、差別假立尋思所引如實遍知。
如是四種若廣分別，應知如前真實義品。
mu:: 
########  4目 五種無量
 ^548a9

又諸菩薩，於五無量能起一切善巧作用。
何等為五？一、有情界無量，二、世界無量，
三、法界無量，四、所調伏界無量，五、調伏方便界無量。 ^548a14

云何有情界無量？
謂六十四諸有情眾，名有情界。
如前意地已具條列。
若依相續，差別無邊。 ^548a17

云何世界無量？謂於十方無量世界、無量名號各各差別。
如此世界名曰索訶，此界梵王名索訶主。
如是一切皆當了知。 ^548a19

云何法界無量？謂善、不善、無記諸法，如是等類差別道理，應知無量。 ^548a21

云何所調伏界無量？
謂或有一種所調伏界。
一切有情可調伏者，同一類故。
或有二種所調伏界。
一、具縛，二、不具縛。
或有三種所調伏界。
一、鈍根，二、中根，三、利根。
或有四種所調伏界。
一、剎帝利，二、婆羅門，三、吠舍，四、戍達羅。
或有五種所調伏界。
一、貪行，二、瞋行，三、癡行，四、慢行，五、尋思行。
或有六種所調伏界。
一、在家，二、出家，三、未成熟，四、已成熟，五、
未解脫，六、已解脫。
或有七種所調伏界。
一、輕毀，二、中庸，三、廣顯智，四、略開智，五、
現所調伏，六、當所調伏，七、緣引調伏。
謂遇如是如是緣，即如是如是轉變。
或有八種所調伏界。
謂八部眾，從剎帝利乃至梵眾。
或有九種所調伏界。
一、如來所化，二、聲聞、獨覺所化，三、菩薩所化。
四、難調伏，五、易調伏，六、軟語調伏，七、訶擯調伏，
八、遠調伏，九、近調伏。
或有十種所調伏界。
一、那落迦，二、傍生，三、琰摩世界，四、欲界天人，
五、中有，六、有色，七、無色，八、有想，九、無想，
十、非想非非想。如是略說品類差別有五十五，
若依相續差別道理，當知無量。 ^548a23

問：有情界無量、所調伏界無量有何差別？ ^548b14

答：一切有情，若住種性、不住種性，無有差別，
總名有情界無量；唯住種性，彼彼位轉，乃得名為所調伏界無量。 ^548b15

云何調伏方便界無量？
謂如前說，當知此中亦有無量品類差別。 ^548b18

問：何故總說此五無量如是次第？
答：以諸菩薩專精修習饒益有情，是故最初說有情界無量。
是諸有情依於處所可得受化，是故第二說世界無量。
是諸有情在彼彼界，由種種法或染、或淨差別可得，是故第三說法界無量。
即觀如是有情界中，有諸有情有所堪任、
有大勢力，堪能究竟解脫眾苦，是故第四說所調伏界無量。
要由如是方便善巧，令諸有情究竟解脫，是故第五說調伏方便界無量。
是故說言菩薩於此五種無量，能起一切善巧作用。
mu:: 
########  5目 說法大果勝利
 ^548b20

諸佛菩薩為諸有情宣說正法，當知有五大果勝利。
何等為五？一者、一類有情聞佛菩薩說正法時，
遠塵離垢，於諸法中法眼生起；二者、一類有情聞佛菩薩說正法時，
得盡諸漏；三者、一類有情聞佛菩薩說正法時，
便於無上正等菩提發正願心；四者、一類有情聞佛菩薩說正法時，
證得菩薩最勝法忍；五者、一類有情聞佛菩薩說正法已，
受持讀誦，修習正行，展轉方便令正法眼久住不滅。
如是五種，當知名為諸佛菩薩所說正法大果勝利。
mu:: 
########  6目 大乘性
 ^548c2

諸菩薩乘與七大性共相應故，說名大乘。
何等為七？一者、法大性。
謂十二分教中，菩薩藏攝方廣之教。
二者、發心大性。謂有一類，於其無上正等菩提發正願心。
三者、勝解大性。謂有一類，於法大性生勝信解。
四者、增上意樂大性。
謂有一類，已過勝解行地，證入淨勝意樂地。
五者、資糧大性。謂福德資糧、智慧資糧修習圓滿，能證無上正等菩提。
六者、時大性。謂經於三無數大劫，方證無上正等菩提。
七者、圓證大性。謂即所證無上菩提，由此圓證菩提自體，
比餘圓證功德自體尚無與等，何況得有若過若增。
當知此中，若法大性、若發心大性、若勝解大性、
若增上意樂大性、若資糧大性、若時大性，如是六種皆是圓證大性之因。
圓證大性，是前六種大性之果。
mu:: 
########  7目 攝一切大乘
 ^548c12

有八種法，能具足攝一切大乘。
一者、菩薩藏教；二者、即於如是菩薩藏中，
顯示諸法真實義教；三者、即於如是菩薩藏中，
顯示一切諸佛菩薩不可思議、最勝廣大威力之教；
四者、於上所說，如理聽聞；五者、如理思為先，
趣勝意樂；六者、趣勝意樂為先，入修行相；
七者、入修行相為先，修果成滿；八者、即由如是修果成滿，究竟出離。
如是菩薩勤修學已，能證無上正等菩提。
mu:: 
########  8目 菩薩十種
 ^548c28

何等菩薩勤修學已，能證無上正等菩提？
當知菩薩略有十種。
一、住種性，二、已趣入，三、未淨意樂，四、已淨意樂，
五、未成熟，六、已成熟，七、未墮決定，八、已墮決定，
九、一生所繫，十、住最後有。
此中即住種性菩薩發心修學，名已趣入。
即已趣入，乃至未入淨意樂地，名未淨意樂。
若已得入，名已淨意樂。
即淨意樂，乃至未入到究竟地，名未成熟。
若已得入，名已成熟。
未成熟中，乃至未得入決定地、決定行地，名未決定。
若已得入，名已決定。
已成熟中，復有二種。
一者、一生所繫。謂此生無間，當證無上正等菩提。
二、住最後有。謂即住此生，能證無上正等菩提。
mu:: 
########  9目 諸名號建立
 ^549a7

如是如說從初種性，廣說乃至能證無上正等菩提十種菩薩，
於菩薩學能正修學。
此上更無能正修學、若於中學、若如是學。
非如所說諸菩薩上更有菩薩，於菩薩學能正修學。 ^549a20

如是所說一切菩薩，當知復有如是等類無有差別隨德假名。
所謂名為菩提薩埵、摩訶薩埵、成就覺慧、
最上照明、最勝真子、最勝任持、普能降伏、
最勝萌芽，亦名勇健，亦名最聖，亦名商主，
亦名大稱，亦名憐愍，亦名大福，亦名自在，亦名法師。
如是十方無邊無際諸世界中無邊菩薩，當知乃有內德各別無量無邊假立想號。
若諸菩薩現前自稱我是菩薩，於菩薩學不正修行，
當知是名相似菩薩，非真菩薩。
若諸菩薩現前自稱我是菩薩，於菩薩學能正修行，當知是名真實菩薩。
瑜伽師地論卷第四十六
 ^549a25
