
pin:: 三法度論卷中
translator:: 東晉罽賓三藏瞿曇僧伽提婆譯
問：前說由者具方便果，於中已說具方便。
云何果？ ^20b5

答：果者，佛、辟支佛、聲聞。
佛、辟支佛、聲聞者，此三是果。 ^20b6

問：為誰果？
答：戒上止智。
問：今說由，由者是道。
云何果亦是道耶？ ^20b7

答：此果說是有餘，前說無餘，無餘般涅槃故，是故無咎。
佛者離一切障礙，得十力、逮四無畏、獲一切佛法，諸佛戒定慧等無差降。
辟支佛者，為自覺，不為他而自覺，故說辟支佛。
聲聞者，由他說。復次解脫具有二種：一者悲、二者厭。
若從悲具得道者是佛。
厭具有二種：一者由自得、二由他得。
若自得者是辟支佛，若由他得是聲聞。
復次若普知盡具功德、離諸惡者是佛。
辟支佛者，雖離諸惡，餘事不如。
聲聞者，緣他離諸惡。 ^20b8

問：云何知諸佛無差降？
聲聞亦為不？ ^20b18

答：聲聞者，離欲、未離欲阿羅漢，聲聞有差降，分別相故。
信首五根有軟中上依，是諸聲聞有差降一切諸地。 ^20b19

問：云何離欲？ ^20b21

答：無欲者，信解脫、見到、身證。
以信為首度故曰信解脫，以慧為首度故曰見到，二俱是身證。
是無量種，今當現示。
信解脫者，上流、行、無行般涅槃。
上流般涅槃、行般涅槃、無行般涅槃，此三是信解脫。
上流者，愛彼將至上。
復次流者道，彼於欲界將至上，故曰上流。
行般涅槃者，行謂之有為，多方便及道緣行至無為，故曰行般涅槃。
無行般涅槃者，無行謂之無為，少方便及道，
緣無為至無為，故曰無行般涅槃。
是謂三種信解脫。 ^20b22

問：云何見到？ ^20c2

答見到者，中、生般涅槃亦上流見到。
亦三種：中般涅槃、生般涅槃、上流般涅槃。
中般涅槃者，此命終，未生餘，得道。
中般涅槃，如小火迸，未墮已滅，此義亦爾。
生般涅槃者，如火迸，墮地即滅。
如是始生，次第得道般涅槃。
上流如前說。此無色界亦如是。
此三是見到。 ^20c3

問：云何身證？答：身證者，行、無行、生般涅槃。
此前已說。 ^20c8

問：非為重說耶？
答：不。界異故，離欲界及離色界故，是二種盡除中陰，非有無色界中陰。
復次前說無解脫，身證者有解脫。
解脫後當說。 ^20c10

問：是離欲。云何未離欲？
答：未離欲者，第八、須陀洹、薄地。
第八、須陀洹、薄地，此三是未離欲。 ^20c13

問：云何第八？若數者，應第一，不第八。
初向後至阿羅漢，云何此是阿羅漢耶？ ^20c15

答：不當觀。如人有八兒，彼非以長為第八，以幼為第八。
如是世尊功德子有八，彼阿羅漢為長，諸漏已盡故。
謂初向為幼，是以說第八。 ^20c16

問：是云何？
答：第八者信慧俱，此族姓凡人時有如是具信及慧，
彼或信勝慧隨、或慧勝信隨、或等，是生法智已，
從信行為鈍根、從法行為中根、俱行為利根，此三是第八。
已見諦，若信為勝，是極七。
慧勝者中，俱勝者家家，此是見地。
若升修地者在薄地，信勝者一往來，慧勝者中俱勝者一種。
若離欲界欲，信勝者信解脫，慧勝者見到，俱勝者離色得身證。
若一切漏盡，信勝者慧解脫，慧勝者俱解脫，
具得解脫，俱勝者亦俱解脫。
復次信勝者鈍根、慧勝者中根、俱勝者利根，如是次至上。 ^20c20

問：已廣說第八，漸漸生功德林，而不知此何謂？
當為顯示。 ^21a2

答：須陀洹者，極七、家家、中。
須陀洹者，是三種，住初果，求第二。
須陀洹者是道，升是道故謂洹。
身見、戒、盜、疑斷，惡趣盡。
鈍根極七受天人中樂，要般涅槃。
家家者亦住初果，三結盡，思惟所斷少盡。
是於此中生，從家至家而般涅槃。
中者，此二中非一向從家至家般涅槃，
亦不一向極七天人生般涅槃，而於中間般涅槃。 ^21a3

問：是須陀洹，云何薄地？ ^21a10

答：薄地者，一來、一種、中。
欲界結薄住，故曰薄地。
此三：一來、一種、中。
一來者，此終生天上，一來而般涅槃。
一種者，受一有而般涅槃，增益功德故。
中者，此二俱。是三謂未離欲。 ^21a11

問：云何阿羅漢？
答：阿羅漢者，利、鈍、中根。
阿羅漢者是說供養名，堪受供養故曰阿羅漢。 ^21a15

問：誰堪受？
答：為一切眾生，故說阿羅漢。
是阿羅漢三種：利根、鈍根、中根。 ^21a17

問：云何利根？ ^21a18

答利根者，住法、升進、不動法。
住法、升進法、不動法，當知是利根。
住法者，離方便除煩惱故，故曰住法。
升進者，除諸煩惱，求上勝能得，故說升進。
勝者，達、通、辯。不動法者，已得勝果，一切談論不動辯才，是謂利根。 ^21a19

問：云何鈍根？ ^21a23

答：鈍根者，退、念、護法。
退法、念法、護法，此三是鈍根。
退法者，或差降退非聖諦，故曰退法。
或復於修地退。修者修習，說以不修習是名退。
如學經已不數習忘，如是不修習修地退。
是病、業、誦、和諍、遠行觀故退，以是故名修地。
念法者，已得阿羅漢。
劣行故及身劣，便作是念：「我所作以作。
我何為住？」如是思念，思念者多品數，亦思念財產及裁衣。
但此中思念捨命。
護法者，不退亦不思念，但極大方便護，如貧多方便得財守。
是鈍根。 ^21a24

問：中根云何？ ^21b4

答：中根者，慧解脫、具、不具解脫。
得慧解脫者下。俱解脫二：一得具解脫，二不具。
俱解脫者，信及慧，已得此二故勝。 ^21b5

問：云何解脫？ ^21b7

答：解脫者，欲色滅盡，解脫欲界、色界，滅上心住，
及三界盡，是三種解脫。
解脫於煩惱，故曰解脫。 ^21b8

問：云何欲解脫？
答：欲解脫者，內色無色想，不淨亦淨。
內者自內。是二種：有色想及壞色想。
於中內壞色，塚間地觀腐爛肉段眼脫腹潰腸出，
大小便處流出不淨，無量種蟲交亂其上，
烏鳥爭食，手腳髑髏各在異處。
見已起無欲，此便作是念：「是身以此故眾生怒鬪諍訟貢高憍慢，
起無量惡。」如是觀已，解脫惡上心定。
是謂內色想不淨解脫。
二內壞色想，由定故如無色，如是得立觀，
他身亦復如上，是謂內無色想不淨解脫。
淨解脫，青黃赤白色華衣等緣，以發意思惟心住不動，是淨解脫。
此三種是欲解脫。 ^21b10

問：色解脫云何？ ^21b21

答：色解脫者，無色。
離色欲已，四種心住，亦復有漏，是謂色解脫。
此前已說。 ^21b22

問：云何滅盡解脫？ ^21b23

答：心等諸心想應滅，是謂滅盡解脫。
pin:: 
#  2 惡品
惡品第二 ^21b24

問：已廣說德品三真度。
云何為惡？
答：惡者，惡行、愛、無明。
惡行、愛、無明，此三當知是惡。
污善行故曰惡。此亦污人，謂污人意樂於惡，如猪樂不淨。
於中初身口意惡行，此眾惡初，是三種身口意惡行。
惡行者，惡人所行，故曰惡行。
復次此行是惡，故曰惡行。
是身所作惡，謂之身惡行，口意亦如是。 ^21b27

問：云何身惡行？
答：身惡行者，殺、盜、婬。
身惡行當知是三種：殺、盜、婬。 ^21c4

問：已知身惡行是三種。
云何為殺？
答：殺者，念、教、作。念、教、作是說殺三種，餘亦如是。
如身惡行，殺三種：念、教、作，盜婬亦如是，口業亦如是。 ^21c6

問：知餘亦如是，而未知念。
云何為念？
答：念者，心欲、欲使、他作喜。
念名思惟。是三種心：欲作、欲使作、他作喜。
如意殺眾生，是欲作。
意使殺，是欲使作。
他殺已，意悅，是他作喜。
是謂三種念。 ^21c9

問曰：云何為教？
答：教者，誨、令、可。誨、令、可者，是謂三種教。
誨者，如外道說殺猪羊以祠天，是誨。
令者，如王令臣：「我有怨敵，卿往害之。」
是謂令。可者，如人問：「某是我怨，欲往殺之。」
彼即然可。是謂可。
此三是教。 ^21c13

問：云何為作？ ^21c17

答：作者，眾生想、捨、斷命。
作名施行事。若說殺生者，當知誨、令、可。
意惡行亦如是。於中有他眾生想、捨眾生、
斷眾生命，是三作具滿。
醫者不曉破癰，若破癰時死者，非以醫殺生，彼無害意故。
如是三事不具，非殺生。
是謂三種作。 ^21c18

問：云何盜？
答：盜者，他物想、偷意、取。
他物想、偷意、取，是三種盜滿。
所以者何？設使有他物，非盜意取物者，
是我許、以相似，故非偷。
若他物，不偷意取，無盜，如取知識物。
如是三事，不具非盜；具是盜。
是謂三種盜。 ^21c23

問：云何邪婬？ ^21c27

答：邪婬者，他、法受，非道行。
邪婬三種：犯他受、犯法受、犯非道。 ^21c28

問：說婬是本。以何等故說邪婬？ ^21c29

答：人有二種：出家及在家。
於中出家者行婬，是說惡行。
在家婬非惡行，而邪是惡行。
若在家婬是惡行者，須陀洹行婬應墮地獄。
若不爾者，邪為惡行。
故經說二種無咎。 ^22a1

問：云何他受？
答：他受者，主、親、王。
主所受、親所受、王所受，是一切他受。
主有二：有至竟、有少時。
至竟者，如方土家法女屬主。
若婬此女，從彼邪婬。
少時主者，若女從彼取物，齊限有時。
若婬此女，從彼邪婬。
親者，父母兄弟舅等及養女，若棄女取養。
王受者，若無親無主而受王稟。 ^22a5

問：云何法受？
答：法受者，學、齋、族法。
若受學法，是學法受。
若受齋法，是齋法受。
若受族法，是族法受。
是俱中可說。學法受者，若主前聽學，後犯者是邪，是謂學法受。
齋法受者，若主先聽受齋，後犯者是邪，是謂齋法受。
族法受者，如前說親受。
但作經者欲令滿三法故，重說族法受。
母姊妹女子婦及同姓，是一切不可犯，犯者邪。 ^22a11

問：云何非道行？
答：非道行者，女產、男、不成男。
非道行名。若女新產後犯道，是非道行。
若以力勢犯未嫁女，是非道行。
及婬男、不成男。是謂三非道行。 ^22a18

問：此說不具。所以者何？
此中更有餘邪婬。
此說云何攝彼？若不攝者，是故此說不具。 ^22a21

答：此說已具。所以者何？
前已說離產時女。
若說女，當知已說畜生。
若說離產者，當知已說餘行，是故具說。 ^22a23

問：此惡非義從何而生？
答：盡從婬、怒、癡生。
彼一切當知從婬、怒、癡生。 ^22a26

問：云何一切為殺、盜、婬耶？ ^22a27

答：不但是。若但說是，作經者應當說即是但攝一切，故當求經本。
一切身口意惡行當別說。 ^22a28

問：云何此從三惡中生？
此中有咎。所以者何？
非以樂痛苦痛一時生，亦非以瞋樂痛所使。
婬者說樂習，欲者婬，此中云何瞋？ ^22b1

答：非為說從婬生瞋那！
此中說本願，為愛牙毛故起瞋殺。
如是前發恚，彼犯我婦我亦報彼，而後行婬起愛，但本願從恚中生。
欲從彼生故，是故無咎。
餘亦如是。 ^22b4

問：前說一切從婬、怒、癡生，於中已說身惡行。
但不知口惡行是云何？ ^22b8

答：口惡行者，不實、不虛、綺語。
口惡行者四種，但撰三法故，當知是三。
是三，亦顯示四。 ^22b9

問：云何不實？
答：不實者，為己他利諱實。
若不實口惡行，是為己故、他故、利故意諱實。
諱實者意覆藏，如意知已口說異是。
說三種：為己、為他、為利。
為己者，自命故。為他者，親故。
為利者，財物故。是謂三種。
如世尊說：「在眷屬因己、因他、因利，知已妄語。」 ^22b11

問：已說口不實惡行。
云何口不虛惡行？
答：不虛者，不愛、別離、俱行。
不虛名為不愛行、為別離行、為俱行。
行者，謂作不愛行者名惡口。
愛故說瞋是不惡口，若不爾者無非惡口。
惡口者，為己生；若異者，世尊亦惡口，彼為慈愍調達說而瞋。
是以為不愛行是惡口。
如人瞎呼瞎瞋，雖有實言但以惡意，是故為不愛說是惡行。
別離行者，雖有實言，但為別離行故是兩舌。
若不為別離行而能別離者，是非兩舌。
若不爾者，世尊亦當兩舌。
世尊者慈愍異學故，過度為弟子，是以為別離行故惡。
俱行者，即此二事，作不實及不虛如是惡口。
是以惡口亦名兩舌。 ^22b17

問：云何綺語？
答：綺語者，不時、不誠、無義說。
不時說、不誠、無義說，是三種綺語，分別為無量。
不時說者，應說時不說、不應說時說。
如婚姻歡會時，或有人說：「某族姓子！
一切合會皆歸磨滅，萬物無常盛者必衰。
君速捨此事。」彼說此言，佛、辟支佛、聲聞所稱，
但非時說，故是綺語。
不誠說者，若實想故邪說。
如異學說：「我是薩云若。」
彼雖有實想但綺語。
所以者何？此非薩云若，但想爾。
若為人說佛薩云若者，是妄語。
所以者何？本非薩云若意。
無義說者，笑歌舞愁憂說。
是謂口惡行。 ^22b29

問：云何意惡行？
答：意惡行者，貪、恚、邪見，意所行惡，故曰意惡行。
是三種：貪、恚、邪見。
貪者，願他財物。 ^22c11

問：若願他財物是貪者，重說有咎，在念中故。
彼中說，念者心欲、欲使作、他作喜。 ^22c13

答：此說非重，意欲爾故。
念者，意欲爾欲作。
此中不欲作而欲奪他物，貪故令此財物於我有。
如是染污意著他財物中。
貪者，向他物故說貪。
恚者，逼迫他惡意。 ^22c15

問：云何邪見？ ^22c18

答：邪見者，業、果相違，無見。
業相違、果相違、無見，是略三種邪見，若分別無量，如此異見是邪見。 ^22c19

問：云何業相違？
答：業相違者，淨不淨意、不淨淨意、俱一意。
淨不淨意、不淨淨意、俱一意，是三種業相違。
淨不淨意者，善身口意業不善果。
不淨淨意者，不善身口意業善果。
俱一意者，善不善身口意業善不善果。
果亦如是。如分別業，分別果亦爾。
天上苦、涅槃苦，如是比淨果不淨意。
惡道樂、生死樂，如是比不淨果淨意。
惡道苦非苦，如是比俱一意。 ^22c21

問：云何無見？
答：無見者，業、果、眾生無見。
無業見、無果見、無眾生見，是謂三種無見。
無業見者，無施無齋、無說無方便、無作善不善業。
無果見者，作善不善無果報，無地獄、畜生、餓鬼。
無眾生見者，無父母、無眾生生，世間無實沙門梵志，是謂邪見無量種。
此是三種意。惡行無量種，一切惡所作因，相違一切善所作因。
彼前戒中已說。 ^22c29

惡品第一真度說竟。 ^23a8

問：已說惡行。云何為愛？
答：愛者染、恚、慢。染、恚、慢是三種當知愛。
愛者求，是三種總說一。 ^23a9

問：云何為染？
答：染者，欲、有、梵行著。
欲著、有著、梵行著，是三種染。
於中欲者五欲，色聲香味細滑，是依三種眾生各各著樂，餘事不爾。
於中欲著者，女、男、不成男欲著。
女欲男、男欲女、及不成男。
不成男欲女、欲男。 ^23a11

問：前已說五欲著，今說女、男、不成男，非為過耶？ ^23a15

答：女、男、不成男，女、男、不成男是重於五欲中各各著，於餘事不爾。
如世尊所說：「我不見餘色愛，如是男女色、如是五欲境界。」
是故無過愛。欲有三種：微、中、上。
微者男欲，中者女欲，上者不成男欲。
是謂欲著。 ^23a16

問：云何有著？
答：有著者，欲、色、無色有。
欲有、色有、無色有著，是謂有著。 ^23a21

問：如此欲著，前已別說女、男、不成男。
今何以復於有著中說？ ^23a22

答：有著為眾生故說，欲著為煩惱故說。
一切欲界法說欲有，若著彼是謂欲有。
著色界法說色有，若著彼是謂色有。
著無色界法說無色有，若著彼是謂無色有著。
是以別說，故無咎。 ^23a24

問：云何梵行著？
答：梵行著者，得、未得、失著欲憂。
梵行著已得便著、未得便求、失便憂，以此義亦應說欲有著。
已得便著、未得便求、失便憂，如是欲有，
梵行著各三，應說九。
復次得女便著、未得便求、失便憂。
如是男、不成男欲著，亦應說九種。
如是有著梵行著，應說二十七。 ^23a28

問：可得爾梵行著是煩惱耶？ ^23b5

答：有。如世尊說三求，欲求、有求、梵行求。
求、愛、染著是一義。
復次如所說，欲及梵行離愛常念。 ^23b6

問：若爾者，梵行不可行。
所以者何？有著故。
復次若如所說，一切梵行者應有著。 ^23b8

答：應方便行，如釋種所行。
釋種者，行梵行不著梵行，彼離罪福故。
行道不以求果，求果者是說著我。
以此戒、以此苦行、以此梵行生天上，及餘如是行著染污求，
我何時當得梵行，使我生善趣中？
若梵行著後世樂，樂愛所持，作非梵行生悔：「咄！
我退。」是謂憂。是謂梵行著。 ^23b9

問：云何為恚？
答：恚者，己、親、怨故忿怒。
己故、親故、怨故忿怒者，是三種恚。 ^23b16

問：云何恚，愛處說？ ^23b17

答：恚者求惡求，非愛耶？
是已故四門中行，親怨故亦四門中行。 ^23b18

問：此云何？
答：為己及親未得樂求、已得令不失；已得苦欲捨、未得不欲令得。
如是己及親四種為怨。
未得苦欲使得、已得欲令不捨；未得樂欲使不得、
已得欲使速失，是謂為怨求惡是恚。
是以愛處說恚無咎。 ^23b19

問：云何為己故？
答：為己故者，三時求不利。
三時名過去、未來、現在。
如所說，彼為我求不利、當求不利、今求不利生恚，是謂為己三時求不利生恚。 ^23b24

問：云何為親？
答：親亦如是。如為己三時求不利生恚，如是為親三時求不利生恚。 ^23b27

問：此云何？
答：如所說，若我親愛彼，為此已求不利、
當求不利、今求不利生恚，是謂親。 ^23b29

問：云何怨？
答：異怨家異。如所說，如我怨彼，為此已求利、
當求利、今求利生恚。
如是為怨求利三時生恚，是謂九種恚。 ^23c2

問：此恚、三惡行中恚，何差別？
答：此依方便生。惡行恚者，當知從無智瞋。 ^23c5

問：一切眾生九種恚為等不？ ^23c6

答：此住如畫水地石。
此恚隨眾生，當知如畫水地石。
眾生者若干種，當知恚有軟、中、上。
如畫水即時壞；畫地少時若風雨及餘因緣乃滅；
畫石至石住，無石乃滅。
如是眾生若干種恚，或始生恚時便自責：「我不是。
眾生者自然滅法，無量苦所逼自當滅。
我無辜壞他故生惡意。」
如是彼瞋自止，如畫水。
或復生恚不能自制，若師善友慈愍呵責乃得止，如畫地。
或復惡意不正思惟生恚，彼佛、辟支佛、
聲聞不能止，與身俱滅，如畫石。
是謂恚。 ^23c7

問：云何慢？
答：慢者，卑、等、上起意，以此猗故曰慢。
復次稱量彼彼故曰慢。
是三種：我卑起意、我等起意、我上起意。
若有色富族術，我不如彼，故曰我卑起意。
若有色富族術，我與彼等，故曰我等起意。
若有色富族術，我於彼勝，故曰我上起意。 ^23c17

問：已說卑、等、上慢相。
云何知此真度分別一切慢？
慢有無量種，如麁雜中說。 ^23c22

答：卑者，邪、不如、極下慢。
卑慢者三種：邪慢、不如慢、極下慢。
邪慢者，我極作惡業，起貢高。
不如慢者，受他稱歎讚說：「善哉汝有大德。」
聞已內懷歡喜：「於我云何得無爾乎！」
極下慢者，懈怠作是念：「人不能趣勝。」
是三卑慢。 ^23c24

問：云何等慢？
答：等慢者，我、貢高、不敬慢。
等慢三種：我慢、貢高慢、不敬慢。
我慢者，見五陰是我已，於惡中計功德。
貢高慢者，受他恭奉。
不敬慢者，不敬師長。
是謂三種等慢。 ^23c29

問：上慢云何？
答：上慢者，大慢、慢大慢、增上慢。
大慢者，於卑及等、我勝生慢。
慢大慢者，於勝、我勝生慢。
增上慢者，於未得勝謂得生慢。
是謂三種上慢。是一切慢，從愛樂憂懼生，是以愛處說。 ^24a4

惡品第二真度說竟。 ^24a9

問：已說愛。云何無明？
答：無明者，非、邪、或智。
非智、邪智、或智者，此三種是無明。
無明者，癡假名，是分別字者說彼毀訾而立名。
如人有惡子說無子，如是此無明惡明故說無明。 ^24a10

問：此云何？
答：非智者，有為、無為、不可說不知。
有為、無為、不可說不知，是謂三種非智。 ^24a14

問：二種有為，受及不受。
此中何者定？ ^24a15

答：有為者，受、不受、俱。
若非智者，當知受癡、不受癡、俱癡。
於中受者，陰界入。
二種：自受、他受。不受者，草木牆壁比。
於中若他受、若不受者，是當知不受。
此中一一癡闇，是謂非智。
如世尊說：「六更入非智不見。」
如是廣如經所說。
受名者，取義也。因業及煩惱癡意計我是我所，是名受。 ^24a16

問：無為是涅槃，是一云何說三？
答：無為者，有餘、無餘、俱。
雖涅槃一無為，但事故說二種：有餘及無餘。
有餘者，業及煩惱所受身，是說有餘。
彼斷一切煩惱盡，作證已故有餘，是說有餘。
無餘者，若此受陰捨，更不相續如燈滅，是涅槃此名無餘。
於中一一及俱癡，是無為不知。 ^24a23

問：云何不可說？
答：不可說者，受、過去、滅施設。
受施設、過去施設、滅施設，若不知者，是謂不可說不知。
受施設者，眾生已受陰界入，計一及餘。
過去施設者，因過去陰界入說。
如所說，我於爾時名瞿旬陀。
滅施設者，若已滅是，因受說。
如所說，世尊般涅槃。
復次過去施設者，制眾生斷。
滅施設者，制有常。
受施設者，制無。不受施設者，制有。
彼中一一無知，是謂不可說無智。 ^24a29

問：已說無智。云何邪智？ ^24b8

答：邪智者，身、邊、盜見。
見身、見邊、見盜，是三種邪智。
邪者是顛倒，非如、不真同一義。
身見者，我是我自在，我必爾，是我必爾，
自在必爾，是身見。
我必爾者，陰幻化野馬響水月形相似五陰，計著是我。
是我必爾者，假借瓔珞樹果怨相似五陰，計是我所有。
自在必爾者，芭蕉樹水泡沫相似五欲境界，
計自在，如空聚邑。
身見者，是身我所有。
見如是，謂三種身見。 ^24b9

問：云何邊見？
答：邊見者，斷、常、俱斷常。
俱是三種邊見受。
邊者，非以道理是邊見。
於中：斷常者，世間有常、無常、非有常非無常，
有邊、無邊、非有邊非無邊，眾生有終、眾生無終、
非有終非無終，是身是命如是比。
俱者，有常無常、有邊無邊、有終無終如是比。
是謂三種邊見。 ^24b17

問：云何盜見？
答：盜見者，戒、見、依。
彼盜見從三中生：一戒、二見、三依。
彼於中戒，第一真度已說，由此戒得清淨及受戒，是謂二種戒盜。
此真實、餘虛非真，是謂見盜。
計是真必爾，是亦說見盜身縛。
依彼者，若依戒及見是五陰，由此故或戒或見計五陰淨，當知是戒盜。
計五陰第一非餘，當知見盜是依彼。
是謂三種盜見。 ^24b23

問：云何惑智？
答：惑智者，寶、諦、定中不了。
寶不了、諦不了、定中不了。
不了者，不決，疑、猶豫同一義。 ^24c1

問：云何寶？答：寶者佛、法、僧。
佛寶、法寶、僧寶，當知是三寶。
佛者普智，成就一切功德、離一切惡。 ^24c3

問：佛以何故名寶？
答：以此功德故，復次大慈大悲故、不空說法故、
無事親故、難出世故如優曇華，如是不可計功德成就故說寶。
法者方便及方便果，但此中說涅槃是法寶。
彼佛處在一切法上。
如經所說：「若有法有為及無為者，彼無為涅槃是第一。」
此寶不敗壞故、滅諸苦故、至竟冷故、難得故、
不可盡故，如是比故說寶。
僧者，前聲聞中已說是寶。
廣福德故、不違世尊教故、無上福田故、
世尊稱譽故、不敗壞故、和合無諍故，如是比無量功德成就故說寶。 ^24c5

問：已說寶。云何為諦？ ^24c15

答：諦者，等，相，第一義諦。
等諦，相諦，第一義諦，是三種諦。
諦者，實有諦、真諦、不虛諦、如諦，故說諦。
等諦者，方俗、族、學舉。
方俗舉、族舉、學舉，是謂三種等諦。
行種種事，故曰等諦。
行種種事者，是智義。
於中方俗舉者，必爾義。
此事是我許某事某名，如水潤漬澤，如是比如是所舉，是謂等諦。
族舉者，是我家法。
學舉者，以威儀禮節為行，及解經想。
復次晝食不夜食、不截草、夏不行，如是比行是謂等諦。 ^24c16

問：云何相諦？
答：相諦者，苦、集、道。
苦諦、集諦、道諦是三相諦，以諦相觀故相諦。
相者說生老無常，相者說幖幟。
於中逼相苦諦，轉成相集諦，出要相道諦。
滅者無相，此當別說。
復次苦諦者陰界入，集諦者婬怒癡，道諦者戒定智。
是謂相諦。 ^24c25

問：云何第一義諦？
答：第一義者，作、字、念至竟止。
作、字及一切念至竟止，是謂第一義諦。
作者身業，字者口業，念者意業。
若此三至竟滅，是謂第一義諦，是涅槃義。 ^25a1

問：如佛說偈：
　　「一諦無有二，若生生於惑，
　　觀眾諦難陀，是不說沙門。」 ^25a5

如四諦，云何說一？
答：此第一義故，說無有二涅槃。
如此偈所說：
　　「觀眾諦難陀，是不說沙門。」 ^25a8

以此半偈可知，不說餘諦無咎。 ^25a11

問：已說諦。云何為定？
答：定者，色、無色、無漏定。
色定、無色定、無漏定，是謂定。
定者，定心行義。於中色定者，色界禪無量，
除入初、第二、第三解脫及初八，一切入。
無色定者，四無色二，一切入。
無漏定者，空、無願、無想，無漏禪無漏，無色定無漏，前五想及斷界定。
此一切不決、疑惑、猶豫，是謂惑智。
此亦是苦、非苦集盡道、非道惑。
如是四諦，欲界、色界、無色界，是十二種。
於此惑智如愛處所說。
無智處所亦說邪智邪見，前意惡行中已說。
見盜亦如是。身見、邊見在苦三界，戒盜在苦道三界。
復次愛亦思惟斷，如是分別說九十八使。 ^25a12

惡品第三真度說竟。
三法度論卷中
 ^25a25
