
pin:: 
##  19
大方廣佛華嚴經隨疏演義鈔卷第七十
author:: 唐清涼山大華嚴寺沙門澄觀述
第六大勝分。疏「一入自在」者，即經云「如是入已」，牒前十自在也。
「二成就智」，即經云「如是成就已」，即牒前為不思議智者等。 ^556c6

疏「故經云隨行智為導首故」者，經文但有身語意業隨智慧行，
論經云「智慧為首隨順轉」，故疏具用二句之意，
以智先導，釋其隨行。
初智導起，起已不失於智，即是隨行故。 ^556c8

疏「二中十句依七種功德」，謂依此七種功德，
宣說彼所住功德法，故此段名所住功德大也。 ^556c12

疏「後二慈悲利他」者，餘處慈能與樂，悲能拔苦。
今悲不捨眾生，慈却救護世間，以慈悲皆通與樂拔苦故。
言「後三願行相符」等者，願即第八，行即第九，佛護即第十。 ^556c15

第七釋名分。疏「一地釋名約法明位」者，廣明此地有不動德故。
二約人者，廣明住此地菩薩有不動德故。
法即本有此德，如於菩提。
人由得地故成勝德，猶如覺者。
今「初十句論攝為六」者，初二四六皆攝二故。
疏文有三：一總科、二依論釋、三順經釋。
今初。初二自分，前一離過畢竟、後一所證深玄。
餘句可知。 ^556c18

疏「言為六」下，二依論釋。
初染治中功用。小願魔業皆是業染。
第七地功用之心名功用行，第六地中樂空之心名小乘願，
前五地中著有之心名諸魔業。
亦可七地中所起行修名功用行，二乘之心名小乘願，凡夫之心名諸魔業。
今離功用，治功用行，遠離有無間隔過故，
治小願魔業，故名不動。
此一為總，故諸經論皆立此名。
疏「三有二句發行清淨」者，即勝進中發修離過。
前句發修之時離功用過，名為發淨。
後句修行之時離不成過，名為行淨，隨意成故。
「論經名王子」者，經云「名為王子地，離家過故。」
遠公釋云：「如世王子，生在王家，無有營農等過。
菩薩如是，生在佛家，無有修行功用之過。」
釋曰：觀經之意，但取離過。 ^556c26

疏「四次二句」下，兼第五門，即勝進中因修成德。
德義不同，有其二種：一者有作，即教道功德，
本無今有方便修起，故名有作，即第四門。
二者無作，即證道功德，本有今顯，非從修起，
名為無作，即第五門。
與加分中有作善法淨、無作法淨相似。
今明第四中功德名世間，智慧名出世間。
前中，隨世有作，釋經名為成地。
自無所作，釋經更無所作，故下句中「以智慧善分別故」，即是論經。
「智障淨故」，是論釋。
上善分別言，皆決定義。
疏將彼經及論，皆就今經決定之言。 ^557a11

疏「五有一句」下，即證道也。
即經名為「變化地，隨願成就故。」
今經但有其用。論經云名為「涅槃地，善起大願故。」
遠公云：「涅槃地者，即無作體，體寂滅故。
善起大願故者，即無作之用。
以用顯體，非小涅槃故。」
疏釋云「化不滯寂，成無住涅槃。」 ^557a22

疏「六有二句分位過前」者，即遠公依德成位。
上句可知。下句勝七地有功用，此地報熟名無功用。
言「先已成就」者，論經云「善起先道故」。
遠公就諸地中分別有三：一不起先道，
謂前六地當地別習，不兼前行。
二起而不善，謂七地念念修起一切佛法。
前六地中所有諸行，至此皆起。
而功用心起，不名為善。
三亦起亦善，謂此八地前七地中所修諸行是其先道，
至此地中報熟現前，名起先道。
報熟現前，非功用生，故名善起。
疏意順經，先已成就即是七地之中修無功用。
為先已成就，故今無功。
此意是總，易故不釋。
疏「今更指文」者，第三順經釋。
但是指文，義不異論，故疏云「則似論家闕指明據」。
疏「智者釋名中」，一向不動，是勝進行也。
一體不動，是自分行。
先明勝進者，舉彼勝求，顯於自分從上滿也。 ^557a27

疏「今初文有四句皆含二義」者，謂一向一體。
以遠公將此總屬於一向不動，則此四句明一向義，後十方明不動故。
疏案定云皆含二義，謂由入佛境故一向上順，亦與菩薩同一體性。
下三句準之。以論先釋四句竟，方云「是中一向不動者，
如經日夜常為善識加諸佛加等」，故疏將此四句為總。
「三者近」者，由其前二，故近佛也。 ^557b15

疏「謂金剛等現形衛故」者，此前七地亦有，但冥衛耳。
如來常有八金剛神列其八面，此地菩薩隨分得之。
「前三自分」者，即三輪也，謂身口意。
疏「論云一向不動故」者，論釋結文如是通達。
如是通達故，一向不動義耳。
疏「一智不壞」者，論經云「善思量大乘道故」，即是證智。
「法智通」者，以論會經，既云智大，經云「獲大神通」，明是法智通也。
即十通第九，於六通中漏盡開出，故亦證智。
二「教智」。三不住，上三自利，下六利他。
初句淨土行，後五化法益物。
於中，前三自分，即意身口。
稱三際說者，先際生死、後際涅槃、中際聖賢也。
後二勝進。「坐道場」，稱佛方便成正覺者，成佛度人。
前中，泛明坐道場，略有三說：一就法門，即萬行道場。
二就實成，約金剛三昧一念成佛。
三約化相，菩提樹下。
今正約後。然經但言「普伏一切魔邪之道」，
而論云「坐道場」，坐道場即降魔故。
伏魔亦三：一約法門，一切生死涅槃皆是魔道，修一切智則伏其道矣。
二約實說，無明習氣以為魔道，金剛喻定方能摧之。
三約化相，菩薩樹下降於天魔。
今亦據後。 ^557b23

疏「九正覺不壞」者，上入佛境，同佛覺故，
即是一切法如實覺，故同無障礙智。
餘如初地中說。 ^557c15

第九善慧地。疏「言善慧」下，二釋名。
總有九釋：一「攝論」，當第七論。
從「即下文」下，疏會經。
二「莊嚴論」，即第十三，頌云「四辯智力巧，善說稱善慧。」
今疏即是彼論長行。
「此同下文」，即疏會經。
三「金光明」，即第三卷。
從「此兼」下，疏會釋。
四「深密意」者，即第四卷。
經云「獲得廣大無礙智慧」。
五「瑜伽住品」，即四十八論，上文來意亦同此卷。
論云「由此地中，一切有情利益安樂意樂清淨，
逮得菩薩無礙解慧，由此善能宣說正法，是故此地名為善慧。」
六「十住論」，亦當第一。
論云「其慧轉明，調柔增上故。」
七「成唯識」，亦當第九。
論云「成就微妙四無礙解，能遍十方善說法故。」
從「文詞」下，會上三論。
八「仁王」下，亦即下卷。
九「智論」，可知。 ^557c17

疏「故所離」下，第三離障，亦《唯識》文。
具云「九利他中不欲行障。
謂所知障中俱生一分，令於利樂有情事中不欲勤行，
樂修己利，彼障九地四無礙解。
入九地時便能永斷，由斯九地說斷二愚及麁重。
一於無量所說法、無量名句字後後慧辨陀羅尼自在愚。
〔此總標也。論自釋云〕於無量所說法陀羅尼自在者，
謂義無礙解，即於所詮總持自在，於一義中現一切義故〔一也〕。
於無量名句字陀羅尼自在者，謂法無礙解，
即於能詮總持自在，於一名句字中現一切名句字故〔二也〕。
於後後慧辨陀羅尼自在者，謂詞無礙解，
於言音展轉訓釋總持自在，於一音聲中現一切音聲故。
二辯才自在愚。辯才自在者，謂辯無礙解，善達機宜巧為說故。
愚能障此四種自在，皆是此中第九障攝。」
釋曰：此用能障無礙解所知障種以為體性，以八地已上六識中所知障無現行故。
《金光明》亦云「一說無量名句味無量智慧不能持無明。
二四無礙辨未得自在無明。」
釋曰：此則第二愚，亦許通四。
但上能持，此約能說，即說上三耳。
梁論云「一無量所說法無量名句味難善巧言自在陀羅尼無明。
二於四無礙解決疑生解無明。」
釋曰：第二愚亦通四無礙解。
本論名「離不能利眾生障」。
釋曰：《唯識》「不欲」，此論「不能」，不能故不欲耳。
疏但撮略以對論文，廣狹可知，互相映發，疏論俱易。
疏「故所證」下，四所證如，亦《唯識》文。
《攝論》名同。無性釋云「謂此地中得無礙解所依止故，
分證得智波羅蜜多，於一切法不隨其言，
善能了知諸意趣義，如實成就一切有情受勝法樂。」
釋曰：無礙解等釋自在義，分證得等釋於智義。
《中邊論》云「有四自在：一無分別自在〔即相自在〕、
二淨土自在、三智自在、四業自在。
法界為此四種所依止義。
第八地唯能通達初二自在所依止義，後二如次在後二地。」 ^558a2

疏「便成善達」下，第五成行莊嚴。
論云「四辯自在成熟眾生〔即此經自在說法〕，
無邊總持廣受法行〔即此經善達法器〕。」 ^558b9

疏「梁論云」下，第六得果。
初即成熟眾生果，後即總持法義果。 ^558b11

疏「如月普現前地有故」者，偈云「譬如日月住虛空，一切水中皆現影。
住於法界無所動，隨心現影亦復然。」
從「此法師」下，即九地之德，下文廣具。 ^558b12

疏「第二正說」，文三：一總科；二「四中初一」
下，會三心；三「然第八地中」下，顯地別相。
此是論文，亦是通難。
恐有難云：第八地中於三世間已得自在，
普與眾生身心同事，復能多身多音說法利樂眾生。
何以此地方名法師有說成等。
故為此通。從「成就一切相」下，辨勝過劣。 ^558b16

疏「前得二諦等智故」者，二諦即是淨土分中。
等者，等取諸佛勸起無量智慧。
思量觀察，即是思修。
若準論經云「無量智慧善思量智」。
遠公云：「廣謂無量，深曰善思量。
上佛勸與無量智，即是廣也。
淨忍，即是深智。然不出二諦。」
故疏但以二諦等之。 ^558b22

疏「初句利他」等者，此依論主，有兩對二利。
疏意更有二意：一為三節，以合初二為自利故；二者十句皆通二利。
然遠公云：「自分所成，以用化人。
勝進所成，未堪化人，業未熟故，但可自利。」
疏意云：更求勝進，豈無利他。 ^558b28

疏「三依根熟」下，五門利他。
言根熟者，阿含行成，堪能入證，絕念修行可利生故。
四不觀智性盡為邪念。
五未知令知。六「邪歸依」者，即諸外道取信耳目，故以通化。
七諸佛淨土，超過諸天，無退轉故。
「上五」下，結上，以利他竟故。
後三易知。 ^558c4

第二智成。疏「不二即無記」者，不同前二，故云不二。
淨即是善順，理清昇故。
染即不善，違理雜穢故。
疏「於淨法 " wit=開漏無漏」
者，《俱舍》云「有漏無漏法，除道餘有漏。
於彼漏隨增，故說名有漏。」
四諦之中，苦集二諦是有漏法。
漏即煩惱漏，過無窮故。
漏法於彼苦集隨增，苦集有彼漏，故名為有漏。
論云「無漏謂道諦，及三種無為。」
由其道諦是有為無漏，故於有漏除於道諦。
今疏中云「與漏相應」，即漏隨增義。
言「施戒等取相心修」者，以於善中開出漏故。
舉其施等，等取忍進禪慧。
今漏於彼施等善法而隨增故，相心修善是集諦攝，三界因故。
言「無漏反此」者，即離相心修，漏不隨增，即屬道諦。
《俱舍》云「緣滅道諦，諸漏雖生而不隨增，故非有漏。」
約於見道，分世出世，前來頻有。
思不思議，乃有二意：前約圓融行布，地前地上對明；
後約教證二道，唯就地上。
疏「彼有漏思議」等者，以思議通二義，今明定能證入，
意取地前思議，故兼取有漏之善。
言「定能證入」者，大乘之中，種性堅固名之為定，為緣所動名為不定。
故《仁王．受持品》云「習忍已前行十善菩薩有退有進，譬如輕毛隨風東西。
是諸菩薩亦復如是，雖以十千劫行十正道，
發三菩提心，乃當入習忍位，亦常學三伏忍法，
而不可定名是不定人是定人者，入生空位聖人性故，必不起五逆十重等。」
若通諸乘說，小乘忍心已去名定，餘必不定。
五「總上諸善開出三乘」者，三乘皆有漏無漏、
世出世、教證二道、定不定等，故云皆通。 ^558c10

疏「六於三乘」下，先舉論；後「此是」下，疏釋。
於中二：先辨、次「二滅諦」下正釋。
然為無為及漏無漏，如〈十藏品〉。
世及出世教證二道，初地已廣，今隨三乘，略明為無為等。
「滅諦」，即是小乘無為，小乘四諦，三是有為故。
「緣性」，即是中乘無為，逆順觀等皆是緣相，
緣性離是，名無為。
「彼岸真理」，大乘無為。
大約六度，故云彼岸。
彼岸有二：一是涅槃，修六度因，得涅槃果，居然無為。
二窮行究竟，即同無為。
又「真理」言，通於三乘，同入二空之真理故。
「道諦」已下，三乘有為，對前可知。
如來無為，前已頻釋。 ^559a11

疏「三乘聖人」下，釋上論文依順行言。
然有二意：一依起行、二亦依無為成差別位。 ^559a22

第三入行。疏「一眾生心者是總故」者，疏文有二：
先隨文釋、後釋總名。
前中，此言總別，通有三意：一約本末，即如今文，
心為本是總，十林是別。
然本末容可知。由一生多總，別要一具多，是經宗意。
二就末中，三雜染為總，餘七是別。
此約依本開末，七不離三故。
三以三聚為總，根等為別。
此約以時，該於法故。
今初心為總者，論云「依共」者，論唯二字。
「以通是」下，疏釋。先釋共字，其「染淨共依」，但釋共字。
「菩薩依此」下，方釋依字。 ^559a24

疏「餘十是別不出三雜染」者，即第二重總別義也。
言「生是苦果今當第九者」下，是總釋論。
然論經今經已前是因，生是苦果，皆當第九。
論以三是總故，以生居前，後習氣三聚俱通因果。 ^559b5

疏「論釋餘七云」下，二釋餘七。
於中四：一總釋七林、二重釋根等、三例釋三聚、四會二名殊。
今初、有三：初句標舉、二「依共染」下舉論、
三「謂次根等」下疏釋。
然上論七林，總有四節：一依共字，攝根、
解、性、欲四林；二染字，即隨眠林；三煩惱染淨等，
即習氣林；四「依定不定時」，即三聚林。
四節皆合有其依字，初一後一有依，中二略無，以初依字該於中二。
若具應云：依共、依染、依煩惱染淨、依定不定時也。
今釋四節，文亦有四：初釋共字，謂根解性欲同是業故。
二「隨眠即煩惱種」下，釋染字故。
三地中顯超煩惱，名貪嗔癡。
顯超隨眠，名為染也。
以常隨心，令心穢濁，無時暫淨，故名為染。
然論經名「使」，如下當釋。
三「受生即生如前已說」者，此非釋論，以經次第至於生故，指前總中故。
前云「不出業煩惱生」也。
四從「餘二通三故不出三」下，釋論。
第三四節習氣、三聚，二稠林也。
於中二，上二句總釋。
言「餘二通三」者，二即是習氣及三聚林，通三雜染。
「故不出」者，隨眠是煩惱，根等是業。
今二復通，故上標云不出三雜染也。
疏「二云何通」下，二別釋二林。
此句徵問。後「謂習氣」下，釋前論第三云
「煩惱染淨等是習氣林，染攝煩惱故。」
疏略無煩惱之言，又欲將染淨通根解性欲。
而言等者，等取生雜染，以三雜染皆有習氣故。
故下釋中，有煩惱習氣、業習氣道差別，習氣即是生故。
不言心習氣者，心是總故，為十依故。 ^559b9

疏「三聚但是約時定不定故」者，釋上論第四節，依定不定時是三聚林故。 ^559c9

疏「論又別釋」下，第二重釋根等相似之義，即重釋上依共之言。
以言共者，共是於業，復相似故。
於中四：一生起論文。
二「彼復定不定時」下，舉論。
三「由下經文」下，彰釋所以，由相似故。
經舉根林以例三林，論上云共，故今顯共相似之義。
四「亦須約時」下，正釋論文為四，展轉相生，皆徵上起下。
而文分五：一釋彼復定不定時，云「亦須約時躡上四義」。
但云亦須約時，合云根等四林亦須約時。
亦者，釋論「復」字，以前釋三聚約時，今重約時，故云亦也。
二「約何論時」下，第二節，徵於上句，釋下根等次第。
三「云何次第」下，徵上第二，釋下根等相似。
四「似何等」下，徵上第三，釋下「信等」二字。
五「如宿習」下，顯上相似次第之義。
唯初根解，此二相望，有於次第及與相似，
以性欲但明相似之義，次第可知，故略無之。
疏「若相似未熟」下，第三例釋三聚。
三聚亦由上四生故，是故上云三聚為總。 ^559c10

疏「論經詺解」下，第四會二名殊，可知。 ^559c28

疏「十皆名稠林」下，第二釋總名。
於中三：初正釋稠林、二「論經十林」下會釋二經、
三「然此」下指廣辨異。 ^559c29

第二依章釋。「心意及識六種別故」者，第八名心，
第七名意，前六名識。
然有通別，已見〈問明〉，今更略釋。
大乘法師云：心積集義，意思量義，識了別義。
積集有二：一集行相、二集種子，初通諸識、後唯第八。
思量有二：一無間覺、二現思量，初通諸識、後唯第七。
了別有二：一細、二麁，細通諸識、麁唯前六。
疏「此八緣境許得齊起」者，《唯識》第七云
「依止根本識，五識隨緣現，或俱或不俱，如濤波依水。」
釋曰：此有二門，初句六識共依門、下三句六識俱轉門，此中正是後門。
論云「根本識者阿陀那識，染淨諸識生根本故。
依止者，謂前六轉識，以根本識為共親依。」
釋曰：此釋第一句，舉阿陀那通至佛果故，若言賴耶位局染故。
但言六者，第七識緣恒時具故，又此正明六識義故。
言為共親依者，共依即是現行本識，識皆共故。
親依即是彼種子識，各別種故。
次釋下三句六識俱轉門，論云「五識者，
謂前五轉識種類相似，故總說之。
隨緣現言，顯非常起，緣謂作意。
根境等緣，謂五識身，內依本識，外隨作意，五根境等眾緣和合方得現前。
由此或俱或不俱等，外緣合者有頓漸故。
如水濤波隨緣多少，此等法喻，廣說如經。」
釋曰：言種類相似者，一俱依色根故、二同緣色境、
三俱緣現在、四俱有間斷。
言謂作意等，即眼具九緣等，經初已說。
言廣如經者，即《解深密》云「廣慧！
如大瀑流水，若有一浪生緣現前，唯一浪轉。
乃至若多浪生緣現前，有多浪轉；諸識亦爾。」
然彼更有淨明鏡喻，恐繁不引。 ^560a3

疏「極少猶有遍行五」者，即如第八心所俱門，
謂唯與觸及作意、受、想、思俱。
餘識心所多少之義，廣如彼論。
「論云住異生滅行」者，住釋上輕，異釋上轉，
生釋於生，滅釋不生。
疏「云何離」者，從初至「不可得」，唯除此句假徵，餘皆論文。
從「身者」下，疏釋言「心體離念等」者，等取虛空界。
法界一相，皆無形義。
疏「取境不同故名為自」者，此下疏釋八識緣境有同有異。
前五轉識緣五塵境，是現量故。
第六意識緣一切法，通三量故。
第七末那緣賴耶為境，是非量故。
第八賴耶緣於三境，種子、根身、器世間故，亦現量攝。
廣如《唯識》。疏「上之四」下，結前。
言「心之空性」者，空如來藏故。
《涅槃》云「空者，所謂生死故。」
「後四淨心隨緣」者，標也。
次「由第五」下，總釋也。
隨現煩惱故，有第六隨煩惱種故，成第七故。
論云「第六七心，染不染故，心縛解故。」
此二句煩惱染，示現第八雙隨業生染，
故論云「第八句心隨道故，生染示現。」
以隨業受生，故云隨業生緣。
菩薩幻生，亦菩薩業。 ^560b4

疏「謂第五清淨」下，當句別釋。
此即自性清淨心，對前空性是不空性，是則相辨真空性為妙有也。
不染染等，前已頻釋。
疏「隨因受生」者，通釋二句。
「菩薩」以下，別釋二句。
幻所作相，同於摩耶大願智幻耳。 ^560b23

第二釋煩惱稠林。
「攝為三種事」者，一即遠入相、二難知相、三染相。
「一遠入」者，明分齊深，至於有頂故。
「四住」，揀於無始無明。
現惑，揀種故。彈古云「下至金剛自約種說」，
遠公見偈云「禪定境排仍退轉，金剛道滅方畢竟。」
便釋有頂云：「謂至十地金剛頂故。」
今彈云：彼頌隨眠稠林約俱生種，何得證此？ ^560b28

疏「二無邊引起者」，論云「二難知無量善根等修業行故」，餘如疏釋。
言「恒沙等上煩惱」者，以善無邊，一一善上皆有煩惱故。
亦即所知未盡，則無法之上而無惑也。 ^560c6

疏「三俱生」下，先總釋、後「初三句」下別釋三段。
就此三中，初句既總，即能所縛，即二為能縛，三即所縛妄心。
今初，論自釋隨所縛，云「迭共同事、迭共相依，不相離故。」
今疏取意，開展釋之，以論同事，釋經俱生。
言「生即是事」者，然有二義：一夫言俱生，必有二物。
煩惱是一，與何物俱？
即妄心事同時生也。
二生即生雜染，則煩惱與生事俱也。
從「然離惑」下，以論「相依」釋經「不捨」。
疏「二眠起一義」者，別明能縛。
如世縛賊，為用繩耶為用鎖等，云以何縛。
從「謂使為能縛」下，出能縛體。
從「現行由使」下，釋其縛義。
煩惱縛心，使縛煩惱，如毛繩縛人，由入水故，令繩縛急。
然「下辨使」等者，通相濫妨。
此中使同下使，故答意云：此約使為惑因，
後正顯使，故不濫也。
遠公云：「使有二義：一繫縛義，通性及起。
二隨逐義，局在性成。
今約繫縛。」亦是一理。
而下隨眠亦有繫縛，故但依疏。
疏「三與心相應」下，即別舉所縛。
然雖別顯能縛所縛，而必互有，如繩縛人。
若言以何物縛，是單說能，而必有所縛之人。
不爾者，何得縛名？
如說何人被縛，必有能縛之物。
故下二句各兼能所，而二正取能、三正取所，思之。
疏「事即真心」者，出所縛體，即自性清淨心。
「若被」下，即被縛相。
因無明風動，不守自性，成其染心也。
染而不染，云心性淨。
言「示可解脫」者，若定是染則不可脫，故
《中論》云「集若有定性，先來所未斷，於今云何斷？」 ^560c10

疏「二隨趣」下，謂就生雜染中明於煩惱，
先舉論總釋、從「苦報」下釋論。
從「上句」下，以經對論「道界因」，道界因言，彰惑之過。 ^561a9

疏「三愛見」下，先總明、「初句」下別釋。
釋初句中，先牒論、言「三分」下疏釋。
三即愛見癡，是業之因，疏文委具。
而文有四節：一以二求釋三分業。
二「慢通上三」下，會通經論。
經有四惑，論但說三故。
又三求中唯說二故。
通意可知。三「上三俱障」下，以論障解脫言，釋經如箭深入過患。
四「亦可知」下，疏別立理。
疏「下句」下，釋三業因緣不斷相。
疏「結中八萬至賢劫經中亦有其相」者，
然〈隨好品〉正明煩惱，《賢劫》自說八萬度門，
而取所治亦是煩惱，故復引之。
此經具名《賢劫定意經》，有十三卷，第二卷末有喜王菩薩宴坐七日，
過七日已詣佛諮請：「行何三昧能悉通達八萬四千諸度法門？」
佛告喜王：「有三昧門，名了諸法本。
行菩薩行時，便能通達諸度法門。
諸度法門者，諸佛有三百五十功德，一一功德各修六度為因。」
然彼第二卷末，喜王菩薩起請，如來初列章門。
第三卷初，喜王再請，一一解釋。
至第九卷經方終。
其三百五十度中，最初名修習進行法修度無極。
其度無極言，即波羅蜜義，乃是三百五十之總名。
其光耀度，乃當第二。
其分布舍利，是最後度。
其間諸相、隨好、力、無所畏、十八不共、三十七品、
五眼、六通等，皆是所成。
即以六度為二千一百，其一一各有六度，隨事各各不同。
而初言二千一百竟，即云「是二千一百，
其中別有一百度無極主，除四大六衰，
令無有餘，獨步三界。」
亦可將此都成前度，言如是二千一百諸度無極，
及是百度無極，是二千一百諸度無極。
貪欲恚癡等分四事，二千一百合八千四百，各有十事合八萬四千。
不言十事是前四大六衰，及至第九經總釋竟，
即云「是八千四百，一度為十，合八萬四千。」
諸度無極亦不言十，對四大六衰。
次云「此八萬四千諸度，除八萬四千眾垢塵勞，
遂成八萬四千三昧門，立八萬四千空行。」
設以義取，應以四大六衰成八千四百；
而人以四大六衰成二千一百，似非經意。
又此皆是菩薩所修之法，亦非如來一代經如是多度、多會說法。
下諸卷廣說千佛名及因緣，然不說四大六衰之相。
第十三卷末云「三毒、五陰、十二牽連、四大、
六衰、諸蔽、睡眠，則義當四大六塵，六塵衰損善法故。」
經中但言一度為十，經既不釋，今以義推乃有二義：
一如古釋，四大六衰成之。
二義推，如一施度下經具十，餘五亦然，則八千四百。
既一一具十，斯理無失。
亦有云：四大者，貪、嗔、嫉妬及眾生想，此能障四無量故。
六衰者，慳嫉、放逸、不忍、懈怠、散亂、愚癡，能障六種波羅蜜故。
此乃理求，未有所出，難以取憑。
又經中既云「於其一百對四大六衰」，若如向說，則盡對四大六衰。
又有云：若依大乘菩薩藏說，貪嗔邪見及慢為四種，各二萬一千。
有唯貪香味觸法色不貪聲等，有唯貪聲不貪色等，
有俱貪香味觸法，當知亦爾。
色中多種，有貪外色不貪內色，有反此者，亦有俱者。
外色中有多差別，十形四顯八差別等，
各別俱貪、或少或多、或遍貪著。
聲香味觸各亦多門，是故貪行二萬一千。
嗔邪見慢，當知亦爾。
釋曰：非無所以，未詳所據。 ^561a12

第三業稠林。然論有二：先正解、後重分別。
今疏將下重分別文合在前文，正解中用九句分二：
前八對果辨業、後一明定不定。
就前八中，遠公攝為三對：初三一對、次三一對、後二一對。
三對之中，皆初對果明業為因、後就業體隨義分別。 ^561c14

疏「初一因」者，此即對果明業。
疏文有二：先通三性感五趣果、後唯善惡。
今初，引業唯善惡者，《俱舍．業品》云「一業引一生，多業能圓滿。」
釋云：引業謂總報業，但由一業唯引一生。
若許一業能引多生，時分定業應成雜亂。
若此一生多業所引，應眾同分分分差別，以業果別故。
注云「分分差別者，謂數死數生。
多業能圓滿者，別報業也。
謂一生身圓滿莊嚴，許由多業。
譬如畫師先以一色圖其形狀，後填眾彩。
一色圖形喻引業一，後填眾彩喻滿業多。
是故雖同稟人身，於其中間有支體色力莊嚴缺減。」 ^561c20

疏「各有三品二地已說」者，彼經云「十善業道是人天，乃至有頂處受生因。」
意明下品十善是人因，中品十善是欲天因，上品十善是色無色界因。
下辨三乘，除如來因，皆同上故。
其十惡業略有三種。
經云「佛子！此菩薩摩訶薩又作是念：十不善業道，
上者地獄因、中者畜生因、下者餓鬼因。」
皆三品也。 ^562a2

疏「滿業通三性名言熏習亦通三性許為因種故」
者，《唯識》第八云「然諸習氣總有三種：一名言習氣，
謂有為法各別親種；二我執習氣；三有支習氣。」
下二習氣六地廣明。
其名言習氣，〈問明〉已釋。
為明三性故，復重舉論釋名言習氣云
「名言有二：一表義名言，即能詮義音聲差別。
二顯境名言，即能了境心心所法。
隨二名言所熏成種，作有為法，名別因緣。」
彼疏釋云「名言熏習即三性法，各目親種。
表義名言即能詮義音聲差別者，揀無詮聲，彼非名故。
然名乃是聲上屈曲，唯無記性，不能熏成色心等種。
然因名起種，名名言種，謂因於名令心了知而成種故。」
今經從因起之義，乃顯境名言，故云許為因種。
疏「又俱舍十七以三性因對五種果，無記亦能招果故。
論通以三為道因」者，彼疏第五初，論云
「前所言果有五種，此中何業有幾種果？
頌曰：斷道有漏業，具足有五果。
無漏業有四，謂唯除異熟。
餘有漏善惡，亦四除離繫。
餘無漏無記，三除前所除。」
釋曰：斷道即無間道也，廣配如彼。
彼中第二三性相對。
論云「已總分別諸業有果，次辨異門有業果相，於中先辨善等三果。
頌曰：善等於善等，初有四二三，中有二三四，後二三三果。」
釋曰：上善等即業，下善等即法。
初即善業，以善法為四果，謂除異熟，異熟唯無記。
以不善為二果，謂士夫、增上。
以無記為三果，除等流、離繫，故云初有四二三。
言中有二三四者，中即不善業。
以善為二果，謂增上、士用。
以不善為三果，加等流。
以無記為四果，謂除離繫。
言後二三三果者，後即無記。
以善為二果，謂士用、增上。
以不善為三果，除異熟、離繫。
以無記為三果，亦除異熟、離繫。
解曰：既無記望善惡，無記有二三三果，明有果也。
況別不離總，為因無失。 ^562a9

疏「或既不招異熟」等，二明道因唯是善惡。
謂既曰無異熟總報果體，即無果義。
論主言總明三為道因，別意但取善惡為因。 ^562b16

疏「二有表示等者自性差別」，此下二句唯就業體隨義差別。
云自性者，造作之義，是業自性，論初釋中但云自性差別。
從「論云此有二種」下，此是論主後重釋文。
論主但云「一籌量時、二作業時。」
從「此在意地」下，疏釋初義。
言在意地者，未形身口。
言有審慮決定二種思者，今言「唯有審慮一種思」
者，正明論中未作之意。
雖在意地，未有決定、未成業道、未受報故。
如六地，業有二義不受果報，一未作業。
上引《瑜伽》已廣顯示。 ^562b19

疏「二作業時」者，此句論文。
從「釋經作字」下，疏釋通三業也。
言決定思者，即是意業，至決定思方成業道，能招報故。
言「若在身語」下，辨餘二業。
「成唯識」下，引論證成。
彼論第一廣破外宗表無表色竟，小乘引經問言：「世尊經中說有三業。
撥身語意，豈不違經？」
故論答云「不撥為無，但言非色。
能動身思說名身業，能發語思說名語業。
審決二思，意相應故、動作意故，說名意業。」
釋曰：此出三業體。
然思有三種：一審慮思、二決定思、三動發思。
然初二思是發身語遠近加行。
然發動思正發身語，即二業體。
然初二思與意俱故、作動意故，名為意業。
故總以思為三業體。
釋曰：故意業中要具二思方成業道，如上已明。
今約成業，但云決定，故晉經云「分別不可分別相」。 ^562b29

疏「然今既云有表示」下，但順經文，而非論意。
表即表彰，相可見故。
無表反此。《俱舍．業品》云「世別由業生，思及思所作。
思即是意業，所作謂身語。」
釋曰：謂有問言：世從何生？
初句答云：從業而生。
次句示二種業：一者思業、二者思已，即下二句開二為三。
然其意業，約等起立業。
既是思與意相應，意等引起名為意業。
言身業者，約所依立身，謂色身業依身起，故名身業。
言語業者，約自性立，語即業故。
次開二業成表無表，偈云「此身語二業，俱表無表性。」
釋曰：論釋此二，其文繁廣，今當略示。
初立有宗正理云：身表許別形，故形為身表，如合掌等。
許有別形，形即是表，表善惡故。
表即是業，此之形色依身起，故名為身業。
次破正量部云：非行動為體，行動即是有為。
有為有剎那，後有盡故。
此之滅法，更不待因。
身表是果，果必待因故。
論主次復破有宗云：形色非實有，應二根取故。
謂依多顯色假立長等，無別極微，故假非實。
若言有實，顯是眼境，形可身取。
今顯即形，應二根取。
形雖是表，而非是業，業是思故。
依身行門，故名身業。
次立語云：語表許言聲。
謂且許之，以其言聲為語業體。
業體亦以發語之思以為語業，語門行故，語之業故。
則分同大乘。言「無表」者，《俱舍》云「無表雖以色為其性如有表業，
而非表示令他了知，故名無表。」
又頌云「亂心無心等，隨流淨不淨，大種所造故，由此說無表。」
上依小乘，次下依大乘明表無表。
然《唯識》示正義云「然心為因，令識所變示色等相生滅相續，
轉趣餘方似有動作，表示心故，假名身表。
然因心故識變似聲生滅相續，似有表示，假名語業。」
釋曰：《唯識》但約心變，即異小乘。
次明無表云「表既不實，無表寧真？」
然依思願善惡分限，假立無表，理亦無違。
次下大小乘對辨也。
然《俱舍》意，唯身語二俱表無表。
而《唯識》意，無表既依表上假立，是故疏云「表則三皆是思」。
若以非色非心而為無表，則意亦有矣。
故《瑜伽》五十三云「云何表業？
略有三種：一染污、二善、三無記。
若於身語意十不善業道，不離現行增上力，
有身語表業，名染污表業。
所治三也。若即於彼誓受遠離所有身語表，
名善表業，此身語善表也。
若諸威儀路、工巧處一分所有身語表業，
名無記表業，此身語無記表業。
若有不欲表示於他，唯自起心內意思擇不說語言，
但發善染污無記法現行意表業，名意業。」
釋曰：此顯意業亦具三性。
「自能曉了我今造作如是事業，別表於後意俱之表，
名為意表；意為無表。
如理思之。」釋曰：故知大乘三皆有表，廣如別章。
大乘法師《法苑》中十門分別：一辨名、二出體、
三假實分別、四具支多少、五得捨分齊、
六依他有無、七四大造性、八應成差別、
九先後得捨、十釋諸妨難。
廣如彼說。疏「方便差別」者，心為起業之方便，
故經云「與心同生不離者，業共心生，生已不離。」
此言業行常依心王也。 ^562c15

疏「與等起意識共生」者，《俱舍》云「等起有二種，因及緣剎那。
如次第應知，名轉名隨轉。」
引論解釋，已如六地。
然今此中，正同緣等起也。
與所起業同剎那故，故云意識共生。
言「隨其善惡生已即熏成名言等種」者，此文影略。
若善惡熏，即成業種。
意識等熏，成名言種，由上有意識共生故。
然要由業熏，心方成種，故云爾耳。
疏中等言，等於業種。
言種似能熏，亦有二義：一似善惡，惡生苦果、善生樂果。
二似名言，所熏第八成異熟種，能熏七識等成名色等種。
上二並言不別生果。
言「即不離義」者，結歸於經。
謂業種不離心，得果不離種也。 ^563b16

疏「四盡集果」者，此下第二對三句。
前二句對果論業，後句約業差別。
前中，此句明業得果不失壞也。
而言「得持至果」者，即《俱舍》得得連持義。
論偈云「得謂獲成就，非得此相違。
得非得唯自，於相續二滅。」
然此得得，以持此業，如券持債，故古經論名不失法。
《中論》云「不失法如券，業如負財物。」
然大乘雖立有得，不許有實，而云熏習成種，前句已引。 ^563b28

疏「前念雖滅」下，釋經次第之言。
然有二意：一即就上因滅果生以明次第；
二「亦是因即頓熏」下，唯就果中以明次第，如六地明。 ^563c8

疏「論云已受果」等者，此句明業得報遲速。
言「過去生報業現在已受」者，且約一相隨近以明。
若今世受，更是前前所造之業，即亦得是後報之業，名為已受。
是則後報之業已潤有報、未潤無報，亦應云已熟已受、未熟未受。 ^563c10

疏「更有一理」者，上是六地緣生中護外三過中，此通業無報難。
上論答云「業有三義，故不受報。
一未造、二未潤、三得對治。」
前即第二義，今即第三義。
未造之業，即前未作是也。 ^563c16

疏「初二黑白相對」等者，釋論對差別。
然其論經具有四句，云黑業、白業、黑白業、非黑非白業。
論釋云「黑業對白業。
白業對黑業。不黑不白對二業，二業即是第三黑白業也。」
故云「後二漏無漏」，無漏即亦黑亦白業故。
又今黑黑之言，全依《俱舍》，次下當引。
疏「四中初一因果俱惡」下，別釋。
然以惡釋於黑，乃是通義。
別者，因惡染污，果惡鄙穢，不可愛樂。
通以善釋於白，別亦不同，因白體不染污，果白則可愛樂故。
然上黑是因，能招黑果故。
下黑是果，能酬黑因故。
白因白果，例此可知。 ^563c20

疏「謂諸無漏業無異熟故」者，無白異熟故，
曰非白；體非染污，故曰非黑。
今以無漏非染，義可知故，但云「無異熟」耳。
然《俱舍論》云「此非白言，非密意說。
以佛於彼《大空經》中告阿難陀：『諸無學法純善純白，一向無罪。』」
釋曰：既言純白，明非白者是密意說。
為成四句，致非白言。
故疏云「對上黑白二業立雙非名」。
若準《雜集》，但言非黑白業，無兩非字，故論云
「非黑者，離煩惱垢故。
白者，一向清淨故。」
然上四業，前二因果共立黑黑白白，第三唯就因中立名，
第四亦雙就因果立名，因明非黑、果明非白。 ^564a2

疏「上三有報」者，由約異熟名報，無漏無異熟，故說有三報。
若約果名報，無漏既有四果，則上之四句皆名有報。 ^564a14

疏「若俱舍意」等者，為生後釋，不許善惡同時故。
此指《俱舍》明約相續，非約自性。
然上四句，全《俱舍》意，故彼論云「又經中說業有四種，
或有業黑黑異熟、或有業白白異熟、或有業黑白白異異熟、
或有業非黑非白無異熟業，能盡諸業。
其相云何。頌曰：依黑等有殊，所說四種業。
惡色欲界善，能盡彼無漏。
應知如次第，名黑白俱非。」
釋曰：上來疏文用論已周，細尋自見。
謂初二句總標。次句即前三業惡是欲界惡業，
色是色界善業，欲是欲界善業。
能盡彼無漏，即第四業，彼即前之三業以為所治。
無漏能治之，謂能盡彼前三是無漏業。
後二句結，可知。 ^564a17

疏「餘廣如雜集第八」等者，《俱舍》之義，上已具用。
《雜集》之義大同《俱舍》，今更具出。
論云「復次有四種諸業差別，謂黑黑異熟業、
白白異熟業、黑白白黑異熟業、非白黑無異熟業，能盡諸業。
黑黑異熟業者，謂不善業，由染污故，不可愛異熟故。
白白異熟業者，謂二界善業，不染污故，可愛異熟故。
黑白白黑異熟業者，謂欲界繫雜業，善不善雜故。
云何一業亦善不善？
此中不約生剎那相說一種業亦善不善，然約意樂及方便總說一業。
是此經意。約此二種，若黑若白互不相似，建立一種黑白業故。
或有業意樂故黑、方便故白，或有業方便故黑、意樂故白。
意樂故黑、方便故白者，如有一人為欲誑他，
先現其相，令信己故行於惠施，乃至出家方便故、黑意樂故。
白者，如有一人欲令子及門徒遠危處安，
由憐愍心現發種種身語麁惡，遂於此時發生雜染。
非黑白無異熟業能盡諸業者，謂於此方便無間道中諸無漏業，
以方便無間道是彼諸業斷對治故。
非黑者，離煩惱垢故。
白者，一向清淨故。
無異熟者，生死相違故。
能盡諸業者，由無漏業力，永拔黑等三有漏業與異熟習氣故。」
釋曰：在文易了。但云非黑者非煩惱垢，此揀前黑黑業。
一向清淨者，揀前有漏善業，為煩惱所發。
言由無漏業力永拔者，即由加行無間二無漏智同時思業從智慧說故。
言永拔所拔，即三有漏業習氣也。
餘義與上所引《俱舍》一而無二，故疏總指。
疏「因緣差別」者，彰業能為緣，容因種故。 ^564b1

疏「隨田高下有殊令種亦多差別」者，上句單約喻，下句雙含法喻。
又云令種差別者，且約喻明，如穀子隨田肥瘦，非令種穀而生豆芽。
若約江南為橘、江北為枳，則亦少有變種之義。
然亦疏類，非全差別也。
若約法說，識種無異，由業善惡識招苦樂，即令種異也。 ^564c2

疏「出世未集」等者，約凡未能集聖法故，以釋經文凡聖差別故。
大方廣佛華嚴經隨疏演義鈔卷第七十
 ^564c8
