^bk132a【】
jing:: 佛說食施獲五福報經
translator:: 失譯人名今附東晉錄
聞如是：
一時，佛在舍衛國祇樹給孤獨園。
佛告諸比丘：「當知食以節度，受而不損。」 ^854c7

佛言：「人持飯食施人，有五福德令人得道，
智者消息意度弘廓，則獲五福。
何等為五？一曰施命，二曰施色，三曰施力，
四曰施安，五曰施辯。 ^854c8

「何謂施命？人不得食時，顏色燋悴不可顯示，
不過七日奄忽壽終，是故智者則為施食，其施食者則為施命。
其施命者，世世長壽生天世間，壽命延長而不夭傷，
自然福報財富無量，是為施命。 ^854c11

「何謂施色？人不得食時，顏色憔悴不可顯示，
是故智者則為施食，其施食者則為施色。
其施色者，世世端正生天世間，顏華煒曄人見歡喜稽首作禮，
是為施色。 ^854c16

「何謂施力？人不得食時，身羸意弱所作不能，
是故智者則為施食，其施食者則為施力。
其施力者，世世多力，生天人間力無等雙，
出入進止力不耗減，是為施力。 ^854c19

「何謂施安？人不得食時，心愁身危坐起不定不能自安，
是故智者則為施食，其施食者則為施安。
其施安者，世世安隱，生天人間不遇眾殃，
其所到處常遇賢良，財富無量不中夭傷，是為施安。 ^854c23

「何謂施辯？人不得食時，身羸意弱口不能言，
是故智者則為施食，其施食者則為施辯。
其施辯者，世世聰明，口說流利無所躓礙，
慧辯通達，生天世間，聞者歡喜靡不稽首聽採法言。
是為五福施食之報。」 ^854c27

佛言：「若族姓子、族姓女，若發道意，施一切飲食衣被，
在所生處見現在佛諮受三法，四意三脫致十種力，
三十二相八十種好，進止十方猶如日出，
暉暉有光遍照十方教化一切，般泥洹後經法續現，奉之得度與佛無二。」 ^855a4

佛說是時，天龍鬼神、世間人民，帝主大臣、
四輩弟子，靡不歡喜，為佛作禮。
佛說食施獲五福報經
 ^855a8
