大方廣菩薩藏經中文殊師利根本一字陀羅尼經
translator:: 大唐北印度迦濕彌羅國三藏寶思惟譯
jing:: 
如是我聞：
一時佛住淨居天寶莊嚴道場中，與大菩薩及淨居諸天眾俱。
爾時世尊大慈大悲，於此會中普告一切諸天眾言：
「汝等善聽文殊師利童子行輪呪法，為欲守護諸眾生故。
一切如來所有祕密心大神呪王，我今當為汝等開示顯說。
若有誦者，我記此人則為已持一切諸呪悉皆圓滿，
一切所作皆得成就，更無過者。
汝等應知此陀羅尼，於諸呪中是大神呪王，有大神力。
若善男子善女人能受持者，文殊師利童子菩薩常來擁護，
或於覺時或於夢中，為現身相及諸善事，能令此人生大歡喜。
諸善男子！此之呪王尚能攝得文殊師利童子菩薩，況餘菩薩及世出世賢聖等眾。
復次善男子！此呪能消一切災障、一切惡夢、
一切怨敵、一切五逆四重十惡罪業、一切惡邪不祥呪法，
亦能成辦一切善事，具大精進。
當知是呪於世出世種種呪中為最殊勝，
是諸佛心，能令一切所願皆悉滿足。
若以五色綖，結呪索繫其項上，擁護其身，亦令諸願皆得圓滿無超過者。」
即說呪曰： ^780a19

「唵齒 #CB01236;」 ^780b11

「諸佛子等！此呪能滅一切惡邪魍魎諸鬼，
是一切諸佛吉祥之法，亦能成就一切神呪。
誦此呪者，能令眾生起大慈心，能令眾生起大悲心，
一切障礙皆得消滅，所有諸願皆得滿足。
未作法時，即能成辦如意之事。
若發無上大菩提心，誦之一遍，力能守護自身。
若誦兩遍，力能守護同伴。
若誦三遍，力能守護一宅中人。
若誦四遍，力能守護一城中人。
若誦五遍，力能守護一國中人。
若誦六遍，力能守護一天下人。
若誦七遍，力能守護四天下人。
若以清旦誦一遍，呪水洗面，能令見者歡喜。
呪香熏衣，亦令見者歡喜。
若患齒痛，呪揩齒木，嚼之揩齒所痛即差。
若有女人產難之時，取阿吒盧沙迦根或郎伽利迦根呪之七遍，
以無虫水和摩之，塗於產女臍中，兒即易生。
或諸男子為箭所中，鏃入筋骨拔之不出，
以十年酥三兩呪一百八遍，安瘡中及食之，箭鏃即出。
若婦人五年乃至二十三十年不生男女者，
或自有病、或男子有病、鬼魅所著種種病等、
或為毒藥所中，當以十年已上酥五兩，
孔雀羽一兩，內於酥中呪之二十一遍，
煎之擣為末，以石蜜一兩，大呵梨勒三顆去核取皮相和，呪之一百八遍。
常以清旦空腹盡服之，於七日中即有男女。
若患頭痛，以烏翅羽呪之七遍，拂痛人頭，患即除愈。
若患瘧病一日二日乃至七日或常患者，
以純乳煮粥，著好酥一兩，呪之一百八遍，
與病人服之，即得除愈。
諸善男子！以要言之，若欲合和一切湯藥及欲服者，
先須至心誦之二十一遍，速得如願。
復次善男子！若有一切眾生，為飛頭鬼所執，
以手自摩其面，誦呪一百八遍作可畏相貌，
便以左手作本生印，以大母指屈在掌中，
用後四指押大母指上急把拳，即自努目陰誦此呪而看病者，
所患即除。若人患一切鬼病，以呪呪右手一百八遍，
燒安息香熏之，左手作本生印，右手磨病人頭，患即除愈。
若有怨敵及諸惡夢，種種怖畏身心不安，
以七色綖結呪索作蓮花形、或作輪形、
或作金剛杵形，呪之一百八遍，燒安息香熏之，
於七日中繫自身項上，一切厄難悉皆消散。
或以牛黃研之為墨，於淨紙上或帛練上畫作所怖者形，
於其四邊作齒 #CB01236;字圍之，
或作蓮花、或作輪字，或作卍字，螺，魚，金剛鉤，
寶瓶等圍之，呪之七遍，所怖即除。
諸善男！子若欲經過師子虎狼、毒蛇怨賊一切險難之處，
當須淨其身心，不得近諸女人及喫一切五辛酒肉芸薹胡荽，
於諸眾生起大悲想，至心誦呪呪之四十九遍，
而諸怨惡自然退散，縱令遇之無不歡喜。
諸善男子！此呪縱令一切眾生，或於一劫或無量劫，
乃至名字不可得聞，何況得見、專心念誦。
假令七寶象馬滿閻浮提，猶是世間滅壞之法。
此陀羅尼呪，能令眾生現世當來常獲安隱，
與諸如來大菩薩眾常為眷屬，若為自身若為他身，所願皆得。
是故慇懃生難遇想，勿得輕慢起疑惑心。」
大方廣菩薩藏經中文殊師利根本一字陀羅尼經
 ^780b12
