^bk315b【】佛說普門品經
translator:: 西晉竺法護譯
jing:: 
聞如是：
一時佛遊王舍城靈鷲山，與大比丘眾比丘八百，
菩薩四萬二千——得諸總持，神通已達，
聖智弘暢，辯才無礙，三昧已定，無所不博。 ^777b14

時有菩薩名離垢藏，與九萬二千菩薩，從普華如來國——其世界名淨行——遊詣忍界靈鷲山。 ^777b17

世尊遙見離垢藏菩薩與無數千大士眷屬圍遶遊步虛空，
佛心念曰：「斯離垢藏，間別由路，遠步諸國，
宣普華如來、至真、等正覺命，來受普門品，今當聚會諸菩薩眾。」 ^777b19

于時大聖即如其像，顯揚言教示現感應，
令無央數無限世界諸菩薩眾尋時悉來，
至斯忍土，詣靈鷲山。
行到佛所，稽首足下，却住一面。 ^777b23

靈鷲山中諸菩薩眾，閑居宴者，悉來集會，禮畢却坐。 ^777b26

離垢藏菩薩，應時化作七寶蓮華，其葉有千，
持詣能仁如來、至真、等正覺，稽首奉上。
啟曰：「普華如來、至真、等正覺，淨行世界聖尊，
敬問無量：『遊步康強，力勢輕履，起居安隱，多所救濟。』
今見遣來，宣承敬詣，啟受普門不可思議清淨之品，為開士說。」 ^777b27

時離垢藏菩薩大士問訊，問訊畢退，在虛空結跏趺坐，與諸開士坐寶蓮華。 ^777c4

爾時溥首童真於會中起，更整衣服，偏袒右肩，
長跪叉手，而白佛言：「善哉，世尊！
願說普門不可思議道品法源，為諸菩薩分別演之！
憶念往古過去久遠世時，從普門如來、
至真、等正覺，聞斯經典，興立八十四萬百千億垓三昧，久逮七十七億百千諸垓總持門行。
唯願，世尊！愍諸菩薩，重宣揚之。」 ^777c6

佛告溥首童真：「諦聽！
善思念之！」
答曰：「唯然，世尊！願樂欲聞。」 ^777c13

溥首與諸菩薩受教而聽。 ^777c14

佛告溥首：「若有菩薩，欲學普門所入之法等意分別，
遊入於色等意分別，遊入音聲等意分別，
遊入臭香等意分別，遊入眾味等意分別，
遊入細滑等意分別，遊入心性等意分別，
遊入女人等意分別，遊入男子等意分別，
遊入童女等意分別，遊入童子等意分別，
遊入諸天等意分別，遊入諸龍等意分別，
遊入鬼神等意分別，遊揵沓和等意分別，
遊阿須倫等意分別，遊迦樓羅等意分別，
遊真陀羅等意分別，遊摩休勒等意分別，
遊入地獄等意分別，遊入餓鬼等意分別，
遊入畜生等意分別，遊入貪婬等意分別，
遊入瞋怒等意分別，遊入愚癡等意分別，
遊諸不善等意分別，遊諸德本等意分別，
遊諸有為等意分別，遊諸無為等意分別。
溥首！諸開士所可周遊，一切悉備，遊居平等，
具足至道，是為學入普門定法。」 ^777c15

佛告溥首童真：「何謂菩薩等意分別遊入於色？
曉了解色，如水之沫而不可得，不可護持，
無有堅固，則為等意觀無有色；是謂菩薩等遊於色。」
又告溥首：「何謂菩薩等意分別遊入音聲？
如人呼聲，而有響應，尋即消滅，則無形像不知所生。
一切無有若干之事，而無差特，亦無有相，
已了無相，人所言者虛無無實，已曉諸音，
深山響報，則乃等觀；是為等觀遊入諸音聲。」 ^778a3

又告溥首：「何謂菩薩等意分別遊入臭香？
周遊往返百億劫數，鼻之所嗅而無有厭，
如大海淵無有充滿，其香之像而不可獲，
為虛偽法無有真諦，設求審誠無合會處，斯無所有而不可持。
鼻處無實，慌惚若空，如幻士化，假使分明，則無等觀遊入嗅香。」 ^778a11

又告溥首：「何謂菩薩等意分別遊入眾味？
至於喉咽，不知醎味，亦無不味，從因緣別，
其舌所甘，猶緣會合，曉覺無念，則為等觀遊入眾味。」 ^778a17

又告溥首：「何謂菩薩等意分別遊入細滑？
其細滑者，志有所存，緣求服之，其柔軟者而不可得。
已覩斯緣，細滑#CB00468;#CB02304;無所適住，
計于細滑，則無有成，亦無所有所依。
因著被服乃有所倚，斯為等觀遊入細滑。」 ^778a21

又告溥首：「何謂菩薩等意分別遊入心法？
假三界人悉令集會，立在一處，使求執心，莫知所在。
不見形像，亦無猶豫，亦無合散，不知所住，
現若干色，於內無處，處無所住，如幻士化，
虛而不實，則為等觀遊入心法。」 ^778a26

又告溥首：「何謂菩薩等意分別遊入女人？
察于四大，則無女人，識癡惑者，迷於愛欲，荒于虛無。
計女人者，猶如幻士化現女像，因彼所行，
從其所樂，女人如幻，起色欲意。
彼無有女，癡者惑之。
能別如斯，諸女無相，解脫平等，而現女色，則為等觀遊入女人。」 ^778b2

又告溥首：「何謂菩薩等意分別遊入男子？
如令男子等自發意，吾為雄夫，興念斯為女人，
欲心無色，無實可獲，不見女像，等惟諸色，發起女想。
設所思想，斯男斯女，等如野馬、水月，則無男女。
了男無形，虛偽而立，已能平等，則能現女，則為等觀遊入男子。」 ^778b8

又告溥首：「何謂菩薩等意分別遊入童男？
若如樹木，設無有芽則無根莖，設無根莖則無華實，設無女人則無童子。
緣號童子，想於無知，覺女無生，不有子性，
解一切無，則為等觀遊入童子。」 ^778b14

又告溥首：「何謂菩薩等意分別遊入童女？
如彼拔樹，根終不生，其明智者不於求果，
醜達別誼，曉發一切勇猛無想，枯竭眾流，斯為童女。
了女如此，所現平等，則為等觀遊入童女。」 ^778b18

又告溥首：「何謂菩薩等意分別遊入諸天？
諸天嚴淨，功德自然，其意鮮潔，宮殿綺飾，
無造立者，心樹妙華，無下種者，福苶幻化，
生無思議，淨光流離滅度淨，了天虛偽成立慌惚，
勝說平等現諸天像，是為菩薩遊入諸天。」 ^778b22

又告溥首：「何為菩薩等意分別遊入諸龍？
見無求生，興雲七日，雨所霑潤，不在內外，
遍閻浮提漸歸大海，所滿水所由來，眾生如是學若干緣，
現種種罪福，自然眾生無所有，愚冥之人以虛為實，
覩龍平等，是為菩薩等遊諸龍。」 ^778b27

又告溥首：「何謂菩薩等意分別遊入鬼神？
心如門開，與色有像，其身高大，心為一類。
心不可畏難，因會有恐懼，見法無有實，
眾想不可議，無實為空，說平等寂，而現鬼像，是為菩薩等遊鬼神。」 ^778c4

又告溥首：「何謂菩薩等意分別遊入揵沓和？
其法無往，而音說往，曉無往來，等說揵沓和，是為菩薩等觀遊入揵沓和。」 ^778c8

又告溥首：「何謂菩薩等意分別遊入阿須倫？
不以事因，阿須倫心等，無起、無滅、無生，
而現平等，是為菩薩等觀遊入於阿須倫。」 ^778c11

又告溥首：「何謂菩薩等意分別遊入迦留羅？
造受無受，立辭名號，設無名色等觀迦留羅，是為菩薩遊入迦留羅。」 ^778c14

又告溥首：「何謂菩薩等意分別遊入真陀羅？
法無作而作，則立真陀羅，分別無所生，
平等真陀羅，是為菩薩等觀遊入於真陀羅。」 ^778c17

又告溥首：「何謂菩薩等意分別遊入摩休勒？
其法所名，立若干人法，無有所相，為虛分別，
諸想無想，自然說平等音現摩休勒，是為菩薩等觀遊入於摩休勒。」
又告溥首：「何謂菩薩等意分別遊入地獄？
地獄無主，空無造者，從己想，想無興，所有地獄清淨鮮潔無垢，
智覺如幻，本無所有無相，無相無所有，
別如虛空，平等寂然而現地獄，是為菩薩等遊地獄。」 ^778c20

又告溥首：「何謂菩薩等意分別遊入餓鬼？
餓鬼無形、無名，本無處所，因慳致之，慳無所住，
不解所有，計吾我人，知悉無本，了無餓鬼，是為菩薩等遊餓鬼。」 ^778c28

又告溥首：「何謂菩薩等意分別遊入畜生？
如雲霧像，現若干色，彼則無貌，悉無所有，
心思虛無，等如陰霧，種種色像，畜生志性，
罪福如幻，迷惑虛妄而說畜形，等說寂聲，是為菩薩等遊畜生。」 ^779a3

又告溥首：「何謂菩薩等意分別遊入貪婬？
欲從想起，所想無有、無實、無像、無貌、無住，
處不可得，貪婬如空，愚癡顛倒思想塵勞，
法無塵垢，欲虛如空，至於十方求不可見，
貪婬無形，愚冥貪懼，不得安隱，無難懷懼。
譬如丈夫無獲懷懼，怖捨馳走，得無見空，一切皆空。
彼無解脫，愚癡顛倒，反造逆想，闇冥不解，
法如虛空，去來今佛，解諸貪欲，貪欲無脫，
愛想悉空，其譏貪婬，則求脫欲，斯皆無本，本自然淨。
見佛道場，平等無想，覩眾如者，彼慕離欲，
所想虛危，乃離諸想，如所發念，僥脫貪婬，謂當度欲。
想無所求，不壞本際，貪欲無思，本淨如斯，則不想脫。
假令度欲，則謂為淨，貪欲空無，計此無二，
愚冥相二，行者深觀如幻，是則失句。
發諸想念，貪欲無起，假號愛欲，無染著名，
諸名無礙，知欲無得，覩真究空，不懷貪欲，
不知見脫，貪欲佛法等如泥洹，解貪欲陰，
等離吾我，知貪欲寂，等御憺怕，平等欲陰，
見如幻化，是為菩薩等遊貪婬。」 ^779a7

又告溥首：「何謂菩薩等意分別遊入瞋恚？
恚從對起，因緣生對，無我號我，立無量事。
如樹木生，結恨急毒，聲自然空，無想無有。
如閑居樹，相揩火然，因緣離散，火滅不現，
虛無起身，麁聲亦爾。
因欲稱量，則不興恚。
不從聲起，不虛內身，亦不外來。
所由因空，從他緣起，因對而立，各各分別，則無瞋恚。
如風種過，有恨為慢，若知方便，因想立緣。
穢聲如是，恚因空生，恚還自燒，而危其身，
別瞋怒想，竟無形像，平等察聲，聽瞋怒音，
恨本際等，無本無持，分別法界，則覩平等，是為菩薩等遊瞋怒。」 ^779a27

又告溥首：「何謂菩薩等意分別遊入愚癡？
愚從無起，察癡無有，設無所有，狂無狂冥，
人無蔽願無礙，求空方面，造愚為虛。
愚癡人所行最行難獲，諸法無明，因想為塵。
譬如丈夫欲度虛空，億劫不得，知空本末，愚亦如是。
本際無愚議，蔽冥不生塵，無所成滿，如度虛空不知方面，
亦無具足，無能步度，如百千劫，習樂闇蔽，
彼無厭足，不以飽滿。
譬如童子吹氣滿胞，旋解口，察無所有。
罪福如空胞，而習於愚，求不可得，懷來欲謂愚無底，
斷根無形，無根無住，故不可盡。
設愚難盡，斯不可得，猶是眾生，如幻不賜。
設有造喻，三界生類，日度一切，令得泥洹。
佛壽住世億劫難計，濟脫黎庶，人不可盡。
因愚立種，人界無想，癡冥如幻，是不可得。
佛與愚等，觀斯無二，設能等觀，則能念道，
癡慧一等，無諸蔽礙，眾生群萌，等無愚議，
癡不可計，思念意跡，其心無念，無有邊際，
愚冥無限，由是叵得。
志性無明，何從有起，癡已不起，闇冥何類？
如癡無處，佛道亦爾，了無涯底，諸法無二。
別聲平等，等察癡響，了空一等，愚冥如雲，
分別平等，則曉定意。
是為菩薩等遊愚癡。」 ^779b9

又告溥首：「何謂菩薩等意分別遊入不善？
欲行無形，瞋行無處，不行癡行，知眾平等，
諸塵悉平，得解虛無，所有了淨。
如是是為菩薩等意遊入於諸不善。」 ^779c3

又告溥首：「何謂菩薩等意遊入諸善德本？
眾生修善，心行若干，諸行一行，常了平等，
已知平等，眾行如幻，別聲一等，則了語音。
是為菩薩等遊眾德。」 ^779c7

又告溥首：「何謂菩薩等意分別遊入有為？
所有無有，計不可量，無量難計，常曉平等，
了無央數，無行無像，解脫等寂，覩一切安。
是為菩薩等遊有為。」 ^779c10

又告溥首：「何謂菩薩等意分別遊入無為？
本淨法寂，亦無合會，無明假聲，等察音聲，
無言無教，皆了無為，眾著言聲，等觀如是。
是為菩薩等遊無為。」 ^779c14

又告溥首：「何謂菩薩等意分別遊于平等？
不處有為，不住無為，諸行平等，如空無礙。
三界無本，何求泥洹？
不出不入，乃至大安，度脫眾生，解不若干，
法身如空，不合不散。
是為菩薩等遊平等。」 ^779c17

世尊說斯章句之頌，順如應時，不可思議。
九萬九千菩薩得不起法忍，七十二億百千天人皆發無上正真道意，
三百六十萬比丘漏盡意解，六千比丘尼皆發無上正真道意。
二千二百清信士、千八百清信女，皆發無上正真道意。 ^779c22

爾時溥首童真，白世尊曰：「唯願，大聖！
演三昧號，菩薩由斯而致至德，諸根明了。
聞是三昧所因名號，則當獲得一切法明靡不通達，而悉降伏一切迷惑邪見之眾。
樂一文字，分別曉了一切諸文，以一切文而了一文，
辯才之慧不可限量，為諸群生講說經法，
分別曉了緣應法忍，以一切行入於一相，
逮無量無限之義，曉了識義四分別辯。」 ^779c27

於是世尊，告溥首童真：「諦聽！
善思念之！今當為仁分別本末。」 ^780a6

答曰：「甚善！願樂欲聞。」
佛言：「有三昧名離無量垢，假使菩薩逮得斯定，普見一切諸色清淨。」 ^780a8

佛告溥首：「有三昧名懷若干，假使菩薩逮得斯定，
智慧光明，覆蔽一切日月之明。
有三昧名成具光明，假使菩薩逮得斯定，
威耀覆蔽帝釋梵王，三界之冥悉蒙安隱，諸天光耀忽不復現。
有三昧名捨界，假使菩薩逮得斯定，處於眾會蠲除一切婬怒癡病。
有三昧名莫能當，假使菩薩逮得斯定，照明一切八方上下諸佛國土。
有三昧名諸法無所生，假使菩薩逮得斯定，
總攬諸佛經語訓典，為眾會分別敷演。
有三昧名念雷音，假使菩薩逮斯定者，言語音聲暢于梵天。
有三昧名曉了一切應心所樂，假使菩薩逮斯定者，悅可眾生隨其所樂而令解脫。
有三昧名無會現悅精進，假使菩薩逮斯定者，
現見無為，無有限數，終始之惑，所聞所見莫不通達。
有三昧名無念寶德樂於世界，假使菩薩逮斯定者，放諸神足施化眾生。
有三昧名諸音緣會，假使菩薩逮斯定者，
覺諸言音，以無數字了一文字，以一文字說無數字。
有三昧名積眾善德，假使菩薩逮斯定者，
分別罪福興顯平等，多所悅可一切眾生。
便聞佛音、法音、眾音——聲聞音、緣覺音、
菩薩音——度無極音，彼有所說亦無音聲。
有三昧名起諸總持為一切王，假使菩薩逮得斯定，分別一切無量總持。
有三昧名淨諸辯才，假使菩薩逮斯定者，
寂除一切音聲言說，皆無言教亦無響應，無言無教亦無所有。」 ^780a10

於是溥首，白世尊曰：「唯然，大聖！
鄙身寧應講斯典之功德乎？」 ^780b8

告曰：「宜講。」
溥首白佛：「假使菩薩聞斯經典而不狐疑，
發心受持而諷誦讀，其人現在得妙辯才，
聰明辯、欣豫辯、深妙辯、無合會辯，常行慈心加諸眾生，無毀傷意。
所以者何？設使憂念所作所趣，奉行智諦，隨身未曾捨離。」 ^780b10

爾時世尊，讚溥首曰：「善哉，善哉！
快說此言，誠如之意。
譬如布施獲致大富而不虛假；持戒生天亦不虛假。
今斯經典亦復如茲，學致辯才，亦不虛設，悉得本志。
猶如日光出照天下，眾冥悉除，斯經如是，
諷誦學者，懷來辯才，靡不通達；喻如菩薩坐于道場，
於佛樹下，逮得無上正真之道，成最正覺；
菩薩如是，學誦斯經，必得辯才，除諸狐疑。
是故，溥首！假使菩薩現欲興辯，曉練諸法，
聞斯經典心不猶豫，即當受持講說諷誦，為諸眾會廣演其誼。」 ^780b15

於是離垢藏菩薩，前白佛言：「佛滅度後，
其有受持諷誦講說斯經法者，廣為眾會敷演其誼，
鄙親當為寡解所歸，使不狐疑，疾得辯才。」 ^780b26

於時弊魔愁毒垂淚，來詣佛所，白世尊曰：「唯無建立於斯經也！
如來、至真、等正覺常懷大哀，其有苦患施以大安。
善哉，大聖！願除我慼，如昔世尊初坐樹下處于道場，
今復重加說斯經典，我今憂欝心懷懊惱，
甚於如來始得佛道，所投濟時，我之反側不能自勝。
一切皆當得不退轉，逮無上正真之道、
成最正覺，其有黎庶耳聞斯經，聽音伏名，
悉當得道至于滅度，空我境界，虛魔宮殿。
大聖撫育安住垂安，興建大悲唯見矜濟。」 ^780b29

佛告魔曰：「波旬！莫恐，勿懷怖懼，一切眾生不悉滅度，如來亦不建立斯經。」 ^780c10

魔聞佛告，踊躍歡喜，善心生矣，忽然不現。 ^780c12

溥首白佛：「何故為魔而說斷教？」
佛告溥首：「斯經典者，住無所住，是故為魔而說斯言：『吾不建立斯經典也！』
至誠不虛。一切諸法住無所住，不可逮得，
無有言教，離於二事，本際平等，審諦無本，
法界如稱，平若虛空，無適無莫，真正無異。
今經流布斯閻浮提，於此天下當有瑞應。」 ^780c13

世尊適建誠諦之教，自然空中音普廣聞，
誠如佛言，至誠不虛。 ^780c19

佛告阿難：「受斯普門品經之要，持諷誦讀宣示同學。」 ^780c21

又言阿難：「八十萬四千法品之藏，計比斯經典，等無差特。
所以者何？無量之門法界諸要，如來分別曉了眾生，
解斯經典而成佛道，然後講說八萬四千諸經品藏。
是故，阿難！當受斯經消息，將順諦持諷誦，為眾人說。」 ^780c22

佛說此已，離垢藏菩薩、溥首童真，賢者阿難，
諸天、世人、揵沓和、阿須倫，聞經歡喜，稽首而退。
佛說普門品經
 ^780c27
