
## 2
俱舍論疏卷第二十三
author:: 沙門法寶撰
pin:: 分別賢聖品第六之二
論「如是已說至復何所修」，下三頌，第三明四念住也。
前兩頌明別相念住，後一頌明總相念住。
此兩行頌明別相也。 ^733b13

「論曰至修四念住」，此總釋修念住意。
奢摩他者，此云止。
毘鉢舍那，此云觀。
《正理論》云「已修成止以為所依，為觀速成修四念住，非不得定者能如實見故。」
詳其論意，五停心觀為止散動，偏修於止。
爾時假想觀骨瑣等一相住心，名之為止。
四念住觀取身、受、心、法差別之相，又於身中而取種種差別之相，
除其四倒、生如實見，故名為觀。 ^733b15

論「如何修習四念住耶」，問。
論「謂以自共相至名為共相」，答也。
《正理論》云「以自相、共相觀身、受、心、法。
謂修觀者專心一趣，以自、共相於身等境一一別觀修四念住，
分別此法與所餘法有差別義名觀自相，分別此法與所餘法無差別義名觀共相。
且身念住觀自相者，謂觀察身內、外十處自性各別，
從眼至觸，一一皆有處，自相故。
如是於彼各別法中有正智生，名觀自相。
此自相觀得成滿時有道色起，爾時方立自相種性身念住名。
此亦遍知彼法自相，由此各別有正智生，非諸境中總生一智。
有說：非此自相觀中觀無表色，以無表色與無色品極相似故。
有說：此觀亦觀無表，有道色生故。
次身念住觀共相者，謂觀察身一一處相雖有差別而身相同。
又於爾時觀十一處，俱是色相無有差別，謂皆不越大種所造。
如是於彼一類法中有正智生，名觀共相。
此共相觀得成滿時有道色起，爾時方立共相種姓身念住名。
此亦遍知彼法共相，由此總有一正智生，
非諸境中各生一智〔言道色者是定境色〕。」 ^733b24

論「身自性者至除三餘法」，出身、受、心、法自性。 ^733c16

論「傳說在定至如應當知」，述成滿也。
如應知者，隨其所應，如是應分分可別分析、
各各別觀，名成滿位。
《正理論》云「前說與此論同。
或如前說觀究竟相，謂後後位善根增長，如畦中水汎溢漫流。
有說：歘然非愛相起，此有二種。
其二者何？一能發瞋、二令不樂。
此中但有令不樂相，以所習事若未自在，
為求成滿故起欣樂；此於所習已得自在，止息希求故無欣樂。」 ^733c17

論「何等名為四念住體」，問也。 ^733c26

論「此四念住至所緣別故」，答也。 ^733c27

論「自性念住至三種念住」，此牒第一自性釋也。
即聞、思、修三慧為體，即以此三慧名三念住。
言「自性」者，簡所緣、相雜，以慧為體，名為自性。
非如相雜及彼所緣非是念住，與念住雜及為所緣，從其自性名為念住。 ^733c28

論「相雜念住至諸法為體」，牒餘二念住釋。
慧俱有法及與慧體互相雜故，總名相雜念住。
所緣念住是慧所緣，亦攝於慧，以慧所緣諸法故。 ^734a4

論「寧知自性是慧非餘」，問。 ^734a7

論「經說於身至循觀用故」，答。
以契經中說循身觀等非慧不能，故知念住以慧為體。 ^734a8

論「何緣於慧立念住名」，問。
體既是慧，因何名念？ ^734a10

論「毘婆沙師至由楔力持」，答。
慧由念持，慧名念住，此之果慧從因念名。
故《正理論》云「寧智慧住要由念力，以有念者慧增明故。」 ^734a12

論「理實應言至便住不謬」，論主釋也。
慧令念住，得念住名。
慧是其因，念住為果，慧名念住，因受果名。
引二經證，如文可解。
正理論師通其兩釋。
梵名阿尼律陀，此云無滅。 ^734a15

論「然有經言至愛心法滅」，通伏難也。
伏難意云：若四念住以慧為性，何故言由食、
觸、名色、作意故集？
滅亦如是。 ^734a19

論「應知彼說至得安住故」，此即通也。
此經言身、受、心、法者，是所緣念住，所以緣身等名為念住。
以慧於彼身等得住故，身等名為身等念住。
食等與身等為因，故食等集身等，非說自性念住。 ^734a22

論「又念住別至各有三種」，此就自、他、俱相續中分四念住各為三也。
故《正理論》云「身等念住各有三種，緣內、
外、俱有差別故。且身念住有三種中，緣自相續說名為內，
緣他身等說名為外，雙緣二種說為內、外。
以有我愛而慢緩者，應觀內身猶如外故。」 ^734a26

論「此四念住說次隨生」，述次第也。 ^734b4

論「生復何緣次第如是」，問生次也。 ^734b5

論「隨境麁者應先觀故」，第一釋也。
《正理論》云「或隨所緣麁細生故。
然非由此心最後觀，法中涅槃極微細故。」 ^734b6

論「或諸欲貪至如是次第」，第二釋，如文可解。 ^734b8

論「此四念住至不增不減」，此釋念住唯有四也。
以對四倒立四念住，倒唯四故，念住亦四。
《正理》復云「對治四食」。 ^734b10

論「四中三種至名為雜緣」，此述雜緣、不雜緣也。 ^734b12

論「如是熟修雜緣身等」，下一行頌明總相也。 ^734b14

「論曰至苦空非我」，此即釋也。
《正理論》云「雜緣法念住總有四種，二、三、
四、五蘊，為境別故，唯總緣五名此所修。
彼居此中修四行相，總觀一切身、受、心、
法，所謂非常、苦、空、非我。
然於修習此念住時，有餘善根能為方便，彼應次第修令現前。
謂彼已熟修雜緣法念住，將欲修習此念住時，
先應總緣修無我行、次觀生滅、次觀緣起，
以觀行者先觀諸行從因生滅，便於因果相屬觀門易趣入故。
或有欲令先觀緣起，此後引起緣三義觀。
此觀無間修七處善，於七處善得善巧故，
能於先來諸所見境，立因果諦次第觀察。
如是熟修智及定已，便能安立順現觀諦。
謂欲、上界苦等各別，於如是八隨次第觀，修未曾修十六行相。
彼由聞慧於八諦中初起如斯十六行觀，
如隔薄絹覩見眾色，齊此名為聞慧圓滿。
思所成慧准此應說。
次於生死深生厭患，欣樂涅槃寂靜功德，
此後多引厭觀現前，方便勤修漸增漸勝，
引起如是能順決擇思所成攝最勝善根，即所修總緣共相法念住。」
《婆沙》第二云「若順次第說功德者，此中應先說不淨觀或息念等，
次說念住，次三義觀，次七處善，次說煖法，次說頂法。」
今詳《婆沙》與《正理論》此論別者，入行次第，
五停心後、別緣念住後，起總緣入於煖法；
於此中間修三義觀及七處善兼緣起等；將入煖時從總念入。
《婆沙》以念處重故，舉先念處不舉後也；
此論略故不述中間；《正理》少具兼說三位。
故此三論，義不相違。 ^734b15

論「修此觀已生何善根」，已下第四明煖等四善根，即七方便中後四方便。
就中，一明善根體等、二明善根差別、三明勝利、
四明轉趣、五明修果久近。
此三行頌明體等也。 ^734c21

「論曰至名為煖法」，明從總相生煖法也。
此從思慧或修慧生。
故《正理論》云「若有先離欲界染者，依色界攝修所成慧，
厭患生處欣樂涅槃，多厭行俱作意，次第能引異類煖善根生。
諸有先時未離欲染，依思所成慧引煖善根生。」 ^734c25

論「此法如煖至故名為煖」，釋煖名也。
無漏道諦猶如於火燒煩惱薪。
至此位初得火前相，故名為煖法。 ^735a1

論「此煖善根至十六行相」，明諦行也。
以時長故，而能具觀四聖諦境及十六行。
准減緣中，此觀四諦，於一一諦觀四行已方易諦也。
又《正理論》云「是總緣共相法念住差別。
共法念住雖緣有漏觀為苦、空、無常、非我，
初位先起苦四行相，後觀集諦。
於理無違。」 ^735a4

論「觀苦聖諦至如後當辨」，此列十六行相名也。
《正理論》云「然諸煖法雖緣四諦，而從多分說厭行俱，以起彼時蘊想多故。」
准此論文，在煖位時偏觀苦、集。 ^735a10

論「此煖善根至更立異名」，此明從煖入頂位也。
《正理論》云「行者修習此煖善根下、中、上品，
漸次增進，於佛所說苦、集、滅、道生隨順信，觀察諸有恒為猛盛焰所焚燒。
於三寶中信為上首，有修所成順決擇分次善根起，
名為頂法，是總緣共相法念住差別。」 ^735a13

論「動善根中至說名為頂」，釋頂名也。
於中有二：一以退墮動善根中勝故名頂，如人頭頂。
二以進退兩際名頂，猶如山首，故名為頂。
《正理論》云「頂聲顯此是最勝處。
如吉祥事至成辨時，世間說為此人至頂。
動善中勝，故名為頂。」 ^735a20

論「此亦如煖至十六行相」，明觀諦行相同前煖法。 ^735a25

論「如是煖頂至唯法念住」，雙明二善。
初安足時行修，唯雜緣法念住也。
《正理論》云「初安足時唯法念住，後增進位四皆現前。」
述曰：別緣觀劣不能易位，總觀力勝能易位故。
由斯初位皆法念住。 ^735a26

論「以何義故至四聖諦迹」，此即是釋初安足也。 ^735b2

論「後增進時具四念住」，釋安足後，下，中，
上中，或唯觀色、或唯觀受、或復總觀，皆無遮也。 ^735b3

論「諸先所得至欽重心故」，此釋曾得不重起也。
《正理論》云「以勝加行引此善根，故已得中不生欽重。
然此頂法雖緣四諦，緣三寶信多分現行。」 ^735b5

論「此頂善根至名為忍法」，此釋從頂生於忍也。 ^735b9

論「於四諦理至名為忍法」，釋忍名也。
前位善根於四諦理亦能忍可，此最勝故偏立忍名。
又於前位雖又忍可，有退墮故；此位無退，偏得忍名。
問：若爾，第一亦應亦忍。
《正理論》云「世第一法雖於聖諦亦能忍可，
無間必能入見道故，必無退墮，而不具觀四聖諦理。
此具觀故，偏得忍名，故偏說此名順諦忍。」 ^735b10

論「此忍善根至與前有別」，此明念住通局別也。
《正理論》云「此與見道漸相似故，以見道位中唯法念住故。」 ^735b18

論「然此忍法至相隣接故」，此明三忍境不同也。
下、中忍具觀上、下八諦各具四行，上忍唯欲苦諦一行，一剎那也。 ^735b20

論「由此義准至無簡別故」，類釋。
煖、頂具觀八諦十六行相，以此三位無簡別故。 ^735b23

論「謂瑜伽師至名中忍位」，釋。
漸減行及減所緣，至唯緣欲苦諦一行二剎那前，名中品忍。
准此論云「於色、無色對治道等，一一聖諦行相、所緣漸減漸略。」
故知下忍緣上、下八諦各具四行相，減色、
無色道聖諦下一行已去，名為中忍。
減道行盡，名減所緣。
次減欲界道下行已，乃至欲界苦下三行各減行、
所緣已，唯一行二念，名為中忍。
《婆沙》第五云「復次以忍位中，或時以十二行相觀察聖諦，
或時以八行相觀察聖諦，或時以四行相觀察聖諦。」
《婆沙》一百九十云「問：何等補特伽羅依空行入見道？
何等補特伽羅依無願入見道？
答：若見行者依空行入；若愛行者依無願入，
唯除菩薩，雖是愛行而依空入。
又見行人有其二種：著我見者，依非我行入；
我所見者，依空行相入。
諸愛行人亦有二種，我慢增者，依非常行入；
懈怠增者，依苦行相入。」
西方德光論師解減行云：「上下八諦各四行相，如名次第擬儀相當皆相繫屬。
如於後時應以欲界苦諦下無常行相入見道者，
於自諦下從後向前，先除非我、次空、後苦。
若以苦行擬入見道，先除非我、次空、後無常。
若以空行擬入見道、先除非我、次苦、後無常。
若以非我擬入見道、先除空、次苦、後無常。
除欲苦諦四行既爾，除上道諦四行亦然。」
餘准此例，恐繁不具。
德光所解事太繁雜，既無論文，何理知定相繫屬耶？
如我見增者，為治我故起非我行者，何別理於滅等下偏起離等行，
先觀滅等諦耶？今為一釋：從聞、思觀四諦時，
於一一諦皆具四行，如名次第於上道諦等，
後起者先滅、先起者後減。
我見增者偏起非我，自餘三行隨次而減。
中、上忍及第一法同此一行，即以此行入於見道。
於理無違。 ^735b25

論「從此位無間至不相續故」，明從中忍生上忍也。 ^736a7

論「上品忍無間至唯一剎那」，明從上品忍生世第一法，
及明世第一與增上忍緣、行相同。 ^736a8

論「此有漏故至世第一法」，此釋名也。 ^736a11

論「有士用力至故名最勝」，釋妨難也。
《婆沙》第三云「此心、心所於餘世法為都勝故說名第一？
為分勝故名第一耶？
設爾何失？若都勝故名第一者，此豈能勝現觀邊世俗智？
然現觀邊所修世俗智是見道眷屬，見道慧力殊勝，此法不爾。
又此豈勝雜修靜慮？
然彼等至及所感生不共異生，此法不爾。
又此豈勝初盡智時所修善根？
然修彼時離一切障所依清淨，此法不爾。
又此豈勝空空、無願無願、無相無相三三摩地？
然彼尚能厭惡聖道，況於有漏，此法不爾。
若分勝故名第一者，煖、頂、忍等應亦名第一，各勝彼彼下位善根故。
有作是說：此法都勝故名第一。
然約能開聖道門說，非據一切。
謂現觀邊世俗智等，雖有如前所說勝事，
然皆無力開聖道門；此法獨能，是故都勝。
或有說者，此法於餘一切事勝故名第一，謂現觀邊世俗智等所有勝事皆由此成。
所以者何？彼諸勝事若無此法開聖道門體，
尚不修，況有勝用。
要由此法開聖道門，方修彼體乃有勝用。
彼諸勝事既由此成，故此於餘一切事勝。
有餘師說：此法分勝故名第一。
問：若爾，煖等應亦名第一。
答：彼於二分中俱非最勝故。
謂世善法總有二分：一依異生、二依聖者。
世第一法雖於聖者世俗智等不名最勝，
而於異生所得善中皆最勝故，所以獨立第一法也。
無評家也。」問：若爾，未來修者，不能為等無間緣引聖道生，應非第一。
答：《婆沙》第二云「彼雖不作等無間緣，而能隨順已起得故。
譬如苾芻與僧欲法，諸餘僧事亦得成立。
問：世第一法隨轉色、心不相應行，彼既不作等無間緣，云何得名世第一法？」
《婆沙》第二答云「彼雖不作等無間緣，而能隨順。
由彼與此心、心所法，一起、一住、一滅、一果、
一等流、一異熟，親近故。」 ^736a12

論「如是煖等至重現前故」，此出體也。
取俱有法，然除彼得。
《婆沙》第三云「問：何故沙門果得是沙門果，而世第一法得非世第一法耶？
答：沙門果成就所顯故，沙門果得是沙門果。
世第一法等無間緣所顯故，彼得既非等無間緣，
亦不隨順如彼生等故，彼得非世第一法。
煖、頂、忍得亦非煖等，勿得聖已重現前故。
有說：得亦是世第一法。
有餘師說：彼俱起得是世第一法。
評曰：若彼俱起、若後起得，一切皆非世第一法種類同故，煖等亦爾。
是故初說為善。問：何故世第一法生等是世第一法，而得非耶？
答：生等與彼同一果，相隨行不相離，常和合無前後。
相與所相未嘗相離，由此亦是世第一法。
得與彼法不同一果，不相隨行，性相離不和合，或前或後。
得與所得有時相離，譬如樹皮或時離樹，是故得非世第一法。
煖、頂、忍得亦復如是。」
《正理論》云「然以見諦不許煖等重現在前，已見諦者加行現前成無用故。」
今為一釋：前果非是後向道攝，向後起得不違理故。
煖等是彼聖道加行，道後起煖等是違理故。
又得聖不捨煖，果後起煖過。
得果捨前向，果後無向得。 ^736b18

論「此中煖法至未來」，四明煖最初行得二修行相多少。
於最初位進善根故，於三諦唯雜緣法念住。
得修通總、別觀，故修四念住。
修自諦行相，故通四行也。
不傍修故，無十六行也。
於滅諦唯不雜緣法念住，無身、受、心故。
二修唯法念住，不傍修故，不修餘諦四念住也。 ^736c12

論「由此種姓至方能修故」，釋不傍修所以。
言「同分」者，謂同諦也。 ^736c18

論「後增進位至未來十六」，明煖增進位行、得修也。
三諦皆有色、受、心、法故。
非初易位，容現別觀色、受、心等，故云隨一念住現在修也。
雖能傍修餘諦念處，數不過四，故言四也。
「隨一行現在修未來十六」者，以傍修餘諦也。
緣滅諦無餘念住故，法念住現在修。
傍修餘諦故，未來四也。
行修初後皆同法念。 ^736c20

論「由此種性至亦能修故」，釋得傍修所以。
如文可解。 ^736c27

論「頂初安足至未來十六」，明頂初入位也。
初進異位故，行修唯法念。
進位不簡行故，隨一行相修。
「未來四及十六」者，許傍修故，四諦同故合說也。 ^736c29

論「後增進時至未來十六」，明增進位許別現也。
隨一念處現在修，未來四等如煖中釋。
三諦不同，故別釋也。 ^737a3

論「忍初安足至未來十六」，明忍位也。
《婆沙》一百八十八云「問：何故忍初及後皆法念住？
答：以忍近見道，故相似見道〔述曰：然一切皆似見道〕。」 ^737a6

論「然於增進至不修彼行相」，明中上忍隨所減緣不修彼行。
《正理》釋云「謂具緣四，具修十六。
若緣三、二、一，如次修十二、八、四。」 ^737a9

論「世第一法至似見道故」，明世第一修行多少也。
似見道故，無異分修故，不修餘行故。
《婆沙》云「問：頗有住一剎那頃，當得世第一法，非彼所緣耶？
當得彼所緣，非世第一法耶？
當得世第一法及彼所緣耶？
不當得世第一法及彼所緣耶？
答：有住。增上忍時，應作四句。
且依未至定入正性離生者，住增上忍時當得世第一法。
非彼所緣者，謂未至定所攝世第一法中，
除緣當現在前所依世第一法，諸緣所餘境世第一法。
當得彼所緣非世第一法者，謂上五地所攝世第一法中，緣當現在前所依世第一法。
當得世第一法及彼所緣者，謂未至定所攝世第一法中，緣當現在前所依世第一法。
不當得世第一法及彼所緣者，謂上五地所攝世第一法中，
除緣當現在前所依世第一法，諸緣所餘境世第一法。
如依未至定，餘五地亦爾。
問：頗有成就世間第一法不成就彼離繫得耶？
答：應作四句。成就世第一法不成就彼離繫得者，
謂若依此地入正性離生，彼未離此地染。
成就彼離繫得不成就世第一法者，謂若依此地入正性離生，
彼命終生上地。成就世第一法亦成就彼離繫得者，
謂若依此地入正性離生，彼已離此地染，不命終生上地。
不成就世第一法亦不成就彼離繫得者，
謂若未能入正性離生，位有餘依，彼有漏離繫得。
作如是言。問：頗有聖者，成就世第一法不成就彼離繫得耶？
答：應作四句。成就世第一法不成就彼離繫得者，
謂若依此地入正性離生，彼未離此地染。
成就彼離繫得不成就世第一法者，謂若依此地入正性離生，
彼命終生次上地。
成就世第一法亦成就彼離繫得者，謂若依此地入正性離生，
彼已離此地染，不命終生上地。
不成就世第一法亦不成就彼離繫得者，
謂若依此地入正性離生，彼命終超次上地生餘上地，
有餘依一切世第一法，及彼一切離繫得。
作如是言。問：頗有成就世第一法不成就彼離繫得耶？
答應作四句。第一句者，謂若依未至定，
或初靜慮靜慮中間入正性離生，彼未離初靜慮染。
第二句者，謂若依此地入正性離生，彼命終生上地。
若未得世第一法生欲、色界，已離初靜慮染及生空無邊處。
第三句者，謂若依此地入正性離生，已離初靜慮染，不命終生上地。
第四句者，謂除前相。」 ^737a12

論「已辨所生善根體相」，下三頌，第三明善根差別。 ^737c5

「論曰至決擇分名」，此第一問也。 ^737c6

論「決謂決斷至四諦相故」，答決擇名也。
由諸聖道能斷疑故，名為決斷。
以能分別四諦相故，名為簡擇。
即諸聖道名決擇也。 ^737c7

論「分謂分段至決擇分名」，此釋分名。
一切聖道皆名決擇，此所順者唯是見道，故言分也。
是故此名順決擇分。 ^737c10

論「此四為緣至順決擇分」，釋順名也。
此四為緣，引決擇一分，亦能順益決擇一分故，故此四種得順彼名。 ^737c12

論「如是四種至等引地故」，此即第二三慧分別。
近見道故，非聞、思也。 ^737c15

論「四中前二至獨是上品」，此即第三各隨一義以分品也。
如文可解。 ^737c17

論「此四善根至遍知斷故」，此即第四明依地也。
此四善根，修慧為體，是見道眷屬。
欲界無修故，無色界無見道故，所以不通欲界、無色。
又無色心不緣欲故。
「欲界先應遍知斷」者，更釋無色無見道也。
以欲先應遍知斷故，見道必先緣欲界。
無色不緣欲，故無見道。
所以欲界先遍知斷，《正理論》云「於三界中彼最麁故。」 ^737c18

論「此四善根至增背有故」，第五明果也。
此門在頌無文，因明依地便釋異熟。 ^737c26

論「或聲為顯至及欲七地」，釋頌中「或七」字也。 ^737c28

論「此四善根至除北俱慮」，第六明依身別。
所以善根唯依九處，《正理》釋云「唯依欲九身，容入離生故。」 ^737c29

論「前三善根至一剎那故」，此第七明初、後起。
《正理論》云「有餘師說：若於先時曾已修治此四加行，彼於天處皆得初起。」
然無評也。《婆沙》第七云「問：何故天中不能初起？
答：彼處無勝厭離等作意故。
問：惡趣中有勝厭離等作意，何故不起此善根耶？
答：惡趣中無勝依身故。
若有勝厭離等作意，亦有勝依身者，則能初起。
人中具二，故能初起。」 ^738a3

論「此四善根至非擇滅故」，此即第八明男、女得別。
《正理論》云「此四善根，唯依男、女。
前三男、女俱通得二，第四女身亦得二種。
勿後得男身，不成煖等故，依男唯得男身善根，聖轉至餘生亦不為女故。
煖、頂、忍位容有轉形故，二依善根展轉為因性。
世第一法依女身者，能為二因，女得聖已容有轉得男身理故。」
《婆沙》第七云「問：此煖、頂、忍、世第一法依何身起？
答：依男、女身。問：依女身得女身所起煖，為亦得男身所起煖耶？
答：得。如得煖，得頂、忍亦爾。
問：依男身得男身所起煖，為亦得女身所起煖耶？
答：得。如得煖，得頂、得忍亦爾。
女身於女身所起煖亦得，亦在身、亦成就、亦現在前。
於男身所得煖得，而不在身成就、不現在前。
如說煖法，頂、忍亦爾。
男身於男身所起煖亦得、亦在身、亦成就、亦現在前。
於女身所起煖得，而不在身成就、不現在前。
如說煖，說頂、說忍亦爾。
女身所起煖與女身所起煖為因，與男身所起煖亦為因。
如說煖，說頂、說忍亦爾。
男身所起煖與男身所起煖為因，不與女身所起煖為因。
所以者何？勝非劣因，彼是劣故。
如說煖，說頂、說忍亦爾。」
今詳三論，前三善根，男、女各得二，依善根同也。
准《正理》、《俱舍》，皆云第四女身亦得二種，故知即是多道家也。
若一道家，其道是一，依男身故名依男身道，依女身故名依女身道。
依女身所得世第一法，唯得依女身，不容依男身，如何得名依男身道？
既言得二，故知與《婆沙》同，是非一道也。
然《婆沙》、《正理》為因不同，意各別也。
《正理》准聖道等為因作論，故說互為因也。
如依男、女聖道互得為因，及餘有漏聞、
思、修慧，及生得善，染污法等，皆男、女互得為因，
不云依女劣也，因何四善即云劣也？
故不取《婆沙》之義，言互為因。
《正理》、《婆沙》處非唯一。
有人三釋不巧，還同未解。
恐繁不述，對讀即知。
然准《婆沙》多道家，阿羅漢等依一身起道，
得修欲界九依身道，不以身非擇滅故不修彼能依道。
今二論皆以聖人無作女故，不得女世第一法者，意難解也。
深法師以違此理故，此中言得，不言修也。
此中得者，是法後得，謂依女身所起世第一法，轉為男身亦依男身得。
依男身所起世第一法，不得轉為女身，得女身非擇滅故。
今依《婆沙論》釋四善根得與道不同，不可為例。
道即重得，四善不然。
道不隨依男、女身說其勝劣，四善即隨男、
女說有勝劣，豈得例道？
今得亦爾，與得道異，故非擇滅即不得也。 ^738a11

論「聖依此地至遷生上地」，此下第九明其捨也。
此明聖人失地捨，遷生上地，名為失地，是失煖等所依地也。
如身在欲界，依初禪得煖，生初定時不捨煖也，生第二定名遷生上地。 ^738c2

論「異生於地至亦由退捨」，明凡捨也。
異生命終捨此善根，若生上地及自下地，
但命終時即捨煖等，前二善根是可退故。
異生亦退，非是聖也。 ^738c7

論「由死退捨至異生亦無退」，此明凡、聖捨定異也。
此亦應言世第一法，異生亦無命終捨也。
捨、得既據生相時說，此中說捨皆是同時，
謂正命終等，非得生至生相故。 ^738c10

論「依根本地至極猛利故」，第十依根本必定得聖。
《正理論》云「依根本地起煖等善根，彼於此生必定得見諦，以利根故厭有深故。
依未至、中間起煖等者，於此生不必得入見諦。
有餘師說：依根本定起煖等者，此生必定得至涅槃，厭有深故。」
准《婆沙》，煖、頂依根本亦不退，未至、中間即有退也。
《婆沙》第六云「依根本地起煖等者，現身必入正性離生。
所以者何？彼由聖道引煖等故。
依未至定、靜慮中間起煖等者，此則不定。
所以者何？彼由煖等引聖道故。」 ^738c14

論「若先捨已至大功用成故」，第十一明得非先也。
以未曾熟修者，加行善根得來時投，非如餘有漏定無始熟修，
大功用成故。所以重起之時，必大功用方能起也。
《正理論》云「由先捨已，後重得時，亦大劬勞方得起故，於先所捨不歡敬故。」 ^738c27

論「若先已得至還從本修」，第十二明捨已重起。
故《婆沙》云「問：若餘生中即起頂者，從何作意無間起耶？
答：如起煖時所有作意。
如說從煖起頂，從頂起忍亦爾。
問：若爾，何故說煖無間起頂，頂無間起忍耶？
答：依一身中相續起者作如是說，然非一切。」 ^739a4

論「失退二捨至失不必然」，第十三明二捨同異。
失謂生上地，及捨眾同分。
生上地命終，心定無染也。
捨眾同分捨不定，或染心命終、或不染心命終。
若退捨必起染心，由此故言退必起過。
失不必然，不必然言顯不定也。
既捨得名退，故此二退非得為性。 ^739a10

論「得此善根有何勝利」，下一頌，第三明有勝利。 ^739a16

「論曰至必至涅槃故」，此第一明煖勝利。 ^739a17

論「若爾何殊順解脫分」，問。
順解脫分善亦必得涅槃，煖既與同，有何殊也。 ^739a18

論「若無障礙至行相同故」，答。
定得涅槃，二種雖同，近遠異也。
順解脫分極疾，第三生得聖。
順決擇極疾，即此生得。
《正理論》云「是等引地勝善根故〔解云：解脫分是散地善，此是定善與散異〕。」 ^739a20

論「若得頂法至不斷善根」，此第二明頂勝利。
言「而增」者，後必兼前。
《正理論》加觀察三寶殊勝功德為門，引生淨信心故。
若得頂已不斷善根，如何經說天授退頂？
由彼曾起近頂善根，依未得退，密作是說。 ^739a23

論「若得忍時至不墮惡趣」，此第三明忍勝利也。 ^739a28

論「然頌但說至如先已辨」，釋頌中略意，無退指前說也。 ^739a29

論「此位不墮至業煩惱故」，明不墮惡趣所以也。
《正理論》云「得惡趣生，非擇滅故。」 ^739b2

論「若至忍位至得不生法故」，明至忍位得不生也。
此開六章復牒釋也。 ^739b4

論「趣謂諸惡趣至見所斷惑」，此牒釋也。 ^739b6

論「此於下上位至上忍方得」，明六不生得不同也。
《正理論》云「少分生者，謂卵、濕生，由此二生多愚昧故。
處謂無想、大梵、北洲，無想大焚僻見處故，北俱盧洲無現觀故。
身謂扇搋等，多諸煩惱故。
有謂第八等，聖必不受故，見所斷惑必不起故。」 ^739b7

論「得世第一法至正性離生」，此第四明第一勝利。 ^739b12

論「頌雖不說至無命終捨」，此釋頌中略命終捨意。 ^739b14

論「何緣唯此至捨異生性故」，明唯世第一能入離生。
世第一法住現在時，與苦法智忍為等無間緣，
引至生相，名為入也。
世第一法如無間道，苦法智忍如解脫道，此二共捨異生性也。
《婆沙》第二云「如是說者，世第一法住時名入。
問：若爾，異生應即聖者，入聖道故。
答：無如是過。世第一法至住位時，苦法智忍在正生時，未成就故不名聖者。
苦法智忍雖未已生，以在正生名等無間，
世第一法爾時為彼等無間緣，故名為入
〔述曰：至生，得次第故，名等無間也〕。」 ^739b15

論「此四善根各有三品」，下一頌第四明三乘轉也。 ^739b26

「論曰至得成佛義」，明煖、頂可轉，忍不可轉。
《婆沙》第七云「轉聲聞種姓順解脫分，起獨覺及佛種姓順解脫分。
轉獨覺種姓順解脫分，起聲聞及佛種姓順解脫分。
若起佛種姓順解脫分已，則不可轉，極猛利故。」
又三十一云「非如聲聞極利根者經六十劫，非如獨覺極利根者唯經百劫。」
准上論文，若二乘若勤修者，定百劫、六十劫定得涅槃，非謂不修。
所以得知？《婆沙》第七云「或有人種順解脫分善根已，
或經一劫、或經百劫、或經千劫，流轉生死而不能起順決擇分。
或復有人起順決擇分善根已，或經一生，
或經百生，或經千生，流轉生死而不能入正性離生〔已上論文〕。」
然說頂位已前可轉者，聲聞若不轉，即經六十劫定得涅槃；
若轉者，即不定也。
獨覺不轉者，百劫定得涅槃；若轉者，即不定。
又准《正理》云「菩薩專求利他事故，為欲拔濟無邊有情，
弘誓莊嚴經無量劫，故往惡趣如遊園苑。
若不爾者，無成佛義。」
此論復云「是故定無得成佛義。」
准此，若不能往惡趣，不得成佛。
由此論說忍已上不許迴心，前二善根許迴心也。 ^739b27

論「聲聞種姓至故說為餘」，釋頌云「三」，謂煖、
頂、忍三。「餘」謂獨覺種姓，在佛乘外，故言餘也。 ^739c20

論「麟角佛言至自乘覺故」，此明二人不可轉也。
獨覺有二：一部行、二麟角。
部行如聲聞，說有可轉。
麟角如佛，不可轉也，一坐便成自乘覺故。
此明二人不轉意也。 ^739c22

論「第四靜慮至無上覺所依」，此釋二人依第四禪所以。 ^739c26

論「此中覺言至是菩提性故」，此釋二種覺，謂果菩提即是覺故。 ^739c27

論「言一坐者至乃至菩提」，此敘二說不起坐也。
一說從煖位、一說不淨觀。
《正理論》云「依第四禪，從身念處至盡、無生，唯於一坐能次第起。
故麟角喻及佛種姓，煖等善根皆不可轉。」
餘文可解。准之，一坐已後說不可轉，與
《婆沙》不同，是論意別。
或是《婆沙》前文以是利根一義故不轉，
此中兼一坐二義不轉，非是欲許前位轉也。 ^739c29

論「頗有此生創修加行」，下一頌，第五明修果久近。 ^740a8

「論曰至乃至得解脫」，明極三生也。
涅槃名解脫，分是因義，此善順彼與彼作因，故此善名順解脫分。
聲聞種姓極速三生，獨覺四生。 ^740a9

論「譬如下種至傳說如是」，舉喻顯也。
《正理論》云「極速三生方得解脫。
謂初生殖順解脫分，次生成就，第三生起順決擇分即入聖道。
若謂第二生起順決擇分，第三生入聖乃至得解脫，
彼言便與前說相違，謂依根本地起煖等者，彼必於此生得入見諦。
或彼應許極速二生，謂第二生依根本地起煖等者，彼於現生必入聖道得解脫故。」
俱舍師救云：依根本地起煖等者，必於前生已起煖等，或可第四生者方能依根本起。 ^740a12

論「順解脫分至順解脫分」，明體性也。
在欲界故，非修所成。
而由思願攝起身、語，亦得名為順解脫分。
勝唯意業，兼取身、語，故以三業為其體性。
乃至少分施一食、持一戒等，但深樂涅槃，
願力所持故，便名種殖解脫分善。 ^740a22

論「殖順解脫分至如應無故」，明殖處也。
天厭心劣、惡趣慧微、北洲二劣，故不能修。 ^740a28

論「遇佛出世至亦遇獨覺」，明殖緣也。
准此論，餘時不能種殖。
「遇佛出」者，或親見佛、或遇教法，知生死可厭、
知涅槃可忻故，能種殖解脫分也。
《正理論》云「有佛出世、若無佛時，俱能種殖順解脫分。」
《婆沙》第七云「問：此善根為在意地？
為五識身？答：在意地，非五識身。
問：此善根為加行得？
為離染得？為生得耶？
答：唯加行得。有說亦是生得。
評曰：前說者好，加行起故。
問：此善根依何身起？
答亦依男身亦依女身。
問：為因何事種此善根？
答或因施、或因戒、或因聞，而不決定。
所以者何？意樂異故。
謂或有人因施一摶食、或乃至一淨齒木，即能種殖解脫種子。
如戰達羅等，彼隨所施皆作是言：願我因斯定得解脫。
或有雖設無遮大會，而不能種解脫種子。
如無暴惡等，彼隨所施皆求世間富貴名稱，不求解脫。
或有受持一晝一夜八分齊戒即能種解脫種子，或有受持盡眾同分別解脫戒而不能種解脫種子。
或有讀誦四句伽陀即能種殖解脫種子，或有善通三藏文義而不能種解脫種子。
問：誰決定能種此順解脫分善根？
答：若有增上意樂欣求涅槃、厭背生死者，
隨起少分施戒聞善，即能決定種此善根。
若無增上意樂欣求涅槃、厭背生死者，
雖起多分施戒聞善，而亦不能種此善根。
順解脫分亦有六種，謂退法種姓乃至不動法種姓。
轉退法種姓順解脫分，起思法種姓順解脫分，
乃至轉堪達種姓順解脫分、起不動法種姓順解脫分。」 ^740b1

論「已因便說至復生何道」，下大文第二就三道辨人。
於中有三：一明見道、二明修道、三無學道。
就見道中復分兩段：一明十六心、二依位建立。
就明十六心中，一正明十六心；二明十六依地；
三明忍、智次第；四明見、修道別。
此三頌，第一明十六心也。 ^740c2

「論曰至如花果樹」，明世第一法生苦法智忍。
四善中忍是有漏性，今此中忍性是無漏，
恐濫前忍舉法智果，顯是無漏與前忍別。
《正理》釋云「說無漏言，為欲簡別世第一法所從世忍。
此無漏忍，以欲苦法為其所緣，名苦法忍。
謂於苦法無始時來身見所迷執我、我所，
今創見彼唯苦法性，忍可現前，名苦法忍。
此能引後苦法智生，是彼智生障之對治故，復名為苦法智忍。」 ^740c8

論「即此名入至正性決定故」，此釋苦法忍異名。
忍初入故，偏得入名。 ^740c17

論「經說正性至故名離生」，此釋正性離生名也。
故《婆沙》云「復次見所斷惑，令諸有情墮諸惡趣受諸劇苦。
譬如生食久在身中，能作種種極苦惱事，是故此惑說名為生。
見道能滅，故名離生。
復次有身見等剛強難伏，如狩 #CB00395;悷，
故說名生。見道能滅，故名離生。
復次一切煩惱或諸貪愛，能令善根不得成熟，
及令諸有潤令起過，皆名為生。
見道起已，摧彼勢力令不復為增上生過，由此見道獨名離生。」 ^740c18

論「能決趣涅槃至得聖者名」，釋決定名及入名也。
謂見道能決趣涅槃、決了諦相，得決定名。
至見道初說名為入，此忍生已得聖者名，
是故此忍名入正性離生，亦復名入正性決定。 ^740c28

論「此在未來至如燈及生相」，燈生時正能滅暗，住時已滅。
生相生時正能生法，住時已生。
苦法智忍亦於生時滅異生性，住時已滅。 ^741a3

論「有餘師說至捨異生性」，敘異說也。 ^741a6

論「此義不然至世間法故」，難也。
異生性與世第一法，俱是世間有漏諸法，如何第一法能捨異生性？ ^741a7

論「性相違故至能害怨命」，通也。
雖同世間，性相違故。
如同是人，上怨肩上，雖依怨肩能害怨命。
世第一法與異生性，雖同世間，依異生性能捨異生。
故《正理》云「性相違故，依彼能捨，如上怨肩而害怨命。」 ^741a10

論「有餘師說至解脫道故」，異師說也。
《婆沙》第一云「有餘師言：世第一法、苦法智忍更互相資，捨異生性。
謂世第一法與異生性雖恒相違，而力劣故不能獨捨。
由此引生苦法智忍，共相助力捨異生性。
譬如羸人依因健者更相助力能伏怨家。
由此因緣，世第一法如無間道，苦法智忍如解脫道，捨異生性。」 ^741a15

論「此忍無間至名苦類智」，此明下上苦法類忍智相生也。 ^741a22

論「最初證知至而證境故」，此釋法類忍智名也。 ^741a23

論「如緣苦諦至名道類智」，准苦諦釋餘三諦。 ^741a25

論「如是次第至聖諦現觀」，結總名也。
此十六心總名現觀。
現謂現前，觀謂實觀。
《正理論》云「如是次第有十六心，總說名為聖諦現觀。
以於三界四聖諦境，次第現前如實觀故。
既於三界四聖諦境，旋環紛擾作意思惟，寧不能為現觀障礙？
初習業地於諸諦境多返旋環，已淳熟故。」 ^741a26

論「此中餘部至唯頓現觀」，敘大眾部計，與大乘同。 ^741b3

論「然彼意趣至無差別故」，有部師云：無差別故。
為是見現觀？為是事現觀？
為是緣現觀？應更推尋。 ^741b5

論「詳諸現觀至名事現觀」，述三現觀體各別也。 ^741b7

論「見苦諦時至謂斷證修」，此明現觀具多少也。
見苦諦時，苦忍智等名見緣現觀。
見緣苦諦故，亦名事現觀。
以知苦諦故，知苦、斷集、證滅、修道，名事現觀。
見苦之時既知是苦，是事現觀。
於集諦有斷事、於滅諦有證事、於道諦有修事，故言於三諦有事現觀。 ^741b8

論「若諸諦中至行相別故」，有部出頓見現觀過。
四諦行相各別不同，如何一念能頓觀耶？ ^741b14

論「若言以一至見苦諦等」，此是縱計與出過。
汝若以一無我行相總見四諦，則不應用苦、無常等見苦諦等也。 ^741b17

論「如是便與至相應擇法」，出違經過。
若如是以一無我行於一念中頓觀四諦，如是便與契經相違。
以契經言：以苦行相思惟苦等，乃至以道行相思惟道等。
若頓現觀，便違此文。 ^741b19

論「若言此經至如見修故」，破通經也。
由先見諦作十六行觀，修道如見，故亦十六。 ^741b24

論「若彼復謂至理亦無失」，縱計無失。
實不一時頓見四諦。
見一苦諦時，於餘三諦得自在故，名頓現觀。
理即無違。 ^741b26

論「然於如是至別應思擇」，明起、不起，指別釋也。 ^741b28

論「若彼復謂至有事現觀故」，此許異計，無有失也。 ^741c1

論「依見現觀至經有別喻」，引三經證漸現觀。
一《善授經》，即此所引。
《正理論》云「如《善授經》，佛告長者：『於四聖諦非頓現觀，必漸現觀。
廣說乃至無處無容於苦聖諦未現觀已能現觀集。
如是乃至無處無容於滅聖諦未現觀已能現觀道。』
如是《慶喜經》及《一苾芻經》，二經所說意皆同此。
三經一一各各有別喻。」 ^741c2

論「若謂有經至密意說故」，又牒救通。
如文可解。 ^741c14

論「已辨現觀具十六心」，下半頌，第二明依地同。 ^741c16

「論曰至如先已說」，釋文，可知。 ^741c17

論「何緣必有如是忍智」，下半頌，第三明忍智次第。 ^741c18

「論曰至驅賊閉戶」，釋十六心無間解脫。
「約斷惑得無能隔礙」，釋無間道。
「與離繫得俱時起故」，釋解脫道。
驅賊，喻無間道斷惑令得出身故。
閉戶，喻解脫道持擇滅得令惑不入身。
故《正理論》云「經主釋言：約斷惑得無能隔礙故名無間道，已解脫惑得與離繫得俱時起故名解脫道。
若爾，解脫道亦應名無間，約與離繫得俱，亦無能隔礙故。
應作是釋：無間隔故名為無間，無間即道名無間道。
是無同類道能為間隔，令於解脫道不為緣義。
諸無間道唯一剎那，諸解脫道或相續故。
於自所治諸煩惱得已得解脫，與彼斷得俱時起道名解脫道。
自所治言欲顯何義？
苦類忍等諸無間道，亦與他所治離繫得俱生，勿彼亦名解脫道故。」 ^741c19

論「若謂第二至已斷疑智」，牒計破也。
《正理論》云「若苦法忍後即有苦類忍，與前忍果斷得俱生，餘位亦然。
斯有何失？若爾，此位緣欲苦等，已斷疑智，應不得生。
許此不生復有何過？
於後修位，我已知苦等諸決定智應不得生，於苦等境中先未生智故。
若於先位未有智生，後已知言便成無義。」 ^742a5

論「若謂見位至九結聚相違」，此外難也。
以本論說四法類智及修所斷以為九結，
此九皆言是智斷故，故知見位非忍斷惑。 ^742a12

論「此難不然至名王所作」，有部通也。 ^742a15

論「此十六心皆見諦理」，下半頌，第四明見、修道別。 ^742a17

「論曰至故修道攝」，此明見道、修道異也。
忍名為見，智名為智。
至十五心見八諦周，於一一諦皆未曾見，最初見故名為見諦。
見諦周故，無未曾見未見諦故。
雖知八諦未得周盡，於上地道未起智故，
今明見道不明智道，故無有失。
若說智道十六方周，由言見道，故至十五。
十六重見，故名為修，如餘修道重見諦故。 ^742a18

論「豈不爾時至未見今見」，此外難也。
道類忍時不能自見，至道類智方見此忍。
亦是初見，何非見道？ ^742a25

論「此中約諦至此畦未刈」，論主釋也。
約諦作法，不約剎那。
已見上地無邊之道，唯餘一念未見今見，豈得從少名未見諦？
《正理論》云「爾時通見曾、未曾見，故無有失。」 ^742a28

論「又道類智至非見道攝」，又重釋也。
立比量云：第十六心定是修道。
以四果攝等，此立因也。
如餘修道，此舉喻也。
《正理論》云「謂見道位唯修未來自同類境智及行相，
道類智位如餘修道，通修未來同、異類境智及行相，故修道攝。
若謂見道有種種類，如或有時唯修無漏，
有時通修有漏、無漏，如是應許有時唯修自同類境智及行相，
有時通修同異類境智及行相。
此例不然，唯修同境種種類故〔此文亦證修俗智唯修同諦行相也〕。」 ^742b3

論「然道類智至所斷斷故」，通伏難也。
難云：若道類智是修道者，何不如餘修道鈍根有退？
答云：以任持見道所斷斷故，見道不退，此亦不退。 ^742b12

論「即由此故至太過失者」，難云：即由任持見道斷故是見道者，
有太過失。後果道中皆能任持見所斷斷，
乃至無學亦應見道攝，任持見道斷故。 ^742b16

論「何緣七智亦見道攝」，問。
何緣七智重見諦理，非是修道，亦見道攝？ ^742b19

論「見諸諦理至亦見道攝」，答。
七智雖重見諦理，以於未見中間起故，
見未究竟，故非修道。 ^742b21

論「已說見修二道生異」，已下第二依位建立。
於中有二：一就見道立、二就修道立。
此一行半頌就見道立，於中建立隨信、
隨法前三果、向，總立五人。
大乘，此五人從四善根立。 ^742b24

「論曰至隨法行者」，分十五心利、鈍為二聖人。 ^742b28

論「由信隨行至隨行義故」，釋隨信行名。
先以信地為首，行隨信起，名隨信行。
此釋行名。「彼有隨信行，名隨信行者」，釋人也。
或由串習，此隨信行以成其性，故名隨信行者。
第二釋人。「彼先信他隨行義故」者，總釋隨信行名。
由先所作但隨他語，不自披教。 ^742b29

論「准此應釋至隨行義故」，准上釋隨信行人，釋隨法行亦爾。
以法為首，隨行義故，名隨法行。
《婆沙》五十四云「何故名隨信行者？
答：由彼依信、隨信行，故名隨信行。
謂依有漏信、隨無漏信行，依有轉信、隨解脫信行，
依有繫信、隨離繫信行。
由信為先得入聖道，如是種類補特伽羅，從本以來性多信故。
若聞他勸汝應務農以自存活，彼不思察我為應作、為不應作？
我為能作、為不能作？
為有宜便、為無宜便？
聞已便作。或聞他勸汝應商估，或應事王，
或應習學書、算、印等種種伎藝，以自存活。
亦不思察，廣說乃至聞已便作。
乃至出家等亦爾。
問：何故名隨法行？
答：由彼依法、隨法行故，名隨法行。
謂依有漏法、隨無漏法行，依有轉法、隨解脫法行，
依有繫法、隨離繫法行，由慧為先，得入聖道。
如是種類補特伽羅，從本已來性多慧故，
若聞他勸：汝應務農以自存活。
彼便思察我為應作、不應作等。」 ^742c6

論「即二聖者至趣初果故」，具縛斷五品來十五心中名初果向，
向初果故。 ^742c26

論「言初果者至必初得故」，釋初果名。
言「必初得者」，簡超越第二第三果也。
彼雖初得，非必定初故。 ^742c27

論「若先已斷至此第二故」，已斷六、七、八品，
十五心中立第二果向，向第二果故。
「遍得果中第二果故」者，超越得者雖初得果，遍得果中是第二故。 ^743a1

論「若先已斷至數准前釋」，明第三向，如文可解。
如是隨信、隨法行者，由先具縛斷惑有殊，數別各成七十三種。 ^743a4

論「次依修道道類智時」，已下第二依修道立。
文中有二：一明第十六心、二明住果非向。
此一行頌，第一門也。 ^743a8

「論曰至今住不還果」，釋前三向至十六心住果。 ^743a10

論「阿羅漢果至雖有頂故」，明第四果無初得也。
大乘對法論中，有從初果超取羅漢。 ^743a11

論「至住果位至今名見至」，明至十六心，
隨信、隨法二人轉名信解、見至，信解鈍根、見至利根。 ^743a14

論「此二聖者至見至名別」，釋二人名也。
信增故名信解，見增故名見至。
《正理》云「諸鈍根者先名隨信行，今名信解，
由信增上力，勝解顯故〔從他生解故鈍根，解進至果方名解脫〕。
諸利根者，先名隨法行，今名見至，正見顯故。」 ^743a16

論「何緣先斷欲界修惑」，下一頌，第二明住果非向。 ^743a22

「論曰至不名後向」，總答。
由未起勝果道故，但名住果。
《正理論》云「又非得果時即有勝果道所斷煩惱離繫得生，道類忍不能斷彼繫得故。」 ^743a23

論「然諸先斷至定成樂根。
釋。先斷一品等於此生中定起勝果道」，
若不爾者，先離色界染得阿那含果，生於無色應不成就樂根。
本論既言定成樂根，故知定起勝果道也。
准此，前二向道亦決定起。
所以定起者，《正理》釋云「彼障已斷必欣彼故，障已斷道易現前故。」
《婆沙》一百七十一云「頗有無漏四靜慮漸得耶？
答：有。以聖者離下地染，及有起勝果道時，漸次得故。
三無色為問亦爾。」
准此文，起勝果必漸次也。 ^743a26

論「如是已依先具倍離」，已下大文第二就修惑漸次分別聖位，
先明障道品數、後就位分人。
此半行頌第一門也。 ^743b8

「論曰至九品亦然」，明地地中失、德，各分九品。 ^743b10

論「失德如何至理亦應然」，明九分品麁、細相對。 ^743b11

論「白法力強至小燈能滅」，明斷道強，能斷障也。 ^743b13

論「已辨失德差別九品」，第二歷位辨人。
於中有四：一明預流七生；二明一來向、
果；三明不還向、果；四明無學向、果。
此半行頌，第一明預流七生。 ^743b15

「論曰至七返生義」，釋極七返生。
極是最多，亦容中間不滿七也。
謂人、天各七合十四生，若兼中有二十八生。 ^743b18

論「諸無漏道至說名預流」，釋預流名。
諸無漏道趣向涅槃故名為流，即是聖道名之為流。
最初至得名之為預，舊名入流，預是入之差別名也。
彼七返人預聖道流，故名預流。 ^743b21

論「此預流名至應名預流」，進退徵也。
若預流名目初得道，即初見道，第八人地應名預流。
若初得果名為預流，即超越第二、三果應名預流。 ^743b25

論「此預流名至故名預流」，答也。
遍得一切是次第人，此初得果建立此名。
一來、不還非定初得，若超越者即是初得，
若次第者即非初得，故名預流。 ^743b28

論「何緣此名不目第八」，問也。
何緣此名不目初向？
此是最初預聖流故。 ^743c3

論「以要至得至不目第八」，答也。
以三因緣不目第八。 ^743c5

論「彼從此後至所說如是」，釋七生也。
理實人、天各七為十四生，各加中有為二十八，各七等故名為七生。
如七處善，五蘊各七，有三十五處，但名七處以數等故。
如七葉樹，別別七故，非唯七葉。 ^743c6

論「若爾何故至第八有義」，難。
經言無容受第八有，如何得說二十八生？ ^743c11

論「此契經意至中有應無」，答。
上是順解，下是反答。 ^743c12

論「若爾上流至無第八生」，難。
若一趣說無第八生，上流那含極有頂者，應一天趣無第八生。 ^743c14

論「依欲界說故無有過」，答。
欲界人、天一趣各七，無第八生。 ^743c16

論「此何為證至非合受七」，責證也。
論「以契經說至不應固執」，引兩經證。
一引有部等經、二引飲光部經。
有部等說天七及人，故知人、天各七。
飲光部經復分明說於人、天各受七生。
教既分別，不應固執。 ^743c18

論「於人趣得至還於天趣」，明七生滿處。 ^743c22

論「何緣彼無受第八有」，問也。
論「相續齊此至第四日瘧」，答也。
《婆沙》云「如七步蛇，四大力故不減七步，由毒力故不越七步。」
第四日瘧者，即隔日瘧。 ^743c24

論「又彼有餘至不證圓寂」，更以七結釋也。
《正理》破云「若謂聖道種類爾故，如為七步毒蛇所螫。
此喻不然，壽量定者過此齊限亦得住故。
又餘於此作是釋言：由彼有餘七結在故，
謂二下分、五上分結。
此亦無能證唯七有，唯貪、嗔結引七有故。
又無契經說不還者受極七有，又無經說五上分結引欲界生，
故彼所言無能證力。
但由法爾極受七生，於中不應強申理趣。」
述曰：准上論文，不破論主，是破《婆沙》異師釋也。
此論但敘有部多解，不自立義。
今詳七步蛇喻，亦是以法爾毒力不越七步，受報定者自是別緣。
如說火能燒、水能溺等皆能殺人，而樹提不燒、
念佛不溺，豈疑火燒、水溺之喻？
以七結故欲有七生，此釋無理。
若謂以有七結即有欲七生，若有五結應有五生在。
又家家等三人亦有七結，因何生唯三等耶？
《婆沙》四十六云「七生天上、七生人中者，此依圓滿預流而說。
故人、天有等受七生。
然有預流人、天生別，謂或天七人六、或人七天六、
或天六人五，乃至或天二人一、或人二天一。」
太法師以此文不言人一天一，即謂無須陀洹受一生者，
及引《涅槃經》、《成實論》為證，又云：若人、天各一生，即是一來果。
此皆非證。《婆沙》云「人、天有等受七生」者，
然有預流人、天生別，等受七生者，唯說七生。
理亦合說六、五、四、三、二、一生等。
又謂若有一生定業，即斷六品取一來者，此亦非理。
斷煩惱緣有差別故。
若謂定約生斷惑者，即應無有惑斷不斷不定之人。
又預流人應無減七，定無第八即斷惑故。
若先受一生、後斷煩惱，如何不許？
《涅槃》、《成實》非此宗義，縱有明文亦不成證。
受七生者，中間雖有聖道現前，以餘業持不證圓寂者，
此說有七生定業之力持故不證圓寂，唯一生定業經生無業力持令不證圓寂。 ^743c27

論「至第七有至苾芻形相」，釋不逢佛得羅漢果。
由無學道力，形自出家故，法爾自得苾芻形相。
《婆沙》四十六云「如是說者，彼法爾成佛弟子相乃得極果。
如五百仙人在伊師迦山中修道，本是聲聞，出無佛世。
獼猴為現佛弟子相，彼皆學之，證獨覺果。
無學不受外道相故。」 ^744b6

論「有言彼往餘道出家」，第二釋也。
《正理》破云「理不應然。
往餘道者，由惡見力邪業轉故。」
准此，不破論主，破餘師也。 ^744b13

論「云何名為無退墮法」，問。
云何預流亦名不退墮法？ ^744b16

論「以不生長至俱清淨故」，答也。
「以不生長退墮業故」者，不造新引惡趣業也。
「違彼生長業與果故」者，舊招惡趣不定業者不能與果，若有定業不得預流。
「強盛善根鎮彼身故」者，無漏業也。
「加行意樂俱清淨故」者，得不作戒也。 ^744b17

論「諸有決定至亦能浮」，引文舉喻證也。 ^744b22

論「經說預流果至苦邊際名」，依經起問。 ^744b23

論「依齊此生至所謂涅槃」，以兩義答。 ^744b25

論「如何涅槃可說所作」，問也。
論「許彼得障至謂毀臺觀」，答也。 ^744b26

論「餘位亦有至是故不說」，《正理論》云「非聖亦有極七返生，相續成就得涅槃義。
然非決定，是故不說。」
《婆沙》一百二十云「問：諸預流者為有現智，
能自審知已盡地獄、傍生、餓鬼險惡趣坑而自知耶？
答：不知。若爾，何故得知？
答：信佛語故〔云云多釋〕。」
俱舍論疏卷第二十三
w::  ^744b27

保延三年七月□□日午時切句了，於東南院東廊畢功。
　　羊僧覺樹 ^744c6

（別筆） ^744c8

以興福寺慈恩院本一交了。
 ^744c9
