
hui:: 大般若波羅蜜多經卷第四百三十八
三藏法師玄奘奉　詔譯
pin:: 
## 43 東北方品

### 1
第二分東北方品第四十三之一
時，天帝釋作是念言：「若善男子、善女人等得聞般若波羅蜜多甚深經典法門名字，
一經耳者，是善男子、善女人等已於過去無量如來、
應、正等覺親近供養、發弘誓願、種諸善根，
多善知識之所攝受，況能書寫、受持、讀誦、
如理思惟、為他演說，或能隨力如說修行！
當知是人定於過去無量佛所親近承事、
供養恭敬、尊重讚歎、殖眾德本，曾聞般若波羅蜜多，
聞已受持、思惟、讀誦、為他演說、如教修行，
或於此經能問能答，由斯福力今辦是事。
若善男子、善女人等，已曾供養無量如來、
應、正等覺，功德純淨，聞是般若波羅蜜多，
其心不驚不恐不怖，聞已信樂如說修行，
當知是人曾於過去多百千劫，修習布施乃至般若波羅蜜多故，
於今生能成此事。」 ^204a12

爾時，舍利子白佛言：「世尊！
若善男子、善女人等聞此般若波羅蜜多甚深經中所有義趣，
不驚不怖亦不生疑，聞已受持、思惟、讀誦、
書寫、解說、如教修行，當知是人已於無上正等菩提得不退轉。
何以故？世尊！如是般若波羅蜜多義趣甚深極難信解，
若於先世不久修習布施、淨戒、安忍、精進、
靜慮、般若波羅蜜多，豈暫得聞即能信解！
世尊！若善男子、善女人等，聞說如是甚深般若波羅蜜多毀呰誹謗，
當知是人已於先世由貪、瞋、癡覆蔽心故，於此般若波羅蜜多甚深經典亦曾毀謗。
何以故？世尊！如是癡人聞說般若波羅蜜多甚深義趣，
由串習力不信不樂，心不清淨。
所以者何？如是癡人於過去世，未曾親近諸佛菩薩及弟子眾，
未曾請問：云何應行布施波羅蜜多乃至般若波羅蜜多？
云何應住內空乃至無性自性空？
云何應修四念住乃至八聖道支？
云何應學佛十力乃至十八佛不共法？
故今聞說甚深般若波羅蜜多，毀訾誹謗不信不樂，心不清淨。」 ^204a27

爾時，天帝釋白佛言：「世尊！
如是般若波羅蜜多義趣甚深極難信解，
若善男子、善女人等未久信樂、修行布施波羅蜜多乃至般若波羅蜜多，
未久信樂、安住內空乃至無性自性空，
未久信樂、修習四念住乃至八聖道支，
未久信樂、修習八解脫、九次第定、五神通，
未久信樂、修學如來十力、四無所畏、四無礙解、
大慈、大悲、大喜、大捨、十八佛不共法及餘無量無邊佛法，
是善男子、善女人等聞此般若波羅蜜多甚深義趣，
不能信解或生毀謗，未為希有。
世尊！我今敬禮甚深般若波羅蜜多。
世尊！我若敬禮甚深般若波羅蜜多，即為敬禮一切相智。」 ^204b18

爾時，佛告天帝釋言：「如是！
如是！如汝所說。敬禮般若波羅蜜多，即為敬禮一切相智。
何以故？憍尸迦！一切如來、應、正等覺，若一切智、
若道相智、若一切相智，皆從般若波羅蜜多而出生故。
憍尸迦！若善男子、善女人等欲住如來一切相智，
當住般若波羅蜜多；欲生如來一切智、
道相智及餘功德，當學般若波羅蜜多；
欲得永斷一切煩惱習氣相續，當學般若波羅蜜多；
欲證無上正等菩提，轉妙法輪度有情類，當學般若波羅蜜多。
憍尸迦！若善男子、善女人等欲得預流、
一來、不還、阿羅漢果、獨覺菩提，當學般若波羅蜜多。
憍尸迦！若善男子、善女人等欲善安立聲聞種姓諸有情類於聲聞乘，
當學般若波羅蜜多；欲善安立獨覺種姓諸有情類於獨覺乘，
當學般若波羅蜜多；欲善安立大乘種姓諸有情類於無上乘，
令疾證得所求無上正等菩提，當學般若波羅蜜多。
憍尸迦！若善男子、善女人等欲得三界最勝功德，
當學般若波羅蜜多；欲伏一切黑闇朋黨，
當學般若波羅蜜多；欲善攝受諸苾芻眾，當學般若波羅蜜多。」 ^204c1

爾時，天帝釋白佛言：「世尊！
諸菩薩摩訶薩修行般若波羅蜜多時，云何住色？
云何住受、想、行、識？
云何住眼乃至意？
云何住色乃至法？
云何住眼識乃至意識？
云何住般若波羅蜜多乃至布施波羅蜜多？
云何住內空乃至無性自性空？
云何住四念住乃至八聖道支？
云何住佛十力乃至十八佛不共法？
世尊！諸菩薩摩訶薩修行般若波羅蜜多時，云何習色？
云何習受、想、行、識？
乃至云何習佛十力乃至習十八佛不共法？」 ^204c22

爾時，佛告天帝釋言：「憍尸迦！
善哉！善哉！汝於今者承佛神力，能問如來如是深義。
諦聽！諦聽！善思念之！
吾當為汝分別解說。 ^205a2

「憍尸迦！諸菩薩摩訶薩修行般若波羅蜜多時，
若於色不住不習，是為住習色；若於受、
想、行、識不住不習，是為住習受、想、行、識；
若於眼乃至意不住不習，是為住習眼乃至意；
若於色乃至法不住不習，是為住習色乃至法；
若於眼識乃至意識不住不習，是為住習眼識乃至意識；
若於般若波羅蜜多乃至布施波羅蜜多不住不習，
是為住習般若波羅蜜多乃至布施波羅蜜多；
若於內空乃至無性自性空不住不習，
是為住習內空乃至無性自性空；若於四念住乃至八聖道支不住不習，
是為住習四念住乃至八聖道支；若於佛十力乃至十八佛不共法不住不習，
是為住習佛十力乃至十八佛不共法。
何以故？憍尸迦！諸菩薩摩訶薩修行般若波羅蜜多時，
於色不得可住可習，於受、想、行、識不得可住可習，
乃至於佛十力不得可住、可習，乃至於十八佛不共法不得可住可習故。 ^205a5

「復次，憍尸迦！諸菩薩摩訶薩修行般若波羅蜜多時，
若於色非住非不住、非習非不習，是為住習色；
若於受、想、行、識非住非不住、非習非不習，
是為住習受、想、行、識；若於眼乃至意非住非不住、
非習非不習，是為住習眼乃至意；若於色乃至法非住非不住、
非習非不習，是為住習色乃至法；若於眼識乃至意識非住非不住、
非習非不習，是為住習眼識乃至意識；
若於般若波羅蜜多乃至布施波羅蜜多非住非不住、
非習非不習，是為住習般若波羅蜜多乃至布施波羅蜜多；
若於內空乃至無性自性空非住非不住、
非習非不習，是為住習內空乃至無性自性空；
若於四念住乃至八聖道支非住非不住、
非習非不習，是為住習四念住乃至八聖道支；
若於佛十力乃至十八佛不共法非住非不住、
非習非不習，是為住習佛十力乃至十八佛不共法。
何以故？憍尸迦！諸菩薩摩訶薩修行般若波羅蜜多時，
觀色前際不可得、後際不可得、中際不可得，
觀受、想、行、識前際不可得、後際不可得、
中際不可得，乃至觀佛十力前際不可得、
後際不可得、中際不可得，乃至觀十八佛不共法前際不可得、
後際不可得、中際不可得故。」 ^205a23

爾時，舍利子白佛言：「世尊！
如是般若波羅蜜多最為甚深。」 ^205b18

佛言：「如是，舍利子！
色真如甚深故，般若波羅蜜多最為甚深；
受、想、行、識真如甚深故，般若波羅蜜多最為甚深；
如是乃至十八佛不共法真如甚深故，般若波羅蜜多最為甚深。」 ^205b19

時，舍利子復白佛言：「世尊！
如是般若波羅蜜多難可測量。」 ^205b23

佛言：「如是，舍利子！
色真如難測量故，般若波羅蜜多難可測量；
受、想、行、識真如難測量故，般若波羅蜜多難可測量；
乃至十八佛不共法真如難測量故，般若波羅蜜多難可測量。」 ^205b24

時，舍利子復白佛言：「世尊！
如是般若波羅蜜多最為無量。」 ^205b28

佛言：「如是，舍利子！
色真如無量故，般若波羅蜜多亦無量；
受、想、行、識真如無量故，般若波羅蜜多亦無量；
乃至十八佛不共法真如無量故，般若波羅蜜多亦無量。 ^205b29

「舍利子！若菩薩摩訶薩修行般若波羅蜜多時，
不行色甚深性，是行般若波羅蜜多，不行受、
想、行、識甚深性，是行般若波羅蜜多；不行眼甚深性，
是行般若波羅蜜多，乃至不行意甚深性，
是行般若波羅蜜多；不行色甚深性，是行般若波羅蜜多，
乃至不行法甚深性，是行般若波羅蜜多；
不行眼識甚深性，是行般若波羅蜜多，
乃至不行意識甚深性，是行般若波羅蜜多；
不行般若波羅蜜多甚深性，是行般若波羅蜜多，
乃至不行布施波羅蜜多甚深性，是行般若波羅蜜多；
不行內空甚深性，是行般若波羅蜜多，
乃至不行無性自性空甚深性，是行般若波羅蜜多；
不行四念住甚深性，是行般若波羅蜜多，
乃至不行八聖道支甚深性，是行般若波羅蜜多；
不行佛十力甚深性，是行般若波羅蜜多，
乃至不行十八佛不共法甚深性，是行般若波羅蜜多。
何以故？舍利子！色甚深性即非色，受、想、
行、識甚深性即非受、想、行、識，乃至十八佛不共法甚深性即非十八佛不共法故。 ^205c4

「復次，舍利子！若菩薩摩訶薩修行般若波羅蜜多時，
不行色難測量性，是行般若波羅蜜多，
不行受、想、行、識難測量性，是行般若波羅蜜多；
不行眼難測量性，是行般若波羅蜜多，
乃至不行意難測量性，是行般若波羅蜜多；
不行色難測量性，是行般若波羅蜜多，
乃至不行法難測量性，是行般若波羅蜜多；
不行眼識難測量性，是行般若波羅蜜多，
乃至不行意識難測量性，是行般若波羅蜜多；
不行般若波羅蜜多難測量性，是行般若波羅蜜多，
乃至不行布施波羅蜜多難測量性，是行般若波羅蜜多；
不行內空難測量性，是行般若波羅蜜多，
乃至不行無性自性空難測量性，是行般若波羅蜜多；
不行四念住難測量性，是行般若波羅蜜多，
乃至不行八聖道支難測量性，是行般若波羅蜜多；
不行佛十力難測量性，是行般若波羅蜜多，
乃至不行十八佛不共法難測量性，是行般若波羅蜜多。
何以故？舍利子！色難測量性即非色，受、
想、行、識難測量性即非受、想、行、識，乃至十八佛不共法難測量性即非十八佛不共法故。 ^205c24

「復次，舍利子！若菩薩摩訶薩修行般若波羅蜜多時，
不行色無量性，是行般若波羅蜜多，不行受、
想、行、識無量性，是行般若波羅蜜多；不行眼無量性，
是行般若波羅蜜多，乃至不行意無量性，
是行般若波羅蜜多；不行色無量性，是行般若波羅蜜多，
乃至不行法無量性，是行般若波羅蜜多；
不行眼識無量性，是行般若波羅蜜多，
乃至不行意識無量性，是行般若波羅蜜多；
不行般若波羅蜜多無量性，是行般若波羅蜜多，
乃至不行布施波羅蜜多無量性，是行般若波羅蜜多；
不行內空無量性，是行般若波羅蜜多，
乃至不行無性自性空無量性，是行般若波羅蜜多；
不行四念住無量性，是行般若波羅蜜多，
乃至不行八聖道支無量性，是行般若波羅蜜多；
不行佛十力無量性，是行般若波羅蜜多，
乃至不行十八佛不共法無量性，是行般若波羅蜜多。
何以故？舍利子！色無量性即非色，受、想、
行、識無量性即非受、想、行、識，乃至十八佛不共法無量性即非十八佛不共法故。」 ^206a16

爾時，舍利子白佛言：「世尊！
如是般若波羅蜜多既最甚深、難測、無量、
難可信解，不應在彼新學大乘菩薩前說。
勿彼聞此甚深般若波羅蜜多，其心驚惶、
恐怖、猶豫，不能信解。
但應在彼不退轉位菩薩前說，彼聞如是甚深般若波羅蜜多，
心不驚惶、不恐、不怖亦不猶豫，聞已信解、
受持、讀誦、如理思惟、為他演說。」 ^206b7

爾時，天帝釋問舍利子言：「大德！
若有在彼新學大乘菩薩前說如是般若波羅蜜多有何過失？」 ^206b14

舍利子言：「憍尸迦！
若有在彼新學大乘菩薩前說如是般若波羅蜜多，
彼聞驚惶、恐怖、猶豫，不能信解或生毀謗，
由斯造作增長能感墮惡趣業，沒三惡趣久處生死，
難證無上正等菩提，是故智者不應在彼新學大乘菩薩前說如是般若波羅蜜多。」 ^206b16

時，天帝釋復問具壽舍利子言：「大德！
頗有菩薩未受無上大菩提記，聞說如是甚深般若波羅蜜多，
心不驚惶、不恐、不怖、不猶豫不？」 ^206b21

舍利子言：「有！憍尸迦！
是菩薩摩訶薩不久當受大菩提記。
憍尸迦！若菩薩摩訶薩聞說如是甚深般若波羅蜜多，
心不驚惶、不恐、不怖亦不猶豫，當知是菩薩摩訶薩已受無上大菩提記。
設未受者，不過一佛或二佛所，定當得受大菩提記。
若不爾者，聞說如是甚深般若波羅蜜多，
心定驚惶、恐怖、猶豫。」 ^206b24

爾時，佛告舍利子言：「如是！
如是！如汝所說。舍利子！
若菩薩摩訶薩久學大乘，久發大願，久修六種波羅蜜多及餘無量無邊佛法，
久於無量無邊如來、應、正等覺供養恭敬、
尊重讚歎，久事無量無邊善友。
由此因緣，聞說如是甚深般若波羅蜜多，
心不驚惶、不恐、不怖亦不猶豫，聞已信解、
受持、讀誦、如理思惟、為他演說，或能書寫、如說修行。」 ^206c2

爾時，舍利子白佛言：「世尊！
我今樂說諸菩薩摩訶薩少分譬喻，唯願世尊哀愍聽許。」 ^206c11

佛告舍利子：「所樂說者，隨汝意說。」 ^206c12

舍利子言：「世尊！如住菩薩乘諸善男子、
善女人等，夢中修行般若、靜慮、精進、安忍、
淨戒、布施波羅蜜多，安住內空乃至無性自性空，
修行四念住乃至八聖道支，修行佛十力乃至十八佛不共法，
修行一切智、道相智、一切相智，趣菩提樹乃至安坐妙菩提座。
當知是善男子、善女人等尚近無上正等菩提，
況有菩薩摩訶薩為求無上正等菩提，
覺時修行般若、靜慮、精進、安忍、淨戒、布施波羅蜜多，
安住內空乃至無性自性空，修行四念住乃至八聖道支，
修行佛十力乃至十八佛不共法，修行一切智、
道相智、一切相智，而不速證所求無上正等菩提！
世尊！當知是菩薩摩訶薩不久當趣菩提樹下，
不久當坐妙菩提座，證得無上正等菩提，轉妙法輪利樂一切。
世尊！若善男子、善女人等得聞如是甚深般若波羅蜜多，
受持、讀誦、精勤修學、如理思惟，當知是善男子、
善女人等久學大乘善根成熟，供養諸佛，
多事善友，殖眾德本，能成是事。 ^206c13

「世尊！若善男子、善女人等得聞如是甚深般若波羅蜜多，
信解、受持、讀誦、修習、如理思惟、為他演說，
是善男子、善女人等或已得受大菩提記，或近當受大菩提記。
世尊！是善男子、善女人等如住不退位菩薩摩訶薩，
疾得無上正等菩提，由此得聞甚深般若波羅蜜多，
能深信解、受持、讀誦、如理思惟、隨教修行、為他演說。 ^207a3

「世尊！譬如有人遊涉曠野，經過險路百踰繕那，
或二、或三、或四、五百，見諸城邑王都前相，
謂放牧人園林田等，見諸相已便作是念：『城邑王都去此非遠。』
作是念已身意泰然，不畏惡獸、惡賊、飢渴。
世尊！諸菩薩摩訶薩亦復如是，若得聞此甚深般若波羅蜜多，
受持、讀誦、如理思惟、深生信解，應知不久當得受記或已得受，
速證無上正等菩提，是菩薩摩訶薩無墮聲聞、獨覺地畏。
何以故？世尊！是菩薩摩訶薩已得見聞、恭敬供養甚深般若波羅蜜多無上菩提之前相故。」 ^207a10

爾時，佛告舍利子言：「如是！
如是！如汝所說。汝承佛力，當復說之。」 ^207a21

時，舍利子復白佛言：「世尊！
譬如有人欲觀大海，漸次往趣經於多時不見山林，
便作是念：『今覩此相大海非遠。
所以者何？夫近海岸地必漸下定無山林。』
彼人爾時雖未見海，而見近相歡喜踊躍：『我速定當得見大海。』
世尊！諸菩薩摩訶薩亦復如是，若得聞此甚深般若波羅蜜多，
受持、讀誦、如理思惟、深生信解，是菩薩摩訶薩雖未得佛現前授記：
『汝於來世經爾許劫，若經百劫、若經千劫、
若經百千劫，乃至若經百千俱胝那庾多劫，當得無上正等菩提。』
而應自知受記非遠。
何以故？世尊！是菩薩摩訶薩已得見聞、
恭敬供養、受持、讀誦、如理思惟甚深般若波羅蜜多無上菩提之前相故。 ^207a22

「世尊！譬如春時花果樹等，陳葉已落枝條滋潤，
眾人見已咸作是言：『新花果葉當出不久。
所以者何？此諸樹等新花果葉先相現故。』
贍部洲人男女大小，見此相已歡喜踊躍，
皆作是言：『我等不久當得見此花果茂盛。』
世尊！諸菩薩摩訶薩亦復如是，若得聞此甚深般若波羅蜜多，
受持、讀誦、如理思惟、深生信解、恭敬供養，
當知宿世善根成熟，多供養佛，多事善友，不久當受無上正等大菩提記。
世尊！是菩薩摩訶薩應作是念：『我先定有勝善根力，
能引無上正等菩提故，今見聞、恭敬供養甚深般若波羅蜜多，
受持、讀誦、深生信解、如理思惟、隨力修習。』 ^207b7

「世尊！今此會中有諸天子見過去佛說是法者，
皆生歡喜咸共議言：『昔諸菩薩聞說如是甚深般若波羅蜜多便得受記，
今諸菩薩既聞說此甚深般若波羅蜜多，不久定當受菩提記。』 ^207b19

「世尊！譬如女人懷孕漸久，其身轉重動止不安，
飲食睡眠悉皆減少，不憙多語厭常所作，受苦痛故眾事頓息。
有異母人見是相已，即知此女不久產生。
世尊！諸菩薩摩訶薩亦復如是，宿種善根，
多供養佛，久事善友，善根熟故，今得聞此甚深般若波羅蜜多，
受持、讀誦、如理思惟、深生信解、隨力修習。
世尊！當知是菩薩摩訶薩由此因緣，不久得受無上正等大菩提記。」 ^207b23

爾時，佛讚舍利子言：「善哉！
善哉！汝善能說得聞如是甚深般若波羅蜜多，
受持、讀誦、如理思惟、深生信解菩薩譬喻，
當知皆是佛威神力，令汝引發如是辯才。」 ^207c3

爾時，具壽善現白佛言：「世尊！
甚奇！如來、應、正等覺善能攝受諸菩薩摩訶薩，善能付囑諸菩薩摩訶薩。」 ^207c6

佛告善現：「如是！如是！
如汝所說。何以故？
善現！諸菩薩摩訶薩求趣無上正等菩提，
為多有情得利樂故，憐愍饒益諸天人故。
是諸菩薩摩訶薩眾精勤修學菩薩行時，
為欲饒益無量百千諸有情故，為欲攝受無量百千諸菩薩故，
以四攝事而攝受之。
何等為四？一者、布施。
二者、愛語。三者、利行。
四者、同事。是菩薩摩訶薩自正安住十善業道，
亦安立他令勤修學十善業道；自入初靜慮乃至非想非非想處，
亦教他入初靜慮乃至非想非非想處；
自行布施，亦教他行布施；自行淨戒，亦教他行淨戒；
自行安忍，亦教他行安忍；自行精進，亦教他行精進；
自行靜慮，亦教他行靜慮；自行般若，亦教他行般若。
是菩薩摩訶薩依止般若波羅蜜多方便善巧，
雖教有情證預流果，而不自證；雖教有情證一來果，
而不自證；雖教有情證不還果，而不自證；
雖教有情證阿羅漢果，而不自證；雖教有情證獨覺菩提，而不自證。
是菩薩摩訶薩自修布施波羅蜜多乃至般若波羅蜜多，
亦勸無量百千菩薩修行布施波羅蜜多乃至般若波羅蜜多；
自住菩薩不退轉地，亦勸無量百千菩薩令住菩薩不退轉地；
自勤精進嚴淨佛土，亦勸無量百千菩薩令勤精進嚴淨佛土；
自勤精進成熟有情，亦勸無量百千菩薩令勤精進成熟有情；
自勤發起菩薩神通，亦勸無量百千菩薩令勤發起菩薩神通；
自勤嚴淨陀羅尼門，亦勸無量百千菩薩令勤嚴淨陀羅尼門；
自勤嚴淨三摩地門，亦勸無量百千菩薩令勤嚴淨三摩地門；
自能證得圓滿辯才，亦勸無量百千菩薩令其證得圓滿辯才；
自能攝受圓滿色身，亦勸無量百千菩薩令能攝受圓滿色身；
自能攝受圓滿相好，亦勸無量百千菩薩令能攝受圓滿相好；
自能攝受圓滿童真地，亦勸無量百千菩薩令能攝受圓滿童真地。
是菩薩摩訶薩自修四念住乃至八聖道支，
亦勸彼修四念住乃至八聖道支；自住內空乃至無性自性空，
亦勸彼住內空乃至無性自性空；自修佛十力乃至十八佛不共法，
亦勸彼修佛十力乃至十八佛不共法；
自修一切智、道相智、一切相智，亦勸彼修一切智、
道相智、一切相智；自斷一切煩惱習氣相續，
亦勸彼斷一切煩惱習氣相續；自證無上正等菩提轉妙法輪利樂一切，
亦勸彼證所求無上正等菩提作斯事業。」 ^207c9

具壽善現復白佛言：「甚奇！
世尊！希有！善逝！是菩薩摩訶薩成就如是大功德聚，
為欲饒益一切有情，修行如是甚深般若波羅蜜多，
求證無上正等菩提，轉妙法輪利樂一切。
世尊！云何菩薩摩訶薩修行般若波羅蜜多令速圓滿？」 ^208a25

佛告善現：「若菩薩摩訶薩修行般若波羅蜜多時，
不見色若增若減，不見受、想、行、識若增若減；
不見眼處若增若減，不見耳、鼻、舌、身、意處若增若減；
不見色處若增若減，不見聲、香、味、觸、法處若增若減；
不見眼界若增若減，不見耳、鼻、舌、身、意界若增若減；
不見色界若增若減，不見聲、香、味、觸、法界若增若減；
不見眼識界若增若減，不見耳、鼻、舌、身、
意識界若增若減；不見眼觸若增若減，
不見耳、鼻、舌、身、意觸若增若減；不見眼觸為緣所生諸受若增若減，
不見耳、鼻、舌、身、意觸為緣所生諸受若增若減；
不見布施波羅蜜多若增若減，不見淨戒、
安忍、精進、靜慮、般若波羅蜜多若增若減；
不見內空若增若減，不見外空、內外空、
空空、大空、勝義空、有為空、無為空、畢竟空、
無際空、散無散空、本性空、自共相空、一切法空、
不可得空、無性空、自性空、無性自性空若增若減；
不見四念住若增若減，不見四正斷、四神足、
五根、五力、七等覺支、八聖道支若增若減；
乃至不見佛十力若增若減，不見四無所畏、
四無礙解、大慈、大悲、大喜、大捨、十八佛不共法若增若減；
不見一切陀羅尼門若增若減，不見一切三摩地門若增若減；
不見一切智若增若減，不見道相智、一切相智若增若減，是菩薩摩訶薩修行般若波羅蜜多速得圓滿。 ^208b1

「復次，善現！若菩薩摩訶薩修行般若波羅蜜多時，
不見是法、不見是非法，不見是過去、不見是未來、
不見是現在，不見是善、不見是非善，不見是有記、
不見是無記，不見是有為、不見是無為，
不見是欲界、不見是色界、不見是無色界，
不見是布施波羅蜜多乃至不見是般若波羅蜜多，
不見是內空乃至不見是無性自性空，
不見是四念住乃至不見是八聖道支，
如是乃至不見是如來十力乃至不見是十八佛不共法，
不見是一切陀羅尼門、不見是一切三摩地門，
不見是一切智、不見是道相智、一切相智，是菩薩摩訶薩修行般若波羅蜜多速得圓滿。
何以故？善現！以一切法無性相故，無作用故，
不可轉故，虛妄、誑詐、不堅實、不自在故，
無覺受故，離我、有情、命者、生者廣說乃至知、見者故。」 ^208b26

爾時，具壽善現復白佛言：「世尊！
如來所說不可思議。」 ^208c14

佛告善現：「如是！如是！
如汝所說。如來所說不可思議。
善現！色不可思議故，如來所說不可思議，
受、想、行、識不可思議故，如來所說不可思議；
眼處不可思議故，如來所說不可思議，
耳、鼻、舌、身、意處不可思議故，如來所說不可思議；
色處不可思議故，如來所說不可思議，
聲、香、味、觸、法處不可思議故，如來所說不可思議；
眼界不可思議故，如來所說不可思議，
耳、鼻、舌、身、意界不可思議故，如來所說不可思議；
色界不可思議故，如來所說不可思議，
聲、香、味、觸、法界不可思議故，如來所說不可思議；
眼識界不可思議故，如來所說不可思議，
耳、鼻、舌、身、意識界不可思議故，如來所說不可思議；
眼觸不可思議故，如來所說不可思議，
耳、鼻、舌、身、意觸不可思議故，如來所說不可思議；
眼觸為緣所生諸受不可思議故，如來所說不可思議，
耳、鼻、舌、身、意觸為緣所生諸受不可思議故，
如來所說不可思議；布施波羅蜜多不可思議故，
如來所說不可思議，乃至般若波羅蜜多不可思議故，
如來所說不可思議；內空不可思議故，
如來所說不可思議，乃至無性自性空不可思議故，
如來所說不可思議；四念住不可思議故，
如來所說不可思議，乃至八聖道支不可思議故，
如來所說不可思議；如是乃至佛十力不可思議故，
如來所說不可思議，乃至十八佛不共法不可思議故，
如來所說不可思議；一切陀羅尼門不可思議故，
如來所說不可思議，一切三摩地門不可思議故，
如來所說不可思議；一切智不可思議故，
如來所說不可思議，道相智、一切相智不可思議故，如來所說不可思議。
善現！若菩薩摩訶薩修行般若波羅蜜多時，
如實了知色是不可思議，受、想、行、識是不可思議，
乃至一切智是不可思議，道相智、一切相智是不可思議，是菩薩摩訶薩修行般若波羅蜜多速得圓滿。 ^208c15

「復次，善現！若菩薩摩訶薩修行般若波羅蜜多時，
於色不起若可思議若不可思議想，於受、
想、行、識不起若可思議若不可思議想；
於眼處不起若可思議若不可思議想，
於耳、鼻、舌、身、意處不起若可思議若不可思議想；
於色處不起若可思議若不可思議想，
於聲、香、味、觸、法處不起若可思議若不可思議想；
於眼界不起若可思議若不可思議想，
於耳、鼻、舌、身、意界不起若可思議若不可思議想；
於色界不起若可思議若不可思議想，
於聲、香、味、觸、法界不起若可思議若不可思議想；
於眼識界不起若可思議若不可思議想，
於耳、鼻、舌、身、意識界不起若可思議若不可思議想；
於眼觸不起若可思議若不可思議想，
於耳、鼻、舌、身、意觸不起若可思議若不可思議想；
於眼觸為緣所生諸受不起若可思議若不可思議想，
於耳、鼻、舌、身、意觸為緣所生諸受不起若可思議若不可思議想；
於布施波羅蜜多不起若可思議若不可思議想，
乃至於般若波羅蜜多不起若可思議若不可思議想；
於內空不起若可思議若不可思議想，
乃至於無性自性空不起若可思議若不可思議想；
於四念住不起若可思議若不可思議想，
乃至於八聖道支不起若可思議若不可思議想；
如是乃至於佛十力不起若可思議若不可思議想，
乃至於十八佛不共法不起若可思議若不可思議想；
於一切陀羅尼門不起若可思議若不可思議想，
於一切三摩地門不起若可思議若不可思議想；
於一切智不起若可思議若不可思議想，
於道相智、一切相智不起若可思議若不可思議想，是菩薩摩訶薩修行般若波羅蜜多速得圓滿。」
大般若波羅蜜多經卷第四百三十八
 ^209a22
