
pin:: 大般若波羅蜜多經卷第三百三十
三藏法師玄奘奉　詔譯
初分巧方便品第五十之三
佛言：「善現！如是！如是！
不可說義無增無減，布施波羅蜜多亦無增無減，
淨戒、安忍、精進、靜慮、般若波羅蜜多亦無增無減；
四念住亦無增無減，四正斷、四神足、五根、
五力、七等覺支、八聖道支亦無增無減；
四靜慮亦無增無減，四無量、四無色定亦無增無減；
八解脫亦無增無減，八勝處、九次第定、
十遍處亦無增無減；空解脫門亦無增無減，
無相、無願解脫門亦無增無減；極喜地亦無增無減，
離垢地、發光地、焰慧地、極難勝地、現前地、
遠行地、不動地、善慧地、法雲地亦無增無減；
五眼亦無增無減，六神通亦無增無減；
三摩地門亦無增無減，陀羅尼門亦無增無減；
佛十力亦無增無減，四無所畏、四無礙解、
大慈、大悲、大喜、大捨、十八佛不共法亦無增無減；
無忘失法亦無增無減，恒住捨性亦無增無減；
一切智亦無增無減，道相智、一切相智亦無增無減。 ^688c7

「善現！諸菩薩摩訶薩修行般若波羅蜜多，
安住般若波羅蜜多方便善巧，不作是念：『我於般若波羅蜜多若增若減。』
不作是念：『我於靜慮、精進、安忍、淨戒、布施波羅蜜多若增若減。』
但作是念：『唯有名想，謂為般若波羅蜜多。』
但作是念：『唯有名想，謂為靜慮、精進、安忍、
淨戒、布施波羅蜜多。』 ^688c24

「善現！是菩薩摩訶薩修行布施波羅蜜多時，
持此布施俱行作意，及依此起心及善根，
與諸有情平等共有，迴向無上正等菩提，如佛無上正等菩提微妙甚深而起迴向。 ^689a1

「善現！是菩薩摩訶薩修行淨戒波羅蜜多時，
持此淨戒俱行作意，及依此起心及善根，
與諸有情平等共有，迴向無上正等菩提，如佛無上正等菩提微妙甚深而起迴向。 ^689a5

「善現！是菩薩摩訶薩修行安忍波羅蜜多時，
持此安忍俱行作意，及依此起心及善根，
與諸有情平等共有，迴向無上正等菩提，如佛無上正等菩提微妙甚深而起迴向。 ^689a9

「善現！是菩薩摩訶薩修行精進波羅蜜多時，
持此精進俱行作意，及依此起心及善根，
與諸有情平等共有，迴向無上正等菩提，如佛無上正等菩提微妙甚深而起迴向。 ^689a12

「善現！是菩薩摩訶薩修行靜慮波羅蜜多時，
持此靜慮俱行作意，及依此起心及善根，
與諸有情平等共有，迴向無上正等菩提，如佛無上正等菩提微妙甚深而起迴向。 ^689a16

「善現！是菩薩摩訶薩修行般若波羅蜜多時，
持此般若俱行作意，及依此起心及善根，
與諸有情平等共有，迴向無上正等菩提，
如佛無上正等菩提微妙甚深而起迴向，
由此迴向巧方便力，證得無上正等菩提。」 ^689a20

爾時，具壽善現白佛言：「世尊！
何謂無上正等菩提？」 ^689a26

佛言：「善現！諸法真如是謂無上正等菩提。」 ^689a27

具壽善現復言：「世尊！
何謂諸法真如，而說諸法真如是謂無上正等菩提？」 ^689a28

佛言：「善現！諸色真如是謂無上正等菩提，
受、想、行、識真如是謂無上正等菩提。 ^689a29

「善現！眼處真如是謂無上正等菩提，耳、
鼻、舌、身、意處真如是謂無上正等菩提。 ^689b2

「善現！色處真如是謂無上正等菩提，聲、
香、味、觸、法處真如是謂無上正等菩提。 ^689b4

「善現！眼界真如是謂無上正等菩提，耳、
鼻、舌、身、意界真如是謂無上正等菩提。 ^689b6

「善現！色界真如是謂無上正等菩提，聲、
香、味、觸、法界真如是謂無上正等菩提。 ^689b7

「善現！眼識界真如是謂無上正等菩提，
耳、鼻、舌、身、意識界真如是謂無上正等菩提。 ^689b9

「善現！眼觸真如是謂無上正等菩提，耳、
鼻、舌、身、意觸真如是謂無上正等菩提。 ^689b11

「善現！眼觸為緣所生諸受真如是謂無上正等菩提，
耳、鼻、舌、身、意觸為緣所生諸受真如是謂無上正等菩提。 ^689b13

「善現！地界真如是謂無上正等菩提，水、
火、風、空、識界真如是謂無上正等菩提。 ^689b15

「善現！因緣性真如是謂無上正等菩提，
等無間緣、所緣緣、增上緣性真如是謂無上正等菩提。 ^689b17

「善現！無明真如是謂無上正等菩提，行、
識、名色、六處、觸、受、愛、取、有、生、老死真如是謂無上正等菩提。 ^689b19

「善現！布施波羅蜜多真如是謂無上正等菩提，
淨戒、安忍、精進、靜慮、般若波羅蜜多真如是謂無上正等菩提。 ^689b21

「善現！內空真如是謂無上正等菩提，外空、
內外空、空空、大空、勝義空、有為空、無為空、
畢竟空、無際空、散空、無變異空、本性空、
自相空、共相空、一切法空、不可得空、無性空、
自性空、無性自性空真如是謂無上正等菩提。 ^689b24

「善現！真如真如是謂無上正等菩提，法界、
法性、不虛妄性、不變異性、平等性、離生性、
法定、法住、實際、虛空界、不思議界真如是謂無上正等菩提。 ^689b28

「善現！四念住真如是謂無上正等菩提，
四正斷、四神足、五根、五力、七等覺支、八聖道支真如是謂無上正等菩提。 ^689c3

「善現！苦聖諦真如是謂無上正等菩提，
集、滅、道聖諦真如是謂無上正等菩提。 ^689c5

「善現！四靜慮真如是謂無上正等菩提，
四無量，四無色定真如是謂無上正等菩提。 ^689c7

「善現！八解脫真如是謂無上正等菩提，
八勝處、九次第定、十遍處真如是謂無上正等菩提。 ^689c9

「善現！空解脫門真如是謂無上正等菩提，
無相、無願解脫門真如是謂無上正等菩提。 ^689c11

「善現！極喜地真如是謂無上正等菩提，
離垢地、發光地、焰慧地、極難勝地、現前地、
遠行地、不動地、善慧地、法雲地真如是謂無上正等菩提。 ^689c13

「善現！五眼真如是謂無上正等菩提，六神通真如是謂無上正等菩提。 ^689c17

「善現！三摩地門真如是謂無上正等菩提，陀羅尼門真如是謂無上正等菩提。 ^689c18

「善現！佛十力真如是謂無上正等菩提，
四無所畏、四無礙解、大慈、大悲、大喜、大捨、十八佛不共法真如是謂無上正等菩提。 ^689c20

「善現！無忘失法真如是謂無上正等菩提，恒住捨性真如是謂無上正等菩提。 ^689c23

「善現！預流果真如是謂無上正等菩提，
一來、不還、阿羅漢果真如是謂無上正等菩提。 ^689c24

「善現！獨覺菩提真如是謂無上正等菩提。 ^689c26

「善現！一切智真如是謂無上正等菩提，
道相智、一切相智真如是謂無上正等菩提。 ^689c27

「善現！生死真如是謂無上正等菩提，涅槃真如是謂無上正等菩提。 ^689c29

「善現！諸法真如無增無減故，諸佛無上正等菩提亦無增無減。 ^690a2

「善現！諸菩薩摩訶薩不離般若波羅蜜多，
常樂安住諸法真如，都不見法有增有減。
由此因緣，不可說義無增無減，布施波羅蜜多亦無增無減，
淨戒、安忍、精進、靜慮、般若波羅蜜多亦無增無減；
四念住亦無增無減，四正斷、四神足、五根、
五力、七等覺支、八聖道支亦無增無減；
四靜慮亦無增無減，四無量、四無色定亦無增無減；
八解脫亦無增無減，八勝處、九次第定、
十遍處亦無增無減；空解脫門亦無增無減，
無相、無願解脫門亦無增無減；極喜地亦無增無減，
離垢地、發光地、焰慧地、極難勝地、現前地、
遠行地、不動地、善慧地、法雲地亦無增無減；
五眼亦無增無減，六神通亦無增無減；
三摩地門亦無增無減，陀羅尼門亦無增無減；
佛十力亦無增無減，四無所畏、四無礙解、
大慈、大悲、大喜、大捨、十八佛不共法亦無增無減；
無忘失法亦無增無減，恒住捨性亦無增無減；
一切智亦無增無減，道相智、一切相智亦無增無減。
善現！諸菩薩摩訶薩依止無增無減方便，
修行般若波羅蜜多，由此為門集諸功德，便證無上正等菩提。」 ^690a4

爾時，具壽善現白佛言：「世尊！
若菩薩摩訶薩依止無增無減方便，修行般若波羅蜜多，
由此為門集一切功德，便證無上正等菩提者，是菩薩摩訶薩為用初心證得無上正等菩提？
為用後心證得無上正等菩提？ ^690a25

「世尊！是菩薩摩訶薩若用初心證得無上正等菩提，
初心起時後心未起，無和合義；若用後心證得無上正等菩提，
後心起時前心已滅，無和合義。
如是前後心、心所法進退推徵，無和合義，云何可得積集善根？
若諸善根不可積集，如何菩薩能證無上正等菩提？」 ^690a29

佛言：「善現！吾當為汝略說一喻，令有智者於所說義易可得解。
善現！於意云何？如然燈時，為初焰能燋炷？
為後焰能燋炷？」 ^690b6

「世尊！如我意解，非初焰能燋炷，亦不離初焰能燋炷；
非後焰能燋炷，亦不離後焰能燋炷。」 ^690b9

「善現！於意云何？炷為燋不？」 ^690b11

「世尊！世間現見其炷實燋。」
佛言：「善現！諸菩薩摩訶薩亦復如是，非用初心證得無上正等菩提，
亦不離初心證得無上正等菩提；非用後心證得無上正等菩提，
亦不離後心證得無上正等菩提，而諸菩薩摩訶薩證得無上正等菩提。 ^690b12

「復次，善現！諸菩薩摩訶薩從初發心修行般若波羅蜜多，圓滿十地證得無上正等菩提。」 ^690b18

時，具壽善現白佛言：「世尊！
諸菩薩摩訶薩修學何等十地，圓滿證得無上正等菩提？」 ^690b20

佛言：「善現！諸菩薩摩訶薩修行極喜地乃至法雲地，
令其圓滿證得無上正等菩提，亦學淨觀地、
種性地、第八地、見地、薄地、離欲地、已辦地、
獨覺地、菩薩地、如來地，令其圓滿證得無上正等菩提。
善現！諸菩薩摩訶薩於此十地精勤修學得圓滿時，
非用初心證得無上正等菩提，亦不離初心證得無上正等菩提；
非用後心證得無上正等菩提，亦不離後心證得無上正等菩提，
而諸菩薩摩訶薩證得無上正等菩提。」 ^690b21

具壽善現白佛言：「世尊！
如是緣起甚深甚妙，謂諸菩薩摩訶薩，
非用初心證得無上正等菩提，非離初心證得無上正等菩提；
非用後心證得無上正等菩提，非離後心證得無上正等菩提，
而諸菩薩摩訶薩證得無上正等菩提。」 ^690c2

佛告善現：「於意云何？
若心已滅，可更生不？」
善現答言：「不也！世尊！
不也！善逝！」 ^690c8

佛告善現：「於意云何？
若心已生，有滅法不？」 ^690c9

善現答言：「如是！世尊！
如是！善逝！」 ^690c10

佛告善現：「於意云何？
有滅法心，非當滅不？」 ^690c11

善現答言：「不也！世尊！
不也！善逝！」 ^690c12

佛告善現：「於意云何？
心住為如心真如不？」 ^690c13

善現答言：「如是！世尊！
如是！善逝！」
佛告善現：「於意云何？
心如真如住，為如實際不？」 ^690c14

善現答言：「不也！世尊！
不也！善逝！」 ^690c15

佛告善現：「於意云何？
真如、實際為甚深不？」 ^690c16

善現答言：「如是！世尊！
如是！善逝！」 ^690c17

佛告善現：「於意云何？
即真如是心不？」 ^690c18

善現答言：「不也！世尊！
不也！善逝！」
佛告善現：「於意云何？
離真如有心不？」 ^690c19

善現答言：「不也！世尊！
不也！善逝！」 ^690c20

佛告善現：「於意云何？
即心是真如不？」 ^690c21

善現答言：「不也！世尊！
不也！善逝！」
佛告善現：「於意云何？
離心有真如不？」 ^690c22

善現答言：「不也！世尊！
不也！善逝！」 ^690c23

佛告善現：「於意云何？
真如見真如不？」 ^690c24

善現答言：「不也！世尊！
不也！善逝！」 ^690c25

佛告善現：「於意云何？
若菩薩摩訶薩能如是行，是行深般若波羅蜜多不？」 ^690c26

善現答言：「若菩薩摩訶薩能如是行，是行深般若波羅蜜多。」 ^690c27

佛告善現：「於意云何？
若菩薩摩訶薩能如是行，為行何處？」 ^690c29

善現答言：「若菩薩摩訶薩能如是行，都無行處。
所以者何？世尊！若菩薩摩訶薩行深般若波羅蜜多，
無心現行，無現行處。
何以故？世尊！住真如中都無現行、現行處故。」 ^691a1

佛告善現：「於意云何？
若菩薩摩訶薩行深般若波羅蜜多時，為行在何處？」 ^691a5

善現答言：「若菩薩摩訶薩行深般若波羅蜜多時，
行在勝義諦，此中現行及現行處俱無所有，
能取、所取不可得故。」 ^691a6

佛告善現：「於意云何？
若菩薩摩訶薩行深般若波羅蜜多時，行勝義諦中雖不取相而行相不？」 ^691a9

善現答言：「不也！世尊！
不也！善逝！」 ^691a11

佛告善現：「於意云何？
是菩薩摩訶薩行深般若波羅蜜多時，行勝義諦中為壞相不？」 ^691a12

善現答言：「不也！世尊！
不也！善逝！」
佛告善現：「於意云何？
是菩薩摩訶薩行深般若波羅蜜多時，行勝義諦中壞相想不？」 ^691a14

善現答言：「不也！世尊！
不也！善逝！」 ^691a16

佛言：「善現！是菩薩摩訶薩行深般若波羅蜜多時，云何不壞相亦不壞相想？」 ^691a17

善現答言：「是菩薩摩訶薩行深般若波羅蜜多時，
不作是念：『我當壞相及壞相想。』
亦不作是念：『我當壞無相及壞無相想。』
於一切種無分別故。
世尊！是菩薩摩訶薩行深般若波羅蜜多，
雖能如是離諸分別，而佛十力、四無所畏、
四無礙解、大慈、大悲、大喜、大捨、十八佛不共法等，
無量勝功德未圓滿故，未證無上正等菩提。
世尊！是菩薩摩訶薩成就微妙善巧方便，
由此善巧方便力故，於一切法不取不壞。
何以故？世尊！是菩薩摩訶薩知一切法自相空故。
世尊！是菩薩摩訶薩住一切法自相空中，
為度諸有情入三三摩地，大悲願力所牽逼故，用此三定成熟有情。」 ^691a19

佛言：「善現！如是！如是！
如汝所說。」 ^691b3

時，具壽善現白佛言：「世尊！
是菩薩摩訶薩云何入此三三摩地成熟有情？」 ^691b4

佛言：「善現！是菩薩摩訶薩安住空三摩地，
見諸有情多執我者，以方便力教令安住空三摩地。 ^691b5

「善現！是菩薩摩訶薩安住無相三摩地，
見諸有情多行相者，以方便力教令安住無相三摩地。 ^691b7

「善現！是菩薩摩訶薩安住無願三摩地，
見諸有情多願樂者，以方便力教令安住無願三摩地。 ^691b10

「善現！是菩薩摩訶薩行深般若波羅蜜多，如是入此三三摩地成熟有情。」 ^691b12

爾時，具壽舍利子問具壽善現言：「善現！
若菩薩摩訶薩夢中入此三三摩地，於深般若波羅蜜多有增益不？」 ^691b14

善現答言：「舍利子！
若菩薩摩訶薩晝時入此三三摩地，於深般若波羅蜜多有增益者，
彼夢中入亦有增益。
何以故？舍利子！晝與夢中無差別故。
舍利子！若菩薩摩訶薩晝行般若波羅蜜多，
既名修習甚深般若波羅蜜多，是菩薩摩訶薩夢行般若波羅蜜多，
亦名修習甚深般若波羅蜜多。
三三摩地於深般若波羅蜜多能為增益亦應如是。」 ^691b16

時，舍利子問善現言：「諸菩薩摩訶薩夢中作業，為有增益或損減不？
佛說有為虛妄不實，如夢所作，云何彼業能有增減？
所以者何？非於夢中所作諸業能有增益或能損減，
要至覺時憶想分別夢中所作，乃有增減。」 ^691b24

善現答言：「諸有晝日斷他命已，於夜夢中憶想分別深自慶快；
或復有人夢斷他命，謂在覺位生大歡喜。
如是二業於意云何？」 ^691b29

舍利子言：「無所緣事，若思、若業俱不得生，
要有所緣思業方起，夢中思業緣何而生？」 ^691c2

善現答言：「如是！如是！
若夢、若覺，無所緣事思業不生，要有所緣思業方起。
何以故？舍利子！若夢、若覺，要於見聞覺知法中有覺慧轉，由斯起染或復起淨。
若無見聞覺知諸法，無覺慧轉，亦無染淨。
由此故知，若夢、若覺，有所緣事思業方起，無所緣事思業不生。」 ^691c4

時，舍利子問善現言：「佛說思業皆離自性，云何可言有所緣起？」 ^691c10

善現答言：「雖諸思業及所緣事自性皆空，
而由自心取相分別，故說思業有所緣生，若無所緣思業不起。」 ^691c12

爾時，具壽舍利子復問具壽善現言：「若菩薩摩訶薩夢中修行布施、
淨戒、安忍、精進、靜慮、般若，持此善根與諸有情平等共有迴向無上正等菩提，
是菩薩摩訶薩為實迴向大菩提不？」 ^691c15

時，具壽善現語舍利子言：「慈氏菩薩摩訶薩久已受得不退轉記，
唯隔一生定當作佛，善能酬答一切難問，
現在此會宜請問之，補處慈尊定應為答。」 ^691c19

時，舍利子如善現言：「恭敬請問慈氏菩薩。」 ^691c22

時，慈氏菩薩語舍利子言：「謂何等名慈氏能答？
為色耶？為受、想、行、識耶？
為色空耶？為受、想、行、識空耶？
且色不能答，受、想、行、識亦不能答；色空不能答，
受、想、行、識空亦不能答。
何以故？舍利子！我都不見有法能答、有法所答，
答處、答時及由此答亦皆不見。
我都不見有法能記、有法所記，記處、記時及由此記亦皆不見。
以一切法本性皆空，都無所有無二無別，畢竟推徵不可得故。」 ^691c23

時，舍利子復問慈氏菩薩摩訶薩言：「仁者所說法為如所證不？」 ^692a2

慈氏菩薩摩訶薩言：「我所說法非如所證。
何以故？舍利子！我所證法不可說故。」 ^692a4

時，舍利子作是念言：「慈氏菩薩智慧深廣，
修一切種布施、淨戒、安忍、精進、靜慮、般若波羅蜜多，
久已圓滿，以無所得而為方便，於所問事能如是答。」 ^692a6

爾時，佛告舍利子言：「舍利子！
於意云何？汝由是法得阿羅漢果，為見此法是可說不？」 ^692a9

舍利子言：「不也！世尊！
不也！善逝！」 ^692a11

佛言：「舍利子！諸菩薩摩訶薩行深般若波羅蜜多，所證諸法亦復如是。
舍利子！是菩薩摩訶薩不作是念：『我由此法當得受記，
我由此法現得受記，我由此法已得受記。』
不作是念：『我由此法當證無上正等菩提。』
舍利子！是菩薩摩訶薩行深般若波羅蜜多不生猶豫：
『我於無上正等菩提為得、不得？』
但作是念：『我於無上正等菩提定當證得。』
舍利子！是菩薩摩訶薩行深般若波羅蜜多，
聞甚深法，其心不驚、不怖、不畏，於得無上正等菩提亦不怖畏，
決定自知：我當證得所求無上正等菩提。」
pin:: 
##  51 願行品
初分願行品第五十一之一 ^692a12

爾時，佛告具壽善現言：「善現！
有菩薩摩訶薩修行布施波羅蜜多，見諸有情飢渴所逼，
衣服弊壞，臥具乏少。
善現！是菩薩摩訶薩見此事已作是思惟：
『我當云何救濟如是諸有情類，令離慳貪，無所乏少？』
既思惟已作是願言：『我當精勤不顧身命，
修行布施波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是資具乏少諸有情類，
如四大王眾天、三十三天、夜摩天、覩史多天、
樂變化天、他化自在天受用種種上妙樂具，
我佛土中眾生亦爾，受用種種上妙樂具。』
善現！是菩薩摩訶薩由此布施波羅蜜多，速得圓滿隣近無上正等菩提。 ^692a25

「復次，善現！有菩薩摩訶薩修行淨戒波羅蜜多，
見諸有情煩惱熾盛，更相殺害，行不與取，
作欲邪行，造虛誑詞，現麁惡說，發離間辯，
設雜穢言，發起種種貪、恚、邪見，由此因緣，
短壽多病，顏容憔悴，無有威德，資財乏尠，
生下賤家，體陋形殘，身儀臭穢，諸有所說，
人不信受，言詞麁獷，親友乖離，凡所陳說咸皆鄙俚，
慳貪嫉妬，惡見熾然，誹謗正法，毀辱賢聖。
善現！是菩薩摩訶薩見此事已作是思惟：
『我當云何救濟如是諸有情類，令其遠離諸惡業果？』
既思惟已作是願言：『我當精勤不顧身命，
修行淨戒波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是眾惡業果諸有情類，
一切有情皆行十善，受長壽等勝妙果報。』
善現！是菩薩摩訶薩由此淨戒波羅蜜多，速得圓滿隣近無上正等菩提。 ^692b9

「復次，善現！有菩薩摩訶薩修行安忍波羅蜜多，
見諸有情更相忿恚、毀罵、凌辱，刀、杖、瓦、
石、拳、杵、塊等互相殘害，乃至斷命惡心不捨。
善現！是菩薩摩訶薩見此事已作是思惟：
『我當云何救濟如是諸有情類，令其遠離如是諸惡？』
既思惟已作是願言：『我當精勤不顧身命，
修行安忍波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是煩惱惡業諸有情類，
一切有情展轉相視，如父如母、如兄如弟、
如姊如妹、如男如女、如友如親，慈心相向互為饒益。』
善現！是菩薩摩訶薩由此安忍波羅蜜多，速得圓滿隣近無上正等菩提。 ^692b26

「復次，善現！有菩薩摩訶薩修行精進波羅蜜多，
見諸有情懈怠懶惰，不勤精進棄捨三乘，
亦不能修人、天善業。
善現！是菩薩摩訶薩見此事已作是思惟：
『我當云何救濟如是諸有情類，令其遠離懶惰懈怠？』
既思惟已作是願言：『我當精勤不顧身命，
修行精進波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是懶惰懈怠諸有情類，
一切有情精進勇猛，勤修善趣及三乘因，
生天、人中速證解脫。』
善現！是菩薩摩訶薩由此精進波羅蜜多，速得圓滿隣近無上正等菩提。 ^692c10

「復次，善現！有菩薩摩訶薩修行靜慮波羅蜜多，
見諸有情貪欲、瞋恚、惛沈睡眠、掉舉惡作、
疑蓋所覆，失念放逸，於四靜慮及四無量、
四無色定尚不能修，況能修得出世間定！
善現！是菩薩摩訶薩見此事已作是思惟：
『我當云何救濟如是諸有情類，令其遠離諸蓋散動？』
既思惟已作是願言：『我當精勤不顧身命，
修行靜慮波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是具蓋散動諸有情類，
一切有情自在遊戲靜慮、無量、無色定等。』
善現！是菩薩摩訶薩由此靜慮波羅蜜多，速得圓滿隣近無上正等菩提。 ^692c22

「復次，善現！有菩薩摩訶薩修行般若波羅蜜多，
見諸有情愚癡惡慧，於世、出世正見俱失，
撥無善惡業及業果，執斷、執常、執一、執異俱不俱等種種邪法。
善現！是菩薩摩訶薩見此事已作是思惟：
『我當云何救濟如是諸有情類，令其遠離惡見邪執？』
既思惟已作是願言：『我當精勤不顧身命，
修行般若波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是惡慧邪執諸有情類，
一切有情成就正見，種種妙慧具足三明。』
善現！是菩薩摩訶薩由此般若波羅蜜多，速得圓滿隣近無上正等菩提。 ^693a6

「復次，善現！有菩薩摩訶薩具修六種波羅蜜多，
見諸有情三聚差別：一邪定聚，二正定聚，三不定聚。
善現！是菩薩摩訶薩見此事已作是思惟：
『我當云何方便拔濟諸有情類，令離邪定及不定聚？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無邪定及不定聚諸有情類，
亦無如是二聚名聲，一切有情皆正定聚。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693a18

「復次，善現！有菩薩摩訶薩具修六種波羅蜜多，
見諸有情墮三惡趣：一者地獄，二者傍生，三者鬼界。
善現！是菩薩摩訶薩見此事已作是思惟：
『我當云何拔濟如是諸有情類，令其永離三惡趣苦？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無地獄、
傍生、鬼界，亦無如是三惡趣名，一切有情皆善趣攝。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693a29

「復次，善現！有菩薩摩訶薩具修六種波羅蜜多，
見諸有情由惡業障，所居大地高下不平，
堆阜、溝坑、穢草、株杌、毒刺、荊棘、不淨充滿。
善現！是菩薩摩訶薩見此事已作是思惟：
『我當云何拔濟如是諸有情類，令其永滅諸惡業障，
所居之處地平如掌，無諸穢草、株杌等事？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是諸雜穢業，
所感大地有情居處其地平坦，園林、池沼、
諸妙香華，間雜莊嚴甚可愛樂。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693b11

「復次，善現！有菩薩摩訶薩具修六種波羅蜜多，
見諸有情薄福德故，所居大地無諸珍寶，唯有種種土石瓦礫。
善現！是菩薩摩訶薩見此事已作是思惟：
『我當云何拔濟如是多罪少福諸有情類，令所居處豐饒珍寶？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是多罪少福諸有情類，
金沙布地處處皆有吠瑠璃等眾妙珍奇，有情受用而無染著。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693b24

「復次，善現！有菩薩摩訶薩具修六種波羅蜜多，
見諸有情凡所攝受，多生戀著起諸惡事。
善現！是菩薩摩訶薩見此事已作是思惟：
『我當云何拔濟如是惡所攝受諸有情類，令其永離戀著惡業？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是惡所攝受諸有情類，
一切有情於色等境都無攝受不生戀著。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693c7

「復次，善現！有菩薩摩訶薩具修六種波羅蜜多，
見諸有情有四色類貴賤差別：一剎帝利，
二婆羅門，三者吠舍，四戍達羅。
善現！是菩薩摩訶薩見此事已作是思惟：
『我當云何方便拔濟諸有情類，令無如是四種色類貴賤差別？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是四種色類貴賤差別，
一切有情同一色類，皆悉尊貴人趣所攝。』
善現！是菩薩摩訶薩由此六種波羅蜜多，速得圓滿隣近無上正等菩提。 ^693c18

「復次，善現！有菩薩摩訶薩具修六種波羅蜜多，
見諸有情有下、中、上家族差別。
善現！是菩薩摩訶薩見此事已作是思惟：
『我當云何方便拔濟諸有情類，令無如是下、
中、上品家族差別？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是下、
中、上品家族差別，一切有情皆同上品。』
善現！是菩薩摩訶薩由此六種波羅蜜多，速得圓滿隣近無上正等菩提。 ^694a1

「復次，善現！有菩薩摩訶薩具修六種波羅蜜多，見諸有情端正醜陋形色差別。
善現！是菩薩摩訶薩見此事已作是思惟：
『我當云何方便拔濟諸有情類，令無如是形色差別？』
既思惟已作是願言：『我當精勤不顧身命，
修行六種波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是形色差別諸有情類，
一切有情皆真金色，端嚴殊妙眾所樂見，成就第一圓滿淨色。』
善現！是菩薩摩訶薩由此六種波羅蜜多，速得圓滿鄰近無上正等菩提。
大般若波羅蜜多經卷第三百三十
 ^694a11
