
fen:: 瑜伽師地論卷第六十七
author:: 彌勒菩薩說
translator:: 三藏法師玄奘奉　詔譯
攝決擇分中修所成慧地
di:: 
##  12 修所成慧地

zhang:: 
### 1章 結前生後

如是已說思所成慧地決擇。
修所成慧地決擇，我今當說。
當知略有十六種修。
zhang:: 
###  2章 正決擇

jie:: 
#### 1節 標列十六種修
 ^668b27

謂聲聞乘相應作意修、大乘相應作意修、
影像修、事邊際修、所作成辦修、得修、習修、
除去修、對治修、少分修、遍行修、動轉修、
有加行修、已成辦修、非修所成法修、修所成法修。
jie:: 
####  2節 標釋

xiang:: 
##### 1項 聲聞乘相應作意修
 ^668b28

云何聲聞乘相應作意修？
謂如有一，是聲聞，住聲聞法性；或未證入正性離生，
或已證入正性離生；不觀他利益事，唯觀自利益事；
由安立諦作意門，內觀真如，緣有量有分別法為境；
為盡貪愛，由厭、離欲、解脫行相，修習作意。
是名聲聞乘相應作意修。
xiang:: 
#####  2項 大乘相應作意修
 ^668c4

云何大乘相應作意修？
謂如有一，是菩薩，住菩薩法性；或未證入正性離生，
或已證入正性離生；觀自、觀他諸利益事；
由安立、非安立諦作意門，內觀真如，緣無量無分別法為境；
大悲增上力故，為盡自他所有貪愛，由攝受有情諸利益事方便行相，
及由趣向無上足跡因緣行相，修習作意。
是名大乘相應作意修。
xiang:: 
#####  3項 影像修
 ^668c10

云何影像修？謂或於有分別毘鉢舍那品，
三摩地所行影像，所知事同分，作意思惟故；
或於無分別奢摩他品，三摩地所行影像，
所知事同分，作意思惟故；諸所有修，名影像修。
xiang:: 
#####  4項 事邊際
 ^668c18

云何事邊際修？謂於過去、未來、現在、內外、
麁細、下劣、勝妙、近遠等法作意思惟，或於真如作意思惟。
如是或盡所有性故，或如所有性故，諸所有修，名事邊際修。
xiang:: 
#####  5項 所作成辦修
 ^668c22

云何所作成辦修？
謂已證入根本靜慮、或諸等至、或世間定、
或出世定，諸所有修，名所作成辦修。
xiang:: 
#####  6項 得修
 ^668c26

云何得修？謂如有一，依初靜慮，或修無常想，
乃至或修死想，彼所有餘不現前想；或自地攝、
或下地攝；及彼所引諸餘功德，或是世間、
或出世間；皆能修彼令其增盛清淨當生，於彼獲得自在成就。
是名得修。
xiang:: 
#####  7項 習修
 ^668c29

云何習修？謂如有一，即於彼彼無常等諸善想作意思惟，
或於善法由習修故，皆現修習，是名習修。
xiang:: 
#####  8項 除去修
 ^669a5

云何除去修？謂如有一，由三摩地所行影像諸相作意故，
如楔出楔方便除遣，棄於自性諸相。
又如有一，用彼細楔遣於麁楔，如是行者，以輕安身除麁重身。
餘如前說。是名除去修。
xiang:: 
#####  9項 對治修
 ^669a8

云何對治修？謂於厭患對治、或斷對治、
或持對治、或遠分對治作意思惟，諸所有修，名對治修。 ^669a12

此中厭患對治者，謂一切世間善道，除諸無量及餘行者遊戲神通所引作意。
斷對治者，謂緣真如為境作意。
持對治者，謂此後得世出世道，若解脫道。
遠分對治者，謂煩惱斷已，於對治道更多修習，或多修習上地之道。 ^669a14

復有差別，謂聞思修道，名厭患對治；出世間道，
名斷對治；此果轉依，名持對治；世間修道，名遠分對治。
xiang:: 
#####  10項 少分修
 ^669a19

云何少分修？謂於無常想等隨一善法作意思惟，
諸所有修，名少分修。
xiang:: 
#####  11項 遍行
 ^669a22

云何遍行修？謂於諸法一味真如作意思惟，
諸所有修，名遍行修。
xiang:: 
#####  12項 動轉修
 ^669a24

云何動轉修？謂於無相修方便修時，時時有相間隔而修，名動轉修。
xiang:: 
#####  13項 有伽行修
 ^669a26

云何有加行修？謂即於彼方便修時，由有加行相間隔而修，
名有加行修。
xiang:: 
#####  14項 已成辦修
 ^669a28

云何成辦修？謂或聲聞乘、或獨覺乘、或復大乘，已得一切所有轉依。
及得一切諸法自在，此所有修名成辦修。
xiang:: 
#####  15項 非修所成法修
 ^669a29

云何非修所成法修？
謂不定地諸施、戒等所有善法修，名非修所成法修。
xiang:: 
#####  16項 修所成法修
 ^669b3

云何修所成法修？
謂定地諸善法修，名修所成法修。
zhang:: 
###  3章 餘不復現
 ^669b4

於此地中餘決擇文，更不復現。
di:: 
##  13 聲聞地
攝決擇分中聲聞地之一
zhang:: 
### 1章 結前生後
 ^669b6

如是已說修所成慧地決擇。
聲聞地決擇，我今當說。
zhang:: 
###  2章 正決擇

jie:: 
#### 1節 七門分別

xiang:: 
##### 1項 無性有情(五難六答)

mu:: 
###### 1目 釋無種性難，教理並違答
 ^669b8

如本地分說：住無種性補特伽羅，是名畢竟無般涅槃法。
此中或有心生疑惑，云何而有畢竟無般涅槃法耶？
應誨彼言：汝何所欲？
諸有情類種種界性、無量界性、下劣界性、
勝妙界性，為有耶？
為無耶？若言有者，無有畢竟無般涅槃法補特伽羅，不應道理。
若言無者，經言：諸有情類有種種界性，乃至勝妙界性。
不應道理。
mu:: 
######  2目 釋因無根難，情非有情答
 ^669b9

如是誨已，復有難言：如有情類，雖有種種界性，
乃至勝妙界性，而無有無根有情，如是無般涅槃法何故不爾？
或應許有無根有情。
應詰彼言：汝何所欲？
諸無根者為是有情，為非有情？
若是有情，外無根物應是有情，然不應道理。
若非有情，而言何不許有無根有情者，不應道理。
mu:: 
######  3目 釋同四姓難，喻非理乘答
 ^669b17

如是詰已，復有難言：如作剎帝利已，或時復作婆羅門、
吠舍、戍陀羅；如是乃至作戍陀羅已，或時乃至作剎帝利。
又作那落迦已，或時乃至作天；乃至作天已，或時乃至復作那落迦。
如是何故不作無般涅槃法已，或時復作有般涅槃法耶？
應詰彼言：汝何所欲？
諸剎帝利乃至戍陀羅，及那落迦乃至諸天，為有一切界耶？
為獨有一界耶？若有一切界者，喻不相似，不應道理。
若獨有一界者，先是剎帝利，或於一時乃至作戍陀羅；
先是那落迦，或於一時乃至為天；不應道理。
mu:: 
######  4目 釋同具界難，違不相違答
 ^669b24

如是詰已，復有難言：如剎帝利等具一切界，
如是無般涅槃法，何故不有般涅槃法界耶？
應詰彼言：汝何所欲？
諸無般涅槃法界、諸有般涅槃法界，此二界為互相違耶？
為不相違耶？若互相違，而言無般涅槃法，
何故不有般涅槃法界者，不應道理。
若不相違，即此補特伽羅是無般涅槃法，
亦是有般涅槃法者，不應道理。
mu:: 
######  5目 釋同金具界難，法背齊答縱轉成答
 ^669c6

如是詰已，復有難言：如現見有一地方所，
於一時間無金種性，或於一時有金種性；
於一時間無有末尼、真珠、瑠璃等種性，
或於一時有彼種性；於一時間無鹽種性，
或於一時有彼種性；於一時間無種種相界種性，或於一時有彼種性。
如是先是無般涅槃法種性，何故不於一時成有般涅槃法種性耶？
應詰彼言：汝何所欲？
如彼地方所，先無此種性，後有此種性；
或先有此種性，後無此種性。
如是先有聲聞定種性，後無是種性，乃至先有大乘定種性，
後無是種性；或先無定種性，後有定種性耶？
若言爾者，順解脫分善根，應空無果。
又若爾者，立定種性，不應道理。
若不爾者，汝言無般涅槃法者，先住無種性已，
後住有種性，如有地方所；有般涅槃法者，
先住有種性已，後住無種性，如地方所者，不應道理。
又應責彼：汝何所欲？
無般涅槃法下劣界者，安住如是下劣界中，
為即於此生轉成般涅槃法，為於後生耶？
若言即於此生者，汝意云何？
彼遇佛法僧已，於現法中為能起順解脫分善根耶？
為不能耶？若言能者，彼遇佛法僧已，於現法中能起順解脫分善根，
而言無般涅槃法者，不應道理。
若言不能者，彼遇佛法僧已，於現法中不能起順解脫分善根，
而言轉成般涅槃法者，不應道理。
若言後生方成般涅槃法者，汝意云何？
彼為先積集善根故，於後生中遇佛法僧，能起順解脫分善根耶？
為先不積集善根耶？
若言先積集善根者，彼即於此生中遇佛法僧能起善根，
而言於後生中方成般涅槃法者，不應道理。
又如彼因，應空無果。
若言先不積集善根者，是則前後相似俱未積集善根，
而言於後生中方成般涅槃法，非即此生中者，不應道理。
xiang:: 
#####  2項 聲聞

mu:: 
###### 1目 十種聲聞
 ^669c14

復次，略有十種聲聞。
何等為十？謂清淨界聲聞、已遇緣聲聞、
雜染界生聲聞、清淨界生聲聞、末法時生聲聞、
賢善時生聲聞、未得眼聲聞、已得眼聲聞、
清淨眼聲聞、極清淨眼聲聞。 ^670a21

若有安住聲聞種性，是初聲聞。
已入法者，是名第二。 ^670a25

若有聲聞所生世界，其中多有眾苦可得，
容有五濁，所謂壽濁乃至有情濁，是名雜染界生聲聞。 ^670a26

與此相違，當知即是清淨界生聲聞。 ^670a28

末法時生諸聲聞相，云何可知？
謂諸聲聞，於當來世法末時生，多分愛重利養恭敬，
違背妙法，諸貪恚癡及不正法並皆增盛。
為慳嫉等諸隨煩惱纏擾其心；處慳、家慳、
利慳、敬慳、譽慳、法慳，無不具足；諂、誑、矯、
詐恒現在前；廣說乃至為活命故而求出家，非為涅槃。
多諸掉動，高舉輕躁，強口傲誕，懈怠失念，
心不靜定，多諸迷亂，根性闇劣，多諸煩惱，煩惱現行無有間斷。
憂苦雖多，不生厭患，樂多眾會，棄阿練若邊際臥具來入眾中，
習近村側所有臥具便生喜樂。
如是乃至喜樂談謔、喜樂諠眾、喜樂猥雜，
自舉縱逸，不能善修身、戒、心、慧。
於佛世尊所說甚深與空相應，隨順緣性、
緣起、緣生所有經典，並皆棄捨；於世聰慧所造諷誦綺飾言辭，
絢藻文章，隨順世典恭敬受持，深生歡喜。
於似正法非正法中妄生法想，於正法中起非法想。
又即於彼愛樂顯現、宣說、開示，誹謗正法及毘奈耶。
於說正法及毘奈耶補特伽羅生怨家想。
多犯尸羅，習諸惡法，內實腐敗，外現賢善；
廣說乃至實非梵行，自稱梵行。
無餘、有餘二篇重罪，尚起故思現行毀犯，何況中輕。
既毀犯已，多不如法發露對治。
或為他知而行發露，非實意樂。
故欲結好諸親友家及施食家，於諸在家所為所作能引無義多事業中，
好善營造。於諸在家白衣者所，多起親愛尊重恭敬愍念之心；
非於同法修梵行所多喜安住。
詐現相等起邪命法，展轉互起謀略之心，
好為種種鬪訟違諍，多樂蓄積家產資具，假存法式以之為勝。
凡所度人出家受戒，一切皆以有染污心為充供事；
然作是言：我今但為憐愍因緣，度其出家受具足戒。
所畜共住、近住弟子，恒常供侍隨心轉者，
彼雖慢緩，而深愛念悅意攝受；餘不爾者，
雖不慢緩，亦不愛念悅意攝受。
若見苾芻多諸親屬，廣招利養衣服等物，則便尊重恭敬供養。
若見苾芻闕乏親屬。
雖少欲等功德具足，仍生輕蔑而不採錄。
食用僧祇及別人物都無悔愧。
好攝犯戒，樂結朋黨，悔情微劣，或復太過。
凡所聽受，皆為聲譽讚誦因緣，或復多為利養恭敬，都不自為調伏身心。
如是等類諸雜染法皆悉成就。
法末時者，所謂大師般涅槃後，聖教沒時。
爾時如是聲聞弟子，身壞命終多墮惡趣，生那落迦。 ^670a29

若有成就與此相違不染污法，當知是名賢善時生聲聞。
彼於如來初出世時、瘜肉未生時、大師現前時，或有一類般涅槃後。
如是多分身壞命終，還得善趣。
往生天上樂世界中。 ^670c16

若諸異生聲聞，名未得眼。 ^670c20

預流、一來及不還等，名已得眼。
慧解脫阿羅漢，名清淨眼。 ^670c21

若具三明俱分解脫，名極清淨眼。
mu:: 
######  2目 遲速二類聲聞
 ^670c22

復次，或有聲聞，雖如所應勇猛精進，於現法中而不能證勝過人法。
或有聲聞，於現法中有力能得勝過人法，
沙門果證，由放逸故而不能證。
xiang:: 
#####  3項 釋月喻經
 ^670c24

復次，當釋月喻經中具戒、具德、柔和、善法諸句差別。
謂聲聞中略有四種淨妙之法，令諸有情若得見者，由身語意生無量福。
何等為四？謂住具足尸羅，守別解脫律儀，廣說如經。
是名初法。 ^670c28

復有少欲喜足，廣說乃至諸漏永盡作證讚美，是第二法。 ^671a3

復有柔和易可共住，不惱有智同梵行者，
令諸苾芻喜樂同處，又具成就四種證淨，是第三法。 ^671a4

又有不耽利養，不著恭敬，憐愍於他，覆藏己善，
發露己惡，雖復實有種種功德，而不欲求令他知有，
謂欲令他知我成就如是功德，是第四法。
xiang:: 
#####  4項 聲聞欲往他家先斷除三隨煩惱

mu:: 
###### 1目 結親友家隨煩惱
 ^671a7

復次，若有聲聞欲往他家。
應先斷除三隨煩惱，然後當往。
何等為三？一、結親友家隨煩惱，二、家慳隨煩惱，
三、以有染心而行法施隨煩惱。 ^671a11

此中聲聞，由六種相，應斷結親友家隨煩惱已，乃往他家。
謂時時往，不應數往。
於可愛事若不如理執取其相，暫生貪愛，即便羞恥。
不以兇暴強口傲誕邪行，追求衣服等物。
善自守護，善覆其身，不以身觸所不應觸，
亦不坐於所不應坐，終不食於所不應食，亦終不飲所不應飲。
又不應受所不應受。
又以隨順遠離心、趣向遠離心、隣亞遠離心，尋思諸善。
猶如山岳難往趣處，非淨信家能令淨信。
如舊所履清淨泉池，諸淨信家倍令增長。
mu:: 
######  2目 家慳隨煩惱
 ^671a14

又由六相，應斷家慳隨煩惱已，乃往他家。
謂往他家，於有情事不染不著。
如有情事，於利養事、於恭敬事，當知亦爾。
又於無利不生憂苦。
如於無利，於不恭敬，當知亦爾。
又於自他諸利養中其心平等，於己所得利養恭敬不自讚美，
於他所得利養恭敬終不毀呰。
mu:: 
######  3目 有染心而行法施隨煩惱
 ^671a24

又由六相，應斷有染心而行法施隨煩惱已，乃往他家。
謂不悕望他於己淨信。
又於出離法如實了知。
又於他所應起三種純善意樂。
何等為三？謂引發樂故，除遣苦故，恭敬聽受法隨法行得勝利故。
為生等苦所苦惱者，令脫苦故。
若已解脫者，即於諸法妙善法性為緣素呾纜、
毘奈耶、摩呾理迦所攝俗正法中，為令受持讀誦正法久住，
是故宣說。當知初隨煩惱斷故，無猥雜住以為究竟。
第二隨煩惱斷故，正受用財以為究竟。
第三隨煩惱斷故，正受用法以為究竟。
xiang:: 
#####  5項 釋伐他迦經

mu:: 
###### 1目 三處應遍了知
 ^671b2

復次，當釋伐他迦經。
若有聲聞欲於染淨方便善巧，略於三處應遍了知。
謂於雜染、清淨所依中，由雜染、清淨所依故；
於雜染中，由雜染故；於清淨中，由清淨故。 ^671b14

云何雜染、清淨所依？
謂即此身有色麁重，廣說如經。
此是愚夫無有智慧趣無明者雜染所依，亦是聰明有大智慧趣於明者清淨所依。 ^671b17

云何雜染？謂諸愚夫，為欲造作淨不淨業，
先尋思已，後以身語造作所有淨不淨業；
由此因緣，於五趣生死中，感愛非愛有惱無惱自體令生。 ^671b21

云何清淨？謂二種學清淨品中最為殊勝。
第一學者，謂真如智以為依止能有所作；
第二學者，謂為煩惱皆得離繫。 ^671b24

復次，即此清淨，略由五因之所顯示。
mu:: 
######  2目 辨染淨

何等為五？一、正說者，二、正行者，三、正行，
四、增上心學所治隨煩惱斷，五、增上慧學所治隨煩惱斷。
此中如來是正說者。
根熟聲聞是正行者，亦名聰慧者。
諦智所攝名為正行。
據能斷煩惱義，是無上對治故。
略有五法，名增上心學所治隨煩惱。
一、居遠離者，所有諸蓋；二、於教授教誡不堪忍者，
所有忿、惱；三、於利養恭敬深貪著者，所有慳、
嫉；四、於先所用、所受境界發起邪念；五、順捨所學分別貪愛。
略有三法，名增上慧所治隨煩惱。
初，於世俗理門不了法義者，所有無明；
次，已了法義諸異生者，於諸諦中所有猶豫疑惑未斷；
後，已見諦迹諸有學者，修道所攝慧所對治所有我慢。
由於如是諸隨煩惱永斷滅故，當知證得最善清淨增上心學、
增上慧學阿羅漢果，此阿羅漢當知是名最極清淨。
xiang:: 
#####  6項 由三相應遍了知

mu:: 
###### 1目 由自性故
 ^671b27

復次，於此雜染、清淨所依諸聲聞眾，略由三相應遍了知。
一、由自性故；二、由因緣故；三、由過患故。 ^671c14

由自性者，謂此人身所有自性，由三種相之所顯示。
由有色故，顯餘一切身之共相；由麁重故，
顯其各別身之自相；由不清淨故，顯與天身不同分相。
mu:: 
######  2目 由因緣故
 ^671c17

由因緣者，略有三種。
謂一切身共相因緣，即四大種各別自相。
人身因緣，復有二種。
一者、未生令生因緣，所謂父母不淨和合。
二者、已生令住因緣，謂糜飯等之所長養。
mu:: 
######  3目 由過患故
 ^671c20

由過患者，復有二種。
謂無常性及與苦性。 ^671c24

若於寒時，為治寒苦，追求覆障以為對治；
若於熱時，為治熱苦，追求沐浴以為對治；
涉路、作業有劬勞者，為治勞苦，求按摩等以為對治；
當知此類，名為苦性。 ^671c25

手塊杖等之所觸對，破壞法故；刀所觸對，
斷壞法故；若終沒已，埋於地故，或火燒故，
或為種種傍生諸蟲所食噉故，或即於彼為諸風日所暴燥故，
皆是散壞磨滅法性；當知此類，是無常性。
昔會今乖，名為離散；散已變壞，最後都盡，名為磨滅。 ^671c29

復次，因思所緣，如說：名映於一切，無有過名者，
由此名一法，皆隨自在行。 ^672a7

此言有何義？ ^672a8

謂若略說，觀清淨因故、觀自相故、觀雜染因故，
及為顯示補特伽羅無我，及法無我故。
若遍了知補特伽羅無我四無色蘊，能斷一切自境界相，名映一切。
若遍了知法無我遍計所執自性世俗言名，
能除一切彼所依相，名映一切。
若過四無色蘊，諸我相事定不可得。
若過世俗言名，遍計所執自性相事亦不可得。
若於二種俱不了知，則便發起一切境相雜染隨轉。
一切境相所有雜染，無不因此增上力故。 ^672a9

依此密意，薄伽梵說：
　　執法自性故，執我性而轉；
　　覺此故覺彼，由覺故還滅。
xiang:: 
#####  7項 四諦

mu:: 
###### 1目 總辨諦相
 ^672a18

復次，有四聖諦，世尊為諸聲聞說是淨煩惱所緣境界，
謂苦諦等，如前已說。 ^672a22

問：若真實無顛倒相是諦相者，諸外道見、
諸邪勝解、諸邪論等非真非實，並是顛倒，云何諦攝？
若不攝者，彼應不感當來後有，應非苦因。 ^672a23

答：雖非真實，亦是顛倒，然說苦、集二諦所攝。 ^672a27

所以者何？彼雖皆是邪性所攝，然即此邪性相是真是實，
皆不顛倒，是苦性故、是苦因故。
mu:: 
######  2目 別辨諦相
 ^672a28

復次，由二相故顯無常義。
一、依大乘道理相，二、依聲聞乘道理相。
謂非有義及其相滅壞義。
由二種相顯示苦義。
謂非有執習氣麁重義，及三受所隨生等八種苦相轉義。
由二種相顯示空義。
謂補特伽羅自性遠離相義，及諸法自性遠離相義。
由二種相顯無我義。
謂大乘道理及聲聞乘道理，補特伽羅自性無我相義、諸法自性無我相義。 ^672b2

復有二教。謂無常教、無始教。
又有二種通達。謂有為界通達、無為界通達。 ^672b10

復次，由五因緣，若無常即苦。
一、由攝受，謂無常諸行皆為麁重所攝受故。
二、由法性，謂是生等苦法性故。
三、由隨逐，謂彼三苦常隨逐故。
四、由因，謂是增長行因故。
五、由執著，謂是顛倒所緣事故。 ^672b11

復次，由五因緣，若苦即無我。
一、離苦諸行我不可得故；二、彼苦諸行依眾緣故；
三、無作用故；四、有剎那生常隨轉故；五、展轉相依故。 ^672b17

問：若苦諦攝，皆不可愛、不可樂，是苦、是損惱、是違害耶？
設不可愛、不可樂，是苦、是損惱、是違害，皆苦諦攝耶？ ^672b20

答：若不可愛、不可樂，是苦、是損惱、是違害，當知皆是苦諦所攝。
或有是苦諦攝，非不可愛，乃至廣說。
謂除苦苦所攝諸行，所餘壞苦、行苦所攝諸行。 ^672b22

問：如佛世尊以八種相分別苦諦，所謂生苦、
老苦，廣說乃至總略五取蘊苦。
此中幾相顯苦苦性？
幾相顯壞苦性？幾相顯行苦性？ ^672b26

答：前五顯苦苦性。
中二顯壞苦性。愛別離苦，已得所愛變壞故；
求不得苦，未得所愛變壞故。
後一總略五取蘊苦，顯行苦性。 ^672b29

問：若無常是苦耶？
設苦是無常耶？
答：諸苦皆無常。有無常非苦，謂道諦。
所以者何？道非苦受等所攝，故非苦苦。
道非變壞，何有變時當生壞苦。
道能解脫一切雜染品麁重故，能違一切生相續故，是故亦非行苦所攝。 ^672c3

問：若無常、苦，皆空、無我耶？
設空、無我，皆無常、苦耶？ ^672c8

答：諸無常、苦，皆空、無我；有空、無我，非無常、苦。
謂於此中，苦、集諦具四種；道諦有三；滅諦有二，
非無常、非苦。 ^672c9

問：若無常、苦者，皆無常故是苦耶？
答：或無常故，或自性故。
謂所有行壞苦故苦，彼無常故是苦。
若苦苦故苦、行苦故苦，彼自性故是苦。
損惱性故，苦所揉故。 ^672c12

問：若是苦諦，亦集諦耶？
設是集諦，亦苦諦耶？ ^672c16

答：諸是集諦者，皆是苦諦；或是苦諦，而非集諦。
謂一切阿羅漢清淨相續中，所有若善、
若無記一切世間法，一切異生身中所有果異熟攝無記諸法，
一切現在士用所生若苦、若樂、若不苦不樂俱行無記諸行，
當知唯是苦諦所攝。 ^672c17

問：若厭患後有，能背後有，引出世道世間諸法，彼何因緣集諦所攝？ ^672c23

答：雖彼自性厭背後有，然能隨順後有身語意妙行，是故亦是集諦所攝。 ^672c24

問：若一切後有業、煩惱，由相故皆是集諦攝，何緣世尊唯施設愛？ ^672c27

答：此愛能起取故，能發業故、遍諸事故，
此愛生時，普能發起十五種無義利故。 ^672c28

遍諸事者，謂如此愛名順後有愛，若喜貪俱行愛、
若彼彼喜樂愛名遍諸事，當知亦爾。
順後有愛復有二種。
一、緣後有境，二、是後有因。
喜貪俱行愛者，謂於已得可意境界，或於正受用中所有不相離久住愛。
彼彼喜樂愛者，謂於未得所求境界，或為和合、
或為不離、或為增益諸所有愛。 ^673a1

問：若是愛者，亦是順後有、喜貪俱行、彼彼喜樂耶？ ^673a8

答：應作四句。或有是愛，非順後有、非喜貪俱行、非彼彼喜樂。
謂於上解脫悕求欲證。
或有順後有、喜貪俱行、彼彼喜樂，而非是愛。
謂與順後有、喜貪俱行、彼彼喜樂愛、及餘煩惱相應所有受、
想、思、無明等。即此三愛，是第三句。
除上爾所相，是第四句。 ^673a9

問：若順後有愛，是喜貪俱行愛耶？
設喜貪俱行愛，亦順後有愛耶？ ^673a15

答：諸喜貪俱行愛，亦是順後有愛；或有順後有愛，非喜貪俱行愛。
謂染污憂俱行愛，或別離愛，或不和合愛。
問：若順後有愛，亦是彼彼喜樂愛耶？
設彼彼喜樂愛，亦順後有愛耶？
答：若彼彼喜樂愛，亦是順後有愛；或有順後有愛，非彼彼喜樂愛。
謂緣後有境愛，及喜貪俱行愛。 ^673a16

問：若喜貪俱行愛，是彼彼喜樂愛耶？
設彼彼喜樂愛，亦喜貪俱行愛耶？ ^673a23

答：應作四句。謂於已得可愛境界，或於正受用中所有愛，是初句。
即於可愛未來當得未決定中所有愛，是第二句。
即於此當得決定中所有愛，是第三句。
除上爾所相，是第四句。 ^673a24

問：若成就欲界繫受，亦成就色界繫受耶？
設成就色界繫受，亦成就欲界繫受耶？ ^673a29

答：應作四句。或成就欲界繫，非色界繫。
謂生欲界，未得色界彼對治。
或成就色界繫，非欲界繫。
謂生色界。或成就欲界繫，亦色界繫。
謂生欲界，已得色界彼對治。
或俱不成就。謂生無色界。
又生欲界、色界、無色界中，所作已辦，住出世道及滅盡定。
如欲界繫望色界繫作四句，如是欲界繫望無色界繫、
欲界繫望不繫、色界繫望無色界繫、色界繫望不繫、
無色界繫望不繫，如其所應，皆作四句。 ^673b1

問：諸妙欲，亦是過患過失相應欲耶？
設是過患過失相應欲，是妙欲耶？
答：應作四句。或有妙欲，非過患過失相應欲。
謂若色聲香味觸，能不染污現行，若於彼不作功力，
無罪安樂住，能攝受梵行。
或有過患過失相應欲，非妙欲。
謂若色聲香味觸，一向不可愛、不可樂、
不可欣、不能悅意，及煩惱欲。
或有妙欲，亦是過患過失相應欲。
謂若色聲香味觸，不能不染污現行，一向可愛乃至悅意。
或有非妙欲，亦非過患過失相應欲。
謂一切色無色界繫煩惱及事。
世尊依此妙欲及過患過失相應欲故，
說如是言：妄分別貪是士夫欲。 ^673b12

復次，此愛略有二種。
初是有愛，後是受用愛。
此復二種。謂於已得、未得所受用處差別故。
又即此愛界差別故，復有三種。
謂欲愛、色愛、無色愛。
若生欲界，悕求欲界後有者，喜於已得所受用事、
欣於未得所受用事，諸所有愛，是名欲愛。
若生欲界、或生色界，已離欲界欲，悕求色界後有者，
喜於已得色界等至、欣於未得勝上等至，
諸所有愛，是名色愛。
如色愛，如是無色愛，隨其所應，當知亦爾。
即此後有愛，常見、斷見為依止故，建立有愛及無有愛。
是故此愛名遍諸事。 ^673b25

云何此愛生時，普能發起十五無義？
一、令隨眠堅固；二、由纏故，染惱一切心心所法；
三、令心相續於所緣境顛倒而轉；四、發起取所攝所餘煩惱；
五、能安立自類相續；六、能隨順生起未生惡不善法；
七、能隨順已生惡不善法，令其增廣；八、
能障礙未生善法，令不得生；九、能障礙已生善法，
令不得住、不忘、倍增長、益廣大；十、令行惡行故，
結集一切諸惡趣苦；十一、悕求後有故，
結集生老病死等苦；十二、能令有情怖畏涅槃；
十三、能令有情愛樂生死，邪執所有功德勝利；
十四、如於生死，於境界亦爾；十五、能令有情思為自害，
思為害他，廣說如經，乃至受愛所生心諸憂苦。
瑜伽師地論卷第六十七
 ^673c7
