比丘避女惡名欲自殺經
translator:: 西晉沙門法炬譯
jing:: 
如是我聞：
一時，佛住舍衛國祇樹給孤獨園。
時有異比丘，在拘薩羅人間住一林中。
時彼比丘與長者婦女嬉戲，起惡名聲。
時彼比丘作是念：「我今不應共他婦女起惡名聲，我今欲於此林中自殺！」 ^771c6

時彼林中，止住天神作是念：「惡不善，不類此。
比丘不壞無過，而於林中欲自殺身，我今當往，方便開悟！」 ^771c10

時彼天神化作長者女身，語比丘言：「於諸巷路四衢道中，
世間諸人為我及汝起惡名聲，言我與汝共相習近，作不正事。
已有惡名，今可還俗，共相娛樂。」 ^771c12

比丘答言：「以彼里巷四衢道中，為我與汝起惡名聲，
共相習近，為不正事，我今且自殺身。」 ^771c16

時彼天神還復天身，而說偈言：
　　「雖聞多惡名，苦行者忍之，
　　不應苦自害，亦不應起惱。
　　聞聲恐怖者，是則林中獸，
　　是輕躁眾生，不成出家法。
　　仁者當堪耐，下、中、上惡聲，
　　執心堅住者，是則出家法。
　　不由他人語，令汝成劫賊，
　　亦不由他人，令汝得羅漢；
　　如汝自知已，諸天亦復知。」 ^771c18

爾時比丘為彼天神所開悟已，專精思惟，
斷除煩惱，得阿羅漢。
比丘避女惡名欲自殺經
 ^771c29
