
pin:: 
## 2
阿毘達磨俱舍釋論卷第十五
author:: 婆藪盤豆造
translator:: 陳天竺三藏真諦譯
中分別惑品之二
說世義已，由相應故來。
今應思此義：是類已滅，眾生於中得相離不？
復次眾生於此類處已得相離，此類為已滅不？
於中若已相離，此類於此人必定已滅。
若類已滅，於中眾生或已相離或未相離。 ^259c24

譬如，偈曰：滅苦下惑中，由餘遍行應，於前類已滅，餘同境惑應。 ^259c28

釋曰：苦智已生集智未生，見苦所滅類聚皆已滅盡。
由見集諦所滅緣彼為境，餘遍行惑於彼相應，於脩道所滅類聚中有九品惑。
於先已滅品中，由餘惑緣彼為境，於彼相應，此義應知。 ^260a1

於何類中幾惑能緣彼類生？
若句句答此問，應說無數法，是故先舊師造略集毘婆沙。
彼云：云何由少功力，我等應度最大問流。
若略說，有十六種法，謂欲色無色界相應各有五品，
及無流心；亦有十六同此類。
於中何法為何心境界？
若人已了知如此，於中如此多惑緣彼得生，此義方可思量。 ^260a5

此中偈曰：見苦集修滅，是欲相應法，自界三一色，無垢識境界。 ^260a11

釋曰：此法是自界法，有三部故說自界三。
此法一部是色界法，故說一色。
於欲界相應行法，見苦集所滅及修道所滅，皆是五識境。
於自界有三識，謂是前三色界心一，謂修道所滅及無流心。 ^260a13

偈曰：自界下界三，上一淨識境。 ^260a17

釋曰：於色界相應行，如前三部法，是八心所緣境，
謂自界心三如前，下界心三亦如前，上界心一謂修道所滅心及無流心。 ^260a18

偈曰：無色三界三，無流識境界。
釋曰：於無色界相應行三部法，是十心所緣境，
謂三界心各三如前，無流心一。 ^260a21

說三界見苦集所滅及修道所滅已。 ^260a23

偈曰：見滅道所滅，一切自長境。 ^260a24

釋曰：見滅道所滅法中，是自心謂見滅道所滅心，此心為長應知。
彼法是此心境。云何如此？
欲界相應見滅所滅法，唯六識境界，謂前所說五識及自長識。
見道所滅法亦爾，謂前所說五識及自長識。
如此色無色界見滅道所滅法，是見滅道所滅自長識境界故，
是故為九識及十一識境。 ^260a25

說三界五部法已。 ^260b2

偈曰：無流三界後，三無流心境。
釋曰：若無流法為十心境界，謂三界後三部心，即見滅道修所滅心及無流心。
復次為攝此義故，造一偈半：
　　「見苦集修滅，於三界無流，
　　五八及十識，十識所緣境，
　　見滅道所滅，一切自長境。」 ^260b3

已解安立如此十六心。
於十六境隨眠正事，於中云何思量？
我等為安立此義，故顯唯方。 ^260b10

於緣樂根為境識中，幾隨眠惑依彼得生？
若有如此問來，應自思量。
樂根有七種，於欲界中唯有修道所滅，於色界五部及無流。
此樂根若略說，是十二心境界：欲界四心，
除見滅所滅心；色界心有五；無色有二心，謂見道修道所滅心及無流心。
如此十二識能緣樂根為境。
於中如理，欲界部惑、色界部惑緣有為境，
無色界二部，并遍行諸惑，於中隨眠生。
應知如此。於緣能緣樂根為境心中，幾隨眠惑依彼得生？
所說能緣樂根為境。
十二識復為何識境界？
即是前所說十二識類。
復次無色界有二部，謂見苦集所滅心，
是十四心應知緣能緣受識為境，此中更增無色界見苦集所滅心。
欲界有四心，緣有為境。
色界有五心，緣有為境。
依此十四心，隨眠惑得生。
此義應知，由此方所餘亦應知。 ^260b12

若由此惑心則有縛，此諸惑於此心中皆隨眠不？
得隨眠，若惑與心相應不滅，及能緣彼為境亦不滅。
有不能隨眠，若惑與心相應已滅。 ^260b27

若作如此義，偈曰：有縛心二種，染無染由眠。 ^260c1

釋曰：若心有染污，由惑能隨眠，是故心有縛。
及由與心相應，緣彼為境，惑由不能隨眠，
惑與彼相應未滅，互相應故。
若無染污心，但由能隨眠惑及能緣彼為境，惑不滅為縛。 ^260c2

復次十種惑，生起云何？
從初者，由癡相應故，迷闇於諦境。
彼人不樂觀苦苦相，於彼人不顯現，乃至道亦爾。 ^260c6

是故偈曰：從癡疑。 ^260c8

釋曰：若人已癡，聞二義起疑惑，謂此為是苦、
此為非苦，乃至道亦爾。 ^260c9

偈曰：邪見。 ^260c10

釋曰：從疑惑起邪見。
若人有疑心，由邪聞邪思故，決定邪智起，乃至撥無苦等。 ^260c11

偈曰：從身見。
釋曰：彼說從邪見身見生，由苦除五陰，由我我所執故。 ^260c13

偈曰：邊見。
釋曰：從身見邊見生，由執我斷常二邊故。 ^260c14

偈曰：從此戒執取。 ^260c15

釋曰：從邊見戒執取見生。
何以故？若人隨執一邊，由此邊計執清淨故。 ^260c16

偈曰：次見取。 ^260c17

釋曰：從戒執取見見取生。
何以故？若由此法計執清淨，必執此法為最勝。
於下執勝為見取故。 ^260c18

偈曰：自見，欲慢。
釋曰：於自見愛著心起故、由自見高心起故，是故從自見欲起慢起。 ^260c20

偈曰：於他見瞋起。
釋曰：若人愛著自見，於他見能對治自見，則起瞋恚。
有餘師說：於自見已取已捨中起瞋恚。 ^260c22

偈曰：如次第。
釋曰：見諦所滅欲等諸惑，緣依自相續見起故，生起次第如此。 ^260c24

若惑欲生起，必由三因緣得起。 ^260c26

能起因緣者，偈曰：從未滅隨眠，及對根現塵，
由不正思惟，惑起。 ^260c27

釋曰：惑者，譬如欲隨眠，此未滅未永離，
欲惑相應，塵對根顯現。
於中起不正思惟，由具三故欲惑得起。
此三次第，謂因、緣、加行力。 ^260c28

偈曰：具因緣。
釋曰：若餘惑有具因生，應知亦如此。
彼說有時由塵力惑亦生，起不由因力，譬如退法阿羅漢。 ^261a2

是隨眠惑於，經中世尊說為三流，謂欲流、
有流、無明流。或說為四暴河，謂欲暴河、
有暴河、見暴河、無明暴河。
或說為四繫，即是四河。
或說為四取，謂欲取、見取、戒執取、我言取。 ^261a4

於中偈曰：欲界共倒起，煩惱名欲流，離癡。 ^261a8

釋曰：除無明，所餘欲界行惑共諸倒起惑，應知名欲流。
有四十一物：三十一隨眠惑，除五種無明并十倒起惑，此但惑非隨眠。 ^261a9

偈曰：唯隨眠，色無色有流。 ^261a12

釋曰：除無明言流，一切色無色界行隨眠惑，除無明名有流。
有五十二物：色界惑二十六，除五部無明，無色界亦爾。 ^261a13

於上界為不有疲弱、掉起二種倒起惑邪。
如《分別道理論》說：何者為有流？
除無明，是所餘諸惑，與色無色界相應，謂結縛隨眠。
小惑倒起惑，此中云何不攝？
罽賓國師云：由不自在故。 ^261a15

復有何因緣，色無色界合說一有流？ ^261a19

偈曰：無記內門起，依寂靜地生，故合一。 ^261a20

釋曰：是二界惑同無記性，依內門起、依定地生，
由此三法等，是故合立為一。
由此因立有欲義，更由此因立有流義。 ^261a21

今三界無明立為無明流，此義自成。
有十五物，云何別立此無明為流？ ^261a23

一切流，偈曰：為根，立無明別流。 ^261a25

釋曰：一切流無明為根，是故別立無明為流。
如說流，應知餘亦爾。 ^261a26

偈曰：暴河繫亦爾，別立見明故。 ^261a27

釋曰：是所說欲流，即是欲暴河及欲繫。
是所說有流，即是有暴河及有繫，除諸見。
彼言由了別故，於暴河及繫立見為別品。 ^261a28

偈曰：非於流無伴，由非順流故。
釋曰：能令流，故名流。
流等名後當釋。彼說若見獨無伴，不隨順流，
由明了故，是故於流不立為別品，合立為流品。
是欲暴河，有二十九物，謂欲瞋慢有十五，
疑有四，并十倒起惑有。
暴河有二十八物，謂欲慢有二十，疑八。
見暴河有三十六物，無明暴河有十五物。
如暴河，應知繫亦爾。 ^261b2

偈曰：如所說共癡，有二分見故名取。 ^261b9

釋曰：是欲繫共無明立為欲取，有三十四物，
謂欲瞋慢無明有二十，疑有四，并十倒起惑。
是有繫共無明立為我言取，有三十八物，
謂欲慢無明有三十，疑有八。
是見繫，除戒執取，立為見取，有三十物。
是戒執取有六物。 ^261b10

云何從諸見中離戒執取立為別取？
由對治聖道故、由欺誑二部故。
在家部由此惑遭誑，計執自餓為天道故。
出家部由捨離可愛塵，修習苦澁為道，計應得解脫故。
欲取及見取者，是在家出家二部鬪諍因故，故立為二取。
在家由取五塵故，與在家起鬪諍。
出家由取諸見各不同故，與出家起鬪諍。
此二部取定及定果，為解脫道及解脫果故，故立二界惑為我言取。 ^261b14

云何合無明說取，不別為取？
由能取生死故立為取。 ^261b23

偈曰：由無明，非能取故合。 ^261b24

釋曰：無明以不了為相故、昧鈍故，故不能取，是故共惑合為取。
於經中，佛世尊說：何者為欲繫？
廣說如經。乃至於欲塵，眾生欲染污、欲求、
欲愛、欲喜、欲欲、欲亂、欲著、欲遍著、欲樂、
欲定、欲貪，此欲變異眾生心住，說此名欲繫。
乃至有繫等亦如此。
於餘經中說：愛欲亦名取。
是故知欲等取，於欲等中唯愛欲為取。 ^261b25

此義已說，於經中唯隨眠惑說名流、暴河、
繫、取。復次隨眠名有何義？
乃至取名有何義？ ^261c2

偈曰：微細隨逐故、二種隨眠故、非功用恒故，故說彼隨眠。 ^261c4

釋曰：此中微細者，行相最細故，故非他可知。
隨逐者，由至得恒有故。
二種隨眠者，隨流行眾生相續中能作二種縛，
謂境界縛、相應縛。
非功用恒故者，若不作功用為生，彼若作對治為遮，彼數數現前故。
由此三義故，說彼惑名隨眠。 ^261c6

偈曰：令住及令流，能牽及能合，能取故說彼，名流暴河等。 ^261c11

釋曰：令住不護中，從六門漏能流生死從有頂至阿毘指，故名流。
能牽引眾生令入苦海，故名瀑河。
能合眾生令不離苦，故名繫。
因此眾生取欲等及生生具，故說名取。
又若如此解，是為最勝。
由彼故相續於六塵中流，故說彼名流。
如經言：長老！譬如船，由大功用牽引逆流；
若捨功用，此船隨流而去則無復難。
諸惑亦爾。由隨經文句，應知流義過量猛疾，故說此惑名暴河。
何以故？由此惑眾生漂逝唯得隨順，不可違逆故。
若非過量行名繫，能令與種種苦和合故、
或數數相應故、能取欲等故、取所生故能生取故，故名為取。
由如此義，故說彼名流乃至名取。 ^261c12

偈曰：由結等差別，復說彼五種。
釋曰：是隨眠惑，由結、縛、隨眠、染污、倒起差別，更說五種。 ^261c25

此中結有九種，謂隨順結、違逆結、慢結、
無明結、見結、取結、疑結、嫉姤結、慳悋結。
此中隨順結者謂三界欲，所餘諸結應如理思。
見結者謂三見，取結者謂二見，是故說此言。
為有此義不？與見相應法中，但由隨順結相應，
不由見結，於中見結隨眠非非隨眠。
說有，集智已生滅智未生，於見滅道所滅法中，與見取戒執取相應。
何以故？彼法與隨順結相應，與見結不相應，
遍行已滅故，非遍行以彼為境界故，相應見結無有故。
見隨眠於彼隨眠，謂二取見，但由相應故。 ^261c26

復有何因，於結中合三見立為別見結？
復以二見別立為取結？ ^262a8

偈曰：物取平等故，立見為別結。 ^262a9

釋曰：三見唯十八物，二取亦唯十八物，
是故彼言，由物等故離見立為二結。
此二見以能取為性，所餘不爾，但是所取，由能取所取差別故立為二結。 ^262a10

云何嫉姤、慳悋於諸結中立為二結，不立餘倒起？ ^262a13

偈曰：由一向不善，由二自在故，於中惑姤悋，別立為二結。 ^262a15

釋曰：無餘倒起惑如此種性，若二在於此處，此處則一向不善。
此二又自在起，不隨屬他。
若人執唯八是倒起，於此人可有如此答。
若人立十為倒起，於此人忿恨及覆藏亦有此二種性。
是故此救不成救難。 ^262a16

偈曰：無貴重富財，因故遍相故，能損二部故，別立姤悋結。 ^262a21

釋曰：有餘師說，於倒起中妬悋有三重失，
由嫉妬得輕賤報，由慳悋得貧窮報。
如偈言：
　　「無貴重乏財，非自親所敬。」 ^262a22

由憂喜相起故，能顯示諸惑相。
由嫉姤能損他部，由慳悋能損自部，他得利益事不能忍故，
自不能為他作利益事故，是故立姤悋為二結。 ^262a26

復有餘處，佛世尊說結。
偈曰：五種下分結。 ^262a29

釋曰：何者為五？謂身見、戒執取、疑、貪欲、瞋恚。
云何說彼為下分結？
於下分好故。下分者，謂欲界，此五惑於欲界隨順事故好。 ^262b1

云何為好？ ^262b3

偈曰：由二不過欲，由三更還下。
釋曰：由貪欲、瞋恚，眾生不能出離欲界。
由身見等三，若已出離，更還欲界，譬如守門及尋叛。
復由三不得過下分眾生，所謂凡夫眾生。
由二不得過下分界，所謂欲界。
故說此五為下分結。 ^262b4

若須陀洹人，由三結滅盡故，六煩惱已滅。
何因除三見，但說滅三結？
謂身見、戒執取、疑，若欲說應說一切。
今何為？ ^262b8

偈曰：由執門根三。
釋曰：諸惑有三類，謂一種、二種、四種，一切惑門此三能執。
復次邊見由身見生，見取由戒執取生，
邪見由疑惑生，是故彼為能執根。 ^262b11

有餘師說，偈曰：不欲去亂道，疑道是三事，
是障解脫行，故說滅三結。 ^262b14

釋曰：若人欲行於餘處，有三種障：一不欲去；
二迷亂路，由取異路故；三於路心有疑。
若人欲行求解脫，即有如此三障。
此中由身見，於解脫生怖畏心，故不欲去。
由戒執取，捨聖道取餘道，故於道心迷亂。
由疑惑，於世出世道起二道心，故不得進。
由滅三解脫行障故，得進至解脫道成須陀洹。
佛世尊為顯須陀洹德，故說滅三結。 ^262b16

如世尊已說五種下分結，復如此說。 ^262b23

偈曰：上分結有五。
釋曰：復有五結於上分好。 ^262b24

云何為五？
偈曰：二色非色欲，掉起慢無明。 ^262b25

釋曰：應知此五是隨順上分結，謂色界欲、
無色界欲、掉起、慢、無明。
由未滅此五，不能得出離上界，故說此五於上界好。 ^262b26

分別結義已。何者為縛？
縛有三：一欲縛，謂一切欲；二瞋縛；三無明縛，謂一切無明。
云何說此三名縛？ ^262b29

偈曰：因受說三縛。
釋曰：由隨屬三受，故說三縛。
何以故？於樂受欲縛隨眠，由緣緣及由相應故；
於苦受瞋，於不苦不樂受無明隨眠。
欲瞋不爾。復次以自相續為境界故，定如此。 ^262c2

隨眠義於前已釋，小分惑今當說。
是大分惑，應說名煩惱，能染污心故；小分惑亦爾。
何者為小分惑？ ^262c6

偈曰：餘染污心法，說名為行陰，於煩惱小分，說彼非煩惱。 ^262c8

釋曰：有染污餘法異大煩惱，是行陰所攝，
是心相應法，說名小分惑，非是大惑。
是彼於麁類中所說。 ^262c9

此中倒起，煩惱垢所攝，我今當說。
何法為倒起？煩惱亦名倒起，由經中說：欲欲倒起所變心。 ^262c12

於《分別道理論》說。
偈曰：無羞及無慚，姤悋及掉起，憂悔疲弱睡，
倒起惑有八，及忿覆。 ^262c14

釋曰：若隨毘婆沙道理說，有十種倒起，
八如前，并忿恨及覆藏為十。
此中無羞，無慚，於前已釋。
於他圓德心不安喜，名嫉姤。
與法財施聰解相違心執，名慳悋。
心散不靜，名掉起。
憂悔疲弱於前已釋。
於持身無能、心細昧，名睡。
安立彼必有染污，憂悔亦爾，除瞋恚及逼惱。
於眾生非眾生心逆，名忿恨。
隱祕可訶，名覆藏。
是十種倒起惑。 ^262c16

偈曰：欲生，無羞、掉起、悋。 ^262c23

釋曰：此三小分惑，是貪欲等流。
偈曰：於覆諍。 ^262c24

釋曰：有餘師說，覆藏是愛欲等流。
有餘師說，是無明等流。
有餘師說，是欲癡等流。
次第已知。未知。 ^262c25

偈曰：癡生，疲弱、睡、無慚。
釋曰：此三小惑是無明等流。 ^262c27

偈曰：憂悔從疑生。 ^262c28

釋曰：若人於義不了故疑，必生憂悔心。
偈曰：忿、姤瞋恚流。 ^262c29

釋曰：此二小惑從瞋恚生。
如此十種，由大惑流，故說名小惑。 ^263a1

偈曰：復餘六惑垢。 ^263a2

釋曰：復有六種小惑，說名惑垢。
謂，偈曰：誑諂醉如前，不捨及結過，逼惱。 ^263a3

釋曰：此中於他假偽，名誑心。
邪曲，名諂曲。此惑不能如實顯自意，作方便為避不分明信受，
於前已釋。醉亦如前釋。
堅執有何類說名不捨？
由此惑如實所教不受正教，數思忿心所緣事名結過。
損辱他意，名逼惱。
由此惑故，行打罵等事困苦於他。 ^263a4

此六種惑垢中，偈曰：從欲生誑、醉。 ^263a10

釋曰：此二小惑，由自愛故欺誑，及不計他故，是欲等流垢。 ^263a11

偈曰：瞋恚生結過及逼惱。
釋曰：此二小惑，於他損心所生故，故是瞋恚等流垢。 ^263a12

偈曰：從見取不捨，從見諂曲生。
釋曰：若人於戒執取起見取，此人有二僻執，如理教捨。
由此二見不能捨此僻執故，是二見等流垢。
如偈言：
　　「何法名邪曲？　謂邪見等見。」 ^263a14

是故諂曲是諸見等流垢。
於中何惑何道所滅？
前所說十倒起惑。 ^263a19

偈曰：此中無羞慚，疲弱睡掉起，有二。 ^263a20

釋曰：是五法有二種，或見諦所滅、或修道所滅，與二部惑相應故。
此惑隨與見諦所滅相應，即由見此諦滅。 ^263a21

偈曰：餘修滅。 ^263a23

釋曰：餘倒起惑異此五，必定修道所滅，
謂嫉姤、慳悋、憂悔、忿恨、覆藏。 ^263a24

偈曰：及自在惑垢。 ^263a25

釋曰：此五小分惑，唯與無明相應，故如嫉姤等五小分惑修道所滅。
自在惑垢亦爾。是六種惑垢，由自在故，
修道所滅，如前所說。 ^263a26

一切小惑，偈曰：於欲惡。
釋曰：若在欲界，皆悉是惡。 ^263a29

偈曰：三二。
釋曰：疲弱、掉起、睡，或惡或無記。 ^263b1

偈曰：上界彼無記。
釋曰：從欲界上，隨所有小分惑，皆是無記。 ^263b2

於中幾惑於何界有？ ^263b3

應知，偈曰：誑諂從欲界、初定。
釋曰：此二惑於欲界及初定有。 ^263b4

云何知於梵處有欺誑？ ^263b5

偈曰：梵誑故。
釋曰：於色界大梵王，由不如顯示自體故，
欺誑淨命阿輸實，於前已說。
諂曲由義相應，今更說。
於中亦說有諂曲，由相應至故。 ^263b6

偈曰：疲、掉、醉三界。
釋曰：此三小惑，於三界皆有。 ^263b9

偈曰：餘惑唯欲界。
釋曰：於十六中除五惑，所餘十一小惑但行於欲界。 ^263b10

說惑及小惑已。於中幾惑依意識地起、幾惑依六識地起？ ^263b11

若略說，偈曰：見滅及慢睡，依意識地生。 ^263b13

釋曰：一切見諦所滅惑皆依意地起，慢睡亦爾。
若此二，修道所滅。
何以故？此具起於心地。 ^263b14

偈曰：自在小分惑。
釋曰：隨有小分惑自在起，若是修道所滅，應知亦依心地起。 ^263b16

偈曰：餘依六識起。 ^263b17

釋曰：所餘大惑及小惑，應知依六識地起。
何者為餘？修道所滅欲瞋、無明及餘小分惑，與欲等相應。
又無羞、無慚、疲弱、掉起，及餘於惑大地所說。 ^263b18

是前所說樂受等五根，於中與何根有何惑及小惑相應？ ^263b21

偈曰：欲與喜、樂應。 ^263b22

釋曰：如理應知，欲與樂、喜二根相應。 ^263b23

偈曰：瞋與憂、苦應。
釋曰：瞋與苦、憂二根相應。
何以故？此二惑由歡喜憂惱相起故、由六識為地故。 ^263b24

偈曰：無明一切應。
釋曰：無明與一切惑相應故，是故與五根相應。 ^263b26

偈曰：邪見憂、喜應。 ^263b27

釋曰：邪見依心地起故，是故與憂、喜相應。
如次第，於有福行、無福行人。 ^263b28

偈曰：疑憂應。 ^263b29

釋曰：若人有疑心求得決知，是故由疑生憂。 ^263c1

偈曰：餘惑與喜應。
釋曰：所餘諸惑與喜相應。
何者為餘？謂四見、慢，由歡喜相故。 ^263c2

如此分判已。諸惑與何界相應？ ^263c3

偈曰：欲生。
釋曰：於欲界生諸惑，應如此判。 ^263c4

說決定相應惑已，通相應今當說。 ^263c5

偈曰：一切與捨應。
釋曰：一切隨眠惑與捨根相應。
相續斷時，彼說諸惑必定依捨受起。 ^263c6

若爾，上地惑云何判？
偈曰：隨自自如地，上地惑相應。 ^263c8

釋曰：上地諸惑與自受根相應，若於彼地隨根量多少如於彼地。
若惑依四識地起，如理應知，與四識地受相應。 ^263c9

說隨眠惑與根相應已，小惑相應今當說。 ^263c11

偈曰：憂根應憂悔，嫉姤忿逼惱，結過不捨耶。 ^263c12

釋曰：如此等惑與憂根相應，緣憂惱相起故、依意地起故。 ^263c13

偈曰：慳悋翻此義。
釋曰：此惑與喜根相應，由是貪愛等類故、緣歡喜相生故。 ^263c15

偈曰：欺誑及諂曲，覆藏睡三種。 ^263c16

釋曰：此四惑與喜、憂二根相應。
何以故？有時心歡喜欺誑他，有時憂惱心，乃至睡亦爾。 ^263c17

偈曰：醉喜樂。
釋曰：若醉在第三定，與樂根相應。
若在下地，與喜根相應。
若在上地，與捨根相應。 ^263c19

何以故？
偈曰：捨遍。 ^263c21

釋曰：一切小分惑與捨受相應。
何以故？捨根無遮處，譬如無明。 ^263c22

偈曰：餘四五根應。
釋曰：無羞、無慚、疲弱、掉起，此四惑與五根相應，
屬惡大地故、屬惑大地故。 ^263c23

經中所說五蓋，謂貪欲、瞋恚、睡弱、掉悔、疑。
於此中為並取三界所攝睡弱掉悔疑、為但取欲界所攝？
是無雜圓滿惡聚是五蓋，由經中說彼一向惡故。 ^263c25

偈曰：欲界中五蓋。 ^263c28

釋曰：於餘界不立五蓋，故唯欲界中有五蓋。 ^263c29

復有何因，立睡、弱二小惑為一蓋？
合掉悔亦爾。 ^264a1

偈曰：一對治食事，合二一。 ^264a2

釋曰：此二雙同一對治故、同食故、同一事故，故合為一。
經中說：睡弱一食一非食。
何法是睡弱蓋食？
有五種法，謂惓、不安、頻申、不節食、心沈下。
何法非睡弱蓋食？
謂光明想。彼事亦一，謂此二小惑能令心沈下。
掉悔二小惑亦說同一食同一非食。
何法是掉悔蓋食？
有四法，親屬覺、國土覺、不死覺、數憶昔所更事，謂遊戲安樂給侍。
何法非掉悔蓋食？
謂奢摩他。此二亦同一事。
何以故？此二同能令心不寂靜，是故同一對治食事故合二立一蓋。 ^264a3

若一切惑皆是蓋，云何唯說五為蓋？
偈曰：能破法聚起，疑故。 ^264a13

釋曰：由貪欲、瞋恚蓋，戒法聚破壞。
由睡弱蓋，慧法聚破壞。
由掉悔蓋，定法聚破壞。
若定慧無則於四諦起疑惑心故，解脫、解脫知見破壞。
由此義故，說五為蓋。
於此執中與定法聚相違，掉悔蓋應在慧障前。
是故餘師說：如其次第能破定聚及慧聚。
何以故？經中說：若人修行定觀，怖畏睡弱；
若人修行簡擇法，怖畏掉悔。
有餘師釋蓋義有異。
云何釋？若人在六識行位，於可愛可憎相塵中，
由執相故，若在住位，是貪欲、瞋恚以彼為先因故起障。
初正欲入定相心、次若已入定，不如理修奢摩他毘鉢舍那故，
起睡弱、掉悔、疑，如次第障奢摩他毘鉢舍那，
故解脫、解脫知見不得成。
是故說五為蓋。 ^264a14

今應思此義，是遍行不同分界惑，見滅道所滅，
緣有流法為境，諸惑是時若觀察彼境，是時彼不滅。
是彼滅時，彼境不可觀察。
由此義，彼云何可滅？
非必定，唯由了別境界，諸惑得滅。
何為？由四種因，諸惑得滅。
何者為四？若約見諦所滅惑，由三因。 ^264a27

偈曰：由了別彼境，能緣境滅故，境界惑滅故。 ^264b4

釋曰：此中由了別彼境者，謂見苦集所滅惑，
能緣自地起，及緣無流法為境。
能緣境滅故者，謂遍行不同分界惑。
何以故？遍行同分界惑是彼境。
若所緣為境，惑滅能緣亦同滅，境界惑滅故。
彼滅者謂見滅。道所滅惑，緣有流境起。
何以故？緣無流境起惑是彼境界，此惑若滅，彼亦同滅。 ^264b5

修道所滅惑，云何得滅？ ^264b11

偈曰：對治起故盡。
釋曰：此惑品若是對治道起，此惑即滅。
何惑是所對治？何道是能對治？
最上上品惑是所對治，最下下品道是能對治。
此義後當廣說。 ^264b12

此對治有幾種？
偈曰：滅持能遠離，厭惡對治四，說次異。 ^264b15

釋曰：一滅對治，謂無間道。
二持對治，謂次此後道，由此道能持前道所得滅。
三遠離對治，謂解脫道後所有諸道，能令已斷滅惑至得遠相離故。
有餘師說：此即是解脫，此道能令惑至得最遠相離。
四厭惡對治，謂由此道觀察諸界所有過患，於中起厭離心。
復次四對治應如此次第。
一厭惡對治，謂緣苦集所修方便道。
二滅對治，即是前無間道。
三持對治，即是解脫道。
四遠離對治，謂勝德道。 ^264b16

若惑正滅，何處可滅？ ^264b25

偈曰：應除惑於自境界。
釋曰：何以故？諸惑若正滅，不可令與相續相離相應，處不可知故。
可令與境界相離，由此惑不能更緣境生。
若爾，未來煩惱可令與境相離。
若已過去，云何可令與境相離？
若汝言由了別境界，此惑可令相離。
此義不必可定，是故應說此義。
有幾量應說此惑已滅？
若惑依自相續生，由至得斷絕。
若惑依他相續生，一切色及一切無染污法能緣彼等為境，
自相續惑滅故，說彼永所遠離。 ^264b26

若爾，遠義有幾種？
偈曰：相異對治故，各處別時故，四大戒處所，世二如遠義。 ^264c6

釋曰：相遠者，譬如四大，由相不同故，雖共生說互相遠。
對治遠者，譬如戒於破戒，破戒於戒亦爾。
處遠者，最相去遠法，由處各別故說名遠，譬如東西海。
時遠者，譬如說過去未來為遠。 ^264c8

此二於何世遠？於現世。
若無間已滅及向生，於現世云何遠？
由世別異故遠，不由久已滅及久方生。
若爾，亦應立現世為遠。
不爾，由約功能故說遠。
若爾，無為近義云何成？
於一切世中有至得故。
若爾，於過去未來亦應如此，虛空復云何？
若爾，過去未來更互遠，現世所隔故，現世於二近故成近，無為法無隔故近。
若爾，過去未來於現世近故，應具二義。
若作此執，是義可然。
於法自體相未來世遠，未得至故；過去已謝滅故遠。 ^264c12

由急恒修故，進勝道諸惑滅，亦漸漸轉勝，為不爾？
無如此。何以故？ ^264c21

偈曰：諸惑同一滅。
釋曰：彼惑若應滅，此道若是彼滅道，由此道彼則同一滅。 ^264c23

偈曰：重得彼永離。
釋曰：有幾時中重得說於六時？ ^264c25

何者為六？
偈曰：對治生、得果、練根六時中。 ^264c26

釋曰：對治生者，此義中謂解脫道。
得果者，謂四沙門果。
練根者，謂修增勝根道。
於此六時中，數得諸惑永離。
此得應如理知。有餘人於六時得，有餘人乃至二時得。 ^264c27

此永離於別別位中得永斷智名。
永斷有二種，一智永斷、二滅永斷。
智永斷謂無流智，滅永斷唯滅，合此名永斷智，於果說因故。 ^265a1

為一切滅悉是永斷智不？
說云何為？ ^265a4

偈曰：永斷九。
釋曰：云何九？ ^265a5

此中偈曰：欲界、初二部惑滅一。
釋曰：於欲界中初二部惑滅離，謂見苦集諦所滅惑為一永斷智。 ^265a6

偈曰：後二滅離二。
釋曰：於欲界見滅所滅惑滅離為二，見道所滅惑滅離為三。
如欲界相應見諦所滅惑，有三永斷智。 ^265a8

偈曰：上三亦爾。
釋曰：色無色界相應見諦所滅惑滅離，立三永斷智亦如此。
見苦集所滅惑滅離為一，見滅所滅惑滅離為二，見道所滅惑滅離為三。
如此三界見諦所滅惑滅離，成六永斷智。 ^265a11

偈曰：所餘下分色，一切惑滅盡，更三永斷智。 ^265a15

釋曰：下分惑滅離為一，色流滅離為二，
謂色欲永斷；一切流滅離為三，謂一切結滅盡永斷。 ^265a16

云何色無色界修道所滅惑滅離立為別永斷智，見諦所滅不爾？
修道所滅惑對治不同故。 ^265a18

如此九永斷智，於前，偈曰：六忍果。 ^265a20

釋曰：見諦所滅惑滅離為性，是八忍果。 ^265a21

偈曰：餘智果。
釋曰：下分惑滅離等三永斷智，是修道果，故說名智果。 ^265a22

若爾，云何說為忍果？
由忍是智伴類故，是故約忍說智事，譬如於王伴類說王事。
復次與智同果故。 ^265a23

偈曰：非至果一切，本定五或八。
釋曰：若約毘婆沙意判，一切九品永斷智是非至定果。
何以故？依此地能滅三界見修所滅二部惑故。
若論根本定果有五，謂色無色界相應惑滅離為性，一切欲界惑滅離是非至定果故。
大德瞿沙意云：八永斷智是根本定果。
何以故？此師意明，已離欲人若入四諦觀，
一切欲界見諦惑滅離，是見道果。
依此定成因，此定得無流相離果故，此永斷智屬此地果。
下分惑滅離但是非至定果，中間定應知如定。 ^265a26

若約無色定，偈曰：無色定果一。
釋曰：空遍入道果，是一永斷智，謂離欲色界永斷智。 ^265b7

偈曰：本三無色一。
釋曰：根本三無色定，唯一永斷智為果，謂一切結滅盡為果。 ^265b9

偈曰：聖道果一切。 ^265b10

釋曰：九永斷智皆是聖道果。
偈曰：世道二。 ^265b11

釋曰：若約世道論，下分惑及色界惑滅離，此二永斷智但是世道果。 ^265b12

偈曰：類爾。 ^265b13

釋曰：類智果亦有二，謂最後二。
偈曰：法智三。 ^265b14

釋曰：法智由通能對治三界修道所滅惑故，以最後三永斷智為果。 ^265b15

偈曰：二類，六五永斷智。 ^265b16

釋曰：法智類道以六永斷智為果，謂法忍法智果類智類道以五為果，
謂類忍類智果。由說類故，通攝忍及智。 ^265b17

云何不立一滅離為永斷智？
由安立忍果為滅故。 ^265b19

是故偈曰：得無流離故、損有頂分故、拔除二因故，斷智。 ^265b20

釋曰：若於滅中具有三因，可說為永斷智。
凡夫無有由無流得滅離，亦無損有頂分，是故凡夫所得滅不名永斷智。
若聖人有忍果滅，於此滅中乃至在苦類忍有無流永離至得，
未有損有頂分。於苦類智具有此二義，
無拔除二因義，見集所滅遍行因未滅故，
於餘法類智中具有三義，是故於此位中所有滅離得永斷智名。
此滅是智果，由前三因及第四因，說名永斷智。 ^265b21

偈曰：過界故。
釋曰：若人出離界，由離欲一切界故，得二結相離，彼說是第五因。
若於中與能緣彼為境別惑相離，此義可然。
此出離界不異拔除二因故，是故不須立出離界義為第五因。 ^265c1

何人得幾永斷智相應？ ^265c5

偈曰：無與一至五，在見位相應。
釋曰：凡夫人與永斷智無相應。
若聖人在見諦道中，乃至在集法忍，亦不與此相應。
於集法智與一相應，於集類智與二相應，
於滅法智與三相應，於滅類智與四相應，
於道法智與五相應，於道類忍亦與五相應，未離見位故。 ^265c6

偈曰：住修復與六，乃至與一二。
釋曰：若聖人在修位中，謂道類智等與六相應，
乃至未離欲欲界及已退，次從此位若至離欲欲界位，
或前或後，與一下分惑滅離永斷智相應。
若至阿羅漢果，更與一相應，謂一切結永斷智相應。
若退由色界上心惑，但與一下分惑永斷智相應。
若至離欲色界位，與二相應，謂與下分惑及色界惑永斷智相應。
若退，由無色界上心惑，亦但與此二相應。 ^265c12

何因唯阿那含及阿羅漢安立與一一永斷智相應，不立與多相應？ ^265c20

由此義。偈曰：算彼由離界，及至沙門果。 ^265c22

釋曰：由二種因計算，永斷智安立為一。
何者為二？由離欲諸界及得沙門果此二位中具有二因，是故合一切滅離立為一一永斷智。 ^265c23

復次何人捨幾永斷智及得亦爾？
偈曰：有人捨一二五六，無得五。 ^265c26

釋曰：捨一者，若從阿羅漢果退，及從離欲欲界退。
捨二者，阿那含人離欲色界已，後退離欲欲界。
捨五者，若人先已離欲欲界，後在道類智位。
何以故？此人得下分惑滅離時捨前五永斷智。
捨六者，若人次第修，由離欲欲界，如捨得亦爾。
有人得一，若人得未曾得。
有得二，若人退無色界離欲。
有得六，若人退阿那含果。
無退六還得五。論永斷智竟。
阿毘達磨俱舍釋論卷第十五
 ^265c27
