
other:: 
other:: 
###  5
摩訶僧祇律卷第十六
translator:: 東晉天竺三藏佛陀跋陀羅共法顯譯
明單提九十二事法之五
佛住舍衛城，廣說如上。
時有比丘在聚落中安居竟，來向舍衛城，欲禮覲世尊。
時有居士在聚落中作福舍，施四方僧一食。
此比丘來，居士見已，歡喜言：「善來大德！」
即敷床褥與水洗脚、給塗足油及非時飲、
夜燃燈明敷置臥具，安隱令寢。
晨起又給楊枝淨水，施以適身美食。
比丘食已，便作是念：「我遠來飢乏，今日得如是適身飲食，
且可小停消息四大，然後當往奉覲世尊！」
如是念已，晝在阿練若處住，暮則還舍。
檀越見之，如前歡喜，如是乃至三日。
檀越問言：「大德！今日在何處食？」
答言：「此間。」又問：「昨日何處？」
亦言：「此間。」又問：「先日何處？」
又言：「此間。」檀越嫌言：「我家窮儉，自力於此為四方僧作一食施處，
大德不應久停。若我家豐饒，當自恣施一切僧。」
比丘念言：「檀越出此恨聲，我自當去。」
於是漸行前至佛所，稽首禮足，却住一面，
佛知而故問：「汝在何處安居？」
答言：「在某聚落。」「發來幾時？」
答言：「爾許。」時佛問比丘：「有何因緣道里不遠，來日經久？」
比丘即以上事具白世尊。
佛言：「此事不可。汝云何以身口故，為檀越所嫌？
從今日施一食處，比丘不得過一食。」 ^351b7

復次佛住舍衛城，爾時有比丘在聚落中夏安居訖，
來詣舍衛，欲禮覲世尊。
時有檀越，在聚落中作福舍，施四方僧一食。
是比丘行過此舍，供給所須，如前所說。
比丘食已而出，風病發動，自念：「我不能行，世尊制戒施一食處不聽過一食。
我今且住，但不受其食。」
念已即還入舍，檀越如初供給所須，比丘不受。
至明日復與前食，亦復不受，於是即去，
心念：「我到某村，當乞食。」
比丘至聚落，日時已過，即便失食，四大飢羸，
至世尊所，稽首禮足，却住一面。
佛知而故問，即以上事，具白世尊。
佛言：「善哉！善哉！比丘汝隨順正法信心出家，
少欲順行不為命故，世尊制戒護而不犯。」
佛言：「從今已後福德舍中，若病比丘，聽過一食。」
佛告諸比丘：「依止舍衛城住者盡集，以十利故與諸比丘制戒，
乃至已聞者當重聞。
若比丘施一食處，不病比丘應一食。
若過一食者，波夜提。」 ^351b29

比丘者，如上說。
施一食處者，世尊所聽。 ^351c17

食者，五種食，如上說。
不病者，身無疾患。
身有疾患不能進路，住食無罪。
若不病過一食者，波夜提。 ^351c18

波夜提者，如上說。
若十六間屋一間中，一家施一食處，若在我屋中宿者，我當與食。
若比丘為僧事、為塔事、自為事到一間中宿，
一食已欲料理事，事不了者，應到第二間中，宿食已當去。
若事復不了者，乃至十六間中宿食已，事訖當去。
若復不了，不得更食，當乞食。
乞食時當餘處乞，不得還從其家乞。
若復本作舍時，同村相助者，亦不得從乞。
當往餘村中乞食已，當即彼村中宿，宿已更來料理事。
若事不了，復得如上十六間中食。
若事不了者，復離去，隔一宿已，復來得食料理事。
若彼家遣女迎婦入新舍，作如是言：「我遣使往請師，
猶恐難得，何況今見而欲去！」
比丘爾時受請食者，無罪。
是故說。 ^351c20

佛住舍衛城，廣說如上。
爾時僧園民年年穀麥新熟時，供僧食。
云何年年新熟？稻熟時、麥熟時、豆熟時、
蘇油石蜜時，各取少許分置一處，擬供眾僧。
時園民語比丘言：「我當年年新穀熟時，施僧食。
若祇洹無人供日，唯願見語，我當設供，令僧自恣飽滿。」
爾時諸居士信心供養種種飲食，前食、
後食少有缺日，中間遇有一空日，便往語言：「長壽！
明日祇洹無供，汝先欲設供，今可及時。」
園民聞已，即詣祇洹頭面禮僧足，右膝著地，
合掌白言：「我園民某甲明日設供，請一切僧，唯願受請。」
僧即受請。爾時有長者，用舊錢五百，買得二牛，
得已欲試看，駕著車中打走，往返一由延。
車鞅急故，一牛即死。
便大憂惱，苦住不樂：「云何貴價買牛未用便死？」
有知識居士語言：「汝何故不樂如是？」
居士具說上事，即語言：「汝何以不作堅法？」
問云：「何堅法？」答言：「堅法者，汝往詣祇洹，請僧持此肉供飯眾僧。」
彼人聞已，即到祇洹，入僧中頭面禮僧足，
胡跪合掌，作如是言：「我某甲明日請僧薄設微供，願受我請。」
有舊知識比丘，即往語言：「汝不解請法，何不先語我？
我當教汝請僧。」彼即答言：「阿闍梨！
我五百舊錢買得二牛，一牛已死。
我今欲以此牛肉作堅法。」
比丘言：「僧已受人請。」
檀越言：「我已作食，今當云何？」
知識比丘言：「我今教汝，更往白眾僧：『我請僧明日前食。』
若問汝：『作何等前食？』
汝當答言：『作麥飯肉段。』」
教已即往到僧所，頭面禮足，胡跪合掌，
作如是言：「我某甲請僧，明日設前食，願受我請。」
比丘問言：「汝作何等前食？」
答言：「作麥飯肉段。」
語言：「長壽！汝明日清旦早辦。」
答言：「爾！願諸尊者，明旦早來。」
即便還家，通夜煮肉作種種飲食。
清旦敷置床褥，漉淨水已，往白僧時到，僧著衣持鉢來到其家。
次第坐已，檀越自下種種美食，自恣飽滿，即還精舍。
園民作是念：「阿闍梨是一食人，當須早食。」
通夜辦具種種飲食，敷置床褥，漉淨水已。
往到祇洹，頭面禮僧足，胡跪合掌白言：「時到。」
爾時諸比丘以前食飽滿故，雖見請至，猶如不聞。
時園民念言：「甚奇！
甚奇！諸阿闍梨是一食人法，應飢想。
今聞請食，猶如不聞。
若外道聞請食者，便捉三奇杖軍持，在前而去。」
如是第二、第三讚歎已，諸比丘方起，仿佯大小行，
嚬伸緩帶威儀，安詳往到其舍，次第坐已，
園民手自下食，滿杓而與，上座舉手現少著相。
園民復作是言：「諸阿闍梨是一食人，於此種種食中都無貪想。」
園民作是念：「若上座食少，下座應食多。」
如是第二、第三，乃至年少，復作是言：「阿闍梨是一食人，於此飲食都無貪想。」
爾時下座中有一晚學摩訶羅，作如是言：
「我等今日不為食來， " resp=為汝意故來，我等已於餘處飽食竟。
汝若不信者，看我脚上肉汁。」
園民聞已，心中不悅，即棄食器置地而嫌恨言：
「諸阿闍梨先受我請，云何復於餘處而食？」
心嫌不止，即往佛所，頭面禮足，却住一面，
白佛言：「云何諸比丘先受我請，而於餘處食？」
佛即為園民隨順說法，示教利喜已，即白佛言：「世尊！
我供僧餘食當置何處？」
佛言：「汝到某甲池上淨掃治地，持食置彼。
波斯匿王與彌尼剎利共鬪不如，軍今退還，
當於彼住，汝可以此食上之。」
王來入池洗浴更著新衣，即持向者種種飲食，奉獻大王并及將士。
於飢渴中來，得是種種飲食，皆大歡喜，
勅令賞賜種種珍寶，園民現得善利喜慶無量。
佛言：「呼彼食比丘來。」
即呼來已，佛問比丘：「汝云何先受人請，而於餘處食？
比丘汝不知耶？如人所事宅神樹神，若欲餘行，
先當食主人食已，然後餘行。
汝等不隨順行，先受人請而於餘處食，從今以後不聽處處食。」 ^352a5

復次佛住舍衛城，廣說如上。
世尊五事利益故，五日一行諸比丘房，
見有病比丘，佛知而故問：「比丘！
汝所患何等，今為增損？」
答言：「我患苦無損，我先得數數食時，身得安樂。
世尊制戒不得數數食故，我病不損。」
佛言：「從今日聽病時數數食。」 ^352c15

復次佛住舍衛城，毘舍佉鹿母年年請僧飯食施衣。
時祇洹精舍有六十病比丘，來到其家，
毘舍佉鹿母言：「阿闍梨！
祇洹精舍有五百眾僧，今有何因緣，正有六十比丘來？」
諸比丘語優婆夷言：「世尊制戒不得處處食，
唯聽病者，是故諸病比丘來。」
毘舍佉鹿母言：「阿闍梨！
世人正以請食為限。
若食我食者，我當施衣。
若不食者我不施衣。
阿闍梨！此施衣時可往白佛，或有開聽。」
諸比丘以是因緣往白世尊，佛告諸比丘：
「毘舍佉鹿母是黠慧聰明，從今日聽施衣時。」 ^352c21

復次佛住舍衛城，爾時眾人勸化欲設大會，供養飯食九十六種出家人。
有至優婆塞所勸化索物者，優婆塞言：
「我欲作要，若使我諸師作上座者，當與汝物。」
勸化人言：「汝聽若有信向外道者，亦作是言：
『若使我諸師作上座者，當與汝物。』
我當云何得人人許其上座？
汝但與我物，我當某月某日在阿耆河岸上，
莊嚴其處施竪幢幡，行列寶樹間，敷妙座細軟快樂，
設供餚饍，作斯大會。
諸出家人中有先至者，即為上座。」
諸優婆塞以佛僧是良福田故，即便與物。
與物已，往尊者阿難所，頭面禮足具白上事：「尊者！
當以何方便，令諸比丘得為上座，使外道恥辱？」
尊者阿難即往佛所，頭面禮足，却住一面，以上因緣具白世尊。
諸勸化人辦具食已，請九十六種諸出家人，
復請波斯匿王及群臣太子，諸聚落主、
宿舊長者并薩薄主，至於某時，皆詣阿耆河上大會處，受我供食。
先前一日，佛告目連：「宜知是時。」
尊者目連即以神足，使河水瀑漲泡沫彌岸，
諸外道各作是言：「我當先渡，取第一坐處。」
諸外道各各通夜競縛 #CB01704;栰，
皆欲先渡，而水激急，適欲渡岸，還復漂還。
竟夜疲苦#CB01704;栰散壞，
沒溺寒凍，在於岸邊，向日而蹲，乃至食時無能渡者。
爾時祇洹精舍有人供僧，佛住待時。
諸比丘中有年少者，皆作是言：「世尊今出何乃太晚？
恐諸外道得上座處。」
爾時世尊時到，著衣持鉢威儀庠序，與大眾俱詣河上。
諸外道見已，各相謂言：「我等竟夜造諸方便，如是苦惱無能渡者。
此剃髮沙門，當云何渡？」
爾時佛告目連：「汝自知時，使諸比丘得安隱渡。」
爾時目連即以神力，造作七寶橋，種種雜寶以為欄楯，
上施寶縵七寶絞絡，羅覆其上，雨眾名花，
作眾伎樂，燒眾名香，香烟如雲。
諸外道見是橋已，皆大歡喜，各作是言：
「此諸沙門徐徐而來，我等當先渡，取第一坐處。」
即皆奔走競抄趣橋，各欲先渡。
足蹈橋上，皆悉墮水。
諸外道服飾三奇杖軍持等物，皆落水中隨流而去；
佛神力故，令無死者。
於是世尊與諸比丘威儀庠序儼然而進。
佛最在前，諸比丘次第而行，目連最後，隨進步處寶橋即滅。
佛與諸比丘渡已，佛告目連：「汝可使河還復如故，諸外道等各各方便乘 #CB01704;栰渡。」
佛既渡已，一切迴身而說偈言：
　　「先渡此岸眾，已渡生死海；
　　不為世流漂，正智渡彼岸。」 ^353a3

佛說偈已，安詳就坐，諸比丘亦次第坐，
諸外道後渡，在比丘下行而坐。
爾時檀越手自斟酌種種飲食，供養世尊及弟子眾。
爾時諸比丘心疑：「世尊制戒不得處處食，我等云何當復得食？」
即起白佛，佛言：「聽作施食法。」
應作如是言：「我今日得食，施與某甲比丘乃至沙彌尼，
彼於我不計，我當食。」
如是三說。爾時檀越各各念言：「誰應呪願？」
或有言：「尼乾子。」或言：「不蘭迦葉。」
如是外道等各云：「應呪願。」
爾時有多人言：「沙門瞿曇上座，法應呪願。」
爾時世尊在九十六種道中，不自高顯、
不輕他人，隨順呪願。
如《生經》中廣說。爾時世尊復廣為眾人隨順說法，
示教利喜，歡喜而去。
佛還祇洹，告諸比丘：「依止舍衛城住者皆悉令集，
以十利故與諸比丘制戒，乃至已聞者當重聞。
若比丘處處食，除餘時，波夜提。
餘時者，病時、衣時，是名餘時。」 ^353b19

比丘者，如上說。
處處食者，數數食。 ^353c6

除餘時者，病時。病者，熱病風冷，如是等病，
若食已更食，身得安隱，食者無罪。 ^353c7

衣時者，無迦絺那衣一月，有迦絺那衣五月，
彼衣中間得捨五戒無罪：所謂別眾食、
處處食，不白離同食處、畜長衣、離衣宿。 ^353c8

餘時者，世尊說無罪。 ^353c11

波夜提者，如上說。
比丘要當知日數應施食，知臘數憶所受持衣，別眾食病不病。
若人問：「今日幾？」不得逆問：「昨日是幾日？」
當知月一日、二日，乃至十四、十五日、月大、月小悉應知。
比丘清旦當作施食念：「今日得食施某甲，
某甲於我不計，我當食。」
如是三說。日日自憶，若干臘數。
當憶受持三衣及不受作淨施者，念別眾食。
若病、若不病，齊幾名為比丘食？
若麥飯三鉢他邏，若#CB00595;二鉢他邏、
若一鉢他邏，米作飯魚肉，若一鉢、若半鉢，
是中若得一一，是名比丘食。
若僧伽藍中作食，食未熟，若比丘受#CB00595;，
作#CB00595;漿飲，犯處處食，得波夜提。
若作施食法、若病，不犯。
若衣時者，二俱不犯。
若外有請家者，即名比丘食。
比丘爾時倩人迎食，迎食未至，比丘若受#CB00595;作#CB00595;漿送食至，
送食比丘若知戒相者，應小住。
待彼比丘作施食法己，然後授食。
若送食比丘不知戒相，便疾授食，不容作施食法者，
比丘爾時口中有食，應含食說施食法，以輕貿重故。
若比丘到一家，檀越語言：「阿闍梨！
今日當我家食。」此即名食處。
比丘作是念：「此食未熟，我今欲到餘家。」
爾時應白已去。若不白去，波夜提。
若彼間得五正食，五雜正食，食者，二波夜提。
處處食、離食處不白，若病、若作施食法，食者無罪。
衣時者，二俱無罪。
若檀越作如是言：「阿闍梨！
若無食時來我家食。」
比丘往到其家，作是言：「長壽！
我今日當此間食。」
優婆夷言：「善哉！正爾當辦。」
若食未熟，此比丘欲往餘家者，當白去。
若不白者，如上說得罪。
若比丘次行乞食到一家，檀越言：「今日此間請諸比丘食，
願阿闍梨亦受我請，勿復餘處食。」
若比丘受請者即名食處。
若乞食比丘受請已，作是念：「誰能受是重信施食？」
若欲捨去者，應白已去。
若不白去者，如上說得罪。
若比丘有大功德名稱，有眾多人送食來，
欲取諸檀越意，一切受請食者犯處處食，得波夜提。
若作施食法、若病，無罪。
若衣時者，二俱無罪。 ^353c12

有二比丘，各各別受一家長請，第一比丘語第二比丘言：「長老！
今日共到我檀越家食去。」
第二比丘應白已去。
若不白去者，如上說。
若第二比丘請者，亦如是。
比丘食處者，麥飯三鉢他邏、#CB00595;二鉢他邏、
米一鉢他邏。作飯魚肉，若一鉢半鉢，是中一一是比丘食。
若一家或得三升、或二升、或一升、半升，
如是眾多乞得，無罪。
若一家得三鉢他麥飯，#CB00595;二鉢他、
若一鉢他，米作飯魚肉若一鉢半鉢，餘處更不得取，此中何等是犯？
何等不犯？若粥初出釜畫成字者犯，若不成字者不犯。
一切菜、一切#CB00595;、一切餅、
一切果、非處處食、非別眾食、非足食，多積舍里，不犯。
是故說。 ^354a20

佛住舍衛城，廣說如上。
爾時有婆羅門請僧施食時，辦種種飲食訖，
漉淨水敷床褥已，作如是念：「阿闍梨是一食人，當須早食。」
即往到祇洹，頭面禮僧足，胡跪合掌，作如是言：
「我某甲請僧食，食具已辦，願僧知時。」
爾時比丘到時，著衣持鉢往到其家，次第坐已，
時婆羅門自手下種種飲食，自恣飽滿。
婆羅門復自持食，順行強勸，諸比丘皆言：「不用飽滿。」
諸比丘食訖，無緣者徑還精舍，有緣者過諸檀越。
檀越見已，歡喜禮拜問訊，作是言：「阿闍梨須前食不？
須果蓏不？須粥不？
若阿闍梨有所須者，我當作。」
比丘言：「我於某甲婆羅門家，食已飽滿。」
時檀越知比丘食時未過，作是言：「阿闍梨！
日故早，可持此餅還精舍食。」
比丘即授鉢與盛滿鉢餅，還到祇洹門間坐食此餅，復喚餘比丘共食。
時婆羅門自食訖，語其婦言：「以餘食餉諸隣近，
我欲往詣世尊所，禮覲問訊。」
遙見比丘在祇洹門間坐共食餅，見已往一經行比丘所，
問言：「此是客比丘耶？」
答言：「非也。」「是欲行比丘耶？」
答言：「非也。」又問：「是我家食比丘耶？」
答言：「是。」復問言：「作何等？」
比丘言：「婆羅門汝不知耶？」
答言：「不知。」「此比丘食少，更足令滿。」
時婆羅門心即不悅，作是言：「沙門釋子是實語人，而今不實。
不足言足，用言不用，不滿言滿。
此壞敗人，有何道哉？」
以心嫌故竟不詣佛，於是便還。
諸比丘聞已，往白世尊，佛言：「呼是比丘來。」
來已，佛問比丘：「汝實爾不？」
答言：「實爾。世尊！」佛言：「比丘！
汝云何食足已起，離坐而更食？
從今以後不聽食足已，離坐更食。」 ^354b4

復次佛住舍衛城，廣說如上。
爾時諸比丘噉菜言足，噉鹽言足，飲水已，皆名為足。
離坐處更不噉食，身體羸瘦。
諸比丘以是因緣，往白世尊，佛言：「從今已後，
聽食五正食、五雜正食，是名為足。」
爾時諸比丘在坐處，得少食已，名作足食，
更不復食，猶故羸劣。
諸比丘以是因緣，往白世尊，佛言：「一坐食，
五正食，五雜正食，自恣與，是名足。」 ^354c4

復次佛住舍衛城，爾時祇洹精舍有六十比丘病，
比丘迎六十分食，病比丘食殘不盡，棄著牆邊，烏鳥共噉鬪諍作聲。
佛知而故問：「比丘！
此眾鳥何以聲大？」
諸比丘白佛言：「有六十比丘病，為迎食分，
食不能盡，棄著牆邊，眾鳥諍此殘食故，出大聲耳。」
佛語諸比丘：「若病比丘食不盡者，聽看病比丘作殘食法已得食。」 ^354c12

復次佛住舍衛城，爾時看病比丘作殘食法，
食已猶故不盡，眾鳥共諍，如上說。
佛知而故問比丘：「眾鳥何以鬪諍？」
諸比丘白佛言：「看病比丘作殘食法，食已猶不能盡，
棄著牆邊，以是故眾鳥諍食作聲。」
佛言：「從今日聽一人作殘食，餘人盡得食。」
佛告諸比丘：「依止舍衛城者皆悉令集，
以十利故與諸比丘制戒，乃至已聞者當重聞。
若比丘食已足，起離坐，不作殘食，食者，波夜提。」 ^354c19

比丘者，如上說。
食者有五種：#CB00595;、飯、
麥飯、魚、肉。復有五雜正食，是名食。 ^354c27

足有八種：一者自恣足；二者少欲足；三者穢污足；
四者雜足；五者不便足；六者諂足；七者停住足；八者自己足。
自恣足者，檀越自恣與#CB00595;飯麥飯魚肉，
及雜正食，自恣勸食。
比丘言：「我已滿足。」
如是起離坐，不作殘食，食者，波夜提，是名自恣足。
少欲足者，檀越自恣與五正食，及五雜正食，
比丘動手現少取相，如是離坐已，不作殘食，
食者，波夜提，是名少欲足。
穢污足者，行食時淨人手疥瘡及諸不淨，
比丘見污之言：「不用過去。」
起離坐處，不作殘食，食者，波夜提，是名穢污足。
雜足者，淨人持乳酪器盛#CB00595;飯行，
比丘見已，惡之言：「不用過去。」
起離坐，不作殘食，食者，波夜提，是名雜足。
不便足者，淨人行食，比丘問言：「是何等？」
答言：「#CB00595;。」
比丘言：「此動我風病，我不便過去。」
如是起離坐，不作殘食，食者，波夜提。
若行飯時，比丘問言：「為堅軟？」
答言：「堅。」比丘言：「此硬米難消，我不便過去。」
若言：「軟。」比丘言：「此爛難食，我不便過去。」
若行肉時，比丘問言：「是何等肉？」
答言：「牛肉。」比丘言：「牛肉性熱，我不便下過。」
若言：「水牛肉。」比丘言：「冷性難消下過。」
若言：「鹿肉。」比丘言：「此肉風性下過。」
是名不便足，如是起離坐已，不作殘食，
食者，波夜提，是名不便足。
諂足者，淨人行五正食、五雜正食，比丘畏多，
口不言足，現手作相、若搖頭、若縮鉢作相，
起離座不作殘食，食者，波夜提，是名諂足。
停住足者，淨人行五正食、五雜正食，比丘言：「長壽！
莫先行飯摶恐觸足，當先下菜、鹽、冷水。」
如是起離坐已，不作殘食，食者，波夜提。
若作直月維那等指示現相不名足，是名停住足。
自己足者，比丘乞食至一家，放#CB00595;囊置一處，
從檀越乞水欲飲。
檀越作是念：「此比丘必當須#CB00595;。」
即問言：「須#CB00595;不？」
比丘作是念：「此檀越必欲家中取#CB00595;與我。」
答言：「須。」時檀越即捉比丘#CB00595;囊授比丘，
比丘以惜己 #CB00595;故，
便言：「置！置！」如是語已，起離坐，不作殘食，
食者，波夜提，是名自己足。 ^354c29

起離座者，離有八處：行、住、坐、臥、長床、坐床、
船、乘。 ^355b7

住者，比丘立食自恣與食，應立足中間。
若行若坐若臥，皆名離本處不作殘食，
食者，波夜提。行坐臥亦如是。 ^355b8

若比丘在長床上坐，自恣與食，若見上座、
若和上、阿闍梨來，不得起離坐避，得曳身不離床移避，
若床脚折者，即名離本處。
若不作殘食，食者，波夜提，是名長床坐。 ^355b11

床者，若比丘在獨坐床上座，自恣與食。
若坐方覺背後有塔、若僧、若和上、阿闍梨，應不離床迴身。
若雨者，當持傘蓋覆上。
若無蓋者，得合床舉著覆處，若舉時到地，即名離本處。
若不作殘食，食者，波夜提，是名坐床。 ^355b14

船者，若比丘在船上自恣與食，若船築岸、
若觸木石、若迴波，比丘身離本處，不作殘食，
食者，波夜提。 ^355b19

乘者，若比丘在乘上自恣與食，若乘上坂、
下坂、若乘飜身離本處，不作殘食，食者，
波夜提，是名乘。 ^355b21

有五非法不名作殘食。
何等五？離處、離食、離境界、離申手、離語。
離處者，若為作殘食，比丘行時與噉食，
住時、坐時、臥時，說殘食法，是不名作。
如是住坐臥時與噉食，行時、住時、坐時，
說殘食法，是名離處。
離食者，不與噉作殘食，即便說與，不名作，是名離食。
離境界者，食放地作殘，非手中，不名作，是名離境界。
離申手者，舒手外作殘食，非申手內，不名作，是名離申手。
離語者，口不作是言：「我手中鉢中食，我今一切不須，是殘食與長老。」
是名離語，不名作，是名五非法，不成作殘食。 ^355b24

有五如法，名如法作殘食。
何等五？不離處、不離食、不離境界、不離申手內、不離語。
不離處者，若為作殘食，比丘行時與噉，
即行時說殘食法，是名作。
如是住時、坐時、臥時亦如是，是名不離處。
不離食者，噉食已即說殘食法與，是名不離食。
不離境界者，在手中作殘食，非在地，是名不離境界。
不離申手者，申手內作殘食，非申手外，是名不離申手。
不離語者，為噉已作是言：「我手中鉢中所有飯食，
我今一切不須，是殘食與長老。」
是名不離語，是名五如法作殘食。 ^355c5

若成就五非法，盡命不得作殘食食。
何等五？於處不善、於食不善、於境界不善、
於申手不善、於遮不善。
處不善者，不知行時食行足、住時食住足、
坐時食坐足、臥時食臥足，是名處不善。
食不善者，不知五正食、五雜正食是足，
餘者非足，是名食不善。
境界不善者，不知在手中者是足，在地者不足，是名境界不善。
申手不善者，不知在申手內是足，申手外是不足，是名申手不善。
遮不善者，不知遮是足，不遮是不足，是名遮不善。
如是成就此五非法，盡命不聽作殘食食。 ^355c16

若成就五如法，聽盡壽作殘食食。
何等五？善處、善食、善境界、善申手、善遮。
善處者，知行時食行足，知立時食立足，
知坐時食坐足，知臥時食臥足，是名善處。
善食者，知五正食、五雜正食是足，餘者非足，是名善食。
善境界者，知食在手中是足，在地非足，是名善境界。
善申手者，知申手內是足，申手外非足，是名善申手。
善遮者，知遮是足、不遮非足，是名善遮。
成就此五法，盡命聽作殘食食。 ^355c26

若比丘持食來欲作殘食時，即於鉢上椀中作殘者，
正得椀中名作殘食，鉢中食不名作。
若椀中食汁流入鉢中，得俱名殘食。
若比丘並兩鉢索作殘食，若前人正食一鉢中食者，正一鉢得作殘食。
若二鉢上若餅若菜通覆鉢橫上者，二俱得名作殘食，餘種種器亦如是。
若比丘食足已，往檀越家，主人言：「阿闍梨！
能食餅不？」答言：「我食已足。」
知法優婆塞作是言：「某甲家有比丘未足，
若須食者，我當往作殘食法。」
比丘若須者，應答言：「可爾。」
檀越淨洗器，盛滿中種種美食，比丘受取持好細#CB00626;裹，
莫使外塵土得入，著淨人手中，作是言：「汝去作殘食已持來。」
淨人持食，到彼比丘所，作如是言：「尊者！
我家中有食未足食比丘，願尊者為我作殘食。」
彼比丘應淨洗手，受此食已，語淨人言：「汝近我邊在申手內立。」
比丘於彼鉢中食一口已，作如是言：「我手中器中所有食，
一切不須，作殘食與汝。」
淨人持來授與比丘，比丘得食。
若更有餘已足，比丘須者亦得共食。
若國土少比丘處，比丘食已，有大檀越持種種飲食至，
比丘已起去，當云何？
若彼間有直月維那、諸知事人、未食足者，當從彼人邊作殘食。
若彼已食足，若上座未足者，當於上座邊作殘食。
若上座羞，不能人中作者，當合坐舉，上座至屏處作殘食。
若上座已足者，有客比丘來者，當問：「長老！
今日自恣足未？」若客比丘答言：「我未得夏安居，云何得自恣足？」
當知是人不知律相，更應問：「汝食未？」
若言：「已食。」復問：「檀越自恣與不？」
若言：「長老何處得自恣食？
水菜尚不足，況復餘食。」
當知是不足，應從彼比丘作殘食法。
若言：「我檀越家自恣與食。」
當知已足，僧應作方便，不應破檀越善心。
若眾中有大沙彌，將至戒場上，與受具足，
教作殘食法已，然後當食。
若比丘食五雜正食，離五正食作殘食，是不名作。
若不足，更食者無罪。
若足起離坐更食者，得越毘尼罪。
若比丘食五正食，離五雜正食作殘食，不名作。
若不足，食無罪。若食足離坐更食者，波夜提。
若比丘離五正食、離五雜正食，作殘食者，不名作殘食。
不足更食者，無罪。
若足起離坐更食者，得越毘尼罪。
若比丘食五正食、五雜正食作殘食，是名如法作殘食。
若食未足，更食無罪。
若足起離坐，更食犯罪。
此中何者犯？何者非犯？
若一切粥新出釜畫不成字，一切果一切菜、
非別眾食、非處處食、非足食、多積屋裏，不犯。
是故說。 ^356a6

佛住舍衛城，廣說如上。
爾時阿難有二共行弟子：一名滿荼，二名阿毘耆。
共尊者大目連二共行弟子：一名阿闍都，
二名舍舍都，各各作如是言：「誰多聞？
誰辯才？」時阿難共行弟子辯才利根，目連弟子論議不如，行住坐臥常隨逐左右伺求其短。
或時二人同受一請，時尊者目連弟子得餅，
食半持半出外語阿難弟子，如是言：「長老！
汝欲食餅不？」問言：「汝何處得餅？」
答言：「我於彼食處持來。」
即便取食。食已便作是言：「長老！
汝犯罪。」問言：「何等罪？」
答言：「世尊制戒不聽比丘食足已離坐，不作殘食法更食。」
阿難弟子言：「汝云何欲中我不作殘食法，而教我食？」
目連弟子言：「汝前論議時，何故以辯才強折辱我？」
遂共諍競，往世尊所，頭面禮足，却住一面，
以上因緣，具白世尊，佛語諸比丘：「於意云何？
我為諸聲聞說九部法，所謂《修多羅》、《祇夜》、
《授記》、《伽陀》、《優陀那》、《如是語》、《本生》、《方廣》、《未曾有》，
諸聲聞聞說此九部法已，為欲使諸弟子論議諍勝負耶？」
答言：「不也。世尊！」佛語諸比丘：「若不爾者，
我為諸聲聞說此九部法，欲使諸聲聞如說修行不？」
答言：「如是。世尊！」時二比丘即於世尊前，
相向悔過，佛言：「不得自恃知法輕他，亦不聽知比丘食已足，
不作殘食法，強勸令食。」
佛告諸比丘：「依止舍衛城住者皆悉令集，
以十利故為諸比丘制戒，乃至已聞者當重聞。
若比丘知彼食已足，離坐不作殘食法，
欲惱故勸食者，波夜提。」 ^356b24

比丘者，如上說。
知者，若自知、若從他聞。 ^356c22

食者，五正食、五雜正食。
足者，有八種，如上說。 ^356c23

離本處者，八種，如上說。
惱者，觸擾前人欲使不樂。 ^356c24

不作殘食者，五非法成就不名作殘食。
五法成就名如法作殘食。 ^356c25

強勸食，食者，波夜提。
波夜提者，如上說。 ^356c26

五非法成就，比丘盡命，不得作殘食食。
五法成就，盡命聽作殘食食，中間廣說如上。
乃至足不足想勸食，越毘尼罪。
不足足想勸食，越毘尼罪。
足作足想勸食，波夜提。
不足不足想勸食，無罪。
此中不犯者，一切粥初出釜畫不成字、
一切果一切菜，是不犯。
是故說。 ^356c27

佛住舍衛城，廣說如上。
爾時尊者阿那律一切糞掃，糞掃鉢、糞掃衣、
糞掃食、糞掃革屣。
云何糞掃鉢？比丘破鉢滿五綴擲棄者，
阿那律取已，更綴受持，是名糞掃鉢。
糞掃衣者，里巷中棄弊故衣，取淨浣補染受持，是名糞掃衣。
糞掃食者，若他棄祠祀鬼神食，是長老自取食，是名糞掃食。
糞掃革屣者，諸比丘所著革屣斷壞棄者，
拾取更補治著，是名糞掃革屣。
是長老時到著衣持鉢入城欲乞食，初入城門見一婦女，
挾筐持飯，持草牛屎并火祭祀之具而出，
是尊者見已，作是念：「此中可有得食理，
於我為樂，當更求。」
即便捨去，從巷至巷，遍無所得。
到池水邊，還見前婦人灑掃塗地，敷淨草安置祭具祭祀已訖。
以飯灑散四邊，作如是言：「賢烏來食！
賢烏來食！」爾時尊者在一樹下立，尊者威神力故，眾烏無來食者。
時此婦人見尊者已，作如是言：「汝如瞎眼烏，常隨逐人。」
婦人罵已即還。時尊者收拾祭食還向精舍，
諸比丘見已，更相謂言：「是尊者求食極苦難得。」
諸比丘問言：「尊者得食不？」
答言：「得，但彼中有多過，不甘。」
即問：「有何過？」答言：「如是！
如是！」諸比丘聞已，往白世尊：「此罵女人為得幾罪？」
佛言：「得多罪。」比丘復問：「齊幾為多？」
佛語比丘：「此女人五百世中常作瞎眼烏，一切受身皆當餓死。」
佛言：「呼阿那律來。」
即呼來已，佛問阿那律：「汝實爾不？」
答言：「實爾。」佛語阿那律：「汝雖欲少事，從今日不聽不與自手取。」 ^357a5

復次佛住舍衛城，爾時世尊制不得自手取，
諸比丘聞已，水及齒木皆從人受，有淨人者便得，無淨人者苦不能得。
爾時世尊為大眾說法，有比丘自聞口邊臭，
在眾人下風而坐，不欲令口臭氣熏諸梵行人。
佛知而故問：「比丘何故在彼坐？
如瞋恨人。」諸比丘白佛言：「世尊制戒不授不得取，
諸比丘水及齒木，皆從人受。
有淨人者得，無淨人者苦不能得，口中氣臭恐熏諸梵行人故，
在下風而住。」佛言：「從今日聽除水及齒木。」
佛告諸比丘：「依止舍衛城住者皆悉令集，
以十利故與諸比丘制戒，乃至已聞者當重聞。
若比丘不與取，著口中除水及齒木，波夜提。」 ^357b4

比丘者，如上說。
不與者，他不與，不從前人受，著口中食者，除水及齒木。
水有十種，如前說，若水濁者應受。
若水性黃色者飲無罪。
齒木者有二種：一、擗，二、團。
若比丘口中有熱氣生瘡，醫言：「應嚼齒木咽汁。」
者，應當受。 ^357b16

除水及齒木，世尊說無罪。
波夜提者，如上說。 ^357b21

食上、樹上、井中、屋上、淨厨、器受非器受、
床、船、乘、心念受、道路。 ^357b22

食上者，若食時敷床、若長板、若甘蔗束、
若蘿蔔束、若穀豆囊上、敷種種坐床褥覆上。
比丘坐時不應動身，不應問。
若動若問：「此是何等？」
是名不淨。若比丘食時，風吹塵來坋鉢下草、
不坋食者得食，草葉當受。
若坋草葉及食者，一切更受。
比丘食時，若牛、若駱駝等行，脚下塵來坋，不污食者得食。
坋草葉者，當更受。
若坋草葉及食者，一切更受。
若畜生振身塵來，若作意受者，得名為受。
若眾鳥塵來亦如是。
若比丘食時，女人行衣曳地塵起來坋，亦復如是。
若淨人行草葉時，比丘應語言：「懸放。」
若行鹽果菜，應語：「懸放。」
若淨人行果墮草上，即轉去者，不名為受。
小停者，得名為受。
果堅者得取洗，噉爛者不應取。
若淨人行#CB00595;抖擻 #CB00595;器，
#CB00595;坋墮器中，若作意受者，即名為受。
若不作意者，當更受。
若淨人持器行#CB00595;，
器墮比丘鉢中，即墮時以手撥去者，器故名淨。
若停須臾，即名不淨。
若是銅器者，當淨洗用。
若是木器膩，入中當棄。
若膩不入者，得削用。
若行飯時，抖擻器飯迸空中來，比丘作受意者，即名為受。
若不作受心者，當更受。
行酥乳酪肉菜醬等，亦復如是。
若作五年大會時，佛生日、得道日、轉法輪日、
阿難大會時、羅睺羅大會時，若淨人難得，
比丘應到菜聚邊受菜，行鹽#CB00595;飯亦如是。
若淨人舉不離地，亦得名為受，但非威儀。
比丘應語淨人：「汝舉離地授我。」
若淨人小不能舉者，應言：「汝稍稍分授我。」
受羹餅飲食時，亦復如是。
若受酥瓶時，繩著地者應語：「合是繩舉。」
若淨人小不能舉者，應教：「稍稍減授我。」
如是一切若鐺鑊熱不得受者，當以兩木橫置地，
比丘脚躡上，當作是言：「受！
受！」是名食上。 ^357b23

樹上者，淨人樹上食果，比丘言：「與我果。」
淨人即搖樹落果，墮比丘器中者，得名為受，但非威儀。
如是，若以脚、若以手、若以口下果時，果觸枝葉，
比丘當更生心言：「受！
受！」得名受。若繩繫懸下，若脚、若手放繩下時，
若觸枝葉者，亦當言：「受！
受！」是名為受。若淨人食 #CB00595;豆時比丘欲得，
即從索，作是言：「與我#CB00595;豆。」
淨人不欲與，比丘擗淨人手，瀉著衣裓中言：「受！
受！」得名為受，但非威儀。
獼猴樹上噉果，比丘欲得果，語獼猴言：「與我果。」
獼猴動樹下果，比丘以器承取。
墮器中者，得名為受，但非威儀。
如是，若手、若脚、口中下果時，若#CB00253;枝葉，
當更生心言：「受！受！」
得名為受，是名樹上。 ^357c26

井中者，若比丘在阿練若處住，井水滿，無淨人。
比丘自抒井，有比丘言：「時到，可出食。」
井中比丘言：「我若出者，水更還滿。
我欲此間食，可下食來。」
淨人應盛飲食著一器中，以繩紐繫下。
食時，井底比丘應語淨人言：「下繩手捉。」
若井腹邊有生草木者，應教令避之。
下至井底已，比丘應一手挽繩、一手承捉，
作是言：「受！受！」是名受。
若井水清者，自得取飲。
若濁者，語淨人言：「持新淨瓶紐繫下水。」
如上說，是名井中。 ^358a10

屋上者，若比丘在阿練若處住，無淨人，比丘自覆屋。
有比丘語屋上比丘言：「食時至，可下食。」
比丘言：「廢作上下亦復難，欲此間食，可上食來。」
語淨人言：「持食著器中上。」
比丘下長竿拘，語淨人：「著是拘上。」
作是言：「受！受！」是名受。
下繩亦如是，是名屋上。 ^358a19

淨厨者，若新作僧伽藍，不應在東廂北廂作厨屋，
應在南廂西廂作厨屋，應開風道，通利水道，出盪滌 #CB01435;水。
厨屋中當作食棧。
作食時，若淨人小者，比丘得自淨洗銅釜鑊著水已，
應語淨人：「汝知洗米。」
若淨人小不能作者，得捉手教，洗教瀉抒飯。
若食器不覆者語令覆。
若無淨人者，若有淨席、淨 #CB00626;、
淨板，得自覆，但懸放覆上。
若曬穀時，比丘在穀上行者，當脚處使淨人#CB01672;去。
若師子虎狼逐，女人欲心逐，比丘捨走不看，雖蹈無罪。
若穀聚天雨者，當使淨人覆。
若無淨人者，淨席得遙擲覆上，得捉淨塼石擲鎮上。
若新作僧伽藍，淨厨裏有種種物，有淨油、
有七日油，或#CB00595;瓶、
石灰瓶、鹽瓶、草屑瓶、石蜜瓶、埿瓶、苷蔗束、
竹束、脯束、染樹皮束，淨屋中在一處，比丘語比丘言：「汝取七日油來。」
比丘誤捉淨油來，比丘雖遙見知是淨油，
不得即語，恐其驚懼破器物故。
待來至已問言：「長老！
是何等油？」答言：「七日油。」
當語：「置！置！」不得名字，得作七日受持。
若言：「長老！汝取淨油來。」
比丘誤持七日油來，不得即語，應待來至已問言：「長老！
是何等油？」答言：「淨油。」
當語：「置！置！」故名七日油。
如是語：「取石灰瓶。」
誤持#CB00595;瓶；語：「取屑末瓶。」
誤持鹽瓶；語：「取埿瓶。」
誤取石蜜瓶；語：「取竹束。」
誤取苷蔗束；語：「取染樹皮束。」
誤持脯束來，廣說如上。
比丘語比丘言：「長老！
汝往審悉看灰瓶已，持來。」
此比丘往，內手瓶中把#CB00595;，
看此瓶故是淨，若把#CB00595;還著瓶中者即名不淨。
如是屑末瓶、埿瓶亦如是。
若言：「汝審悉看竹已，持來。」
比丘往拔苷蔗，看時故是淨，若還刺束中舉束不淨。
如是脯束亦爾。若淨厨屋破穿漏，語淨人言：「出厨裏一切物。」
出已當塞鼠孔，掃地用拒磨埿之，壁底作塼埵，
以次大者在下、小者著上。
比丘得在中央立，指示安置乳酪、酥、油、
蜜、石蜜、鹽，不得見厨屋壞而不治，當隨法律治事，是名厨屋。 ^358a25

器受非器者，一切葉若捲者是器，舒者非器。
若盤有緣深沒穬麥者，名為器。
若床、若坐床繩，緻織者是器，若希織者非器。
船，在水中非器，在岸上者是器。
若車，駕牛時非器，無牛時是器。
若比丘乞食時，店肆家以斗盛#CB00595;與比丘，
斗瑣連諸升，或五升、四升、三升、二升、一升相連，
比丘爾時應語施主言：「解後升令相離已授我。」
若瑣不可得解者，比丘當從索葉已，令瀉葉上受，是名器受非器受。 ^358c2

床受者，若比丘床上坐、若禪、若眠，淨人持食來著抱中，若覺者即名受。
若不覺者，覺時欲食者，當從淨人更受。
若不欲食者，當自捉已，授與淨人。
如是著床上，懸床邊亦如是。
若比丘棧閣上有淨食、若衣鉢，取衣鉢時動淨物，一切盡不淨。
若堅不動，無罪。若比丘衣架上，有酥瓶、
油瓶，比丘取衣時，動者亦如是，是名床。 ^358c11

船者，船上載十七種穀，穀上敷籧篨，若席覆上，
比丘得在上坐，不應名字。
若名字者，是名不淨。
若此船卒為風吹、若下流、若迴波漂船上岸者，一切皆不淨。
若繩、若竹篙不離水者是淨，是名船。 ^358c18

乘者，若大車上載十七種穀，穀上敷籧篨席覆上，
比丘在上坐，不應字名，字名者，即不淨。
若小車上有淨物、若衣鉢，若比丘取衣鉢時動淨物者，一切不淨。
應語淨人：「與我取衣鉢。」
不得以牛作淨。上時應使淨人先上，然後比丘上。
下時比丘先下，淨人後下。
若載下坂時，車翻離地離牛，一切皆不淨。
若下坂，若車翻，牛身及繩尾不離車者，
一切是淨，是名乘。 ^358c23

心念受者，有登瞿國，是邊地邪見人，惡比丘故不授食。
爾時當滿荼邏規地作相，若葉弊鉢下，
遙作是言：「受！受！」下時覺、墮鉢中時不覺，
得名為受，但非威儀。
墮時覺、初下時不覺，得名為受，但非威儀。
下時、墮鉢中時盡覺，是名善受。
若比丘乞食時，若烏鳥墮肉叚比丘鉢中，
下時覺、非墮時，是名為受，但非威儀。
墮時覺、非下時，是名受，但非威儀。
下時覺、墮時覺，是名善受，是名心念受。 ^359a2

道路者，若比丘欲共商人行，語商人言：「借我淨人。」
答言：「可爾。」臨發時，便言：「我無淨人，有牛，尊者須者當取。」
使淨人長囊盛種種糧食，計日日食分，
作一齊已，紐結著牛上，至食時，當使淨人取。
若無淨人者，一人挽紐，一人承取，口言：「受！
受！」是名受。若囊中糧食盡，道里未至所在者，
當解囊淨浣已，更求糧食著囊中，紐結如前。
在道行時，當隨時與牛食著涼處，不得使苦惱。
到已牛還本主。若比丘隨道行，過苷蔗園邊。
從守苷蔗園人乞，作如是言：「長壽！
施我苷蔗。」答言：「尊者自取。」
比丘言：「長壽！我不得自取。」
又復言：「若欲食者便自取，若不欲食者便去。」
比丘爾時以繩紐繫好苷蔗著牛頭，作如是言：「知是眾生。」
苷蔗園邊有火聚，即驅牛行過火，不使燒牛。
使苷蔗得作淨已，一人扶舉牛頭，一人解紐，
作是言：「受！受！」是名為受。
蕪菁根亦如是。若牛食蕪菁根時，比丘捉牛頭頓遜：「受！
受！」得名為受，但非威儀。
比丘隨道行時，淨人邊合囊受 #CB00595;，
繩未離地，得名為受，但非威儀。
當教合繩授，是故說。
摩訶僧祇律卷第十六
 ^359a10
