
fen:: 
di:: 瑜伽師地論卷第八
author:: 彌勒菩薩說
translator:: 三藏法師玄奘奉　詔譯
本地分中有尋有伺等三地之五
zhang:: 
###  6章 雜染等起施設建立(三雜染)

復次，云何雜染施設建立？
謂由三種雜染應知。
何等為三？一、煩惱雜染，二、業雜染，三、生雜染。
jie:: 
####  1節 煩惱雜染
 ^313a19

煩惱雜染云何？嗢拕南曰：
　　自性、若分別、因、位、及與門、
　　上品、顛倒攝、差別、諸過患。 ^313a21

當知煩惱雜染，由自性故，分別故，因故，
位故，門故，上品故，顛倒攝故，差別故，過患故。
解釋應知。
xiang:: 
#####  1項 煩惱自性
 ^313a24

煩惱自性者，謂若法生時，其相自然不寂靜起；
由彼起故，不寂靜行相續而轉，是名略說煩惱自性。
xiang:: 
#####  2項 煩惱分別
 ^313a27

煩惱分別者，或立一種。
謂由煩惱雜染義故。
或分二種。謂見道所斷、修道所斷。
或分三種。謂欲繫、色繫、無色繫。
或分四種。謂欲繫記無記、色繫無記、無色繫無記。
或分五種。謂見苦所斷、見集所斷、見滅所斷、
見道所斷、修道所斷。
或分六種。謂貪、恚、慢、無明、見、疑。
或分七種。謂七種隨眠：一、欲貪隨眠，二、
瞋恚隨眠，三、有貪隨眠，四、慢隨眠，五、無明隨眠，
六、見隨眠，七、疑隨眠。
或分八種。謂貪、恚、慢、無明、疑、見，及二種取。
或分九種。謂九結，一、愛結，二、恚結，三、慢結，
四、無明結，五、見結，六、取結，七、疑結，八、嫉結，
九、慳結。或分十種。
一、薩迦耶見，二、邊執見，三、邪見，四、見取，
五、戒禁取，六、貪，七、恚，八、慢，九、無明，十、疑。
或分一百二十八煩惱。
謂即上十煩惱，由迷執十二種諦建立應知。 ^313b1

何等名為十二種諦？
謂欲界苦諦、集諦，色界苦諦、集諦，無色界苦諦、集諦。
欲界增上彼遍智果，彼遍智所顯滅諦、
道諦；色界增上彼遍智果，彼遍智所顯滅諦、
道諦；無色界增上彼遍智果，彼遍智所顯滅諦、道諦。
此中於欲界苦、集諦、及於欲界增上滅、
道諦、具有十煩惱迷執。
於色界苦、集諦，及於彼增上滅、道諦，除瞋，有餘煩惱迷執。
如於色界，於無色界亦爾。
於欲界對治修中，有六煩惱迷執。
謂除邪見、見取、戒禁取、疑。
於色界對治修中，有五煩惱迷執。
謂於上六中除瞋。
如於色界對治修中，於無色對治修中亦爾。
如迷執，障礙亦爾。 ^313b17

薩迦耶見者，謂由親近不善丈夫、聞非正法、
不如理作意故；及由任運失念故，等隨觀執五種取蘊，
若分別、不分別染污慧為體。 ^313b29

邊執見者，謂由親近不善丈夫、聞非正法、
不如理作意故，及由任運失念故，執五取蘊為我性已，
等隨觀執為斷為常，若分別、若不分別染污慧為體。 ^313c3

邪見者，謂由親近不善丈夫、聞非正法、
不如理作意故，撥因撥果，或撥作用，壞真實事，唯用分別染污慧為體。 ^313c6

見取者，謂由親近不善丈夫、聞非正法、
不如理作意故，以薩迦耶見、邊執見、邪見，
及所依、所緣、所因俱有相應等法，比方他見，
等隨觀執為最、為上、勝妙、第一，唯用分別染污慧為體。 ^313c9

戒禁取者，謂由親近不善丈夫、聞非正法、
不如理作意故，即於彼見、彼見隨行若戒若禁，
及所依、所緣、所因俱有相應等法，等隨觀執為清淨、
為解脫、為出離，唯用分別染污慧為體。 ^313c14

貪者，謂由親近不善丈夫、聞非正法、不如理作意故，
及由任運失念故，於外及內可愛境界，
若分別、不分別染著為體。 ^313c18

恚者，謂由親近不善丈夫、聞非正法、不如理作意故，
及由任運失念故，於外及內非愛境界，
若分別、不分別憎恚為體。 ^313c21

慢者，謂由親近不善丈夫、聞非正法、不如理作意故，
及由任運失念故，於外及內高下勝劣，
若分別、不分別高舉為體。 ^313c23

無明者，謂由親近不善丈夫、聞非正法、
不如理作意故，及由任運失念故，於所知事，
若分別、不分別染污無知為體。 ^313c26

疑者，謂由親近不善丈夫、聞非正法、不如理作意故，
即於所知事，唯用分別異覺為體。
xiang:: 
#####  3項 煩惱因
 ^313c29

煩惱因者，謂六種因。
一、由所依故，二、由所緣故，三、由親近故，
四、由邪教故，五、由數習故，六、由作意故。
由此六因，起諸煩惱。
所依故者，謂由隨眠起諸煩惱。
所緣故者，謂順煩惱境界現前。
親近故者，謂由隨學不善丈夫。
邪教故者，謂由聞非正法。
數習故者，謂由先殖數習力勢。
作意故者，謂由發起不如理作意故，諸煩惱生。
xiang:: 
#####  4項 煩惱位
 ^314a3

煩惱位者：略有七種。
一、隨眠位，二、纏位，三、分別起位，四、俱生位，
五、耎位，六、中位，七、上位。
由二緣故，煩惱隨眠之所隨眠。
一、由種子隨逐故；二、由彼增上事故。
xiang:: 
#####  5項 煩惱門
 ^314a11

煩惱門者，略由二門煩惱所惱。
謂由纏門及隨眠門。
纏門有五種。一、由不寂靜住故；二、由障礙善故；
三、由發起惡趣惡行故；四、由攝受現法鄙賤故；
五、由能感生等苦故。
云何隨眠門所惱？
謂與諸纏作所依故，及能引發生等苦故。
又由七門，一切煩惱於見及修能為障礙應知。
謂邪解了故，不解了故，解了不解了故，
邪解了迷執故，彼因依處故，彼怖所生故，任運現行故。
xiang:: 
#####  6項 煩惱上品相
 ^314a15

云何煩惱上品相？
謂猛利相及尤重相。
此相略有六種。一、由犯故；二、由生故；三、
由相續故；四、由事故；五、由起惡業故；六、由究竟故。
由犯故者，謂由此煩惱纏故，毀犯一切所有學處。
由生故者，謂由此故，生於欲界苦惡趣中。
由相續故者，謂貪等行、諸根成熟少年盛壯、無涅槃法者。
由事故者，謂緣尊重田，若緣功德田，若緣不應行田而起。
由起惡業故者，謂由此煩惱纏故，以增上適悅心起身語業。
由究竟故者，謂此自性上品所攝，最初耎對治道之所斷故。
xiang:: 
#####  7項 煩惱顛倒
 ^314a23

煩惱顛倒攝者，謂七顛倒。
一、想倒，二、見倒，三、心倒，四、於無常常倒，
五、於苦樂倒，六、於不淨淨倒，七、於無我我倒。
想倒者，謂於無常、苦、不淨、無我中、起常、
樂、淨、我妄想分別。
見倒者，謂即於彼妄想所分別中，忍可欲樂，建立執著。
心倒者，謂即於彼所執著中貪等煩惱。
當知煩惱略有三種。
或有煩惱是倒根本，或有煩惱是顛倒體，或有煩惱是倒等流。
倒根本者，謂無明。
顛倒體者，謂薩迦耶見、邊執見一分、見取、
戒禁取，及貪。倒等流者，謂邪見、邊執見一分、
恚、慢及疑。此中薩迦耶見是無我我倒，
邊執見一分是無常常倒，見取是不淨淨倒，戒禁取是於苦樂倒。
貪通二種，謂不淨淨倒及於苦樂倒。
xiang:: 
#####  8項 煩惱差別
 ^314b6

煩惱差別者，多種差別應知。
謂結、縛、隨眠、隨煩惱、纏、暴流、軛、取、繫、蓋、
株杌、垢、常害、箭、所有、根、惡行、漏、匱、燒、惱、
有諍、火、熾然、稠林、拘礙，如是等類煩惱差別。 ^314b20

當知此中，能和合苦，故名為結。
令於善行不隨所欲，故名為縛。
一切世間增上種子之所隨逐，故名隨眠。
倒染心故，名隨煩惱。
數起現行，故名為纏。
深難渡故，順流漂故故，名暴流。
邪行方便，故名為軛。
能取自身相續不絕，故名為取。
難可解脫，故名為繫。
覆真實義，故名為蓋。
壞善稼田，故名株杌。
自性染污，故名為垢。
常能為害故，名為常害。
不靜相故，遠所隨故，故名為箭。
能攝依事，故名所有。
不善所依，故名為根。
邪行自性，故名惡行。
流動其心，故名為漏。
能令受用無有厭足，故名為匱。
能令所欲常有匱乏，故名為燒。
能引衰損，故名為惱。
能為鬪訟諍競之因，故名有諍。
燒所積集諸善根薪，故名為火。
如大熱病，故名熾然。
種種自身大樹聚集，故名稠林。
能令眾生樂著種種妙欲塵故，能障證得出世法故，名為拘礙。 ^314b23

諸如是等煩惱差別，佛薄伽梵隨所增強，於彼種種煩惱門中建立差別。
結者，九結。謂愛結等，廣說如前。
縛者，三縛。謂貪瞋癡。
隨眠者，七種隨眠。
謂欲貪隨眠等，廣說如前。
隨煩惱者，三隨煩惱。
謂貪瞋癡。纏者，八纏。
謂無慚、無愧、惛沈、睡眠、掉舉、惡作、嫉妬、慳悋。 ^314c11

暴流者，四暴流。謂欲暴流、有暴流、見暴流、無明暴流。
如暴流，軛亦爾。 ^314c17

取者，四取。謂欲取、見取、戒禁取、我語取。
繫者，四繫。謂貪身繫、瞋身繫、戒禁取身繫，此實執取身繫。 ^314c19

蓋者，五蓋，謂貪欲蓋、瞋恚蓋、惛沈睡眠蓋、
掉舉惡作蓋、疑蓋。
株杌者，三株杌，謂貪瞋癡。
如株杌，如是垢、常害、箭、所有、惡行亦爾。 ^314c21

根者，三不善根。謂貪不善根、瞋不善根、癡不善根。
漏者，三漏。謂欲漏、有漏、無明漏。
匱者，三匱。謂貪瞋癡。
如匱，如是燒、惱、有諍、火、熾然、稠林亦爾。
拘礙者有，五拘礙。
一、顧戀其身，二、顧戀諸欲，三、樂相雜住，
四、闕隨順教，五、得微少善便生喜足。
xiang:: 
#####  9項 煩惱過患
 ^314c24

煩惱過患者，當知諸煩惱有無量過患。
謂煩惱起時，先惱亂其心，次於所緣發起顛倒，
令諸隨眠皆得堅固，令等流行相續而轉。
能引自害、能引他害、能引俱害；生現法罪、
生後法罪、生俱法罪；令受彼生身心憂苦；
能引生等種種大苦；能令相續遠涅槃樂；
能令退失諸勝善法；能令資財衰損散失；
能令入眾不得無畏，悚懼無威；能令鄙惡名稱流布十方，
常為智者之所訶毀；令臨終時生大憂悔；
令身壞已墮諸惡趣，生那落迦中；令不證得自勝義利。
如是等過無量無邊。 ^315a1

云何業雜染？嗢拕南曰：
　　自性、若分別、因、位、及與門、
　　增上品、顛倒、差別、諸過患。
jie:: 
####  2節 業雜染

xiang:: 
##### 1項 業自性
 ^315a13

當知業雜染，由自性故，分別故，因故，位故，
門故，上品故，顛倒故，差別故，過患故，解釋應知。 ^315a16

業自性云何？謂若法生時，造作相起；及由彼生故，
身行、語行於彼後時造作而轉；是名業自性。
xiang:: 
#####  2項 業分別
 ^315a18

業分別云何？謂由二種相應知。
一、由補特伽羅相差別故；二、由法相差別故。 ^315a20

此復二種，即善、不善十種業道。
所謂殺生，離殺生；不與取，離不與取；欲邪行，
離欲邪行；妄語，離妄語；離間語，離離間語；
麁惡語，離麁惡語；綺語，離綺語；貪欲，離貪欲；
瞋恚，離瞋恚；邪見，離邪見。
mu:: 
######  1目 補特伽羅相差別建立
 ^315a22

補特伽羅相差別建立者，謂如經言：諸殺生者，乃至廣說。
殺生者者，此是總句。
最極暴惡者，謂殺害心正現前故。
血塗其手者，謂為成殺，身相變故。 ^315a26

害極害執者，謂斷彼命故，解支節故，計活命故。
無有羞恥者，謂自罪生故。
無有哀愍者，謂引彼非愛故。
有出家外道，名曰無繫，彼作是說：百踰繕那內所有眾生，
於彼律儀，若不律儀。
為治彼故，說如是言：一切有情所。
即彼外道復作是說：樹等外物亦有生命。
為治彼故，說如是言：真實眾生所。
此即顯示真實福德遠離對治，及顯示不實福德遠離對治。
如是所說諸句，顯示加行殺害。
乃至極下捃多蟻等諸眾生所者，此句顯示無擇殺害。
於殺生事若未遠離者，此顯遇緣容可出離。
謂乃至未遠離來，名殺生者。 ^315a29

又此諸句略義者，謂為顯示殺生相貌、
殺生作用、殺生因緣，及與殺生事用差別。 ^315b12

又略義者，謂為顯示殺生如實、殺生差別、
殺所殺生、名殺生者。
又此諸句，顯能殺生補特伽羅相，非顯殺生法相。 ^315b14

復次，不與取者者，此是總句。
於他所有者，謂他所攝財穀等事。
若在聚落者，謂即彼事於聚落中若積集、若移轉。
若閑靜處者，謂即彼事於閑靜處，若生、
若集，或復移轉。即此名為可盜物數者，
謂所不與、不捨、不棄物。
若自執受者，謂執為己有。
不與而取者，謂彼或時資具闕少，執為己有。
不與而樂者，謂樂受行偷盜事業。
於所不與、不捨、不棄而生希望者，謂劫盜他欲為己有。
若彼物主非先所與，如酬債法，是名不與。
若彼物主於彼取者而不捨與，是名不捨。
若彼物主於諸眾生不隨所欲受用而棄，是名不棄。
自為而取者，謂不與而取故，及不與而樂故。
饕餮而取者，謂所不與、不捨、不棄而希望故。
不清而取者，謂於所競物為他所勝，不清雪故。
不淨而取者，謂雖勝他，而為過失垢所染故。
有罪而取者，謂能攝受現法、後法非愛果故。
於不與取若未遠離者，如前殺生相說應知。
所餘業道亦爾。 ^315b18

此中略義者，謂由盜此故成不與取、若於是處如其差別、
如實劫盜，由劫盜故得此過失，是名總義。
又此中亦顯不與取者相，非不與取法相。
當知餘亦爾。 ^315c7

復次，欲邪行者者，此是總句。
於諸父母等所守護者，猶如父母於己處女，
為適事他故，勤加守護，時時觀察，不令與餘共為鄙穢。
若彼沒已，復為至親兄弟姊妹之所守護。
此若無者，復為餘親之所守護。
此若無者，恐損家族，便自守護。
或彼舅姑，為自兒故，勤加守護。
有治罰者，謂諸國王，若執理者，以治罰法而守護故。
有障礙者，謂守門者所守護故。
此中略顯未適他者三種守護。
一、尊重至親眷屬自己之所守護，二、王執理家之所守護，
三、諸守門者之所守護。
他妻妾者，謂已適他。
他所攝者，謂即未適他，為三守護之所守護。
若由凶詐者，謂矯亂已而行邪行。
若由強力者，謂對父母等公然強逼。
若由隱伏者，謂不對彼，竊相欣欲。
而行欲行者，謂兩兩交會。
即於此事非理欲心而行邪行者，謂於非道、
非處非時，自妻妾所而為罪失。 ^315c12

此中略義者，謂略顯示若彼所行、若行差別、若欲邪行應知。 ^315c29

復次，諸妄語者者，此是總句。
若王者，謂王家。若彼使者，謂執理家。
若別者，謂長者居士。
若眾者，謂彼聚集。
若大集中者，謂四方人眾聚集處。
若已知者，謂隨前三所經語言。
若已見者，謂隨曾見所經語言。
若由自因者，謂或因怖畏，或因味著。
如由自因，他因亦爾。
因怖畏者，謂由怖畏殺、縛、治罰、黜責等故。
因味著者，謂為財穀、珍寶等故。
知而說妄語者，謂覆想欲見而說語言。 ^316a3

此中略義者，謂依處故、異說故、因緣故、
壞想故，而說妄語應知。 ^316a11

復次，離間語者者，此是總句。
若為破壞者，謂由破壞意樂故。
聞彼語已向此宣說，聞此語已向彼宣說者，謂隨所聞順乖離語。
破壞和合者，謂能生起喜別離故。
隨印別離者，謂能乖違喜更生故。
憙壞和合者，謂於已生喜別離中心染污故。
樂印別離者，謂於乖違喜更生中心染污故。
說能離間語者，謂或不聞，或他方便故。 ^316a14

此中略義者，謂略顯示離間意樂、離間未壞方便、
離間已壞方便、離間染污心，及他方便應知。 ^316a21

復次，麁惡語者者，此是總句。
此中尸羅支所攝故，名語無擾動。
文句美滑，故名悅耳。
增上欲解所發起故，非假偽故，非諂媚故，名為稱心。
不增益故，應順時機，引義利故，名為可愛。
趣涅槃宮，故名先首。
文句可味，故名美妙。
善釋文句，故名分明。
顯然有趣，故名易可解了。
攝受正法，故名可施功勞。
離愛味心之所發起，故名無所依止。
不過度量，故名非可厭逆。
相續廣大，故名無邊無盡。 ^316a24

又從無擾動語乃至無邊無盡語，應知略攝為三種語。
一、尸羅律儀所攝語，謂一種。
二、等歡喜語，謂三種。
三、說法語，謂其所餘。 ^316b4

即此最後又有三種應知。
一、所趣圓滿語謂初一。
二、文詞圓滿語，謂次二。
三、方便圓滿語，謂其所餘。 ^316b7

又於未來世可愛樂故，名可愛語。
於過去世可愛樂故，名可樂語。
於現在世事及領受可愛樂故，名可欣語及可意語。 ^316b9

應知即等歡喜語，名無量眾生可愛、可樂、
可欣、可意語。即說法語，名三摩呬多語。
即尸羅支所攝語，名由無悔等漸次能引三摩地語。 ^316b12

此中毒螫語者，謂毀摩他言，縱瞋毒故。
麁獷語者，謂惱亂他言，發苦觸故。
所餘麁惡語，翻前白品應知。 ^316b15

復次，諸綺語者者，此是總句。
於邪舉罪時，有五種邪舉罪者。
言不應時故，名非時語者。
言不實故，名非實語者。
言引無義故，名非義語者。
言麁獷故，名非法語者。
言挾瞋恚故，名非靜語者。 ^316b18

又於邪說法時，不正思審而宣說故，名不思量語。
為勝聽者而宣說故，名不靜語。
非時而說，前後義趣不相屬故，名雜亂語。
不中理因而宣說故，名非有教語。
引不相應為譬況故，名非有喻語。
顯穢染故，名非有法語。 ^316b22

又於歌笑嬉戲等時，及觀舞樂、戲笑、俳說等時，有引無義語。 ^316b27

此中略義者，謂顯如前說三時綺語。 ^316b28

復次，諸貪欲者者，此是總句。
由猛利貪者，謂於他所有，由貪增上，欲為己有，起決定執故。
於財者，謂世俗財類。
具者，謂所受用資具。
即此二種總名為物。
凡彼所有定當屬我者，此顯貪欲生起行相。 ^316c1

此中略義者，當知顯示貪欲自性、貪欲所緣、貪欲行相。 ^316c5

復次，瞋恚心者者，此是總句。
惡意分別者，謂於他有情所，由瞋恚增上力，
欲為損害，起決定執故。
當殺者，謂欲傷害其身。
當害者，謂欲損惱其身。
當為衰損者，謂欲令彼財物損耗。
彼當自獲種種憂惱者，謂欲令彼自失財物。 ^316c7

此中略義，如前應知。 ^316c12

復次，諸邪見者者，此是總句。
起如是見者，此顯自心忍可欲樂當所說義。
立如是論者，此顯授他當所說義。
無有施與、無有愛養、無有祠祀者，謂由三種意樂非撥施故。
一、財物意樂，二、清淨意樂，三、祀天意樂。
供養火天，名為祠祀。
又顯非撥戒修所生善能治所治故，及顯非撥施所生善能治所治故，
說如是言：無有妙行，無有惡行。
又顯非撥此三種善能治所治所得果故，
說如是言：無有妙行、惡行二業果及異熟。
又顯非撥流轉依處緣故，說如是言：無有此世，無有他世。
又顯非撥彼所託緣故，及非撥彼種子緣故，
說如是言：無母無父。
又顯非撥流轉士夫故，說如是言：無有化生有情。
又顯非撥流轉對治還滅故，說如是言：
世間無有真阿羅漢，乃至廣說。
已趣各別煩惱寂靜，故名正至。
於諸有情遠離邪行，行無倒行，故名正行。
因時，名此世間。果時，名彼世間。
自士夫力之所作故，名為自然。
通慧者，謂第六。 ^316c13

已證者，謂由見道。
具足者，謂由修道。
顯示者，自所知故，為他說故。
我生已盡等，當知如餘處分別。 ^317a3

此中略義者，謂顯示謗因、謗果、誹謗功用、謗真實事。
功用者，謂殖種功用、任持功用，來往功用、感生業功用。 ^317a5

又有略義差別。謂顯示誹謗若因、若果、
若流轉緣、若流轉士夫，及顯誹謗彼對治還滅。
又誹謗流轉者，應知謗因，不謗自相。
謗還滅者，應知謗彼功德，不謗補特伽羅。 ^317a8

復次，白品一切，翻前應知。
所有差別，我今當說。
謂翻欲邪行中，諸梵行者者，此是總句。
當知此由三種清淨而得清淨。
一、時分清淨，二、他信清淨，三、正行清淨。
盡壽行故、久遠行故者，此顯時分清淨。
諍處雪故名清，無違越故名淨，此二總顯他信清淨。 ^317a13

此中或有清而非淨，應作四句。
初句者，謂實毀犯，於諍得勝。
第二句者，謂實不犯，於諍墮負。
第三句者，謂實不犯，於諍得勝。
第四句者，謂實毀犯，於諍墮負。
不以愛染身觸母邑故，名遠離生臭。
不行兩兩交會鄙事故，名遠離婬欲。
不以餘手觸等方便而出不淨故，名非鄙愛，
願受持梵行故，名遠離猥法。
如是名為正行清淨具足。
當知略義即在此中。 ^317a18

又翻妄語中，可信者，謂可委故。
可委者，謂可寄託故。
應可建立者，謂於彼彼違諍事中，應可建立為正證故。
無有虛誑者，於委寄中不虛誑故，不欺誷故。 ^317a27

此中略義者，謂顯三種攝受。
一、欲解攝受，二、保任攝受，三、作用攝受。
mu:: 
######  2目 法相差別建立
 ^317b2

復次，法相差別建立者，謂即殺生、離殺生等。 ^317b4

云何殺生？謂於他眾生起殺欲樂，起染污心，
若即於彼起殺方便，及即於彼殺究竟中所有身業。 ^317b5

云何不與取？謂於他攝物起盜欲樂，起染污心，
若即於彼起盜方便，及即於彼盜究竟中所有身業。 ^317b7

云何欲邪行？謂於所不應行，非道、非處、
非時起習近欲樂，起染污心，若即於彼起欲邪行方便，及於欲邪行究竟中所有身業。 ^317b9

云何妄語？謂於他有情起覆想說欲樂，
起染污心，若即於彼起偽證方便，及於偽證究竟中所有語業。 ^317b12

云何離間語？謂於他有情起破壞欲樂，
起染污心，若即於彼起破壞方便，及於破壞究竟中所有語業。 ^317b15

云何麁惡語？謂於他有情起麁語欲樂，
起染污心，若即於彼起麁語方便，及於麁語究竟中所有語業。 ^317b17

云何綺語？謂起綺語欲樂，起染污心，若即於彼起不相應語方便，
及於不相應語究竟中所有語業。 ^317b19

云何貪欲？謂於他所有起己有欲樂，起染污心，
若於他所有起己有欲樂決定方便，及於彼究竟中所有意業。 ^317b22

云何瞋恚？謂於他起害欲樂，起染污心，
若於他起害欲樂決定方便，及於彼究竟中所有意業。 ^317b24

云何邪見？謂起誹謗欲樂，起染污心，若於起誹謗欲樂決定方便，
及於彼究竟中所有意業。 ^317b26

云何離殺生？謂於殺生起過患欲解，起勝善心，
若於彼起靜息方便，及於彼靜息究竟中所有身業。
如離殺生，如是離不與取乃至離邪見，應知亦爾。 ^317b29

此中差別者，謂於不與取起過患欲解，
乃至於邪見起過患欲解，起勝善心，若於彼起靜息方便，及於彼靜息究竟中所有意業。 ^317c3

如是十種略為三種，所謂身業、語業、意業。
即此三種廣開十種應知。
xiang:: 
#####  3項 業因
 ^317c6

業因云何？應知有十二種相。
一、貪，二、瞋，三、癡，四、自，五、他，六、隨他轉，七、
所愛味，八、怖畏，九、為損害，十、戲樂，十一、
法想，十二、邪見。
xiang:: 
#####  4項 業位
 ^317c8

業位云何？應知略說有五種相。
謂耎位，中位、上位、生位、習氣位。
由耎不善業故，生傍生中。
由中不善業故，生餓鬼中。
由上不善業故，生那落迦中。
由耎善業故，生人中。
由中善業故，生欲界天中。
由上善業故，生色、無色界。
何等名為耎位不善業耶？
謂以耎品貪瞋癡為因緣故。
何等名為中位不善業耶？
謂以中品貪瞋癡為因緣故。
何等名為上位不善業耶？
謂以上品貪瞋癡為因緣故。
若諸善業，隨其所應，以無貪、無瞋、無癡為因緣應知。
何等生位業？謂已生未滅現在前業。
何等習氣位業？謂已生已滅不現前業。
瑜伽師地論卷第八
 ^317c11
