佛說八大人覺經
translator:: 後漢安息國三藏安世高譯
jing:: 
為佛弟子，常於晝夜，至心誦念，八大人覺： ^715b6

第一覺悟：世間無常，國土危脆；四大苦空，
五陰無我；生滅變異，虛偽無主；心是惡源，形為罪藪。
如是觀察，漸離生死。 ^715b7

第二覺知：多欲為苦，生死疲勞，從貪欲起；
少欲無為，身心自在。 ^715b10

第三覺知：心無厭足，唯得多求，增長罪惡；
菩薩不爾，常念知足，安貧守道，唯慧是業。 ^715b12

第四覺知：懈怠墜落；常行精進，破煩惱惡，
摧伏四魔，出陰界獄。 ^715b14

第五覺悟：愚癡生死。
菩薩常念，廣學多聞，增長智慧，成就辯才，
教化一切，悉以大樂。 ^715b16

第六覺知：貧苦多怨，橫結惡緣。
菩薩布施，等念冤親，不念舊惡，不憎惡人。 ^715b18

第七覺悟：五欲過患。
雖為俗人，不染世樂；常念三衣，瓦鉢法器；
志願出家，守道清白；梵行高遠，慈悲一切。 ^715b20

第八覺知：生死熾然，苦惱無量。
發大乘心，普濟一切；願代眾生，受無量苦；
令諸眾生，畢竟大樂。 ^715b23

如此八事，乃是諸佛菩薩大人之所覺悟。
精進行道，慈悲修慧，乘法身船，至涅槃岸；
復還生死，度脫眾生。
以前八事，開導一切，令諸眾生，覺生死苦，
捨離五欲，修心聖道。 ^715b26

若佛弟子，誦此八事，於念念中，滅無量罪；
進趣菩提，速登正覺；永斷生死，常住快樂。
佛說八大人覺經
 ^715b29
