
other:: 
other:: 施設論卷第三
translator:: 西天譯經三藏朝散大夫試光祿卿傳梵大師賜紫沙門臣法護等奉　詔譯
對法大論中因施設門第四之二
「又復阿難！我出母胎未久之間，即觀四方，
乃作是念：『我當得成如來、應供、正等正覺已，當為眾生演說四聖諦法。』
此是菩薩先現瑞相。 ^519a14

「又復阿難！我出胎未久，即作是言：『今我此身是邊際生。』
乃作是念：『我當得成如來、應供、正等正覺已，當為一切眾生普盡生死邊際。』
此是菩薩先現瑞相。 ^519a17

「又復阿難！我出胎未久，空中自然雨眾天花，
謂優鉢羅花、俱母陀花、鉢訥摩花、奔拏利迦花等。
又雨眾妙沈水薰陸、旃檀香粖及散天花。
乃作是念：『我當得成如來、應供、正等正覺已，
具大智慧、具大福德，飲食衣服、床座醫藥諸受用具悉皆豐足。』
此是菩薩先現瑞相。 ^519a21

「又復阿難！我出胎未久，空中自然奏天音樂。
乃作是念：『我當得成如來、應供、正等正覺已、聲聞十方。』 ^519a28

「又復阿難！我昔宮中，與諸宮屬同處床座。
乃作是念：『從今已往我不復處王宮之座。
今我此座是即最後所處之座。』
作是念已從床座起，詣王宮門志欲求出。
時有聖賢密開其門，我於是時出宮門已，
漸次前詣重重宮禁，一一門首皆有聖賢為開其門。
我於爾時即作是念：『我當得成如來、應供、
正等正覺已，普為眾生開甘露門。』
此是菩薩先現瑞相。 ^519b2

「又復阿難！我時乘彼迦蹉迦馬王出王城已，至於他邦即時下馬。
乃作是念：『今此是我最後所乘王宮寶馬。』
我時所有眾莊嚴具及迦蹉迦馬王而悉不受，還其馭者。
乃起是念：『今此是我最後所有世間嚴具，而悉棄置不復受之。』
阿難當知！我時即持妙色寶劍，自斷頂髻。
斷已復念：『今此是我最後自斷頂髮寶髻，不復重生。』
即時見一被袈裟衣者，儀相調善。
見已歡喜，前詣彼所而謂之曰：『我今奉汝迦尸迦衣，汝可授我袈裟法衣。』
即作是念：『今此是我最後所棄王宮之服，不復重以俗服被體。』 ^519b10

「又復阿難！其後我於吉祥長者所受吉祥草，
詣菩提樹下自敷其草，端身正念加趺而坐，
作是念言：『我若不成阿耨多羅三藐三菩提果，誓願不起于座。』
又作是念：『我今快得善利。
何以故？一切眾生處無明中、住著無明，無明卵#CB00592;障覆慧眼。
我當破無明卵，令諸眾生吉祥安樂。』 ^519b22

「又復阿難！我成佛未久，觀見眾生世間所生亦世間老，
有利根者、有中根者、有下根者。
其下根者，隨其行相而調伏之。
乃至不聞正法諸缺減者，彼等眾生我觀見已，
於彼彼所起大悲心，為說正法而化度之。 ^519b29

「又復阿難！我復作是念：『我今快得善利。
我於世間雜染中生而無雜染心意所行。』」
other:: 對法大論中因施設門第五 ^519c5

總說頌曰：
　　如子下族并貧族，賊難劫初至十歲，
　　牛貨勝身俱盧洲，無我及彼欲色界，
　　佛從定起入涅槃，最後大衣不焚爇。 ^519c8

又問：何因菩薩於一切眾生中最上最勝，有不發大菩提心而能正信出家者邪？
答：菩薩長時觀諸眾生等同一子，勤修善業長養成熟，
勝妙果報現前克成，法爾如是。
殑伽沙等諸菩薩眾，未有不發大菩提心而能正信出家之者。
如其所說，即是不能受欲樂故。 ^519c12

又問：何因菩薩不於下族中生？
答：下族生者，習近慢心。
菩薩長時遠離諸慢、親近善法修習施作，是故菩薩決定於其上族中生。
又若菩薩下族生者，即起謗訕。 ^519c18

又問：何因菩薩不於貧族中生？
答：貧族生者，習近慳吝。
菩薩長時離慳吝垢，親近修習廣多施作無慳吝法，是故菩薩決定於其富族中生。
謂以菩薩諸有所得色聲香味觸等諸境，不歷艱苦自他平等而受用之。
又若菩薩生貧族者，即起謗訕。 ^519c22

又問：何因菩薩不生極邊國土及多賊難鄙惡之方？
答：邊惡國土於戒於見而悉艱苦，不與菩薩相似同等。
而菩薩者，勤修諸善長養成熟，現前勝妙果報克成，是故菩薩決定於其大國中生。
設有利根清淨眾生，值遇菩薩大威德者，
然亦不能發起最上無漏善法，所謂無上正等菩提、
緣覺菩提、聲聞菩提到彼岸法，及餘最上無漏善根。 ^519c28

又問：何因菩薩不於劫初時生，彼時人壽始八萬歲？
答：劫初時人軟品根性，所行愚鈍，朴質種類，不與菩薩相似同等。
菩薩大士大威德者，於長時中勤修善法長養成熟。
設有利根清淨眾生值遇菩薩大威德者，然亦不能發起最上無漏善法。 ^520a7

又問：何因菩薩不於人壽最後十歲時生？
答：人壽十歲之時，廣多罪業、廣多煩惱，不與菩薩相似同等。
是故菩薩大威德者，不於人壽十歲時生。 ^520a13

又問：何因菩薩不生西瞿陀尼洲？
答：西瞿陀尼洲人軟品根性，所行愚鈍，
朴質種類，不與菩薩相似同等。
菩薩大士大威德者，勤修善法長養成熟，
現前勝妙果報克成，是故菩薩決定於其大國中生。
設有利根清淨眾生，值遇菩薩大威德者，
然亦不能發起最上無漏善法，所謂無上正等菩提、
緣覺菩提、聲聞菩提到彼岸法，及餘最上無漏善根。 ^520a17

又問：何因菩薩不生東勝身洲？
答：如西瞿陀尼洲其事廣說。 ^520a25

又問：何因菩薩不生北俱盧洲？
答：北俱盧洲人軟品根性，所行愚鈍，朴質種類隨作艱辛，不與菩薩相以同等。
菩薩大士大威德者，於長時中勤修諸善長養成熟，
現前勝妙果報克成，是故菩薩決定於其大國中生。
設有利根清淨眾生，值遇菩薩大威德者，然亦不能於一切處發起最上無漏善根。
而北俱盧洲人無我所執。
此中問言：北俱盧洲人何故無我所執邪？
答？謂以眾生數多、境界廣大、所受境界咸皆悅意平等無差，
故無我所。 ^520a27

又問：何因菩薩不生欲界諸天？
答：謂欲界中諸天子眾，著諸境界、愛樂放逸，不與菩薩相似同等。
雖能修持少分梵行，不能廣為比丘、比丘尼、
優婆塞、優婆夷等四眾廣大宣演梵行，令諸天人各獲利益。
以是緣故，不生欲界諸天。 ^520b9

又問：何因菩薩不生色界諸天：答：謂色界中諸天子眾，
雖能修持少分梵行，而亦不能廣為四眾別別開演所有梵行，
令諸天人各獲利益。
又復菩薩不於色界諸天趣證涅槃。 ^520b15

此中應問：何故色界天中不入涅槃？
答：謂無色相正受處故，但作意已正入涅槃。 ^520b19

又問：若如此說者，不善心入邪、無記心入邪？
答：此說應知無記心入。 ^520b21

又問：何因諸佛世尊住世教化？
何故賢上大聲聞眾先入涅槃，佛乃後入？
答：以諸聲聞長時無間勤修善法長養成熟，現前勝妙果報克成。
若見世尊入涅槃者，彼諸聲聞所有勝報即不圓成。
又復法爾，殑伽沙數等諸佛世尊所有賢上大聲聞眾，
皆先涅槃，佛乃後入。
如其所說入涅槃者，諸佛世尊於第四禪不動地中現前證入。
此中應問：云何世尊入涅槃邪、或復起邪？
答：若有所起，即無所入。 ^520b23

又問：何因如來世尊入涅槃已，聖體既焚，
大衣如故，若內若外都無所損？
答：天威力故，謂以諸天於佛世尊極生淨信。
又復二種制止不燒：一者內身；二者外財。
當知皆是佛神力故。
other:: 對法大論中因施設門第六之一 ^520c3

總說頌曰：
　　二緣及彼二眾出，聲聞三千大千界，
　　大慈大悲二種心，不思議及隨順法，
　　眾生差別所行中，如象王住地獄等。 ^520c9

又問：何因佛及輪王皆具三十二大丈夫相，
一謂如來、應供、正等正覺，二謂轉輪聖王。
答：轉輪聖王者，往昔修因其事廣大，於長時中常起是念：
「我當廣行布施、植諸勝福，長養一切眾生，淨持戒行。
世間癡暗無歸救者，悉為救度。」
如來、應供、正等正覺者，隨諸所作一切善法，普施世間一切眾生。
廣發大願，如願所行，捨家出家成等正覺。
以是因故，轉輪聖王、如來應供正等正覺皆具大丈夫相。 ^520c13

又問：何因佛與緣覺於一時中不相值遇？
答：諸緣覺眾於長時中修緣覺法，勝妙果報現前克成，
無所願求，於最上法無復施作，亦不樂欲親近恭敬瞻覩如來。
由是因故，佛與緣覺不同時出。 ^520c22

又問：何因二轉輪王不同時出？
答：轉輪聖王往昔修因其事廣大，謂於長時勤修諸善，同一妙蓋普覆一切。
一輪王出，觀諸眾生同一子想。
一輪王出，同一境界尊重供養，隨所應作一切善業，勝願果報現前克成。
由是因故，二轉輪王不同時出。 ^520c27

又問：何因二佛如來、應供、正等正覺不同時出？
答：菩薩往昔修因其事廣大，謂於長時，
唯一師教、一種修習，作諸善法，隨其所作同一解脫、
唯一所尊、唯一大智。
作諸善業，長養成熟，於一時中無二果報現前所起。
此復云何？答：二難並故。
以是因故，於一時中二佛如來、應供、正等正覺不同出世。 ^521a4

又問：何因女人不作轉輪聖王、不成帝釋、
不成梵王、不成魔王、不證緣覺菩提、不證無上正等菩提？
答：謂諸女人善力劣弱，男子勝善樂欲根力之所建立，以其極生善欲心故。
女無勢力，皆是男子善業因作。
又復女人無其利根，唯彼男子善力成故。
又彼男子善力增極，乃能獲得利根勝業。
以如是因故，女人不作轉輪聖王、不成帝釋、
不成梵王、不成魔王、不證緣覺菩提、不證無上正等菩提。 ^521a11

又問：何因佛世尊者具無邊智、具無邊慧無邊辯才？
答菩薩長時於其三慧親近修習廣多施作，
謂聞所成慧、思所成慧、修所成慧，增極勤勇。
以如是因故，佛世尊具無邊智慧無邊辯才。 ^521a20

又問：何因佛世尊出清淨妙音，普聞三千大千世界悉令曉了？
答：以佛世尊成道未久，住梵界已，普令親近得聞解脫。
頌句頌曰：
　　「安住諸佛正教中，發起精進求出離，
　　能破生死大力軍，猶如狂象在草舍。
　　今此清淨正法律，不放逸心善所行，
　　即能斷滅生死輪，乃盡一切苦邊際。」 ^521a25

如是頌句，一一世界、一一眾生普皆得聞，分明曉了。
此是如來清淨妙音，普聞三千大千世界。
施設論卷第三
 ^521b4
