佛說鬼問目連經
translator:: 後漢安息國三藏安世高譯
jing:: 
聞如是：
一時佛住王舍城迦蘭陀竹園。
爾時目連晡時從禪定起，遊恒水邊，見諸餓鬼受罪不同。
時諸餓鬼見尊者目連，皆起敬心，來問因緣。 ^535b14

一鬼問言：「我一生以來，恒患頭痛。
何罪所致？」 ^535b18

目連答言：「汝為人時，好以杖打眾生頭。
今受花報，果入地獄。」 ^535b19

一鬼問言：「我一生已來，資財無量而樂著弊衣。
何罪所致？」 ^535b21

目連答言：「汝為人時，布施作福，還復悔惜。
今受花報，果在地獄。」 ^535b22

一鬼問言：「我一生已來，宿無常處，恒倚巷陌。
何罪所致？」 ^535b24

目連答言：「汝為人時，客來投止，不肯安處；
見他客止，方復瞋恚。
今受花報，果入地獄。」 ^535b25

一鬼問言：「我食不噉一斛而不得飽。
何罪所致？」 ^535b28

目連答言：「汝為人時，飯飼眾生，初不令足。
今受花報，果入地獄。」 ^535b29

一鬼問言：「我一生已來，腹大如甕，咽細如針孔，不得下食。
何罪所致？」 ^535c2

目連答言：「汝為人時，作聚落主，自恃豪強，
輕欺百姓，強打拍人，索好美食。
今受花報，果入地獄。」 ^535c3

一鬼問言：「我一生已來，恒患男根瘡爛，痛不可言。
何罪所致？」 ^535c6

目連答言：「汝為人時，佛圖精舍清淨之處，行於婬欲。
今受花報，果入地獄。」 ^535c7

一鬼問言：「我一生已來多有兒子，皆端正可喜而皆早死。
念之斷絕，痛不可言。
何罪所致？」 ^535c9

目連答言：「汝為人時，見兒殺生，助喜噉肉；
殺生故短命，喜故痛毒。
今受花報，果入地獄。」 ^535c11

一鬼問言：「我一生已來，有一狗體大牙利，
兩目赫赤，常來噉我。
何罪所致？」 ^535c14

目連答言：「汝為人時，喜將狗獵，殘害眾生，無有慈心。
今受花報，果在地獄。」 ^535c15

一鬼問言：「我一生已來，有一人持諸利刀，
常割我肉，盡便持去，須臾尋生而復來割，痛不可言。
何罪所致？」 ^535c18

目連答言：「汝為人時，喜屠割眾生，初無慈心。
今受花報，果入地獄。」 ^535c20

一鬼問言：「我一生已來，恒患身體，處處皆痛，不可得忍。
何罪所致？」 ^535c22

目連答言：「汝為人時，好漁獵，所網得魚投之沙土，令其苦死。
今受花報，果入地獄。」 ^535c23

一鬼問言：「我一生已來，頑無所知。
何罪所致？」 ^535c26

目連答言：「汝為人時，強勸人酒，令其顛倒。
今受花報，果入地獄。」 ^535c27

一鬼問言：「我一生已來，恒患熱渴，行見恒河，冀入其中以除熱渴。
方入其中，身體焦爛，肌肉離骨；渴欲飲之一口入腹，
五藏焦爛，痛不可言。
何罪所致？」 ^535c29

目連答言：「汝為人時，喜焚燒山澤，殘害眾生。
今受花報，果入地獄。」 ^536a3

一鬼問言：「我一生已來，恒患飢渴，欲至廁上取糞噉之。
廁上有大力鬼，以杖打我，初不能得近。
何罪所致？」 ^536a5

目連答言：「汝為人時，作佛圖主。
有客比丘來，慳惜不與食。
待客去後，乃行與舊僧。
慳惜僧物故，今受花報，果入地獄。」 ^536a7

一鬼問言：「我一生已來，恒處不淨，臭惱纏身，
不能得離；飢渴之時，還食此不淨。
何罪所致？」 ^536a11

目連答言：「汝為人時，作婆羅門子。
有一道人，中後來就汝乞食。
汝爾時當作是方便，令此道人不復來乞，
便取其鉢，盛糞著底，以飯覆之。
道人得鉢，還至本處，著一面澡漱既訖，
攝鉢欲食，鉢中臭穢不可得近。
以是之故，墮在地獄，汝將來世墮糞屎彌犁地獄中。」 ^536a13

一鬼問言：「我一生已來，肩上有銅瓶，盛滿中洋銅。
一手捉銅杓以取之，還灌其頭，痛不可言。
何罪所致？」 ^536a19

目連答言：「汝為人時，作僧維那知僧事。
有一瓶酥藏著餘處，不行與僧，待客去後，乃行與舊僧。
此酥是招提僧物，一切有分。
慳惜僧物故，今受花報，果入地獄。」 ^536a21

一鬼問言：「我一生已來，或登刀山、劍樹地獄，
或墮火坑、鑊湯地獄，種種受苦，無復休已。
何罪所致？」 ^536a26

目連答言：「汝為人時，作天祠主，烹殺三牲，
祭祀天神，血肉灌灑四方，語眾人言：『汝等祠祀，大得吉利！』
作此魔邪之言、妖#CB00859;之語，
輕欺百姓，誑惑父母。
以是之故，果入地獄。」 ^536a28

一鬼問言：「我一生以來，常吞鐵丸。
何罪所致？」 ^536b4

目連答言：「汝為人時，作沙彌子，取淨水作石蜜漿。
石蜜堅大，盜打取少許；眾僧未食，盜食一口故。
以是因緣，果入地獄，汝將來世常吞鐵丸。」 ^536b5

爾時目連與諸餓鬼說往昔因緣經竟，還來在耆闍崛山。 ^536b8

一切大會，聞佛所說，稽首奉行。
佛說鬼問目連經
 ^536b9
