^bk1467a【】佛說犯戒罪報輕重經
translator:: 後漢安息三藏安世高譯
jing:: 
如是我聞：
一時佛住王舍城迦蘭陀竹園。
爾時尊者目連，晡時從禪定覺，往至世尊所，頭面禮足却住一面。
時尊者大目連白佛言：「世尊！
意有所疑，今欲請問。
唯願聽許。」 ^910b12

佛告目連：「聽汝所問。
當為汝說。」
目連即白佛言：「世尊！
若比丘、比丘尼，無慚愧心，輕慢佛語，犯眾學戒，
如是犯波羅提提舍尼、波夜提、偷蘭遮、
僧伽婆尸沙、波羅夷，得幾所不饒益罪？
唯願解說。」 ^910b16

佛告目連：「諦聽諦聽。
當為汝說。若比丘、比丘尼無慚無愧，輕慢佛語，犯眾學戒。
如四天王天壽五百歲墮泥犁中，於人間數九百千歲。」 ^910b20

佛告目連：「無慚無愧，輕慢佛語，犯波羅提提舍尼。
如三十三天壽一千歲墮泥犁中，於人間數三億六十千歲。」 ^910b23

佛告目連：「無慚無愧，輕慢佛語，犯波夜提。
如夜摩天壽二千歲，墮泥犁中，於人間數二十億四十千歲。」 ^910b26

佛告目連：「無慚無愧，輕慢佛語，犯偷蘭遮。
如兜率天壽四千歲墮泥犁中，於人間數五十億六十千歲。」 ^910b28

佛告目連：「無慚無愧，輕慢佛語，犯僧伽婆尸沙。
如不憍樂天壽八千歲，墮泥犁中，於人間數二百三十億四十千歲。」 ^910c2

佛告目連：「無慚無愧，輕慢佛語，犯波羅夷。
如他化自在天壽十六千歲墮泥犁中，於人間數九百二十一億六十千歲。」 ^910c4

時尊者目連聞佛所說歡喜奉行。 ^910c7

爾時尊者目連即說偈言：
　　「因緣輕慢故，命終墮惡道；
　　因緣修善者，於此生天上。
　　緣斯修福業，離惡得解脫；
　　不善觀因緣，身壞入惡道。
　　比丘謹慎樂，放逸多憂譴，
　　變諍小致大，積惡入火 #CB01853;。
　　持戒福致喜，破戒有懼心，
　　永斷三界漏，爾乃得涅槃。
　　戒德可恃怙，福報常隨己，
　　見法為人長，眾遠三惡道。
　　戒慎除恐畏，福德三界尊，
　　鬼龍蛇毒害，不犯持戒人。
　　神仙五通人，造世諸呪術，
　　為諸慚愧者，斷諸無慚愧。
　　如來制禁戒，半月半月說，
　　已說戒利益，稽首禮諸佛。」
佛說犯戒罪報輕重經
 ^910c9
