
pin:: 大方廣佛華嚴經卷第七
東晉天竺三藏佛馱跋陀羅譯
undefined:: 
## 之二
賢首菩薩品第八之二
　　「又放光明名愛樂，彼光覺悟一切眾，
　　心常愛樂諸如來，無上法寶清淨僧，
　　常會十方諸佛前，逮成無上深法忍。
　　教化無量群生類，心常念佛深妙法，
　　開發眾生菩提心，因是得成愛樂光。
　　又放光明名德聚，彼光覺悟一切眾，
　　普行種種無量施，以此願求無上道，
　　隨其所求皆滿足，一切施會悉清淨，
　　隨其所求惠施故，因是得成德聚光。
　　又放光明名深智，彼光覺悟一切眾，
　　於一法門一念中，悉解無量諸法門，
　　分別諸法化眾生，及諸法相如實義，
　　說法說義具足故，因是得成深智光。
　　又放光明名慧燈，彼光覺悟一切眾，
　　諸法空寂無生滅，解達非有亦非無，
　　譬如野馬水月形，亦如幻夢鏡中像，
　　諸法無主悉空寂，因是得成慧燈光。
　　又放光名法自在，彼光覺悟一切眾，
　　陀羅尼藏不可盡，能持如來一切法，
　　恭敬供養持法者，防衛守護眾賢聖，
　　以無量法施眾生，因是得成自在光。
　　又放光明名無慳，彼光覺悟除貪惜，
　　解知財寶非常有，悉能捨離無所著，
　　難制慳心能調伏，解財如夢如浮雲，
　　常能歡喜樂布施，因是得成無慳光。
　　又放光明名清涼，彼光覺悟毀禁者，
　　安立眾生淨戒中，啟導令逮無師寶，
　　十善業迹悉清淨，勸化眾生持淨戒，
　　開發眾生求佛道，因是得成清涼光。
　　又放光名忍莊嚴，彼光覺悟瞋恚者，
　　捨離瞋恚增上慢，常樂柔和忍辱法，
　　眾生惡性難忍者，悉能堪忍求佛道，
　　常能讚歎忍辱法，因是得成莊嚴光。
　　又放光明名轉勝，彼光覺悟懈怠者，
　　常能勤修三種業，恭敬供養佛法僧。
　　若能勤修三種業，恭敬供養佛法僧，
　　彼能超出四魔境，速成無上佛菩提。
　　勸化眾生令精進，恭敬供養佛法僧，
　　佛法欲滅能護持，因是得成轉勝光。
　　又放光明名寂靜，彼光覺悟亂意者，
　　捨離貪欲瞋恚癡，正住甚深諸三昧，
　　遠惡知識不善行，又離十種非法語，
　　讚歎坐禪空閑處，因是得成寂靜光。
　　又放光名慧莊嚴，彼光覺悟愚癡者，
　　善知緣起得解脫，智慧照明了諸根。
　　若知緣起得解脫，智慧照明了諸根，
　　得聖智慧諸三昧，逮等正覺照世間。
　　捨國財寶所愛身，精勤求法為佛道，
　　專心說法為眾生，因是得成慧光明。
　　又放光明名佛慧，彼光覺悟一切眾，
　　見不思議無量佛，各各坐寶蓮華上，
　　讚歎諸佛佛解脫，說佛自在無有量，
　　廣說佛力諸神通，因是得成佛慧光。
　　又放光明名無畏，彼光安慰恐怖者，
　　非人所持諸毒害，無量恐怖悉除滅，
　　普於眾生施無畏，心常慈忍離惱害，
　　拯濟危難無救者，因是得成無畏光。
　　又放光明名安隱，彼光所觸疾病者，
　　滅除一切諸苦痛，悉得正受三昧樂，
　　施諸良藥療眾患，摩以寶珠香塗身，
　　或酥油乳石蜜施，因是得成安隱光。
　　又放光明名見佛，彼光覺悟命終者，
　　念佛三昧必見佛，命終之後生佛前，
　　見彼臨終勸念佛，又示尊像令瞻敬，
　　又復勸令歸依佛，因是得成見佛光。
　　又放光明名樂法，彼光覺悟一切眾，
　　聽法講說及書寫，於正法中常愛樂，
　　佛法欲滅能護持，令求法者意充滿，
　　精勤修習佛正法，因是得成樂法光。
　　又放光明名妙音，彼光覺悟諸佛子，
　　一切世間所有聲，聞者皆是如來音，
　　大音讚揚諸如來，妓樂鐘磬供養佛，
　　又常讚歎佛音聲，因是得成妙音光。
　　又放光名施甘露，彼光覺悟一切眾，
　　遠離一切放逸行，皆悉具足諸功德，
　　分別無量大苦海，有為危脆非安隱，
　　宣揚讚歎寂滅樂，因是得成甘露光。
　　又放光明名殊勝，彼光覺悟一切眾，
　　於如來所聞勝戒，勝妙三昧勝智慧，
　　常歎諸佛勝妙戒，勝妙三昧勝智慧，
　　一心修習求菩提，因是得成勝光明。
　　又放光名寶莊嚴，彼光覺悟一切眾，
　　得勝寶藏不可盡，以此供養諸世尊，
　　以寶獻佛及塔廟，兼施一切諸貧乏，
　　以眾珍奇供最勝，因是成寶莊嚴光。
　　又放光明名妙香，彼光覺悟一切眾，
　　其有眾生聞是香，具足得佛諸功德，
　　以人天香塗其地，供養一切諸如來，
　　以香造像及塔廟，因是得成妙香光。
　　又放光名雜莊嚴，以幢幡蓋而嚴飾，
　　和雅妓樂微妙音，散眾寶華滿十方，
　　本以微妙妓樂音，和末塗香眾雜華，
　　幢蓋幡帳供諸佛，因是得成莊嚴光。
　　又放光明名端嚴，令十方地平如掌，
　　掃除僧坊大仙塔，因是得成端嚴光，
　　又放光明名大雲，彼光能雨妙香水，
　　香水灑塔及僧坊，因是得成大雲光。
　　又放光名衣莊嚴，令裸形者得上服，
　　以莊嚴服施眾生，因是成衣莊嚴光，
　　又放光明名上味，令飢餓者得美膳，
　　本施種種上味食，因是得成上味光。
　　又放光名示現寶，令諸貧乏得寶藏，
　　以無盡藏施三寶，因是得成示寶光，
　　又放光名眼清淨，能令盲者見眾色，
　　以燈供佛及塔廟，因是得成淨眼光。
　　又放光名耳清淨，能令聾者聞眾音，
　　妓樂供佛及塔廟，因是得成淨耳光。
　　又放光名鼻根淨，聞若不聞悉令聞，
　　眾香供佛及塔廟，因是得成鼻淨光。
　　又放光名舌根淨，以柔軟音讚諸佛，
　　永離麁獷不善語，因是得成淨舌光。
　　又放光名身根淨，諸根毀壞令具足，
　　禮拜諸佛及塔寺，因是得成身淨光。
　　又放光名意根淨，令失心者得正念，
　　修習三昧禪定力，因是得成意淨光。
　　又放光名色清淨，覩見不可思議佛，
　　以眾妙色莊嚴塔，因是得成色淨光。
　　又放光名聲清淨，解聲非聲悉空寂，
　　化眾令知聲如響，因是得成聲淨光。
　　又放光名香清淨，令諸臭穢成妙香，
　　香水洗塔菩提樹，因是得成淨香光。
　　又放光名味清淨，悉除一切味中毒，
　　供養佛僧及父母，因是得成味淨光。
　　又放光名觸清淨，堅強麁歰皆柔軟，
　　雨刀輪戟諸鋒刃，皆悉變成寶華鬘。
　　柔軟妙衣布道巷，最勝行時足蹈上，
　　香華上服用布施，因是得成觸淨光。
　　又放光名法清淨，一一毛孔無量佛，
　　各說妙法難思議，悉令眾生得歡喜。
　　因緣所生非生性，如來法身非是身，
　　湛然常住如虛空，因此化導成法光。
　　如是等比光明門，無量無邊恒沙數，
　　悉從大仙毛孔出，一切業果皆悉現。
　　如一毛孔所放光，無量無邊恒沙數，
　　一切毛孔亦如是，是大仙定自在力。
　　隨其本行得光明，宿世同行有緣者，
　　如其所應放光明，是名大仙智自在。
　　所修行業有同者，及行隨喜功德分，
　　聞見菩薩清淨行，彼人得見此光明。
　　若修無量諸功德，恭敬供養無數佛，
　　心常樂求無上道，彼人覺悟是光明。
　　譬如生盲不見日，非為無日出世間，
　　諸有目者悉覩見，各隨所務修其業。
　　大聖光明亦如是，或有眾生見不見，
　　邪見惡害所不覩，勝智慧者乃能見。
　　摩尼寶殿上輦乘，眾寶香味莊嚴具，
　　有功德者自然備，非無德者所能獲。
　　大聖光明亦如是，隨其行業見不見，
　　聞是分別諸光明，精勤恭敬信向者。
　　滅除一切諸疑惑，速成無上功德幢，
　　出生微妙勝三昧，諸佛眷屬大莊嚴。
　　神力於此得自在，悉能顯現示眾生，
　　三千大千妙莊嚴，化一蓮華滿世界，
　　結跏趺坐悉充滿，是名自在三昧力。
　　十方世界微塵剎，化作七寶大蓮華，
　　佛子眷屬共圍遶，是名自在勝三昧。
　　宿世成就善因緣，具足功德求佛道，
　　彼等眾生遶菩薩，一切合掌觀無厭。
　　彼大仙人法如是，甚深正受三昧力，
　　菩薩處彼清淨眾，如月在星獨明耀。
　　如此一方所示現，諸佛子等為眷屬，
　　一切十方亦如是，示現三昧自在力。
　　十方世界有緣故，往返出入度眾生，
　　或見菩薩入正受，或見菩薩從定起，
　　或東方見入正受，或西方見三昧起，
　　或西方見入正受，或東方見三昧起，
　　如是出入遍十方，或異方見入正受，
　　或異方見三昧起，是大仙定自在力。
　　東方世界無有餘，佛剎如來難思議，
　　菩薩常現彼佛前，是名寂靜三昧力。
　　東方一切諸佛前，常見安住入正受，
　　西方一切諸佛前，常見菩薩供養佛，
　　西方世界無有餘，佛剎如來難思議，
　　於彼一切諸佛前，常見菩薩入正受。
　　西方見彼入正受，東方佛剎無有餘，
　　於彼佛前三昧起，恭敬供養一切佛。
　　如是十方諸佛前，出入三昧無有餘，
　　或見菩薩入正受，或見恭敬供養佛。
　　於眼根中入正受，於色法中三昧起，
　　示現色法不思議，一切天人莫能知，
　　於色法中入正受，於眼起定念不亂，
　　觀眼無生無自性，說空寂滅無所有。
　　於耳根中入正受，於聲法中三昧起，
　　分別一切諸音聲，諸天世人莫能知，
　　於聲法中入正受，於耳起定念不亂，
　　觀耳無生無自性，說空寂滅無所有，
　　於鼻根中入正受，於香法中三昧起，
　　分別一切諸香法，諸天世人莫能知，
　　於香法中入正受，於鼻起定念不亂，
　　觀鼻無生無自性，說空寂滅無所有，
　　於舌根中入正受，於味法中三昧起，
　　分別一切諸味法，諸天世人莫能知，
　　於味法中入正受，於舌起定念不亂，
　　觀舌無生無自性，說空寂滅無所有，
　　於身根中入正受，於觸法中三昧起，
　　分別一切諸觸法，諸天世人莫能知，
　　於觸法中入正受，於身起定念不亂，
　　觀身無生無自性，說空寂滅無所有。
　　於意根中入正受，於諸法中三昧起，
　　分別一切諸法相，諸天世人莫能知，
　　於諸法中入正受，於意起定念不亂，
　　觀意無生無自性，說空寂滅無所有。
　　現童子身入正受，於壯年身三昧起；
　　現壯年身入正受，於老年身三昧起；
　　現老年身入正受，於善女人三昧起；
　　現善女人入正受，於善男子三昧起；
　　現善男子入正受，比丘尼身三昧起；
　　比丘尼身入正受，於比丘身三昧起；
　　現比丘身入正受，於學無學三昧起；
　　現學無學入正受，於緣覺身三昧起；
　　現緣覺身入正受，於如來身三昧起；
　　現如來身入正受，於諸天身三昧起；
　　現諸天身入正受，於龍神身三昧起；
　　現龍神身入正受，於大鬼神三昧起；
　　現大鬼神入正受，一切鬼神三昧起；
　　一切鬼神入正受，一毛孔中三昧起；
　　一毛孔中入正受，一切毛孔三昧起；
　　一切毛孔入正受，一毛端頭三昧起；
　　一毛端頭入正受，一切毛端三昧起；
　　一切毛端入正受，一微塵中三昧起；
　　一微塵中入正受，一切微塵三昧起；
　　一切微塵入正受，於金剛地三昧起；
　　現金剛地入正受，摩尼寶樹三昧起；
　　摩尼寶樹入正受，諸佛光明三昧起；
　　諸佛光明入正受，於大海水三昧起；
　　現大海水入正受，於大盛火三昧起；
　　現大盛火入正受，於風起定心不亂；
　　現於風大入正受，於地大中三昧起；
　　現地大中入正受，於天宮殿三昧起；
　　現天宮殿入正受，於虛空中三昧起。
　　是名無量功德者，三昧自在難思議，
　　十方一切諸如來，不思議劫說不盡。
　　一切諸佛皆共說，眾生業報難思議，
　　諸龍神變佛自在，禪定三昧亦難思，
　　今說聲聞自在力，無可為之作譬諭，
　　智慧明了聰達者，乃能解是甚深義。
　　得八解脫心自在，一身能作無量身，
　　以無量身作一身，於虛空中入火定，
　　身上出水身下火，身上出火身下水，
　　行住坐臥虛空中，於一念中自在變。
　　彼不具足大慈悲，不為眾生求佛道，
　　尚能示現難思議，況大饒益自在力，
　　現作日月遊虛空，普照十方諸世界，
　　或作河池井泉水，或作大海眾寶器。
　　如是等比難思議，普現十方諸世界，
　　深達三昧諸解脫，唯有諸佛能證知。
　　如淨水中四兵像，各各別異皆明了，
　　刀劍輪戟眾兵器，如是等仗皆悉現，
　　隨其器仗本形相，悉現於彼淨水中，
　　水影四兵無憎愛，是名大仙定自在。
　　海中有天名妙音，其中眾生若干種，
　　解彼一切諸音聲，皆悉令得大歡喜。
　　彼有貪欲瞋恚癡，猶能分別一切音，
　　況復總持自在力，而不能令眾生喜？
　　有一女人名辯才，父母求天由此生，
　　離諸惡法樂真實，能令眾生得辯才。
　　彼有貪欲瞋恚癡，猶能與眾勝辯才，
　　亦能令彼得歡喜，何況菩薩無量智？
　　譬如幻師善術法，能現種種無量色，
　　示現晝夜須臾頃，或現須臾作百年。
　　彼有貪欲瞋恚癡，幻力自在悅世間，
　　況禪解脫神通行，云何不令眾生喜？
　　天阿脩羅鬪戰時，阿脩羅眾即退散，
　　心大恐怖而奔走，四兵悉入藕絲孔。
　　彼有貪欲瞋恚癡，能作自在不思議，
　　況住自在無畏法，云何不能現神變？
　　釋提桓因有象王，彼知帝釋欲行時，
　　彼化作頭三十三，一一口中有六牙，
　　一一牙上七浴池，清淨香水湛然滿，
　　一一清淨池水中，各七蓮華為莊嚴。
　　彼諸嚴飾蓮華上，各各有七天玉女，
　　諸女竝奏微妙音，與彼帝釋相娛樂，
　　或時捨彼龍象身，化作天女極莊嚴，
　　威儀巧妙最無比，是名龍象自在力。
　　彼有貪欲瞋恚癡，能作如是諸神變，
　　何況具足方便智，而於諸定不自在？
　　如阿脩羅化作身，金剛地上安其足，
　　海水至深僅半身，其首廣大如須彌。
　　彼有貪欲瞋恚癡，乃能現是大神力，
　　況伏魔怨照世燈，而不能現大神變？
　　天阿脩羅共戰時，帝釋自在難思議，
　　隨阿脩羅軍眾數，現身等彼而交戰。
　　諸阿脩羅發是念：　『釋提桓因來向我，
　　必取我身五種縛。』
　阿脩羅眾大恐怖，
　　帝釋現身有千眼，手執金剛出火焰，
　　被甲持杖自莊嚴，阿脩羅見即退散。
　　彼以微小功德力，猶能摧破大怨敵，
　　何況救度一切者，無量功德不自在？
　　教化忉利諸天故，得此果報妙音聲，
　　以諸天等放逸行，空中自然出此音，
　　一切五欲悉無常，虛偽無實如水沫，
　　如幻野馬水中月，有為如夢如浮雲。
　　一切放逸有憂諍，非甘露道生死徑，
　　若有行諸放逸者，入於生死摩竭口。
　　我所有者眾苦本，一切賢聖所厭患，
　　五欲功德磨滅法，常樂清淨真實行。
　　三十三天聞此音，一切來集善法堂，
　　帝釋為說微妙法，隨順離欲寂靜行。
　　彼音無形不可見，猶能饒益諸天眾，
　　何況應化眾生身，不能大利一切世？
　　天阿脩羅共鬪時，諸天眾侶大恐怖，
　　諸天功德勢力故，空中出聲言勿懼。
　　諸天聞此安慰聲，即離恐畏生大力，
　　時阿脩羅心震懼，所將兵眾悉退散。
　　何況甘露妙音聲，能滅眾生諸恐怖，
　　大慈具足摧眾魔，寂靜妙音除煩惱。
　　帝釋普應諸天女，九十有二那由他，
　　天女各各心自謂，天王獨與我娛樂。
　　現身集在善法堂，為天說法令歡喜，
　　帝釋能於一念中，悉皆現此大神變。
　　釋有貪欲瞋恚癡，能令眷屬悉歡喜，
　　況無量劫修神力，而不能令一切悅？
　　他化自在六天王，於欲界中得自在，
　　以業煩惱為羅網，繫縛一切諸凡夫。
　　彼有貪欲瞋恚癡，能伏欲界諸群生，
　　況具十種自在力，而不令眾同其行？
　　三千世界大梵王，一切諸梵所住處，
　　悉能現身於彼坐，演暢微妙梵音聲。
　　彼於世間四梵道，禪定五通得如意，
　　何況超出一切世，禪定解脫不自在？
　　摩醯首羅智自在，大海龍王降雨時，
　　悉能分別數其渧，於一念中皆明了。
　　無量億劫勤修學，得是無上菩提智，
　　云何當於一念中，不知一切眾生心？
　　眾生業報難思議，因大風輪起世界，
　　巨海諸山天宮殿，眾寶光明萬物種，
　　亦能興雲降大雨，亦能散滅諸雲氣，
　　亦能成熟一切穀，亦大饒益群生類。
　　風不能學波羅蜜，亦不學佛諸功德，
　　猶成不可思議事，何況具足諸願者？
　　男子女人諸異類，海龍雷震大音聲，
　　悉能了知皆如響，逮無障礙無盡辯，
　　為一切眾說妙法，其有聞者悉歡喜。
　　如海奇特未曾有，印現一切眾像類，
　　大身眾生妙寶藏，眾流悉入無增損。
　　如是眾生平等印，無盡功德禪解脫，
　　一切智慧諸功德，增長眾善無厭足。
　　龍王示現自在時，從金剛際至他化，
　　興雲充遍四天下，其雲種種莊嚴色。
　　第六他化自在天，於彼雲色如黃金，
　　化樂天上雲赤色，兜率陀天白寶色，
　　夜摩天上瑠璃色，三十三天碼碯色，
　　四王天上玻瓈色，於大海上金剛色，
　　緊那羅中妙香色，諸龍住處蓮華色，
　　微密天中白鵝色，阿脩羅中狀如山，
　　欝單越中金野馬，閻浮提境雲青色，
　　餘二天下雜種色，隨眾所樂以應之。
　　又復他化自在天，雲中電耀如日光，
　　化樂天上如月光，兜率天上閻浮金，
　　夜摩天上白寶色，釋處金雲如野馬，
　　四王天上最妙色，於大海上赤寶色，
　　緊那羅中青瑠璃，諸龍住處寶藏色，
　　微密天中玻瓈色，阿脩羅中瑪瑙色，
　　欝單越境火珠色，閻浮提界青寶色，
　　餘二天下雜莊嚴，隨眾所樂以應之。
　　他化雷震如梵音，化樂天上妙音聲，
　　兜率天上妓樂音，夜摩天上天女音，
　　於彼忉利諸天上，緊那羅女妙音聲，
　　四王天上乾闥聲，緊那羅中簫笛聲，
　　於彼一切大海中，猶如兩山相擊聲，
　　諸龍住處頻伽聲，微密天中龍女聲，
　　阿脩羅中天鼓聲，於人道中海潮聲。
　　又復他化自在天，雨妙香華為莊嚴，
　　化樂天上薝蔔華，曼陀羅華及澤香，
　　兜率天上摩尼珠，無上種種莊嚴寶，
　　明淨髻珠如月光，上妙細衣鍊金色，
　　夜摩幢蓋幡莊嚴，華鬘塗香勝莊嚴，
　　赤真珠衣金絞絡，種種微妙眾妓樂，
　　三十三天如意珠，堅固殊妙栴檀香，
　　種種欝金諸天華，雨雜清淨華香水，
　　四王天雨上味膳，眾味具足生氣力。
　　又雨不可思議寶，龍王降是種種雨，
　　又復於彼大海中，一一雨渧如車軸，
　　無量眾寶不可盡，又雨種種莊嚴寶，
　　緊那雨華青寶衣，摩利妙華細末香，
　　種種妓樂悉具足，如是無量妙莊嚴。
　　諸龍住處赤真珠，微密天中火珠寶，
　　阿脩羅中雨兵仗，摧伏一切諸怨敵。
　　欝單無價寶瓔珞，弗婆俱耶二天下，
　　婆師波利薝蔔華，清淨妙寶解脫華，
　　閻浮提雨清淨水，柔軟悅澤常應時。
　　長養眾果香華樹，隨時成熟益眾生，
　　如是無量難思議，興雲雷震種種雨，
　　自於宮殿身不動，能現自在不思議。
　　於彼海中為尊主，示現神變難思議，
　　況入法海盡源底，云何不能大神變？
　　如我所說諸譬諭，為深智慧菩薩故，
　　無畏大士無倫匹，逮得自在諸解脫，
　　微妙無量勝智者，能說如是解脫門，
　　諸未曾有奇特法，一切不能報其恩，
　　聞是甚深勝解脫，信解受持為他說，
　　世間一切諸凡夫，信是法者甚難得，
　　思惟無量諸善法，本有因力故能信，
　　一切世界諸群生，鮮有欲求聲聞道，
　　求緣覺者轉復少，求大乘者甚希有，
　　求大乘者猶為易，能信是法為甚難，
　　況能受持正憶念，如說修行真實解，
　　若以三千大千界，頂戴一劫身不動，
　　彼之所作未為難，信是法者為甚難，
　　大千塵數眾生類，一劫供養諸樂具，
　　彼之功德未為勝，信是法者為殊勝，
　　若以掌持十佛剎，於虛空中住一劫，
　　彼之所作未為難，信是法者為甚難。
　　十佛剎塵眾生類，一劫供養諸樂具，
　　彼之功德未為勝，信是法者為殊勝。
　　十剎塵數諸如來，一劫恭敬而供養，
　　若能受持此品者，功德於彼為最勝。」
　　賢首說此品竟時，十方世界六返動，
　　諸魔宮殿如聚墨，光照十方惡道滅。
　　一切十方諸如來，悉皆普現賢首前，
　　各伸右手摩其頂，賢首菩薩德無量。
　　以其右手摩頂已，一切如來讚歎言：
　　「善哉善哉真佛子，快說是法我隨喜。」
pin:: 
#  9 佛昇須彌頂品
大方廣佛華嚴經佛昇須彌頂品第九
爾時，如來威神力故，十方一切諸佛世界諸四天下，
一一閻浮提，皆有如來坐菩提樹下，無不顯現。
彼諸菩薩各承佛神力，說種種法。
皆悉自謂：在於佛所。 ^441b6

爾時，世尊威神力故，不起此座，昇須彌頂，向帝釋殿。
爾時，帝釋遙見佛來，即於妙勝殿上，敷置眾寶師子之座。
以萬種雜寶而莊嚴之；萬種寶帳彌覆其上；
以萬寶網而絞絡之；次上萬種眾妙寶蓋、
天繒雜寶以為垂帶；萬種瓔珞而莊嚴之；萬種寶衣以敷座上。
一萬天子在前立侍；一萬梵天而圍遶之；一萬光明以為照耀。 ^441b9

爾時，帝釋為佛莊嚴師子座已，合掌恭敬白佛言：「善來世尊！
唯願哀處我此宮殿。」
爾時，世尊即受其請，昇妙勝殿；一切十方亦復如是。
爾時，帝釋無量樂音，佛神力故，寂然無聲。
即自憶念於過去佛所種諸善根，以偈頌曰：
　　「迦葉如來具大慈，諸吉祥中最無上，
　　彼佛曾來入此處，是故此地最吉祥。
　　拘那牟尼慧無礙，諸吉祥中最無上，
　　彼佛曾來入此處，是故此地最吉祥。
　　拘樓佛身如金山，諸吉祥中最無上，
　　彼佛曾來入此處，是故此地最吉祥。
　　隨葉如來離三垢，諸吉祥中最無上，
　　彼佛曾來入此處，是故此地最吉祥。
　　尸棄如來常寂然，諸吉祥中最無上，
　　彼佛曾來入此處，是故此地最吉祥。
　　毘婆尸佛如滿月，諸吉祥中最無上，
　　彼佛曾來入此處，是故此地最吉祥。
　　弗沙明達第一義，諸吉祥中最無上，
　　彼佛曾來入此處，是故此地最吉祥。
　　提舍如來辯無礙，諸吉祥中最無上，
　　彼佛曾來入此處，是故此地最吉祥。
　　波頭摩佛淨無垢，諸吉祥中最無上，
　　彼佛曾來入此處，是故此地最吉祥。
　　錠光如來明普照，諸吉祥中最無上，
　　彼佛曾來入此處，是故此地最吉祥。」 ^441b18

如此間帝釋，佛神力故，以偈讚歎十佛功德；
如是十方帝釋，各自憶念過去佛所所種善根，以偈讚歎亦復如是。
爾時，世尊昇師子座，結跏趺坐。
坐已，宮殿忽然廣博如忉利天處，一切十方，亦復如是。
pin:: 
#  10 菩薩雲集妙勝殿上說偈品
大方廣佛華嚴經菩薩雲集妙勝殿上說偈品第十
undefined:: 
## 之一
 ^441c15

爾時，十方各過百佛世界微塵數剎，一一方各十世界，
其世界名因陀羅；次名蓮華；次名眾寶；
次名優鉢羅；次名妙行；次名善行；次名歡喜；
次名星宿；次名無厭慈；次名虛空。
其佛號不變月；次號無盡月；次號不動月；
次號香風月；次號自在天月；次號清淨月；
次號無上月；次號星宿月；次號不衰變月；次號無量自在月。
其菩薩名法慧；次名一切慧；次名勝慧；
次名功德慧；次名精進慧；次名善慧；次名智慧；
次名真實慧；次名無上慧；次名堅固慧。
此諸菩薩各於其國佛所，淨修梵行。 ^441c22

爾時，佛神力故，彼一一菩薩，各將一佛世界微塵數菩薩眷屬俱，
來詣佛所，恭敬禮拜。
又佛神力故，化作寶藏師子之座，結跏趺坐，充滿十方。
如此世界須彌山頂，菩薩雲集；十方世界亦復如是。 ^442a4

爾時，世尊從兩足指，放百千億妙色光明，
普照十方一切世界諸四天下菩提樹下須彌山頂妙勝殿上，
如來大眾，皆悉顯現。
爾時，法慧菩薩承佛神力，普觀十方，以偈頌曰：
　　「天人師悉現，一切嚴淨剎，
　　須彌山王頂，帝釋妙勝殿，
　　哀受天王請，故處其宮殿，
　　一一各以十，吉祥偈讚佛。
　　諸佛大眷屬，清淨菩薩眾，
　　斯從十方來，跏趺正安坐。
　　各同其名字，如我菩薩眾，
　　捨離於本剎，往詣諸佛所。
　　本國諸世尊，名號皆悉同，
　　各於其佛所，淨修菩薩行。
　　諸佛子當知，如來威神力，
　　一切世界中，各謂佛在前。
　　今我等見佛，坐釋妙勝殿，
　　十方亦如是，如來自在力。
　　一切世界中，發心求佛者，
　　先立清淨願，修習菩薩行。
　　菩薩淨修行，無量無數劫，
　　於法界無礙，無能測量者。
　　悉普照十方，滅除愚癡闇，
　　一切無與等，是故莫能知。」 ^442a9

爾時，一切慧菩薩承佛神力，普觀十方，
以偈頌曰：
　　「無量無數劫，雖常見如來，
　　於此正法中，猶未覩真實，
　　妄想取諸法，增長癡惑網，
　　輪迴生死中，盲冥不見佛。
　　雖復觀諸法，猶未見實相，
　　一切法生滅，但著假名字，
　　一切法無生，一切法無滅，
　　若能如是解，諸佛常現前。
　　無取亦無見，空寂無真實，
　　諸佛本來空，不可得思量。
　　若解一切法，不可思量者，
　　彼於諸煩惱，其心無所染。
　　虛妄取法相，是則為癡冥，
　　是故不見佛，亦不得真實。
　　牟尼離三世，相好悉具足，
　　於住無所住，法界悉清淨。
　　因緣故法生，因緣故法滅，
　　如是觀如來，究竟離癡惑。
　　法慧先已說，清淨微妙法，
　　我從彼勝聞，菩提難思議。」 ^442b4

爾時，勝慧菩薩承佛神力，普觀十方，以偈頌曰：
　　「如來智甚深，一切莫能測，
　　不知真實法，世間悉迷惑。
　　童蒙思惟是，虛妄取諸法，
　　是故不見佛，具足清淨相。
　　愚癡心迷惑，妄取五陰相，
　　不了真實性，是故不見佛。
　　分別一切法，皆悉無真實，
　　如是解諸法，則見盧舍那。
　　因前五陰故，後陰相續生，
　　次第解五陰，見佛難思議。
　　如寶在闇處，無明故不見，
　　真諦無說者，雖慧莫能覩。
　　如目不明淨，不見微妙色，
　　如是不淨心，不見諸佛法。
　　猶如明淨日，無目者不見，
　　若人心諂曲，終不覩諸佛。
　　故當淨慧眼，觀察諸法相，
　　見法相明了，猶如鏡中像。
　　一切慧先說，清淨微妙法，
　　我從彼勝聞，見佛盧舍那。」 ^442b26

爾時，功德慧菩薩承佛神力，普觀十方，
以偈頌曰：
　　「諸法虛無實，妄取堅固相，
　　是故童蒙者，常轉生死輪。
　　不善非勝法，妄作勝法相，
　　是故生障礙，愚癡常輪轉。
　　不知八正道，云何知自心？
　　彼因顛倒想，增長一切惡。
　　不見諸法空，常受無量苦，
　　彼人不成就，清淨法眼故。
　　欲知一切心，先當求法眼，
　　如我所說者，能見真實佛。
　　若有見佛者，其心無所著，
　　彼則見真實，如佛所說法。
　　若見大智慧，如來妙法身，
　　能見如來故，彼有清淨眼。
　　無見乃能見，一切真實法，
　　於法有所見，彼則無所見。
　　妙哉真實法，佛以導眾生，
　　一切諸有中，無生亦無死。
　　勝慧先已說，清淨微妙法，
　　我從彼勝聞，深解諸佛道。」 ^442c19

爾時，精進慧菩薩承佛神力，普觀十方，
以偈頌曰：
　　「以諸妄想行，慧眼不清淨，
　　愚癡邪見增，常不見諸佛。
　　若能見邪偽，及以真實法，
　　諦了實不實，則見清淨佛。
　　見者則是垢，彼則無所見，
　　諸佛離所見，是故見清淨。
　　世間語言法，虛妄無真實，
　　知世從緣起，能離生死患。
　　世間非世間，觀察悉平等，
　　二俱知真實，是名真見者。
　　若能如是觀，漏盡得自在，
　　非有亦非無，是名不二見。
　　虛妄非虛妄，非是諸佛法，
　　真實無二相，法性清淨故。
　　法性自清淨，無相如虛空，
　　一切無能說，智者如是觀。
　　樂觀一切法，寂滅無所有，
　　亦知不可修，能見牟尼尊。
　　如是見佛者，功德不可量，
　　一切所有行，寂靜空無相。」
大方廣佛華嚴經卷第七
 ^443a12
