
hui:: 
pin:: 大般若波羅蜜多經卷第五百九
三藏法師玄奘奉　詔譯
第三分陀羅尼品第十三之二
爾時，舍利子白佛言：「世尊！
佛涅槃已，後時、後分、後五百歲法欲滅時，
於東北方當有幾許安住大乘善男子等，
得聞般若波羅蜜多深心信樂，復能書寫、
受持、讀誦、修習、思惟、為他演說？」 ^595a9

佛告舍利子：「我涅槃已，後時、後分、後五百歲法欲滅時，
於東北方雖有無量安住大乘善男子等，
而少得聞甚深般若波羅蜜多深心信樂，
復能書寫、受持、讀誦、修習、思惟、為他演說。 ^595a13

「又，舍利子！彼住大乘善男子等聞深般若波羅蜜多，
其心不驚不恐不怖，深生信樂，書寫、受持、
讀誦、修習、思惟、演說，甚為希有！
何以故？舍利子！彼住大乘善男子等，已曾親近供養恭敬、
尊重讚歎無量如來及諸菩薩，請問般若波羅蜜多甚深義趣。 ^595a17

「又，舍利子！彼住大乘善男子等，不久定當圓滿布施乃至般若波羅蜜多，
乃至不久定當圓滿一切相智及餘無量無邊佛法。 ^595a22

「又，舍利子！彼住大乘善男子等一切如來所護念故，
無量善友所攝受故，殊勝善根所任持故，
為欲饒益多眾生故，求趣無上正等菩提。
何以故？舍利子！我常為彼安住大乘善男子等說一切智相應之法，
過去如來亦常為彼說一切智相應之法。
由此因緣，彼善男子、善女人等，後生復能求趣無上正等菩提，
亦能為他如應說法，令趣無上正等菩提。 ^595a25

「又，舍利子！彼住大乘善男子等身心安定，
諸惡魔王及彼眷屬尚不能壞求趣無上正等覺心，
何況其餘樂行惡者毀謗般若波羅蜜多能阻其心，令不精進求趣無上正等菩提！ ^595b4

「又，舍利子！安住大乘善男子等，聞我說此甚深般若波羅蜜多，
心得廣大妙法喜樂，亦能安立無量有情於勝善法，令趣無上正等菩提。 ^595b8

「又，舍利子！安住大乘善男子等今於我前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記。』
我於彼願深生隨喜。
何以故？舍利子！我觀如是安住大乘善男子等所發弘願心語相應，
彼於當來定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記。
是善男子、善女人等，亦於過去無量佛前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記。』
過去如來、應、正等覺亦於彼願深生隨喜。
何以故？舍利子！過去諸佛亦觀如是安住大乘善男子等所發弘願心語相應，
彼於當來定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記。 ^595b11

「又，舍利子！此住大乘善男子等信解廣大，
能依妙色、聲、香、味、觸修廣大施，修此施已復能種植廣大善根，
因此善根復能攝受廣大果報，攝受如是廣大果報，
唯為饒益一切有情，於諸有情能捨一切內外所有，
迴向如是所種善根，願生他方諸佛國土現有如來、
應、正等覺宣說如是甚深般若波羅蜜多無上法處。
彼聞如是甚深般若波羅蜜多無上法已，
復能安立彼佛土中無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提得不退轉。」 ^595c2

時，舍利子復白佛言：「希有！
世尊！甚奇！善逝！佛於過去未來現在所有諸法無不證知，
於一切法真如、法界廣說乃至不思議界無不證知，
於諸法教義趣差別無不證知，於諸有情心行差別無不證知，
於過去佛、菩薩、聲聞及佛土等無不證知，
於未來佛、菩薩、聲聞及佛土等無不證知，
於現在佛、菩薩、聲聞及佛土等無不證知，
於十方界一切如來、應、正等覺及所說法、
菩薩、聲聞、佛土等事無不證知。
世尊！若菩薩摩訶薩能於六種波羅蜜多，
勇猛精進常求不息，彼於六種波羅蜜多，
為有得時、不得時不？」 ^595c14

佛告舍利子：「彼菩薩摩訶薩常於六種波羅蜜多，
勇猛精進欣求不息，一切時得無不得時。
何以故？舍利子！彼菩薩摩訶薩常於六種波羅蜜多，
勇猛精進欣求不息，諸佛菩薩常護念故。」 ^595c25

舍利子言：「世尊！彼菩薩摩訶薩若不得六波羅蜜多相應經時，
如何可說彼得此六波羅蜜多？」 ^595c29

佛告舍利子：「若菩薩摩訶薩常於此六波羅蜜多，
勇猛信求不顧身命，有時不得此相應經，無有是處！
何以故？舍利子！彼菩薩摩訶薩為求無上正等菩提，
示現勸導讚勵慶喜諸有情類，令於此六波羅蜜多相應經典受持、
讀誦、思惟、修學，由此善根隨所生處，常得此六波羅蜜多相應契經，
受持、讀誦、勇猛精進、如教修行，成熟有情、
嚴淨佛土，未證無上正等菩提於其中間甞無暫廢。」
pin:: 
##  14 魔事品
第三分魔事品第十四 ^596a2

爾時，善現便白佛言：「佛已讚說為證無上正等菩提勇猛正勤，
修行布施乃至般若波羅蜜多，成熟有情、
嚴淨佛土菩薩功德，云何應知彼諸菩薩發趣無上正等菩提修諸行時留難魔事？」 ^596a13

佛告善現：「若菩薩摩訶薩樂說法要，辯久乃生，當知是為菩薩魔事。」 ^596a17

具壽善現即白佛言：「何緣菩薩樂說法要，
辯久乃生，說為魔事？」 ^596a18

佛告善現：「是菩薩摩訶薩行深般若波羅蜜多時，
由此因緣所修般若乃至布施波羅蜜多難得圓滿故，說彼為菩薩魔事。 ^596a20

「復次，善現！若菩薩摩訶薩樂說法要，辯乃卒生，當知是為菩薩魔事。」 ^596a22

具壽善現即白佛言：「何緣菩薩樂說法要，
辯乃卒生，說為魔事？」 ^596a24

佛告善現：「是菩薩摩訶薩修行布施乃至般若波羅蜜多，
樂說法要，辯才卒起，廢所修行，故是魔事。 ^596a25

「復次，善現！書寫般若波羅蜜多甚深經時，
頻申欠呿、無緣戲笑、互相輕凌、身心躁擾、
文句倒錯、迷惑義理、不得滋味、橫事卒起，
書寫不終，當知是為菩薩魔事。 ^596a28

「復次，善現！受持、讀誦、思惟、修習、說聽般若波羅蜜多甚深經時，
頻申欠呿、無緣戲笑、互相輕凌、身心躁擾、
文句倒錯、迷惑義理、不得滋味、橫事卒起，
所作不成，當知是為菩薩魔事。」 ^596b2

具壽善現即白佛言：「何因緣故，有菩薩乘善男子等聞說般若波羅蜜多，
忽作是念：『我於此經不得滋味，何用勤苦聽此經為？』
作是念已即便捨去，受持、讀誦、思惟、修習、
書寫、演說亦復如是。」 ^596b6

佛告善現：「是菩薩乘善男子等，於過去世未久修行布施等六波羅蜜多，
故於此經不得滋味，心不愛樂即便棄捨。 ^596b10

「復次，善現！住菩薩乘善男子等聞說般若波羅蜜多，
若作是念：『我等於此不得受記，何用聽為？』
心不清淨便從座起，厭捨而去無顧戀心，當知是為菩薩魔事。」 ^596b13

具壽善現即白佛言：「何緣於此甚深經中，
不授彼記，而令彼類無顧戀心厭捨而去？」 ^596b17

佛告善現：「菩薩未入正性離生，不應授彼大菩提記，
若授彼記增彼憍逸，有損無益故不為記。 ^596b18

「復次，善現！住菩薩乘善男子等，聞說般若波羅蜜多，
若作是念：『此中不說我等名字，何用聽為？』
心不清淨便從座起，厭捨而去無顧戀心，當知是為菩薩魔事。」 ^596b21

具壽善現即白佛言：「何緣於此甚深經中，不記說彼菩薩名字？」 ^596b24

佛告善現：「菩薩未受大菩提記，法爾不應記說名字。 ^596b25

「復次，善現！住菩薩乘善男子等聞說般若波羅蜜多，
若作是念：『此中不說我等生處城邑聚落，何用聽為？』
心不清淨便從座起，厭捨而去無顧戀心，當知是為菩薩魔事。」 ^596b27

具壽善現即白佛言：「何緣於此甚深經中，不記說彼菩薩生處城邑聚落？」 ^596c1

佛告善現：「若未記彼菩薩名字，不應說其生處差別。 ^596c3

「復次，善現！若菩薩乘善男子等，聞說般若波羅蜜多甚深經時，
心不清淨而捨去者，隨彼所起不清淨心，
厭捨此經舉步多少，便減爾許劫數功德，
獲爾許劫障菩提罪，受彼罪已更爾許時，
發勤精進求趣無上正等菩提，修諸菩薩難行苦行方可復本。
是故菩薩若欲速證無上菩提，不應厭捨甚深般若波羅蜜多。 ^596c4

「復次，善現！住菩薩乘善男子等，棄捨般若波羅蜜多甚深經典，
求學餘經，當知是為菩薩魔事。
何以故？是菩薩乘善男子等，棄捨一切智智根本甚深般若波羅蜜多，
而攀枝葉諸餘經典，終不能得佛菩提故。」 ^596c11

具壽善現即白佛言：「何等餘經猶如枝葉，不能引發一切智智？」 ^596c16

佛告善現：「若說二乘相應之法，謂四念住，
廣說乃至八聖道支、三解脫門、四諦智等。
善男子等於中修學，但得預流、一來、不還、
阿羅漢果、獨覺菩提，不得無上正等菩提，
是名餘經猶如枝葉，不能引發一切智智。
甚深般若波羅蜜多定能引發一切智智，有大勢用猶如樹根。
是菩薩乘善男子等，棄捨般若波羅蜜多求學餘經，定不能得一切智智。
何以故？甚深般若波羅蜜多能生菩薩摩訶薩眾世、
出世間一切功德，諸餘經典無斯用故。
若菩薩摩訶薩修學般若波羅蜜多，即為修學一切菩薩摩訶薩眾世、
出世間功德珍寶。 ^596c17

「復次，善現！如有餓狗棄其主食，反從僕使而求覓之，
於當來世有住大乘善男子等，棄捨一切佛法根本甚深般若波羅蜜多，
求學二乘相應經典其狀亦爾，當知是為菩薩魔事。 ^596c29

「復次，善現！譬如有人欲求香象，得此象已捨而求跡。
於意云何？彼人黠不？」 ^597a4

善現答言：「彼人非黠。」
佛告善現：「於當來世有住大乘善男子等，
棄捨一切佛法根本甚深般若波羅蜜多，
求學二乘相應經典其狀亦爾，當知是為菩薩魔事。 ^597a6

「復次，善現！譬如有人欲見大海，既至海岸反觀牛跡，
作是念言：『大海中水其量深廣豈及此耶？』
於意云何？彼人黠不？」 ^597a9

善現答言：「彼人非黠。」 ^597a12

佛告善現：「於當來世有住大乘善男子等，
棄捨一切佛法根本甚深般若波羅蜜多，
求學二乘相應經典其狀亦爾，當知是為菩薩魔事。 ^597a13

「復次，善現！如有巧匠或彼弟子，欲造大殿如天帝釋殊勝殿量，
見彼殿已而反規模日月宮殿。
於意云何？如是巧匠或彼弟子，能造大殿量如帝釋殊勝殿不？」 ^597a16

善現答言：「不也！世尊！」 ^597a19

佛告善現：「於意云何？
彼人黠不？」
善現答言：「彼人非黠，是愚癡類。」 ^597a20

佛告善現：「於當來世有住大乘善男子等，
欲趣無上正等菩提，棄深般若波羅蜜多，
求學二乘相應經典其狀亦爾，彼必不得無上菩提，當知是為菩薩魔事。 ^597a21

「復次，善現！譬如有人欲見輪王，見已不識捨至餘處，
見小國王觀其形相作如是念：『轉輪聖王形相威德與此何異？』
於意云何？彼人黠不？」 ^597a25

善現答言：「彼人非黠。」
佛告善現：「於當來世有住大乘善男子等亦復如是，
欲趣無上正等菩提，棄深般若波羅蜜多，
求學二乘相應經典，言：『此經典與彼何異？
何用彼為？』彼由此緣定不能得所求無上正等菩提，當知是為菩薩魔事。 ^597a28

「復次，善現！如有飢人得百味美食，棄而求噉六十日穀飯。
於意云何？彼人黠不？」 ^597b4

善現答言：「彼人非黠。」
佛告善現：「於當來世有住大乘善男子等，
棄深般若波羅蜜多，求學二乘相應經典，
於中欲覓一切智智，徒設劬勞終不能得。
於意云何？彼人黠不？」 ^597b6

善現答言：「彼人非黠。」 ^597b9

佛告善現：「如是！如是！
當知是為菩薩魔事。 ^597b10

「復次，善現！如有貧人得無價寶，棄而翻取迦遮末尼。
於意云何？彼人黠不？」 ^597b11

善現答言：「彼人非黠。」 ^597b12

佛告善現：「於當來世有住大乘善男子等，
棄深般若波羅蜜多，求學二乘相應經典，
於中欲覓一切智智，徒設劬勞終不能得。
於意云何？彼人黠不？」 ^597b13

善現答言：「彼人非黠。」 ^597b16

佛告善現：「如是！如是！
當知是為菩薩魔事。 ^597b17

「復次，善現！安住大乘善男子等，書大般若波羅蜜多甚深經時，
眾辯卒起，樂說種種差別法門，令所書經不得究竟，當知是為菩薩魔事。
何謂眾辯？謂樂說色、聲、香、味、觸，樂說六種波羅蜜多，
樂說欲界、色無色界，樂說受持、讀誦功德，
樂說看病修餘福業，樂說念住乃至道支，
樂說一切靜慮、解脫、等持、等至，樂說內空乃至無上正等菩提，
當知皆是菩薩魔事。
何以故？甚深般若波羅蜜多樂說法相都不可得，
無尋伺故，難思議故，無思慮故，無生滅故，
無染淨故，無定亂故，離名言故，不可說故，不可得故。
所以者何？甚深般若波羅蜜多中，如前所說法皆無所有都不可得。
安住大乘善男子等，書大般若波羅蜜多甚深經時，
如是諸法擾亂其心令不究竟，是故說為菩薩魔事。」 ^597b18

時，具壽善現白佛言：「世尊！
甚深般若波羅蜜多可書寫不？」 ^597c4

佛告善現：「不可書寫。
所以者何？於此般若波羅蜜多甚深經中，
般若等六波羅蜜多皆無自性都不可得，廣說乃至一切相智亦無自性都不可得。
善現當知！諸法自性皆無所有都不可得即是無性，如是無性即深般若波羅蜜多。
非無性法能書無性，是故我說甚深般若波羅蜜多不可書寫。
善現當知！安住大乘善男子等，若於般若波羅蜜多起無性想，
當知是為菩薩魔事。 ^597c5

「復次，善現！若住大乘善男子等，書寫般若波羅蜜多甚深經時，
作如是念：『我以文字書寫般若波羅蜜多。』
彼依文字執著般若波羅蜜多，當知是為菩薩魔事。
何以故？於此般若波羅蜜多甚深經中，
一切般若乃至布施波羅蜜多皆無文字，
色乃至識亦無文字，廣說乃至一切相智亦無文字，是故不應執有文字能書般若波羅蜜多。
善現當知！若住大乘善男子等作如是執：
『於此般若波羅蜜多甚深經中，一切般若乃至布施波羅蜜多皆無文字，
色乃至識亦無文字，廣說乃至一切相智亦無文字。』
當知是為菩薩魔事。 ^597c14

「復次，善現！安住大乘善男子等，書寫、受持、
讀誦、修習、思惟、演說此大般若波羅蜜多甚深經時，
若念國土，若念城邑，若念王都，若念方處，
若念親教，若念軌範，若念同學，若念知友，
若念父母，若念妻子，若念兄弟，若念姊妹，
若念親戚，若念朋侶，若念國王，若念大臣，
若念盜賊，若念猛獸，若念惡人，若念惡鬼，
若念眾集，若念遊戲，若念報怨，若念報恩，
若念諸餘所作事業，當知皆是菩薩魔事。
魔以此事擾惱菩薩，令所作事不成辦故。 ^597c25

「復次，善現！安住大乘善男子等，書寫、受持、
讀誦、修習、思惟、演說此大般若波羅蜜多甚深經時，
得大名利供養恭敬，所謂衣服、飲食、臥具、
病緣醫藥及餘資財，彼著此事廢所作業，當知是為菩薩魔事。 ^598a6

「復次，善現！安住大乘善男子等書寫、受持、
讀誦、修習、思惟、演說此大般若波羅蜜多甚深經時，
有諸惡魔執持種種世俗書論，或復二乘相應經典，
詐現親友授與菩薩，此中廣說世俗勝事，
或復廣說諸蘊、處、界、諦實、緣起、三十七種菩提分法、
三解脫門、四靜慮等，言是經典義味深奧，應勤修學捨所習經。
此住大乘善男子等方便善巧，不應受著惡魔所授世俗書論或復二乘相應經典。
所以者何？世俗書論、二乘經典不能引發一切智智，
非趣無上正等菩提無倒方便，乃於無上正等菩提極為障礙。
善現當知！我此般若波羅蜜多甚深經中，
廣說菩薩摩訶薩道善巧方便，若於此中精勤修學，疾證無上正等菩提。
若住大乘善男子等，無方便善巧故棄深般若波羅蜜多，
受學惡魔世俗書論、二乘經典，當知是為菩薩魔事。 ^598a11

「復次，善現！能聽法者樂聽、樂問、書寫、受持、
讀誦、修習甚深般若波羅蜜多，能說法者著樂懈怠不欲為說，
亦不施與甚深般若波羅蜜多，當知是為菩薩魔事。 ^598a28

「復次，善現！能說法者心不著樂亦不懈怠，
樂說、樂施甚深般若波羅蜜多，方便勸勵書寫、
受持、讀誦、修習，能聽法者懈怠著樂，不欲聽受乃至修習，當知是為菩薩魔事。 ^598b2

「復次，善現！能聽法者樂聽、樂問、書寫、受持、
讀誦、修習甚深般若波羅蜜多，能說法者欲往他方不獲教授，
當知是為菩薩魔事。 ^598b6

「復次，善現！能說法者樂說、樂施甚深般若波羅蜜多，
方便勸勵書寫、受持、讀誦、修習，能聽法者欲往他方不獲聽受，
當知是為菩薩魔事。 ^598b9

「復次，善現！能說法者具大惡欲，愛重名利、
衣服、飲食、臥具、醫藥及餘資財、供養恭敬心無厭足，
能聽法者少欲喜足修遠離行，勇猛正勤具念定慧，
厭怖利養恭敬名譽，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^598b12

「復次，善現！能說法者少欲喜足修遠離行，
勇猛正勤具念定慧，厭怖利養恭敬名譽，
能聽法者具大惡欲，愛重名利、衣服、飲食、
臥具、醫藥及餘資財、供養恭敬心無厭足，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^598b17

「復次，善現！能說法者受行十二杜多功德，
謂住阿練若處乃至但畜三衣，能聽法者不受行十二杜多功德，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^598b23

「復次，善現！能聽法者受行十二杜多功德，
能說法者不受行十二杜多功德，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^598b27

「復次，善現！能說法者有信、有戒、樂為他說甚深般若波羅蜜多，
方便勸勵書寫、受持、讀誦、修習，能聽法者無信、
無戒、不樂聽受，兩不和合，不獲教授、聽受、
書持、讀誦、修習甚深般若波羅蜜多，當知是為菩薩魔事。 ^598c2

「復次，善現！能聽法者有信、有戒、樂聽、樂問，
書寫、受持、讀誦、修習甚深般若波羅蜜多，
能說法者無信、無戒、不欲教授，兩不和合，
不獲說聽、書寫、受持、讀誦、修習甚深般若波羅蜜多，當知是為菩薩魔事。 ^598c6

「復次，善現！能說法者心無慳悋一切能捨，
能聽法者心有慳悋不能捨施，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^598c11

「復次，善現！能聽法者心無慳悋一切能捨，
能說法者心有慳悋不能捨施，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^598c14

「復次，善現！能聽法者欲求供養能說法者衣服、
飲食、臥具、醫藥及餘資財，能說法者不樂受用，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^598c18

「復次，善現！能說法者欲求供給能聽法者衣服、
飲食、臥具、醫藥及餘資具，能聽法者不樂受用，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^598c22

「復次，善現！能說法者成就開智不樂廣說，
能聽法者成就演智不樂略說，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^598c27

「復次，善現！能聽法者成就開智不樂廣說，
能說法者成就演智不樂略說，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^599a1

「復次，善現！能說法者專樂廣知十二分教次第法義，
所謂契經乃至論議，能聽法者不樂廣知十二分教次第法義，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a5

「復次，善現！能聽法者專樂廣知十二分教次第法義，
能說法者不樂廣知十二分教次第法義，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a9

「復次，善現！能說法者成就六種波羅蜜多，
又於六種波羅蜜多有方便善巧，能聽法者無如是德，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a13

「復次，善現！能聽法者成就六種波羅蜜多，
又於六種波羅蜜多有方便善巧，能說法者無如是德，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a17

「復次，善現！能說法者已得陀羅尼，能聽法者未得陀羅尼，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a21

「復次，善現！能聽法者已得陀羅尼，能說法者未得陀羅尼，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a24

「復次，善現！能說法者欲令恭敬書寫、受持、
讀誦、修習甚深般若波羅蜜多，能聽法者不隨其意，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599a27

「復次，善現！能聽法者欲得恭敬書寫、受持、
讀誦、修習甚深般若波羅蜜多，能說法者不隨其意，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599b2

「復次，善現！能說法者已離慳垢、已離五蓋，
能聽法者，未離慳垢、未離五蓋，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^599b6

「復次，善現！能聽法者已離慳垢、已離五蓋，
能說法者未離慳垢、未離五蓋，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^599b10

「復次，善現！有住大乘善男子等，書寫、受持、
讀誦、修習、思惟、演說此大般若波羅蜜多甚深經時，
若有人來說三惡趣種種苦事，因復告言：
『汝於此身應勤精進，速盡苦際而般涅槃，
何用稽留生死大海，受百千種難忍苦事，求趣無上正等菩提？』
彼由此言，於所書寫、受持、讀誦、修習、思惟、
演說般若波羅蜜多甚深經事不得究竟，當知是為菩薩魔事。 ^599b13

「復次，善現！有住大乘善男子等，書寫、受持、
讀誦、修習、思惟、演說此大般若波羅蜜多甚深經時，
若有人來讚說人趣種種勝事，讚說四大王眾天乃至非想非非想處天諸勝妙事，
因而告曰：『雖於欲界受諸欲樂，於色界中受靜慮樂，
於無色界受等至樂，而彼皆是無常、苦、
空、無我、不淨、變壞之法，謝法、離法、盡法、
滅法，汝於此身何不精進取預流果，或一來果、
或不還果、或阿羅漢果、或獨覺菩提入般涅槃畢竟安樂，
何用久處生死輪迴，無事為他受諸勤苦，求趣無上正等菩提？』
彼由此言，於所書寫、受持、讀誦、修習、思惟、
演說般若波羅蜜多甚深經事不得究竟，當知是為菩薩魔事。 ^599b21

「復次，善現！能說法者一身無繫，專修己事不憂他業，
能聽法者好領徒眾，樂營他事不憂自業，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599c5

「復次，善現！能聽法者一身無繫，專修己事不憂他業，
能說法者好領徒眾，樂營他事不憂自業，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599c9

「復次，善現！能說法者不樂喧雜，能聽法者樂處喧雜，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599c13

「復次，善現！能聽法者不樂喧雜，能說法者樂處喧雜，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^599c16

「復次，善現！能說法者欲令聽者於我所為悉皆隨助，
能聽法者不隨其欲，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^599c19

「復次，善現！能聽法者於說法者諸有所為悉樂隨助，
能說法者不隨其欲，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^599c23

「復次，善現！能說法者為名利故欲為他說，
復欲令彼書寫、受持、讀誦、修習甚深般若波羅蜜多，
能聽法者知其所為不欲從受，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^599c26

「復次，善現！能聽法者為名利故欲請他說，
復欲方便書寫、受持、讀誦、修習甚深般若波羅蜜多，
能說法者知其所為而不隨請，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^600a2

「復次，善現！能說法者欲往他方危身命處，
能聽法者恐失身命不欲隨往，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^600a6

「復次，善現！能聽法者欲往他方危身命處，
能說法者恐失身命不欲共往，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^600a10

「復次，善現！能說法者欲往他方多賊、疾疫、
飢渴國土，能聽法者慮彼艱辛不肯隨往，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^600a14

「復次，善現！能聽法者欲往他方多賊、疾疫、
飢渴國土，能說法者慮彼艱辛不肯共往，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^600a17

「復次，善現！能說法者欲往他方安隱、豐樂、
無難之處，能聽法者欲隨其去，能說法者方便試言：
『汝雖為利欲隨我往，而汝至彼豈必遂心，宜善審思勿後憂悔。』
時，聽法者聞已念言：『是彼不欲令我去相，設固隨往豈必聞法？』
由此因緣不隨其去，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^600a21

「復次，善現！能說法者欲往他方，所經道路曠野險阻，
多諸賊難及旃荼羅、惡獸、獵師、毒蛇等怖，
能聽法者欲隨其去，能說法者方便試言：
『汝今何故無事隨我欲經如是諸險難處，宜善審思勿後憂悔。』
能聽法者聞已念言：『彼應不欲令我隨往，設固隨往何必聞法？』
由此因緣不隨其去，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^600a28

「復次，善現！能說法者多有施主數相追隨，
聽法者來請說般若波羅蜜多，或請書寫、
受持、讀誦、如說修行，彼多緣礙無暇教授，
能聽法者起嫌恨心，後雖教授而不聽受，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^600b7

「復次，善現！有諸惡魔作苾芻像，至菩薩所方便破壞，
令於般若波羅蜜多甚深經典不得書寫、
受持、讀誦、修習、思惟、為他演說。」 ^600b14

具壽善現即白佛言：「云何惡魔作苾芻像，
至菩薩所方便破壞，令於般若波羅蜜多甚深經典不得書寫乃至演說？」 ^600b16

佛告善現：「有諸惡魔作苾芻像，至菩薩所方便破壞，
令其毀厭甚深般若波羅蜜多，謂作是言：
『汝所習誦無相經典非真般若波羅蜜多，我所習誦有相經典是真般若波羅蜜多。』
作是語時，有諸菩薩未得授記，便於般若波羅蜜多心生疑惑，
由疑惑故便於般若波羅蜜多而生毀厭，
由毀厭故遂不書寫、受持、讀誦、修習、思惟、
為他演說甚深般若波羅蜜多，當知是為菩薩魔事。 ^600b19

「復次，善現！有諸惡魔作苾芻像，至菩薩所語菩薩言：
『若諸菩薩行深般若波羅蜜多，唯證實際得預流果乃至或得獨覺菩提，
終不能證無上佛果，何緣於此唐設劬勞？』
菩薩既聞，便不書寫、受持、讀誦、修習、思惟、
為他演說甚深般若波羅蜜多，當知是為菩薩魔事。 ^600b27

「復次，善現！甚深般若波羅蜜多書寫等時，
多諸魔事，菩薩應覺而遠離之。」 ^600c4

具壽善現即白佛言：「何等名為諸惡魔事，令菩薩覺而遠離之？」 ^600c6

佛告善現：「甚深般若波羅蜜多書寫等時，
多有相似般若、靜慮、精進、安忍、淨戒、布施波羅蜜多諸惡魔事，
多有相似內空、外空、內外空、大空、空空、
勝義空、有為空、無為空、畢竟空、無際空、
無散空、本性空、相空、一切法空、無性空、
無性自性空諸惡魔事，多有相似真如、
法界廣說乃至不思議界諸惡魔事，菩薩應覺而遠離之。 ^600c7

「復次，善現！甚深般若波羅蜜多書寫等時，
多有魔事而作留難，謂有惡魔作苾芻像，
至菩薩所宣說二乘相應之法，謂菩薩言：
『此是如來真實所說，學此法者速證無上正等菩提。』
復有惡魔作苾芻像，至菩薩所宣說二乘四念住等，
謂菩薩言：『且依此法精勤修學，取預流果，
廣說乃至獨覺菩提，遠離一切生老病死，何用無上正等菩提？』
是為般若波羅蜜多諸惡魔事，菩薩應覺當遠離之。 ^600c14

「復次，善現！有諸惡魔作佛形像，身真金色，
常光一尋，三十二相、八十隨好圓滿莊嚴，
至菩薩所，菩薩見之深生愛著，由斯退減一切智智，
不獲聽問、書寫、受持、讀誦、修習、思惟、演說甚深般若波羅蜜多，
當知是為菩薩魔事。 ^600c23

「復次，善現！有諸惡魔作苾芻像，威儀庠序形貌端嚴，
至菩薩所，菩薩見之深生愛著，由斯退減一切智智，
不獲聽問、書寫、受持、讀誦、修習、思惟、演說甚深般若波羅蜜多，
當知是為菩薩魔事。 ^600c28

「復次，善現！有諸惡魔化作佛像，苾芻圍繞宣說法要，
至菩薩所，菩薩見之深生愛著，便作是念：『願我未來亦當如是。』
由斯退減一切智智，不獲聽問、書寫、受持、
讀誦、修習、思惟、演說甚深般若波羅蜜多，當知是為菩薩魔事。 ^601a3

「復次，善現！有諸惡魔作菩薩像，若百若千乃至無量，
或行布施波羅蜜多，或行淨戒乃至般若波羅蜜多，
菩薩見之深生染著，由斯退減一切智智，
不獲聽問、書寫、受持、讀誦、修習、思惟、演說甚深般若波羅蜜多，
當知是為菩薩魔事。 ^601a8

「何以故？善現！此大般若波羅蜜多甚深教中，
色無所有，受、想、行、識亦無所有，廣說乃至一切菩薩摩訶薩行無所有，
諸佛無上正等菩提亦無所有。
若於是處色無所有，廣說乃至諸佛無上正等菩提亦無所有，
則於是處一切如來、應、正等覺及諸菩薩摩訶薩眾、
獨覺、聲聞、諸異生類亦無所有。
何以故？以一切法自性空故。 ^601a13

「復次，善現！安住大乘善男子等聽問、書寫、
受持、讀誦、修習、思惟、為他演說此大般若波羅蜜多甚深經時，
多有留難違害事起，令薄福人事不成就。
如贍部洲有諸珍寶，謂吠琉璃乃至金等，
多有盜賊違害留難，諸薄福人求不能得。
甚深般若波羅蜜多無價神珠亦復如是，
諸薄福者聽問等時，多有惡魔為作留難。」 ^601a21

具壽善現即白佛言：「如是！
世尊！如是！善逝！甚深般若波羅蜜多，如贍部洲吠琉璃等種種珍寶多有留難，
諸薄福人求不能得。
安住大乘善男子等少福德故，聽問等時多諸留難，雖有樂欲而不能成。
所以者何？有愚癡者為魔所使，安住大乘善男子等聽問、
書寫、受持、讀誦、修習、思惟、為他演說此大般若波羅蜜多甚深經時為作留難。
世尊！彼愚癡者覺慧微昧，不能思議廣大佛法，
自於般若波羅蜜多不能書寫、受持、讀誦、
修習、思惟、聽問、演說，復樂障他書寫等事。」 ^601a28

佛告善現：「如是！如是！
如汝所說。有愚癡人為魔所使，未種善根福慧薄劣，
未於佛所發弘誓願，未為善友之所攝受，
自於般若波羅蜜多不能聽問乃至演說，
新學大乘善男子等聽問、書寫乃至演說此大般若波羅蜜多甚深經時為作留難。
於當來世有善男子、善女人等，福慧薄劣善根微少，
於諸如來廣大功德心不欣樂，自於般若波羅蜜多不能聽問乃至演說，
復樂障他聽問等事，當知此輩獲無量罪。 ^601b9

「復次，善現！有住大乘善男子等聽問、書寫、
受持、讀誦、修習、思惟、為他演說此大般若波羅蜜多甚深經時，
多有魔事為作留難，令聽問等皆不能成，
由此不能圓滿般若乃至布施波羅蜜多，廣說乃至不能圓滿一切相智。
有住大乘善男子等聽問、書寫、受持、讀誦、
修習、思惟、為他演說此大般若波羅蜜多甚深經時，
若無魔事，復能圓滿般若、靜慮、精進、安忍、
淨戒、布施波羅蜜多，乃至圓滿一切相智，
當知皆是如來神力慈悲護念，亦是十方一切世界現在如來，
及不退轉諸菩薩眾神力加護，令惡魔軍不能障礙聽問等事令不得成，
亦是彼人自善根力。
大般若波羅蜜多經卷第五百九
 ^601b18
