
hui:: 
fen:: 
## 2
大般若波羅蜜多經卷第五百九十二
三藏法師玄奘奉　詔譯
第十五靜慮波羅蜜多分之二
爾時，滿慈子白佛言：「世尊！
云何菩薩摩訶薩眾安住靜慮波羅蜜多，
攝受般若波羅蜜多，於諸靜慮及靜慮支不生味著亦無退轉，
於諸靜慮及靜慮支不起我想分別執著，
復持如是相應善根，迴向趣求一切智智？」 ^1060b21

爾時，佛告滿慈子言：「若諸菩薩摩訶薩眾安住靜慮波羅蜜多，
於諸靜慮及靜慮支，發起無著無常想等，
復持如是相應善根，迴向趣求一切智智，
如是菩薩摩訶薩眾安住靜慮波羅蜜多，
攝受般若波羅蜜多，於諸靜慮及靜慮支不生味著亦無退轉。」 ^1060b25

時，滿慈子復白佛言：「云何菩薩摩訶薩眾安住靜慮波羅蜜多，
攝受精進波羅蜜多？」 ^1060c2

爾時，佛告滿慈子言：「若諸菩薩摩訶薩眾安住靜慮波羅蜜多，
超過欲界諸雜染法，方便趣入四種靜慮、
四無色定寂靜安樂，還復棄捨，受欲界身，
精進修行布施、淨戒、安忍、精進、靜慮、般若波羅蜜多及餘無邊菩提分法，
如是菩薩摩訶薩眾安住靜慮波羅蜜多，攝受精進波羅蜜多。」 ^1060c4

時，滿慈子復白佛言：「云何菩薩摩訶薩眾安住靜慮波羅蜜多，
攝受安忍波羅蜜多？」 ^1060c10

爾時，佛告滿慈子言：「若諸菩薩摩訶薩眾修學成就大慈、
大悲，於諸有情欲作饒益，安住靜慮波羅蜜多，
遇諸違緣心無雜穢，如是菩薩摩訶薩眾安住靜慮波羅蜜多，
攝受安忍波羅蜜多。」 ^1060c12

時，滿慈子復白佛言：「云何菩薩摩訶薩眾安住靜慮波羅蜜多，
攝受淨戒波羅蜜多？」 ^1060c16

爾時，佛告滿慈子言：「若諸菩薩摩訶薩眾安住靜慮波羅蜜多，
於諸聲聞及獨覺地不生取著，如是菩薩摩訶薩眾安住靜慮波羅蜜多，
攝受淨戒波羅蜜多。」 ^1060c18

時，滿慈子復白佛言：「云何菩薩摩訶薩眾安住靜慮波羅蜜多，
攝受布施波羅蜜多？」 ^1060c22

爾時，佛告滿慈子言：「若諸菩薩摩訶薩眾安住靜慮波羅蜜多，
於諸有情起大悲念，誓不棄捨一切有情，
欲令解脫生死苦故，求證無上正等菩提，
作是念言：『我當決定以大法施攝受有情，常為有情宣說永斷一切煩惱真淨法要。』
如是菩薩摩訶薩眾安住靜慮波羅蜜多，攝受布施波羅蜜多。」 ^1060c24

爾時，滿慈子白佛言：「世尊！
若菩薩摩訶薩成就如是方便善巧，是菩薩摩訶薩應知名為何等菩薩？」 ^1061a1

爾時，佛告滿慈子言：「是菩薩摩訶薩應知名為不退菩薩。」 ^1061a4

時，滿慈子便白佛言：「如是菩薩摩訶薩眾甚為希有，
能為難事，已住如是諸勝定中寂靜安樂，
復能棄捨，還受欲界相應劣法，方便善巧饒益有情。」 ^1061a5

爾時，世尊告滿慈子：「如是！
如是！如汝所說。如是菩薩摩訶薩眾甚為希有，能為難事。
應知如是諸菩薩眾為度無量無邊有情，
被戴堅牢大願甲冑，恒作是念：『我當度脫無量無數無邊有情，
令入無餘般涅槃界。
我當令佛清淨法眼常無間斷，利益安樂一切有情，
雖作是事而無執著，謂無有情得涅槃者，或得無上正等菩提。
所以者何？諸法無我亦無我所。
眾苦生時，唯有苦生，無能生者；眾苦滅時，
唯有苦滅，無能滅者。
當知亦無能證、能得清淨法者。』
由此因緣，應知菩薩摩訶薩眾甚為希有，能為難事。」 ^1061a8

時，滿慈子便白佛言：「如是！
世尊！如是！善逝！當知菩薩摩訶薩眾甚為希有，能為難事。
所以者何？雖實無法有生有滅、或般涅槃、
或證無上正等菩提，而諸菩薩摩訶薩眾為度無量無邊有情，
精進修行諸菩薩行，求證無上正等菩提，
欲為有情宣說永斷貪、瞋、癡法，令勤修學得般涅槃；
或為有情宣說菩薩摩訶薩道，令勤修學疾證無上正等菩提。」 ^1061a20

爾時，世尊告滿慈子：「若菩薩摩訶薩心無散亂，
相續安住一切智智相應作意，是菩薩摩訶薩應知名為安住靜慮波羅蜜多。
若菩薩摩訶薩住聲聞地相應作意或獨覺地相應作意，是菩薩摩訶薩應知名為心常散亂。
何以故？滿慈子！若菩薩摩訶薩修學二乘相應作意，
障礙無上正等菩提，令菩提心恒散亂故。 ^1061a28

「又，滿慈子！諸菩薩摩訶薩雖緣色、聲、香、
味、觸境，發起種種非理作意，擾亂菩薩布施等心，而不障礙菩薩所求一切智智。
若法不能障礙菩薩一切智智，雖現在前，
而於菩薩摩訶薩眾所修靜慮波羅蜜多，
應知不名極違逆法，非永退失菩薩定地。」 ^1061b6

爾時，滿慈子白佛言：「世尊！
一切如來、應、正等覺觀何義故，讚諸菩薩摩訶薩眾所有功德，
不讚聲聞？」 ^1061b12

爾時，世尊告滿慈子：「我今問汝，隨汝意答。
於意云何？日輪與此贍部洲人作光明事，螢能作不？」 ^1061b14

滿慈子曰：「不也！世尊！
不也！善逝！」 ^1061b16

佛言：「如是！如汝所說。
一切菩薩摩訶薩眾所能作事亦復如是，非諸聲聞所能成辦。」 ^1061b17

時，滿慈子復白佛言：「云何應知唯諸菩薩摩訶薩眾能作是念：
我當度脫無量無數無邊有情，令入無餘般涅槃界；
我當令佛清淨法眼無間無斷，利益安樂一切有情？
云何應知唯諸菩薩摩訶薩眾能作如是殊勝事業，非諸聲聞？」 ^1061b19

爾時，世尊告滿慈子：「汝今觀此聲聞眾中，
有一苾芻能如菩薩摩訶薩眾作如是念、辦斯事不？」 ^1061b24

滿慈子曰：「不也！世尊！
不也！善逝！我今觀此聲聞眾中，無一苾芻能如菩薩摩訶薩眾作如是念，
亦無能辦此事業者。」 ^1061b26

爾時，佛告滿慈子言：「是故如來、應、正等覺唯讚菩薩不讚聲聞。
觀此眾中諸阿羅漢無如是念，亦不能成如是事業，當知一切聲聞乘人無如菩薩摩訶薩眾所作事業。
是故我說：『譬如日輪與贍部洲作光明事，螢不能辦。』
所謂日輪放無量光，普照贍部諸有情類，螢光唯照自身非餘。
如是菩薩摩訶薩眾調伏自身煩惱惡業，
亦能度脫無量有情，令離一切煩惱惡業，
入無餘依般涅槃界，或證無上正等菩提；
聲聞乘人唯能調伏自身所有煩惱惡業，
不能饒益無量有情，故聲聞人非如菩薩所有事業皆悉殊勝。 ^1061b29

「又，滿慈子！如善射夫於所學法已作加行，
身手、弓仗皆善調習，學諸武伎已至究竟，已百千歲食王封祿。
王與怨敵欲戰諍時，象馬等軍及諸兵仗，
皆悉委任令其指揮，冀殄凶徒無所損失。
如是菩薩摩訶薩眾已發無上正等覺心，
已修菩薩摩訶薩行，於能調伏諸有情類貪、
瞋、癡行已得善巧。
是故如來、應、正等覺偏讚菩薩摩訶薩眾，
教誡教授令勤修習，能正引發菩提資糧，
令速圓滿所發大願，疾證無上正等菩提，
為諸有情說能永斷貪、瞋、癡等清淨法要。
是故菩薩摩訶薩眾被戴甲冑所作事業，
聲聞、獨覺俱不能為，由此如來應、正、等覺讚勵菩薩、非諸聲聞。」 ^1061c11

爾時，滿慈子白佛言：「世尊！
如我解佛所說義者，應知菩薩摩訶薩眾諸有所作無不定心，
謂諸菩薩摩訶薩眾若住布施波羅蜜多，
當知爾時心亦在定；若住淨戒波羅蜜多，
當知爾時心亦在定；若住安忍波羅蜜多，
當知爾時心亦在定；若住精進波羅蜜多，
當知爾時心亦在定；若住靜慮波羅蜜多，
當知爾時心亦在定；若住般若波羅蜜多，
當知爾時心亦在定；若住諸餘菩提分法，當知爾時心亦在定。
如吠琉璃隨所在處，於自寶色終不棄捨，
謂彼若在金器、銀器、頗胝迦器、銅、鐵、瓦等，
常不棄捨吠琉璃色；如是菩薩摩訶薩眾若住布施波羅蜜多，
若住淨戒波羅蜜多，若住安忍波羅蜜多，
若住精進波羅蜜多，若住靜慮波羅蜜多，
若住般若波羅蜜多，若住諸餘菩提分法，
當知爾時心常在定，我如是解佛所說義。」 ^1061c25

爾時，佛讚滿慈子言：「善哉！
善哉！如是！如是！又，滿慈子！
若諸菩薩摩訶薩眾離欲惡不善法，有尋有伺，
離生喜樂，初靜慮具足住。
安住如是初靜慮已，若樂聲聞或獨覺地，
當知名為亂心菩薩，當知彼住非定地心。 ^1062a12

「又，滿慈子！若諸菩薩摩訶薩眾尋伺寂靜，
內等淨，心一趣性，無尋無伺，定生喜樂，第二靜慮具足住。
安住如是第二靜慮已，若樂聲聞或獨覺地，
當知名為亂心菩薩，當知彼住非定地心。 ^1062a16

「又，滿慈子！若諸菩薩摩訶薩眾離喜住捨，
具念正知，受身受樂，唯諸聖者能說能捨，
具念樂住，第三靜慮具足住。
安住如是第三靜慮已，若樂聲聞或獨覺地，
當知名為亂心菩薩，當知彼住非定地心。 ^1062a21

「又，滿慈子！若諸菩薩摩訶薩眾斷樂斷苦，
先喜憂沒，不苦不樂，捨念清淨，第四靜慮具足住。
安住如是第四靜慮已，若樂聲聞或獨覺地，
當知名為亂心菩薩，當知彼住非定地心。」 ^1062a25

爾時，滿慈子白佛言：「世尊！
齊何應知菩薩心定？」 ^1062b1

爾時，佛告滿慈子言：「若諸菩薩摩訶薩眾隨見彼彼諸有情時，
便作是念：『我當精勤修菩薩行，證得無上正等覺時，
決定當令彼有情類入無餘依般涅槃界，或證無上正等菩提。』
齊此應知菩薩心定。 ^1062b2

「又，滿慈子！若諸菩薩摩訶薩眾勸有情類受持三歸，
彼諸有情住三歸已，即持如是所集善根，
迴向趣求一切智智，齊此應知菩薩心定。 ^1062b6

「又，滿慈子！若諸菩薩摩訶薩眾勸有情類受持五戒，
彼諸有情住五戒已，即持如是所集善根，
迴向趣求一切智智，齊此應知菩薩心定。 ^1062b9

「又，滿慈子！若諸菩薩摩訶薩眾勸有情類受持八戒，
彼諸有情住八戒已，即持如是所集善根，
迴向趣求一切智智，齊此應知菩薩心定。 ^1062b12

「又，滿慈子！若諸菩薩摩訶薩眾勸有情類受持十戒，
彼諸有情住十戒已，即持如是所集善根，
迴向趣求一切智智，齊此應知菩薩心定。 ^1062b15

「又，滿慈子！若諸菩薩摩訶薩眾勸有情類受持十善業道，
彼諸有情住十善業道已，即持如是所集善根，
迴向趣求一切智智，齊此應知菩薩心定。 ^1062b19

「又，滿慈子！若諸菩薩摩訶薩眾勸有情類受持具戒，
彼諸有情住具戒已，即持如是所集善根，
迴向趣求一切智智，齊此應知菩薩心定。 ^1062b22

「又，滿慈子！若諸菩薩摩訶薩眾勸有情類受持菩薩戒，
彼諸有情住菩薩戒已，即持如是所集善根，
迴向趣求一切智智，齊此應知菩薩心定。 ^1062b25

「又，滿慈子！若諸菩薩摩訶薩眾方便勸導諸善男子、
善女人等修行布施波羅蜜多，彼善男子、
善女人等安住布施波羅蜜多已，即持如是所集善根，
迴向趣求一切智智，齊此應知菩薩心定。 ^1062b28

「又，滿慈子！若諸菩薩摩訶薩眾方便勸導諸善男子、
善女人等修行淨戒波羅蜜多，彼善男子、
善女人等安住淨戒波羅蜜多已，即持如是所集善根，
迴向趣求一切智智，齊此應知菩薩心定。 ^1062c4

「又，滿慈子！若諸菩薩摩訶薩眾方便勸導諸善男子、
善女人等修行安忍波羅蜜多，彼善男子、
善女人等安住安忍波羅蜜多已，即持如是所集善根，
迴向趣求一切智智，齊此應知菩薩心定。 ^1062c8

「又，滿慈子！若諸菩薩摩訶薩眾方便勸導諸善男子、
善女人等修行精進波羅蜜多，彼善男子、
善女人等安住精進波羅蜜多已，即持如是所集善根，
迴向趣求一切智智，齊此應知菩薩心定。 ^1062c12

「又，滿慈子！若諸菩薩摩訶薩眾方便勸導諸善男子、
善女人等修行靜慮波羅蜜多，彼善男子、
善女人等安住靜慮波羅蜜多已，即持如是所集善根，
迴向趣求一切智智，齊此應知菩薩心定。 ^1062c16

「又，滿慈子！若諸菩薩摩訶薩眾方便勸導諸善男子、
善女人等修行般若波羅蜜多，彼善男子、
善女人等安住般若波羅蜜多已，即持如是所集善根，
迴向趣求一切智智，齊此應知菩薩心定。 ^1062c21

「又，滿慈子！若諸菩薩摩訶薩眾方便勸導諸善男子、
善女人等修行四靜慮、四無量、四無色定，
彼善男子、善女人等安住此已，即持如是所集善根，
迴向趣求一切智智，齊此應知菩薩心定。 ^1062c25

「又，滿慈子！若諸菩薩摩訶薩眾方便勸導諸善男子、
善女人等修行四念住、四正斷、四神足、
五根、五力、七等覺支、八聖道支，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1062c29

「又，滿慈子！若諸菩薩摩訶薩眾方便勸導諸善男子、
善女人等修行八解脫、八勝處、九次第定、
十遍處，彼善男子、善女人等安住此已，
即持如是所集善根，迴向趣求一切智智，齊此應知菩薩心定。 ^1063a5

「又，滿慈子！若諸菩薩摩訶薩眾方便勸導諸善男子、
善女人等修行空、無相、無願解脫門，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063a10

「又，滿慈子！若諸菩薩摩訶薩眾方便勸導諸善男子、
善女人等修行一切陀羅尼門、三摩地門，
彼善男子、善女人等安住此已，即持如是所集善根，
迴向趣求一切智智，齊此應知菩薩心定。 ^1063a14

「又，滿慈子！若諸菩薩摩訶薩眾方便勸導諸善男子、
善女人等修行淨觀地、種姓地、第八地、
具見地、薄地、離欲地、已辦地、獨覺地、菩薩地、
如來地，彼善男子、善女人等安住此已，
即持如是所集善根，迴向趣求一切智智，齊此應知菩薩心定。 ^1063a18

「又，滿慈子！若諸菩薩摩訶薩眾方便勸導諸善男子、
善女人等修行極喜地、離垢地、發光地、
焰慧地、極難勝地、現前地、遠行地、不動地、
善慧地、法雲地，彼善男子、善女人等安住此已，
即持如是所集善根，迴向趣求一切智智，齊此應知菩薩心定。 ^1063a24

「又，滿慈子！若諸菩薩摩訶薩眾方便勸導諸善男子、
善女人等修行五眼及六神通，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063a29

「又，滿慈子！若諸菩薩摩訶薩眾方便勸導諸善男子、
善女人等修行如來十力、四無所畏、四無礙解，
彼善男子、善女人等安住此已，即持如是所集善根，
迴向趣求一切智智，齊此應知菩薩心定。 ^1063b4

「又，滿慈子！若諸菩薩摩訶薩眾方便勸導諸善男子、
善女人等修行大慈、大悲、大喜、大捨、十八佛不共法，
彼善男子、善女人等安住此已，即持如是所集善根，
迴向趣求一切智智，齊此應知菩薩心定。 ^1063b9

「又，滿慈子！若諸菩薩摩訶薩眾方便勸導諸善男子、
善女人等修行無忘失法、恒住捨性，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063b13

「又，滿慈子！若諸菩薩摩訶薩眾方便勸導諸善男子、
善女人等修行一切智、道相智、一切相智，
彼善男子、善女人等安住此已，即持如是所集善根，
迴向趣求一切智智，齊此應知菩薩心定。 ^1063b17

「又，滿慈子！若諸菩薩摩訶薩眾方便勸導諸善男子、
善女人等修行預流果、若一來果、若不還果、
若阿羅漢果、若獨覺菩提，彼善男子、善女人等安住此已，
即持如是所集善根，迴向趣求一切智智，齊此應知菩薩心定。 ^1063b22

「又，滿慈子！若諸菩薩摩訶薩眾方便勸導諸善男子、
善女人等修行一切菩薩摩訶薩行，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063b27

「又，滿慈子！若諸菩薩摩訶薩眾方便勸導諸善男子、
善女人等修行諸佛無上正等菩提，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063c2

「又，滿慈子！若諸菩薩摩訶薩眾方便勸導諸善男子、
善女人等嚴淨佛土、成熟有情，彼善男子、
善女人等安住此已，即持如是所集善根，
迴向趣求一切智智，齊此應知菩薩心定。 ^1063c6

「又，滿慈子！若諸菩薩摩訶薩眾於他所修布施等善深心隨喜，
迴向趣求一切智智，齊此應知菩薩心定。
若諸菩薩摩訶薩眾於一切處心得定已，應知名為安住靜慮波羅蜜多。
何以故？滿慈子！是諸菩薩摩訶薩眾，常不遠離一切智智勝作意故。
若諸菩薩摩訶薩眾常不遠離一切智智勝作意者，
應知名為安住靜慮波羅蜜多，如是菩薩摩訶薩眾安住靜慮波羅蜜多，
引發無邊殊勝功德，疾證無上正等菩提。 ^1063c10

「應知如來、應、正等覺安住不動第四靜慮，
捨諸壽行，現入無餘般涅槃界。
是故靜慮波羅蜜多，於諸菩薩摩訶薩眾所求無上正等菩提有大恩德。
是故菩薩摩訶薩眾所住靜慮波羅蜜多，
除如來定，於諸餘定為最為勝、為尊為高、
為妙為微妙、為上為無上。
何以故？滿慈子！菩薩靜慮波羅蜜多常不遠離一切智智相應作意，
二乘靜慮決定遠離一切智智相應作意，
故於菩薩靜慮為劣，菩薩靜慮於彼為勝。」 ^1063c19

時，滿慈子便白佛言：「若諸聲聞住此靜慮，
證得法性成聲聞果；即諸菩薩住此靜慮，
證得法性離諸執著得成如來、應、正等覺。
云何可說聲聞靜慮決定遠離一切智智相應作意，菩薩靜慮常不遠離一切智智相應作意？」 ^1063c28

爾時，世尊告滿慈子：「我今問汝，隨汝意答。
於意云何？諸聲聞人住此靜慮，證得法性成聲聞果；
即諸菩薩住此靜慮，證得法性離諸執著得成如來、
應、正等覺。彼聲聞人名如來不？」 ^1064a4

滿慈子曰：「不也！世尊！」 ^1064a8

爾時，世尊告滿慈子：「吾當為汝更說譬喻，
諸有智者因斯譬喻，於甚深義易得解了。
譬如凡人輒昇王座，其人即得名為王不？」 ^1064a9

滿慈子曰：「不也！世尊！
所以者何？彼人無福、無王相故。」 ^1064a12

佛言：「如是諸聲聞人雖能現入四種靜慮、
四無色定，證得法性成聲聞果，而無如來力、
無畏等殊勝功德及諸相好不名如來，由斯遠離一切智智相應作意。
由無佛德說名聲聞。
不爾如何彼不名佛？ ^1064a13

「又，滿慈子！諸聲聞人所住靜慮，無勝德故其性下劣，
於諸菩薩所住靜慮，百分不及一，千分不及一，乃至鄔波尼殺曇分亦不及一。
何以故？滿慈子！菩薩靜慮波羅蜜多，常不遠離一切智智，
嚴淨佛土、成熟有情，引發無邊殊勝功德；
由斯菩薩所住勝定，聲聞、獨覺皆不能知。」 ^1064a18

時，滿慈子便白佛言：「何等名為菩薩勝定？
如是勝定復有何名？」 ^1064a24

爾時，世尊告滿慈子：「菩薩勝定名不思議。
何以故？滿慈子！如是勝定威力難思，速能證得一切智故。
如是勝定亦名利樂一切世間諸有情類。
何以故？滿慈子！諸菩薩摩訶薩為欲利樂無量有情，方便善巧入此定故。
如是勝定若現在前，能引無邊微妙勝定，
疾證無上正等菩提，與諸有情作大饒益；
如是勝定若現在前，引發無邊方便善巧，
教誡教授無量有情，皆令引發無漏靜慮，
證真法性斷諸煩惱，入無餘依般涅槃界，或證無上正等菩提。
由此因緣，菩薩勝定亦名利樂一切世間諸有情類，
是故菩薩摩訶薩眾欲證無上正等菩提，
應學靜慮波羅蜜多；若學靜慮波羅蜜多，速能引發一切智智。」 ^1064a25

爾時，滿慈子白佛言：「世尊！
我謂聲聞所得諸定勝菩薩定。
所以者何？聲聞具得九次第定，菩薩於中唯得前八，
菩薩不得滅受想定，故聲聞定勝諸菩薩。」 ^1064b11

爾時，世尊告滿慈子：「菩薩亦得滅受想定，謂於此定已得自在但不現入。
所以者何？如來不許諸菩薩眾現入此定，勿由現入退墮聲聞或獨覺地。 ^1064b14

「又，滿慈子！吾當為汝更說譬喻，諸有智者由譬喻故，於甚深義易得解了。
如轉輪王雖於邊地諸小國邑皆得自在，而不自往彼國邑中。
豈轉輪王不往彼處，說於彼處不得自在？
如是菩薩摩訶薩眾雖不現入滅受想定，
而於此定已得自在，由自在故亦名為得。 ^1064b17

「又，滿慈子！非諸菩薩常不現入滅受想定，
乃至未坐妙菩提座，諸佛世尊不許現入；
若時得坐妙菩提座，諸佛世尊亦許現入。
何以故？滿慈子！勿諸菩薩由入此定，便墮聲聞或獨覺地，
或謂諸佛與二乘等故，佛世尊不許現入。 ^1064b23

「又，滿慈子！如剎帝利灌頂大王，欲入市中飲凡人酒。
時，有智臣諫大王曰：『今此時處，王不應飲。
若須飲者，待至宮中。』
於意云何？王於市酒豈不能飲？
而彼智臣慇懃諫諍不令王飲，然剎帝利灌頂大王非處非時法不應飲，
雖不應飲，而於市中酒等諸物皆得自在。
所以者何？王於一切國土、城邑、所有人物皆自在故。
如是菩薩有殊勝智，由此智故能數現入滅受想定，但佛不許故不現入。
所以者何？菩薩若入滅受想定便非時、
處；若時菩薩坐菩提座，永害一切虛妄相想證甘露界，
爾時方入滅受想定，後證無上正等菩提轉妙法輪，具三十二相利益安樂無量有情。」 ^1064b28

爾時，滿慈子白佛言：「世尊！
諸菩薩摩訶薩甚為希有，能作難作，謂雖有力引漏盡智，而為有情不證漏盡。
所以者何？以諸菩薩於有情所，長夜思惟利益安樂，增上意樂恒現在前。」 ^1064c12

爾時，世尊告滿慈子：「如是！
如是！如汝所說。是諸菩薩於有情所，長夜思惟利益安樂，增上意樂恒現在前。 ^1064c16

「又，滿慈子！是諸菩薩觀此義利，雖能具入九次第定而不具入。
所以者何？是諸菩薩方便善巧，於一切定雖得自在而能不入。 ^1064c19

「又，滿慈子！一切菩薩若初發心、若已不退，皆應安住如是靜慮波羅蜜多。
若諸菩薩常能安住如是靜慮波羅蜜多，
於諸有情能作饒益，速能引發一切智智。」 ^1064c22

時，滿慈子便白佛言：「當知菩薩摩訶薩眾具大勢力，
能為有情作饒益事，亦能引發一切智智，疾證無上正等菩提。」 ^1064c25

佛言：「如是！如汝所說。」 ^1064c28

爾時，舍利子白佛言：「世尊！
云何菩薩摩訶薩眾安住靜慮波羅蜜多？
云何方便還從定起？」 ^1064c29

爾時，世尊告舍利子：「諸菩薩摩訶薩離欲惡不善法，
有尋有伺，離生喜樂，入初靜慮，乃至非想非非想處具足而住，
於色、無色、靜慮、等至，順逆次第超越串習，
極善純熟遊戲自在，復入欲界非等引心。
所以者何？勿由定力生色、無色長壽天故。
勿色、無色、靜慮、等至引起彼地續生之心，
為護彼心令不現起，還入欲界非等引心。
由起此心還生欲界，親近供養諸佛世尊，
引發無邊菩提分法；生色、無色無如是能，上二界生身心鈍故。
由斯菩薩方便善巧，先習上定令善純熟，
後起下心還生欲界，修集無量菩提資糧，
至圓滿已超過三界，證得無上正等菩提。 ^1065a2

「譬如有人作如是念：『設何方便得入王宮，
與王后妃竊為戲樂，令王不覺，身命得存？』
作是念已求諸妙藥，服使男形或隱或顯，得斯藥已方便事王。
王既識知，便服隱藥，遂白王曰：『我今無形，請為大王守禁宮室。』
王令檢已委任中宮。
其人爾時入王宮內，與諸妃后恣意交通；
荏苒時經一、二、三月，恐王知覺喪失身命，
便服顯藥而白王言：『我今男形欻然復現，請從今去不入中宮。』
時王讚言：『此真善士，自能進退不違我法。』
厚賜爵祿委任外事。
當知是人方便善巧，能滿己願，身命得存，復蒙彼王厚賜財位。
如是菩薩方便善巧，入四靜慮及四無色，
次第超越得善巧已，復起下心還生欲界，
親近供養諸佛世尊，引發無邊菩提分法，乃至未滿不證實際。
何以故？舍利子！是諸菩薩方便善巧，不捨有情一切智故，
如是菩薩方便善巧，修行靜慮波羅蜜多，
於實際中能不作證，亦不現入滅受想定，
乃至未滿菩提資糧，受欲界身修菩薩行。」 ^1065a14

爾時，佛告阿難陀言：「汝應受持諸菩薩眾所學靜慮波羅蜜多，
勿令忘失！」 ^1065b5

阿難陀曰：「唯然！世尊！
我已受持諸菩薩眾所學靜慮波羅蜜多，必無忘失！」 ^1065b6

時，薄伽梵說是經已，具壽舍利子、具壽滿慈子、
具壽阿難陀，及餘聲聞、諸菩薩眾，并餘一切天、
龍、藥叉、健達縛、阿素洛、揭路茶、緊捺洛、
莫呼洛伽、人非人等一切大眾，聞佛所說皆大歡喜、信受奉行。
大般若波羅蜜多經卷第五百九十二
 ^1065b8
