佛說演道俗業經
translator:: 乞伏秦沙門釋聖堅譯
jing:: 
聞如是：
一時，佛在舍衛國祇樹給孤獨園，與大比丘眾千二百五十，
菩薩無數，四輩之眾，天、龍、鬼神、阿須倫會。
時，給孤獨氏與五百居士出舍衛城行詣佛所，稽首足下却坐一面。
叉手問佛：「居處治家財有幾輩？
出家修道行異同乎？
當奉何法疾成無上正真之道？
復以何宜化眾生耶？」 ^834a19

佛言：「善哉！問也。開發曈曚將來學施。」 ^834a25

佛言：「財有三輩：一曰下財；二曰中財；三曰上財。
何謂下財？有人治產積聚錢財，不敢衣食，
不修經戒，不能孝順供養二親，不樂隨時給足妻子，
欲其消息充饒飽賜，奴客、徒使衣裁蔽形、
食係口腹，抱愚守惜如蜂愛蜜；不信先聖，
不奉高士、沙門、道人，不好布施種福為德；
心自計常，不慮對至——合者必散、禍福自追——貪慕身地不覺惱恨，
咄嗟沒過入泥黎門。
其身緣食四大虺盛，神寄其中假號為名，
羸弱猶化危脆不固，不解非常倚世之榮，
心懷萬憂，謂亦長生，心存吾我，不達悉空。
三界尚虛，況人、物乎？
汲汲迭惑貪、婬、嫉妬。 ^834a26

「如斯行者，奉養父母安和至心，出辭還返不失顏色，
晨定暮省小心翼翼，念二親恩而無窮極，
給足妻子應時衣食，恩情歸流與共同歡，
妻子如是也終無私行，瞻視奴客、眷屬、
徒使不令飢乏；不信死後當復更生，謂死滅盡歸於無形；
供孝所生念乳養恩，給足妻子戀恩愛情，
瞻視僕使欲得其力；不能奉敬沙門、道人，
不肯行善布恩施德，後當得福與眾殊特，是謂中財。」 ^834b9

佛於是頌曰：
　　「常能念乳養，孝順供二親，
　　給足其妻子，隨時不失節；
　　奴客及徒使，慰勞不加惡，
　　下侍皆順從，遣行不違教。
　　不信後世生，聞之驚不喜，
　　自計身有常，長存不終亡。
　　三界如幻化，當識此辭章，
　　己所為罪福，從本而受之。」 ^834b17

佛復告長者：「上財業者，謂其人若有財寶能自衣食，
孝順父母不失時節，恒瞻顏色不令懷慼，
出不犯禁入不違禮，造行清白不使污染，
恭敬尊長謙遜智者，啟受博聞等心不邪，
下劣貧厄咸蒙仗荷，給贍妻子常令備豐，
除諸邪念修以正治，消息奴使不令窮匱，
不妄撾罵加之慈愍；奉敬先聖、至學、正士、
出家順法沙門賢明，夙夜行禮不失其意，
布施所乏使成道德，恣講經典并化癡冥；
以善方便不失其時，自安護彼一切眾生。
猶如牸牛食蒭出乳，乳出酪，酪出酥，酥出醍醐，醍醐最柔特妙。
其自安身愍哀十方，多所慈念、多所安隱，諸天人民皆得蒙度。
是人最尊無上無比，為無儔匹、為世大雄，獨步無侶。」 ^834b26

佛於是頌曰：
　　「若有眾財業，以自好衣食；
　　供養孝父母，不失其顏色。
　　出遊不犯禁，還返不違禮，
　　造行常清白，順法不荒迷。
　　供敬奉尊長，謙遜明智者，
　　啟受博聞士，等心不慕邪。
　　隨時給妻子，各令得其所，
　　慈賜奴僕使，衣食常豐足。
　　奉沙門學士，布施授供養，
　　從受深妙法，棄捐癡聾盲。
　　愍傷十方人，不獨為身行，
　　常自安其已，亦解一切厄。
　　譬如酥醍醐，本從蒭草出，
　　既可用安身，身和無疾疹。
　　普哀眾生類，其心常平一，
　　以是四等行，速逮成至佛。」 ^834c10

佛告長者：「出家修道學有三品：一曰聲聞；
二曰緣覺；三曰大乘。
何謂聲聞？畏苦厭身，思無央數生死之難、
周旋之患，視身如怨、四大猶虺、五陰處賊，
坐禪數息安般守意，觀身惡露不淨之形，
畏色、欲本——痛、想、行、識——怖地獄苦、
餓鬼之厄、畜生惱結、人中之難、天上別離，
不可稱計、輪轉無休如獄中囚，欲斷生死勤勞之罪，求無為樂泥洹之安。
但自為己不念眾生，常執小慈不興大哀，
倚于音聲不解空慧，三界猶幻，趣自濟己不顧恩慈，是為聲聞學。」 ^834c27

佛於是頌曰：
　　「畏無量生死、周旋之艱難，
　　心已懷恐懼，唯欲求自安。
　　坐禪而數息，專精志安般，
　　觀身中惡露，不淨有若干。
　　棄捐三界色，斷欲得自安，
　　不能修大慈，唯志樂泥洹。」 ^835a7

佛告長者：「緣覺者，本發大意為菩薩業——布施、
持戒、忍辱、精進、一心、智慧——以用望想求為尊豪，
天上、天下咸令自歸，三十二相八十種好，
威神德重巍巍堂堂無能及者，不解如來色身所現——因世愚人不識大道，
斷生死流不能反原，盡生死本故為現身，
相好嚴容、文辭言教以化愚冥、顯示大明——及著相好謂審有色像。
雖行四等、四恩、六度無極、三十七品，觀十二緣欲拔其原，
不解本無，悕望大道；正使積德如虛空界，不得至佛。
所以者何？用不達故。
何謂不達？布施、持戒、忍辱、精進、一心、智慧、
四等、四恩有所悕望。
念救一切五趣生死，解空、無想、不願諸法，
曉一切法如幻、化、夢、野馬、影響、芭蕉、泡沫，
皆無所有，道慧無形等如虛空，無所增壞普度眾生。」 ^835a15

佛於是頌曰：
　　「本發菩薩意，志慕大乘業，
　　但欲著佛身，不了無適莫。
　　布施、戒、忍辱、精進、禪息、智，
　　四等、恩、六度，惟己樂無為；
　　慕三十二相，八十好巍巍，
　　天上天下尊，脫五陰六衰。
　　但察其麁事，不能觀深微，
　　雖欲度十方，心口自相違。
　　不了如幻化、水沫、泡、野馬、
　　芭蕉、如夢、影，妄想甚眾多。
　　正使作功德，猶如江河沙，
　　心懷無上真，不解除眾魔。」 ^835a29

佛告長者：「其大乘學，發無上正真道意，
行于大慈等如虛空，而修大悲無所適莫，
不自憂身但念五趣，一切眾生普欲使安，
奉四等心慈、悲、喜、護，惠施仁愛、益義等利，
救濟十方；布施、持戒、忍辱、精進、一心、智慧六度無極，
無所悕望以施一切眾生之類；觀于三界往返周旋、
勤苦艱難不可稱計，念之如父、如母、如子、
如身等而無異，為之雨淚，欲令度厄至于大道。」 ^835b13

佛於是頌曰：
　　「發無上大意，行慈、悲、喜、護，
　　大哀如虛空，行等無適莫；
　　立德不為己，唯為十方施，
　　度脫諸群生，使至大道智。 ^835b21

「又有四事得至大乘：一曰布施給諸窮乏；
二曰不擇豪、劣，行輕、重心；三曰所可施與，
無所悕望不求還報；四曰以此功德施於眾生。」 ^835b26

佛於是頌曰：
　　「布施攝貧窮，不行輕、重心，
　　志慧無悕望，不求還得報；
　　愍念於群黎，往來周旋者，
　　以此功德施，悉令至大道。」 ^835b28

佛告長者：「奉戒有四事，疾成大乘：一曰守口護身，
心不念非；二曰出入、行步不失禮節；三曰不願生天、
轉輪聖王、釋、梵之位；四曰以是禁戒惠施眾生。」 ^835c5

佛於是頌曰：
　　「常護身、口、意，心堅如太山，
　　若出入行步，未曾失禮節；
　　不願生天上，釋、梵、轉輪王，
　　則以此正行，用惠一切人。」 ^835c8

佛告長者：「忍辱有四事，疾成大乘：一曰若罵詈者不計音聲；
二曰若撾捶者計如無形；三曰若毀辱者謂如風吹；四曰有加害者常懷大哀。」 ^835c13

佛於是頌曰：
　　「撾罵令默然，自計本無形，
　　設有恨意起，心輒還自止；
　　和心顏色悅，眾人咸恭敬，
　　用是得成佛，三十二相明。」 ^835c16

佛告長者：「精進有四事：一曰夙夜奉法未曾懈廢；
二曰寧失身命不違道教；三曰勤諷深典不以懈惓；四曰廣欲救濟諸危厄者——是為四。」
佛於是頌曰：
　　「夙夜奉大法，未曾有忽忘，
　　寧自失身命，不敢違道教；
　　誦習深經典，不以為懈惓，
　　救濟眾危厄，不使心懷怨。」 ^835c21

佛告長者：「禪思有四事：一曰樂習精修閑居獨處；
二曰靜身、口、心令不憒亂；三曰雖在眾閙常能定己；四曰其心曠然而無所著。」 ^835c29

佛於是頌曰：
　　「恒好於精修，志閑居獨處，
　　靜其身、口、意，未曾念憒閙；
　　數處眾亂中，心定無忽變，
　　一心見十方，道慧起神足。」 ^836a2

佛告長者：「智慧有四事：一曰解於身空，
四大合成、散壞本無主名；二曰其生三界皆心所為，
心如幻化倚立眾形；三曰了知五陰本無處所，
隨其所著因有斯情；四曰曉十二緣本無根原，因對而對現——是為四。」 ^836a8

佛於是頌曰：
　　「悉解其身空，四大而合成，
　　散滅無處所，從心而得生；
　　五陰本無根，所著以為名，
　　十二緣無端，了此至大安。」 ^836a12

佛告長者：「智慧復有六事：一曰解色如聚沫；
二曰了痛痒如水泡；三曰思想如野馬；
四曰曉生死如芭蕉；五曰察識如幻；六曰心神如影、
響，計本悉空皆無處所。」 ^836a17

佛於是頌曰：
　　「解色如聚沫，痛痒如水泡，
　　思想猶野馬，生死若芭蕉，
　　了識假譬幻，三界無一好，
　　分別悉空無，爾乃至大道。」 ^836a20

佛告長者：「慈有四事：一曰慈念十方；二曰如母育子；
三曰極愍念之；四曰如身無異——是為四。」 ^836a25

佛於是頌曰：
　　「慈念於十方，如母育赤子，
　　常懷極愍念，如身等無異。」 ^836a27

佛告長者：「哀有四事：一曰愍之；二曰為之雨淚；
三曰身欲代罪；四曰以命濟之。 ^836b1

「喜有四事：一曰和顏；二曰善言；三曰說經；四曰解義。 ^836b2

「護有四事：一曰教去惡就善；二曰常訓誨歸命三寶；
三曰使發道意；四曰開化眾生——是為四。」 ^836b3

佛於是頌曰：
　　「愍念為雨淚，身欲代其罪，
　　捨命而濟之，不以為懷恨。
　　和顏演善言，講法分別義，
　　教去惡就善，誨歸命三寶。」 ^836b6

佛告長者：「有四法，疾成無上正真之道：
一曰解空，學無所求；二曰無想、無所悕望；
三曰無願，不慕所生；四曰常等三乘之業，
無去、來、今——是為四。」 ^836b11

佛於是頌曰：
　　「解空無所求，無想悕望報，
　　不慕願所生，常等三世行。」 ^836b14

佛告長者：「有四事法，疾成佛道：一曰一切皆悉本淨；
二曰而解萬物普如幻化；三曰生死斷滅皆從緣對；四曰計其緣對本亦無形。」 ^836b17

佛於是頌曰：
　　「一切悉本淨，解物如幻化，
　　生死從緣對，計本亦無形。」 ^836b19

佛告長者：「有六法疾成正覺：一曰身常行慈，
無怨無結；二曰口常行慈，演深慧義；三者心慈、
仁和、調隱，哀念十方；四曰護戒不造，想求大乘之業；
五曰正觀見十方空，道、俗不二；六曰供足乏食，救身之業以濟危厄——是為六。」 ^836b23

佛於是頌曰：
　　「身常行慈心，未曾捶怨結，
　　口恒修言愍，演深慧之誼。
　　心和仁調隱，哀念諸十方，
　　護戒不起想，正觀十方空。」 ^836b27

佛告長者：「有四事疾成佛道：一曰奉精進業悉無所著；
二曰教化眾生道心不斷；三曰遊于生死不以患厭；四曰大慈大哀不捨權慧——是為四。」 ^836c4

佛於是頌曰：
　　「精進無所著，教化未曾斷，
　　不患厭生死，不廢捨權慧。」 ^836c7

佛告長者：「開化眾生有四事：一曰不信生死者，
則以現事禍、福喻之；二曰不信三寶，顯示大道；
三曰迷惑邪徑，指語三乘，佛道獨尊而無有侶；四曰三界所有悉如幻化無一真諦——是為四。」 ^836c10

佛於是頌曰：
　　「不信生死禍福示，墮邪見者顯大道，
　　佛道獨尊而無侶，三界悉空如幻化。」 ^836c14

佛告長者：「開化復有七事：一曰慳貪者教令布施；
二曰犯惡者誨令奉戒；三曰瞋恚者勸令忍辱；
四曰懈怠者化令精進；五曰心亂者誨令定意；
六曰愚冥者教令至學智度無極；七曰不知隨時顯權方便——是為七。」 ^836c17

佛於是頌曰：
　　「慳者教布施，犯惡令奉戒，
　　瞋恚勸忍辱，懈怠勸精進，
　　亂者使定意，愚冥教令學，
　　智慧度無極，隨時發善權。」 ^836c21

隨時菩薩問佛：「何故學者有上、中、下，不悉普等至大乘乎？」 ^836c27

佛言：「學者其心，見有遠近、解有深淺、志有優劣，故示三乘。
計本無三，假引為喻。
譬如有人為國大臣聰明智慧，王之所重，
參誼國事，一以委託不懷疑慮。
又斯大臣有三親友：一曰太子；二曰尊者；三曰凡人。
大臣舉治國之政頗有漏失，眾人潛入白之於王，謂圖逆辟。
王聞懷疑，問諸臣曰：『當何罪之？』
諸臣得便各重罪之：或言斫頭，或言截手斷足，
或言割耳及鼻、挑眼去舌。
王察眾臣所議甚重，告曰：『不然！
此人明達，偶有小失，不宜乃爾，當捉閉著獄。』
諸臣唯從不敢復言。
告邊臣曰：『速下文書，令收勅臣閉在刑獄。』 ^836c28

「時，凡親友聞之悲念，欲使出獄，力劣不任，
唯以衣被、飲食所乏，日日供之；亦不能令不見考治。
尊者又聞，心用辛酸，往至其所解喻獄吏，
不令搒笞，痛苦休息，不堪出獄。
至太子聞，以為罔然，『是吾親親無有重罪，
眾臣憎之，讒之於王，不宜取爾。』
往詣王所，具陳本末，謂無逆肆，當用我故願赦其殃。
王用愛子，即赦使出獄，與王相見令業如故。 ^837a10

「其國王者謂如來，其太子者智慧度無極、
善權方便菩薩，逮得無所從生法忍權慧之宜，
乃能得出於三界獄，得成為佛廣濟眾生。
尊者親友謂行淨戒，免三惡趣不助三界，
可受天上、人間福，不得至道。
凡知友者謂布施業，此適能脫餓鬼之界，
不免地獄、畜生之厄。
所以者何？如其所種各得其類，發無上正真道意，
奉於大慈無極大哀，開化一切故，得至佛道；
本典大道不達深法，不解進退中止自廢，
故為緣覺；畏生死難、往返周旋，但欲自濟，
不念苦人故，墮聲聞。
各隨本行而獲致之。」 ^837a18

說是經時，給孤獨氏居士、五百長者，皆發無上正真道意。
有數千人遠塵離垢，諸法眼生。
箜篌樂器不鼓自鳴，飛鳥走獸相和悲聲。
當是之時，莫不歡喜自歸佛者。 ^837a29

居士復問：「初學道者始以何志？」
佛言：「先習五戒，自歸於三。
何謂五戒？一曰慈心恩仁不殺；二曰清廉節用不盜；
三者貞良鮮潔不染；四曰篤信性和不欺；五曰要達志明不亂。
何謂三自歸？一曰歸佛無上正真；二曰歸法以自御心；
三曰歸眾，聖眾之中所受廣大，猶如大海靡所不包。
復有四法：一曰道跡；二曰往還；三曰不還；四曰無著。
緣覺至佛無上大道，得天、人身皆由之生。
次行四等、四恩、四辯、六度無極、大慈大哀，得成大道。
前知無窮却覩無極，教訓十方何智不逮？」 ^837b4

阿難問曰：「此經何名？
云何奉行？」 ^837b14

佛言：「名曰『解俗家業三品之財出家修道無上正真』，
其要號曰『演道俗業』。」 ^837b15

佛說如是，賢者阿難，給孤獨居士、五百清信士，莫不歡喜。
佛說演道俗業經
 ^837b16
