
other:: 
other:: 根本說一切有部毘奈耶卷第二十七
translator:: 三藏法師義淨奉　制譯

##  7 向未圓具人說麤罪學處
向未圓具人說麁罪學處第七
爾時薄伽梵在室羅伐城逝多林給孤獨園。
時有眾多苾芻或老或少，由未離欲煩惱現前行於非法，遂犯僧伽伐尸沙。
後於明解律藏者就之聽習，識知罪已各生追悔求欲除罪，
即便如法行其遍住及摩那#CB01328;，
便為眾僧供給飲水或為扇涼，或於世尊髮爪窣堵波所，
以新瞿昧耶而塗拭之，并餘作務。
時有信敬婆羅門居士等，見而議曰：「世間有人善別寶玉，觀諸寶物非偽濫者方收舉之。
此諸苾芻亦復如是，善知因果收諸福業，
雖年老耄親為眾僧供給飲水，并諸作務而不辭勞。
然此六眾唯自養身不修勝福。」
彼諸人眾作輕賤時，六眾聞已告諸人曰：「汝等謂彼情樂福故而供給耶？
然彼非是好心自修福業，但是僧眾與治罰事令其營作。」
諸人問曰：「彼有何過眾與治罰？」
六眾報曰：「此老苾芻自作如是如是非法之事。」
時彼婆羅門居士聞行非法，各生嫌恥作如是語：
「斯等老宿尚作非理，諸餘年少有罪何疑？」
諸老苾芻於食後時，復於窣覩波所同前塗拭。
是時六眾詣彼老宿苾芻弟子求寂處，
問言：「具壽！汝等二師今何處去？」
弟子答曰：「大德！我之師主修諸福業。」
彼便問曰：「修何福耶？」
答曰：「於世尊髮爪窣覩波處，以細軟牛糞而為塗拭。」
彼弟子等問六眾曰：「大德！
仁等何不修福？」六眾報曰：「汝等知不？
非汝二師自心求福，於窣覩波所而為供養；但是僧眾與苦治罰令其受行。」
弟子問曰：「我之師主作何罪過而受治罰？」
彼便答曰：「汝之師主自作如是如是非法之事。」
時彼老宿苾芻既出罪已，令諸求寂作眾事業。
彼便報曰：「師等何不自為？」
師曰：「我不應作。」求寂報曰：「師等尚作如是如是非法之事，斯等作業何不合耶？」
師便報曰：「雖有斯過，我等如法皆已說除。
然此罪事誰向汝說？」
求寂報曰：「是六眾苾芻。」
時諸少欲苾芻聞生嫌賤：「云何苾芻於未圓具人說他麁罪？」
時諸苾芻以此因緣具白世尊。
世尊告諸苾芻，廣說乃至問六眾曰：「汝等苾芻實向未圓具人說他麁罪不？」
白佛言：「大德！實爾。」
于時世尊以種種呵責，乃至「非出家者之所應作。」
既呵責已告諸苾芻曰：「我觀十利，為諸苾芻制其學處，
應如是說： ^772a25

「若復苾芻知他苾芻有麁惡罪，向未受近圓人說者，波逸底迦。」 ^772c8

如是世尊為諸苾芻制學處已，室羅伐城有苾芻名曰廣額，
有苾芻尼名曰松幹。
時此二人於諸俗舍作污家事現不善相，遂使諸人不生敬信。
時諸苾芻以此因緣具白世尊，世尊告曰：
「汝諸苾芻應差苾芻於諸俗家告語諸人云：
『廣額苾芻、松幹苾芻尼所作非法。』
若苾芻不具五法即不應差，設差亦不應遣去。
云何為五？有愛、恚、癡、怖、不知說與未說。
若具五法應差，設差應去。
如是應敷座鳴揵稚，眾既集已以言告知，
先當問能：『汝某甲能往諸俗家，說廣額苾芻、松幹苾芻尼所行非法不？』
彼答言：『能。』次一苾芻為白羯磨，應如是作： ^772c9

「『大德僧伽聽！此廣額苾芻、松幹苾芻尼，
於諸俗家作諸非法，遂令諸人不生敬信。
此苾芻某甲能往諸俗家，說廣額苾芻、松幹苾芻尼所行非法。
若僧伽時至聽者，僧伽應許僧伽今差此苾芻某甲，
於諸俗家說廣額苾芻、松幹苾芻尼所行非法。
白如是。』次作羯磨。 ^772c22

「『大德僧伽聽！此廣額苾芻、松幹苾芻尼，
於諸俗家作諸非法，遂令諸人不生敬信。
此苾芻某甲能往俗家，說廣額苾芻、松幹苾芻尼所行非法。
僧伽今差苾芻某甲於諸俗家為說過人，
於諸俗家說廣額苾芻、松幹苾芻尼所行非法。
若諸具壽許此苾芻某甲於諸俗家為說過人，
於諸俗家說廣額苾芻、松幹苾芻尼所行非法者默然；若不許者說。』
『僧伽今已許差此苾芻某甲，於諸俗家為說過者，
向諸俗家說廣額苾芻、松幹苾芻尼所行非法。
由其默然故，我今如是持。』 ^772c28

「汝等苾芻！我今為彼於諸俗家說過苾芻制其行法。
彼苾芻應至俗家作如是語：『諸仁當聽！
有污俗家者有污出家者，譬如田畦稻穀滋茂，便遭霜雹遂令苗稼盡見摧殘。
又如甘蔗莖幹敷榮，遭赤節病遂令損壞無有遺餘。
仁等當知！彼二罪惡之人亦復如是。
仁等莫與共為雜住虧損聖教，當知此人自身損壞，
猶如焦種不復生芽，今於聖教法律之中不能增長。
汝等當觀如來、應供、正遍知，及觀上座尊者解了憍陳如、
尊者婆澁波、尊者無勝、尊者賢善、尊者大名、
尊者名稱、尊者圓滿、尊者無垢、尊者牛王、
尊者善臂、尊者身子、尊者大目乾連、尊者俱恥羅、
尊者大准陀、尊者大迦多演那、尊者嗢頻 #CB00657;迦攝、
尊者那地迦攝、尊者伽耶迦攝、尊者大迦攝、
尊者難提，如是等諸大苾芻，汝當觀察！』
時彼告令苾芻應於俗家如是告已，即出其舍。」 ^773a10

時廣額苾芻聞斯事已，便作是念：「眾僧為我差彼苾芻，向俗家中說我過失。」
即便詣彼苾芻處作如是語：「汝於俗家說我過失耶？」
彼便報曰：「我得眾僧如法教令。」
廣額答曰：「我於是事隨合不合當破汝腹決取中腸，
繞逝多林令使周匝，斬截汝首懸在寺門，若破油瓶眾人共見。」
彼聞是語即大驚怖，告諸苾芻曰：「廣額於我欲相屠害。」
遂以上事具告眾知：「我今不能更於俗舍陳說其事。」
時諸苾芻即以此緣具白世尊，世尊告曰：
「彼之癡人，能欺別人不能欺眾，由是僧伽應作單白詳說其過。
敷座鳴揵稚眾既集已，應言告知令一苾芻應如是作： ^773a26

「『大德僧伽聽！此廣額苾芻、松幹苾芻尼，
於諸俗家作非法事，遂令多人不生敬信。
今無別人能於俗舍說其過咎。
若僧伽時至，僧伽聽許僧伽今若見廣額苾芻、
松幹苾芻尼，於諸俗家作非法處，即應於彼說其過失，
當作是語：「仁等當知！
此罪惡苾芻及苾芻尼，虧損聖教。
當知此人自身損壞，猶如焦種不復生芽，今於聖教法律之中不能增長。
汝等當觀如來、應、正遍知，及觀上座解了憍陳如等諸大苾芻所有行跡。」
白如是。』」 ^773b10

如佛所教，令諸大眾於彼行處普告俗家。
時諸苾芻於諸俗家，隨知不知悉皆告語，
遂令眾人不生敬信，使乞食者飲食難求，
即以此緣具白世尊，世尊告曰：「於諸俗家知彼苾芻苾芻尼行惡行處，
當說其過，勿於不知處。
由此當知，除僧羯磨。」
爾時世尊讚歎持戒，隨時宣說少欲法已，
告諸苾芻曰：「前是創制，此是隨開。
乃至應如是說： ^773b20

「若復苾芻，知他苾芻有麁惡罪，向未近圓人說，
除僧羯磨，波逸底迦。」 ^773b28

若復苾芻者，謂是六眾，餘義如上。
言圓具者，有其二種：謂苾芻、苾芻尼，餘名未具。 ^773c1

言麁惡者，有二種：謂波羅市迦因起，及僧伽伐尸沙因起。
此麁惡者，有二種相：一、自性麁惡。
二、因起麁惡。 ^773c2

言告語者，謂彰露其事。
除僧羯磨者，謂除大眾為其作法。 ^773c5

波逸底迦義如上。
此中犯相其事云何？
若苾芻於不知俗家作不知想、疑，向彼說他麁惡罪者，得墮罪。
若苾芻於知俗家作不知想、疑，向彼說者，得惡作罪。
無犯者，於不知俗家作先知想、若大眾詳說其事，
或時人眾普悉知聞，猶如壁畫人所共觀，
非我獨知，說皆無過。
又無犯者，最初犯人，或癡狂、心亂、痛惱所纏。
other:: 
##  8 實得上人法向未圓具人說學處
實得上人法向未圓具人說學處第八 ^773c6

爾時佛在廣嚴城獼猴池側高閣堂中。
時有五百漁人，於勝慧河邊結侶而住。
彼諸漁人有二大網：一名小足，二名大足，
廣說如前，第四波羅市迦，乃至此五百人悉皆出家，精勤修習得阿羅漢。
爾時世尊在竹林聚落，時逢飢饉乞食難得，奉世尊教隨處安居。
彼諸苾芻俱往本村而作安居，各生是念：
「我等前時以不實事共相讚歎遂被呵責；
我等今逢時世飢饉乞食難求，各以實德共相讚歎足得充濟。
遂至親族所作如是言，乃至告云：『汝諸眷屬大獲善利，汝聚落中得有如是勝妙僧眾於此安居。
此苾芻得無常想，於無常苦想，廣說乃至得八解脫。』」
後於異時彼諸眷屬來相看問，時諸苾芻見眷屬來，
便即更互共相讚歎：「汝諸眷屬大獲善利，近汝聚落得有如是勝上僧眾於此安居。
此苾芻得無常想，廣說乃至得阿羅漢果、得八解脫。」
時諸眷屬既聞說已，白言：「聖者！
仁等證得如是勝果。」
答言：「皆得。」時俗諸人聞得果者咸生愛樂，
於自父母妻子親屬而不拯濟，於諸苾芻各以飲食共相供給。 ^773c15

然佛住世與諸弟子二時大集：一謂五月十五日欲安居時，
二謂八月十五日隨意了時。
廣說如前，乃至諸苾芻三月既滿作衣已竟，
顏色憔悴形容羸瘦，執持衣鉢往竹林村欲禮佛足。
既至村已，時具壽阿難陀遙見諸苾芻來，
於同梵行者起憐念意，遂唱：「善來！」
即前迎接為持衣鉢、錫杖、君持，并餘雜物、
沙門資具，又問：「具壽！
仁等何處安居而得來至？」
「我於佛栗氏聚落三月安居，今來至此。」
阿難陀曰：「仁等於彼安居三月之內，乞求飲食不勞苦耶？」
答曰：「雖於彼處得安樂住，然乞飲食甚大艱辛。」
時阿難陀即便報曰：「實爾。
具壽！目驗衰羸容色憔悴，准知飲食定是難求。」
時捕魚村五百苾芻既安居了，執持衣鉢亦至此村，顏色鮮好容貌肥盛。
時阿難陀即便迎接如前具問：「於安居處飲食易求、安樂行不？」
報言：「我於彼住實得安樂，所求飲食易得不難。」
阿難陀曰：「具壽！目驗肥充容色光澤，准知飲食定是易求。」
時阿難陀具問其事，彼便答曰：「我於眷屬所自相讚歎云：
『此苾芻得無常想，乃至得八解脫。』」
阿難陀問曰：「所陳之事為實？
為虛？」答言：「是實。」問言：「具壽！
仁等豈合為少飲食，以己所得上人之法向人說耶？」
即以此緣具白世尊。
世尊因此集苾芻眾，知而故問廣說如前：
「汝諸苾芻為飲食故，以己所得向未圓具人說耶？」
彼白佛言：「實爾。大德！」
爾時世尊即便種種呵責諸苾芻已，乃至
「制其學處，應如是說： ^774a6

「若復苾芻實得上人法，向未近圓人說者，波逸底迦。」 ^774b5

若復苾芻者，謂五百漁人苾芻，餘義如上。 ^774b6

實得者，謂其事是實。
上人法等者，並如前第四他勝及次前廣說。 ^774b7

此中犯相其事云何？ ^774b8

攝頌曰：
　　見想阿蘭若，舍中受妙座；
　　能知於自相，方便顯其身。 ^774b10

若苾芻無虛妄心作實有想，對未圓具人作如是語：
「我見諸天、龍、藥叉、健達婆、緊捺羅、莫呼洛伽、
阿蘇羅、畢麗多、畢舍遮、鳩槃荼、羯吒布單那。」
者，得波逸底迦。若云：「我見糞掃鬼。」
者，突色訖里多。 ^774b13

若苾芻無虛妄心作實解想，對未圓具人作如是語：「我聞天聲乃至羯吒布單那聲。」
者，得波逸底迦。若云：「我聞糞掃鬼聲。」
者，得惡作罪。 ^774b17

若苾芻無虛妄心作實解想，作如是語：「我詣天處乃至羯吒布單那處。」
者，得墮落罪。若云：「詣糞掃鬼處。」
者，得惡作罪。 ^774b20

此等如前第四波羅市迦，咸應廣說，於中別者，
前他勝罪，此云墮落。
前云麁罪，此云惡作。
又無犯者，謂最初犯人，或癡狂、心亂、痛惱所纏。
other:: 
##  9 謗迴眾利物學處
謗迴眾利物學處第九 ^774b22

爾時佛在王舍城羯蘭鐸迦池竹林園中。
爾時實力子苾芻，被眾差令分張臥具及知食次。
彼有信心意樂賢善，為眾撿校勞苦無辭，
自己所有資生之物，於三寶田中及上行苾芻處悉皆施與，
如是施已自己三衣並皆朽故。
時諸苾芻見此事已共相議曰：「此具壽實力子被眾差令分張臥具及知食次，
彼有信心意樂賢善，為眾撿校勞苦無辭，
自己所有資生之物，於三寶田中及上行苾芻處悉皆施與，
如是施已自己三衣並皆朽故。
若其有人施僧伽衣者，當以此衣與實力子。」
于時僧伽得好白 #CB00626;，
時諸苾芻即以此緣具白世尊，世尊告曰：「汝諸苾芻！
應作單白，和眾與實力子此衣誠無過咎。
應如是作，敷座席鳴揵稚如常集僧，應如是作： ^774b27

「『大德僧伽聽！此實力子有信敬心意樂賢善，
為眾撿挍無辭勞苦，自己所有資生之物，於三寶田中及上行苾芻悉皆施盡。
如是施已，自己三衣並皆朽故。
今時僧伽得好白 #CB00626;，
若僧伽時至，僧伽聽許僧伽今詳許將此白#CB00626;與實力子。
白如是。』」 ^774c13

時諸苾芻如佛所教便為單白，以僧白 #CB00626;與實力子。
然具壽實力子與友、地二苾芻積代怨讎業緣未絕，
於苾芻前作嫌毀言：「諸具壽！
何因眾僧能得利養，隨親識處而迴與之？」
時諸苾芻聞是語已告言：「具壽！
作白之時，汝豈不集同心許耶？」
答言：「同集。」諸苾芻曰：「若爾，何意作嫌毀言？」
答曰：「豈可啼哭亦不得耶？」
時諸少欲苾芻，聞生嫌恥眾共非斥：「云何苾芻先共同心，
後便異說言：『諸具壽！
眾僧得利隨親厚處迴與別人。』」
時諸苾芻即以此緣具白世尊。
世尊告曰：「汝友、地二人實作此語：『諸具壽！
眾僧得利隨親厚處迴與別人。』」
彼二白言：「實爾。大德！」
爾時世尊種種呵責已，廣說如上，乃至
「我今為諸苾芻制其學處，應如是說： ^774c19

「若復苾芻先同心許後作是說：『諸具壽！
以僧利物隨親厚處迴與別人。』
者，波逸底迦。」 ^775a4

若復苾芻者，謂友地二人，餘義如上。
先同心許者，謂先許其事。 ^775a6

後作是說者，謂於後時作如是語。 ^775a7

隨親厚者，何謂苾芻親厚。
謂親教師與弟子、弟子與親教師、又軌範師與依止弟子、
依止弟子與軌範師、同親教師同軌範師及餘親友。 ^775a8

是眾僧者，謂佛弟子。
物利者，有二種：一、衣物利，二、飲食利。
此中利者，謂是衣利。 ^775a11

已至眾中迴與者，謂以僧物轉與別人。
波逸底迦者，義並如上。 ^775a13

此中犯相其事云何？
若苾芻隨有多少眾僧利物，先同心許後作是說：「諸具壽！
隨親厚以眾僧利物迴與別人。」
者，皆得波逸底迦。
若僧實不與輒自迴與者，說時無犯。
又無犯者，最初犯人，或癡狂、心亂、痛惱所纏。
other:: 
##  10 輕呵戒學處
輕呵戒學處第十 ^775a14

爾時佛在室羅伐城逝多林給孤獨園。
佛告諸苾芻：「汝等半月半月應說波羅底木叉經。」
時諸苾芻隨佛所教，半月說波羅底木叉經。
時六眾苾芻聞說四波羅市迦時，默然無語。
說僧伽伐尸沙時、二不定時、三十泥薩祇波逸底迦、
九十波逸底迦、四波羅底提舍尼、眾多學法、
七滅諍法，時六眾苾芻作如是語：「諸具壽！
若知其事及識其人，何故於我所有瘡疣數更傷損？
仁等於此小隨小戒，半月半月數宣說時，令諸苾芻心生憂惱發起追悔。」
時諸苾芻聞是語已，報言：「具壽！
我今不為汝等每於半月說別解脫經，然而我等奉大師教是故說耳。」
于時六眾雖聞此語仍嫌毀未休：「云何用說此小隨小戒，令諸苾芻心生憂惱發起追悔？」
諸苾芻報曰：「若不用聞者，汝等先來作何過失心生追悔？」
時諸少欲苾芻皆生嫌恥作如是語：「云何汝等於半月中，
聞說四波羅市迦時默然無說，及說僧伽伐尸沙乃至七滅諍法，
便作是語：『諸具壽！
若知其事及識其人，廣說如前，乃至發起追悔。』」
時諸苾芻即以此緣具白世尊。
世尊告曰：「汝等六眾說戒之時實作此語？」
廣問其事。答言：「實爾。
大德！」世尊種種呵責已，乃至「制其學處，
應如是說： ^775a21

「若復苾芻半月半月說戒經時，作如是語：『具壽！
何用說此小隨小學處？
為說是戒時令諸苾芻心生惡作惱悔懷憂。』
若作如是輕呵戒者，波逸底迦。」 ^775b15

若復苾芻者，謂是六眾，餘義如上。 ^775b18

言半月者，謂一月分兩。
戒者，謂從四他勝終至七滅諍。 ^775b19

經者，是次第相應義。
說者，謂宣說。 ^775b20

時具壽等！者，謂敘述其情彰憂惱狀。
輕呵戒者，謂出毀語以告前人。 ^775b21

墮義如上。
此中犯相其事云何？
若苾芻每於半月說四波羅市迦時，說僧伽伐尸沙，
乃至說七滅諍時作如是語：「具壽！
何須說此小隨小戒？
令諸苾芻心生惡作。」
者，得波逸底迦。或「生惱悔憂熱。」
或云：「思憶俗事。」或云：「不樂出家。」
或云：「歸俗。」作斯等語皆得墮罪。
如是應知，於餘十六事處及雜事處、尼陀那處、
目得迦等處，及於律教相應經處及餘經處，
說此等時，若苾芻作如是語：「具壽！
何用說此小隨小戒？
說此之時令諸苾芻生惡作。」
者，得波逸底迦。若餘經處宣說之時作如是語：「具壽！
何用依此經中說如是事，令人惱悔。」
等者，得惡作罪。又無犯者，謂最初犯人，
或癡狂、心亂、痛惱所纏。 ^775b22

第二攝頌曰：
　　種子輕惱教、安床草蓐牽、
　　強住脫脚床、澆草應三二。
other:: 
##  11 壞生種學處
壞生種學處第十一 ^775c7

爾時佛在室羅伐城逝多林給孤獨園。
爾時有一莫訶羅苾芻愚昧無識，欲為僧伽造立大寺，遂便斬伐勝妙大樹。
時有天神依樹而住，是時此天過初夜分身光超絕，來詣佛所頂禮佛足在一面坐。
此天身光周遍輝耀逝多園林，白佛言：「世尊！
有一年老苾芻，愚昧無識不解時宜，欲為僧伽造立大寺，遂便斬伐形勝大樹。
此樹是我久所依止舍宅之處。
大德！今既時屬嚴冬，寒風裂竹，幼稚男女夜無所依，
惟願世尊慈悲鑒察，我欲何計？」
爾時世尊即便命彼餘大樹神而告之曰：「汝所住處可見容此無依天神。」
時彼樹神奉教安置。
爾時世尊至天曉已，集諸苾芻於如常座，
安詳坐已告諸苾芻：「於昨夜中有一樹神光明超絕，
來至我所禮我足已在一面坐，由天身光周遍輝耀逝多園林，
作如是白：『世尊！有一年老莫訶羅苾芻，
愚昧無識不解時宜，欲為僧伽造立大寺，遂便斬伐形勝大樹。
此樹是我久所依止舍宅之處。
大德！今既時屬嚴冬，寒風裂竹，幼稚男女夜無所依。
唯願世尊慈悲鑒察，我於今時欲作何計？』
汝等苾芻！此莫訶羅所為非法，伐彼天神形勝大樹，
令彼天神共相嫌賤，乖釋子法。」
佛作是念：「由此苾芻斬伐大樹有罪過生，以此為緣從今已後苾芻不應斬伐其樹。
若斬伐者得越法罪。」
此是緣起，猶未制戒。 ^775c11

佛在曠野林，如世尊教苾芻不應斬伐諸樹。
時諸授事苾芻緣斯事故，於諸營造咸皆廢闕。
于時世尊知而故問具壽阿難陀曰：「何故授事苾芻所有營作悉皆停息？」
時阿難陀白佛言：「世尊！
佛在室羅伐城告諸苾芻不應斬伐諸樹。
由此緣故無木可求，遂廢營作。」
佛告阿難陀：「營作苾芻所有行法，我今說之。
凡授事人為營作故將伐樹時，於七八日前在彼樹下作曼茶羅，
布列香花設諸祭食誦三啟經，耆宿苾芻應作特欹拏呪願，
說十善道讚歎善業。
復應告語：『若於此樹舊住天神，應向餘處別求居止。
此樹今為佛法僧寶有所營作，過七八日已應斬伐之。』
若伐樹時有異相現者，應為讚歎施捨功德說慳貪過。
若仍現異相者即不應伐，若無別相者應可伐之。
若營作苾芻如我所制不依行者，得越法罪。」
此亦緣起，仍未制戒。 ^776a7

佛在室羅伐城逝多林給孤獨園。
爾時六眾苾芻自作、使人斬伐樹木及諸生草乃至華果，隨取而用。
于時諸外道等見是事已，各生嫌恥作如是議：
「此諸沙門釋子自作、使人斬伐草木。
然我俗流婆羅門等乃至傭人，亦自作、
使人斬伐諸樹及殺草等，釋子沙門亦作其事，雖復出家與俗何別？
誰當供養如是禿沙門耶？」
時諸苾芻即以此緣具白世尊。
世尊以此因緣集苾芻眾，問答呵責廣說如前，
「為諸苾芻制其學處，應如是說： ^776a24

「若復苾芻自壞種子有情村，及令他壞者，波逸底迦。」 ^776b5

若復苾芻者，謂六眾也，餘義如上。
種子村者，有五種子：一、根種；二、莖種；三、
節種；四、開種；五、子種。
云何根種？謂香附子、菖蒲、黃薑、白薑、烏頭附子等，
此物皆由種根乃生，故名根種。
云何莖種？謂石榴樹、柳樹、蒲萄樹、菩提樹、
烏曇跋羅樹、溺屈路陀樹等，此等皆由莖生，故名莖種。
云何節種？謂甘蔗、竹 #CB00719;等，
此等皆由節上而生，故名節種。
云何開種？謂蘭香、芸荽、橘柚等子，此等諸子皆由開裂乃生，
故名開種。云何子種？
謂稻麥、大麥、諸豆芥等，此等諸子由子故生，故名子種。
斯等總名種子村。
云何有情村？有情者，謂蛗螽、蛺蝶、蚊虻、
蜣蜋、蟻子、蛇蠍及諸蜂等，此等有情皆依草樹木而為窟宅。
若苾芻於草樹木若拔、若破、若斫截，皆波逸底迦，義如前說。 ^776b7

此中犯相其事云何？
攝頌曰：
　　根等生種想、斫樹草及花、
　　樹等經行處、青苔瓶架等。 ^776b21

若苾芻於根種作根種想、生作生想，自斫、
教人斫，得波逸底迦；若疑，波逸底迦。
若乾物作生想、疑，俱得惡作罪。
若苾芻於根種作莖種想、生想及疑，自斫、
教人斫，皆得波逸底迦。
若乾物作生想、疑，斷壞之時，皆得惡作罪。
如是根種望節種、開種及子種皆有四番，准前應作。
又以莖種自望，及望餘四各有四番。
若想若疑，俱得墮及惡作，准事廣說。
若苾芻於五種子自作、使人投著火中，
作如是念：「令此種子悉皆損壞。」
得五墮罪；若不損壞者，得五惡作罪。
若苾芻於五種子自作、使人投著水中，亦如前說。
若苾芻以五種子安著臼中，以杵擣築令子損壞，
得五墮罪；若不壞者，得五惡作。
若苾芻以五種子置乾燥地或安熱處，
灰汁瞿昧耶及乾土等，和糅一處令其損壞，隨事得罪輕重如前。
若苾芻以五種子置在羹臛飯汁之中令其損壞，得罪同前。
若苾芻以一方便斫樹斷時，得一惡作、得一墮罪。
若以一下斫兩樹，斷時得一惡作、得二墮罪。
苾芻若以一斫斷多樹時，得一惡作、眾多墮罪。
苾芻若以二斫斷一樹時，得二惡作、一墮罪。
若以二斫斷二樹時，得二惡作、二墮罪。
若以二斫斷多樹時，得二惡作、眾多墮罪。
若以多斫斷一樹時，得多惡作、一墮罪。
若以多斫斷二樹時，得多惡作、二墮罪。
若以多斫斷多樹時，得多惡作及多墮罪。
如樹既爾，若於生草及蓮花等，准事得罪多少同前。 ^776b25

若苾芻拔樹根者，得墮罪。
若樹皴皮及不堅濕處壞，得惡作；若壞堅濕處及傷破處，皆得墮罪。
若苾芻損樹草生葉，得墮罪；若損黃葉，得惡作罪。
若損未開花，得墮罪；若花已開壞，得惡作。
若果未熟壞，得墮罪；若已熟者，壞得惡作。
若於生草地處以熱湯澆，及牛糞泥等傾瀉其上令損壞者，
皆得墮罪；若不壞者，皆得惡作。
若作傾瀉物心無損壞意者，悉皆無犯。
若苾芻於生草地經行之時，起如是念令草損壞者，隨所壞草皆得墮罪。
若但作經行心者無犯。
若於生草地牽柴曳席，欲令壞者得墮罪；若無壞心者無犯。
若於青苔地經行之時，同前有犯無犯。
若於此地牽柴曳席，及餘諸物得罪同前。
若於水中舉浮萍葉及青苔時，乃至未離水來，
得惡作罪；離水得墮。
若拔地菌，得惡作罪。
若苾芻於瓶瓨等處及衣服上、若褥席等及衣架等處，
有青衣白醭生者，若作損壞心皆得惡作。
若令人知淨方受用者無犯。
若五生種令人知淨者，亦皆無犯。
又無犯者，最初犯人，或癡狂、心亂、痛惱所纏。
根本說一切有部毘奈耶卷第二十七
 ^776c22
