佛說長者子懊惱三處經
translator:: 後漢安息國三藏安世高譯
jing:: 
聞如是：
一時，佛在舍衛國祇樹給孤獨精舍，與大比丘眾千二百五十人俱。 ^800a6

爾時，舍衛城有大長者，財富無數，田宅牛馬不可稱計，家無親子。
其國俗法，若無子者，壽終之後，財沒入官。
長者夫婦禱祠諸天、日月星辰，求索子息，
竪立門戶，亦不能得。 ^800a7

時，長者婦歸命三寶奉受五戒，晨夜精進，
不敢懈怠，便得懷軀。
婦人黠者有五事應知：一者、知夫婿意；
二者、知夫婿念不念；三者、知所因懷軀；
四者、別知男女；五者、別善惡。
是長者婦，報長者言：「我已懷軀。」
長者歡喜，日日供養衣被飲食，極使精細。
十月已滿，便生得男，五乳母共供養子：
乳、哺者、洗浴者、衣被者、抱持者。
兒即長大，年十五、六，長者夫婦，為子索婦。
得長者女，端正姝好。
於城外園館大請人客，飲食娛樂，餚饍精細，
四方來者，無所拒逆。
如是賓從，至于七日。 ^800a11

時兒夫婦遊行園中，有樹名曰無憂，其上有花，
色甚鮮好，如弱緋色。
婦語夫言：「欲得此華。」
夫便上樹，為取此華，樹枝細劣，即時摧折，
兒便墮地，斷絕而死。
父母聞之，知墮樹死，便走奔趣，母抱其頭，
父抱兩脚，摩挲瞻視，永絕不穌。
父母悲哀，五內摧傷，眾客見之，亦代哀痛：
死何急疾，眾客飲食、娛樂未畢，而反墮樹死亡無常？ ^800a22

時佛世尊與阿難俱，著衣持鉢，入城分衛，
見長者夫婦，獨有一子而墮樹死，啼哭悲傷，甚不可言。
佛見此兒所從來生，從忉利天壽命終盡，
過生於長者家，死即生龍中，金翅鳥王復取食之，
三處悲哀，悉共發喪。 ^800b1

佛告阿難：「詣長者所，解喻其意，為除其患；
設不爾者，恐愁憂死。」 ^800b6

阿難言：「唯然！」即從佛行到長者所。 ^800b7

長者聞佛來到其所，心即歡喜，稽首佛足。
佛問長者：「何為愁憂，乃如是乎？」 ^800b8

長者白佛：「我身無相，由有一子，為其娶婦，
請客飲食、娛樂未畢，上樹取華，墮地便死。
我身如石，心如剛鐵，適得一子，而捨我死。」 ^800b10

佛告長者：「人生有死，物成有敗，對至命盡，不可避藏。
捐去憂念，勿復憂慼。」 ^800b13

時，佛出光明遍照十方，使長者見天上龍中父母啼哭。
佛語長者：「此兒本從忉利天上壽盡命終，
來生卿家，壽盡便生龍中，金翅鳥王即取噉之，
三處一時共啼哭，為是誰子？」 ^800b14

佛即說偈言：
　　「天上諸天子，為是卿子乎？
　　為在諸龍中，龍神之子耶？」
　　時佛自解言：　「非是諸天子，
　　亦非為卿子，復非諸龍子。
　　生死諸因緣，無常譬如幻，
　　一切不久立，譬若如過客。」 ^800b18

佛語長者：「死不可得，離去事不追。」
長者白佛言：「此兒宿命罪福云何？
生豪富家其命早夭，此為何應？」 ^800b26

佛言：「此兒前世好喜布施，尊敬於人，緣此福德，
生豪富家；喜射獵戲，傷害群生，用是之故，令身命短。
罪福隨人，如影隨形。」
長者踊躍，逮得法忍。 ^800b28

佛說如是，長者夫婦、一切眾會，皆歡喜受。
佛說長者子懊惱三處經
 ^800c2
