福蓋正行所集經卷第一
collector:: 龍樹菩薩集
translator:: 西天譯經三藏朝散大夫試鴻臚卿宣梵大師賜紫沙門臣日稱等奉　詔譯
jing:: 
　　稽首禮諸佛，及菩薩聖眾，
　　能以淨智眼，普導於群有。
　　帝釋具千眼，大自在三目，
　　及日月光明，皆不能遍照。
　　那羅延二目，變現諸色像，
　　降伏阿修羅，恃憍慢嗔恚。
　　唯佛具智光，滅惡除積暗，
　　如以孔雀尾，拂除諸垢毒。
　　如來大丈夫，頂舒白毫相，
　　七匝右成螺，潤澤極可愛，
　　日月世燈明，隱蔽皆不現，
　　諸天及世人，咸供養稱讚。
聞是說已，欲何所作？
當於佛言尊重愛樂。
彼智光明如燈遠照，能破愚癡翳障黑暗，是故開示。
佛之智眼，猶如大雲能注甘雨，如秋滿月能除熱惱，
畢竟任持諸佛正法，增長一切佛之智慧，
決定成就根力覺支，息除業惑二種風浪，
不為愛河之所沒溺，乘正法船至於彼岸。
於施等行應善修作，以諸珍寶持用布施，
壞貪過失、增益義利，樂持淨戒，讀誦經典。
如是作已，汝諸比丘於其福蓋速得圓滿。 ^719b12

如佛所說，於十善業何不修作？
心為貪使猶如僮僕，身著快樂不悟無常，
數數追求無有休息，由愚癡故而生我慢，
於己財寶慳惜守護，諸來乞者#CB00376;面而去，
未甞暫於空閑靜處修持淨戒、習諸禪定，
如佛所說利有情行，汝於是中無所得也。
又此財者，增長憍慢、掉舉散亂，多起憂惱、
生諸怖畏、覆障善道，是散壞法、是墮落法、
是無常法，無有主宰、無所歸趣，於前後際俱不可得，
現在少樂，剎那不住，猶如夢境、幻化陽焰、
乾闥婆城及旋火輪，如彼芭蕉中無有實，如水上沫須臾散壞。
愚夫不了，種種希取，以是緣故多苦少樂，積集一切煩惱根本。
是故應當作不堅想、作無常想。
如是對治，則不為彼盜賊水火、官吏親屬之所侵損，
亦不為彼琰魔羅王之所吞噉，而於後世決定成就快樂福報。
由以財施攝諸有情，是人同彼酤牟那花榮盛開敷眾所樂見，
所有積集一切罪障剎那消滅，猶如熾火焚其乾薪無有遺餘，
如於恒河滌諸垢染悉得清淨，如摩尼寶，
隨意成就諸來乞者皆使滿足，咸共稱讚、是所依止。
作勝吉祥真實功德，美名遐布、離諸過患、壽命長遠。
廣修梵行，則能破壞貪恚癡毒、邪見等咎，乘功德乘永無墮落。
若染污心耽著欲境，造黑業已，如誐摩那娑羅天子速疾遷謝。
當知女人惡露可厭，愚癡有情爭競貪著。
是著欲者，如彼渴人飲其醎水心無止足，
如斷木根不久枯槁，如山瀑流不可隄障，
如處蛇窟為彼侵螫，如熱鐵團觸生苦惱，
如食毒果後必為損，如草泫露不得久停，
如空浮雲倏忽散滅，如沙為城當亟摧毀，
如坏為器體非堅牢，如帝釋弓不久隱沒，
如乘破車動即顛覆，猶如網羅觸則為縛，
一切災難以為伴侶，是故正士應當捨離。 ^719b22

又世尊言：若於五欲不生貪著，現前獲得無量樂報，
彼則能截煩惱瀑流，乘正法船能到彼岸。
我於三大阿僧祇劫積集福行，始能獲得豐義味辯，為諸眾生平等開示。
汝等當詣空閑靜處，於我所說研究思擇，
如於乳中求酥、酪、醍醐。
如是知已，積集法財及清淨物以用布施。
又諸如來已出三界煩惱淤泥，成就清淨無漏勝德，方便開示知足之法。
如勝園林，居者清涼離諸熱惱。
善修是行，得生梵天。
我於是處，一切煩惱不能動亂，一切怖畏皆悉斷除。
以是緣故，破壞輪迴得成正覺。 ^719c27

又諸如來大悲相應，善能降伏一切外道，
以清淨智觀察揀擇，以柔軟言攝受教誨，
施以無畏為說正法，令生信解、破壞魔網，於佛法中心得安住。
是大丈夫能師子吼，如大龍象威德特尊，
興大雲雷、注甘露雨，無漏戒定妙香薰修，諸有所作皆不唐捐。
為諸眾生宣說法要，離諸很惱令眾悅豫，
如劫波樹敷柔軟花，最上法藥蠲除心垢。 ^720a10

如世尊說：持淨戒者則有善法，離諸憂怖、
得安隱樂，能越苦海到於彼岸，善破四魔，
所謂天魔、蘊魔、死魔及煩惱魔。
是人則能吹大法螺、擊大法鼓、燃大法炬，
心淨歡喜、利益一切，教化天人為作佛事。
又諸如來，無量劫中積功累德、修習智慧，
而能成就無礙辯才、四無所畏、十種智力，
方便通達菩提分法，能以智箭破諸魔怨。
現證如是諸功德已，於三界中最為第一，為諸有情作大慈父。 ^720a18

又諸如來，由具十種殊勝智力，化諸外道而為弟子，於佛智戒深生樂欲。
最初證聖曰憍陳如。
能決愚癡暗鈍瞖膜，於正法中最為殊特，
曰摩訶迦葉、優樓頻螺迦葉。
於梵志中為其上首，服佛法藥愈煩惱病，曰尊者舍利子。
能以智鉤制心狂象，有大神力，曰大目乾連。
具修勝行、躡正法梯，安處清淨解脫樓閣，
謂阿#CB00145;樓馱、賓頭盧、
頗羅墮闍、摩訶俱絺羅、阿難陀等。
又能化度頻婆娑羅王，於佛法中深生信解，尊重恭敬為佛弟子。
是諸聖者，皆以智斧伐緣生樹，離諸妄念、
希一切智，捨外道見、伏除我慢，悉能成就一切功德。 ^720a27

若於四大毒蛇、五蘊空聚，妄為主宰，則無解脫，當以慧劍而斷裂之。
又智眼觀六處境界猶如冤賊，十二處等猶如叢棘。
善入解者，不為內外煩惱爁焰之所燒逼，是人則為善持淨戒。
住忍辱地、得念處分，具智光明破無明暗，
彼則能飲八聖道水，復能開發菩提分花。
是能超越三世樓閣，斷諸有結、入智慧海，
於菩提場結加趺坐，善住四禪無漏勝定，受用一切無上法樂。 ^720b11

又諸愚夫壞善法分，樂著世間五欲境界，
如風觸露不能長久，漂流苦海不得解脫，見法橋梁捨而遠去。 ^720b20

如經中說：昔婆羅門有一長者，欲以利劍害彼女人。
忽覩如來，高聲唱言：願佛救度。
即得解脫。又如央崛摩羅欲害母等。
又能降伏長爪梵志起大我慢，令入佛法飡正法味，
亦令一切愚癡之人，聞是說已捨除憍慢。
亦如惡龍心懷熱惱，吐猛毒氣損傷苗稼。
又如夜叉，以惡眼視百千眾生而為損害。
如眾商人沒於大海，為底彌魚欲即吞噉。
如是恐怖諸惡險難，唯除如來能為救度。
又如日月怖阿修羅，帝釋天主怖墮惡道，
梵王異執計我為常，諸如是等不真實見，
輪迴往來受諸逼迫，使聞正法咸得悟解，
飲解脫味、破無明 #CB01083;。
彼智光明如月清淨，是故當於如來言教深生尊重，
親近法師、樂聞正法、究真實義、如教奉行。
彼外道教是輪迴法，諸有智者當善思之。 ^720b23

又牟尼尊說甘露法，為智光明破諸癡暗，如處高峯俯視群物。
積聚非法如堆糞壤，當以智鍤而屏去之。
摧諸魔怨、破諸異論，令入解已發生智心，
皆得遣除身心熱惱，一切罪惡皆得消殄。
彼牟尼言，如蓋廣蔭蔽煩惱日，而獲清涼。
若能彩畫造作佛像，以香花鬘隨分供養，乃為生天之階漸也。
依佛言故，所有業障剎那清淨，禪定解脫皆得現前；
非如外道一生虛擲，無所修作起邪妄見，依恒河水洗求解脫。
如是知已，應當勇猛越魔境界，執持慧劍破煩惱賊、
壞生死輪、裂纏蓋網，具淨智眼滅諸癡暗、
息貪愛心、降嗔毒蛇、斷諸邪見、摧我慢山。
於佛生處愛樂尊重，散娑羅花而為供養，如意所求皆得成就。
離諸毀謗、解脫諸怖，安住諸佛真實正理，
離生滅相、得寂靜樂，應當一心樂欲聞法。 ^720c10

如是我聞：一時佛住舍衛城祇樹給孤獨園。
是時眾會有二外道，曰迦毘羅大仙、烏嚧迦大仙，
捨本邪見入解佛智，善除癡暗能越苦海，
作是思惟：「云何如來成就清淨廣大福蓋功德乃爾，
殊妙色相如鎔真金，巍巍挺特猶若須彌，
三十二種大丈夫相及八十種隨形妙好，
顯現分明端嚴無匹，一切塵垢所不能染。
現丈六身，光明晃耀盡虛空界，若幽若顯無不遍矚。
目如廣大青蓮花葉，眉間毫相如秋滿月，
其面光澤微妙可愛，髮紺青色如孔雀尾，
頂相平滿如天帝蓋，清淨肉髻如摩尼寶，
舉身金光燦然相照，一切眾生之所樂見。
譬如群蜂採妙花香，一一相好觀無厭足，如春開發拘蘇摩花。」
是時如來知彼外道心之所念，以淨智眼觀彼無量無邊世界一切眾生，
生大憐愍而告之曰：「汝善男子！
我於三大阿僧祇劫，修習無量清淨正行，
積集廣大無邊福智，非以少因而能獲得安住無盡功德寶藏，
以大悲心決定拔濟無量百千地獄眾生，離冤親想咸令息苦。」
福蓋正行所集經卷第一
 ^720c26
