
fen:: 仁王護國般若經疏卷第五
other:: 天台智者大師說　門人灌頂記
pin:: 
###  3
菩薩教化品之餘
「時諸大眾」下，第三辨大眾得益。
文三：一天及三趣得益、二八部得益、三得道賒促。
初中言「無生忍」者，通教三地已上，別教初地已上，圓教初住已上矣。 ^276b6

問：云何惡道得無生忍？
答：《大經》云「一切眾生皆有佛性，必當成佛。」
今遇佛善知識，故得道也。
及戒乘緩急，前已具明。
以三品戒緩生惡道，大乘急故以惡道身見佛聞法。 ^276b9

「八部」下，二八部得益也。
「三生入正位者」下，三得道賒促。
由根有利鈍，悟有淺深也。
正位二義：一人空，別教十解、圓十信得；
二法空，別教初地、圓教初住得。
聞法已後，一生乃至十生得正位也。
例如《法華》中損生云云。 ^276b13

「佛告」下，大章第三如來述成。
文二：初讚能說、後讚所說。
初文二：先正讚、後述讚。
初文二：一告眾。而告實得道果者，以權行自知月光本迹，
實則不知，故告之也。
「善男子是月光」下，二發迹。
昔於龍光所為第四住炎慧開士，我為第八等觀菩薩。
我今成佛，則月光為法雲菩薩。
何以知然？師子吼者名決定說，若非十地不能堪也。
又《淨名》歎十地菩薩云「能師子吼，名聞十方」也。
「如是如是」下，二述讚。
先讚勝解。王所說教，稱所詮理，教理相稱，故再言如是。
自九地已下，心口不能思、不能議也。
次明解般若，云「唯佛與佛乃知斯事」。
經有作「以佛」，非也。
唯汝解此乃同佛地，不為菩薩發問如是也。 ^276b18

「善男子」 " wit=下，第二讚所說法。
文三：初正讚、二勸修、後大眾供養。
初文三：初釋不思議、次釋不可度量、後釋唯佛乃知。
初更三：一略說、次假徵二藏、後廣釋。
初文更四：一標數，謂「十四般若」也。
「三忍地」下，二配當三忍。
謂便忍三品，十住、十止、十堅心也。
「地地上中下三十忍」者，從初地至十地，
各有上中下，十地成三十忍也。
「一切行藏」下，三藏攝。
一切行藏謂十三忍，一切佛藏即上品寂滅，此二攝諸功德故名藏。
「不可思議」者，四結不可思議也。
「何以故」，二假徵行佛二藏也。
「一切諸佛」下，三依義廣釋。
文三：初就佛明不思議、二合釋二藏明不思議、後雙結二藏明不思議。
初文二：先就化身明無生滅、二逐難重釋。
今初，文二：一立、二蕩。
今初。法身無相，為物故形，王宮生、雙林滅，以生滅化眾生也。
而「無生」下，二蕩。其用彌廣、其體彌寂，故無生滅化也。
「無自他」下，逐難重釋，先法、後喻。
今初。彼我兩亡故無自他。
境智俱絕故「無二」，中道最上，故「第一」。
即動是寂故「非化」，即寂是動故「非不化」。
「非無無相」者，釋其潛疑。
恐人聞無生死化等，即謂無有出世無相之法，故釋其疑云非無無相。
「無去來」等，但求去來不可得，故云無去來耳。
「如虛空」者，二舉喻也。 ^276c3

「一切眾生」下，二合釋二藏明不思議。
文二：先釋後結。釋中二：初人法相對辨不思議、後境智相對辨不思議。
初中更二：一明人空、二明法空。
初文二：初以三義辨眾生空、後就眾名辨我人空。
今初也。言三義者，一無生滅、二無縛解、三非因果非不因果。
眾生義無所得。離苦故，無生無滅。
離集故，無縛無脫。
離集則非因，離苦則非果，雖非因果而因果宛然，故云非不因果。
又《大品》云「色空受、想行識空」，以五陰空故，將何有生？
故無生。既無生，何有滅？
故無滅。「無縛無解」者，《大論》五十一云「五眾無縛無脫，
若畢竟空無有作者，誰縛誰解？
凡夫人法虛假不可得，故非縛；聖人畢竟不可得，故非解。
乃至菩薩住是道中，諸煩惱不牽墮凡夫中，
故言不縛；不以諸無漏法破煩惱，故言不解。」
具如彼說。衛世師計我為作者名因，僧佉計我為受者名果，
今我既空，故「非因果」。
真諦則無，俗諦則有，故言「非不因果」。
「煩惱我人」下，二就我眾名以辨我人空。
文二：一正明我空、二明我所空。
今初有五：一我、二人、三知者、四見者、五受者。
「我所者」下，次明我所空。
「一切苦受」者，苦受名苦苦、樂受名壞苦、
捨受名行苦，此三者皆有為行，同是我所等法，
故言「一切苦受行空故」也。
「一切法集」下，二明法空。
一切法集者，謂因緣共成，此名假也。
「幻化五陰」者，五陰無實，此為法假也。
「無合無散」者，此受假也。
因緣共生故無散，因緣即空故無合也。
「法同法性」者，一切諸法皆同真如之性者，以其本來寂然空故。 ^277a7

「法境界」下，二境智相對辨不思議。
文二：初辨境空、後釋智空。
初中有二：先法、後喻。
法中言法境界空者，明總空，謂一切法無不是空者。
「空無相」下，二明別空。
文三：初明法空。言「空」者，是空定。
「無相」者，是無相定。
「不轉」者，以苦集染法不可轉為無漏淨法。
又實相門中無相不相，故云空無相。
相不能動，故云不轉。
離惑故無顛倒，離解故名「不順」。
知諸法空空，故名「幻化」。
「無三寶」者，二雙顯人法二空。
「無聖人六道」者，三明人空。
「如虛空」者，二喻舉況也。 ^277b7

「般若無知」下，二釋智空。
文三：法、喻、合。今初。
知無故言無知，見無故言無見。
不行生滅法，不染無明緣。
又觀緣並寂，故云「不行不緣」。
不從因生故云「不因」，無法可受故云「不受」。
「不得一切照相故」者，釋豈是無心不知、
無因不見，但以理觀照不可得故也。
「斯行道相」下，二舉況。
「法相如是」下，三合。
心境俱空，何可有心得？
心境俱假，何可無心得？ ^277b17

「是以般若」下，二結上四義。
文即為四：「不可眾生中行」，結人空。
「不可法中行」，結法空。
「不可境中行」，結境空。
「不可解中行」，結智空也。 ^277b25

「是故般若」下，第三雙結二藏不可思議。
文二：初依智總結；「而一切諸」下，二約人別結。
文二：初明菩薩不行而行不思議。
「一切諸如來」下，二明諸佛無化而化不思議。
「善男子此功德藏」下，第二釋上不可度量。
十地菩薩所說如海一渧，月光所說如大海。
又如王所說如海一諦，十地所說如大海。 ^277b28

問：何意王說勝菩薩？
答：王無本地，云何可知？ ^277c6

「我今略述」下，第三釋上唯佛能知月光之德無量。
略述即盡，故言分義。 ^277c7

「善男子」下，第二勸修。
文三：一正歎勸修、二徵、後廣釋。
今初，先明凡聖自修也。
「若一切」下，正勸修也。
「何以故」者，二徵也。
「一切佛及菩薩」下，三廣釋。
文三：一標正路。前言門者，以無滯故；今言路者，以能通故。
「是故一切」下，二乘正路當依十四忍修學也。
「是人超過」下，三舉果歎勝有二利益：一離苦、二得樂。 ^277c9

「時諸眾中」下，三大眾供養。
文三：先菩薩供養功德、次天供養、後鬼神修行，從勝至劣也。
上來答第一第二問自利利他行竟。 ^277c16

「佛告大王」下，大章第二答所化眾生之相。
文三：一牒前問、次正答、後得益。
今初，重牒前問：何相眾生可化也。
「若以幻化」下，二答。
文二：一略、二廣。今初。
能化所化皆因緣生故，俱是幻化。
能如是者，真是行化眾生。
《淨名》云「譬如幻士為幻人說法」也。
「眾生識初」下，二廣答。
文二：初明所化如幻、後明能化如幻。
初文二：先釋、後結。
初中六假為六別。
第一釋法假中文二：一正明法假、二明凡聖境差。
初文更二：一明本識能生色心。
本識者，即正因佛性，不同木石，非有非無、
不知不忘，如水濕性、火熱性、黃石金性等，
但隨境界而有差殊，得善境生善、得惡境生惡，乃至成地獄等身。
但取初一念乃至金剛，於其中間生不可說善惡身心。
《大經》云「如雪山藥，唯是一味，隨其流處有種種名，
其味真正停留在山，藥菓叢林不能覆沒」也。 ^277c19

問：諸眾生等有本際不？
若言有者，何故《中阿含》云「眾生本際不可得者」？
答：略為二說。一理中不可說，煩惱與身無有前後。
二事說即有一念識生之文。 ^278a7

「眾生本根」下，二明色心成陰界等。
文二：初成五陰。初一點赤白名「色蓋」。
業行力故，識托其中名「識蓋」。
即是開心為四蓋，蓋即陰也。
陰者，陰覆為義，蓋亦如是。
「身名積聚」者，三十六物共成此身也。
「大王此一」下，二明成十二處。
文三：初明一色生無量色，謂五塵四大等生五識處。
明根者，二明能成五根。
謂四大所造能生五識，故名為根也。
「如是一色」下，三總結。
一色生五塵、五根、四大，不明法入色也。
一心動十二入中能生意根，於十八界中能生六識及與空界，
釋中略不說也。 ^278a11

「大王凡夫」下，二明凡聖境差。
文二：先明凡境並假、次明聖境真實。
初文可見。「聖人六識」下，次明聖境。
假名雖一，見則不同，凡夫妄見執著，聖人滅無常色獲得常色，
別圓之意也。 ^278a22

「眾生者」下，第二明受假。
文四：一約二諦、二明有無、三約六道、四約四姓。
今初也。上明五陰是法假，計有眾生即受假也。
世諦則有真，諦則無也。
「若有若無」下，二明有無。
外道以實有為有，豁達為無。
此六十二見之本也。
「但生眾生憶念」下，釋有所以。
凡夫妄計謂有受者，聖人見受猶幻化，此皆以聖對凡也。
「乃至六道」下，三約六道明受假也。
「幻化見幻化」下，四約四姓。
所言「見」者，照真幻化人化實幻者。
真幻即別教人也。
此就能化所化明受假也。 ^278a26

「幻諦法」下，三釋名假。
文二：一明佛知前無名、二明佛為立名。
初文三：一明無義名。
為佛未出世無大聖，不說名是假也。
「幻法幻化」下，二明無名體。
肇云：「名無得物之功，物無當名之實」也。
「無三界」下，三明無三界六道也。
「大王是故」下，二明佛為立名。
文二：一佛立名，具知識假也。
「是名無量」下，二結名非一也。 ^278b7

「相續假法」下，第四明相續假。
文三：一標宗。「一亦不續」下，二釋。
一亦不續，以其一故；異亦不續，以其別故。
「非一非異」下，三順結。
此如芽莖，不可言一異也。 ^278b14

「相待假」下，第五釋相待假。
文中有二意：一切相待是相避待。
《中論》云「若法有待成，是法還成待。」
如五色等法，即是相對待。
相對如眼見，色耳聞聲等。
若長短相待者，此是相形待也。
一切法皆緣成假，五陰等法為緣假成眾生也。 ^278b18

「俱時四果」下，六釋因生假。
如五果三因，是俱時因果。
過去二因、現在五果，是異時因果。
又緣見是俱時，觀因是異時。
又梁椽成舍是俱時，十二時為日是異時。
又燈及明是俱時，闇與明是異時也。 ^278b23

「一切幻化」下，二結假文。
即先結所化如幻也。 ^278b28

「大王」下，第二明能化如幻。
以菩薩見眾生不實，猶如病眼見空華。
眾生不知，故為宣說皆是假。
菩薩之力用也。 ^278b29

「時諸」下，第三明時眾得益。
文二：一明得忍，謂地前地上，乃至一地下。
二明地上德行。
pin:: 
##  4 二諦品
二諦品第四 ^278c2

上內護中文有三別，今〈二諦品〉即是第三明二護所依。
言二諦者，是佛教之大宗，有實有、幻有、
別入通、圓入通、別教、圓入別、圓教等七種，
廣如《法華玄義》云云。
但以凡夫見淺名俗，聖人見深名真，審實故名諦。
又上〈觀空品〉明實智方便智皆空而護。
諸未達事須行化，化必有由，所謂二諦，故於此明也。
品文二：一問答、二勸持。
初文三：一明二諦不二、二明說法不二、三明法門不二。
初文二：先問、後答。
問中有三：初雙標。
「爾時」下，將欲設難，故作兩徵。
二「若言無者」下，雙難。
有人云：若言無者，凡夫智不應有二，謂真俗二諦也。
若言有者，聖人智不應一，一即第一義也。
今謂若言有者不應言有無皆空，若言無者不應二見差別。
「一二之義」下，三雙結也。
「佛告大王」下，第二答。
文三：一正答、二引證、三釋成。
初又三：一歎月光往因，可解。
「汝今無聽」下，二正答。
聽說皆空即不二，聽說宛然即不一故。
「諦聽」下，三誡聽勸修三慧也。
「七佛偈如是」下，第二引證。
頌有八行半，分為三別：初三行正申二諦；
次三行釋義，正是答問；後二行半結成上義。
初文三：初一行明別教二諦，上半明真諦即有空、下半明俗諦即空有。
《大論》云「十二因緣是誰所作？
佛言：非佛非菩薩，乃至非一切聖人作。」
故云「無自無他作」也。
「法性本無性」下，二一行明通教二諦，上半明真、下半明俗。
「三假」者，法、受、名也。
「無無諦實無」下，三一行明圓教二諦。
無別俗是一無，無別真是一無，故云無無諦也。
上二句明真，次句明俗，下句總結。
「有無本自二」下，第二正答難，明不一不二。
文三：初一行智理相對遣一異。
上半明一二，下半明不一不二云云。
「解心見不二」下，二一行智理相對以遣執，
上半明解心求二不可得，下半明遣著。
所謂解者，見二諦皆空。
便著此空，二尚叵得，非二何可得也？
「於解常自一」下，三一行理智相對讚入真義也。
「世諦幻化起」下，三二行半結成上三義。
初一行明世諦有無三喻，一舉空華、二舉影、三舉三手。
皆無實，雖無實而不無也。
「幻化見幻化」下，二一行明聖見有無也。
「名為諸佛觀」下半行，三結正觀也。
「大王菩薩」下，第三釋成。
文二：先明二義、後明一義。
照俗化凡夫，照真化二乘。
「佛及眾生」下，二明一義。
文三：初能所相對明一義，有三，謂標、徵、釋。
今初標也。「何以故」，二徵也。
「以眾生」下，釋也。「以眾生空得置菩提空」，釋佛能化也。
「以菩提空故得置眾生空」，釋所化也。
又眾生空是人空，菩提空是法空也。
「以一切法」下，二境智相對明一義。
文三，謂標、徵、釋也。
今初。「以一切法」者，謂境智二此皆空，故言「空空」。
「何以故」者，二徵也。
「般若無相」下，釋中文二：初正釋一義，可解。
次「般若空於無明」下，二逐難重釋。
何者？一切空相事顯可知，般若之空有何差別？
故今釋云「從於無明至於佛果」，以明別也。
文二：初約迷悟次位明空相，可解。
二「五眼成就時」下，約佛果顯空相。
文二：初明無見而見。
肉天等四眼，在佛名佛五眼也。
「行亦不受」下，二明無行而行，方離五非。
「菩薩未成佛」下，第三染淨相對以明一義。
文中三，謂標、徵、釋。
初標可見。「何以故」，徵也。
「於第一義而不二」下，三釋也。
生死菩提其如明闇，雖二，空不二也。 ^278c6

「白佛言」下，第二明說法不二。
文二：先問、次答。問意云：若諸空如如，即無文字，何故聖人以此教化？
「大王法輪者」下，答。
文二：一明說空、二明修空。
初文三：一明名空。
言法輪者，凡有二種：一行、二教。
「法本」者，修多羅經也。
「重誦」者，祇夜經也。
「受記」者，和伽那經也。
「不誦偈經」者，伽陀經也。
「無問而自說」者，優陀那經也。
「戒經」者，尼陀那經也。
「譬喻」者，阿婆陀那經也。
「法界」者，伊帝目多伽經也，《大經》云戒經。
「本事」者，闍多伽經也。
「方廣」者，毘佛略經也。
「未曾有」者，阿浮陀達摩經也。
「論議」者，優婆提舍經也。
此十二皆空，即如也。
「是名味句」下，二明教空。
以此土音聲為佛事，文字性離，故皆如也。
「若取文字者」下，三明不行空。
行空則非正觀也。 ^279b7

「大王如如文字」下，第二明修空。
文三：初辨修習。又二：初明因位。
因教生智，教為智母。
又空如文字、文字如空，故云「如如」。
因此如如能生佛智，故云「智母」也。
「一切眾生」下，二明果位。
在眾生身為佛性，在佛身名一切種智。
未成佛時當必得成，當能成故名當為母。
未得道時名佛性，已得道時名一切種智也。 ^279b21

「三乘般若」下，第二逐難重釋。
謂前云佛智母，又云性根本智母，恐人難解，故今重釋。
文二：一理性釋、二行性釋，理即如如智母。
今初，理性釋前根本智母也。
「若菩薩無」下，二行性釋如如智母也。
若菩薩無文字而學、無修而修，即得真智般若也。
「大王若菩薩」下，第三結修成也。 ^279b28

次「白佛言」下，第三明法門不二，先問、後答。
問中三：初是問根也；「行亦無量」，二問行也；
「法門為一」下，三問法門也。
又問意云：眾生根性志懷不同，所說觀門為一為二？
「大王」下，二佛答。文三：一略答、二廣答、後結答。
初文二：初明觀門、後明所觀法。
今初文可解也。「一切法亦非有相」下，二明所觀法。
非有相，相不實故。
非非無相，離空過故。
「若菩薩」下，二廣答釋。
文三：初約二諦顯。
「若菩薩觀眾生」下，二是俗諦，不見一二是真諦。
即俗即空，故言不二是第一義諦；若有若無即諸見本，名世諦也。
「以三諦」下，二約三諦顯諸法。
有人言：空即真也，色即五根，心即六識。
今云一切法者，則理事俱該。
空則始從虛空乃至般若亦有真俗，色則始從實色乃至真色亦有真俗，
心則始從生滅乃至無作亦有真俗，攝法實廣也。
五種三諦，如《法華玄義》說。
「我人知見」下，三約三假顯法。
我人知見是名假，五陰是受假，一切法是法假也。
「眾生品」下，三結答也。 ^279c5

「大王七佛」下，大章第二勸持。
文二：一歎教、二舉名勸持。
初文為五：一明說同七佛，可解。
「汝等大眾」下，二舉益勸持也。
「況復於此」下，第三明勝信。
能信此經，成就三智，即超通教十地功德。
「何況受持」下，四明得入。
圓教初住成佛，能百佛世界化眾生也。
「時諸大眾」下，五明得益也。
「大王此經」下，二舉明勸持。
文二：先舉名，可解。
「亦名一切」下，二明用，可見。
pin:: 
##  5 護國品
護國品第五 ^279c23

正說有四，初三品明內護竟，今護國品是第二明外護也。
國土有二：一世間，二乘凡夫；二出世間，十信至十地。
賊有二：一外劫盜等、二內煩惱結使。
護亦有二：一外，即百步鬼神；二內，所謂智慧。
若內若外，悉是諸佛菩薩神鬼能護人之國土，故名護國品。
約觀，觀生滅法護同居土，觀無生滅法護有餘土，
觀無量法護果報土，觀無作法護寂光土。
又百步鬼神護依報國，修行般若護正報國。
又鬼神護護命等。
「爾時佛告大王」下，品文為三：一誡聽勸持、
二廣釋、三明眾得益。
今初，文可解。「當國土欲亂」下，二廣釋護法。
文三：一廣釋護法、二引古證今、三結示勸持。
初文三：一護國、二護福、三護難。
初文四：一護時、二護法、三護體、四顯所護難。
今初也。以無難時王心不怖，有難方怖，故明時也。
亦以實害為燒，未必火災之時。
「當請百佛」下，二明護法。
文三：初明福田、次明供養、後明說時。
初文更三：一請賢聖。
以實身難見，故置形像以表敬儀。
「百比丘眾」下，二明聽眾。
天、龍、人、鬼為四眾。
又當機、結緣、發起、影嚮等四眾也。
「七眾」者，出家五眾，比丘、比丘尼、沙彌、沙彌尼、式叉摩那。
在家二眾，清信士、女也。
「請百法師」下，三請師講說也。 ^280a4

「百師子吼」下，第二明供養。
文三：一供養方法有三，謂燈、花、香也。
「三衣」下，二供養法師。
「什物」者，三衣三，鉢四，坐具五，剃刀六，刀子七，
漉水囊八，鉢袋九，針筒十也。
「小飯」下，三供養飯食也。 ^280a26

「大王一日」下，三明說時也。
「汝國土中」下，第三明能護，即是護體也。
外國有《金眼仙人義經》中說根本鬼神有十，各開十為百。
一大神、二童子神、三母神、四梵神、五雁頭神、
六龍神、七修羅、八沙神、九夜叉神、十羅神也。 ^280b2

「大王國土亂時」下，第四明所護難。
文三：一明鬼人難，有八：一鬼亂、二民亂、
三賊來、四百姓亡喪、五君臣是非、六天地怪異、
七星辰失度、八日月失度。
二十八宿者，《大集．攝受品》云「東方七星，
角、亢、氐、房、心、尾、箕。
南方七宿，井、鬼、柳、星、張、翼、軫。
西方七宿，奎、婁、胃、昴、畢、觜、參。
北方七宿，斗、牛、女、虛、危、室、壁」也。 ^280b6

「大王若火難」下，二三災難也。
「一切諸難」下，三對難明護。 ^280b13

「大王不但護國」下，二明護福。 ^280b14

問曰：富貴者應得辦百座，貧賤者云何？
答：若準此文，即以講為正。 ^280b15

「大王不但護福」下，三明護諸難。
「四重」者，婬、盜、殺、妄。
「五逆」者，殺父、殺母、破僧、殺阿羅漢、出佛身血。
「八難」者，一地獄、二畜生、三餓鬼、四長壽天、
五邊地、六諸根不具、七邪見、八不見佛。 ^280b16

「大王昔日有王」下，第二引古證今。
文二：先引天證護國、次引人王證護身。
是初也。《賢愚經》云「於過去世有大國，王名善住。
時頂上歘生一胞，其形如繭，撤亦不痛。
後轉轉大，便得童子，甚為端正，頭髮紺青，身紫金色。
即召相師，占知有德必為聖王，統領四域，因立名字頂生。
年遂長大，其德遂著。
父王既崩，諸王臣等願付國位。
頂生答言：『吾有福應為王者，要令四王及帝釋來相迎，爾乃登位。』
立誓已竟，四天王下，各持寶瓶盛滿香水以灌其頂。
時天帝釋復持寶冠來為蓋之。
於閻浮提五欲自恣，經八萬四千歲。
時夜叉神從地涌出，請遊東洲經八億歲，
復請西洲經十四億歲，上四天王天經十四億歲。
意中復念昇忉利天，五百仙人扶車共飛天上，
遙覩王城，城有千二百門，諸天怖畏悉閉諸門以著重關。
頂生兵眾直趣不礙，吹貝扣彈，千二百門一時自開。
帝釋尋出與共相見，自請入宮與共分座，
天上受欲，頂生復出吹貝扣弓。
惡心既發因而墮落，後患惡病即便命終。
爾時帝釋者，迦葉佛是也。
言頂生者，今我身是也。」
若依此經，爾時天帝如七佛法敷百高座，
請百法師講誦此經，頂生即退也。 ^280b20

「大王昔有天羅國王」下，二引人王證護身。
文二：一明難事、二明能護難。
今初者。《賢愚經》云「昔波羅摩達王，得四種兵入山遊獵，逢牸師子與王從欲。
師子得胎，日月滿足，生一男兒，徧身似人、班足似母。
師子含子來歸王所，王取為子，立名班足。
是王常供一箇仙人，恒奉淨食。
仙人一日不來王所，即有天神化作仙人，即入王宮求魚肉食。
舊仙凌辰依時還來，王奉肉食，仙人嗔怪，
因起誡誓：『令王後當十二年中恒食人肉。』
仙人語竟，還往山中。
是後厨監竟不辦順，出外不見肉，見死小兒急取其肉，作食奉王。
王食甚美，即問由來。
厨人具答。王言：『自今以後，當用此肉。』
厨人常捕小兒殺以為食，日日供王。
國人失兒，處處趣覓，乃見厨人捕他小兒。
捉縛厨人，國人告王。
王言：『我教。』國人皆言是大賊，伺王池浴伏兵捉王。
王既被捉，即告國人：『願見一恕，後更不殺。』
國人不許，王即起願：『願我生來所修諸善，迴令今日返成羅剎飛行食人。』
語已即隱空中唱言：『自今以後當食汝等所愛妻子。』
人聞急走。多有羅剎附著相從，徒眾漸多所害轉廣。
後諸羅剎言：『我等為從今王勅令，當為我等輩捉取千王，設一大會。』
班足言：『好。』一一往取，已得九百九十九王，
唯少一王，不得作會。
諸王各言：『我等今日無所歸告。
若當捕得須陀素王，有大方便能救我命。』
作是計已，白班足言：『王欲作會。
須陀素王有大名德，若得彼王來會圓滿。』
時羅剎王即急往取。
時須陀素王出城向園入池欲洗浴，見乞人從王。
王言：『且待洗還施與。』
王始入池，羅剎王從空隱下捉，須陀素而愁悲泣。
班足王言：『聞汝名德第一丈夫，云何悲啼？』
須陀王言：『我不愛身命。
朝出見乞許施，值王得來不行。
以是悲耳。願王放我七日布施道人。』
班足許王還七日布施道人。
時婆羅門為王說偈同此經，王聞歡喜即立太子代位，相別就死。
班足王言：『汝今就死，何以歡喜？』
須陀答曰：『大王恩廣，放我七日布施道人，聞微妙法心自開解。
我願即滿。』班足問言：『汝聞何法？』
須陀即為宣說妙法，并更為說殺生罪報。
班足聞已，即放須陀及諸王等各還本國。
時須陀王者，今我身是。
班足王者，殃掘摩羅是也。」 ^280c14

「其普明王」下，二明能護難。
文三：一請修福，可解。
「其班足王」下，二聽許也。
「時普明」下，三正明護難。
文二：一長行，依教請護也。
二說偈加護，文二：一說偈、二獲益。
初偈八行為四：初兩行說無常理。
「乾」訓天，天行健。健，不息也。
「坤」訓順也，坤順四時。
「二儀」即天地也。「生老病死」下，二說苦理。
「欲」是集。「禍」是苦。苦集為「瘡疣」。
即是自身與心，豈在外也。
「有本自無」下，三說空理。
「識神無形」下，四說無我理。 ^281a26

「爾時法師」下，第二明聞者獲益。
文三：法初聞益。「法眼空」即是人空也。
「虛空等定」即法空也。 ^281b6

「聞法悟解」下，二明王轉教。
「時班足王問」下，三諸王悟道。
文二：先明得道、後明放捨。
初文二：先班足得道。
「九百九十」下，次諸王得道。
「時班足王極大」下，二放捨諸王。
文三：一放捨。「各各」下，二勸修。
「時班足王以」下，三入道也。 ^281b8

「如十王經中」下，第三結示勸持。
文二：初結示。次「大王」下，勸持。 ^281b13

三初勸月光。「天上人中」下，二勸六道也。
「未來世中」下，三勸諸小王也。 ^281b14

「爾時釋迦」下，第三時眾得益。
文中二：初六益、後略結。
可見。「得入初地」者，即圓教十信初心地。
「性空」則十住一心三觀，觀無明性空也。
「無生法忍」，即十行也。
「無生法樂忍」，十迴向也。
「十三昧」，即十一切入也。
「三三昧」，即真俗中三諦三昧也，亦空無相等也。
「自性信」，通教聲聞也。
「無量空信」，通教支佛也。
「吾今略說」下，第二略結也。
pin:: 
##  6 散花品
散花品第六 ^281b15

大章第三報恩供養，故有〈散花品〉。
花表因，散佛表行因至果也。
品文三：一散花供養、二現通利益、三歎教勸持。
初文三：一聞經勸持、二散花供養、後諸王發願。
初文三：初聞經人，可解。
「聞佛所說」下，二所聞法。
此經三處說偈不同：一〈二諦品〉中說八百萬億偈，
二〈護國品〉末說八千億偈，今〈散花品〉說十萬億偈。
初〈二諦品〉即合說三時數，次〈護國品〉別引過去佛說，今此品中明今佛說。
阿難觀機，略結如此。
「歡喜無量」者，三結歡喜也。 ^281b25

「即散百萬」下，第二散花供養。
文三：初行花、二般若花、後妙覺花。
此三表別教地位，初行花表三賢位，次般若花表十地位，後妙覺花表佛地位。
初文四：一者王散花。
「於虛空中」下，花變為座。
「十方諸佛」下，三化佛說法。
「無量大眾」下，四化眾散花。 ^281c5

「復散八萬」下，第二散般若花。
文四：初明散花。「於虛空中」下，二花變為臺。
「臺中光明」下，三化佛說法。
「臺中大眾」下，四化眾散花。 ^281c10

「復散妙覺花」下，第三散妙覺花。
文四：一散花。「於虛空中」下，二花變為城，城即涅槃也。
「城中師子吼」下，三化佛說法，即圓教中菩薩於別中說法也。
「時城中菩薩」下，四化菩薩散花。 ^281c13

「時諸國王」下，三諸王發願。
文二：先王發願，可知。
「佛告大王」下，二如來述成。
諸佛母即實相般若，菩薩母即觀照般若，神通即文字般若。
文字能發智慧，智慧生即神通發也。
《金剛》云「一切諸佛及諸佛法，皆從《般若經》
生」也。 ^281c17

「時佛為王」下，第二佛現神變令眾得益。
文二：先現變、後得益。
初文三：先標章舉數。
陰陽不測謂之神，轉易常相謂之變。
心不能思、口不能說，佛之神力也。
「一花入無量花」下，二別敘。
一花、二佛土、三須彌、四佛身、五入四大，文相可見。 ^281c22

問：山大芥小，云何能入？
答：有人言佛之神力故入。
又有人言：山芥二如，如故相入。
又有人言：三界唯心，心喻芥子、山喻三界，心能造界故名入。
有人云：山芥皆無，法無性故空，空故相入。
今謂若以空釋，一空一切空，山及芥俱空，空故能相入。
一假一切假，山芥俱假，假故論相入。
一中一切中，山芥俱中，中故論相入。
空除見思即般若，假除無知即解脫，中除無明即法身。
即一而三、即三而一，如天三目不縱不橫，名不思議一。 ^281c27

「佛身不可思議」下。
三結讚。
「佛現神足時」下，第二明時眾得益。
文中四益：一得佛花定，即花藏法界定。
「十恒河」下，二得成佛益也。
「三恒河沙」下，三得成菩薩益也。
「十千」下，四得神通三昧也。 ^282a8

「善男子」下，三歎教勸修。
pin:: 
##  7 受持品
受持品第七 ^282a12

大章第四示弘經相貌。
言「受持」者，《大論》云「信力故聞而奉行為受，念力故久久不失為持。」
此品中正明十三法師受持般若，又令他人受持，故名受持品。
「爾時月光」下，文三：初問答須受持、二勸諸王受持、後眾得益。
初文二：一月光請、二如來答。
初文更二、一疑念、二正請。
疑念中三佛：一見釋迦現身即法身，二現寶滿即報身，三見千花上佛即化身。 ^282a14

問：何以知然？答：《普賢觀》云「釋迦牟尼佛名毘盧遮那」。
《華嚴》云「亦名釋迦亦名舍那」。
《大經》云「我今此身即是法身」。
盧舍那，此云淨滿，淨即寶也。 ^282a21

問：《梵網》云「舍那為本」，今何言釋迦為本？
答：《梵網》明迹本，此經明本迹。
本迹雖殊，不思議一也。 ^282a24

問：此經與《法華．寶塔品》何異？
答：有同有異。同者，同明釋迦為本。
異者，此經帶方便，《法華》正直捨方便也。 ^282a26

「白佛言如是」下，第二正問。
文二：先讚。不可以口說智解識識此法門也。
「云何諸」下，二請也。
空者即般若智慧也。
由此智慧能得神通變化，一切眾生不知請佛開發也。 ^282a29

「大牟尼言」下，二如來答。
答意但以菩薩上求下化為言解說，方得此道。
開空甚多，略說三種。
若色即是空，開一切智。
空即是色，開道種智。
色空不二，開一切種智。
色若不空則見思惑，空若不色即無知惑，不得中道則無明惑。
三皆是門，如是三觀即三智開，大略如是也。
文三：初總標、次別釋、後總結。
初文三：一標，文可見。
「從習忍」下，二別敘。
「依」謂依止。「持」謂攝持。
言此法師為眾生依止，建立正法也。
「汝等大眾」下，三勸供養。 ^282b3

「善男子其法師者」下，二別釋十三法師，即為爾別。
今初。第一習種性法師，文為五別：一標位、
二辨差、三行業、四舉劣明勝、五入位時節。
今初。「第一法師習種性」，標位也。
「若在家」下，二辨差也。
婆差，即優婆塞也。
優婆差，即優婆夷也。
「修行十善」下，三明行業。
文三：初修十善行，謂十善即十信心也。
「自觀己身」下，二修不淨行。
初觀六大，次觀諸根，後觀三界。
「五情」即五識。「五受」即苦、樂、憂、喜、捨也。
「住在佛家」下，三生佛家，行六和敬也。
「善男子習忍」下，四舉劣況勝。
文二：先舉劣、次況勝。
初文二：先正釋劣位，法，喻，合可知。
「雖以十千劫」下，二通伏難。
文二：初徵伏難，三伏忍法云何向言有退有進？
「而不可名字」下，二釋。
通有三而不可名字，故有退。
「是定人者」下，二顯其勝位。
文二：初明得者。謂十住菩薩初證生空理、
得聖人性，故名為定。
異前十信不定，以十信未解，純修假入空觀也。
「必不起五逆」下，二明離過。
文四：一不起五逆、二不作六重、三不作二十八輕、四不謗佛法經典。
初文可見。「六重」者，如《優婆塞戒經》第四卷
〈受戒品〉說：一殺、二盜、三婬、四妄語、五沽酒、六說出家在家四眾過失。
「二十八輕」者，亦如《優婆塞經》說：一不供養父母師長、
二專飲酒、三不能瞻病苦、四不能多少捨施、
五見四眾不起承迎禮拜、六見四眾毀戒心生憍慢、
七每月不能受持八戒供養三寶、八四十里中有講不聽、
九受招提僧臥具床座、十疑水有蟲故飲、
十一險處獨行、十二獨宿尼寺、十三為財命打罵奴婢等、
十四以殘食施四眾、十五畜猫狸、十六畜象馬等一切畜生、
不作淨施未受戒者、十七儲畜長衣鉢等、
十八為身田作、十九市賣斗秤不平、二十非時行欲、
二十一不輸王稅、二十二犯國戒、二十三得新菓菜不奉三寶、
二十四僧若不聽說法而輒自作、二十五道路上在一切出家人前行、
二十六僧中時食遍為師長、二十七養蠶、二十八行逢病人不住瞻視付囑所在而便捨去。
「佛法經書」下，四不謗佛法經典言非佛說也。
「能以一阿僧」下，五入位時節。
日月歲數所不能知，故云阿僧祇。
「僧伽陀位」，此云離著也。 ^282b13

「復次性種」下，第二明性種性。
文三：初標位。初學名習，習已成性，故名
「性種性」也。「行十慧觀」下，二辨差。
「十慧觀」者，四念處四、三善根七、三世觀十，
如〈教化品〉中說。「滅十顛倒」者，四念除四倒，
三善除三毒，三世觀除三世定執也。
「我人知見」，是法上假立而非實也。
「無定相」者，我法無定住處相。
「無自他相」者，我自無體，相上亦無也。
「以二阿僧」下，三入位時節。
「波羅陀位」者，此云守護。
十行菩薩其行堅牢，不失自性，以能從空入假不為假染，能守自行故。 ^282c24

「復次道種」下，第三明十回向菩薩。
文三：一標位。以其修中道正觀，故云「道種性」也。
「住堅忍中」下，二辨差。
文二：先明觀差別。
觀受五陰得五分法身，觀三界得三空，
觀二諦得無常、無生二忍。
第十「第一義諦」，即無生中道空也。
「而受生三界」下，二受報殊勝。
文三：初標，可解。「何以故」，二徵。
已心寂滅，云何受生也。
「業習果報」下，三釋。
由未登初地，不斷無明所薰，見愛猶在，故得生也。
「復以三阿僧」下，三入位時節，爾許時修方得初地。
雙照二諦，故云「平等聖人」也。
此地不退，故云「跋致」。
「正」者，即證初地，此因中說果也。 ^283a5

「復次善覺」下，第四法師。
文五。初標位，文可見也。
「住平等忍」下，二辨修行差別。
文二。初明二智為相、後顯二智同異。
初文二：先標章、次別釋。
初「平等忍」者，即標實智，雙照有無而不染也。
「四攝」等，標方便智也。
「入無相捨滅」下，二別釋。
文二：先釋實相智、後釋方便智。
初文三：一總舉、二別釋、後明離相。
今初，文可見。「於第一義諦」下，二別釋。
文三：一「法性無為」，亦名虛空無為。
「緣理而滅」下，二擇滅無為。
佛真智滅一切結，無相無為。
「住初忍時」下，三非擇滅無為，謂無相等法也。
「無相無為」下，三明離有無二相。
「無量方便」下，第二顯方便智。
文二：初標，可解。「實相方便者」下，二釋。
有六種方便：今初明實相方便，次遍學方便，
次回向方便，次自在方便，次一乘方便，次變化方便云云。
「如是善男子」下，第二重釋二智同異。
文三：初結上異相者，先明實智相。
初覺中道，故云「初覺智」也。
「巧用不證」下，是方便智相也。
「譬如」下，二舉喻顯非，明不一不二。
「而一一行成就」者，三明行成就。
以得即空即假即中，一行無量行、無量行一行，故云成就也。
「以得四阿」下，第三明時節。
證初地施成就，故云「入功德藏門」也。
「無三界業」下，次生淨土，即方便有餘及實報等土也。
「常修捨觀」下，第五登位。
以修捨故，得施度滿。
「鳩摩羅伽」，此云勝怨，以離三界及二乘怨也。
「四寶藏」者，有人云：三藏及雜藏也。
今但依《勝鬘經》：一者無價藏，菩薩乘也；
二者上價藏，緣覺乘也；三者中價藏，聲聞乘也；
四者下價藏，人天乘也。
又亦四攝為四藏也。 ^283a16

「復次德慧」下，第五法師也。
文三：一標位者，謂尸羅清淨，與慧俱生，
住於三德，故名德慧也。
「以四無量心」下，二辨觀差別。
文三：初顯地別行，為欲對治嗔等煩惱故修四等。
「滅三有嗔」下，二明除障。
依薩婆多宗，嗔唯欲界。
依成實宗，嗔通三界。
依《法華．譬喻品》中上亦有嗔也。
「住中忍中」下，三位分齊。
順忍，中品也。「以五阿僧」下，三入位時節。
「闍陀波羅」，此云滿足，亦名無畏，尸羅圓滿故。 ^283b16

「復次明慧」下，第六法師。
文三：初標位也，得忍成就故名明慧。
「常以無相」下，二辨觀。
文三：一明地別行。
知三世空，為三明觀也。
「盡三界癡煩惱」者，二明除障也。
「得三明」下，三明位滿足。
「常以六阿僧」下，三明入位時節。
「伽羅陀」者，此云度邊，度度等邊也。 ^283b24

「復次爾焰」下，第七法師也。
文三：一標。言爾焰者，此云智母。
謂此地中能生禪智，故云智母也。
「修行順法忍」下，二明地別行。
文三：一標住位。言「須陀洹」者，借小名大。
「五見」即五利使也。
「常以天眼」下，二起通。
未具漏盡，故但言五也。
「於念念中」下，三滅障。
謂此位配初果，故滅五見。
又亦是別入通意也。
「亦以七阿」下，三入位時節。 ^283c1

「復次勝達」下，第八法師也。
文三：初標位。深修禪定故得神通，達色心法故名勝達。
「於順道忍」下，二明地中別行。
文三：初明得無畏觀。
通達五相，即一切智無畏。
「滅三界疑等煩惱」，即漏盡無畏。
「知地地有所出」等，即說盡苦道無異。
「有所不出」等，即說障道無畏也。
「逆三界疑」者，二除障也。
「修習無量功德」下，三入位分齊，亦是借小說大。
「復集行八阿僧」下，三修行分齊。 ^283c8

「復次常現真實」下，第九法師也。
文三：初標位。中道真明般若實，故常現真實。
「住順忍中」下，二別行。
一切煩惱為「集因」，苦等名「集業」，此地中並盡也。
諸法本空故非有，建立諸法故非無，無有俱實故一相，實相亦如故無相。
「復於九阿」下，三入位時節。
「樂力」即願力也。 ^283c16

「復次玄達菩薩」下，第十法師也。
文三：初標位者，玄，遠也。
達，通也。此位得無生忍無功用心，故云玄達也。
「十阿僧」下，二入位時分。
滅三界習煩惱也。
「住第十地」者，即十三法師中第十法師地，非謂十地菩薩也。
「常行三空門」下，三辨觀差別。
行三空觀，弘佛三法藏故也。 ^283c22

「復次等覺者」下，第十一法師也。
文三：初標位。行地中真俗雙照名等覺者，亦非第十一地之等覺也。
「住無生」下，二明觀差別。
文三：一明有無觀，又二：先配位也。
「觀心心」下，二正辨有無觀。
文三：初別釋。文二：先明寂而常用。
「心心寂滅」者，念念空也，即明寂義。
雖無相而相、雖無身而身、雖無知而知，此明用義。
「而用心」下，二明用而常寂。
「在有常修空」下，二合釋有無。
「在有修空」，釋上用而常寂。
「處空常萬化」，釋上寂而常用。
「雙照一切法故」者，三雙結也。
「知是處非是處」下，二明十力觀。
但明後一，餘行略之。
「而登摩訶羅伽位化一切國土眾生」，第三登位差別。
「摩訶羅伽」，此云大得，或云龍象等。
「千阿僧」下，三明修行時節。 ^283c28

「復次慧光」下，第十二法師。
文三：初標位者，以此地菩薩得無礙智，
化諸眾生、現諸神通，名為「慧光神變」也。
「住上上」下，二明觀差。
文四：今初，配位。「滅心心相」者，一明滅心滅意等名滅心，滅心數名滅相。
「法眼見」下，三明見境。
法眼見一切法，即別明。
三眼色空見，即總明。
三眼者，佛、法、慧也。
慧眼見色空，法眼見色假，佛眼見中道。
空假不二而二、二而不二。
雙照即不二而二，雙忘即二而不二。
舉三眼對色二境，見之一字總明三見之差別也。
見色空即空諦，見色假即有諦，雙照即第一義諦。
此三約教有五：一別入通，以幻色為有，
見空為真，非有非空為第一義。
二圓入通，三諦同前，加一切法趣。
三別教，以幻有即空為俗，不空為真，不有不空為中道。
四圓入別，中加一切法趣。
五圓教，三諦皆云一切法趣也。 ^284a12

問：菩薩地云何言佛眼？
答：《法華》云「開佛知見」，即別教初地、圓教初住，
發三種智：一正因理心發，用中道觀開一切種智。
二了因智心發，用即空觀開一切智。
三緣因善心發，用即假觀開道種智。
初地尚得，況九地耶？
此但分得，非具得也。 ^284a28

「以大願力」下，四生淨土。
「萬阿僧」下，三明入位時節。
「薄伽梵」，此云世尊，非真佛世尊，是補處世尊也。 ^284b4

「復次觀佛菩薩」下，第十三法師。
文四：一標位。「觀佛菩薩」者，若開妙覺，此是等覺猶名菩薩，
來至此地保為究竟，乃是未極更須觀察。
別佛猶有三十二品無明，智去圓佛尚遠，故云觀也。
通佛即有四十二品無明，此更遠矣。
「住寂滅忍者」下，二明證時分。
文四：一配位者，第五寂滅忍自有二別：
一下、二上。今第十地，即是寂滅忍下品也。
「從始發心」下，二經時多少。
謂從習種性至灌頂忍，經百萬阿僧祇劫也。
「修百萬」下，三辨修證。
「登一切法」下，四明登位。
「一切法解脫」者，真解脫也。
「金剛臺」，即金剛三昧。 ^284b6

「善男子」下，三對位辨別。
文五：一伏斷差別者，從習至頂三昧，先明伏忍也。
「而無相信」下，明斷。
「滅一切煩惱」即大涅槃也。
「生解脫」即解脫智。
「照」即般若。「第一義」即法身位。
「不名為見」下，二信見異。
先明不見也。「所謂見者是薩婆若」，次明見也。
「是故我從昔以來」下，引證也。
「唯佛頓解」下，三漸頓差別也。
「慧雖起滅」下，四常無常異。
無生則累無不遣，無滅則德無不圓。
無生則斷德，無滅則智德也。
「入理盡」下，五等無等異。
文中法、喻、合，可解。 ^284b17

「常修一切」下，四明入定位。
此中一切行滿智慧滿，名「功德藏」。
「婆伽度位」，此云世尊。
「亦復常住佛慧三昧」者，必應受修義，言「亦復」。
在別利物，故云「常住」。 ^284b27

「善男子如是」下，大章第三結歎，明其施化與佛無異。 ^284c1

「佛告波斯匿王」下，第二付王受持。
文四：一讚用勸持、二讚名勸持、三釋勸所由、四稱名付囑。
初文二：一略歎、二廣歎。
初文更四：一舉滅勸持。
「一切國土」下，二明般若之力。
「是故付囑」下，三釋付囑所以。
以無王威力故，故不付囑也。
「汝當受持」下，四別付月光也。
「大王吾今所化」下，第二廣歎勸持。
文二：初標除難福生、二問答分別。
今初，文可解。「云何為七難」下，二問答分別。
先問，可解。「日月失度」下，二答。
七難為七：第一日月失度難，謂時節變易多飢饉，
數量變易多刀兵，色相變易多疫病也。
「二十八」下，二星宿失度難也。
「大火燒國」下，三災火難也。
「大水漂沒」下，四雨水變異難也。
「大風吹殺萬姓」下，五惡風難也。
「天地國土」下，六亢陽難也。
「四方賊來」下，七惡賊難也。
並如文可見。「大王是般若」下，第二讚名勸持。
文二：先讚名勝、後勸供養。
初中辨三般若。「心識之本」即實相般若；
「王之父母」即觀照般若，以能生王慧解心故；下六名即文字般若也。
「佛告大王」下，二勸供養。
文二：先示供養法、後別明行住供養。
初中皆言九者，九表眾生苦，幡者標顯行得勝，明九苦之內建解脫勝幡也。
「九色花」表九苦眾生行般若因也。
青黃赤白黑五塵花，地水火風四大花也。
「二丈」表二諦，「十燈」表十善功德，各以般若展轉相資，成千智慧。
「高五丈」明照五道也。
「九玉箱」表九苦居清淨為法器。
「九玉巾」表九苦居眾生得般若巾。
「案」者平，喻實相般若。
「以經置上」者，文字能令實理顯也。
「七寶」者，表七方便人皆為人寶也。
「若王行時」下，二別明行住供養，先明行供養。
「若王住時」下，是明住供養也。
「大王我今五眼」下，三釋勸所由。
文二：初明王福盡，文可解。
「大王若未來世」下，二明來世利益。
文三：一舉數，可解。
「一金剛吼菩薩」下，二別釋，可見。
「是五大士」下，三結釋也。
「大王吾今三寶」下，四稱名付囑。
文三：初總明付囑，可解。
「憍薩羅國」下，二稱名。
「如是一切」下，三結勸。 ^284c2

「時諸大眾」下，第三時眾得益。
文五：一修羅益。「時十六」下，二人王益。
益中初明八勝處。
地水火風能造四大，青黃赤白所造。
出離貪欲，故名「勝出」。
「四大」下，次明十一切處，地水火風、青黃赤白、空處識處。
所緣覺廣，無處不入故也。
「三十忍」是初地方便，名「初地相」。
「第一義諦」即初地，初地是九地相。
故《攝論》頌云「如竹破初節，餘節速能破。」
得初地真智，諸地疾當成。
捨凡身得六住身，捨七地分段報身得八地變易法身。
故《智論》云「七捨生身肉身」，此通教益也。
「十八梵天」下，三天益，修羅及天皆同益也。
「空花」表人空，「法性花」表法空，此顯伏忍。
「聖人花」表信忍，「順花」表順忍，「無生花」表無生忍。
四辨自在說法即「法樂花」，下品寂滅忍也。
金剛三昧能斷結使，即一品寂滅忍。
「其餘一切眾」下，四大眾益。
「心空花」者，定於三學之中名為心學。
「心樹花」者，觀十二因緣生也。
「六度花」者，十地行也。
「妙覺花」果行也。「十千菩薩」下，五名菩薩。
文二：先明十千益，可解。
次「復有十億」下，明成佛益。
此中成別教佛也。
fen:: 
# 流通分

pin:: 
##  8 囑累品
囑累品第八 ^285a10

大章第三流通分。
「囑」謂付囑、「累」謂憑累，將此法付囑國王，
憑其宣演，故云囑累品。
又付國王，若有災難憑此救度，故云囑累。
又付囑此經，令累代流行，故名囑累品。 ^285b2

問：何不如《大品》付囑聲聞、《法華》付囑菩薩，而乃付囑國王耶？
答：此佛隨病設藥。
以王國有災厄弘宣得益故付囑。
又百事大供養深廣，自非王力誰所能辦？
故付囑也。又王若不信，法即不行；行法在王，故付之也。 ^285b5

「佛告波斯匿王」下，文二：先付囑誡勅、後依教奉持。
初中更二：先明略付囑。
「誡」謂誡勸，「勅」謂教勅。
「吾滅度後」下，二廣付囑誡勅。
初文二：初明付囑、後明誡勅。
初，二：先付時、後正明付人法。
今初也。「八十年」者，佛去百年內五人住持：
一迦葉、二阿難、三末田地，三人見佛在世，
相次住持，經六十年法行不滅。
次商那和修、優波毱多，此二人不見佛，
相次住持，經四十年威儀法滅，故於此時言無佛法僧也。
言「八百年」者，正法年內二十師住持佛法，
並是聖人，法不滅。
第六百年馬鳴菩薩，第七百年龍樹，皆是菩薩，法亦不滅。
八百年中邪宗極盛，故於此時付囑國王，提婆菩薩聲王鼓申法是也。
八千年者，像法盡末法時，眾生信邪故法滅。
「此經三寶」下，二明付人法。
更二：初付法，可解。
「為三界眾生」下，二付人也。
今教三行：一空行、二七賢行、三十善行。
空即聖行，七賢即七方便，十善即凡行，從深至淺也。
「後五濁世」下，第二廣辨七誡。
文為七：一誡諸滅法過、二誡壞四眾行、
三誡禁不依法、四誡自毀、五誡使役、六誡自咎、七誡謬信。
今初第一誡諸滅法過。
文三：初明滅法人、次辨滅法過、後結成過。
今初文二：先明滅法時，即五濁也，一命濁、
二劫濁、三煩惱濁、四見濁、五眾生濁。
《文殊問經》云「十歲眾生乃至千歲有短長為命濁，
饑饉疲病刀兵為劫濁，多有貪瞋癡名煩惱濁，
邪見戒取見取邊見為見濁，不孝不義譏師長等是眾生濁。」
「比丘」下，二滅法人也。
「明作制法」下，二辨滅法過。
文中先明制四正、後明立四邪。
制四正者，一不聽出家、二不聽行道、三不聽造像、四不聽造塔。
立四邪者，一立統制眾、二比丘地立白衣高座、
三兵奴為比丘、四受別請也。
「當知爾時」下，三結過也。
「大王壞亂吾道」下，二誡壞四眾行，為王不行正法則佛道壞也。
「大王法末世時」下，三誡禁不依法。
「大王我滅度後」下，四誡自毀。
文三：初自毀、二起惡、後招報。
初文二：先法、後喻。
今初，文可見。「如師子身」下，二明喻也，此喻如
《蓮華面經》「佛告阿難：『譬如師子命終身死，
若空若地若水若陸所有眾生，不敢食肉。
惟師子身生諸蟲，還自食師子之肉。
阿難！我佛法中非餘破壞，是比丘破我三大阿僧祇法。』」
彼經但喻出家，此經通喻道俗。
「各壞我佛法」下，二起惡。
「人壞佛教」下，三招報。
文中法、喻、合可見。
「六親」謂父母兄弟夫妻。
喻有三：初二喻現報，後一喻生後報也。
「大王未來世中」下，五誡使役。
「大王未來世中」下，六誡自咎也。
「大王未來世中」下，七誡謬信。
文中為四：初示善。
不壞正教曰「流」，開空法道曰「通」，能盛福智曰
「器」也。「諸惡比丘」下，二示惡也。
「其王不別」下，三謬信也。
「是為破佛」下，四示過也。 ^285b10

「爾時十六國王」下，第二大眾奉持。
文二：先奉持、次奉行。
初文，先傷感、二嗟嘆。
初文二：先正明傷感。
「時諸國王等」下，二受持也。
「爾時大眾」下，二嗟嘆，傷此時也。
「爾時無量大眾中」下，二奉行。
文五：先列大眾。「聞佛所說」下，二明聞佛法義。
「歡喜無量」者，三明歡喜也。
「為佛作禮」者，四禮佛也。
「受持般若波羅蜜」者，五奉行也。
仁王護國般若經疏卷第五
 ^286a2
