天台菩薩戒疏上
other:: 天台沙門明曠刪補〔草書滅法，傳者須真。〕
jing:: 
佛性常住，教起從緣，緣宜不同，故義有廣略。
或引眾釋以顯異，或破今古驗非圓，或以綺飾引文才，
或存膚質成深致，莫非為彰教旨，四悉適時也。
今隨所欲，直筆銷文，取捨有憑，不違先見，
則以天台為宗骨，用天宮之具緣，補闕銷釋，
貴在扶文，則諸家參取，但自慮遺失，豈敢呈露他人，忽漏視聽之緣？
幸知源意矣。菩薩戒者，運善之初章，却惡之前陣。
聲聞小行，尚自珍敬木叉；大士兼懷，寧不精持戒品？
故得蓮華藏界，懸日月以照臨；菩提樹王，開甘露而濟乏。
千華千百億，盧舍那為本身；十重四十八輕，釋迦文為末化。
不可說法，啟心地於毛端；不思議光，舉身華於色頂。
於是別圓，大士之所同修；八萬威儀，聖賢以之齊致。
況乃恒沙戒品，圓三聚而統收，具六位而該攝。
既如因陀羅網同而不同，似薩婆若海異而非異，
等摩尼之雨寶普洽黎元，譬瓔珞以嚴身功成妙覺。
於是五位菩薩莫不賴此因圓，三世如來無不由斯果滿。
既為道場之直路，只是正覺之良規，大矣盛哉，難得而言者也。
題云《梵網經盧舍那佛說菩薩心地十重四十八輕戒品第十》
者，「梵」則從人當體離染為名，「網」就喻彰功能立號意明。
諸佛對機設教，藥病多端，如大梵王因陀羅網，
故云「梵網」。「經」謂經教，詮量分別常住佛性，
故名為「經」。「盧舍那」等者，《寶梁經》翻稱為
「淨滿」，三惑頓盡故名為「淨」，萬德俱圓故稱為「滿」。
滿淨之智自覺覺他故名為「佛」，八音宣吐名之為「說」。
「菩薩」等者，謂此戒法軌範妙覺之前因位大士，
故標「菩薩」。菩薩律儀遍防三業，心意為主舉一攝諸，
譬如大地含攝萬物，故言「心地」。
「十重」等者，簡法異人，禁法雖多，不出輕重兩類，
故云「十重」。「四十八輕戒品第十」者，案羅什法師所述法相，
出自《梵網經．律藏品》，《梵網》大本一百五十二卷六十一品，
唯第九品竟明菩薩心地輕重律儀階位差別，
一品兩卷是彼之一，故云「第十」。
總而言之，《梵網經盧舍那佛說菩薩心地十重四十八輕戒品第十》。 ^580b8

將釋此文，七門分別：初、明名體，二、明宗用，
三、明教攝，四、明受法，五、明傳譯，六、略料簡，
七、隨文解釋。 ^580c17

初又二：初釋名，次出體。
初釋名者，「戒」之一字也，梵言「尸羅」，亦云
「毘尼」、「波羅提木叉」等，此云「清涼」。
滅三惑之過，保得解脫也。
今言戒者，能防三業，止三惑非，故得名也。
大而言之，不出四弘三聚。
成道知法即攝善法，誓斷煩惱即攝律儀，願度眾生即攝眾生。
況一一誓，三聚具足；況一一戒，備此三心。
如持不殺，止惡不生，遍體離染，即攝律儀，
法身因也；制行善等，知法證真，感報自存，
即攝善法，報身因也；止惡行善，慈悲為本，
四悉利物，即攝眾生，應身因也。
此三聚戒，依《大智度論》，義通十種：一、不缺，
謂持十善性戒，乃至十重。
若毀缺者，無堪受用。
二、不破，三、不穿，即四十八輕。
若毀犯者，如器破裂及穿漏也。
四、不雜念，即欲念不起也。
五、隨道，六、無著，謂見真諦理，離三界內見思惑也。
七、智所讚，八、自在，此約菩薩利他，為智人所讚。
九、隨定，十、具足，約證中道首楞嚴禪，不起滅定現威儀，
示十界身，隨形化物也。
此之十種，禁防三業，通得名戒。
軌運身心，至涅槃岸，又總名乘，故有人天等五乘差別。
今之所持，約事達理，一剎那心，十戒具足。
事持前四，因緣為境；理持後六，了境佛性。
中道常住，體唯一心，具含凡聖、依正、因果，
雖具而空，無非法界，名之為觀，即一心三觀。
空即空觀，觀性真諦，持於道共、無著兩戒；
具即假觀，觀性俗諦，持於智讚、自在兩戒；
法界佛性，即是中觀，觀性中道第一義諦，
持於隨定、具足兩戒。
故《中論》云：「因緣所生法，我說即是空，亦名為假名，亦是中道義。」
境智俱心，能所冥一，一而不一，四六宛然。
即約名字，觀行位初，俱持十戒，名為菩薩。
次出體者，初發圓心，從師請受，身口剋誠，
名為作戒，色心為體。
三羯磨竟，納法居懷，作休謝往，訖乎未來，
名無作戒，唯實相心，以之為體。
故《瓔珞經》云：「一切凡聖戒盡以心為體。
心無盡故，戒亦無盡。」
諸大乘經無第三聚，不同聲聞律儀非色非心以為戒體。 ^580c19

二、明宗用者，先宗，次用。
所言宗者，要也，趣也。
從始至末，依體護持，趣期圓果，名為宗也。
次明用者，身佩聖法，美德外彰，威儀行成，
清嚴軌範，肅然可畏，制御三惑，使物歸信，故名為用。 ^581a26

三、明教攝者，釋尊一化，示身說法，有始有終，
四種差別，謂三藏教、通教、別教、圓教。
三藏具如《俱舍》、《婆沙》。
聲聞階位，七賢七聖等殊。
緣覺則有值佛不值佛等差別。
菩薩則三祇百劫修相好因，並同一毘尼、
毘曇、修多羅三藏之學，乃至菩提樹下一念相應三十四心，
斷界內見思正習俱盡，名之為佛，同僧布薩，無別菩薩律儀。
故《法華經》云不親近小乘三藏學者，而得三藏之名，即劣應身。
鹿苑示成丈六金容，乃至方等會中小機所老比丘像，是其佛也。
三、通教者，如方等般若，明三乘人共行十地：
一、乾慧地〔外凡〕，二、性地〔內凡〕，三、八人地，
四、見地〔不出觀，共斷見惑，與三藏初果齊〕，
五、薄地，六、離欲地〔斷欲界九品思惑，與三藏三果齊〕，
七、已辦地，八、支佛地〔福德深利，能侵習也〕，
九、菩薩地，十、佛地〔一念相應，習氣永盡，與三藏佛齊也〕。
此等十地，前無住、行、向名，後無等覺、妙覺位。
三人因果大同，名為通教。
示勝應身，魏魏堂堂，如星中月，即通佛相也。
菩薩亦同聲聞律儀。
三、別教者，如《瓔珞》、《仁王》等經，明五十二位，
地前屬凡名賢，登地屬聖。
或云七地入無功用，十信數進數退，名為外凡。
十住入空，而斷見思及斷界外上品塵沙。
十行出假，斷中品塵沙，遍知四教十界藥病。
十迴向位，斷下品塵沙。
向後修中，伏外界無明。
一分纔落，即入初地。
八相成道，因果迢遰，劫數叵量。
觀行歷別，別前別後，故名為別。
示成報身，即其相也。
四、圓教者，圓信三障，即是三德。
報障即法身，煩惱即般若，結業即解脫。
依信起行，三觀圓修，剎那無間，名初隨喜品。
第二受持讀誦，第三解說書寫，第四兼行六度，第五具行六度。
委如《法華》。此五品弟子，圓伏無明，即外凡位。
十信之位，見思先落。
故《仁王經》云：「十善菩薩發大心，長別三界苦輪海。」
即內凡位，與別教十住及藏通佛齊。
十信後心，破於界外一品無明，入初住位，
圓成八相，如《華嚴》所辨，與別初地功用一齊，
始終總破四十二品界外無明，方成妙覺。
別而不別，妙理無二，故名為圓。
上根一生，有入初住之義。
此之四教，約於五時，有多有少。
《華嚴》圓教兼別，鹿苑但一三藏，方等對半明滿四教具足諸部，
般若帶半明滿通別圓三。
今此戒經結華嚴會，即別圓教，輕重頓制菩薩律儀。
《法華》正明佛意，卷權歸實，唯一圓乘，人法俱開，
依正無二，故云「我常在此娑婆世界」，「汝等所行是菩薩道」，五佛咸令一切眾生開示悟入佛之知見。
《涅槃》雖明四教，為息權機，扶律顯常，一一莫不皆聞佛性，
故二經同味，故並譬醍醐。
今從佛意，圓教消釋。 ^581b1

四、明受法者。謹依《瓔珞》、《地持》、高昌等文，
總作一十二門分別：第一、開悟，第二、三歸，
第三、請師，第四、懺悔，第五、發心，第六、示相問遮，
第七、授戒，第八、證明，第九、現相，第十、陳持犯，
第十一、明廣願，第十二、教持戒。 ^581c20

第一、開悟者。夫戒德難量，功高萬像，為九乘之軌筏，運三寶之舟航。
是故經云：一切眾生因戒而有。
故《薩遮經》云：「若不持戒者，尚不得野干之身，況功德之身？」
又《華嚴》云：「戒是無上菩提本，應當具足持禁戒。」
《涅槃經》云：「若持是經而不持戒，名魔眷屬，
非我弟子，我亦不聽受持是經。」
又《月燈三昧經》云：「雖有色族及多聞，若無戒智猶禽獸；
雖處卑下少聞見，能持淨戒名勝士。」
且戒有多途，五、八、十、具，剋論功報，隨受者心。
今菩薩戒報圓佛果，相好無邊，三達、五眼、
十力、無畏一切功德，既發大心，即上品心受菩薩戒。
菩薩戒者，則五十一位圓菩薩乘之律儀也。
所以經云：邊方中國，若人非人，解法師語，盡皆得受。
須人人正信，發志誠心，諸佛究竟證圓四德，
居常寂光，於法身地起無緣慈，等念群生猶如赤子。
我等愚冥，日用莫知，三界輪環，四生沈溺，
唯圓妙覺究盡無明，故發圓心而希圓行，
知因感果，驚覺常情，故名開悟。 ^581c25

已開悟竟，第二、歸依三寶。
略明三種三寶為所歸依：一、住持，二、別相，
三、一體。一、住持三寶者，人能弘道，萬代之所流傳；
道藉人弘，三寶於斯常住。
則剃髮染衣為僧寶，黃卷赤軸為法寶，泥木素像為佛寶。
二、明別相三寶者，十方三世法報應化為佛寶，
所說法門為法寶，除妙覺外菩薩二乘為僧寶。
三、一體三寶者，實相圓理名為一體，即一而三無非祕藏，如世珍奇故通名寶。
何者？心體覺知名佛，性體離念名法，心體無諍名僧。
凡聖始終此三具足，佛已修已證應物現形，
別相住持功由一體，我等理是如氷在水，
若欲融氷善須方便，擬趣佛果非修不成。
今始覺知正向此三為歸依處，教言：「弟子某甲等，
願從今身盡未來際，歸依佛兩足尊，歸依法離欲尊，歸依僧眾中尊。」
〔三說。〕「弟子某甲等，願從今身盡未來際，
歸依佛竟，歸依法竟，歸依僧竟。」
〔三說。〕「從今已往稱佛為師，更不歸依餘邪魔外道，
唯願三寶慈悲攝受，哀愍故。」
〔禮三寶。〕受三歸竟。 ^582a14

第三、請師。凡為師者，應具五德：一、堅持淨戒，
二、年滿十臘，三、善解律藏，四、師師相授，
五、定慧窮玄。師應教言：「弟子某甲等，今從大德求受菩薩戒。
唯願大德，於我不憚勞苦，慈愍故。」
〔三反。〕次請和上。「弟子某甲等，奉請釋迦如來應正等覺為和上。
我依和上故，得受菩薩戒，慈愍故。」
〔禮一拜。〕「文殊師利為羯磨阿闍梨，彌勒菩薩為教授師，
一切如來應正等覺為尊證，一切菩薩摩訶薩為同學等侶。」
〔詞句同前。〕次應教乞戒云：「大德！
今正是時，願與我授菩薩戒。」
次戒師應起，為白諸佛，唱言：「仰稽首十方一切諸佛，及大地諸菩薩僧。
此諸菩薩，求我某甲，欲從諸佛菩薩僧，乞受菩薩戒。
此諸菩薩，已是真實，能生深信，成菩提願。
唯願諸佛憐愍故，施與菩薩戒。」
〔三說。〕請聖為師。為證明竟，十方諸佛神通道眼皆見聞我，如對目前向之懺悔。 ^582b4

第四、懺悔者，夫戒是白淨之法，身器清淨乃可堪受，
故先教懺悔洗滌身心，如浣故衣方受染色。
然如來示滅向二千年，正法沈淪邪風廣扇，
眾生等薄福生遇此時，縱有聽聞莫能信受，
良由惑障深重見執堅強，若不改往從來罪無由滅，若罪不滅戒不發故解脫難期。
然懺悔法有其三品：上品懺者，舉身投地，
如大山崩，毛孔流血；中品懺者，自露所犯，
悲泣流淚；下品懺者，隨師口言，陳前罪咎。
今請十方諸佛、諸大菩薩而作證明。
諸佛菩薩大悲弘誓，欲令眾生如佛無異，
然須行者三業清淨，方可得戒。
如請大王，先須莊嚴舍宅。
亦如濁水，日輪不現。
三世諸佛，皆因此戒而得菩提。
故須先運逆順十心，為懺悔本。
師應教言：「弟子某甲等，與法界眾生，仰稽首十方盡虛空界一切三寶，
釋迦牟尼、當來彌勒十二分教真如藏海，
諸大菩薩、緣覺、聲聞，證明弟子，披心懺悔。
從無始來，至于今日，縱身口意，內計人我，
外加惡友，具造十惡、五逆、四重、毀謗正法、
一闡提罪，殺害父母，殺阿羅漢，破和合僧，
出佛身血，壞和合僧，焚燒經像，身四威儀損傷含識，
盜三寶物及餘趣財，顛倒邪婬，污染梵行，
誑惑三寶，欺詐一切，食噉血肉，無慈愍心。
或食五辛，薰穢三寶，飲酒狂亂，破壞善法，
侵僧鬘物，打詈呵責出家在家、持戒破戒，
或奪袈裟，逼令還俗，策役驅使，或斷命根，不隨喜他一毫之善。
唯遍三業，廣造眾罪，事雖不普，惡心遍布，
晝夜相續，無有間斷，覆諱過失，不欲人知，
魯扈底突，不怖惡道，無慚無愧，撥無因果，作一闡提。
故於今日，對十方佛，深信因果，生重慚愧，
生重怖畏，發露懺悔，斷相續心，發菩提心，
斷惡修善，勤策三業，翻昔重過，隨喜凡聖一毫之善，
念十方佛有大福慧，知一切法本性空寂，
能拔我等一切眾生，從二死海，置三德岸。
唯願三寶，慈悲證明。」
〔一說。〕懺悔既竟，身器清淨，堪盛法食。 ^582b19

第五、發心。言發心者，發菩提心。
「菩提」梵音，此翻為「道」。
道心語通，今依圓佛，發圓道心。
圓道心者，我心、佛心及眾生心，三無差別。
理雖無別，事證天殊。
故學佛慈悲，發佛弘誓，滅惡生善，功唯菩提。
如師子筋絃，遍聞一切，生於眾善。
如那羅延箭，貫徹鐵圍，遍滅眾惡。
故《密藏經》云：滅重重十惡，發權道心，畢竟無餘，況發圓心。
諸發之最，無發而發，遍法界發，名圓發。
一者眾生無邊誓願度，度十界眾生故；
二者煩惱無數誓願斷，斷十界三惑故；
三者法門無盡誓願知，即惑成智故；四者佛道無上誓願成，
即生成滅故。此之四心，諸佛之種，紹三寶位，
一切諸佛等證三身，無不因此。
一發之後，訖至涅槃，誓無退轉。
又有四心，菩薩須發：一、觀眾生如佛，二、
如國王，三、如父母，四、如大眾。
汝等能發此心不？
〔答：「能。」〕 ^582c26

既已發心，次問遮相。
相即三聚，遮謂七遮。
言三聚者，《瓔珞經》云：攝律儀戒，謂十波羅蜜，即止惡也。
攝善法戒，謂八萬四千法門，即行善也。
饒益有情戒，謂慈悲喜捨，利樂有情。
已知戒相，復發道心，懺除罪垢，堪得受戒。
若有七遮，不在受限，懺亦不滅。
我今問汝，當隨實答。
汝不出佛身血不？
〔答：「無。」〕二、不殺父不？
三、不殺母不？四、不殺和上不？
五、不殺阿闍梨不？
六、不破羯磨轉法輪僧不？
七、不殺聖人不？〔謂證四果等。
並答「無」。〕若無七遮，堪得受戒，起深重心，
專注諦聽，莫生異緣。
今正是得戒之時，必須剋心傾仰於師，
如完器承物，莫餘思想。
已問遮相。 ^583a13

第七、授戒。「汝等諦聽！
汝今於我所，求受一切菩薩淨戒，求受一切菩薩學處，
所謂攝律儀戒、攝善法戒、饒益有情戒。
此等淨戒，此諸學處，過去一切菩薩已受解、
已行成，未來一切菩薩當受、當解、當行、
當成，現在一切菩薩今受、今學、今解、今行，當來作佛。
汝等從今身盡未來際，於其中間不得犯，能持不？」
〔三說、三問、三答。〕「第一遍竟時，十方世界妙善戒法，注於汝等身心。
第二遍時，此妙戒法測塞虛空，雲集頂上。」
〔次說第二遍。〕第二遍竟，更說一遍，「即入仁等身心清淨滿足，
勿餘思慮。然此戒法無有形色流注，仁等身心不覺不知向有形色，
猶如天崩地裂之聲。」
〔次說第二遍。〕三羯磨竟，已具戒法，即是菩薩。
《大經》云：「發心畢竟二不別，如是二心前心難。」
〔云云。〕已得戒竟。 ^583a25

第八、證明相。「弟子眾等，仰稽首十方盡虛空遍法界一切諸佛諸大菩薩：
此娑婆世界南贍部洲人主地，大唐國某州縣某寺僧伽藍佛像前，
有眾多佛子，今於我所受菩薩戒竟，我已作證明。
唯願諸佛諸大菩薩慈悲，亦為作證明。」
〔三說。〕已證明竟。 ^583b10

第九、現相。若上品心受得戒時，十方佛前有種種相，
涼風、異香、異聲、光明。
彼彼菩薩問彼彼佛：「何因緣故有此相？」
彼佛答言：「此相現去某方某處，有眾多菩薩於某師所三說受菩薩戒竟，
今請證明有此相現。」
彼彼菩薩咸生歡喜，各各皆言：「如是等極惡之處，
具足煩惱惡業眾生，能發如此極勝之心受菩薩戒，甚為希有。」
深生憐愍，於汝等所起堅固梵行之心，
宜應志心護持，不惜身命，勿使毀犯。 ^583b15

第十、廣陳持犯，如下消釋。
旦示十重。「若諸菩薩已於戒師所三說受菩薩戒竟，
若自殺人、若教他殺人，非真菩薩、假名菩薩，
無慚無愧，犯波羅夷，報墮地獄不如意處。
汝等從今身盡未來際，於其中間不得犯，能持不？」
〔答：「能。」〕「盜錢、滿五婬、大妄語、酤酒、與人說於菩薩聲聞四眾名德之過、
自讚己功、毀他高勝、罵辱乞者、慳法慳財、
瞋上中境、不受懺悔、對眾謗毀大乘三寶、
若自謗、若教人謗。」
〔詞句同前。〕已明持犯。 ^583b24

第十一、教發廣願。
上明發心四弘總願。
受律儀戒，名為起行。
今更總別重發願，迴因向果，迴己與他，成菩薩之德。
「弟子某甲等，願以己受戒所生功德，迴施法界眾生。
未離苦者，願令離苦。
未得樂者，願令得樂。
未發菩提心者，願令發菩提心。
未斷惡修善者，願斷惡修善。
未成佛者，願早成佛。
又以如是懺悔受戒所生功德，願共一切眾生，
捨此身已，生極樂世界彌陀佛前，悟無生忍，
得大神通，遊歷十方，奉事諸佛，恒聞無上大乘正法，
諸佛行願，圓滿具足。
又以此受戒懺悔所生功德，願共一切眾生，
從今身已往，永離三惡身，永離下賤身，
永離不自在身，常於佛法中，清淨出家，
精修梵行，為一切眾生，作大善知識。
又願一切眾生，聞我名者，發菩提心；見我形者，
斷惡修善；聞我說者，得大智慧；知我心者，早得成佛。」
發願已，禮三寶已，發願竟。 ^583c4

第十二、教持戒，令誦戒本，有所不戒解，一一銷通。
念佛誦經，思惟修集，具如下文，隨戒消釋。 ^583c20

五、明傳譯時代者，即大秦弘始三年，有西國三藏鳩摩羅什，
此云童壽，來達漢境，光顯大乘，匡維聖教。
於逍遙園〔或云於草堂寺〕傳譯經論三百餘卷，五十餘部。
梵 " resp=納一本第十〈心地〉
最後誦出，兩卷成文。
上卷明菩薩階位，下卷明菩薩律儀。
纔翻譯訖，于時沙門慧融、道祥等八百餘人，請從受戒。
融等筆授，咸同誦持。
仍於下卷偈頌之後，獨為一軸。
自云：此等戒相，出自《梵網經．律藏品》內，盧舍那佛為妙海王及王千子授菩薩戒法。 ^583c22

第六、料簡者。問：無作戒體，唯實相心。
緣體護持，因果宗趣，亦唯實相。
如何差別？答：體是宗教之宗，不即不離。
譬如屋空，與梁柱等。
空譬於體，梁等譬宗。
不即不離，思之可見。
應知體是能持能領之心相，宗是所持所領之戒法。
問：《涅槃》篇聚，並是別教菩薩律儀。
云何而言此菩薩戒，別、圓菩薩同稟？
答：別教菩薩，行布而修，四教法門，無不行學。
故《涅槃》次第五行，軌範別教之人初心厭世出家，
白四羯磨先稟藏通律儀，禁防三業故先明篇聚，
乃至十戒五支名戒聖行，豈非漸具十重四十八輕？
故知此二義通別圓菩薩毘尼之藏。
問：若爾，教利根有入別圓之義，亦應有此律儀之分？
答：且約當教鈍根未稟佛性之戒，同依三藏律儀，
利根被接入於別圓，還從能接名別圓人，
或有接入之義，故四教外別立位名。
問：聲聞制於身口，菩薩唯制於心，云何三藏三乘同稟五篇七聚？
答：大小律儀俱制三業，自行化他之異，故得大小乘名。
小戒若不制心，方便蘭吉從何而立？
菩薩雖云「剎那造罪殃墜無間」，但云剎那為無間因，
十重四十八輕莫不皆從身口具緣而結，
況三藏菩薩是彼小中之大，對此料簡殊不相應。
問：如前十戒乘戒互通，如何取別？
答：制教所明從禁惡邊而得戒名，化教所明從修禪學慧而立乘稱，
此則別也。若其通者，三學相須如目足，
並能運載所趣之處，通得名乘，並有斷惡之能十總名戒。
今菩薩戒三義互通，從制止惡名之為戒，從制起行常住慈悲則是乘也。
故一一戒，乘戒具足。
戒即法身，乘即般若。
乘戒不二，慈悲應化，即是解脫。
解脫德，假觀為因，應身為果；般若德，空觀為因，
報身為果；法身德，中觀為因，法身為果。
故知戒戒三聚互融，三觀三身相即。
三聚三身，既無優劣，四十八輕十重，等持心性，寧有淺深？
假分乘戒兩名，一一無非實相，方是圓融菩薩戒也。
故序中云：「一切色心，是情是心，皆入佛性戒中。」
言可驗矣。不別而別，輕重宛然。
止惡為正文廣，起觀是傍語略。
從多從正，律儀防禁，三業義邊，名菩薩戒。 ^584a3

第七、隨事依文，銷釋《梵網》大本。
彼文銷釋《梵網》大本彼之一品，但是正說。
今乃義開，以為三段：從偈初訖長行「清淨者」
為序，次從「佛告」下訖「現在諸菩薩今誦」
為正說，此下盡卷即第三、勸說流通。 ^584b14

就初序為二：初、偈頌明舍那發起，次、長行明釋迦勸發。
初文又四戒、三勸。
四戒者，一、舍那，二、釋迦，三、菩薩，四、眾生。
三勸者，一、勸受，二、勸持，三、勸誦。
此之四戒得之有由，根本傳授得記成佛，所以勸受。
受已須持，持已須誦，使佛種不斷。 ^584b18

初十一行半偈為三：初、三行三句，明舍那說戒，
傳授釋迦；次、「是時」下三行三句，明釋迦迹佛授諸菩薩，
菩薩授諸眾生；三、從「諦聽」下盡偈，明勸信受持。
此之三序悉是釋迦所說，雜有經家之辭。
初為二：初、二行半明本迹，次、一行一句明人法。
初又三：初、半行明舍那本身，次、一行半明釋迦迹化，
三、半行總結本迹。 ^584b23

初文者，上句明舍那本身，下句明舍那本土，此即依正兩報。
初言「我今」等者，常樂我淨四德之我也。
經云：「無我法中有真我」，謂報身如來智斷俱圓，
四德究竟名為淨滿，舉一攝三故云「我今」等。
《攝論》明報身有二：一、自受用報，謂稱法界實成依正無礙，唯佛獨居妙覺同類自能相見。
二、他受用報，為地上菩薩於實報土現身說法令彼見之。
此自他報身逗行布教歷別之機，勝劣兩應逗藏通機，報應二身以法身為本。
言法身者，毘盧遮那此云「遍一切處」，機應咸圓，
猶如虛空無擇時處，一三相即舉一具三，
言不累舒隨機別顯，故標報身及明主伴。
下句明依報。言「方坐」等者，方者正也，安住正法處在蓮華臺，
故云坐也。言「蓮華」者，如來所感蓮華世界，
世界之下蓮華為臺，名蓮華臺。
故《華嚴經》云：華擎十世界。
所表有二：一表舍那處穢不染，二表因能感果。
蓮華四類，人中蓮華十葉已上，天上蓮華百葉已上，
菩薩蓮華千葉已上，妙覺蓮華量等法界，一一互融可謂依正二報圓滿。
又云華藏者，體能包含十方法界，十方法界現一塵中，
猶如帝網重重無盡，不橫不竪出過思議之表，故名華藏。 ^584c1

次「周匝」下，明釋迦迹化，望千百億國釋迦，
則千釋迦為本、千百億為迹，成兩重本迹，
若望《法華》並迹中本迹。
於中又三：初明迹中之本，二明迹中之迹，三明本之與迹皆成佛道。
初言「千華上」者，亦言千葉現千釋迦，一華一佛三千大千世界，
故有千佛淨土，此即二住明分身也。
初住分身百佛世界，二住十倍華嚴，二住已去多明別義，
故於二住辨圓成相，後後之位身土叵量。
次明迹中之迹，初句舉一華一佛生百億國，國者是一四天下之名也。
所以一三千大千世界，小千有一千四天下，
中千具千千，千千即十億大千，千倍即有萬億四天下等。
經云百億即小數萬萬，億億有百百大數，
百百為百，故云百億。
於萬億國、萬億南洲各一釋迦，故云「一國一釋迦」。
第三文者，萬億南洲菩提樹下，一釋迦與一華一釋迦同時成佛，
千佛世界總有一千箇萬億釋迦，與千釋迦放光互照，
華臺名舍那、華葉名釋迦，釋迦為伴、舍那為主，
主伴相關，受法王職，同時成佛，故云「各坐」等。 ^584c23

「如是」下，第三、結。初句結迹身，次句結本身，
明千釋迦及千箇百億釋迦並以舍那為本，
故云「如是」等。 ^585a14

「千百億」下，第二、明人法。
於中又二：初明人，次約法。
初文三句：初明能化之主，次明所化之機，
第三明能化所化俱詣本佛，故云「至我所」。
「我所」即舍那也。「聽我」下，第二約法為二：初句誡聽。
此戒是十方三世諸佛之法，只得稱誦不云說也。
「甘露門」者，第二、歎戒功能。
甘露是諸天不死之藥，譬因此戒得至涅槃四德之理。
甘露家門名甘露門，門以能通為義，教能通理故也。 ^585a16

「是時」下，第二、釋迦迹佛傳授菩薩，菩薩授諸眾生。
於中又三：初、明經家敘釋迦傳授之緣，
次、明釋迦傳授諸菩薩，三、勸菩薩授諸眾生。
初文三：初、出戒相重輕之數，次、「戒如」下歎戒功用，
三、「微塵」下勸菩薩受持。
初文前三句敘千百億各還本位，次兩句敘誦本戒，
謂此戒法諸佛所師，故云「本師戒」也。
次歎戒用中，律儀戒能圓止三惑之惡，
譬日月破暗；善法戒能圓修三觀之善，
譬日月照明；饒益有情戒止觀兼具，能嚴法身如瓔珞珠，
是故經云「老少中年服常好故」。
第三、勸菩薩受持，為二：初兩句總舉功能，
次兩句正勸，餘二如文。 ^585a24

「諦聽」下，勸信受持，為三：初、明所誦之法，
次、「大眾」下勸信受持，三、「大眾」下結勸。
初、言「戒藏」者，此戒多含三聚萬善故名為藏，
別別解脫從果立稱云「波羅提木叉」，「木叉」
「解脫」此彼音異也。
次、勸人信受，又三：初勸信；次「一切」下勸受，
「攝」即受也；三、眾生舉位釋結勸之意。
言「即入佛位」者，一切眾生皆有佛性，依性發心受三聚戒，
稟佛戒法名入佛位，故《大經》云：「學大乘者雖是肉眼，名為佛眼。」
初二句用同方便位，次二句明同證真位。
佛位名通有真有似，始終名字觀行相似，
一念證中得法身本，初「阿」後「荼」分證大覺名真佛子，
故身子得記入圓初住乃云真子，從佛口生從法化生，
故云：「位同大覺已，真是諸佛子。」 ^585b7

「爾時」下，第二、釋迦序，為二：初經家敘，次釋迦自說。
初又三：初敘佛欲結戒，次敘放光表瑞，
三、大眾願聞。初又四：初、舉時標出化主。
「爾時」者，當爾之時也，謂是迹佛從本佛舍那受旨迴時，故云爾時。
「釋迦」，姓也，此云「能仁」。
「牟尼」者，名也，此云「寂默」。
身口意滿故得名也。
「初坐」下，第二、標處。
即菩提樹，亦云道樹。
樹下成道，「道」與「菩提」彼此音異。
在摩竭國於此樹下有金剛座，賢劫千佛皆坐此座而得菩提。
今釋迦主伴迹示新證，故云「初坐」等。
「成無上覺」者，第三、明得道。
謂華嚴會示現初成，為大根性結菩薩戒，
故《華嚴》云：「於菩提場始成正覺。」
〈名號品〉云：「舍那迹名釋迦牟尼。」
若小機所見鹿苑初成，後乃因事制於篇聚，
釋迦名同、初成見別。
今辨異彼，故下文云：「初結菩薩波羅提木叉」。
「初結」下，第四、出所結之法，於中為四：初、
標名，次、「孝順」下明能成勝因，三、「孝順至道」
下明能成勝果，四、「孝名」下結異名。
初文言「初結」者，《十地論》云佛成道後第二七日也。
次文言「孝順」等，孝謂志心敬養，順謂隨從尊命。
從誰孝順？略舉三境：一、父母生育恩，二、
師僧訓道恩，三、三寶救護恩。
言父母者，過現曾生，養育於我，輪迴六道，並是父母。
為是義故，起無緣慈悲，竭誠敬養，令發道心，拔苦與樂。
二、師僧恩者，和上、闍梨，並名師僧。
和上名「力生」，道力由成故；闍梨名「正行」，糺正我行故。
故書云：「非父母以無生，非師長無以成，非君王無以榮。
民生在三，事之如一。」
今闍梨、和上，三學訓誨，三身由此生；近導始末，
三德由是而成；自行化他，光顯聖旨，住持佛日，
名稱普聞，入位證極，功歸師友，如此榮益遍於法界，
體等虛空，豈同世榮一界一國而已？
故知師僧能生、能成、能榮三事具足，自非緣理持戒三聚為心，
以法供養為上為最，餘焉能報一句之澤？
三、三寶者，三世如來自證常樂，垂形十界俯遂機緣，
夙夜惟念破惑授記，宣五味法極濟無邊，
張八教網為種熟脫，流通永劫由菩薩僧，
或實或權本迹難測，為大為小匡輔法王，
像末邊方感遇遺風，一經於耳千劫不朽。
況思惟修習解脫良因，豈非三寶之力？
故須學佛慈悲行、菩薩行，名孝順三寶。
問：僧寶與前師僧何別？
答：師僧名寬體狹，局我所承。
僧寶名體俱寬該通三世〔云云〕。
第三、能成勝果中「孝順至道」等，謂順極道之法也。
第四、會異名，謂行此孝，即順教無違名為持戒，
故言「孝名為戒」。戒能制御三業，止滅諸惡，
故云「亦名制止」。 ^585b21

「佛即」下，第二、放光表瑞。
將說此戒，放金光以為表兆，驚覺常情令眾集故。 ^586a9

「是時」下，第三、敘眾集願聞為三：初、總標，
次、「諸菩薩」下列名，三、「合掌」下總結願聞。
初如文。次列名中，初「菩薩」者，道心眾生也；
次、色天；三、六欲天；四、人王。
初言「十八梵」者，色界四禪總十八天。
初禪三天：一、梵眾〔謂梵民〕，二、梵輔〔謂梵臣〕，
三、梵王〔謂梵主〕。二禪三天：一、少光〔身光少故〕，
二、無量光〔光量多故〕，三、極光。
第三禪三天：一、少淨，二、無量淨，三、遍淨〔例上釋之〕。
第四禪九天：一、無雲〔下地有雲，上地無雲，
名無雲〕，二、福生，三、廣果〔勝福感果，故名廣果〕，
四、無想〔修無心定，因生彼天，故名外道天〕。
次五淨居天，離欲煩惑名淨，淨身所止曰居：
一、無繁〔初離繁雜，故名無繁〕，二、無熱，三、
善現〔果德易顯故〕，四、善見〔漸見清徹故〕，
五、色究竟，亦名大自在〔五淨之極故〕。
正理云：過此淨居，有天名大自在，初地菩薩而化於彼。
「六欲天」者：一、四天王天，二、忉利天〔亦云三十三天〕，
三、夜摩天〔此云時分〕，四、兜率陀天〔此云知足〕，
五、化樂天，六、他化自在天。
「十六大國王」者，一、央伽，二、摩竭，三、迦尸，
四、尼薩羅，五、跋祇，六、末羅，七、支提，八、跋沙，
九、樓居，十、槃闍，十一、阿濕波，十二、婆蹉，
十三、蘇羅婆，十四、乾陀羅，十五、劍浮沙，
十六、阿梨提。西土諸國甚多，略列十六大國王也。
問：諸經集眾或有來不，此議云何？
答：聞法由乘急，人天持戒資。
乘戒俱急，以人天身值佛聞法；乘急戒緩，
為餘趣身值佛聞法；戒急乘緩，雖生人天不見佛不聞法；
乘戒俱緩，報生餘趣又不聞法。
乘有大小信法不同，戒有三品受報優劣，
故使諸經明同聞眾多少差別〔云云〕。
「合掌」下，第四、總結。
時眾願聞可見。 ^586a10

「佛告」下，第二、釋迦自說又三：初、明自誦，
二、釋放光，三、勸受學。
此三各二。初文二者：初舉自誦，「汝等」下第二、勸化。
言「一切發心」者，通舉博地。
初發圓心稟受此戒，即須誦持，外凡之初名字位中，故言一切發心。
越却外凡五品弟子及十信位，超取十住已上諸位，故云乃至十住。
初聞妙理，故云「發趣」。
次入十行增修善根，名為「長養」。
十迴向位堅修善根，名為「金剛」。
金剛後心所依轉勝，故名十地。
文從真位不云十信，今略列名令知圓乘諸位始末。
言十信者，十心之中以信為本，故言十信：
一、信，二、念，三、進，四、慧，五、定，六、不退，七、迴向，
八、護法，九、戒，十、願。
始從名字，外凡五品無不具十，三惑全在未得十名，
此之十心一一皆十，故《瓔珞經》云：「一信有十，
十信有百，百法為本。」
故一一位皆言十也。
乃至妙覺，名異義同，十法皆大，轉名十大，
即是位位用於十法，成一圓教菩薩大乘。
此即《法華》大車之義：一、其車高廣，譬觀妙理三德佛性，
為不思議境，即入信心；二、張設幰蓋，譬無緣慈悲，
拔苦與樂，即入念心；三、安置丹枕，譬止惡行善，
安心定慧，即入進心；四、其疾如風，譬明達之慧，
圓破三惑，即入慧心；五、車外枕，譬識持犯通塞，
即入定心；六、有大白牛，譬道品調適，正語正見，
入不退心；七、又多僕從，譬於起誓，對治助開，
入迴向心；八、遊於四方，譬知次位十發趣等，
入護法心；九、自在無礙，譬安忍外凡，違順名利，
即入戒心；十、直至道場，譬離十信法愛，
令至發趣，即入願心。
一信有十信，一法有十法，一信既爾，餘九准知。
次明十住位中十發趣心，依《梵網》列名。
一、捨，謂三因開發，證平等理，即是第一觀不思議境；
二、起大慈悲，持三聚戒；三、忍，即第三巧安止觀，
自利利他；四、進，即第四破法遍；五、定，即第五知通塞；
六、慧，即第六道品調適；七、願，即第七對治助開，
皆由願力；八、護法，即第八識次位，使法不濫；
九、喜，即第九安忍違順，由法界喜故；十、
頂，即第十離中道法愛，居九心之頂。
十行位中十長養者：慈、悲、喜、捨、施、好語、
利益，同及定、慧。善觀妙境，入無緣慈；發無作弘誓，
入大悲心；善巧安心而稱法界喜，名為喜心；
緣性破法，三惑俱遍，名為捨心；於苦集等事，
達道滅等理，名識通塞，即入施心；無作道品，
善能調停正語業命，名好語心；以偏助圓，
名利益心；八、知次位不同，而同圓理無二，
名為同心；安忍違順，稱稱楞嚴定；不著法愛，名中道慧。
十迴向位十金剛者：一、信，二、念，三、迴向，
四、達，五、圓直，六、不退，七、大乘，八、無相，九、
慧，十、不壞。圓智觀境，名為信心；堅固慈悲，
名為念心；法界故名迴向；圓體三惑，名為達心；
於塞得通，名圓直心；道品趣前，名不退心；
正助合行皆摩訶衍，名大乘心；緣理辨位，
名無想心；堅固安忍，名為慧心；法愛無著，名不壞心。
言十地者：一、體性平等地，境智不二也；
二、體性善慧地，緣理發心也；三、體性光明地，
巧用止觀，名光明也；四、體性爾焰地，圓破法遍，
如焰燋炷；五、體性慧照地，善知通塞也；
六、體性華光地，因中道品，名為華光；七、
體性滿足地，正助無闕也；八、體性佛孔地，
決定分別，次位無濫；九、體性華嚴地，安忍違順，
身心端美，如華莊嚴也；十、體性入佛境界地，
離真法愛，心更一轉，入等妙覺，名佛境界。
故佛十法而得大名：一、觀不思議境，名為理大；
二、發慈悲心，名誓願大；三、巧安定慧，名莊嚴大；
四、破法遍，名智斷大；五、識通塞，名遍知大；
六、道品調適，名為道大；七、對治助開，名為用大；
八、識次位，名權實大；九、能定忍，名利益大；
十、無法愛，名無住大。
故知圓乘十法，始終自他具足，御車達到猶名為車，是故諸位菩薩皆誦。
問：上釋十法對名不同者何？
答：一法具十，法法互融，隨義轉釋，無得定執。
問：《華嚴經》云：初住菩薩得法身本，分身百界像供佛，利生諸位功德無不具足。
後後之位何所以耶？
答：言具足者，分具足也。
如燈照暗，暗多燈多，初燈雖明寧及後後？ ^586b9

「是故」下，第二、釋光明二者：初直標，次「有緣」下列因緣之相。
初言「戒光」者，戒能破惑故，聲光為表。
次文又二：初歎體德，次舉宗趣。
初言「有緣」等者，緣因即聖應機應相關致戒光緣理而誦，
實理無作故「非青」等。
故《妙經》云：「知法常無性，佛種從緣起，是故說一乘。」
戒體無盡，故云「光光」。
此之戒體凡聖一如，故勸大眾受持誦學。
問：上釋戒體云實相心，今言非心，如何得同？
答：實相之心不同頑礙，故云「非色」。
不同受等妄情分別，故云「非心」。
不同六道之有，不同二乘之無，故云「非有非無」。
理亘始終，故云「非因非果」。
從迷辨異，是故云非。
從悟本同，心等俱是，不即不離，妙在其中。
妙心實相雙非一切以為戒體，雙照一切名宗名用〔云云〕。
次「諸佛子」下舉宗趣中，言「諸佛子等」者，
諸佛舉極果，菩薩約真因，即初住已上、等覺已還。
「大眾」者，總該內外凡也。
略舉此三修之與極，分分定慧而成立者，
由戒為本，本亘初後，即宗趣也。 ^587a25

「是故」下，第三、勸學二者：初勸受持誦學，
「佛子」下第二、釋出勸意。
初言「受持」等者，受謂受戒。
三業領納名「受」，順受防護名「持」，對文宣唱名
「讀」，背文通利名「誦」，修集義理名「學」。
次文先誡聽。「若受」等者，列受等眾，舉一攝諸，
故但云「受」，具足應云「若受持讀誦善學佛戒者」等。
「國王」者，小曰邦，大曰國，三陽並列像乾道以成，
三一氣中表聖人之得一，故《易》云：君王得一以治天下。
一能三所，所謂三才，即天地人，以一貫三，云國王也。
王之所生，故云「王子」。
「百官」者，總舉諸官全數，是故云百，如云百姓，非即百人而已。
「宰相」者，輔王論道，經緯國事，協理陰陽，宰主之相故名宰相。
「比丘」者，此云勤事男。
比丘尼，此云勤事女。
從小入大，二眾通須，無色無身，但列欲、色。
非前後類並名「庶民」。
民者，人也。生等五種皇家掌門，名為「黃門」。
欲界男女通有貪婬，此舉最多，乃至衒賣，
云「婬男女」。古因犯罪身屬於人，以為賤役名為「奴婢」。
「八部」者，一、天，二、龍，三、夜叉，四、乾闥婆，五、
阿修羅，六、迦樓羅，七、緊那羅，八、摩睺羅伽。
摩睺羅伽頭上有角，餘分同人。
非人鬼道之中變通勝者曰「神」，中下之類名「鬼」。
善神之類金剛密跡名「金剛神」，雖是大權菩薩示為，亦須引實受三聚淨戒。
諸天龍等現身為人，受菩薩戒名「變化人」。
利根畜生解人語者，亦得受戒。
雜類猶多，略列如上，故云「乃至」。
戒為伏斷之因，故云「第一清淨者」。
〔序文竟。〕 ^587b14

「佛告」下，第二、正說，為二：初明十重，次明四十八輕。
初為三：初舉數勸持，次別釋，三結勸。
初文又四：初舉數。
次「若受」下誡勸誦文。
初明不誦有損闕於慈悲弘誓，云「非菩薩」。
身口離文，識心疎野，思修佛性覺悟情乖，
但緣六道為懷，故云「非佛種子」。
「我亦如是」等者，舉果勸因也。
三、「一切」下，舉例勸學三。
四、「已略」下，結說勸持。
第二、別釋十重為十： ^587c11

初、殺人戒。菩薩萬行，慈悲為本，視眾生猶如父母，
六道輪轉，互不相知。
故下文云「而殺而食者，即殺我父母」，傷慈之甚，是故先制。
所言殺者，斷彼命也。
從識初託，訖于老死，斷彼連持相續之命，並名為殺。
通緣有二：一、稟菩薩律儀；二、住自性，非顛狂等。
此通諸戒，故名通緣，下不復出。
別緣具四：一、是人；二、人想；三、有殺心；四、
命斷，便犯，闕緣結輕。
一一戒中通具三意：初、制止惡；次、制行善；
三、舉過結犯。初文又三：初、標人列於殺事；
次、因下，列成殺業；三、「乃至」下，舉輕況重。
初言「若佛子」者，通指之辭，謂發發菩提心，
受菩薩戒，從佛法生，通名佛子。
「若自殺」下，列殺事，五句不同。
初自殺有二：一、殺自身；二、殺他身。
殺自身有三義：一、惡心自殺。
二、厭身自殺，並違聖教俱結輕垢，故經云：
說身無常，不說厭離於身也。
三、為生為道亡身濟物，如薩埵王子等，是故下文令捨自命等則得福無犯。
二、自殺他，具緣犯夷。
次教他殺者，教他殺人，彼人未死，能教前死亦犯重罪。
何以故？戒無盡故。
不同小乘順權文說，命終戒失結方便蘭。
三、方便讚歎殺者，見他正殺歎其德也。
一、讚能殺之人，二、讚所殺之法，如律中云
「用此惡活為」等名方便讚歎殺。
四、見作隨喜者，約於已殺隨喜之也，若見若聞皆隨喜故。
五、「乃至呪殺」者，殺相猶多，刀杖坑穽藥毒等類，
呪殺希故越却多種，而云乃至，如呪咀人令其命斷等。
次、列成殺業中四句不同，自有殺心為因，
刀杖等為緣，造趣方便為法，以殺為務名業。
三、舉輕況重，故云「乃至有命」者，故知除人之外並犯輕垢。
下文雖無別條，義推應爾。
如制春夏放火，非護生草木及護損傷物命，但結輕。
次、「是菩薩」下，制令行善。
言「常住慈悲心」者，無緣慈悲與理相稱，
體同法界實相，故名為常住。
三、「而反」下，舉過結犯。
言「波羅夷」者，此云「他勝處」。
緣理持戒當感聖果名為佛事，即自勝處。
毀禁墮獄名為魔事，即他勝處。 ^587c19

第二、不與取戒。非理侵奪，失命損道，莫不因茲。
此之一條實德人之未免，故次制也。
別具四緣：一、盜有主五錢已上之物，若盜己物不成重也。
二、有主想。三、有盜心。
四、舉離本處，便犯，闕緣犯輕。
就文亦三：初、制令止惡；次、「而菩薩」下，制令行善，
三、「而反」下舉過結犯。
初文為三：初、標名列於盜事，次、列成盜業，
三、「乃至」下舉輕況重。
初文言自盜者，自盜人五錢已上物也。
教人盜者，設不潤身，損境過深，並結重也。
方便盜者，或因寄附，或因市易，以短換長，
以麁易細，但有盜心，損五錢已上，並結重也。
呪術取物，名為呪盜。
次文盜因者，自心為因，外助為緣，施功造趣為盜法，常思盜事為務名盜業。
第三、舉輕況重。鬼神為主，不擲籌從乞，
劫賊之物，此心未斷。
「一針一草」，五錢已下，並犯輕垢，故舉為況。
次、制令行善中，佛性等者，緣佛性理，順佛教法，
同體慈悲，以之為本，助成隨喜一切之人，
令生五度之福、智慧之樂，故云「應生」等。
三、舉過結犯，如文。 ^588a26

第三、行非梵行戒。
《大論》云：「婬欲雖不惱他眾生，心心繫縛。」
私情逸蕩，因果輪迴，漂溺愛河，流轉五道，
莫不由此，故次制重。
別具四緣：一、是有情男女，二、有婬心，三、
與方便，四、與境合，便犯，闕緣犯輕。
就文亦三：初標名制令止惡，次制令行善，
三、「而反」下舉過結犯。
初又三：初明所犯之事，次明成業，三、「乃至」下舉人女等為況。
初言自婬者，一、自婬自，如軟脊者亦犯重也。
二、自婬他，具緣犯重。
教人婬者樂不及身，但得輕垢與聲聞同。
「一切女人」等者，除狂迷也。
次文言因緣等者，染心思惟為因，邪想嚴飾為緣，
姿則軌儀為法，念念趣成前事為業。
第三、非人女等況中，言鬼神女者，了自心中請彼現身行非梵行，
及男二女二名為非道，並得重罪。
自餘故漏等皆結輕垢。
次、「而菩薩」下，制令行善。
言淨法者，起佛性觀，體離三惑，自行化他故云「淨法與人」。
三、舉過結犯中，言六親者，六人之親也。
一、父之親，謂祖父母及姑叔等。
二、母之親，即姨#CB04855;等。
三、己之親，即父母兄弟及本時妻子等。
四、妻之親，即妻姊妹等。
五、男女之親，謂新婦等。
六、兄弟之親，所謂嫂等。
此有二義：一、染心於彼一境，即生他一切人染心，
不擇六親等，故云「反起」，起即生也。
二、自於一切起非梵行，不擇畜生、六親等境，
為他起惡之因，故云「反起一切」等。
此即穢法與人，令他起穢，乖上淨法與人，
令他斷惡，故云「反更」而結過也。 ^588b16

第四、大妄語戒。未得謂得，誷聖誑凡，惑動時俗，
抂招名利，故得重罪。
別具五緣：一、是眾生，二、對有情想，三、起欺誑心，
四、說過人法，五、前人領解，便犯，關緣結輕。
就文為三：初、標名制令止惡，次、制令行善，
三、舉過結犯。初文亦三：初、明犯事，次、明成業，
三、舉輕況重。初言自妄語者，若言得四果、
八人、見地已上，乃至六根清淨初住已上，次位得重。
若說得五停、念處、煖、頂、忍、世第一、乾慧地諸方便位，
既是凡法，但犯輕垢。
二、教人者，教人說得聖之法，名利屬他，但犯輕垢。
若教他說已為聖，犯重。
方便妄語者，假詑異事，令他生於聖人之解，
如云「我今日不入初地定」等，故云方。
次文中內起誑心為因，外希名利為緣，
巧設方便為法，常懷此事為業。
三、「乃至」下舉輕況重，即小妄語，如云「誰得不淨觀」，
於眾中起，名身妄語。
暗問不聲，名身妄語。
明問無對，名心妄語。
不說得聖，並結輕垢。
次、制令行善中，言「正語正見」者，以中道心如事如想，
知言見自行勸他，故云「常生」及「亦生」等。
三、舉過結犯，非正名邪，通於大小妄語。
今從大妄大邪，故結犯也。 ^588c13

第五、酤酒戒。酤是貨賣之名，酒是昏醉之藥。
酒有三十六，失放逸之門，故制重也。
別具四緣：一、是真酒；二、真酒想；三、作酤意；
四、授與前人，便犯，闕緣犯輕。
就文亦三：初、標名制令止惡；次、制令行善；
三、舉過結犯。初文亦三：初、明犯事；二、明成業；
三、舉輕況重。初自酤，可知。
教人者，教人為已酤，犯重；教人自酤，犯輕。
次成業中，自營米麵等為因，外具度等為緣。
調停方便，名法；常酤為事，名業。
三、「一切」下，舉輕況重。
穀藥草木，和合所成，非真麵米，但似於酒。
酤得輕垢，尚不得酤，況真酒耶？
次、「而菩薩」下，制令行善。
明達慧者，實相般若也。
三、「而反」下，舉過結犯，可知。 ^589a5

第六、說四眾名德犯過戒。
菩薩運懷，弘護三寶，掩惡揚善，何容說過？
塵黷信心，乖利他行，故制犯重。
別具七緣：一、說菩薩、聲聞四眾中上名德重罪，
二、作彼想，三、以惡心作說過意，四、對外人，
五、作外人想，六、言章了了，七、前人領解，
便犯，闕緣犯輕。就文亦三：初、標名制令止惡，
次、「而菩薩」下制令行善，三、「而菩薩」下舉過結犯。
初又二：初、明犯事，二、明成業。
初文，自說、教他並結重罪，損境同故。
《十輪經》云：「占蔔華雖萎，猶勝諸餘華，破戒諸比丘，猶勝於外道。」
故《瓔珞經》云：「有犯者名菩薩，無犯者名外道。」
所以縱犯，猶不可輕。
次文，內心為因，說彼罪境為緣，施設軌則為法，務在說人為業。
次、制令行善中，言外道者，除七眾外並名外道，外道即惡人也。
二乘惡人者，厭苦集諦而修道滅，獨出生死，名聲聞乘。
觀十二因緣，若逆若順，意求出苦，利他心劣，名緣覺乘。
此心即惡，名為惡人。
不信大乘，言非法律，必當墮苦，故令悲心說大生信，悲能拔苦故也。
三、結，如文。 ^589a17

第七、自讚毀他戒。
自讚己功，抑他盛德，損物之甚，故制重罪。
別具五緣：一、是受戒有德之境，同上初緣；
二、作彼想；三、讚毀雙具；四、惡心對人讚毀；
五、前人領解，便犯，闕緣犯輕。
就文亦三：初、標名制令止惡；二、制令行善；
三、舉過結犯。初又二：初、明犯事。
自作教他，俱得重罪。
次、明成業。內心貪慢為因，嫉他為利名緣，
巧設方便為法，以此為務名業。
「而菩薩」下，制令行善。
三、「若自」下，結犯。並如文。 ^589b7

第八、故慳加毀戒。
菩薩攝生，施為萬行之首，豈更鄙悋，加復毀辱？
故制重罪。別具六緣：一、是上中之境；二、
自有財法；三、有二想；四、廣加惡心，毀辱打罵；
五、前人領解；六、令他空反，便犯，闕緣犯輕。
就文為三：初、標名制令止惡，二、制令行善，
三、舉過結犯。初又二：初明犯事，自慳教他，
並具上緣，方結重罪。
次明成業中，慳心為因，財法為緣，藏護封緘為法，務在鄙悋為業。
次、「而菩薩」下，制令行善。
乏於財法，俱為貧，我行未深，何能傾捨？
隨心所與，善言慰謝，即不犯也。
三、「而菩薩」下，舉過結犯。
言句偈者，句舉能詮之少分，偈據教中之義，
全如「如來妙色身」，乃至「是故我歸依」，歎佛三身具足。
一微塵法者，舉一善言以為況也。 ^589b16

第九、嗔心不受懺謝戒。
夫為菩薩，忍辱為懷，而反嗔毒，蘊積內心，傷慈損道。
劫功德賊，無過嗔恚，今生微恨，當為大怨，故制重罪。
別具六緣：一、有所對上中之境，二、生所對想，
三、嗔心不息，四、前人懺謝，五、示不受想，
六、前人領解，便犯，闕緣犯輕。
就文亦三：初、標名制令止惡，次、制令行善，
三、舉過結犯。初亦二：初明犯事，自嗔教他具緣俱重。
次明成業中，內心為因，前境為緣，蘊結軌儀為法，以嗔為務名業。
次、「而菩薩」下，制令行善，如文。
三、「而反」下，舉過結犯。
乃至於非眾生者，謂嗔無情也。
如人嗔心撲打生活，乃至木石打著脚手，於彼起嗔並非眾生。
此舉輕垢為況。以惡口等者，正結過也。 ^589c1

第十、助謗三寶戒。
勝德可珍名之為寶，非理塵黷故稱為謗。
別具六緣：一、對眾助謗，二、是大乘一體及別相三寶，
三、起上二想，四、有謗心，五、言說了了，六、
前人領解，便犯，闕緣犯輕。
就文亦三：初、標名令止惡，次、令行善，三、
「況口」下舉過結犯。
初文亦二：初明犯事，自謗教人俱結重罪。
次明成業，內心因邪見等為緣，巧設虛假為法，此心為法務名業。
次、「而菩薩」下，制令行善中，言外道者，遊心圓理之外，乃至外外三宗並名外道。
一言謗佛，常應痛念，故喻鉾#CB02863;。
鉾者兵器也，長於二丈，用建兵車。
三、結犯，如文。 ^589c14

「善學」下，第三、結勸，又三：初、舉所持之法，
二、誡勸，三、指廣。三文各二。
初文二者，初總舉人。
言善學者，歎美之辭也。
次「是菩薩」下，舉法。
因中說果故云木叉，木叉者解脫也。
次「應當」下，誡勸二者，初勸學持，次「若有」下舉失顯持。
初言微塵者，如俗中云「臣於國無塵露之功」，
《涅槃經》如護浮囊微塵不犯，此舉極小以之為況。
次、舉失中又二：初明現失十利，次明當報三途。
初文者，違本弘誓不悔不失法，菩提心息，
故言「不得現前發菩提心」。
粟散國王及轉輪王由戒為因，因失果亡故云
「亦失」等。比丘及尼等既失於戒，報入三惡，
豈得為人證於次位，故云「亦失比丘比丘尼」等。
十發趣等者，列失次位，前四是因。
佛性常住妙果者，妙覺之果也。
佛性常住亘於始終，今對極位謂佛性常住家果，
故云妙果，亦如《仁王》不明等覺。
次明墮三惡中，毀禁不同，故報入三惡，聞法奢促也。
父母慈育恩深三寶，救護之極可恃可怙，
既不聞名恃怙無地，故偏舉也。
劫者，時也。成住壞空各二十增減，一箇增減為一小劫，
二十增減為一中劫，八十增減為一大劫〔云云〕。
「以是」等者，結勸。三、「等」下，指廣二者，初勸學，次指廣本。
此經廣本有〈八萬威儀品〉也。
 ^589c25
