
jing:: 妙法聖念處經卷第三
translator:: 大宋西天中印度摩伽陀國那爛陀寺三藏傳教大師賜紫沙門臣法天奉　詔譯
爾時，佛告諸比丘言：「若復有人於未來世，
求生人天、厭離苦果，應當遠離諸業煩惱，
暴惡淫逸及離妄語，破壞損惱一切有情，
修諸善業，漸令增長，相續恒時，獲報安樂，捨離苦惱。」 ^424c11

爾時，世尊即說偈言：
　　「暴惡能遠離，苦澁果非有，
　　輕毀妄語無，聞名皆歡喜。
　　邪執宿冤賊，伏除令不起，
　　覺悟煩惱染，恒修諸對治。」 ^424c15

爾時，佛告諸比丘言：「若復有人值遇違緣，
於自及他應當覺悟；破壞遠離虛妄計執，
想諸聖賢，修於忍行，又於財物，離貪妄想；
人及非人，世及出世，正道、非道，若男、若女，
善惡業果，真實虛妄，宮殿房室，恭敬供養，
乃至一切諸染淨境，勿起妄執，亦非憎嫉。
真實離妄，悲愍有情，入聖階漸，遠離地獄，
損壞琰魔，除滅黑暗，修習智慧。
貪、忿染因，猶如火毒，悉應捨離；業報艱辛，
懺悔發露，不應覆藏。
文字曉了，宣說苦因，咸應遠離。」 ^424c20

佛告比丘：「若復有人於諸惡友及他眷屬，
勿生憎嫉，應起是念：『我從無始多劫已來，
輪轉諸趣，父母親族，善友知識，輪轉生死往來不定；
於諸有情，應當悲愍起親愛想。』
貪、瞋等惑，由此遠離。」 ^425a1

時，諸比丘白世尊言：「若復有人虛妄兩舌，
離間彼此，當感何果？
願佛演說，我等樂聞利益未來一切有情。」 ^425a6

佛告比丘：「應知兩舌獲報差別，略有十種。
何等為十？一、種族卑賤，眷屬乖離；二、遠離善友，
惡友增多；三、愚癡暗鈍，增長過非；四、毀謗聖賢，
不信因果；五、藏護己失，樂說他非；六、虛妄轉增，
忠實行寡；七、死墮地獄，受苦無窮；八、恣縱貪、
瞋，惡名流布；九、財貨散失，恒時憂苦；十、
遠離正法，恒生邊地。
比丘應知，兩舌之業獲報如是，不應執著，皆當棄捨。」 ^425a8

於是比丘復白佛言：「若有眾生發麁惡語，感於何果？」 ^425a17

佛告比丘：「應知語業，獲報有十。
何等為十？一者、口出刃焰，焚燒自身；二者、
邪見熾盛，無惡不作；三者、遠離聖賢，日增惡友；
四者、眾皆厭棄，猶如諸毒；五者、外器險隘，
高下不等；六者、煩惱熾盛，壞散財物；七者、
焚燒眾善，非法轉增；八者、身體臭穢，聞皆嫌厭；
九者、支節枯乾，恒時病苦；十者、死墮險趣，輪轉生死。
比丘應知，麁惡語業，招如斯報，汝應遠離。」 ^425a18

爾時，世尊乃說頌言：
　　「眾善應可愛，如父復如母，
　　美善體安然，能離於喧諍；
　　美善人天喜，美善增勤勇；
　　美善眷屬多，美善三塗離；
　　美善息諸惡，美善離煩惱，
　　能棄語過非，應修諸眾善。」 ^425a27

爾時，世尊說此偈已，告諸比丘：「如是所發麁惡之語，
悉應遠離，伏除不起勿令增長，墮於地獄受飢渴苦，種種痛惱。
於彼惡趣，恒時飢渴如火焚燒，常思飲食，
量如芥子，終不能得，何況多食！ ^425b5

「比丘應知，彼諸有情，由此惡業極苦纏縛，
飢渴焰火，相續逼迫時無暫息。
如是苦果，皆由虛妄、麁惡語業之所招感。
比丘應知，虛妄惡業及諸功德、人天勝善，皆由心造。
若癡增上，輕毀賢善，起惡意業，遠離平等，
樂說彼此長短是非，如油欲盡燈光漸暗，
智慧損減，過犯轉增。
是故，比丘恒應遠離虛妄惡業，勿令侵害；
於他名利，若生嫉妬及諸忿等，惱亂身心，時無暫息。
比丘應知，此等惡因，焚燒自善，於當來世，
必招苦果輪迴不息，應當棄捨。」 ^425b10

時，諸比丘復白佛言：「若有眾生於情、非情，
恒起瞋忿，獲於何報？」 ^425b20

佛告比丘：「應知瞋忿，於當來世，得十衰損。
何等為十？一者、冤家增盛，人皆嫌厭；二者、
生於邊地，遠離正法。
三者、縈纏諸病，貧乏困苦；四者、死墮豺狼，
巇險暴惡；五者，或處毒蛇，恒時瞋恚；六者、
諸根醜陋，眷屬乖離；七者、死墮黑繩，受苦相續；
八者、肢體乾焦，眾苦燒然；九者、增於邪執，
毀謗聖賢；十者、恒處三塗，輪轉不息。
如是十種，皆由瞋恚。
比丘當知，悉應遠離。」 ^425b22

爾時，比丘復白佛言：「若有眾生恒修無瞋，獲於何報？」 ^425c2

佛告比丘：「得十勝利。
何等為十？一者、善美流布；二者、遠離慢輕；
三者、能伏瞋恚；四者、三塗捨離；五者、冤敵不侵；
六者、恒生人天；七者、眷屬圓滿；八者、諸根無缺；
九者、色相具足；十者、成就解脫。
比丘應知，如是勝利，汝當修習。」 ^425c3

爾時，世尊乃說頌言：
　　「衰損由瞋業，沈淪苦海深，
　　諸根多缺陋，逼迫事難任。
　　善因生善道，非法入埿梨，
　　傍生并鬼趣，善惡業恒隨。」 ^425c9

爾時，世尊說此偈已，告諸比丘：「善、惡之業，
損、益不同，互相增減，隨業勢力，受報非虛。」 ^425c14

時，諸比丘復白佛言：「有情慳貪，不行惠施，
自無依託，迷暗愚癡，不信因果，毀謗聖賢，獲報云何？」 ^425c16

佛告比丘：「若諸有情，慳貪不信；於諸財物，
自不受用，何況施他？
應知，比丘！無智愚人，遠離善友，復造諸非。
由此因緣，墮諸地獄受苦無窮。」
彼諸比丘聞是語已，憂愁悲惱，哽咽號泣。 ^425c19

復白佛言：「此諸有情，復於何時，當捨此苦？
願佛演說，利益未來。」 ^425c24

爾時，世尊告諸比丘，乃說頌曰：
　　「人間六萬歲，阿部陀晝夜，
　　積彼年及月，初三萬六千；
　　承斯餘壽命，後後二萬增，
　　八寒大地獄，相續苦無盡。」 ^425c26

爾時，世尊說此偈已，告諸比丘：「此大地獄受苦有情，
由身、語、意，輕慢賢善，毀謗正法，造作非法，
破壞佛形，焚燒經典，謗真實法，言無義味。
由此業因，牽引有情墮險惡處，種種治罰相續受苦而無窮盡。」 ^426a2

時，諸比丘復白佛言：「若復有人於佛正法，
甚深經典讀誦演說，令他信受，發菩提心，獲何勝利？」 ^426a7

爾時，佛告諸比丘言：「功德無量，微妙最勝！
此諸有情，受持讀誦如是深法，敷演解說依法修行，
起於正信；伏除障染，遠離惡趣，恒處人天，
安隱快樂，一切聖賢護助稱讚。
於當來世獲得最上，多聞、總持、福德、智慧；
憶念不忘；宮殿珍寶，悉皆具足；乃至圓寂，
速得成就；恒離老、病，慳貪、嫉妬，迷惑醉亂，
毀謗正法，虛妄、邪執；八難艱險及諸非法，悉能遠離。」 ^426a10

爾時，佛告諸比丘言：「若復有人愚迷邪執，
於諸世間虛妄愛樂，廣造諸非；於其所作，
亦無悔恨，其心增盛，諸惡相續，不怖險處遠離善友。
由此業因，輪轉地獄受苦澁果，決定非虛。 ^426a18

「比丘應知，諸有智者，悉皆捨離諸不善業，發起正信修習對治。 ^426a23

「比丘當知，由心造罪，獲果亦然；解脫生死，
流轉諸趣，亦由於心；能行諂誑，又能調伏，
亦能暴惡，能趣三塗，得大怖畏，亦由於心；
又能捨離，修諸善法；而能棄背，真實安樂；
及能遠離虛妄、顛倒，種種因緣、果報差別；
若假、若實，獲報決定及不決定，有益、無益，
若善、非善，皆能遠離。
亦能顯於二空之理，譬如明燈能破黑暗，
復能顯現諸物像等，心亦如是。
又如善惡，因果差別，互相隨逐，恒不捨離，
輪轉諸趣，亦由於心；又如染、淨、隱、顯雖殊，
互相增減，假、實理事，亦非即離。
正見、邪執，愛、非愛業，出離、沈淪，理非即離，皆由心造。 ^426a25

「比丘應知，諸業繫縛，往來生死猶如羂索，
繫縛有情，恒不自在。
愚迷虛妄，煩惱纏縛，障覆真理，令智不起，
於法、非法不能了達；亦非修習趣證之行，
二空真理，無由顯證。 ^426b8

「比丘當知，此由無明，迷於正理，於佛教法曾無所悟，
障礙留難；自不依修，復障他學，妄說過非，深增厭離。
由此業因，毀謗正法，諸佛冤賊，世世愚昧，
恒墮黑暗地獄之中，備受眾苦而無窮盡；
從彼出已，復墮餓鬼，愚迷暴惡，互相殘害，
恒時受苦，飢渴逼迫而無暫息，受種種苦；
復從彼出，墮畜生中，疲乏飢困，眾苦纏縛，
恒無止息，瞋心增猛，互相食噉，極惡意樂，相續不斷。
亦如世火能燒林野，此業亦爾，能燒眾善，損害有情。」 ^426b12

爾時，世尊乃說頌曰：
　　「迷惑諸有情，謗佛毀正法，
　　墮落於三塗，窮劫不能出；
　　恒處地獄苦，黑暗絕光明，
　　餓鬼及傍生，飢虛無窮盡；
　　有情由業縛，智慧煩惱覆，
　　險惡海沈淪，劫壞不能免。」 ^426b22

爾時，世尊說此偈已，告諸比丘：「由前謗法惡業之因，
輪轉三塗受苦無量，從彼出已，若生人中，
貧窮困苦，諸根不具，飢渴所逼，煩惱增盛，
其性暴惡，猶如象馬，#CB00395;悷不調，
愚迷邪執，恒時相應，病苦纏縛而無間斷，
其心放逸，虛妄攀緣，時無止息；聾、盲、瘖、
瘂，不值正法，恒處邊地，智慧乏少，愚癡邪執，受種種苦而無窮盡。
比丘應知，謗法之罪，獲報無量，說不能盡。」 ^426b29

佛告比丘：「若復有人修諸靜慮，趣求解脫，
於佛、法、僧不生毀謗，恒時尊重，稱讚信受，
猶如父母，亦如善友，恒時愛護，尊敬信受，
不起邪謗，令心歡喜。」 ^426c9

時，諸比丘復白佛言：「有情云何捨離過非，修習勝行？
願佛演說，利益未來。」 ^426c12

爾時，世尊告諸比丘：「諦聽，諦聽！
今為汝說。若復有人捨離身、語諸不善業，
恒修善業；又於三世安住觀察，伏諸邪慢，
尊重三寶，策勤三業，趣證菩提；復於三時，遠離諸執及貪瞋等。 ^426c15

「復次，比丘！由於三業離諸過患，安住愛樂三聚淨戒，
趣三菩提及三真如，遠離煩惱，安住思惟，
令心平等，觀察最勝；復離慢、疑，三業清淨，伏除障染。
於一切處能離繫縛，修習正行，憶念苦、
空，樂趣解脫，微妙甚深，遠離諸惡發起方便，破壞愚暗及諸貪欲。
是故，比丘！應修善行，棄捨諸非，及能遠離飢渴、
寒熱，顏容憔悴，愚暗破裂，憂惱悔恨，種種諸苦皆悉捨離；
獲於人天，富饒安樂，聰慧廣聞，恒修捨行，
及諸香、燈、花鬘、瓔珞諸供養具。 ^426c20

「復次，比丘！若起邪執、慳貪、嫉妬、虛妄、諂誑，
墮於餓鬼受諸苦惱，逼迫殘害，相續無斷，飢渴焚燒。
業因熟時，纖毫難免；憂苦纏縛，遠離解脫。」 ^427a1

時，諸比丘白世尊言：「此諸有情，云何得脫如是眾苦？
復於何時而得解脫，獲於正信？
我今思惟，不能了達。
又此有情於鬼趣中，日夜長時，恒受飢渴、
寒熱憂苦，身首乾枯，癡暗迷覆，恒無暫捨。
願佛演說，利益未來。」 ^427a5

佛告比丘：「此諸有情，於過去世造諸惡業，
不修福慧，慳嫉虛誑，煩惱熾盛，恣縱貪、
瞋，不能伏除。命終之後，墮於地獄受苦無量；
從彼出已，復墮餓鬼，眾苦逼迫，飢渴纏縛，
於一切處恒時受苦，無救、無依，思念飲食，
終無所得，悔恨號哭，念我何時當捨此苦？ ^427a10

「比丘應知，愚癡有情，煩惱纏縛，由惡三業輪轉三塗，受如斯苦。 ^427a16

「比丘當知，若復有人近事男、女諸天、魔、梵。
破彼惡業，修習善法，愛樂真諦，審觀自身四大、
五蘊，苦、空無常；亦如水泡、芭蕉、夢、電，皆悉虛幻。
是故，比丘於諸善法，修令增長；於一切惡，
對治不起；安住人天，最勝可愛，皆得自在。
身、語、意業，遠離諸非，虛妄、欺詐及諸驚怖，決定棄捨。
愛樂最勝，寂靜思惟，離諸散亂，造作眾善，
初、中及後，令無間斷，降伏諸根，捨離繫縛及諸惡趣。
愚癡黑暗，不了果因，廣作不善，輪迴三塗，被受眾苦。」 ^427a18

爾時，世尊而說頌曰：
　　「若樂於住處，應觀胎藏苦，
　　遠離顛倒貪，破壞令不起；
　　纏縛於業繩，三途苦無盡，
　　來往似蟻環，沈淪難出離。」 ^427a28

爾時，世尊說此偈已，告諸比丘：「老、病、死苦，
纏繞有情，恒不捨離。
譬如魚、鹿，網、箭纏縛，亦復如是。 ^427b4

「復次，比丘！貪愛如毒，瞋忿似火，虛妄諂誑，
迷覆淨心，熾然煩惱，恒相隨逐，令不出離。
若復有人貪求財物，廣行虛誑，養活身命，
妄執纏縛，輪轉諸有。
如魚吞鉤，因貪所起；如焰中水，從愛心生。」 ^427b7

爾時，世尊乃說頌言：
　　「迷執虛妄見，業緣有幻身，
　　果因恒離倒，離因果非真。
　　輪轉因煩惱，了達證真空，
　　解脫煩惱離，真實理非無。
　　最上妙覺位，二障悉皆亡，
　　湛然恒不動，利樂諸有情。」 ^427b12

爾時，世尊說此偈已，告諸比丘：「若復有人起謗不信，
損壞三寶，花卉、果實貨易活命。
以此因緣，墮於惡趣；彼有獯狐及諸鷲鳥，
其嘴鋒利，猶如金剛，形貌醜惡，嬈亂驚怖，
來集食噉身肉、手足、眼目、骨髓，周遍無遺，受苦無量。
業繩纏縛，隨逐不捨而無依怙，亦非救濟，
輪轉如是，三惡往來，恒不捨離；從彼出已，
復墮餓鬼，飢渴所逼，增長眾苦，口吐火焰，如山相續而無間斷。
設降大雨遍一切處，此惡業火終不能滅。 ^427b19

「比丘應知，若復有人修習施戒，乃至智慧，而能解脫種種眾苦。 ^427b29

「復次，比丘！惡業為因，招三塗果，有情迷執，
不能伏除，分別俱生煩惱一百二十八使。
於三界內，欲四諦行，乃有十二，上二合論，
二十四行，約三界說。 ^427c2

「復次，比丘！四諦、四智乃有十六，及二見道；
修四念處、八正道支、五根、五力，解脫暴惡，遠離焚燒。 ^427c6

「復次，比丘！最上二諦，智應修習，及三念住；
遠離眾魔及諸餓鬼，飢渴困苦，增長白法。」 ^427c9

爾時，世尊乃說頌曰：
　　「十惡因心造，沈淪路嶮巇，
　　執貪癡境縛，果感必相隨；
　　極苦泥梨趣，堪嗟無所依！
　　緣熟如影嚮，壞劫報難移；
　　三業勤精進，多聞習總持，
　　二嚴修六度，圓滿證菩提。」 ^427c11

爾時，世尊說是偈已，告諸比丘：「若復有人修三善業：
施、戒、多聞，捨離暴惡愚迷貪愛，解脫眾苦及離不善地獄、餓鬼。
比丘應知，諸餓鬼界受種種苦：寒熱飢渴，
痛惱逼迫，不能遠離。
由此惡業——我慢、虛詐——墮落三塗。
於彼趣中，互相殘害，貪、瞋纏縛，恒時不捨。
由昔遠離布施、持戒及於多聞，造作諸非，
不能了知法、非法等，及於正信亦皆迷闇，而非省悟。
由此障礙人天善趣，不能修習，亦非觀察得失等事。」 ^427c18

時，諸比丘復白佛言：「阿素囉趣，何業所招？」
爾時，佛告諸比丘言：「應當諦聽，今為汝說。
彼阿素囉，由昔虛詐，恒時諂曲業及諸惑，
纏縛不捨，墮於彼趣。
亦由不信，謗毀賢善，於正因果，不能了悟，
墮於彼趣，而無智慧；愚迷妄執，怖畏怯懼，恒非安隱。」 ^427c28

爾時，帝釋、忉利諸天，聞佛所說，歡喜踊躍，
即於佛前以偈頌曰：
　　「平坦三乘路，牟尼親所宣，
　　真空無漏理，本體離諸纏。
　　應物興慈廣，懷悲愍苦深，
　　光明恒照耀，不捨利他心。」 ^428a5

爾時，帝釋說此偈已，合掌恭敬在一面立。
佛告天帝：「三乘淨法，汝應修習，離諸繫縛，
平等清白；能離險隘，絕諸黑暗，光明無染；
猶如珍寶，體性清淨，諸天歡喜，愛樂最勝，
寂靜修習，奉持不捨。
又於戒、施及三摩地，觀察愛樂。
亦如諸天，敬事天主，遠離過非，尊仰瞻奉；
及諸有情，柔軟和美。
若生天上，獲身淨妙，遠離貪、恚，息除塵垢及諸境界，
貪、忿因緣，解脫沈溺，破壞諸有，親族朋寮互相憎嫉，
五欲淤泥，悉皆遠離。
處諸有情，謙敬和順，安住恒時。
善離諸染，威儀有軌，抖擻煩惱，降伏魔羅。
智慧安住，最勝清淨，善護三業，恒習靜慮。
棄捨惡友及非梵行，永離繫縛，恒處諸天。
良友知識，勸發大心，速登彼岸。」
妙法聖念處經卷第三
 ^428a11
