
fen:: 
di:: 
zhang:: 
jie:: 瑜伽師地論卷第五十九
author:: 彌勒菩薩說
translator:: 三藏法師玄奘奉　詔譯
攝決擇分中有尋有伺等三地之二
xiang:: 
#####  3項 九門煩惱雜染

mu:: 
###### 1目 九門別釋

問：貪等十煩惱幾能發業？
幾不能發？
答：一切能發。若諸煩惱猛利現行，方能發起往惡趣業，非諸失念而現行者。
又分別起能發此業，非任運起。 ^627a7

問：諸煩惱有幾相？
答：略有三相。一、自相，二、共相，三、差別相。 ^627a11

自相者，謂貪瞋等各各自性所攝相。 ^627a12

共相者，謂諸煩惱無有差別，一切皆同不寂靜相。 ^627a13

差別相者，復有二種。
一、門差別相，二、轉差別相。 ^627a14

門差別相者，謂結、縛、隨眠、隨煩惱、纏等，如本地分已說。 ^627a15

轉差別相者，謂隨眠轉故、所緣轉故、現行轉故、
品差別轉故、力無力轉故、因果轉故、迷行轉故。 ^627a16

復次，隨眠轉相略有十八。
一、隨逐自境隨眠，二、隨逐他境隨眠，三、
被損隨眠，四、不被損隨眠，五、隨增隨眠，
六、不隨增隨眠，七、具分隨眠，八、不具分隨眠，
九、可害隨眠，十、不可害隨眠，十一、增上隨眠，
十二、平等隨眠，十三、下劣隨眠，十四、覺悟隨眠，
十五、不覺悟隨眠，十六、能生多苦隨眠，
十七、能生少苦隨眠，十八、不能生苦隨眠。 ^627a19

隨逐自境隨眠者，謂三界中自地所攝隨眠。
隨逐他境隨眠者，謂生上下地，下上煩惱所逐隨眠。
被損隨眠者，謂世間離欲下地隨眠。
不被損隨眠者，謂已離欲、或未離欲自地隨眠。
隨增隨眠者，謂自地隨眠。
不隨增隨眠者，謂他地隨眠。
具分隨眠者，謂諸異生所有隨眠。
不具分隨眠者，謂諸有學非異生者所有隨眠。
可害隨眠者，謂般涅槃法所有隨眠。
不可害隨眠者，謂不般涅槃法所有隨眠。
增上隨眠者，謂貪等行所有隨眠。
平等隨眠者，謂等分行所有隨眠。
下劣隨眠者，謂薄塵行所有隨眠。
覺悟隨眠者，謂諸纏果與纏俱轉隨眠。
不覺悟隨眠者，謂離諸纏而恒隨逐隨眠。
能生多苦隨眠者，謂欲界隨眠。
能生少苦隨眠者，謂色無色界隨眠。
不能生苦隨眠者，謂得自在菩薩所有隨眠。 ^627a26

問：如說麁重體性名隨眠，此煩惱品麁重望彼諸行。
當言有異？為不異耶？ ^627b13

答：當言有異。何以故？
由阿羅漢永害一切煩惱麁重，而諸行相續猶未斷絕故。 ^627b14

問：有幾麁重攝諸麁重？ ^627b16

答：略有十八。一、自性異熟麁重，二、自性煩惱麁重，
三、自性業麁重，四、煩惱障麁重，五、業障麁重，
六、異熟障麁重，七、蓋麁重，八、不正尋思麁重，
九、愁惱麁重，十、怖畏麁重，十一、劬勞麁重，
十二、飲食麁重，十三、眠夢麁重，十四、婬欲麁重，
十五、界不平等麁重，十六、時分變異麁重，
十七、終沒麁重，十八、遍行麁重。
如是麁重，如前應知。 ^627b17

復次，所緣、現行二轉，於其自處當廣宣說。
品差別轉，當知如前蘊善巧說。
力無力轉，當知如前本地分說。 ^627b24

因果轉者，謂煩惱、業、生，皆以煩惱為因。
果亦如是，隨應當知。
欲界一分不善煩惱，有異熟果。
應知所餘，無異熟果。 ^627b27

迷行轉者，如本地分七種已列。
義別云何？謂薩迦耶見、邊執見、邪見，此三於所知境起邪了行，
於四聖諦迷行轉故。
無明一種，是不了行。
疑，是了不了行。見取、戒禁取及貪瞋等，
緣見為境、見所斷者，彼一切皆是執邪了行。
即此一切迷苦、集諦者，是迷彼因緣所依處行。
即此一切迷滅、道諦者，是迷彼怖畏生行。
即彼一切任運所起修道斷者，是任運現行迷執行。 ^627b29

復次，如前所說一切煩惱障治差別，但依化宜顯示麁相，建立煩惱迷執邪行。
為令所化有情於種種煩惱諸行過失易生解故，
今當總辯一切煩惱如實巨細之相，建立迷執諸行差別。 ^627c9

問：如是諸煩惱幾有事？
幾無事？ ^627c13

答：諸見與慢是無事，於諸行中實無有我而分別轉故。
貪、恚是有事。無明、疑通二種。 ^627c14

問：是諸煩惱，幾與樂根相應？
乃至幾與捨根相應？ ^627c17

答：若任運生一切煩惱，皆於三受現行可得。
是故通一切識身者，與一切根相應；不通一切識身者，與意地一切根相應。 ^627c18

不任運生一切煩惱，隨其所應諸根相應，我今當說。 ^627c21

貪於一時樂、喜相應，或於一時憂、苦相應，或於一時與捨相應。 ^627c22

問：如何等？ ^627c23

答：如有一，或於樂受起會遇愛、不乖離愛而現在前，
遂於樂受不會遇、非會遇，若乖離、非和合；
或於苦受起不會愛、若乖離愛而現在前，
遂於苦受合會、非不合會，不乖離、非乖離。
由是因緣，貪於一時憂、苦相應。
與此相違，喜、樂相應。
若於不苦不樂位而生味著，當知此貪捨根相應。 ^627c24

恚於一時憂、苦相應，或有一時喜、樂相應。 ^628a1

問：如何等？答：如有一，自然為苦逼切身心，
遂於內苦作意思惟，發恚恨心；或於非愛諸行有情及諸法所作意思惟，
發恚恨心。由是故恚憂、苦相應。
問：恚與喜、樂相應，如何等？
答：如有一，於怨家等非愛有情起恚惱心，
作意思惟：願彼沒苦，沒已不濟；或不得樂，
得已還失，若遂所願，便生喜、樂。
由是故恚喜、樂相應。 ^628a2

薩迦耶見及邊執見，若於樂俱行蘊觀我我所，
或觀為常，喜根相應。
若於苦俱行蘊觀我我所，或觀為常，憂根相應。
若於捨俱行蘊觀我我所，或觀為常，捨根相應。
斷見攝邊執見，當知一切與彼相違。
見取、戒禁取，取彼見故，隨其所應，如彼相應。
邪見一種，先作妙行，憂根相應；先作惡行，喜根相應。 ^628a10

慢於一時喜根相應，或於一時憂根相應。 ^628a17

問：如何等？
答：略有二慢。一、高舉慢，二、卑下慢。
又高舉慢，有三高舉。
何等為三？謂稱量高舉、解了高舉、利養高舉。
此高舉慢，喜根相應。
若卑下慢，與彼相違，憂根相應。 ^628a18

疑，若於利養、恭敬、稱譽、樂善趣等決定事中，
他所導引令猶豫者，憂根相應。
於無利養、不敬、譏毀、苦惡趣等決定事中，
他所導引令猶豫者，喜根相應。 ^628a21

無明，通與五根相應。
所餘相應，引事指斥，文不復現。
先辯煩惱諸根相應，但約麁相道理建立，令初行者解無亂故。
今約巨細道理建立，令久行者了自他身種種行解差別轉故。 ^628a25

復次，諸煩惱略有三聚。
一、欲界繫，二、色界繫，三、無色界繫。 ^628b1

問：如是三聚，幾不善？
幾無記？
答：初聚一分是不善，餘二聚是無記。
諸不善者是有異熟，非餘。 ^628b2

問：幾多性？幾少性？
答：初多性，餘不爾。
如多性、少性，如是猛利長時染惱性、非猛利長時染惱性，
發起外門雜染性、發起內門雜染性，發起惡行性、
發起非惡行性，能生多苦性、能生少苦性，
大有罪性、小有罪性，遲離欲性、速離欲性，
不離欲所顯性、離欲所顯性，三摩地相違性、
非三摩地相違性，非一種相生決定性、
一種相生決定性等，當知亦爾。 ^628b4

中嗢拕南曰：
　　多、染惱、內門、惡行、生諸苦、
　　有罪、遲離欲、三摩地、生等。 ^628b12

復次，云何能斷煩惱？
齊何當言已斷煩惱？
從何煩惱而可說斷？
斷諸煩惱為頓、為漸？
云何次第斷諸煩惱？
諸煩惱斷，復有幾種？
煩惱斷已，有何等相？
諸煩惱斷有何勝利？ ^628b15

謂善法資糧已積集故，已得證入方便地故，
證得見地故，積習修地故，能斷煩惱；得究竟地，當言已斷一切煩惱。
復有差別。謂由修習四種瑜伽，能斷煩惱；
若善修習如是四種，當言已斷一切煩惱。
四種瑜伽，如聲聞地已說其相。
復有差別。謂相續成熟故，得隨順教故，
內正作意故，對治道生故，能斷煩惱。 ^628b20

修對治道已到究竟，當言已斷一切煩惱。
復有差別。謂了知煩惱事故，了知煩惱自性故，
了知煩惱過患故，煩惱生已不堅著故，
攝受對治故，能斷煩惱；對治已生，當言已斷一切煩惱。
復有差別。修奢摩他故，修毘鉢舍那故，
能斷煩惱；若諸相縛已得解脫，諸麁重縛亦得解脫，當言已斷一切煩惱。 ^628b27

如世尊言：
　　相縛縛眾生，亦由麁重縛。
　　善雙修止觀，方乃俱解脫。 ^628c5

復有差別。謂了知所緣故，喜樂所緣故，
能斷煩惱；所依已滅故，已得轉依故，當言已斷一切煩惱。 ^628c8

復次，從彼相應及所緣故，煩惱可斷。
所以者何？對治道生，煩惱不起，得無生法，是故說名斷彼相應。
相應斷已，不復緣境，故從所緣亦說名斷。 ^628c11

復次，見斷煩惱頓斷，非漸。
所以者何？由現觀智諦現觀故，能斷見道所斷煩惱。
然此現觀與壞緣諦作意相應，是故三心頓斷一切迷苦諦等見斷煩惱。
修斷煩惱漸次而斷，數數修道方能斷故。 ^628c15

復次，最初應斷不善事業及諸惡見。
謂在家者。次復應斷樂出家障。
謂欲尋思、恚尋思、害尋思。
次復應斷不定心者三摩地障。
謂眷屬尋思、國土尋思、不死尋思。
次復應斷得作意障。
謂樂遠離品身諸麁重。
次復應斷見斷煩惱。
次復應斷修斷煩惱。
次復應斷屬苦、屬憂、屬樂、屬憙，及屬諸捨諸定障品障礙煩惱。
次復有一補特伽羅，應斷所知障品諸障。
由此次第，應斷煩惱。 ^628c20

復次，諸煩惱斷，當知多種，略則為二。
一、諸纏斷，二、隨眠斷。
諸纏斷者，謂貪瞋斷乃至疑斷，薩迦耶見斷乃至邪見斷，
見苦所斷斷乃至修道所斷斷，欲界所繫斷乃至無色界所繫斷，
散亂斷、曉悟斷，羸劣斷、制伏斷、離繫斷。
當知離繫斷，即是隨眠斷。 ^628c29

復次，煩惱斷已，於可愛法若劣、若勝、若現在前、
若不現前，雖猛利見而觀察之，亦不染著。
如於可愛而不生愛，如是於可瞋法亦不生瞋，於可癡法亦不生癡。
又眼見諸色，不喜不憂，但住於捨，正念正知。
如眼見色，乃至意知法亦爾。
又性少欲，成就第一真實少欲。
如少欲，如是喜足、遠離、勇猛精進、安住正念、
寂定、聰慧亦爾。於無戲論任性好樂，於有戲論策勵其心方能緣慮。
如是等輩，當知煩惱已斷之相。 ^629a6

復次，煩惱斷者有多勝利。
謂隨證得超越憂、苦，超越喜、樂，超越色想及與有對種種性想，
超惡趣苦，超越生等一切種苦。
又證安隱第一安隱。
又證清涼第一清涼。
又得第一現法樂住，隨其自心自在而轉。
若行、若住，隨所欲樂所證之法無復退轉。
於自義利圓滿究竟，於諸所作無復希望。
或復有一修利他行，為欲利益安樂眾生，
哀愍世間，令諸天人利益安樂。
當知煩惱斷者，有如是等眾多勝利。 ^629a15

復次，煩惱緣境略有十五。
一、具分緣。謂身見等。
二、一分緣。謂貪、瞋、慢等。
三、有事緣。謂諸有事煩惱。
四、無事緣。謂諸無事煩惱。
五、內緣。謂緣六處定不定地所有煩惱。
六、外緣。謂緣妙五欲所有煩惱。
七、現見緣。謂緣現在所有煩惱。
八、不現見緣。謂緣去來所有煩惱。
九、自類緣。謂緣自類煩惱所有煩惱。
十、他類緣。謂緣異類煩惱及緣煩惱事所有煩惱。
十一、有緣。謂緣後有所有煩惱。
十二、無有緣。謂緣斷無有所有煩惱。
十三、自境緣。謂欲界於欲行煩惱，色界於色行煩惱，無色界於無色行煩惱。
十四、他境緣。謂色界於欲行煩惱，無色界於色行煩惱。
又復下地於上地煩惱。 ^629a25

所以者何？生上地者，於彼下地諸有情所，
由常、恒、樂、淨具勝功德，自謂為勝故。
十五、無境緣。謂緣分別所計滅道及廣大佛法等所有煩惱。 ^629b9

復次，煩惱現行有二十種。
謂二十種補特伽羅，依二十緣，起二十種現行煩惱。 ^629b13

云何二十補特伽羅？
一、在家，二、出家，三、住惡說法，四、住善說法，
五、增上煩惱行，六、等分行，七、薄塵行，八、
世間離欲，九、未離欲，十、見聖迹，十一、未見聖迹，
十二、執著，十三、不執著，十四、觀察，十五、
睡眠，十六、覺悟，十七、幼少，十八、根成熟，
十九、般涅槃法，二十、不般涅槃法。 ^629b15

云何二十煩惱現行？
一、隨所欲纏現行，二、不隨所欲纏現行，
三、無所了知煩惱現行，四、有所了知煩惱現行，
五、麁煩惱現行，六、等煩惱現行，七、微煩惱現行，
八、內門煩惱現行，九、外門煩惱現行，十、
失念煩惱現行，十一、猛利煩惱現行，十二、
分別所起煩惱現行，十三、任運所起煩惱現行，
十四、尋思煩惱現行，十五、不自在煩惱現行，
十六、自在煩惱現行，十七、非所依位煩惱現行，
十八、所依位煩惱現行，十九、可救療煩惱現行，
二十、不可救療煩惱現行。 ^629b21

云何二十煩惱現行緣？
一、樂緣，二、苦緣，三、不苦不樂緣，四、欲緣，
五、尋思緣，六、觸緣，七、隨眠緣，八、宿習緣，
九、親近惡友緣，十、聞不正法緣，十一、不正作意緣，
十二、不信緣，十三、懈怠緣，十四、失念緣，
十五、散亂緣，十六、惡慧緣，十七、放逸緣，
十八、煩惱緣，十九、未離欲緣，二十、異生性緣。
依此諸緣故，煩惱現行。 ^629c2

問：於彼彼界結生相續彼彼身中，當言全界一切煩惱皆結生耶？
為不全耶？ ^629c9

答：當言全，非不全。
何以故？若未離欲，於自生處方得受生，非離欲故。
又未離欲者，諸煩惱品所有麁重隨縛自身，亦能為彼異身生因。 ^629c10

由是因緣，當知一切煩惱皆結生相續。
又將受生時，於自體上貪愛現行，於男於女若愛若恚亦互現行。
又疑現行。彼作是思：此男此女，今為與我共行事不？
又於內外我我所見及我慢等皆亦現行。
由此因緣，當知一切煩惱皆得結生相續。 ^629c14

復次，結生相續略有七種。
一、纏及隨眠結生相續，謂諸異生。
二、唯隨眠結生相續，謂見聖迹。
三、正知入胎結生相續，謂轉輪王。
四、正知入住結生相續，謂諸獨覺。
五、於一切位不失正念結生相續，謂諸菩薩。
六、業所引發結生相續，謂除菩薩結生相續。
七、智所引發結生相續，謂諸菩薩。
又有引無義利結生相續，謂即業所引發結生相續。
又有能引義利結生相續，謂智所引發結生相續。
如是總說結生相續，或七、或九。 ^629c20

復次，於此處所，有餘一切順前句、順後句及四句等如理決擇文，
更不復現。
mu:: 
######  2目 結頌
 ^630a1

後嗢拕南曰：
　　業、相、事、樂等、不善等、及斷、
　　所緣、與現行、續生、最為後。
jie:: 
####  3節 業雜染決擇

xiang:: 
##### 1項 以九門隨義分
 ^630a2

如是已說煩惱雜染決擇。
業雜染決擇，我今當說。 ^630a6

如先所說業雜染義，當知此業亦由五相建立差別。 ^630a7

謂根本業道所攝身語意業，及彼方便、後起所攝諸業。
如先所說不善業道，名根本業道所攝不善身語意業。
mu:: 
######  1目 自相
 ^630a8

云何建立彼殺生等不善業道自相？
謂染污心起彼欲樂，即於是處彼業現行而得究竟，當知總名殺生等一切業道自相。 ^630a10

染污心者，謂貪者貪所蔽，瞋者瞋所蔽，癡者癡所蔽。 ^630a14

設有染污心，不起彼欲樂，雖於是處彼業現行而得究竟，然此惡業非是圓滿業道所攝。
設有染污心及起彼欲樂，而顛倒心，設於餘事彼業現行而得究竟，
此業亦非圓滿業道所攝。
設有染污心及起彼欲樂，即於是處業不現行而得究竟，此業亦非圓滿業道所攝。
設有染污心及起彼欲樂，即於是處彼業現行而不究竟，此業亦非圓滿業道所攝。
若有染污心及起彼欲樂，即於是處彼業現行而得究竟，
具一切支，此業乃名圓滿業道所攝。
由此略說業道自相，一切不善業道自相應隨決了。
mu:: 
######  2目 廣辨
 ^630a15

復次，若廣建立十惡業道自性差別，復由五相。
何等為五？一、事，二、想，三、欲樂，四、煩惱，五、方便究竟。 ^630a27

事者，一一業道各別決定所依處事。
或有情數、或非有情數，隨其所應，十惡業道依之而轉。
想者，有四。謂於彼非彼想，非於彼彼想，
於彼彼想，非於彼非彼想。 ^630a29

欲樂者，或有倒想、或無倒想樂所作欲。 ^630b4

煩惱者，或貪、或瞋、或癡、或貪瞋、或貪癡、
或瞋癡，或貪瞋癡一切皆具。 ^630b5

方便究竟者，即於所欲作業隨起方便，
或於爾時、或於後時而得究竟。 ^630b6

由此五相，於殺生乃至邪見諸業道中，
隨其所應，當廣建立圓滿自性十種差別。 ^630b8

殺生業道，以有情數眾生為事。
若能害者，於眾生所作眾生想，起害生欲，此想即名於彼眾生名不顛倒想。
依此想故，作如是心：我當害生。
如是名為殺生欲樂。
此能害者，或貪所蔽、或瞋所蔽、或癡所蔽、
或二所蔽、或三所蔽，而起作心是名煩惱。
彼由欲樂及染污心，或自、或他發起方便加害眾生。
若害無間彼便命終，即此方便，當於爾時說名成就究竟業道。
若於後時彼方捨命，由此方便，彼命終時乃名成就究竟業道。 ^630b10

不與取業道。事者，謂他所攝物。
想者，謂於彼彼想。
欲樂者，謂劫盜欲。
煩惱者，謂三毒，或具不具。
方便究竟者，謂起方便移離本處。 ^630b21

欲邪行業道。事者，謂女所不應行；設所應行，
非支、非處、非時、非量；若不應理，一切男及不男。
想者，於彼彼想。欲樂者，謂樂行之欲。
煩惱者，謂三毒，或具不具。
方便究竟者，謂兩兩交會。 ^630b24

妄語業道。事者，謂見聞覺知，不見、不聞、
不覺、不知。想者，謂於見等或翻彼想。
欲樂者，謂覆藏想樂說之欲。
煩惱者，謂貪瞋癡，或具不具。
方便究竟者，謂時眾及對論者領解。 ^630b28

離間語業道。事者，謂諸有情或和不和。
想者，謂俱於彼若合若離，隨起一想。
欲樂者，謂樂彼乖離，若不和合欲。
煩惱者，謂三毒，或具不具。
方便究竟者，謂所破領解。 ^630c3

麁惡語業道。事者，謂諸有情能為違損。
想者，謂於彼彼想。
欲樂者，謂樂麁言欲。
煩惱者，謂三毒，或具不具。
方便究竟者，謂呵罵彼。 ^630c8

綺語業道。事者，謂能引發無利之義。
想者，謂於彼彼想。
欲樂者，謂樂說之欲。
煩惱者，謂三毒，或具不具。
方便究竟者，謂纔發言。 ^630c11

貪欲業道。事者，謂屬他財產。
想者，謂於彼彼想。
欲樂者，謂即如是愛欲。
煩惱者，謂三毒，或具不具。
方便究竟者，謂於彼事定期屬己。 ^630c15

瞋恚業道。事之與想如麁惡語說。
欲樂者，謂損害等欲。
煩惱者，謂三毒，或具不具。
方便究竟者，謂損害等期心決定。 ^630c19

邪見業道。事者，謂實有義。
想者，謂於有非有想。
欲樂者，謂即如是愛欲。
煩惱者，謂三毒，或具不具。
方便究竟者，謂誹謗決定。
mu:: 
######  3目 略辨
 ^630c22

復次，殺生有三種。
一、有罪增長，二、有罪不增長，三、無有罪。
生罪因緣，亦略有三。
一、煩惱所起，二、能生於苦，三、希望滿足。
初具三緣；次有二種，無希望滿；後唯生苦。 ^630c25

復次，略由五相，建立貪欲、瞋恚、邪見圓滿自相。
何等名為貪欲五相？
一、有耽著心，謂於自財所。
二、有貪婪心，謂樂積財物。
三、有饕餮心，謂於屬他資財等事計為華好，深生愛味。
四、有謀略心，謂作是心：凡彼所有，何當屬我。
五、有覆蔽心，謂貪欲纏之所覆故，不覺羞恥，不知過患及與出離。
設於自財有耽著心，無餘心現，當知此非圓滿貪欲意惡行相。
如是有耽著心及貪婪心，無餘心現，亦非圓滿貪欲之相。
如是廣說，乃至如前所說諸相隨闕一種，即非圓滿貪欲之相。
若全分攝，乃名圓滿貪欲之相。 ^630c29

何等名為瞋恚五相？
一、有增惡心，謂於能損害相隨法分別故。
二、有不堪耐心。謂於不饒益不堪忍故。
三、有怨恨心，謂於不饒益數不如理隨憶念故。
四、有謀略心，謂於有情作如是意：何當捶撻、
何當殺害，乃至廣說故。
五、有覆蔽心，謂如前說。
於此五相隨闕一種，即非圓滿瞋恚之相；
若具一切，方名圓滿。 ^631a11

何等名為邪見五相？
一、有愚癡心，謂不如實了所知故。
二、有暴酷心，謂樂作諸惡故。
三、有越流行心，謂於諸法不如理分別推求故。
四、有失壞心，謂無施與、愛養、祠祀等，誹謗一切妙行等故。
五、有覆蔽心，謂邪見纏之所覆蔽，不覺羞恥，不知過患及出離故。
於此五相隨闕一種，即非圓滿邪見之相；
具一切分，乃名圓滿。
mu:: 
######  4目 方便
 ^631a19

復次，若以手等害諸眾生，說名殺生。
如是以塊、杖刀、縛錄、斷食、折挫、治罰、呪藥、
厭禱、尸半尸等害諸眾生，皆名殺生。
為財利等害諸眾生，亦名殺生。
或怨為損、或為除怨、或謂為法，乃至或為戲樂害諸眾生，亦名殺生。
若自殺害，若令他害，皆得殺罪。 ^631a26

復次，若有顯然劫他財物，名不與取。
如是竊盜、攻牆解結、伏道竊奪，或有拒債、受寄不還。
或行誑諂矯詐而取，或現怖畏方便而取，
或現威德而取彼物，或自劫盜，或復令他，如是一切皆不與取。
或有自為，或有為他，或怖畏故，或為殺縛，
或為折伏，或為受用，或為給侍，或憎嫉故不與而取，此等皆名不與取罪。 ^631b4

復次，若行不應行，名欲邪行。
或於非支、非時、非處、非量、非理，如是一切皆欲邪行。
若於母等、母等所護，如經廣說，名不應行。
一切男及不男，屬自屬他，皆不應行。
除產門外，所有餘分皆名非支。
若穢下時、胎圓滿時、飲兒乳時、受齋戒時，
或有病時，謂所有病匪宜習欲，是名非時。
若諸尊重所集會處，或靈廟中，或大眾前，
或堅鞕地高下不平，令不安隱，如是等處說名非處。
過量而行，名為非量。
是中量者，極至於五。
此外一切皆名過量。
不依世禮，故名非理。
若自行欲，若媒合他，此二皆名欲邪行攝。
若有公顯，或復隱竊，或因誑諂方便矯亂，
或因委託而行邪行，如是皆名欲邪行罪。 ^631b11

復次，若自因故而說妄語，或他因故，或因怖畏，
或因財利而說妄語，皆名妄語。
若不見聞覺知言見聞覺知，或見聞覺知言不見聞覺知，皆名妄語。
若書陳說，或以默然表忍斯義，或動支體以表其相，
或為證說，或有自說，或令他說，如是一切皆妄語罪。 ^631b25

復次，若以實事毀呰於他，為乖離故而發此言，名離間語。
或以不實假合方便以為依止，為損壞他而有陳說，
或依親近施與、或依知友給侍而有陳說，名離間語。
若自利緣，或損他緣，或由他教，或現破德，
或現怖畏，為乖離故，或自發言、或令他發，如是皆名離間語罪。 ^631c2

復次，若有對面發辛楚言，名麁惡語。
或不現前，或對大眾，或幽僻處，或隨實過不隨實過，
或書表示，或假現相，或依自說，或依他說，
或因掉舉，或因不靜，或依種族過失，或依依止過失，
或依作業禁戒現行過失，或自發起辛楚之言，
或令他發，如是皆名麁惡語罪。 ^631c8

復次，若有依舞而發歌詞，名為綺語。
或依作樂，或復俱依，或俱不依而發歌詞，皆名綺語。
若佛法外能引無義所有書論，以愛樂心受持讚美，
以大音聲而為諷頌，廣為他人開示分別，皆名綺語。
若依鬪訟諍競發言，或樂處眾宣說王論、
臣論、賊論，廣說乃至國土等論，皆名綺語。
若說妄語、或離間語、或麁惡語，下至不思不擇發無義言，皆名綺語。
又依七事而發綺語。
謂鬪訟諍競語、諸婆羅門惡呪術語、苦所逼語、
戲笑遊樂之語、處眾雜語、顛狂語、邪命語，如是一切名綺語罪。 ^631c15

復次，若於家主起如是欲：云何我當同於家主，
領諸僕使，隨欲所作。
是名貪欲。又起是欲：即彼家主所有父母、
妻子、奴婢及諸作使，廣說乃至七攝受事、
十資身事，謂飲食等，皆當屬我。
又起是欲：云何令他知我少欲、知足、遠離、
勇猛精進，安住正念、寂定、聰慧，諸漏永盡，施戒多聞。
又起是欲：云何令他供養於我。
謂諸國王乃至商主，若苾芻、苾芻尼、鄔波索迦、
鄔波斯迦等，皆當恭敬、尊重、承事、供養於我。
又起是欲：云何令我當得利養、衣服、飲食、
諸坐臥具、病緣醫藥及資生具。
又起是欲：云何令我當生天上，天妙五欲以為遊戲。
又起是欲：云何令我當生魯達羅世界、
毘瑟笯世界，人中希有眾同分中，乃至令我當生他化自在眾同分中。
又起是欲：云何令我乃至當得父母、妻子、
奴婢、作使、朋友、宰官、親戚、兄弟、同梵行等所有資產。
如是一切，皆名貪欲業道所攝。 ^631c26

若作是思：彼於我所有無義欲，故我於彼當作無義。
是名瞋恚。又作是思：彼於我所已作、正作、
當作無義，我亦於彼當作無義。
亦名瞋恚。如是廣說九惱害事，當知亦爾。
又作是思：云何令我於能損害怨家惡友而得自在，
縛害驅擯，或行鞭撻，或散財產，或奪妻妾、
朋友、眷屬及家宅等。
此惱害心亦名瞋恚。
又起是思：云何令彼能損於我怨家惡友，於他處所遭如上說諸苦惱事。
此損害心亦名瞋恚。
又作是思：願彼自然發起如是如是身語意行，
由此喪失資財、朋友、眷屬、名稱、安樂、受命及諸善法，身壞當生諸惡趣中。
如是一切惱害之心，皆名瞋恚根本業道。 ^632a15

復次，若作是思：決定無施。
是名邪見。廣說乃至謗因、謗用、謗果，壞真善事，如是一切皆名邪見根本業道。
問：一切倒見皆名邪見，何故世尊於業道中，但說如是誹謗之見名為邪見？
答：由此邪見，諸邪見中最為殊勝。
何以故？由此邪見為依止故，有一沙門、若婆羅門斷諸善根。
又此邪見最順惡業。
懷邪見者，於諸惡法隨意所行，是故此見偏說在彼惡業道中。
當知餘見非不邪見自相相應。
瑜伽師地論卷第五十九
 ^632a29
