
pin:: 優婆夷淨行法門經卷上
translator:: 僧祐錄云安公涼土異經附北涼錄

#  1 修行品
修行品第一
如是我聞：
一時佛住舍衛國彌伽羅母弗婆羅園歡喜殿中，
於是毘舍佉母與千五百清信優婆夷來詣佛所，
稽首佛足，却住一面。
爾時佛告毘舍佉：「何緣晨朝而來至？」 ^951b24

毘舍佉母白佛言：「世尊！
已聞如來先所略說甚深難解無上之法，名曰優婆夷淨行。
唯願世尊哀愍我等，廣演分別微妙法相，
令我等輩聞此法已，當來長夜安隱快樂，天上人中乃至菩提。」 ^951b27

佛語毘舍佉母：「善哉，善哉！
善女人！汝於往昔無量劫中常樂聞法，與諸眷屬曾於我所貪求廣說。」 ^951c3

毘舍佉母聞佛所說往昔因緣，歡喜踊躍而白佛言：「世尊！
唯願如來為我宣說，令得開解。」 ^951c5

佛告毘舍佉：「諦聽，諦聽！
我當為汝分別略說。
善女人！過去久遠無量劫中，爾時有國名波羅奈，
王號梵與，其王夫人名#CB02494;陀羅。
王有一女名曰蓮華，形貌端正，稟性儒賢；
聰慧明了，志樂多聞；精勤勇猛，常修善行；
於世技藝善能通達，恒為父母之所愛重。 ^951c8

「爾時雪山有一梵志名那羅馱，勤修梵行得五神通，
恒為大眾廣說諸法，名聞遠徹流於四方。
爾時彼女從善友所，聞讚梵志神通如是，
功德難量，常為大眾宣揚妙法，心生歡喜便自念言：
『善人難見，法亦難聞，身命難保，是故我今宜應速往禮拜問法。』
作是念已，往父母所而自啟曰：『聞人稱歎梵志修行道德巍巍，
唯願父母聽許我等往詣梵志，聽受法味！』
父母答言：『汝今年幼生長深宮，稟性柔軟，
初未曾出，雪山玄遠，路險艱難，汝今云何當能到彼？
吾國多有耆舊梵志，神智無二，善能宣說甚深妙法，
我當為汝請入宮內，講論道法，恣汝所問，勿須去也！』
女又請曰：『波羅奈國耆舊梵志，皆悉尊重推其道術，唯願聽許得聞法要！』
王以愛念，不違其願，勉而許之。
爾時父王即勅四臣及宮中婇女，莊嚴供養皆使具足，
臣白王言：『大王所勅，皆悉已辦。』
於是王女心自念言：『我求聽法，今正是時！』
便與宮中婇女眷屬千五百人，齎持香華，
往詣梵志，而便聽法。」 ^951c14

佛告毘舍佉：「爾時王女者，汝身是也；雪山梵志者即我身是。
汝於往昔曾求廣說，今亦如是。
我當為汝分別演說淨行法門！」 ^952a5

毘舍佉母白佛言：「善哉，世尊！
如來大慈哀愍眾生，願為解說我當修行！」 ^952a7

佛告毘舍佉：「汝等諦聽！
我今為汝廣演分別優婆夷淨行法門。
如是法者，乃是諸佛之所護念，汝今應當精勤修學。
毘舍佉！若善女人捨惡知識，親近善友，
應供養者而供養之，是則名為優婆夷淨行。 ^952a10

「宿因所感處好國土，善安置身，亦名淨行。
「供養父母，奉事夫主，瞻視兒息，亦名淨行。 ^952a15

「勿於小罪而生輕想，所應作者次第作之，亦名淨行。 ^952a17

「常樂布施，修習作法，愛念親友，亦名淨行。
「遠離飲酒，不為眾惡，常修愛語，亦名淨行。 ^952a19

「多聞技藝，善學威儀，研尋所聞，不令廢忘，亦名淨行。 ^952a20

「恭敬尊重，少欲知足，受恩能報，亦名淨行。 ^952a23

「不為八法之所動轉，顏貌怡悅，亦名淨行。
「心不憂慼，常得安隱，若能如是一切無退眾務休息，亦名淨行。 ^952a24

「能於善法不生懈怠，疾證無上解脫涅槃，亦名淨行。 ^952a26

「忍辱隨語，樂見沙門，身行正直，猗於大蔭，亦名淨行。 ^952a28

「能以智火燒滅煩惱，具足善法，勇猛無退，亦名淨行。 ^952b1

「不毀謗人，不行杖楚，善護諸根，攝心不亂，亦名淨行。 ^952b3

「直心不貪，常樂靜處，精勤修習，永無退轉，亦名淨行。 ^952b5

「於菩提道進而不退，厭惡三界猶如死屍，深觀如此亦名淨行。 ^952b7

「心常樂捨難捨之身，善能護持難持禁戒，
樂修禪定而不散亂，亦名淨行。 ^952b9

「無量眾生於菩提道而生退想，而我能進一切進者，
而我不退，行住亦爾，是名淨行。 ^952b10

「一切眾生燒滅善根而我生之，人所樂生我今滅之，
生死無極我得其邊，亦名淨行。」 ^952b13

毘舍佉母聞佛所說，歡喜踊躍，得未曾有，
而白佛言：「世尊！優婆夷法門復有幾行？」 ^952b15

佛告毘舍佉：「有十行法汝應修學。
何謂為十？一者、見慳貪過，樂修行施；二者、
見五根過，樂持禁戒；三者、見在家過，樂欲出家；
四者、見疑惑過，樂修智慧；五者、見懈怠過，
樂勤精進；六者、見瞋恚過，樂行忍辱；七者、
見妄語過，而樂忠信；八者、見亂心過，常樂禪定；
九者、見罪苦過，而樂慈悲；十者、見苦樂過，樂行捨心。」 ^952b16

爾時世尊欲重宣此義，而說偈言：
　　「從施得大富，能捨所愛身，
　　離欲樂出家，持戒攝諸根，
　　修學得智慧，精進斷懈怠，
　　忍辱除瞋恚，實語不虛妄，
　　若遇世八法，安住心不動。
　　心常樂禪定，永無有散亂，
　　慈悲利眾生，修捨離苦樂。
　　若能行此法，是名大勇猛，
　　得度法海岸，而證菩提道。」 ^952b23

毘舍佉母聞佛所說，心生歡喜，白佛言：「世尊！
初有幾事應當遠離？
復有幾法應當親近？」 ^952c5

佛告毘舍佉：「有五十八法，應當修學，亦應遠離。
何謂也？謂：離一切不淨之法，親近淨法；
應離惡法，親近善法；不應育養，不將養之；
不應往處，勿往親近；所應往者，即便應往；
不應作者，終不妄作；所應作者，方便應作；
非法求得，不應用之；如法而得，應當受用；
善調身心，常樂靜處；捨離欺誑，行於正語；
厭離懶惰，樂行精進；善攝諸根，不令放逸；
先意謙敬，捨於貢高；常行忍辱，不生瞋恚；
自不諍訟，善和合眾；捨不覆藏，住於覆地；
捨無義語，住於義語；捨於邪命，正命自活；
善能量身，受於飲食；不樂多求，住於少欲；
捨於剛強，住調柔地；修習軟語，遠離麁言；
捨不安樂，住安樂處；捨不同見，共等類住；
捨無問處，往諮問處；厭離三界，住不樂三界；
捨一切作，住無所作；捨於我見，修學空法。
毘舍佉！此五十八初法如是，汝應修行。」 ^952c6

爾時世尊重說偈言：
　　「若一切所學，初後無有餘，
　　應遠離親近，已作得安樂。
　　一切法學已，所願皆具足，
　　捨愛身命故，而證無上道。
　　若有如是學，於淨行法門，
　　非聲聞緣覺，亦非證菩薩，
　　於無量劫中，稱嘆其功德。」 ^952c23

佛說偈已，毘舍佉母心大歡喜，更增上問：「世尊！
淨行法門復有幾種名為大行？」 ^953a2

佛言：「有三大行，汝應修行。
何者名三大行？一者、大信心；二者、大精進；
三者、大智慧。」 ^953a3

「世尊！云何大信心？」 ^953a5

佛言：「大信心者，信佛是。
佛是婆伽婆、阿羅呵、三藐三佛陀、明行足、
善逝、世間解、無上士、調御丈夫、天人師、
佛、世尊，是名大信心。
何者大精進？若能於中成精進行，一切惡法棄捨遠離，
一切善法應當攝取，於善法中勇猛不息，是名大精進。
何者大智慧？若人以智慧眼見生滅法，
聖人所度無常苦盡，是名大智慧。
是則名為三種大行。」 ^953a7

爾時世尊重說偈言：
　　「共大信心，深著不離，諸行具足，
　　而求菩提。　共大精進，堅固難捨，
　　勤修已滿，而求菩提。
　共大智慧，
　　究竟明了，具波羅蜜，而求菩提。
　　初法增已，知大名聞，增長盡已，
　　隨所修行，以此知故，解過人法。」 ^953a14

佛說偈已，毘舍佉母心生歡喜，更增上問：「世尊！
優婆夷淨行法門，進趣佛地復有幾行？」 ^953a21

佛告毘舍佉：「更有四行而取佛地。
何謂為四？一者、翹勤精進；二者、無惑智慧；
三者、逝定不退；四者、行慈利益眾生。
毘舍佉！以此四法進趣佛地。」 ^953a23

爾時世尊重說偈言：
　　「翹勤樂精進，智慧無迷惑，
　　逝定不退轉，行慈利眾生，
　　以此四法故，而證薩婆若。」 ^953a26

佛說偈已，毘舍佉母心生歡喜，更增上問：「世尊！
復於幾法安住得觀？
云何法集無有分散？
初合法者復有幾事？」 ^953b1

佛告毘舍佉：「於四法中安住得觀，謂慈、
悲、喜、捨。其中法集無有分散，謂得聲聞智、
辟支佛智、薩婆若智、佛智。
初合法者，有三十二觀法，所謂念佛、念法、
念僧、念戒、念施、念天、阿那念、般那念，觀滅想、
觀身想、觀寂靜想，觀地、水、火、風想，觀青、
黃、赤、白想，觀虛空想、觀識處想、觀膖脹想、
觀臭穢想、觀穿漏想、觀爛壞想、觀處處分散想、
觀骨肉縱橫想、觀骨濕想、觀白骨色想、
觀一切無常想、觀一切法無我想——是名三十二觀法。
四無量心是名安住得觀；聲聞智、辟支佛智、
薩婆若智、佛智，是名法集無有分散。」 ^953b3

爾時世尊重說偈言：
　　「若以下觀，得聲聞智，善修中觀，
　　得緣覺智，上觀滿足，得菩提智。」 ^953b14

佛說偈已，毘舍佉母心大歡喜，更增上問：「世尊！
於不淨法門云何心住，疾離煩惱，通達六門？」 ^953b18

佛告毘舍佉：「有三十二法門，於不淨中心所樂住，
疾離煩惱，便通六門。
何者三十二法門？
謂身中有髮、毛、爪、齒、皮、肉、筋、骨、肪、膏、髓、
腦、心、腎、肝、膽、大腸、小腸、脾、肺、肚、胃、膿、血、
痰、汗、涕、唾、涎、淚、屎、尿不淨。
毘舍佉！是為三十二不淨之觀，令心樂住淨行法門，
疾捨煩惱，得通六門。」 ^953b20

爾時世尊重說偈言：
　　「猶如江流，聚入大海，於法門中，
　　流觀亦爾。　善觀麁細，淨以不淨，
　　無上智法，佛悉通達。」 ^953b26

佛說偈已，毘舍佉母心大歡喜，更增上問：「世尊！
菩薩於淨行法門有幾戀著，住於世間不得解脫？」 ^953c1

佛告毘舍佉：「淨行法門，前諸菩薩有七縛著，住於世間。
何謂為七？一者、若我得度，世間未度，我欲度之；
二者、若我得脫，世間未脫，我欲脫之；三者、
若我已覺，世間未覺，我欲覺之；四者、若我已調，
世間未調，我欲調之；五者、若我已安，世間未安，
我欲安之；六者、若我成道，世間未道，我欲導之；
七者、若我已得涅槃，世間未得，我欲令其入於涅槃。
毘舍佉！是為菩薩七種戀著，住於世間不得解脫。」 ^953c3

爾時世尊重說偈言：
　　「已度度眾生，已脫脫眾生，
　　已覺覺眾生，已調調眾生，
　　已安安眾生，已導導眾生，
　　我已得涅槃，令眾生涅槃。
　　三界如火宅，貪欲如泥網，
　　一切滅斷之，而證菩提道。」 ^953c12

爾時世尊說此偈已，毘舍佉母心大歡喜，
更增上問：「世尊！淨行法門修幾善行一切法滿？」 ^953c19

佛言：「修三善行令一切法滿。
何謂為三善行法？
一者、身善行；二者、口善行；三者、意善行。
此三善行滿，令一切法滿，所謂得布施滿、
得持戒滿、得出家滿、得智慧滿、得精進滿、
得忍辱滿、得真實滿、得誓願滿、得慈悲喜捨滿、
得四思滿、得四定滿、得四神足滿、得五根滿、
得五力滿、得七菩提滿、得八正道滿、得九智滿、
得十力智滿、得須陀洹道智滿、得須陀洹果智滿、
得斯陀含道智滿、得斯陀含果智滿、得阿那含道智滿、
得阿那含果智滿、得阿羅漢道智滿、得阿羅漢果智滿、得四智滿。
所謂法智、未知智、名字智、他心智滿，得盡智滿、
得無生智滿、得雙神力滿、得大慈三昧智滿、
得一切智滿、得無礙智滿。
毘舍佉！是名修三善行滿，令一切法滿。」 ^953c21

爾時世尊而說偈言：
　　「修三善行已，一切法皆滿，
　　滿一切法已，而證菩提道。」 ^954a6

佛說偈已，毘舍佉母心大歡喜，更增上問：「世尊！
淨行法門有幾大人念？」 ^954a9

佛言：「有八大人念。
何謂為八？一者、少欲非不少欲；二者、知足非不知足；
三者、寂靜非不寂靜；四者、遠離非不遠離；
五者、精進非不精進；六者、禪定非不禪定；
七者、智慧非不智慧；八者、無礙非不無礙。
毘舍佉！是名八大人念。」 ^954a10

爾時世尊重說偈言：
　　「善定諸念，念非善法，若毀此念，
　　而生厭離。　善定諸念，念非善法，
　　觀練法相，得進無上。」
pin:: 
#  2 修學品
優婆夷淨行法門經修學品第二 ^954a15

佛說偈已，毘舍佉母心大歡喜，更增上問：「世尊！
初學菩薩於淨行法門，云何修學而得菩提？」 ^954a21

佛言：「初學菩薩有五十修學而得菩提。
何者五十？所謂深入法性，不捨不減，不墮不退，
修學捨心、修學多聞、修學威儀、修學降伏眾魔、
修學光明、修學佛相好、修學禁戒、修學三昧、
修學波若、修學大波若、修學善行、修學大善行、
修學色相、修學無二語、修學如意足、修學上如意足、
修學大如意足、修學妙如意足、修學意行、
修學已意行、修學大意行、修學佛所王領、
修學自在、修學佛心相、修學滿心相、修學神通、
修學大神通、修學真實、修學王領正法令得久住、
修學至極處、修學佛剎土、修學佛壽命、
修學菩提樹、修學蓮華、修學佛說法、修學大法輪、
修學轉法輪、修學善知識、修學不捨眾生、
修學手圓滿、修學劫波樹衣、修學師子座、
修學右脇臥床、修學佛所食味、修學毘羶闍、修學如來水相。
毘舍佉！是為五十學法，初行菩薩應當修學深入，
不捨不減，不墮不退，汝應當知！」 ^954a23

爾時世尊而說偈言：
　　「一切行具足，而求寂靜法，
　　光明照佛剎，為慈眾生故。
　　引導諸眾生，得度三界難，
　　一切法無窮，如來已到彼。」 ^954b12

爾時世尊說此偈已，毘舍佉母心大歡喜，
更增上問：「世尊！如來有幾光明，初學菩薩云何修行？」 ^954b17

佛告毘舍佉：「如來有六種光明。
何謂為六？一者、青光；二者、黃光；三者、赤光；
四者、白光；五者、紅光；六者、光色照明。
毘舍佉！是名如來六種光明。
初學菩薩云何修行，得此光明？
毘舍佉！菩薩為得青光明故，恒以青華、
青塗香末香、青 #CB00626;、
青寶，而以供養，若入禪定常觀青色，作已而願當來之世願得青光。
云何菩薩修學黃光？
恒以黃華、黃塗香末香、黃#CB00626;、
黃寶，而以供養，若入禪定常觀黃色，作已而願當來之世願得黃光。
云何菩薩修學赤光？
恒以赤華、赤塗香末香、赤#CB00626;、
赤寶，而以供養，若入禪定常觀赤色，作已而願當來之世願得赤光。
云何菩薩修學白光？
恒以白華、白塗香末香、白#CB00626;、
白寶，而以供養，若入禪定常觀白色，作已而願當來之世願得白光。
云何菩薩修學紅光？
恒以紅華、紅塗香末香、紅#CB00626;、
紅寶，而以供養，若入禪定常觀紅色，作已而願當來之世願得紅光。
云何菩薩修學光色照明？
恒以光明華、光明塗香末香、光明#CB00626;、
光明寶，而以供養，若入禪定常觀光明，作已而願當來之世願得光明照曜。
毘舍佉！是名菩薩修學如來六種光明。」 ^954b19

爾時世尊而說偈言：
　　「佛光有六種，青色黃色光，
　　赤白及紅色，光相最照明，
　　若有智慧人，常當勤修行。
　　若樂妙色光，應學廣大行，
　　華香燈供養，恒施無上尊，
　　修學六種行，所願皆成就。」 ^954c11

佛說偈已，毘舍佉母心大歡喜，更增上問：「世尊！
大人之相凡有幾種，初學菩薩云何修學？」 ^954c18

佛言：「大人之相有三十二，菩薩所修有二十行，
與大人相合，得成二道，無有餘也。
何謂二道？若在家者，得作轉輪聖王，王四天下，
降伏諸國，七寶隨從：一、金輪寶，二、白象寶，
三、白馬寶，四、摩尼寶，五、玉女寶，六、藏臣寶，
七、主兵寶，復有千子勇健威猛，能伏怨敵，
盡大海際，以法降伏，不用兵仗。
若出家者，得成為佛，天上、人中最尊第一，具三十二大人之相。
何者三十二相？所謂：身黃金色、圓光一尋猶如融金、
梵身方直、項後日光、頂有肉髻、其髮紺青、
佛身圓滿如尼俱律樹、眉間毫相如兜羅綿、
上下俱眴、目睫紺青、舌能覆面、梵音八種如迦陵頻伽聲、
口四十齒、齒白齊密、師子頰、皮膚細薄不受塵垢、
一一孔一毛生、紺色細軟、皆起右旋、師子臆、
胸有卍字、七合處滿、手足合鞔網、指纖長、
手內外握、立手過膝、陰馬藏、脚#CB00166;直、
鹿腨腸、奩底相、千輻輪、足跟長，是名三十二大人之相身。 ^954c20

「毘舍佉！何者二十事修大人相？
如來往昔作凡人時，於善法中成就堅固，
不易受持，身作善行、口為善行、心念善行，
一切布施與眾生共，堅持禁戒，恒住布薩，
供養父母、沙門、婆羅門、耆舊宿德、六親眷屬。
於諸善法皆悉行已，修集滿足，積聚高廣，
生死無量乃至一生補處，如意自在常受天樂，
壽命、色力、王位、名聞、色、聲、香、味、觸；受天樂已，
下生人間得大人相，成足下平，蹈地皆著，
舉足俱上，脚趺隆起猶如龜背。
以此相故，若在家者得作轉輪聖王；若出家者得成阿耨多羅三藐三菩提，
永斷生死，得常樂涅槃，內外怨家、梵、魔、
沙門、婆羅門所不能壞，是名為佛。」 ^955a9

爾時世尊重說偈曰：
　　「於諸法調柔，恒持齋禁戒，
　　布施心平等，深觀無常法。
　　一切所行業，堅固心受持，
　　以此行業故，常生天人中。
　　受天上樂已，還生於人中，
　　受世間福報，而得足下平。
　　蹈地皆悉著，隨蹈地起迎，
　　若在家出家，皆有如是相。
　　若梵天魔王，沙門婆羅門，
　　一切諸怨家，皆悉已降伏。
　　出家行學道，斷絕生死源，
　　眾行已滿足，得成無上尊。 ^955a21

「復次，毘舍佉！云何修行千輻輪相？
如來往昔作凡人時，荷負眾生，除其恐怖，施無畏樂。
凡所布施悉共眾生，積業高廣不可稱計。
於此命終，往生天上常受妙樂，如是展轉無量無邊；
下生世間，得大人相足下千輻輪，輪相具足如真金輪。
得此相已，若在家者，作轉輪聖王，王四天下，
七寶隨從，常為沙門、婆羅門、居士、大臣、
長者及諸四兵之所圍遶；若出家者，得成為佛，
大眾圍繞，比丘、比丘尼、優婆塞、優婆夷、
天、龍、夜叉、乾闥婆、阿修羅、迦樓羅、緊那羅、摩睺羅伽等恭敬尊重。」 ^955b6

爾時世尊重說偈言：
　　「我於無量世，展轉三界中，
　　荷負眾生樂，為除怖畏處。
　　善護不休息，以此功德業，
　　常生人天中，至一生補處。
　　兩足千輻輪，光曜如金輪，
　　千行業所感，記成人中尊。
　　得大眾圍遶，降伏諸魔怨，
　　若獲剎利種，得成轉輪王。
　　若出家學道，得成無上尊，
　　天人阿修羅，摩睺羅伽等，
　　四足及非人，皆恭敬供養，
　　名聞滿十方，眾生良福田。 ^955b16

「復次，毘舍佉！云何修行三大人相？
如來往昔作凡人時，不害眾生，捨殺生想，
不行杖楚，一切器仗悉不畜之，恒生慚愧，修習慈悲。
積業高遠不可思議，生死無量乃至一生補處；
下生人間得三大人相：一者，足跟長；二者，
指纖長；三者，梵身圓直。
以此相故，記壽命長，現久住相，亦護壽命，
終不中夭；若出家者，得成為佛，壽命長遠，
一切世間天、人、沙門、婆羅門無有能害如來壽命。」 ^955c1

爾時世尊而說偈言：
　　「一切畏死怖刀杖，以己為喻勿行杖，
　　是故遠離不思念，以此善行生天上。
　　受天果報無量樂，壽盡下生得三相，
　　指足跟長梵身滿，安置地上如金龜，
　　柔軟纖長如金杵，身體光曜如須彌，
　　三相記成天人尊，亦表如來壽命長。 ^955c9

「復次，毘舍佉！云何修行七處滿相？
如來往昔無量劫中作凡人時，恒作施主，
餚饍、飲食，種種甘果、香美諸漿，勤修布施。
積集高廣不可稱計，乃至一生補處，常受天樂；
下生世間得七處滿相：肩、頸、臂、脚皆悉圓滿。
以此相故，若在家者得作轉輪聖王，世間上味具足而得；
若出家者得成為佛，所受飲食於天上、人間味中最上。」 ^955c16

爾時世尊而說偈言：
　　「食噉舐甞無上味，施主恒修如是行，
　　以此善行無有量，難陀園中受快樂。
　　業報一生下世間，得大人相七處滿，
　　手脚柔軟無有比，以此相故得上味，
　　在家出家皆如是，如來永斷三界漏，
　　是故得成無上尊。 ^955c23

「復次，毘舍佉！云何修行手足柔軟、合鞔網相？
佛於往昔作凡人時，常以四攝攝取眾生：
布施、愛語、利益、同事，有所求索，不違眾生。
積業高廣乃至一生補處，常受天樂；下生世間得二大人相：
一、手足柔軟，二、手足合鞔網。
以此相故，若在家者，作轉輪聖王攝四天下；
若出家者，得成法王，善攝一切無量眾生——比丘、
比丘尼、優婆塞、優婆夷、天、龍、夜叉、乾闥婆、
阿修羅、迦樓羅、緊那羅、摩睺羅伽、人、非人等。」 ^956a1

爾時世尊而說偈言：
　　「修布施愛語，行利益同事，
　　恒以四攝法，攝眾無有餘。
　　以此行業故，常生天人中，
　　下生於世間，得二大人相。
　　手足悉柔軟，俱有合鞔網，
　　微妙極細薄，外黃裏紅色。
　　以此二相故，在家轉輪王，
　　若以善法化，一切皆順行。
　　堅受持不犯，歡喜讚聖王，
　　施恩無有比，慈潤於四方。
　　若棄捨五欲，出家得成佛，
　　為眾生說法，聞者悉頂受。 ^956a10

「復次，毘舍佉！云何修行如來脚相#CB00166;直，
身毛旋起？」 ^956a23

佛告毘舍佉：「我於往昔作凡人時，恒以善法饒益眾生，
常行法施，初未曾說無義之語。
以此業故，增長廣大乃至一生補處；下生世間得二大人相：
一、脚#CB00166;直，踝骨不現；
二、者毛端旋起。以此相故，若在家者，得作轉輪聖王，
人中最尊高妙上勝，於五欲中歡喜快樂，
七寶千子隨從侍衛；若捨家業，入山學道，
得成為佛，天上、人中最尊最上，無有二者，
一切眾生恭敬、尊重。」 ^956a24

爾時世尊而說偈言：
　　「恒以善法，利益眾生，恒以善語，
　　教導眾生，恒以善力，將侍眾生，
　　歡喜快樂，恒行法施，無有嫉妬。
　　以此業故，積行無量，下生人間，
　　得大人相。　一脚#CB00166;直，
踝骨不現；
　　二毛端起，悉皆右旋。
　若在家者，
　　作轉輪王，王四天下；若出家者，
　　得成為佛，天上人中，最尊最上。 ^956b3

「復次，毘舍佉！云何修行鹿腨腸相？
如來於昔無量劫中作凡人時，善勤教人一切典籍、
威儀、工巧、醫方、呪術，教持禁戒悉皆具足，
恒自思惟：『云何令人善解義趣，速得通達，
不生疲惓、厭惡之心？』
以此業故，勤積高廣乃至一生補處，常受天樂；
下生世間得大人相，成鹿腨腸。
若在家者，作轉輪聖王，王四天下，一切所須供養之具隨念速得；
若出家者，得成為佛，天上、人中所須供養皆悉疾得。」 ^956b12

爾時世尊重說偈言：
　　「諸典悉教學，工巧及呪術，
　　醫方察眾病，恒自作思念，
　　云何令速成，於學不疲惓，
　　展轉教餘人？　以此行業故，
　　積聚不可量，至一生補處，
　　成大人相好，而得鹿腨腸，
　　纖好成圓滿，皮細薄柔軟，
　　毛起皆右旋。　以此大人相，
　　記成人中尊，在家轉輪王，
　　所求皆速得；若出家作佛，
　　一切諸供養，隨念悉具足。 ^956b20

「復次，毘舍佉！云何修行皮膚細軟，不受塵垢？
佛於往昔作凡人時，若沙門、婆羅門、剎利居士，
來至我所，而問我言：『大德！
何者名善行？何者名不善？
何者應親近？何者應遠離？
何者行業得受安樂？
何者行業而受苦惱？』
我於往昔為人分別，是法應作、是不應作，
是法應行、是不應行，是法得快樂、是法不安樂。
以此業故，積行無量乃至一生補處，受天福樂；
下生人間得大人相，皮膚細軟，不受塵水。
譬如蓮華雖在水中，水不能污；如來身相亦復如是。
以此相故，若在家者，作轉輪聖王，聰明智慧，
於諸世間沙門、婆羅門、剎利居士無有及者；
若出家學道，得成為佛，智慧廣大，利疾智慧最上最勝，
諸天世人梵、魔、沙門、婆羅門諸有智慧無能及者。」 ^956c4

爾時世尊而說偈言：
　　「佛於無量世，凡人時修行，
　　若有來問者，勤教令速成，
　　恒在出家地，善分別義趣。
　　以此行業故，若天上人中，
　　常得大智慧，一生下人中，
　　得皮膚細軟。　以此相好故，
　　成就大智慧。　若獲剎利種，
　　在家轉輪王；若不樂在家，
　　出家得成佛，獲一切種智，
　　天上及人中，無有能及者。
優婆夷淨行法門經卷上
 ^956c18
