
jing:: 佛說十一想思念如來經
translator:: 宋天竺三藏求那跋陀羅譯
聞如是：
一時，婆伽婆在羅閱城耆闍崛山中，與大比丘眾二百五十人俱。
爾時，世尊告諸比丘：「當以十一想思念如來，已思念當發慈心於如來所。
云何為十一？戒意清淨。
威儀具足〔二也〕。諸根不錯〔三也〕。
信意不亂〔四也〕。常有勇健意〔五也〕。
若更苦樂不以為憂〔六也〕。
意不忘失〔七也〕。止觀現在前〔八也〕。
三昧意無休息〔九也〕。
智慧意無量〔十也〕。
觀佛無厭足〔十一也〕。
如是比丘當以此十一想思念如來，已思念如來，
當發慈心於如來所，是謂比丘於比丘中修行念佛。
彼比丘已修行念佛，於二果當求一果，
於現法中得自在，成無餘阿那含。」 ^861a14

爾時，諸比丘聞佛所說，歡喜奉行。 ^861a25

聞如是：
一時，婆伽婆在舍衛城祇樹給孤獨園。
是時，世尊告諸比丘：「若慈心解脫，親近廣布，
修行以辦，獲使起善具足，便當有十一報、十一果。
云何為十一？臥安、覺安、不見惡夢、天護、
人愛、非人所敬、不毒、不兵、水火不喪、亦不加刑、身壞命終生善處梵天上。
於諸善法速得捷疾，智能盡有漏行。
比丘！慈心解脫，親近廣布，修行以辦，以獲便起善具足，當有此十一法。
是故，諸比丘！當求方便慈心解脫，如是諸比丘當作是學。」 ^861a26

爾時，諸比丘聞佛所說，歡喜奉行。
佛說十一想思念如來經
 ^861b6
