佛說菩薩內習六波羅蜜經
translator:: 後漢臨淮沙門嚴佛調譯
jing:: 
佛言：「欲學菩薩道者，當從此始：一、數，二、
隨，三、止，四、觀，五、還，六、淨。」 ^714b10

佛言：「一、數，為檀波羅蜜。
數息者，神得上天，為布施身中神，自致得須陀洹、
斯陀含、阿那含、阿羅漢、辟支佛，得作佛，
是為內檀波羅蜜，為布施得度。」 ^714b11

佛言：「二、相隨，為尸波羅蜜。
意與心相隨俱出入，不邪念、意不轉，為不犯道禁，
是為內尸波羅蜜，為不犯道禁得度。」 ^714b15

佛言：「三、止，為羼提波羅蜜。
意欲、婬怒、瞋恚能忍不為；口欲、甘肥、美味、
身欲得細滑，自制意能忍、不受，是為內羼提波羅蜜，為忍辱得度。」 ^714b17

佛言：「四、明觀，為惟逮波羅蜜。
內觀三身，體外觀萬物，皆當壞敗，無有常存，不復貪心。
向道，念無為、常分別、不懈怠，是為內惟逮波羅蜜，為精進得度。」 ^714b20

佛言：「五、還，為禪波羅蜜。
斷六入、還五陰。何謂六入？
色入眼為衰，聲入耳為衰，香入鼻為衰，
味入口為衰，細滑入身為衰，多念令心衰，
是為六入，亦為六衰，亦為五陰。
何謂五陰？色陰、痛痒陰、思想陰、生殊陰、
識陰，是為五陰。還身守淨，斷求念空，是為內禪波羅蜜，而守一得度。」 ^714b24

佛言：「六、淨，為般若波羅蜜。
知人萬物皆當消滅，意不淨向生死，愛欲斷，
心淨潔，智慧成就，是為內摩訶般若波羅蜜，從黠慧得度。」 ^714c2

問曰：「何等為檀？何等為尸？
何等為羼？何等為惟逮？
何等為禪？何等為般若？
何等為波羅蜜？」 ^714c4

佛言：「檀為布施，尸為持戒，羼為忍辱，惟逮為精進，
禪為棄惡，般若為黠慧，波羅為從生死得度，
蜜為無極，是為六波羅蜜。」 ^714c6

問曰：「何以故正有六波羅蜜？」 ^714c10

佛言：「用人有婬怒、瞋恚、愚癡故，行布施為除惡貪，
持戒為除婬怒，忍辱為除瞋恚，精進為除懈怠，
一心為除亂意，智慧為除愚癡，用欲去六事故，作是六波羅蜜。」 ^714c11

佛言：「人有六匿賊盜，斷惡故，作檀波羅蜜主制身，
尸波羅蜜主制眼，羼提波羅蜜主制耳，
惟逮波羅蜜主制鼻，禪波羅蜜主制口，般若波羅蜜主制意。」 ^714c15

問曰：「何以故身應檀波羅蜜？」 ^714c19

佛言：「人索頭，與頭；索眼，與眼；索肉，與肉。
投身餓虎，是為布施故，屬檀波羅蜜。」 ^714c20

問曰：「何以故眼應尸波羅蜜？」 ^714c22

佛言：「眼不隨色，意不亂念，是為持戒，故屬尸波羅蜜。」 ^714c23

問曰：「何以故耳應羼提波羅蜜？」 ^714c25

佛言：「耳聞惡聲，不瞋恚，是為忍辱，故屬羼提波羅蜜。」 ^714c26

問曰：「何以故鼻應惟逮波羅蜜？」 ^714c28

佛言：「鼻知息出入，常守不離，是為精進，故屬惟逮波羅蜜。」 ^714c29

問曰：「何以故口應禪波羅蜜？」 ^715a2

佛言：「口不罵詈、不兩舌、不妄言、不綺語，
是為寂然，故屬禪波羅蜜。」 ^715a3

問曰：「何以故意應般若波羅蜜？」 ^715a5

佛語：「阿難！汝曹為道，常當曉了知定諸垢濁穢、
清淨自然，不起不滅，悉斷諸根。
諸根斷已，不得復生。
為道者，當發平等廣度一切，施立法橋，
當令一切得入法門，廣作唱導，無端無底、
無形無聲、無邊無際、無上無下，立教當施，
本無之中持法當使，如來求道，當在於心，
心意不正，道亦不生。
立行當於本無之中，垢濁以除，內外清淨，
從淨見明，以致自然已現，是空之淨。
淨而復淨，空而復空，空無所有，是乃為道。
道之本無，無所倚著；上無所攀，下無所據；
左無所牽，右無所持；自然而立，清淨為本；
空空之空，故曰泥洹。
於有而無所有，故為有；於無而不無，是為無；
於得而無所得，是為得也。」
　　第一發意菩薩、第二持地菩薩、
　　第三應行菩薩、第四生貴菩薩、
　　第五修成菩薩、第六行登菩薩、
　　第七不退轉菩薩、第八童真菩薩、
　　第九了生菩薩、第十補處菩薩。
佛說菩薩內習六波羅蜜經
 ^715a6
