
other:: 第一(論本一-二)瑜伽師地論略纂卷第一
author:: 基撰
　　敬禮天人大覺尊，福德智慧皆圓滿，
　　無上文義真妙法，正智受學賢聖僧。
　　稽首無勝大慈氏，普為利益諸有情，
　　廣採眾經真要義，略說五分瑜伽者。
　　歸命法流妙定力，發起無著功德名，
　　能於聖者無勝海，引出最極法甘露。
　　頂禮能見智燈滅，重然法炬照群萌，
　　等注無窮字花雨，榮潤牟尼如意樹。
　　歸讚我本親教尊，不悋軀命求法者，
　　飡受自滿昇知足，復遺饒益我等類。
　　此論殊勝若蓮花，猶如寶藏如大海，
　　具顯諸乘廣大義，善釋其文無有遺。
　　於此瑜伽大義中，我今隨力釋少分，
　　為令正法常無盡，利益安樂諸含識。
此論文義繁廣，不可解盡理源，其間難文義違宗緒，
分段皆備解釋，餘皆略之。
論初十七地，已前自有《釋論》一卷，故即略而不廣，
妨難及不盡之處，今粗而敘出。 ^1a20

將解論文，以六門料簡：一、敘所為；二、彰所因；
三、明宗緒；四、顯藏攝；五、解題目；六、釋本文。 ^1a24

第一、所為。《釋》有十解，略集施言：法情開空有，
性通不信迷，略顯等三四，二四境行果。
餘如《樞要》，故略不述。 ^1a26

第二、所因。《釋論》解云：佛涅槃後，魔事紛起者。
　即佛滅後第一百年，因彼大天諍於五事。
大天名高德大，果證年卑，王貴欽風，僧徒仰道，
既而卓牢無侶，遂為時俗所嫉，謗之以造三逆，加之以增五事。
大天頌言：「餘所誘無知，猶豫他令入，道因聲故起，是名真佛教。」
　大天解言：諸阿羅漢，煩惱、漏失二事俱無，
為魔所誘，或以不淨塗污其衣，乍如漏失。
諸師謗言：大天凡愚，境惑生染，夜生思想，
不淨染衣，推道魔嬈。
遂為乖角。　大天解言：諸見諦者，煩惱理疑雖皆斷盡，
疑杌為人，事疑猶在。
諸師謗言：大天凡愚，不解真教，說諸聖者尚有惑疑。
遂為乖角。　大天解言：無知有二，謂染、不染。
諸阿羅漢，染者皆盡，不染猶在。
諸師謗言：大天凡愚，不解真教，說阿羅漢有不染無知。
遂為乖角。　大天解言：舍利子等諸利根者，
尚因善友令其入道，餘因令入，其事不惑。
諸師謗言：大天凡愚，不解經教，云舍利子等諸利根者，
他令入道，尚不自知證阿羅漢，況汝等耶？
遂為乖角。　大天解言：諸宿習者，修已多生，
臨證果時，因佛言教，說苦空等，聞便入道，證獲聖果。
故佛言下，多現證果，亦有厭苦，自說厭聲，聖道便起。
諸師謗言：大天造逆，不斷善根，恐當墜墮，
夜數稱苦，弟子謂其染疾，晨省問其安危。
答曰：無疾。他遂問言：何為稱苦？
彼乃答言：昔時年少，入道隨心，今年已邁，道生難隨。
若不說苦聲深厭，聖道無由得起。
既生此謗，乖角紛紜，故言滅後魔事紛起。
競名譽利，今古所同；虛中搆架，是凡共有。
說事涉疑迹，何得無此紛紜？
故諸小乘因分別部，黃金數段、白疊片分，
佛懸記之，從斯始矣。
　然論雖有此之本因，無其末因。
自正法東漸，年載極遙，雖聞《十七地論》
之名，不知十七者何也。
《地持》但是菩薩一地，《決定藏論》是〈決擇分〉
初，自餘漢土皆未之有。
大師以貞觀二十二年，於北闕弘法院方始翻之。
　其雜糅《釋文》一卷，永徽元年於大慈恩寺翻出。 ^1a29

第三、宗緒。《釋論》下云：又十七地具攝一切文義略盡，
後之四分皆為解釋十七地中諸要文義，故亦不離瑜伽師地。
由是此論用十七地以為宗要。
宗是所主、所尊、所崇、所重義故。 ^1c9

第四、藏攝。《釋》下云：雖復通明諸乘境等，
然說論者問答決擇諸法性相，意為菩薩，
令於一切皆得善巧修成佛果，利益無盡，
是故此論屬菩薩藏阿毘達磨，欲令菩薩得勝智故。
由是此論雖明菩薩、聲聞二藏，唯菩薩藏攝；
雖亦具詮戒定慧等，然於三藏，唯阿毘達磨藏攝。
准此，六藏說攝可知。 ^1c14

第五、解題，有二：一、釋名；二、問答。
釋名者，《釋論》總出體云：謂一切乘境、行、
果等所有諸法皆名瑜伽，一切並有方便善巧相應義故。
　此中意說，三乘所有境、行、果法，並名瑜伽。
其境與行、果，其行與果法，並有方便善巧相應義故。
方便善巧之體，若依十度，以後得智而為自體；
顯內顯外二善巧故，唯以別境慧為其體。
今此善巧，依《釋》下文，以作意、慧二法為性。
若於此作意，復於此證達，故境、行、果皆不相違，注心洞融並不乖故。
　然《釋論》中，境、行、果三各各別釋。
境中，有總有別。總中云：謂一切境無顛倒性、
不相違性、能隨順性、趣究竟性，與正理、
教、行、果相應，故名瑜伽。
如次四境，與理、教、行、果相配不違。
諸心所緣名之為境，諸智所證名之為理，理深境淺。
心所取境無顛倒性，即所執無有為無為有；
與智所證理不相違，其我法有有無為無。
境顛倒性，情解謂然，非實如是，不順正理故。
境無顛倒性，與理相應，境不違教，能隨順行，
能趣究竟果，准亦可知。
或四即是四重二諦。
此四重二諦，此四境與理、教、行、果共相應故。
　別釋境中，五教六文。
總說頌曰「決擇分二種，梵問及楞伽，大義及廣義，五教成六境。」
此中初三，依他、所執、圓成實性如次配之。
此六境皆具無顛倒等四性，順四種法故。
　行瑜伽中，亦有總別。
總亦有四，如文可知。
　別有十七：初十三種，三乘通行；後之四種，唯大瑜伽。
總說頌曰「辨月大海慧，顯聞修二處，德行戒大義，兩慧二餘處。」
　果瑜伽中，亦有總別。
總文可知，別有六種。
總說頌言「分別勝大義，辨說釋三乘，讚佛及集義，七教說為果。」
此說境、行、果名為瑜伽。
　「前於初標說等字」者，《釋論》復言：如是聖教亦名瑜伽。
此文可解，理入境中，故更不說。
有義：正取三乘觀行說名瑜伽。
如文自會。然觀上下今古所解，合為四類：
一、唯取行；二、取境、行、果三；三、并取教；四、此三並。
如《釋論》中所說。前來傳解：一、境；二、理；三、
行；四、果；五、得果既圓，利生救物，藥病相應。
前後合有四種。師有二義。
地有四義，謂境界、所依、所行、所攝。
其境及行，各唯一解；依、攝二種，各有二解。
論有一義，唯為法住。
《俱舍》為有教誡學徒，並易可知。
　師有瑜伽，即有財釋。
瑜伽之師，依主釋也。
瑜伽師之地，亦依主釋。
瑜伽即地，二體無別。
地是所詮，能詮即論，瑜伽師地之論，亦依主釋。
合為瑜伽師地論，有三釋。 ^1c21

問答中，《釋》有三解。
初解者，初分名地，後四不名地。
後二解者，五皆名地，以論存略，但說十七名地，後之四分非不名地。
此第二解。第三解者，如文可知。
若但言瑜伽地，不知是誰之地，故標師名。
但言師地，不言瑜伽，不知復是何師之地，由此總言瑜伽師地。
但言瑜伽師，不說地者，不欲唯明瑜伽，
假師欲說彼師所依地法，令順修學，成彼師故、證彼地故。 ^2b9

第六、釋文。初釋別題，後釋論文。
釋別題者，然此論中，總有五分：初五十卷名
〈本地分〉，略廣分別三乘根本十七地義；
次三十卷名〈攝決擇分〉，略攝十七地中深隱要義而決擇之；
次二卷名〈攝釋分〉，略攝解釋十七地中諸經儀則；
次二卷名〈攝異門分〉，略攝十七地經中諸法名義，
略攝釋之；後十六卷名〈攝事分〉，略攝十七地三藏中眾要事義，
略攝釋之。此五分名，如自解釋。
初明三乘本境、行、果十七之義類，名〈本地分〉。
此分之中有十七地，五識身相應居首，故名第一。
釋此別名，至下當悉。 ^2b17

釋論文者，此論唯有正宗，無初、後分。
〈本地分〉中，大文分二：初問答標列十七地名，後隨別釋十七地義。
然以標列文少，寄〈五識地〉初明之。
不以在此地標，便屬五識身地。
初文有五：一問、二答、三徵、四顯、五結。
顯中有二，謂頌、長行。
若依《釋論》，分為四文：初、總問答；二、更徵舉；
三、列名；四、總結。問起三因，但答十七。
釋第三，徵何等十七，及解頌文。
釋十七地別名，皆如《論釋》。 ^2b28

「嗢拕南」者，此云集施。
拕南，施也；嗢是集義。
以少略言，集合多法，施諸學者，令易受持，故名集施。
「三摩地俱非」者，《釋》雖解之，然猶未盡，意顯等引地等體通五蘊。
單言三摩地，不言俱者，唯一定數，不能顯得體通五蘊，
故說俱言，顯與等引地寬狹同故。
但以橫通五蘊體同，不以竪通三界義同，
何故不言三摩呬多非，而言三摩地俱非？
如下釋妨中解。「彼所立」者，所建立義，即所立成也。
「如是具」者，《釋》有二義：一、近，指前行，謂由如是聞等地行故，
得具三乘及二滅果；二、遠，總指，謂由如是上來所說境、
行諸地故，得成三乘及二滅果。
故如是言，通有無餘。
然此總以四門分別：一、名；二、體；三、境、行、
果瑜伽配十七地；四、釋妨難。
列名如《論》，解名出體並如《釋》文。 ^2c8

《釋》解五識，從根立名，有三義：一、不共；二、
親；三、同時。《對法》、《唯識》云：隨根立名，具五義故。
身有三義：形礙、依身、依體聚義。
〈決擇分〉言：五識所依，有形礙故，由此名身。
若爾，眼等何不名身，獨身名身？
前四依身，身為所依，故獨名身。
若爾，心亦依身而轉，何不名身？
有色界中，心依身轉，無色不爾。
眼等必依身根方有，故可名身。
又依體聚義故並名身，如六思身、六識身等。
前二不共，此乃通名。
相應有三義：一、依義；二、時等、依等、處等、
事等；三、攝屬義。 ^2c23

意地三義：一、六根中意；二、六識中意；三、第七意攝。
如次配之。然六識亦得名身。
此第二釋。猶如心受唯名為意，不與身名者，
自體依聚，識可名身；所依非色，故名心受。
初後二解略故，不說身相應言，由此不說心、識二地。 ^3a4

有尋等地有三義、有評家。
第二師云：中間靜慮尋已離欲者，如欲界入不淨觀，
暫析伏貪，非六行離。
《釋論》稍難，至第四卷釋地名中，當廣顯之。
第三師釋初師所引文中，唯說上界三無心，
不說下地無心悶、眠者，略解麁相，義彰可知。
彼卷未自解，五重無心中當具顯。 ^3a9

等引有三義：一、等能引；二、引於等；三、等所引。
若依正義，前二唯有心，後一通無心。
等引、非等引總攝一切有心、無心定位所有功德，故頌言俱。
俱言即顯相應義故。
相應三義，如前已說。
地體亦有三義。有評家：有、無心地有五義，
有實義，釋名如《釋》。
如是即顯五識身地，隨其所應，有無漏位，
通以有漏、無漏五蘊為性，以俱有依通七、八故。
此論文略，不取無為，望其五識無攝屬故、勢疎遠故。
意地通以一切有為、無為諸法為體，第六意識能遍緣故。
有尋等三地皆唯以有為通有無漏，隨其上下三地所有諸法為體。
論依上下地出三地體，不說無為為三地故。
或隨所應，彼地所證亦通無為。
三摩呬多地通以上二界地有心、無心、有漏及無漏五蘊功德以為體性。
論云三摩地俱，俱即相應攝屬之義。
《釋論》又云：如是二地總攝一切有心、無心定位所有功德。
非三摩呬多地不唯在欲，亦通上二界，唯有漏有為五蘊為性。
《釋論》雖言翻前易了，觀彼地本論文，有漏七作意皆是此地。
論云：或不清淨故，名不定地。
唯得世間定，未永害隨眠諸心、心所故，以上界及欲界一切有漏法以為自性。
有心、無心二地，論有五翻釋。
就實義中，無心地唯無為無餘涅槃為體，
有心地通以有為、無為諸法為體，不說有餘涅槃為無心地體故。
此依二乘。若在佛位，其無心地亦通二滅，
亦通有為，菩提猶在，無有漏心，名無心故。
餘之四門，准文釋義。 ^3a15

聞、思二地，若說二乘，隨其所應，以有漏、無漏五蘊為體。
《釋論》解云：如是三地，用三慧品心、心所等及所得果以為自性。
無為非是二乘二慧親所得果，故非地體；
無漏由彼二慧熏種，故為地性。
若依菩薩，二所成地亦通無為。
《十地經》說：八地已上，一切菩薩所聞諸法能堪、
能思、能持。天親解云：此則三慧，如次配之。
既於無漏相續，修慧即成聞思。
聞思此念，內成無為，故為地體；修慧理通，
故不待說，取所成果為地體故。
泰師云：八地已去，體唯取修慧，義說聞思，聞思唯有漏。
又即修慧，外聞名聞，內思名思，修證名修。
與聞思相似，借彼名故，說為聞思。
聞思唯有漏。景師云：八地已上，有有漏心，故成聞思。
不爾，云何淨土聽法不起無記、不善二心？
於曾得法，不起加行；於未曾得，聞思為先亦有加行。
無加行者，謂所曾得。
靈雋師傳西方云：合有兩解，一、同前義；
二、同後義。今取八地已上無漏相續，菩薩利根，
一修慧中能起三用，即名三慧，理亦無失。
如下地中，喜樂二受雖各別體，初二禪中即便同體；
四地已前，真俗二智體雖各別，五地已後即許同體。
故二乘等，二慧別體；八地已上，其體乃同。
餘說聞思唯有漏者，據二乘說。
聲聞、獨覺、菩薩三地，隨其所應，各取自種子、
現行，有漏、無漏，有為、無為，隨順自乘善法為體，
不定種姓所修成法為後乘因，亦無過失。
《釋》解聲聞名中，唯有自乘，無波羅蜜聲聞名。
《法華經》中，以佛道聲令一切聞，即為二矣。 ^3b14

有餘依地，二乘無學所有有漏、無漏諸法為性。
無餘依地，二乘唯以真如為性，餘依無故。
佛身有餘，前後兩解，無餘三解。
今取正義：佛身有為功德，有餘依攝；無為功德，無餘依攝。
如論具陳。此中所述十七地體，論及釋文有者，
依《論釋》解之；文若不合，依理及《唯識》等文准取，亦無咎矣。 ^3c13

第三、境、行、果瑜伽配十七地。
前九地是三乘境，次六地是三乘行，後二地是三乘果。
觀境起行，方證果故。
境九為四：初二地是境體，一切皆以識為體故，
不離識起故，識最勝故；次三地是境相，
下上麁細，境相異故；次二地是用，定散二時，
作用別故；後二地是位，有心、無心，兩位別故。
或九為三：前五如前，後之四地合名為用，
作用位次，二二別故。
前體依相方始得起，位次別故。
又即前體類別為二，易知難知為前後；
麁細成三，三品為前後；定散為兩，勝劣為前後；
有無心二，顯隱為前後。
故總成境次第如是。
行六地中，初三通行，三乘皆修三慧行故，
初、中、後起以為前後；後三別行，機隨修法成自乘故，
劣勝、小大、方便根本以為前後。
果二地中，若依二乘，因亡果喪，果立二門以為前後；
若至佛身，菩提、涅槃分成兩異以為前後。 ^3c20

第四、釋妨難者，五識云身相應，意識不說身相應，
並不言心地、識地，並如《釋論》出體中解。
第一問：何故五合立地，與意離立？
亦如《釋》解。然《釋論》云五識同無分別，意地翻此，豈第八識亦分別體？
由此更為下翻釋。
第二問：何故但言有尋、無尋地，不言有定、
無定地，而言三摩呬多及非耶？
答：三摩呬多，此云等引，體通有心、無心，不須言有。
其尋等唯是一不定心所，不通無心，彼以有言表通五蘊故。 ^4a8

《釋論》中，等持對等引為四句，為第三俱言或等持俱，
亦等引地，謂諸靜慮及諸無色有心定位心、
心所等，除三摩地，三摩地體唯一別境定數故也。
但以尋伺推度、不推度，麁細位別，體非三學，
無勝利益，故以有言顯其分位；定體是學，
有勝利益，但言定非地，即顯差別，不須說有。
以同尋伺心，體亦無殊勝利益，非學法故，
亦以有言辨其差別，說為有心及無心地。
第三問：何故頌中不言三摩呬多非，而言三摩地俱非，有何意也？
答：意顯等持、等引異故。
但是等引，皆通五蘊功德。
恐謂等持亦通五蘊，故言三摩地俱，顯有俱言，方通五蘊。
等持唯是一定數，故與等引不同，故列其名。
頌與長行別也。其理雖爾，設言等持俱，
亦與等引長短不同：等引乃是上二界五蘊，
等持俱言，體通三界諸五蘊故。
由此但應如前義釋。
第四問：何故心所乃有眾多，唯以尋、伺及定有、
無以明分位作用等別，不以慧非慧、癡無癡等分位作用辨差別耶？
答：理例應然，但以略標增勝位別，故無說餘。
謂有尋等上下地位麁細別故，等引、非等引上下定散界差別故，
此二增強，故略偏立。
由斯《釋論》云：此中存略，且說十七。
非依餘法不得立地，以瑜伽師用一切法為依緣故。
第五問：何故不言善心、不善心地，但言有心、無心耶？
答：總勝故，別劣故。
第六問：三乘所行，有亦福行，何故但說三慧為地？
答：以慧為首攝一切故，由此論名彼所成地，出世行中慧偏勝故。
第七問：何故五乘不說人天，但說三乘？
答：說極勝乘，不說劣故；說有姓乘，非無姓故。
第八問：何故有四涅槃及與菩提唯說二依？
答：通三乘故，但說二滅，無住唯是大乘果故、自性本成故。
又即攝盡故，但言二依，不言二涅槃，即攝菩提；
總言二依，不說二滅，即攝四盡。
其自性清淨涅槃，本舊自有，非今始得，不說為果。
釋初標文已。 ^4a17

其初五十卷十地分中，第一卷初半是五識身相應地；
從第一卷半、第二、三卷，合二卷半是意地；
次七卷是有尋伺等三地；次二卷半是三摩呬多地；
次第十三卷中一紙餘是非三摩呬多地；
次第十三卷中一紙許是有心、無心二地；
次第十三卷中及第十四、五，合二卷半是聞所成地；
次四卷是思所成地；次一卷是修所成地；
從第二十一至第三十四半卷，合十三卷半是聲聞地；
次第三十四卷中後半卷是獨覺地；從第三十五至第五十卷半，
合十五卷半是菩薩地；次第五十卷中二紙餘是有餘依地；
次後兩紙餘是無餘依地。
彼十七地分為十四段，合有尋等三地為一故，
合有心、無心二地為一故。
〈決擇分〉中，初七卷合決五識身地、意地；
次四卷合決有尋等三地；次一卷半決三摩呬多地；
次第六十三中一紙餘決非三摩呬多地，
次二紙餘決有心地；次二紙半決無心地；
次第六十四卷決聞慧地；次二卷決思慧地；
次第六十七中三紙許決修慧地；從六十七卷下四卷半合決聲聞地及獨覺地名中，
唯決聲聞地，不決獨覺地；從第七十二卷下至第八十半，
合八卷半決菩薩地；次第八十中後半卷合決有餘依、無餘依地。
故此十七地分為十二段：合五識身、意地為一，
有尋等三地為一，聲聞、獨覺地為一故，
合有餘依、無餘依地為一故。
由此〈本地〉、〈決擇〉相對，應為四句：一、初合後離，
謂有心、無心地；二、初離後合，謂五識身、
意地，并聲聞、獨覺地，及有、無餘依地；三、
初後俱合，謂有尋等三地；四、初後俱離，
謂餘六地，即三摩呬多地、非三摩呬多地、
聞、思、修所成地、菩薩地。
諸論讀者應知，上下諸地，卷數相對，披尋上下二文，
影略說故，或前無後有，或前有後無，釋盡故無；
或前標名後釋體，或前散釋後略標，不便故標；
或前略隱後顯廣，或前顯廣後隱略，粗備釋故。
依此三例，以尋論文。
又依五分，隨其所應釋之名，以觀其義，解一切經。
諸經不決，皆讀此論以解釋彼，無不通了，此論解釋一切五乘三藏義故。
其此論文，或空列名，不知體性是何；或雖如名而釋，
而不悟其相狀；或雖悟其相狀，而與上下相乖；
或雖不相乖，而義意難得。
如其次第，可知四理，而讀彼文，無不洞矣。
頌云「如名起義解，以法屬名同，長披連廣句，隨應或離合。」 ^4b24

五識地中，大文分二：初別出地體、後總釋法義。
初文有二：初總問答地、次別顯。
別顯中為二：初總顯五名、後別顯五識。
餘五門義，依《成唯識》以九門分別第三能變頌文之中，
無此不共所依、所緣、作業三種。
今別顯眼識五門義，即為五。
自性即出體。依眼了別色者，《成唯識》云：
此中且說不共所依、未轉依位見分所了，非盡理也。
此中意說，識相難了，舉所依因及所了果而顯自性，自性亦得是因果故。
若依處門，識是果故，界門即因。
雙對根境，通因及果。 ^5a11

釋所依中分三：初略顯三所依，次攝之為二，後重出三體。
《唯識》云增上緣依、等無間緣依、因緣依，彼以四緣名顯故。
又云俱有依、開導依、種子依，大勢同此。
《成唯識》第四中以親疎為次第，此中以顯隱為次第，前後不同也。
彼俱有依，合有四解，明五識依但有三解，彼第三師同第二故。
一、五識無眼等依，唯以意識為依，眼謂種子；
二、五有二依，謂五色根、同時意識；三、五有四依，
以此為正，謂五色根，六、七、八識，同境、分別、
染淨、根本所依別故。
此唯同境，略無餘依；六、七、八識稍疎遠故，略而不述。
彼等無間依，合有三解：一、五識唯以第六為依；
二、五識用前六識內隨用何識為依；第三、
五識各唯取自類識為依，以此為正。
彼種子依雖有二說，解前五識皆無異解。
第七卷中解依止根本識中云依止者，
謂前六轉識以根本識為共、親依，共即依現，親即依種。
今此但說依八種子，或此但說依八現行，
或復通取執受，有三文，如《唯識疏》。
此文三解。一云：種子是所執，所執即所依，
與現行為依故，不離第八識，故名異熟；
又變異而熟，亦名異熟，阿賴耶識所攝。
第二解云：由第八識得二種子名，一、親因緣，
即識中種；二、增上緣，即持種識。
依止根本能生之義，亦名種子。
彼論以二緣別故，說現行入俱有依中；
此論以能生義故，說現行第八亦名種子。
種子是所執能依，現行是能執所依，故亦不相違。
第三解云：阿賴耶識與雜染法為二緣，
一為種子、二為所依，故今現、種二法皆為彼俱有依。
二釋唯於重釋三依中，眼有五義：一、所造；
二、所依；三、淨色；四、無見；五、有對。
各有別義，及有所簡。
意，謂眼識無間過去識，三釋如前所引
《唯識》之義。 ^5a22

種子識中，樂著戲論等者，一解云：即言說及分別皆名戲論，
以現行為因所生種子異熟識，即名言熏習種子是。
第二解云：即所生現行異熟識名種子，依熏習因是種故。
第三解：通取現、種。 ^5b26

解所緣中，分六：一、出眼所緣體；二、別列相；
三、解形、顯、表義；四、釋除青、黃、赤、白外，餘顯、
形、表色皆是根本四色之差別，依四本色立餘差別，
故皆是假立；五、結三類雖殊，並眼等境界；
六、釋好惡顯別。體中色名，雖標諸色之總稱，即是自處之別名。
有對有三，此是障礙有對。
解別相中，與餘論不同義，並如《對法》第一疏，
并《俱舍抄》。 ^5c2

釋表色義中，「生滅相續」者，不同正量部動，及日出論者業。
「由變異」者，即發業心剎那滅故，果隨因變；
不同正量等，先滅後生故，先生處不生。 ^5c10

「或無間」者，相續義。
「有間」者，間斷也。近、遠，可知。
「或即此處變異生」者，如禮佛等，不離處故。 ^5c14

釋表業中，「業用為依，動轉差別」者，業用者，思業。
以此為依，諸有形色，動轉差別，說名表色。 ^5c16

釋三色中，「是眼等所行」者，所遊歷義；「境界」
者，所矚取義；「所緣」者，帶行相所籌慮義。 ^5c19

釋好惡顯別中，唯言顯者，舉本實色，末假可知。 ^5c21

「似色顯現」者，此之三種，依他之色，似所執實色而顯現，
故《對法》言：似色了別。
或眼、意所取，似本識所變色，故言似色。 ^5c23

助伴文有三：一、出體；二、明所緣、行相同異；
三、種子差別。五識與幾心所相應？
此論下文謂五十三。
准《成唯識》，略有二說。
一云：有三十，除二十三，謂別境五，善中輕安，
煩惱中三，隨煩惱十二〔小十及邪欲、勝解〕，并不定二。
二云：有三十六，除十七，謂煩惱三，隨惑十，不定四故。
此說因位。無漏位與二十一俱：遍行、別境，并善十一。
同一所緣，不同一行相，《唯識》又云：行相雖異，
而時、依同，所緣、事等，故名相應。
二文不同，如《唯識疏》第三卷解。
具四義，名相應，如〈決擇〉五十五解。 ^5c26

「各從自種生」者，此據實心所，非彼假者亦別種生。 ^6a8

作業有六：初四、後二。
初四中：一、自他境，因果位別故。
二、自共相，處自相故非餘二。
三、去來今，唯因非果，現在故。
四、間相續，有二說：一云一切位定爾、一云不據等流心。
後二者：一、隨他起，自力微故；二、得異熟，牽果勢勝故。 ^6a10

隨他有三：一、自不能起，隨意轉，〈決擇〉具釋；
二、自不善惡，由意引；三、自不能為轉，但能為隨轉發諸業。
「能得愛非愛果」者，不同大眾等部五唯無記故。 ^6a15

聲有四文，第三所緣有六：一、出體；二、差別；
三、明同異；四、好惡異；五、名異；六、顯耳等境。
「俳戲叫」者，散樂行主之叫聲也。
「因俱聲」者，二具四大生一聲故，依之有名造故。
香、味、觸分段，如聲可知，別科可悉。 ^6a19

觸異名中，堅、耎、動、煖，地、水、風、火如次配之。
自餘一切總別義門，如《對法》第一卷疏。
香、味、觸三列差別已。 ^6a24

言「所嗅等」者，合中得故，不同色、聲，色、聲無之。
其五心如下第三及《唯識》第四卷釋，并五心章。
初說三心者，諸心生時，多起三故，後二心不定。
第三心後，方有染淨，染淨後有等流五識。
等流五識不由自力生，由意引故生，故經爾所時，
眼、意二識恒相續轉。 ^6a27

意地第二。六、七、八識同依意根，略去識、
身、相應三語，故但言意。
又實義門雖有八識，然隨機門但有六識，
六、七、八識同第六攝，就所依名，故但言意。
所依非色，或離於身，猶如心受，故不言身。
相應准前，故略不說。
又六、七、八雖皆有心、意、識義，心法、意處，
識蘊攝故，然意義等，故但言意，皆是思量意根攝故。
八，心義強，六，識義強，故不說名心地、識地。
身、相應言，皆略不說。 ^6b3

地義如前。地文分二：初結前生後、後依問解釋。
釋中復二：初以五門分別地體、後第三卷中復以十門解釋地義。 ^6b12

第三卷之中，嗢拕南曰「自性及所依，所緣助伴業，
由此五種門，諸心差別轉。」
後嗢拕南曰「色聚相應品，世相及與緣，
善等差別門，巧便事為後。」
差別門有三：一、三性別；二、增處別；三、釋處名別。
故有十門。初文復二：初標列、後別釋。 ^6b15

「所隨依止性、所隨所依附依止性」者，此中初句顯第八現識與有漏種為所依止，
故名所隨，隨成有漏等故；後句顯與無漏種子為所依附所隨依止性，
雖復依止義同，無漏不等，故名依附。
又初句顯有漏種子隨逐本識成有漏無記，
用依體義；後句顯此種子雖依本識生，
善染等功能仍異，非唯全一，故名依附，用各別義。
又初句謂種子依於現行，名所隨依止性，
種子性為能隨，依止現識故；後句顯此現行所隨依止識，
附於前種子能依止性，更互相依。
二俱名心，由種子具積集義故名心，現行是種子所集起故名心。 ^6b21

「意，謂恒行意及六識身無間滅依」者，此中通明過去六識名意，
非唯第七，一切皆有依止義故。
據實，此意唯取第七，如《成唯識》、《攝大乘論》
釋心、意、識三種別義。
然薩婆多以名、義、業、世、施設釋此三異，與此不同。
七、八兩識俱以十門，第六意識以九門釋，
廣如《唯識》。 ^6c4

「彼所依者，俱有、等無間依謂意」者，其俱有依，
《唯識》第四略有四說。
一云：七、八無俱依，第六有此依，謂即末那；
二云：六以七、五為俱有依，七以八為依，
八無此依；三云：六、七如前，第八以第七及五根為依，
種子識以第八及能熏為俱有依；四云：
第六意識以七、八為依，七、八識更互為依。
廣如彼說。　此中言俱有依謂意者，前第一師解云：
此文唯說第六識俱依，七、八無故。
第二解云：第六意識所依七、五，內意處中俱意處故；
七依第八，第八亦是意處攝故，故名為意；八無此依。
第三解云：六、七同前，第八亦以第七為依，
種子亦以能熏及第八為依，俱意處故，故名依意。
此說三界俱決定依，五根不定，故略不說。
第四解云：第六意識所依七、八，及七、八更互相依，
俱意處故，並名為意。
由此論云俱有依謂意。
若不爾者，何簡別心、意、識三有依無依？
而今通言俱有依謂意，故第四說最為中理。 ^6c10

等無間依，《唯識》三說。
一云第六識以前六識為依，七、八唯以自類為依；
二云第六意識用前自類或第七、八為開導依，
七以自類、第六為依，第八以自類及第六、
七為開導依；三云六、七、八識各以自類為開導依，最為中理。
三釋雖別，並不違此文。 ^6c28

「種子依，如前說」者，《唯識》第七云：依止者，
謂前六識，以根本識為共、親依，故六依八。
彼第四卷釋七依八有二說：一云唯依種子；二云亦依現行。
此第八心既通種、現，種、現相依，更互無失。 ^7a5

「彼所緣，謂一切法如所應」者，《唯識》第二說：
第八識緣執受處，即諸種子及有根身、器世間等。
《對法論》說：緣五色根、四塵一分，除聲。
〈決擇〉五十五說，緣五色根、五外界一分。
《解深密經》等，與《唯識》同。
《唯識》解緣處有三說。
一云凡聖九地通緣一切五塵；二云現居及當生者變為此界；
三云若於自身可有持用便變為彼，即自界自地自類變是。
此說一切共受用者，若別受用，准此應知。
鬼、人、天等，所見異故，於他身處亦變似塵，受用他故。
唯緣有漏種，非無漏種。
緣有根身，彼有二說：一云亦變他根；二、唯變自根。
前來且說業力所變外器、內身、界、地差別。
若通若定，若法威力，界、地、自、他則不決定，不緣心等。
皆如彼文。第七緣境，《唯識》第四有四說：
一云緣第八識體及相應法；二云但緣第八識見、
相二分；三云但緣第八現識及種；四云唯緣第八識見分。
如彼疏釋緣見之義。
第六識緣一切，其義可知。
此中通言緣共境故，謂一切法；如前說異，復言如應。
不共境者，不共五識故。 ^7a10

「彼助伴者，謂作意乃至尋、伺」，文分為六：
一、列數；二、明境、行同異；三、明時同體別；
四、各別種生；五、相應；六、有行相等。
此說五十三諸心所法，《對法》說五十五，
《百法》、《顯揚》說五十一，如《對法》第一疏會，并解諸門義。
遍行五，如《唯識》第三及第五；別境五，如彼第五；
善、煩惱、隨煩惱，如《唯識》第六；不定四，如
《唯識》第七，廣引義門釋之。
今此第八識，唯遍行五俱。
第七識，彼第四有五釋：一云唯九俱，謂遍行五、
四煩惱；二云十五俱，謂前九、五隨煩惱，
并別境慧；三云十九俱，謂前九法、六隨煩惱，
并念、定、慧，及加惛沈；四云有二十四俱，
謂前九法、十隨煩惱，加別境五；五云有十八俱，
謂前九法、八隨煩惱，并別境慧。
此說因位。若無漏位，三皆得與二十一俱。
如五識說，皆如彼釋。
意識一切，如理易知。
「如是等輩俱有相應」者，如《成唯識》第六卷說慢、
見、疑、忿等九，除害，如是等法所翻諸善，
及〈決擇〉中引《雜事》說研求、大欲等諸隨煩惱，皆助伴故。
「更互相應」者，非定互相應，如其所應故。
如《對法疏》第二卷釋五十一心所頌云
「五法五俱起，九法必六俱，九法定十四，
二十一十五，三法起十六，八法十七俱，
是心所俱生，智者應當學。」
廣如《對法》第二卷疏。
若五十三心所，其數不定，思之可知。 ^7b1

「有行相」者，謂行解相狀。
唯有為緣，非無為緣，無分別智無相狀故。
如識自影，有二行相：一、影像相分取本質境行解相故；
二、即見分取親相分行解相分。
若取通義，行境體相名為行相，通無為緣，理無妨矣。
有為緣中，准前有二，并自證分等，各望所緣，思准應悉。
若影像名行相，即本質為所緣，體一名同；
行相體別，故名不同。
若見分名行相，即親相分，體雖各別，相似名同；
一見分體解各各異故，名為不同。
如《唯識》第二、第三疏解。 ^7b25

作業中，文有二：初明對五識業、後明不共業。
初文有七：一、境分齊。
二、自共相。共相無體，唯假建立，如《唯識》第二疏釋。
三、世。四、斷續。五、為轉隨轉。
發業為因等起名轉；為剎那等起名隨轉。
六、招異熟。七、引他自識。
或能為率爾，引他尋求；或為染淨，引他等流。
第六識通有此七義，七、八識有五門，除發業、
招異熟，有餘五分。
不共業中，初標列十五門，後別十四段釋。
《雜心》六事不共，謂離欲及退、斷善根，并續、
受生、命終。大乘不唯十五，更有悔、憂等，故論說等言。
應說頌曰「分別審所緣，醉狂夢覺悶，醒發業離欲，退斷續死生。」
由合死生一段明之，故成十四。
七分別義，如下第五、《唯識》第七、《對法》第二卷疏解。
有相分別，若依《對法》，攝三分別中自性、隨念二。
以五識無自性，自性體尋故，七分別中任運分別即五識故。
今此論中，自性分別即是任運，故說有相。
謂於先所受義唯攝隨念，故與彼論寬狹不同。
或此與《對法》兩門俱同，先所受義則攝自性、隨念分別。
等流心位，有相分別緣前率爾心位所受境故。
不如前解。若攝自性，與任運何別？
無相分別，由過、現境所引未來欲得分別，名隨前引。
上二分別，《對法》唯依法，此中通說人。
善名，即解語言；不善名言，返此。 ^7c7

「威儀、工巧處」者，有三解。
一云：威儀謂表色，路體則四塵，四塵是彼所依，故說威儀路。
但言威儀，不言路者，非四塵故。
二云：威儀，四塵為性，路即發彼心，與彼為依，說心為路。
工巧處亦爾，但是五塵、四塵別故。
三云：威儀多於道路施設，工巧多於處所施設，
故各別名，其實相似。
七分別以尋伺或五、七、八識為體，任運分別是五、
七、八識故，七唯有漏，有通無漏。
《唯識》第七解。 ^8a2

「如理所引，謂不增益非真實有，如四顛倒」
者，四倒是增益，體非真有，如理翻此，故言不如四倒是增。
四倒之義，如下第八。 ^8a11

「法住智」者，薩婆多緣三界，體有漏，達因果智。
今是無漏，後得智攝，達彼因中有果法功能住，
或由彼因，果法得住，名法住智。
此是如量智，下出世間智是如理智。 ^8a14

審慮所緣通有無漏，勝慧為性；或通四倒，邪見等為性。
　醉有四緣。性劣者，體虛羸；不習者，性不飲；餘二可解。
多以惛沈、掉舉、放逸、妄念、散亂、貪、瞋等為體，
或俱時心、心所為性。
有義：通五識，意增故偏說。 ^8a18

狂有五緣。《俱舍》第十五以妄念為體。
彼論云：依不平等大種故，心便失念，故以妄念為體，
或俱時心、心所為性。
以狂對亂為四句：狂非亂，狂者不染心；
亂非狂，不狂者染心；俱句，狂者染心；俱非句，不狂者不染心。
此唯欲界，除北洲，五趣皆有。
北洲人無逼惱，諸天有故。
小乘佛有，大乘不然，十地亦無。 ^8a23

「末摩」者，此名死穴，亦云死節。
或云有六十四處，或百二十處，外緣逼迫置死。
發狂亦有困喪，愁憂發狂，不離驚怖錯亂等故，略而不說。 ^8b1

夢有十緣。如由搖扇，如世戲樂，以扇搖之，即便睡夢。
《唯識》第七有四說：一云癡為體；二云癡、
無癡為體；三云思、想為體；四云別有體。
或為七緣，第七緣中有四，如文可知。 ^8b5

覺有三緣。「不勝疲極」者，睡經多時，便置困頓，
自然覺悟，名不勝疲睡極故。
言「有所作要期事」者，將有所作，發願要期，求後覺故。
總以心、心所為性。 ^8b9

悶有四緣，通有心、無心，有心位亦以心、心所為性。
由彼悶觸，引生心悶。 ^8b13

醒體亦然。 ^8b15

發業四緣。初三則三種思，謂審慮思，名發業智前行；
決定思，名次欲生；動發勝思，名巧用起。
若依小乘，前二通見、修二斷煩惱，第三唯修斷。
今依大乘，發總報業，前二通見、修，第三唯是見道煩惱。
若發善總業，三思皆善，親引煩惱亦不共無明等，見道所斷。
由此經云：諸聖有學，不共無明，已永斷故，不造新業。
《對法》亦言：勝義愚發福、不動業，世俗愚發非福業，皆見所斷。
若發別報業，第三思亦通修道煩惱，如
《唯識》第八卷說。　此第四因「隨順功用」
等者，剎那等起，發業風也。
此風隨順第三功用，起思於業，俱時引發身語。
故《廣百論》破勝論云：汝我一不動，何能發業？
彼反難云：汝心、心所亦一非動法，何能發業？
聖天破云：心雖不動一，由心尋伺，引起於風，風亦起業。
正與此同。 ^8b16

離欲四緣：一、凡聖根熟；二、聞隨所應法；
三、離所應障；四、起正思惟，方能離欲。
體唯是慧，通有無漏。 ^8c3

離欲退有五緣：一、鈍根；二、新學者思欲境，
即是因力、境力；三、受順退法，即逢五退具緣；
四、煩惱重；五、習惡友。 ^8c6

斷善根，文有二：初明緣多少，後依斷現、
種差別，或五緣，或六緣。
一、利根；二、意樂惡；三、逢惡友；四、邪見重；
五、行惡無畏；六、於眾生為慈悲。
謂利根者內自思搆，邪見猛利，不怖眾惡，
不生慈愍，便斷善根。
此名因力而善根斷，則五緣斷。
若更逢惡友，順惡意樂而斷善根，此名緣力而善根斷，則六緣斷。
要利根方斷，鈍根不能；廣惡意樂斷，狹意不能；
要是欲界，非上二；三天下，非北洲；人，非天。
《對法》第一云：唯欲界上上品邪見能斷善根，
非餘故；唯苦、集下邪見，非於滅、道；或通四諦下邪見，
通行相者，非餘。要無慚愧，俱不怖惡，非餘二性；
要不慈悲眾生，樂損害，非拔濟。
依此因力方斷善根故，緣力必由近惡友故。
阿顛底迦畢竟之人、一闡底迦有種姓者，
《對法論》說二俱斷善根。
根有二：一、種子；二、現行。
唯斷現行，非種子。
折伏勢力，令不起現行，名之為斷，非斷種子。
唯斷生得，非加行善，加行善勝前方便時已不起故。
唯斷欲界，亦兼三界，已斷樹根，莖等死故、令勢遠故。
為九品斷，非一剎那，擬宜無間斷，非如道害。 ^8c9

續善根有四緣：一、性利根，思惟能續。
二、見朋友修善。三、聞正法。
此之二緣，由見外緣方能續善。
若自思惟，若遇良緣，心創墮彼，名卒爾心，
因生尋求心，猶豫惟搆，印可於彼，決定心生，是名第四緣。
上來三心俱是無記，引生第四染淨之心，是名續善。
若自利根，率爾思惟，因生猶豫，證決定故，
續善根者，名因力續。
若雖利根，復逢善友，修諸福業，復聞正法，
因生猶豫，證決定故，而續善根，名緣力續。
薩婆多師或疑心或正見續善根，此不同彼，疑即無記尋求心也。
或復同彼：猶豫即疑，心證決定即善根續，即是正見。
《俱舍》第十七云：於因果中有時生疑，此或應有，
或生正見，定有非無。
續現行善，非種子舊有，故現行善生，初即名續，通續生得及方便善。
若自思惟，見他修福，多續生得，引方便善生。
若聞正法，先續方便，勝善法生，引起生得，非聞正法時無方便善。
或生得善起，令加行善種子亦能生現，
名之為續，非時亦起。
故斷之時，勝法先盡，所以正斷生得，生時由內外緣。
由此二善不定，由聞正法殊勝外緣引生善根，通方便故。
或初續善唯起生得，方便後起，以難生故。
勝既先斷，所以後續。
續欲界善，非上二故。
頓續非漸，漸起餘品。
斷難盡故九，續頓生故一，斷處必能續，續處未必斷。
《俱舍》第十七云：於現身中能續善不？
亦有能續，除造逆人。
彼人定從地獄將沒，將沒時言謂彼將死；
或即於彼將受生時，將受生時謂中有位。
見後果相，便續善根。
以地獄所依與善根相違，故在中有見之可續，中有不與善根相違故。
已受彼報，須待報終，方能續善，續善根已，即命終故。
今者不然，在中有既得續善，其轉不轉，俱不遮故。
設受彼果而續善根，亦乖何理？
豈無記果違善根耶？
善根設生，亦復不定，不從彼沒。
彼又說言：緣力斷善根，地獄生時續，斷勢弱故；
因力斷善根，地獄死時續，因力強故。
又意樂壞非加行壞斷善根者，是人現世能續善根；
若意樂壞加行亦壞斷善根者，要身壞後方續善根。
見壞或不壞，其義亦爾。
雖無文說北洲、六天、畜生、餓鬼亦續善，
不生故既不定，故不說之，更應思勘。 ^9a1

明死生中，大文分二：初明內分死生、後明外器成壞。
初中有二：初辨、後結。
初中復二：初辨死生；後卷中云「又諸有情隨於如是有情類中自體生時」
以下，說觀生死次第，漏盡句義難悟。
初文有二：初明死、後明生。
死文又二：一、標六死；二、隨別釋。
六死中，初三死，不明了識離身，正死；後三死，
明了心識未離身，將死。
時、非時死，釋初三義。
更無別死時者，道理義，或應可時分義。
業命俱終，合道理死，正應時故，即壽盡死。
非時翻此，則是福盡及不避不平等死、枉橫死故。 ^9b14

別釋死中分二：初明時、非時三死，後明三性心死。
壽盡死，則業命終；福盡死，則衣食闕；不避不平等，則餘緣枉橫死。
不平等者，不調順義。
九因則九緣，義別稱二九。
一、食無度量，腹脹死；二、食所不宜，毒害死；
三、不消復食，不轉死；四、生而不吐，不消死；
五、熟而持之，不通死；六、不近醫藥，橫病死；
七、不知於己若損若益，入水、投火、他損、
墮坑，愚癡故死；八、非時行非梵行，飢、飽、
遠行、病時而犯故死；九、非量行非梵行，染愛過度故死。
《對法》說三死：一、壽盡故死，如生此州，極壽百歲，
業雖未盡，命盡故死；二、福盡故死，耽定、
衣食闕，橫緣故死；三、業盡故死，三時業盡故。
此中初三，無業盡死，唯依現緣辨死，不依過去緣故，無業盡死。
其外緣中，離己名福盡，合己名不平等。
《對法論》中通說過、現緣，故有業盡；離己合己，
二緣雖殊，外緣是同，合名福盡。
彼釋依增上，但說耽定味，亦不相違。
《俱舍》以福、壽相對為四句，准《對法》以三相對為四句死，
此中三法相對為四句死，皆如理思。 ^9b25

明三性心死中，大文分二：初別明三性心死；
後「又行善不善」下，總料簡死。
初文有二：初明善不善心死、後明無記心死。
初中有二：初別明二性心死、後總明二性心死相差別。
死有三位心：一、正死，即末後剎那，《唯識論》
說為第八識，《對法論》說死有末心、生有初剎那、
中有初剎那，唯無記性。
二、次前潤生心，唯第六識我愛相應，《對法》
說為九種命終心，唯有覆無記。
三、次前明利心，即此三性是麁想現行故。
「細想現行無記心」者，即我愛心。
此說第六識，若兼第八，即末後心，故說不能憶善惡法。 ^9c16

總聊簡中，文分為八：一、明三性何類先起；
二、明死因；三、明善惡相；四、明潤生相；五、
明解支節；六、明根沒頓漸；七、明死名差別；
八、上下捨相。初文中，三緣先起：一、先所造業，
強者先起；二、業若平等，隨初時自憶者，
則最先所作業；三、縱強縱平等，臨時他教憶，
隨何業起，不起餘心。
則以上三業，隨其所應，我愛之所潤，受當來果。
離上三緣，起無記心，或復無心，以前最初作業，受當來果。
論明善惡性心死，不說第三，論受當果即有緣。
　第二文中，「二因力」者，初是名言種子，
唯無記，是第八識因緣；後是有支種子，
通善不善，是第八識增上緣。
謂由當來二因力故，現在命終。
或由名言種子勢力盡故，現在不避不平等故死，
或壽盡死；由有支種子勢力盡故，現在業盡故死；
合由二因力故，福盡故死。
　第三文中有二：初明善惡前相、後明差別。
「受盡先業所引果」者，即業盡等死時，非不避不平等死，定亦有中有之相。
「如日後分」者，日將沒時。
「或山山峯影」者，下品惡業者當相如峯影懸覆，
中品如山遍覆，上品如日後分極覆；或下品如日後分懸覆，
中品如山遍覆，上品如峯影極覆。
此是將命終時，由先惡業所見當果相。
辨差別中，初善、後惡。
惡中，上、中二品，如文自釋；造下品不善業多無惡相，故論不說。
　四、明潤生相中，初明凡潤生、後明聖潤生。
〈決擇分〉說七種受生，凡夫以現種潤生，
由此我愛即是取支，潤前能引、所引支，
轉名有支，便能建立後果中有及生支報。
論說「初二果我愛潤生，不還無」者，《對法論》
說：已離欲聖者，對治力強故，彼由隨眠力，令生相續。
唯初二果，下界修道、治道未滿，雖能折伏，
不相續、不堅著，仍以現行潤。
〈決擇〉總言見聖諦者，以隨眠潤，勝異生故，
相對辨故，實通現行。
其無想有情異生身及不還者生自地，并凡聖相對。
潤生勝劣，所有妨難，皆如《樞要》。
〈決釋分〉言一切煩惱皆潤生者，謂是取支，
初起取支故；此是後取支，亦不相違。
又彼說餘時一切位煩惱；此說臨命終，亦不相違。
　第五、解支節中，除天、那落迦者，化生頓死故。
又天唯善業果，地獄恒解支節，更何須說。
　第六、根沒頓漸者，具根、缺根別故。
　第七、死名別中，得聖名清淨解脫，得無漏，離障縛故。
或唯阿羅漢，證寂圓故。
菩薩亦然。餘翻此，應知。
　第八、上下捨相中，「當知後識唯心處捨」
者，腹中初生，不淨成心，故最後捨。
卷末當知。 ^9c28

解生文中，大分為二：初別明生因生相、後第二卷中重復聊簡。
初文又二：初明生因；後「死生同時」下，明生相。
生相即生支，故《唯識》云：始從中有至本有中未衰變，皆生支攝。
生因即有支。有支有二：一、識等五種，戲論因是，
能為因緣，親生生支；二、業支種子，即淨、
不淨因，為增上緣，感生支起。
潤生愛滅，起正死心，略而不說。
此二因熟，中有果起。
生相文有二：初明中有生方便；後「又造惡業者，
謂屠羊等」下，明當有生，根本生故。
初是趣方便，後是趣體。 ^10b16

辨中有中，十四門：　一、生時節。
前趣滅位，後趣即生，如生滅相，稱兩頭等。
　二、具根，化生故。
下第二卷於四生中解化生云：具足六處，或復不具。
中有何須必具五根？
答：彼解無想天及初生命終名不具，隨順小乘，
說六識身無意根故，非餘化生有不具根。
又劫初鬼畜既亦化生，何必要具？
劫初人畜一切具根，以化生故。
若說男女根，中有之中容其無形。
問：既與當果相似，一業所招，如何必具根？
答：以化生故，與當生不同。
　三、相狀。業識所引，善惡異故。
　四、極淨天眼境，即大菩薩、廣慧聲聞，廣修者見極細故。
　五、不同前將死位起內我愛，唯起境界愛，緣當生境故。
　六、同當生形，一業招故。
如狗中有，雖待時等轉受狐身，本將向狗，生形仍似狗。
　七、如天眼見障外色，然得見無邊隨類業故。
　八、身無礙，往彼生處，隨山河等，身皆度往，
一無障礙，猶如通力，生處即礙。
　九、不見異趣，見同類及身當生處，業勢異故，不同餘宗。
　十、往生形儀。惡業眼視下淨者，生三惡趣，
雖見生處，見其勝淨，所以欣生。
若見穢相，不欣生故。
《俱舍》云：天首上三橫，地獄頭歸下，與此不同。
或此說地獄面視於下，非頭不向下，但與餘二趣視下相似，
故同說之。　十一、生時分限。
七日一死，壽勢頹故；極經七死，必得生處，業必熟故。
如住壽極八萬四千，此亦如是，不可為難。
設劫滅時，輪王業熟，亦定七日轉生他方，
或業可轉，而未受果。
設色界中有，亦唯七日；若得生處，日時不定。
有說欲界中有七日，色界不定。
此義不然，無文說故。
　十二、可轉生處。
生時二緣未合，謂父母等未和合；禽獸等非時，
如狗生狐中等，時處未和合故；或如謗解脫，生地獄等。
皆可轉故。　十三、釋異名，有四。
總有四有，謂生有、死有、本有、中有。
生有初剎那，名生有；死未後剎那，名死有；
生後死前，名本有；死後生前，名中有。
一名中有，前後二有中間故。
中有非趣，本有雖中，不名中有。
二名健達縛，此名尋香行，尋當生處香而行往故；
或唯食香，香所資故。
如作樂者，名尋香故。
此唯欲界名，非色界者。
彼雖不尋香，尋香類故，亦名尋香。
見生處起愛，不聞生處香，自無鼻識，生處無香故。
三名意行，身隨心往，速疾自在故。
或名趣生，趣向生有故。
　十四、三界有無。
除無色界，以無形故。
欲、色二界中，亦非必定有，變人為虎，雀化為蛤等，無中有故。
《涅槃經》言：或說欲、色界有中有，或說欲、
色界無中有，皆不解我意故。
若一切有者，何故說有不解我意？
故許通無。容豫者有，速疾者無。
陷身入地獄，此等皆無故。
色界頓生故，中有形大如本有；欲界身中有，
如生有之半，等形漸故。
此准小乘，大無文故。
無色界死，生下界時，隨前死處，中有現前。
此有一難言：如在欲界，得色界定，業力猶微，
成後報業；次得無色定，業勝為生報，生無色界；
受生報已，生色界中，方受後報。
爾時欲界二十劫空，乃於欲界前身死處，
中有現前，向色界生。
此亦難解。應言則於當生處現，理亦何失？
雖有此解，理實不然。
前死處現，其理為正。
無色無處，即於入定死處受果，故從死處，中有現前。
若生處現，便大疎遠。
生處尚遙，誰復傳識？
故前說是。〈決擇分〉中五十四，問：何因得知有中有耶？
答：從此沒已，若無所依，諸心、心所無有道理轉至餘方故。
設有難言：如聲發響，此滅彼生，何須中有？
彼自釋言：不應如響，唯惑亂故。
響非實有，意變似彼；聲外響生，心亂倒故。
復有難言：應如於影，質對影生，何須中有？
彼自釋言：不應如影，彼不滅故。
質在影起，不同死已，後趣方生，故有中有。
復有難言：如心緣境，心慮境生，何假中有？
彼自釋言：亦不應說如取所緣，非行往故。
心不往境，慮起境生。
生死不然，須往生處，既假傳識，故須中有。 ^10b27

「又造惡業者，謂屠羊等」下，生相中，第一明當有生，正趣體故。
文復分二：初明中有向五趣生相；「又由三處現前」
下，明胎生生相。復分二：初明向地獄生相、後顯餘四趣向生相。
初復分四：初明趣向相；次明化生具根，
遍受苦故；次明向彼心；後結成道理。
初文有二：初明見地獄相，謂已舊同類，
喜樂馳趣，生處境礙，則便續生；後明中有末心見當地獄果諸色紛亂相，
如前將死見中有相，前滅後生等。
「如癭鬼」者，有鬼大癭，不能自持，極受眾苦，同於地獄。
故〈決擇分〉：生鬼、畜一分，恒受眾苦，同於地獄。
何故此中唯說鬼趣？
鬼趣重故，又略舉故。 ^11b12

胎生生相中，文分為三：一、明三處現前；
二、明三種障礙；三、「若無如是三種過患」
下，結成入胎相。「調適值時」者，無病安容。
「有麻麥果」者，有麻麥果，塞蔽產腹。
「如車螺形」者，門寬大故。
「或有形曲，有穢有濁」者，穴不順直，難安子故；
其處穢惡，津液渾濁，不堪攬之成所依故。
「不作不增長感子之業」者，作謂一子，增長謂多子等業。
「或感大宗葉」等者，自有感大宗葉等，父母無之；
或自無，父母有之。
結成入胎相中有九：一、結成入胎；二、於父母起顛倒；
三、薄福多福所見之相；四、本藏依託；五、
依託相狀；六、諸根依此次第當生；七、諸根依處亦次第生，
名得圓滿；八、識託依執，損益共同；九、宍心，
初生識最初託故，於末後識從心捨。 ^11b25

於父母起顛倒，文有六：一、起趣向；二、起顛倒；
三、於父母差別；四、樂遠近不同；五、隨意見一；
六、遂便受生。　依託相狀中，「謂此所出濃厚精血合成一段」
等者，謂父母精血合成一段。
中有末心起愛煩惱，名顛倒；中有末身，名顛倒緣。
即彼一段非情精血，與中有俱滅。
即此同時，由種子力，有微細根及造根大種，并與根同是有情分不淨精血和合摶生。
前剎那時，即此精血尚是非情；今此剎那，
識既依託，名為結生，乃有情數。
薩婆多師以父母精血為緣，別有異熟等大種造色，於中死生。
　今此二說：一云造根微細大種新生，
其類妙故，餘扶根塵大及造色，用前非情精血以為此體，不同於彼。
二云同彼非情並滅，依此為緣，新精血生。
羯邏藍義，如後卷釋。
　諸根依此次第當生中，「此羯邏藍中，
有諸根大種」等者，初位之時，眼等四根時猶未有，已有造彼能造四大據其處所。
此中有說造身根大種外，別有造餘根四大，
雖無所造色，大種已有，由此身根俱生大種力故，後餘根生。
〈決擇分〉說：能造、所造定不相離，名同處不相離者，
說以後位，非初位等。
獨有大種據其處所，後根方生。
其扶餘根四塵，時亦未有，亦唯有大種先據處所，
後根起時，造色方生。
根、依俱生，名得圓滿。
或此意說造身根四大，亦能造餘四根；
扶身根四塵能造四大，亦能造扶餘四根之塵。
今說初有諸根大種并有諸根扶根大種者，
即說造身大種及造扶身塵大種，為造餘四根大種等，
非更別有，相依而有，是造義故。
不爾，豈復唯有大種，無所造耶？
欲界一切四大種不離色觸等故。
此義難知。
other::  ^11c10

論本第二 ^12a13

自下明生相中，第二段重復聊簡，文分為二：
初廣總五趣生、後廣胎生。
初文有十：一、種子多少；二、識與名色漸增長相；
三、三熏習生果差別；四、異熟受俱；五、有受盡相；
六、三時報種子差別；七、有染離染法，界共同；
八、三性種子得名有異；九、種子眾名；十、轉捨差別相。
前生中云我愛無間已生故、戲論因熏習故、
淨不淨業已成熟故，方得果生，故今廣種、
名色等增長，即前正生之體故。 ^12a14

此重廣種多少中，「一切種子皆具足」等者，
如《成唯識》第二卷說。
釋此論文，准彼三義。
「涅槃法」者，法謂道理，有入涅槃之道理故。 ^12a23

「一界之中，成三界種」者，攝在本識，性同無記，用歸體故。
見相類別，界繫全殊；業果不同，報非報異。
亦如《唯識》第二論疏。
三熏習種生果別中，「種子識自體，樂著戲論為勝因」
者，名言種子也。　「於生族姓等，淨不淨業為勝因」
者，有支種子也。　「凡於自體計我慢」等者，我執種子。
即廣前三因。「於胎分中有自性受，不苦不樂」
等者，則阿賴耶識相應捨受。
是異熟主擔負餘受，名自性受。
「異熟生」者，從真異熟所生，體非異熟。
異熟之義，如《唯識疏》第二。 ^12a26

「又種子體，無始時來」等者，護月云：種子本有，
由新熏發方生，故名為新。
此文為正。難陀云：此說名言，本識親種無始新熏，
不能自得異熟果，要由淨不淨業新熏招集方乃能生，故名為新。
護法解云：名言種子法爾舊成，無有支熏，
不能得果，新舊合用其果方生，望業招集與其新名，
非名言種無始時無，要熏方生。
故名言種無受盡相，復數逢緣，數生果故；
有支種子名有受盡相，有頹歇故。
若果未生，名未受果；若果已生，名已受果。 ^12b7

「又諸種子未與果者，或順生，或順後受」
等者，此說種子未生果者，或順生受，或順後受，
雖經多劫而未得果，種不滅沒，後還能生，隨遂自體。
「雖餘果生，要由自種」者，如異熟體，雖待餘業現餘緣等其果方生，
要由自名言種起親因緣故。
　「又諸種子別於此身應受異熟，緣差不受」
等者，此說現在順現受業中，報定時不定。
種子緣差，現在未得受果，雖於餘生方始受果，
亦唯住在順現受位，不名順餘受種，即是順現報定時不定業。
或是三時諸業種子現身應熟，緣差不受，
順不定受故，仍依舊位住，名三時不定業。
是故一一身中，有三時業種。
《顯揚論》說業有三，謂順現受、生受、後受；
或分為四，加不定受；或開為五，不定受中，離時及報定與不定為二業故。
此文不說順現受者，意說多時不受果種，
雖經多劫而不腐敗，故不說現。
又從初為名，亦有多時順現受種，雖不得果亦不舊敗，
唯別報故，三時通總，故不說現。
順生受種應次身受，而言經多劫雖未受果不腐敗者，
如順生受業，應受人中多生，始受一生，
便造惡業，生惡趣中，人果未受，惡趣果盡，
還受人果，即是順生業雖經多劫而不腐敗也。
餘准可知。 ^12b17

譬喻部師立有八業，三時及不定皆有定不定。
謂順現受時定報不定、報定時不定為二，餘准可知。
其第四業不別依三時，但總分別。
彼破薩婆多云：若無間業定順生受不可轉者，
三界善業非想最勝，亦應無越得聖道者；
彼既可轉，此亦應然。
今大乘中，業信同彼。
阿闍世王五逆之業既懺悔已，絕不受果，
則是生報可轉滅義，時、報俱不定也。
鴦掘摩羅轉地獄業於人中受，報定時不定，義亦同之。
故〈決擇〉云：依未解脫者建立定業，非已解脫，解脫身中諸業皆名不定業故。
由此，順現業皆二業成。
雖無正文，理必應爾。 ^12c13

「一處有染，即一切處有染」等者，一界中有諸界種，繫染同故。
離染翻此。 ^12c25

「若煩惱品所攝種，名麁重，亦名隨眠」者，
麁重有三義：一、惱害義，唯染污法；二、無堪忍義，
通無記法；三、性有漏義，通有漏善。
今說煩惱名為麁重，具有三義。
名隨眠者，《俱舍》釋云：隨增眠義是隨眠義，現貪等是。
《成唯識》云：隨遂有情，眠伏藏識，或隨增過，故名隨眠。
若望菩薩，唯二障種，故無記等不得此名。
諸無記品具二麁重，體無堪任，是有漏故，
此說名麁重因，無初惱害故。
餘處唯說染種名麁重，無記法非之。
善法唯一，謂有漏性。
〈決擇分〉說有自性業麁重，《對法》亦名有漏麁重。
由無初二義故，今論說信等法種，不名麁重，亦非隨眠。
是故一切所依自體，即是異熟五蘊之身。
煩惱逼惱、煩惱招感、煩惱依附，名麁重所隨；
無記種起，名麁重所生。
體是異熟，無記無覆，名麁重自性。 ^12c27

眾名有十一：「界」者，因義、持自體義；「種姓」
者，類別義；「自性」者，體義；「因」者，建立果義；
「薩迦耶」者，虛偽可破壞義；「戲論」者，分別義，
所分別故；「阿賴耶」者，所愛著義；「取」者，所取義；
「苦」者，逼迫義；「薩迦耶見及我慢所依處」
者，我見、我慢依生處。
「又般涅槃時，已得轉依」等者，此說入無餘位。
染種所依，前已轉捨無，謂無間道；善、無記種，
轉令緣闕，畢竟不生。
果體既無，隨意入滅，名為轉得內緣自在。
又善、無記種由煩惱種緣之成縛，得有餘涅槃時，轉捨一切染種所依。
善、無記種既離緣縛，得生果自在，更無硬澁，各令緣闕。 ^13a14

第三段廣胎生相中，分八：一、時節；二、資稟；
三、分位；四、變異；五、男女相；六、母苦逼；七、
出胎；八、增長相。其八位中，《五王經》說：一七日如薄酪，
二七日如稠酪，三七日如凝酥，四七日如肉摶，乃至七七日位圓滿。
今言八位，理應八七，始終三月，眾相宛然，次第配此。
若已結凝，箭內稀，名羯邏藍。
羯邏藍者，此名雜穢。
父母不淨和合，名雜；染可厭污，名穢。
二不淨和，名已結；內稀外稠，名凝。
此為最初，眾苦因起，損惱既廣，喻立箭名。
遏部曇者，此翻為疱。
猶如瘡疱，表裏如酪，未至肉位，如#CB05023;豆瘡，
故名疱也。閉尸者，此名凝結，雖已成肉，仍柔軟故。
西域呼熟血，亦名閉尸，彼相類也。
鍵南者，此云堅厚，可摩觸故，仍成肉摶，未有支相。
至五七日，支相方現，故名鉢羅賒佉。
鉢羅賒佉者，支分義。
業風所吹，從內擊外，上有一支，以為頭相；
次吹兩支，以為膊相；下吹兩支，為髀相。
故此初相，氣從內出；後死之時，氣不更入。
餘位可知。八七日後，但漸增長，更無位別，乃至三十八箇七日方滿。
以十乘七總成二百六十六日，支分皆具，
更經四日，方乃出生，轉趣下故。
總經二百七十日，凡經九月，名極圓滿。
初後月相兼，數成其十，實唯滿九。 ^13a26

變異中有二：初標四異、後隨別釋。
一、髮；二、色；三、皮；四、支。
一、由業力；二、母不避不平等力。
因此二力生，隨順風為緣，令髮等損。
生後漸次觸生分觸等者下，明增長。
觀此文意，根位已後、未出生前，名六處支；
出生已後、學言說前，名為觸支；耽家室後，方名受支。 ^13b20

「又諸有情隨於如是」等下，辨生死中第二大段，
說觀生死次第，漏盡句義難悟。
於中有三：初觀生死展轉次第、次明觀此方得漏盡、後此教理其為難悟。
初文有二：初標、後釋。
「此復於餘，此復於餘」者，謂祖、父、子、孫次第相與為四緣故。
由身資長，生死相續，未證菩提，未至佛位，
展轉無盡；若聞正法，內自思惟，修證聖諦，
方得漏盡，如是生死，方斷輪迴。 ^13b26

「謂我無有若分、若誰、若事」等者，分謂類，
誰謂體，事謂物。初明我所無此三，後明我體非此三，
故我、我所二俱無也。
或分謂時分，三世時中亦無我耶；誰則我體；事則我所。
謂觀自身三世時中無我，我無自體，亦無我所，
故言謂我無有若分、誰、事；觀他身我時，
分亦無我體，我所亦復都無，故言我亦都非若分、
若事、若誰。或我無有等者，明無我所。
我無瓔珞分，無童僕誰，無窟宅事。
此說無我所，下破無我體。
我謂自我，都非他我，若分瓔珞，若誰童僕，
若事窟宅，故我體無，謂說生死相續之身。
如是所說無我、我所所有言教，皆為難遇；
設雖得遇，悟解亦難。
不聞此教，生死恒沈；聞正思惟，方得漏盡。
勸諸智者，應順修學。 ^13c6

上明內分生死已，下明外器成壞。
文分為二：初略問答；「若有能感壞業現前」
已下，別明成壞。別明成壞中，初壞、後成。
壞中有二：初總明三災壞；後「云何火災」
下，別明三災壞。初文有五：一、由業能壞；
二、災壞分齊；三、三災頂；四、壞、空、住、成四劫時節；
五、初禪壽量。由業壞者，業即尋伺、諂誑等，
為火災業，通善不善二業所感；喜為水災業；
樂及二息等，為風災業。
欲界通為善不善感，上界唯善。
《唯識》緣處既有三釋，釋此亦三。
有作此難：外器界壞，既由業感，內身死滅，亦應業招。
為釋彼言內外差別，故論說云：由彼外分皆悉散壞等。
恐義難知，更為徵釋。
釋有二義：一、外色相續，頓滅實難，故壞由業；
內身識託，識在壽存，業盡壽亡，任運易謝。
故外由業壞，內身任運滅。
第二、又解感外器業，多分決定一劫時住，故壞由業。
一切眾生共業招故，時分皆同。
內身不然，由種種業，壽命不定，各別業感，
業盡壽亡，便任運死，故不待業。
由此，內身剎那滅易，任運自滅；相續滅難，必由業盡。
外器亦爾，剎那滅易，不待業招；頓滅誠難，故由業感。
如是道理，今古顯然。
智者不思，於中疑起；今既通已，智者詳之。 ^13c21

災分齊中，欲界、初禪同有尋伺，君臣諂誑，
內火所逼，同火災。
二禪及下，喜水動涌，故同水災。
三禪已下，內有樂受，入出息風所搖鼓故，同有風災。
第四禪中，無別內災之所損惱，故無外災；
宮宇隨身，有無義顯，不假緣壞。 ^14a15

災頂之中，初禪橫量大小，猶如欲界，既同一火，
千个初禪方等於一二禪之量，二禪火災不及，故說二禪為火災頂。
千个二禪方等於一三禪之量，二禪已下既同水災，
水災不能壞第三禪，故說三禪為水災頂。
千个三禪方等於一四禪之量，三禪已下同一風災，
風既不壞四禪，故說四禪為風災頂。 ^14a21

劫時節中，唯二十住劫有增有減，可說二十；
成、壞、空三既無增減，准住劫量。
初禪壽量中，梵前益天者，即是第二梵輔天也，大梵王前作饒益故。 ^14a28

劫有九種：一、日月歲數。
《法華論》云：晝、夜、月、時、年，以此為數，是《法華經》所說諸劫。
〈菩薩地〉亦言劫有二種：一是日月歲數、二是阿僧祇。
二、增減劫，即是飢、病、刀小三災劫，名為中劫。
三、二十劫為一劫，即梵眾天劫。
四、四十劫為一劫，即梵前益天劫。
五、六十劫為一劫，即大梵天劫。
《俱舍》無此，唯云大梵天壽一劫半，以四十劫為一劫故。
六、八十劫為一劫，即火災劫。
七、七火為一劫，即水災劫。
八、七水為一劫，即風災劫。
九、三大阿僧祇劫。
依《花嚴經》第二十四卷〈阿僧祇品〉，有百二十數，第一百二十名阿僧祇數。
水火風至不可數，名為無數。
依舊《攝論》，說三十三阿僧祇劫：第二劫為小一劫，
為二十一劫故；第三劫為中一劫，為九故；
初劫為大一劫，為三故。
雖有此文，不可憑據，不知積何以成無數？
《瓔珞經》說四十里城滿置芥子，百年去一，
去芥子盡，名為一劫。
有說八十里、百里、八百里為城，或說四十里、
八十里、百里、八百里石，淨居天以妙衣重三銖，
三年一拂，芥盡石盡，名為一劫。
隨機不同，未可和會。
《俱舍》第十二引《解脫經》說六十數，唯有五十二，餘八忘失。
以第五十二數名阿僧祇，仍以十積數，
不同《華嚴》從萬以上皆倍倍積，謂萬萬名億等，
至阿僧祇，其數極多。
此大乘義，故不可以《俱舍》為證，廣如別章。
其大梵天，器世間初成即生，末後壞時方死，
故壽命六十劫，不同餘宗。
今設水風二劫成壞時量促故，大梵壽量一劫時定。
三天三品脩生不同，劫數故異。 ^14b3

「云何火災能壞世間」下，壞中第二段，別明三災：
初火、次水、後風。火中分二：初問、次答。
答中有三：初明二十住劫，為壞之漸；次論云
「於最後增已，爾時那落迦」等下，明二十壞劫；
後「如是世界皆悉燒已」下，明空劫。
初文復三：初總明住劫中一增一減；次
「又此中劫復有三種少災出現」下，明減劫時少災衰損，
而復漸增；後如是二十減，二十增，結成住劫。 ^14c3

第二段中有二：初明三災衰損；後「又能棄捨損減壽量」
下，明後漸增。初文復二：初明小三災、後明三衰損。
《俱舍》說：小三災皆於十歲時起，仍別劫生。
今者大乘，同於一劫，三十、二十、十歲之時，
起儉、病、刀，如次不同。
如《俱舍》說，儉有三事：一、白骨；二、運籌；三、聚集。
廣如彼說。儉災經七年七月七日七夜，
病災經七月七日七夜，刀災經七日。
由不善業下品慳貪故，招七年七月日夜，
長時飢儉，穀食方盡，方困死故；由不善業中品損害故，
感病災七月日夜，逼惱身心，方致死故；
由不善業上品殺害故，感刀災但經七日，
毒心既猛，隨執草木皆成殺具，命易死盡，不假多故。
白日相見，殺害易成；夜中闇黑，殺害事小，略不說夜。
有餘經言：由施眾僧一摶食故，不生飢饉劫中；
由施眾僧一呵梨藥，不墮疾病劫中；由一日夜持不殺戒，不墮刀兵劫中。
故今漸滅，起三惡業。
「甘蔗變味」者，謂沙糖煎甘蔗作，變甘蔗味為故。
「又能棄捨損減壽量惡不善法」等者，此明減劫漸增。
捨殺生等，刀災等業故，壽等漸增，十歲之父生十五歲子，如是展轉乃至八萬。
不言四千，舉大數故。 ^14c11

「如是二十減、二十增，合四十增減，便出住劫」
者，結成住劫。《對法論》說：一中劫初唯減，
一中劫後唯增者，住劫之初，始於八萬，
漸減至十，復增至八萬，名一住劫。
如是二十，方住劫滿。
第二十住劫增至八萬，方立滿名。
從此以後，命漸漸損，名為壞劫。
其住劫中，初劫初半唯減，後劫後半唯增，
故言一中劫初唯減，一中劫後唯增。
即二十劫皆有增減，不同小乘後劫唯增無減，初劫唯減無增。
　「於最後增已，爾時那落迦有情」下，明二十壞劫。
中分二：初明有情世間壞。
　唯言「沒已，生極光淨天」者，且據極處，不障生餘下天等處。
　後「當於此時，五趣世間居住之處」下，器世間壞。
器世間壞中為三：一、明本日所壞；二、明新日所壞；
三、總結成。《起世經》云：無天雨澤，所有草木，
一切乾枯，即有迦梨迦風，吹八萬四千海水，皆令四散。
於下起第二日宮，置須彌半腹等。
小乘因此說六日輪先在海下，壞時方出。
今者大乘，無文定說，許亦不遮，理何必爾？
壞業熟時，世界始壞，故日壞具亦得業招。
壞業未成，何須彼日？
由此彼日壞劫新生，義稍通貫。
　六所燒事中，論數次第五。
第五即妙高，第六是大地，合一處明，略無標第五名，其體已列。
　「展轉熾盛，極至梵世」者，欲、色界色，麁細類殊，不可下火而焚上器。
火熱相接，漸壞世間，故言展轉，實別火壞。
　總結成中，略為三事：一日草事、二日水事、三日堅事。
二日合成八日者，其第六日能為二損：
一分損大海，一分損山地；半入損水，半入損堅。
故數成八，合但七日。
其空劫中，乃至餘影亦不可得。
此雖無文，亦同小乘，有空界色。
言無影者，以無質故，非無逈色。
問：此色何業招？亦他自地眾生業感，非成非壞，
業所招故，自地眾生得天眼者可見用故。
或言無影，影即逈色，逈色亦無。
不同彼宗，無業招故，招無用故。 ^15a4

水災中，「於第二靜慮有俱生水起」者，非別起雲而雨於水，
則彼先時與身俱有水界下增，後俱沒故。
或由業力，任運而起，名為俱生。
風亦同此。火焰勢必上騰，所以災從下起；
水風藉空飄注，由此災從上生。
　問：由何七火，方一水災？
答：第二禪中，少光天壽二劫，無量火天四劫，極光淨天八劫。
若一火後即起水災，彼天如何時壽八劫？
由此顯七水之後，復起七火，方一風災。
總顯八七火、一七水，方風災成。
第三禪，小淨天壽十六劫，無量淨天三十二劫，遍淨天六十四劫。
八七火、一七水，方一風。
水火九七成六十三，後一風災成六十四。
由是三災，壞劫各別。
《菩薩見實三昧經》云：風災起時，眾生悉生第四禪等。
第三禪中，起火風災，名僧伽多，先吹遍淨天宮，
雨雨相拍，散壞都盡；次吹光音天已下宮殿，
令相撐觸，皆無形相；次吹大小諸州、須彌山等，三千剎土上下散滅。 ^15b11

世間成中有二：一、總明業力故成；二、別明世間成。
別明世間成中有二：初明世界成；後「如是安立世界成已，
五趣可得」下，明其中可得諸法。
初文復三：初色界成；次欲界成；後「如是百俱胝四大洲」
下，結成三千大千一佛化境。
初中又二：初器界成、後有情界成。
　問：色界外器初成，化生不由物造，何因彼壞即假外緣？
答：化生無而頓有，成不假緣；宮殿既不隨身，壞時必由他物。
又業增減，化成位不假他緣；壞事難為，必由傍物。
又器業多令經劫，身滅其器猶存，若不假以傍緣，無由壞故。
壽盡故者，彼天分限命盡。
業盡故者，不滿天壽，業力盡故。
福盡故者，耽定味等，便捨命故。
四禪、三禪、二禪如次皆言漸下生者，三災頂故。
二禪、三禪雖有初生，以無尋伺更無希望，以無諂誑亦無君臣。
初定皆有，故有大梵起希望念：上天業盡，應念下生。
大梵不知，謂由己願，便執為子，子亦謂父，故名身異而想是一。 ^15b29

欲界成中，初四空天成；後「自此已後，有大風輪」
下，造餘天及餘處。
餘處分二：初總明山地等成；後「四大洲」
下，別明山地等成。
初文分十：一、造風輪；二、造金輪；三、造水輪；
四、造須彌山；五、造七金山；六、造四大洲等；
七、造非天宮；八、造雪山、無熱池；九、造那落迦；
十、造鬼、傍生。風輪仰布為下，傍布為搏牆，如持穀篅。
廣量等三千界者，小乘無邊，厚十六億踰繕那。
此風堅實，假使大諾健那金剛杵擊，其杵有碎，金輪無損。
《俱舍》：水輪深十一億二萬踰繕那，後風起，
擊水變成金，金厚三億二萬，餘八億成水，水金俱廣十二億三千四百五十踰繕那。
《俱舍》頌云「安立器世間，風輪最居下，其量廣無數，
厚十六洛叉；次上水輪深，十一億二萬，
下八洛叉水，餘凝結成金。
此水金輪廣，徑十二洛叉，三千四百半，周圍此三倍。」
今者大乘，金輪在下，水輪在上，與彼相違。
又深亦別，至第四卷地獄之中更當廣顯。
洛叉，是億也。 ^15c19

「七金山」者：一、踰健馱羅，此云持雙，山頂有兩稜故。
二、毘那矺迦，此云障礙，有神住中，障善法故。
當《俱舍》第六毘那怛迦。
怛、矺相似，呼聲別故。
三、頞濕縛羯拏，此云馬耳，似馬耳故。
當彼第五山。四、蘇達梨舍那，蘇者，善義；
達梨舍那，見義。即善見山，見彼山形，善多生故。
彼次第同。五、朅達洛迦，此云擔木，諸阿修羅以此木擔須彌山。
山有擔木，故以為名。
當彼第三。六、伊沙馱羅，此云持軸，山峯似軸故。
當彼第二。七、尼民達羅，海中魚名，此無所翻，
山峯似之，故以為稱。
此與《俱舍》次第不同。
然宗別名同，未勞和會。
論云各由形狀差別為名者，據多分也，其第二山從神立名故。 ^16a9

八中洲者，東二州：一、提河；二、毘提河。
南二州：一、遮末羅；二、筏羅遮末羅。
西二州：一、舍搋；二、嗢呾羅漫呾哩拏。
北二州：一、矩拉婆；二、橋拉婆。
非天宮殿，有經云：須彌山北海下，有四重，
大非天宮，小者隨處而住。
如《法華疏》。 ^16a23

「八大那落迦處、諸大那落迦」者，即八熱地獄。
「獨一」者，即孤獨地獄。
「寒」者，即八寒。「近邊」者，八熱門外四種薗。
第四卷中當釋。《婆沙》一百七十二釋：那落是造義，
迦是惡義，造惡之者生彼處故。
又落迦名可樂，捺是不義，不可樂處。
又落迦名喜樂，捺是壞義，壞喜樂故。
或落迦名歸趣，捺是無義，無歸趣故。
或落迦名救濟，捺是無義，無救濟者故。
或落迦名苦器，那落迦是惡者，惡者生彼苦處器故。
　鬼界，地下五百踰繕那，彼界縱廣亦爾。
餘鬼支派，隨其所住。
《婆沙》云，此洲西南有五百鬼城，半福德受果如天，
端嚴殊勝；餘半飢餓，醜陋形容。
轉輪王使唯至四洲，不至彼界，不與交通，福德者可得。
傍生住處，本居大海，餘隨所住。 ^16a28

「四大洲者」下，別明山地等成，分三：一、雜成諸趣處；
二、「如是器世間成已，有諸有情」下，善法漸沒，
惡法漸生；三、「復次，於世間四姓」已下，明地獄生。
今明世間成，而明有情者，總明成滿，不別明自體起。
故前明生，別顯自體起；今明成中，總明成滿，亦不相違。
初文有八：一、明四洲；二、明眾水；三、明神住；
四、明天居；五、明雪山等；六、明蘇迷盧；七、
重明贍部洲；八、重顯九中洲。
贍部，從樹為名。毘提訶，此云勝身，身貌勝故。
瞿陀尼，此云牛貨，貨用牛故。
北俱盧，言畟方。如車者，如西域車，上寬下狹，
同此州形，南狹北廣。 ^16b14

「踰繕那」者，《俱舍》頌云「極微微金水，兔羊牛隙塵，
蟣虱麥指節，後後增七倍。
二十四指肘，四肘為弓量，五百俱盧舍，此八踰繕那。」
計十六里也。　「此洲六千五百」者，《俱舍》
云：三邊各二千，南邊有三半。
有解云：此據周圍，南面有五百。
東洲量七千，彼云：三邊如贍部，東邊三百半。
有解云：此處周圍，東面有一千。
西洲六千五百，彼云：徑二千五百，周圍此三倍。
彼七千五百，多此五百。
北洲八千，彼云：面各二千等。
彼此皆同，故知此據周圍之量。
亦有解云：此據徑量，大於彼說，由宗異故。 ^16b26

八德水者：一、甘；二、冷；三、軟；四、輕；五、清淨；
六、不臭；七、飲時不損喉；八、飲已不傷腸。 ^16c8

神住中，別標四神各住一級。
四大王天居持雙山。
《俱舍》頌云「堅手及持鬘，恒憍大王眾，如次居四級，亦住餘七山。」
彼無血手神，醉、憍名亦別，宗乖憍則醉，
名異體無違，次第又不同，亦不可和會。 ^16c10

「非天脇」者，其紅石崖似阿修羅脇，故以為名。
如王舍城廣博脇山，與此似相。 ^16c15

善住龍王，帝釋之所乘也。
變現等事，廣說如經。 ^16c17

雪山側無熱池，《涅槃》云香山頂，此云近雪山，
《樓炭》、《起世經》云皆云雪北香南，此文為正。
《瑜伽》、《涅槃》各據一近處，亦不相違。
出四大河者，勘《西域記》。
帝釋宮，縱廣十千，《俱舍》云：周圍一萬。
此全大彼，或合縱廣，量亦同也。 ^16c19

四寶成山中，《俱舍論》說西頗胝迦，北面金，
與此不同，宗異故。
其輪王路，俱言繞此洲；王四天之相，餘處亦有；
或往餘處飛空而行故，唯此有洲其金路。
此雖說金輪王，何廢餘王？
有設拉末梨，似皂角樹，此所無也。
　卵生鳥居東面，以羽激水二百由旬，
取卵生龍；胎生居南面，激四百由旬，取胎卵龍；
濕生居西，激八百由旬，取三，除化生；化生居北，
激一千六百由旬，取四生龍，隨應食之。
廣如經說。何經勘。 ^16c24

善法漸沒、惡法漸生中有四：初總明有情化生、
次明飲食漸生、次明惡內法生、後明惡外具生。
感勝器業，唯初時生，餘時器不熟，此業亦不熟。
劫初之人，從意化生，諸根無缺，光明端政，
騰空而行，恒受喜樂。
地味既出，甘美異常，時有食者，餘見隨學。
　其「地味」者，妙蘇陀味。
　「地餅」者，地中涌出餅。
　「林樤」者，樤相叢出，異常甘脆。
　「無糠無#CB01476;」者，糠，
米皮；#CB01476;，穀軄也，或云#CB01476;，
塊也。前為正。不種自生，香而且美。
後慳貪起，蔽擁自身，米加糠#CB01476;，
方現攝受，積貯在家。
食此光滅，身既沈重，不能騰空。 ^17a5

「立司契」者，司謂衙府，契謂要限，即官長也。 ^17a17

摩訶三末多，此云大等意，大眾齊等意樂，
共同立以為尊，稟成司契。
亦名差摩塞縛彌，此云田主，諸剎帝利，
稱此後也，即釋迦之高祖也，故剎帝利名王族種。
婆羅門，云淨行種，稱梵王後。
吠舍，云坐收種，坐而收利。
戎達羅，云耕田種也。 ^17a18

惡外具生中，有二：初總、後別。
別文有九。星宿亦同，以水頗胝所成也，故略不說。
　「月行速」者，謂南北路，速於日。
　「不定」者，繞山行，遲於日。
高下與持雙山等，繞山而行者，此據通天下星等，
非別洲星，如北斗辰，一洲轉故。
亦有表時善惡，一方一國之所共覩，非於餘處。
《起世經》云：日宮有七重牆壁，乃至正方如宅，遙望似團。
五風持行：一名持，乃至五名將行，乃至高十六由旬等。
不同此說，勘彼文。 ^17a24

又此日輪近山為熱、遠為冷者，照七金、
須彌， " resp=勢分近故熱，遠之故冷。
「又此月輪，於上稍欹，便見半月」者，《俱舍》
云：近日自影覆，故見月輪虧。
今則不然，月自欹側，餘面自映，故見其虧，非為日照。
若日照者，空中應明。
若自不障，漸漸見明。
亦有天神、菩薩并非天手障以為日蝕，亦有一方一處變怪故。
　然「魚鼈等影現月輪」者，餘經說言：有贍部樹影。
俱盧舍，即五百弓。
一弓六尺，即三千尺，成五百步，於可聞大牛鳴之勢分也。 ^17b5

造地獄業，在成劫末；亦生地獄，即入住劫。
地獄生中靜息王者，琰魔王也。
此有二類：一、大菩薩化作；二、實有情，鬼趣所攝。
由治罰鬼，兼地獄生，故生地獄，非地獄趣，如人治罰諸畜生等。
有云：即彼趣。餘宗說：在下五百由旬鬼國之中。
今言生地獄中，故知地獄趣。
以法治罰，名法王故。
觀此文意，生地獄後，方生鬼畜，理何不然？
下自當釋。 ^17b15

結成三千大千世界一佛化境中，云俱胝者，
《俱舍》第十二，五十二數中第八數名俱胝，
謂一、十、百、千、萬、洛叉、度洛叉、俱胝。
以十相乘，洛叉當一億，度洛叉當十億，俱胝當百億。
然西方有四種億：一、十萬為億；二、百萬為億；
三、千萬為億；四、萬萬為億。
今《瑜伽》、《顯揚》數百萬為億，十億為俱胝，故言百俱胝為一佛土。
《華嚴》千萬為億，名為百萬億。
《智度論》十萬為億，名百億。
勘於《華嚴》二十五〈勝王菩薩品〉。
如是安立世界成已，於中五趣可得。 ^17b23

別明世間成中，第二段明成已可得法。
文分為二：初列二十四門；後隨別釋，釋十九門，不釋五門。
一、不解十時分。謂：一、時；二、年；三、月；四、半月；
五、日；六、夜；七、剎那；八、怛剎那；九、臘縛；十、目呼剌多。
《俱舍論》云：剎那百二十為一怛剎那，六十怛剎那為拉縛，
三十拉縛為一目呼剌多，三十目呼剌多為一晝夜，
三十晝夜為一月，十二月為一年，一年為三時，
謂寒、熱、雨，各有四月。
唯有八位，合此日夜為一，復無半月。
今與彼別。時謂年外之劫，如前已說。
半月即十五日，十五目呼剌多為夜，十五目呼剌多為晝。
或時即彼時。 ^17c4

第二、不解十受欲者，如經故。
三、不解八世法。得者，得利故；不得者，不得利故；
不對面讚，名譽；不對面罵，名毀；面讚，名稱；
面罵，名譏；逼惱，名苦；適悅，名樂。
四、不解三品。五、不解四威儀，易故。 ^17c16

五趣四生，《成唯識》說皆以異熟為體，或并五蘊，唯異熟無記性趣。
言種果者，謂異熟果及名言種。
并彼業者，順趣故，體非趣。
若不爾者，相雜起故。
廣如彼論。 ^17c21

化生中，或具、不具六處者，不具，謂無想天無有第六意處，
及一切生有、死有。
或云：劫初鬼畜未必具根而化生故。 ^17c25

建立依持，不說金輪，略故，或即地故。 ^17c28

「彼室宇等，或由造作，或不由造作」者，謂帝釋等城，
北俱盧洲諸室宇等，猪狗等室，皆不由作，任業起故。
〔四食義如章引〕 ^17c29

七攝事中，「第六、福業及方便作業」者，修福業時前方便業。 ^18a3

十資身具中，「第七、香鬘塗末」者，塗，謂塗身；
香末，謂末香，以散身上。 ^18a5

「第八、什物之具」者，除餘九外，餘床机等資身之具。
什物者，具義，非是十數。 ^18a7

八數隨行中，第七、第八由第六起，故言屬彼。 ^18a9

「二十二種發憤」者，發憤緣故。
　「邪業方便」者，邪身語業方便也。 ^18a10

「共住弟子、近住弟子」者，近住依止也。 ^18a12

四種入胎中，輪王正知入，中有末心不起貪愛，知將生故。
　不知住出，心迷倒故，不知在胎及出胎。
此說金輪，非餘三種。
或四皆爾，無文遮故。
　獨覺知入住，不起貪愛，知在胎中，心迷出故。
此說將得獨覺之生，非於前位。 ^18a13

菩薩三時皆正了知，十地皆爾。
　異生三位皆不能知。 ^18a18

七苦，不說第八苦者，成劫已有，非於住劫方新有故。 ^18a20

七慢，依五法起，謂上、中、下、我及德生。
如《五蘊論》及〈決擇〉。
皆通見、修斷。 ^18a22

憍體即貪，醉逸為義，心多縱下；慢謂高舉，或陵於他。
是二差別。如《唯識》第六說。 ^18a24

見聞覺知，如《對法》第一疏及九十三說：
見、知現量，聞唯聖言量，覺是比量。
　「所受所證，所觸所得」者，或以鼻舌身三，
及五識俱意，并定心意，如次配之。
此釋聞者，屬耳及意，教唯意緣，故九十三說聞是聖言量，亦不相違。
或耳鼻身舌，如次配所受等四。
其五俱時意皆是知，總通此四。
聞是聖言量，故耳在知中。 ^18a26

第十九門，眾多言說句中有二：初總、後別。
「彼復云何」下，別也。
「釋詞句」者，如解釋論名等。
「戲論句」者，如諷頌等。
如初標門嗢拕南等，名釋義句。
或戲論是有為法句，無為無名故。
或欹嗢等，亦是戲論句。
以文攝義，名攝義句。 ^18b5

「字母」者，謂三十三字、十四音。
十四音者，謂#CB05013;阿、
噫、伊、鄔、烏、仡侶、紇閭、呂、盧、醫、愛、污、奧、闇、
惡，不取後二，故成十四。
迦、佉等五，遮、車等五，吒、#CB00705;等五，
多、他等五，彼、坡等五，夜、邏、羅、縛、賒、娑、婆、
訶、叉，不取叉多，故三十三。
將前十四音，約後三十三字，出生一切。
此等能生一切字故，一切諸義皆能攝故，
故名為母，出生字本，含諸義故。 ^18b10

別解中有十門：一、人法所依；二、得失隨生；
三、七聲異起；四、三學建位；五、世事差別；
六、飲食縱蕩；七、純雜明闇；八、眾事不同；
九、劣弱衰喪；十、鬪諍斷滅句。 ^18b18

初門中有十八，地者，如所詮總法，顯能詮總字，以義為教依。
或約初標總名，與後所釋為所依，故名地。 ^18b22

第二門中有十九，「聽制」者，聽說戒也。
　「堅妙智退」者，若勤精進，妙智乃堅；放逸懈怠，妙智乃退。
　「沈、量、助伴」者，沈，謂昏沈；量，謂量度，即掉舉也。
　「助伴」者，同時心所也。
　示現、教導、讚勵、慶慰四句，即舊所言示、
教、利、喜，後自當釋。 ^18b25

第三門中，七例句者，即八轉聲，除第八呼。
汎聲有三：一、男；二、女；三、非男女。
一一各有八：一、體；二、業；三、具；四、為；五、從；
六、屬；七、依；八、呼。今此即是男聲中之一聲，
詮目丈夫之七囀聲，如次配屬體、業、具等。
如《樞要》說。第八汎聲醞補盧沙，更無別義，今但說七。 ^18c2

第四門依受戒法說。
「施設」者，敷設座所。
「教勅」者，語言訓示。
「標相」者，結界。「靜息」者，打靜無言。
「表了」者，和僧問事。
「軌則」者，答所表事。
「安立」者，置受戒人眼見不聞之所。
「積集」者，大眾聚集。
「決定」者，問遮難事。
「配屬」者，表白問遮，論羯磨所行之事。
「驚駭」者，問遮勸發上品心等。
「初中後句」者，說三羯磨。
「族姓想」者，此受戒人婆羅門等姓。
「立宗」者，乞求為#CB05017;。
「言說」者，教化他人。
「成辦」者，堅持戒故，乃至當得阿羅漢果。
「受用」者，即受戒已，依僧受用財法二利。
未得法，應尋求；已得，應守護。
自有過失，羞恥還淨；他有過，憐愍諫舉。
於勤苦事，皆能堪忍；於生過法，恒起怖畏。
棄惡引善，名簡擇句。 ^18c8

第七門中，「雜和糅」者，雜本釋諸經論等。
餘皆如名起其義解，成可知矣。
瑜伽師地論略纂卷第一
w::  ^18c22

旹享保六〔辛丑〕十二月十六日一交加麁點畢 ^18c25

沙門高範〔胎生六十七法﨟五十五〕
 ^18c27
