
pin:: 
##  5
大方廣佛華嚴經隨疏演義鈔卷第五十六
author:: 唐清涼山大華嚴寺沙門澄觀述
疏「四種姓勝」，疏文有四：初牒名囑經；二
「於中又二」下，開章別釋；三「由上四義」下，
結歸第二重總；四「上云二種加」下，結歸第一重總，
以具二加，加金剛藏故。
於中先結二加、後「今此具德」下結加金剛藏。
前中，言「有法所依之身」者、謂具相好身，
未成佛時已有，故未是果。
後依身修起，方名為果。
向約四勝中第四勝，則釋師子法，以別開二義，
唯法一字名為法家，餘則生家。
今為二加，則單取釋師子為身加，總取釋師子法為具果加。 ^438b6

疏「第二偈加所為」，疏中三：初總辯意；二
「文中」下，總科；三「義藏即勝妙行」下，囑經別釋。
今初，令開法藏，示顯現故。
疏「是說所依」者，依佛神力說故。
故論云「此偈中何故令顯承佛力說？
答：有眾生於如來所生輕慢想，以自不能說，請他而說。
為遮此故，顯是承力，非佛不能。」
言「開勝藏一句是總」者，即開此法王最勝藏句。
然此勝藏屬於如來，故云開法王藏。
義藏即是地體，字藏即是地相。
疏「染淨無礙故云神力」者，謂經但云「勝論詺為上者，神力勝故。」
疏會釋謂：不住道，處生死而不染，不礙涅槃；
在涅槃而不證，不礙生死。
是為染淨無礙。又論但云「行為助道，其證不住。」
疏例論釋，以義順故，論舉一隅耳。
疏「如是顯示深妙勝上之義」者，總結義藏。
深即助道，助道能窮實故說為深妙，結證道，勝上二字同結不住。
論經云上，今經云勝，論結雙明勝上。
二「字藏者即諸地廣智及分別說」，若望經文，
分別說言通說二藏，以論經云分別智地義一句為字藏，
今取文同，故合第三句四字及第四句三字當之。 ^438b16

疏「若得上加則法寶入心成聞持」者，正順解脫月雙歎人法請，
說此不思議法，此人當得如來護念而生信受。
由法勝故則得佛加，得佛加故法寶入心，法寶入心即是聞持。
既由法勝故加，明是舉法勝益以請。
疏「後一偈轉生時勝益」，疏文有六：初顯意總科；
二「論經但有」下，會通二經；三「此中大意」
下，總顯文意；四「以難不障聞」下，以論釋文；
五「上順論釋」下，別申意趣；六「問若依」下，問答料揀。
初中，言「即具堅種」人，謂具金剛種，雖在八難而得聞經。
以彰聞經益之深遠，種子無上故，地獄天子三重頓圓。
疏「今經堪受即決定信義」者，正會釋也。
若無信心，在善道中尚不得聞，況惡道耶？
故次辯大意。若有信心，難處尚聞，況非難處。
疏「以難不障聞故云雖也」下，第四以論釋文。
於中但釋前半後半，總科之中以出大意竟。
就釋前半中，疏文有二：先總明、後別釋。
今初，此言有二意：一者成上所以不問難不難者，
以不信障聞，非難障聞故。
二者即躡此意以釋雖字。
雖者，縱奪之詞，言含得失，八難是惡而不障聞，故雖難而非難也。
言「海水劫火即是轉生難處」者，即總指經文釋論轉生之義。 ^438c8

疏「大海即是惡道」下，第二別釋也。
先釋海水堪聞，以龍宮有經故，龍至佛會故。
後「劫火中」，釋火中聞經。
疏有文五：一正以釋經、二會釋論文、三以論會經、
四釋論等字、五會長壽寬狹。
初文可知。 ^439a2

疏「此即指二禪」下，第二會釋論文，以論云「光音天已上故」。 ^439a7

疏「然二經中文皆巧略」下，第三以論會經。
言巧略者下云「若具應言」，即顯經意。
文中是略而云巧者，下云「舉初攝後對水成文」
此即巧也，略義可知。 ^439a8

疏「等言等取」下，第四釋論等字。
於中二：先顯論包含。
劫盡有三，謂水、火、風。
火壞初禪，二禪已上得聞；水壞二禪，三禪已上得聞；
風壞三禪，四禪已上得聞故。
「劫火」言，亦是火劫，異水風劫故。
論經云「劫盡火中」者，正取二十住劫已終。
又十九劫壞有情竟，名為劫盡。
一劫壞器，名為火中。
疏「今舉初攝後」下，二顯經之巧。
舉火劫攝於水風，顯義巧也。
對上海水而云劫火，顯文巧也。
此言初對長壽天所以得聞者，以彼有天曾從佛聞而為說法故，
二能下就佛而聽法故。
如初列眾處說，皆由信故，難不為難。
其為難者，未曾聞熏，耽禪味故。
疏「按智論等」下，第五會長壽寬狹，即《智論》
三十八云「長壽天者，謂非想非非想天處，八萬大劫故。
或有人云：一切無色定通名長壽，以無形可化故。
不任得道，常是凡夫處故。
或說無想天名為長壽，亦不任得道故。
或說從初禪至四禪，除淨居天，皆名長壽，
以著禪味邪見，不能受道故。」
上即智論等言，等取梁《攝論》及《成實論》，
皆同《智論》第三師說。
上諸論意皆以上二界壽長，又耽禪味，
不任受道，故為難處。
今有信心，並非是難。
此上明長壽天竟。
疏「今不取初禪」者，明論小狹，二因故除：
一有覺觀義通餘處、二「正燒」者正順論文。
若說初禪為長壽天難，無由得說火劫。
今火燒初禪，初禪無人故，約二禪已上得聞，長壽之難得聞。 ^439a11

疏「上順論釋」下，第五別申意趣。
於中二：先結成論意、後「理實八難」下正申別旨。
於中又二：先通八難。
八難雖則不具，不唯有二。
謂論已有二，加佛前後為三，海兼地獄為四，修羅兼鬼為五。
以五趣明義，修羅亦鬼攝故。
其生聾盲正絕見聞，不可說聞，但潛益耳。
忽令生於耳目，亦容見聞。
世智辯聰，亦不妨聞。
疏「今經但云火中」者，二別釋火中之言。
即《法華》中意，在〈華藏品〉已引故。
〈華藏〉云「劫燒不思議，所現雖敗惡，其處常堅固。」
即明火中聞也。火浣之布、火中之鼠、炎鐵團內而有蟲生，
眾生業殊，豈妨火中聞法。
方對海水之內，正在其中。 ^439b10

疏「問若依前義」下，第六問答料揀。
先問，可知。後答中三：初以義正答、二會釋經文、三結勸引證。
今初。然戒能防非止惡，近得人天之身。
乘者理運彌載，遠證涅槃之果。
為功不等，益有淺深，故美乘而輕戒。
然戒有隨相、離相。
三聚尸羅，體即是乘。
定慧若有漏取相，亦不能運出。
今以隨相律儀不動不出，不得稱乘；定慧了知性相動出名乘。
各舉一邊，以美乘妙。
「一乘緩戒急」者，事戒嚴峻纖毫不犯，三種觀心了不開解，
以急戒故人天受生，或隨禪梵世耽湎定樂。
世雖有佛說法度人，而於此類全無利益，設得值遇不能開解。
震旦一國不覺不知，舍衛三億不聞不見，
著樂諸天及生難處不來聽受，是此類也。
譬如禁繫之人，或以財物求諸大力，申延日月冀逢恩赦。
在人天中亦復如是，冀善知識化道修乘，即能得解脫。
若於人天不修乘者，報盡還墮三惡道中，百千佛出終不得道。
「二乘急戒緩」者，是人德薄垢重，煩惱所使，
是諸事戒皆為羅剎之所噉食，專守理戒觀行相續。
以事戒緩，命終即墮三惡道中受於罪報。
於諸乘中，隨何乘強，強者先牽。
若一乘強，即聞《華嚴》等。
「三乘戒俱急」者，謂具持眾戒，理事無瑕，
於諸妙乘觀念相續，即於今生便應得道。
若未得道，此業最強，強者先牽，必昇善處，
隨戒優劣欲色等殊，隨乘勝劣運出亦異。
若一乘急，即於人天身中聞《華嚴》等。
「四乘戒俱緩」者，謂具犯眾戒，又復無乘，
永墜泥犁失人天報，神明闇塞無得道期，展轉沈淪不可度脫。 ^439b23

疏「今海水劫火」下，第二會釋經文，可知。
疏「勉旃」下，結勸引證。
引證，即《涅槃》第六。
因明菩薩忘犯護法，迦葉菩薩白佛言：「世尊！
如是菩薩摩訶薩，於戒極緩，本所受戒為具在不？」
佛言：「善男子！汝今不應作如是說。
何以故？本所受戒如本不失。
設有所犯，即應懺悔，悔已清淨。」
乃至云「善男子！於乘緩者乃名為緩，於戒緩者不名為緩。
菩薩摩訶薩於此大乘不作懈慢，是名奉戒，
為護正法，以大乘水而自澡浴。
是故菩薩雖現破戒，不名為緩。」
釋曰：此意唯以大乘為乘，今疏文意亦取大乘正法為乘耳，
故結勸云「留心法要」。
旃，猶之也。 ^439c24

疏「第二一偈教說分齊」也。
疏文分五：一總顯文意；二言「漸次」下，釋總名；
三「云何為三」下，列名出體；四「勝智道者」
下，隨文解釋；五問答料揀。
三中，觀者所謂觀解。
始心揀擇名之為觀。
依解得實名之為證。
證心清淨解脫成德，說為修行，如金清淨為莊嚴具。
從「此即十地之中」下，出體，體即三智。
遠公更有一釋云：「解行為觀，初地為證，二地以去說為修行。」
今以論意皆言十地觀等，故唯依前釋。
疏「即觀 " resp=漸次」者，疏文有二：
先取論意總釋、後「謂說諸地若加行觀」下引論辯其觀相。
今初。「道者因也」者，以勝智為地智因故。
以道為因，道即加行。
若遠公意，詺三慧為智，漸增為勝，虛通曰道。
就辯觀相中，觀為能觀，依止理為所觀，理智相應能生後地。
而遠公云：「始觀為觀，正住名依止，地中滿足起後為能生。」
此三自為觀中漸次，似非論意，故疏不依，但以加行為證漸次耳。
疏「以後得智要由證真方能了俗」等者，
證真竟方能了俗，故為漸次。
故三漸次，唯證一種當證。
上論自云「三心以為漸次，餘二以自望他而為漸次。」 ^440a7

疏「問地地正證者」下，第五問答料揀。
於中先問、後「古德」下答。
於中二：先舉賢首釋；後「此亦順理」下，疏為會釋。
以《刊定》取《唯識》意，約德異故，有十親證破智明昧，故為會釋二義俱取。
於中二：初句總標、二別會。
今初，言「此亦順理」者，非是不許彼之正義，
正義即《唯識》意也，故云此亦順理。
彼疏有二：先難古釋、後申正義。
難古有三。一難云：謂境智互相如，約智證十如。
何不境智互相如，約境證一如？
二難云：加行後得非親證，可說彼智有明昧。
正體緣如不變影，何得說此有明昧？
三難云：能證有分限，所證無分限。
以限證無限，境智豈相如？
下出正義云：應知親證之言，但望當地加行後得故名為親，
不望後地說為親證，故不相違也。
於義可知。今當為古德先通此難。
一者，我許有十如，則應如所難。
我唯立一如，何因為此難？
故應順語答第一云：境智互相如，說智十遍證。
境智互相如，約境惟一證。
二、答第二云：汝證十如不變影，一如而說為十如。
我證真如不變影，何妨一智十親證？
三、酬第三，有其二意：一隨難通。
以能隨所證，不許有明昧。
以所隨能證，真如應是智。
二者反難云：真如無分限，不許有明昧。
真如體不異，十德何由成？
是則前難未為切要。 ^440a29

疏「故唯識」下，第二別會釋。
於中四：一舉《唯識》正義、二借文通義、三反難成立、四以喻顯示。
今初，《唯識》正答如，無異難《刊定》，傍此而斥本師。
然《唯識疏》中釋云「真如實無別，隨其所證，
所生能證勝德，假立十種。」
釋曰：既云所生能證勝德假立十種，早有智明昧義矣。
疏「又云雖初地中」下，第二借《唯識》文通賢首義。
然《唯識論》此一段文自明廢立。
應有問言：初地之內不達十如，應無發趣之果能達後後相及得果。
若已通達，何不齊證真如十德？
故今答云：達即齊達，證行未圓故行位有十，
故有十種圓滿真如，乃至如來十皆能了。
如《辯中邊論》廣有分別「言能證者，由於行圓，後後地行別別漸圓。」
豈非約智有昧明義？
雖彼疏釋本為廢立，即以此義可通明昧，故得引之。
以非證論中通真如無異之義，故今疏云「亦約能證有明昧意也」。 ^440b25

疏「若唯取所證」下，第三反難成立。
此有二難：一初地未證難。
如有十德，初唯證一，豈是證如？
二不通本難難。謂本難云：如本無異，何有十證？
今云：當地證於一德名親證者，無異之難豈得免耶？ ^440c13

疏「如人觀空」下，第四以喻顯示。
眼有小大、空無差別，是故生公依於此理立頓悟義，明唯佛悟證如窮故。
十地聖賢皆為信境，未全證如，故云「夫稱頓者，明理不可分。
悟語極照。以頓明悟，義不容二。
不二之悟符不分之理，理智兼釋謂之頓悟。」
即斯意也。雖逈異常談，亦為繫表之玄矣。 ^440c18

疏「自下第三許說分齊」，疏文分二：先顯意總科、
後「今初」下依文正釋。
於中二：初釋說儀、後釋說意。
前中二：先舉論釋經；後「觀十方佛」下，疏釋。
論自有二意：一以無慢對佛、不偏對機，
佛請不說，便是自高；今承力說，安敢慢乎？
二「亦可」下，意欲顯通，却以無慢對機、不偏對佛。
疏「欲令大眾」下，釋說意。
疏文有四：一依經釋。
然疏示說正地該通二大，遠公以示說為說大、
正地為義大，乃成穿鑿。
二「若準論」下，引論釋。
三「以前說主」下，疏釋論經中重增之言。
四「如何得此踊悅」下，顯喜意。
於中四：一徵以總釋、二「義名所以」下釋二大名、
三「聞於二大」下結成踊悅、四「然二大體」下彰其體性。
於中二：先總標、後「遠公」下別顯二師。
遠公云：「證道所表即是地法者，證道約人，契會地法本自有之。
猶十二緣，以法就人三世流轉，廢人論法性相常定。」
疏「賢首」下，此師文三：初正明二大、二「然其後解」
下對前揀異、三「古德因此」下明可說不可說。
於中二：前總、後別。
前中言「下論自明」者，論意因分為可說、
果分不可說，舉論此文即奪古德。
從「非無眉目」下，縱成古義，妙理無妨故。 ^440c25

疏「於中初就義大」下，第二別釋。
於中三：初標章、二別顯、三融通。
疏「義中有三」下，別顯。
言「可以標舉令人知有」者，總顯三意為義大，
皆可標舉，如前七偈即其事也。
「不可指斥」者，文云「言說不能及」是也。
疏「二約證處」等者，如鳥足所履之處以喻所證，
而言此處非有非無即為可說，為跡之處不可顯示名不可說。
疏「三約本智」等，謂以空中鳥跡喻於證智，
說有空中之跡即是可說，不可示其長短大小即不可說。
疏「攝論云無分別智離五相」者，雙證說不說義，
即無性《攝論》第八〈增上慧品〉第九。
論曰「此中無分別智，離五種相以為自性。
一離無作意故、二離過有尋有伺地故、
三離想受滅寂靜故、四離色自性故、五離於真義異計度故。
離此五相，應知是無分別智。」
釋論曰「依智自性說離五相，由遮詮門說智體相，
以表詮門不可說故，遣分別門無分別智，其相可了。
若異此智，應有分別。
何有分別？謂後廣說無作意等。
若無作意是無分別智者，睡眠醉等無所作意應成無分別智。
然不應許，由離功用應得無煩惱故。
若二是者，第二靜慮已上應成無分別智。
若三是者，此智體相難可成立，以彼離心無有心法故。
若四是者，應不成智，如四大所造故。
若五是者，此智不成，是無分別性有分別故。」
論頌云「諸菩薩自性，遠離五種相。
是無分別智，不異計於真。」
釋論云「前三句遮五。
第四句正說自性。」
已上引論。今疏中言睡眠醉等，略舉五相之一。
等字二義：一者等取餘四，皆為證成第三約智耳。
二者等於無想定及無想報，以五位無心，略舉二故。
第五滅定，第三相中自揀竟故。
從「以直詮不到」下，即釋論意，具如上引，
上句即不可說，下句即可說義。
又上三義且從別義配果海等，而實三義俱通果海理智等三，
皆可標舉不可指示。
寄言遣言，約遮約表，思之。
又上三義，明說不說更有二義：一約自體真法互相顯現名為可說。
如經云「智起佛境界」等，謂以如顯智、以智顯如，
名為可說；不可以此性相別取，名不可說。
二者情實相對。以情望實，情外有真，可以談說。
據真就情，真外無情，用何起說？
疏「是出世間故不可說」者，以後得智必由證真，
故是出世，如何可說？
「觀中行相言不至故」者，以修中觀必稱性修，
性出名言，故不可說。
故彌勒云：「種性麁相我已略說，諸餘實義唯佛能知。」
疏「又諸法自相皆不可說，諸法共相皆是可說」
者，此依《因明論》，謂一切法上實義皆名自相，以諸法上自相共相各附己體不共他故。
若分別心立一種類，能詮所詮通在諸法，如縷貫華名為共相。
此要散心分別假立，是比量境。
一切定心離此分別，皆名現量。
如第十《唯識疏》說。
然就說大中，約加行智傍出此義，以其加行觀法廣故。
通意言觀，故傍出也。
疏「又果海離緣」下，上說不說通其六重，
此下六重相望，則初後唯一、中間具二。 ^441a18

疏「此上不可說」下，第三融通。
於中二：先正融通、二引證。
今初。「以真理普遍故」者，真理不可說，普遍於事，是故可說。
言「以緣修無性故」者，緣修即可說；無性故便同真理，不可說也。
疏「是故」下，引證。先引當經，即末偈「我今說少分」。
疏「涅槃亦云」下，二引他經，即《涅槃》北本二十一
〈高貴德王菩薩品〉說十功德中，第一智慧功德因，辯修行大般涅槃聞所未聞。
瑠璃光菩薩從東方不動世界滿月佛所而來問佛，便明至不至義。
世尊以生不生等釋成至不至義，略有六句：
四句是複，一不生生不可說、二生生不可說、
三生不生不可說、四不生不生不可說；
二句單云，五生亦不可說、六不生亦不可說。
今略釋之：第一句未生之法名為不生，
有可生性，名之為生。
既不生，為他所生，故不可作不生說也。
第二句謂生相能生可生之法，名為生生。
今生相不能自生，既不自生，何故生他？
故不可作生生說。
第三句謂生相能生未生之法，名生不生。
今由不生無漏，故不可作生不生說。
第四句謂未生時無有生事，名不生不生。
如虛空未生之時無有生事，不能令生有漏之法。
既未生時無有生事，若有緣會則能生耶，故不可作不生不生說也。
五生相是生，不能自生，故不可說。
六未生是不生，緣會便生，故不可說。
言「有因緣故亦不得說」者，經云「有十因緣則可得說」。
遠公二釋：一以十二緣生，前十共為生支之因。
二者即《地持》等十因，謂一隨說因、二觀待因、
三牽引因、四攝受因、五生起因、六引發因、
七定異因、八同事因、九相違因、十不相違因。
釋曰：後義為善，廣如《唯識》等。
然彼經中廣解不生等相，今但略引證說默之旨，故不廣具。 ^441c17

第二正申偈中，疏「今初正顯地智微妙之相」
下，疏文有三：初定所顯之法；二「於中論經」
下，略會論經；三「言微妙者」下，牒文解釋。
今初，以遠公意明初三偈半顯佛法微妙，後有三偈舉彼佛法顯地出言。
故今揀之，明初三偈半亦是顯於地智微妙，非說佛果。
於中三：初總標是地智、二引證、三結彈。 ^442a21

疏「故論云」下，二引證也。
文中五：一問；二「依智地故」，論答；三「依者據也」，
疏釋；四「云何知」下，論重徵；五「上來」下，論自釋。
然論但云「上來所說皆依智地，後復所說亦依智地，第六偈言智起佛境界故。」
釋曰：論無本分、請分等言，今疏義加耳。
此論引三節文，謂一上來、二者後說、三即今偈。
本分即前標舉，地體相是請分，謂解脫月大眾如來皆請說十地。
解脫月請，經云「何故說地名，而不為解釋諸地妙義趣？
是眾皆欲聞。」大眾請，經云「辯才分別義，說此最勝地。」
如來請，經云「諸地廣智勝妙行，以佛威神分別說。」
如是等文，皆是十地之智地耳，非佛果也。
疏「後說分」等者，即論「後復所說，意云酬請。」
既說十地法門，明知許說分齊，亦說十地之深義耳。
疏「即今此中」等者，此經第六偈，即論經第四，指語全同。
意云：智從佛境界起，所起之智即是十地。
故下釋云；智者是地智，起者以何觀？
以何同行，能起此智？
此下釋佛境界言。
次前論云「此偈示現思慧及報生識智，
是則可說此智非彼境界，以不同故，偈言智起佛境界故。」
意云：此智地唯佛窮盡，故辯所知亦只智地。
又境界即如，如為佛境。
今此智地由於加行觀佛境起，明皆說十地智耳。
不爾，豈有請說皆明十地，今乃示果之分齊耶？ ^442a28

疏「明知此顯」下，第三結彈昔義。
疏「此即雙指」下，疏釋。
論言「聖道是體難知故微」者，聖之一字即今經如來大仙，即聖人之道名為聖道。
以人取法意在於道，道即地智，故云是體。
言「難知故微」者，難知是微所以，亦是微相。
該於說證，故下開二義。
言「故淨名云」者，即〈菩薩品〉彌勒章中文也。
疏「云何難知」下，開章別釋。
「口欲辯而辭喪」者，言語道斷故。
「心將緣而慮息」者，心行處滅故。
前來頻釋。問：既云說時，云何難知？
答：有心不能說故。
故《淨名》云「其說法者無說無示」，則言而無言矣。
疏「上大仙道是所證說」者，牒經第一句為其地體，即論經聖道二字上直就法體以論微妙。
今以人顯法，以是佛因，何不微妙？
疏「初句即說時難知」者，次第釋上二章也。
非念離念，語則非念似南宗義，無念離念似北宗義。
釋乃非念同北宗，修得非念故；離念同南宗，本性離故。
若二宗相成，由本無念要須離念。
方知今此云：何以非念者，由本離念故；
言自體無念者，以無緣故。
然體無念復有二意：一性淨無念，以心體離念故。
今非此義，以此通一切凡小故。
二契理無緣都無所得，名為無念，即今所用。
若依此義，亦異偏就南宗，故南北圓融方成離念。
「由上二」下，結即非念離念二義。
疏「求欲證見難證得故」者，以論經但云
「難得」，今經云「求見不可得」，得之與見俱約證說，故云求欲證見難可得故。
次「以無見無得」下，雙證二經。
言無見者，上經精進慧菩薩云：「有見則為垢，此則未為見。
遠離於諸見，如是乃見佛。」
又善慧菩薩云：「無見說為見，無生說眾生。
若見若眾生，了知無體性。」
又功德慧菩薩云：「無見即是見，能見一切法。
於法若有見，此則無所見。」
無得者，智慧菩薩云：「有諍說生死，無諍說涅槃。
生死及涅槃，二俱不可得。」
真實慧菩薩云：「佛法不可覺，了此名覺法。
諸佛如是修，一法不可得。」
又云「一切法無住，定處不可得。
諸佛住於此，究竟不動搖。」
般若宗中，無智亦無得，以無所得故菩薩心無罣礙，諸佛則得菩提。
《淨名》天女云：「若有得有證，於佛法中為增上慢。」
故無見無得方能證得。
得與無得俱絕名言，非離有得而證無得，方為真無得也。
亡言亡言。 ^442b24

疏「下四句別」等者，以總明難得。
其相猶隱，故別顯之。
然疏文有四：初總標、二列名、三釋經、四料揀。
疏「第一觀行」下，第二列名。
依論次，下釋順經，論經云「難得無垢濁，
智者所行處，自性常寂滅，不滅亦不生。」
故為此次。疏「初句」下，第三釋經。
初句釋第四功德微，即無生亦無滅句。
無生者用而常寂，不滅者寂而常用，故云不一往滅。
一往滅者，即同二乘。
上來釋經，即無住涅槃。
「寂用無礙功德」者，結成論名。
疏「次句清淨」下，釋第三清淨微。
上功德微即是自在我義，此微既約性淨即是常義，悟實本淨無染可除。
先染後淨，即是無常。
疏「言離垢者」下，釋第一觀行微，即是淨義。
先順釋。論云「智中無無明故。」
「不同世間」下，反釋，故論云「有無明雜智，是名為濁。」
以論經云「無垢濁故」，世間八禪是不動業，必雜無明。
疏「聰慧人」下，釋第二依止微，即顯樂德。
言「依止」者，為行依故。
先釋能行之人。此聰慧人，即論經「智者」二字。
疏「彼人之智」下，二釋彼智所行處。
於中三：先總釋、二徵以別顯、三正釋行相。
疏「何智能行」下，徵以別顯。
然有二對：一總別、二權實，今疏合明。
然論云「智者所行處者，自證知故。
自證知者，依彼生故。
於中智者見實諦義故，復增上善解法故。
增上善寂滅故，復有世間智，隨聞明了知故。」
釋曰：今疏意明此中論有總別，先總、後
「於中」下別。總中二句皆是實智，別中有實有權故合之。
就總就實，唯一實智。
然總別就文，權實約義。
疏「云何行處」，即第三正釋行處。
二智可見故，唯約證智。
能行即是論中總意。
初云「此之地智是彼證智自證知故」者，
即論云「智者所行處者，自證知故。」
次云「依彼地智說證智生」者，即釋論第二句云
「自證知者，依彼生故。」
是則地智約本有之證智。
約人就法，亦由遠公上云三證智、四所表地法。
思之。 ^443a9

疏「上四微中」下，第四料揀。
於中二：先依論從勝以配；後「上依增勝」
下，疏意明通。通相云何？
如功德異小，無住功德凡外豈有？
觀行異凡，小乘外道皆有無明，明彼亦無依止清淨，揀異外道凡小寧有？
以並非聰慧雙證二空，定契性淨為恒寂然，故知論主從勝略配耳。
疏「此徵體相也」者，疏釋論。
體相有三：一者標相，如見煙知火、見鶴知池等；
二者形相，如長短方圓等；三者體相，如火熱相等。
今揀前二，故云體相。
體相復二：一者事體，如向所引；二者理體，如空寂等。
今是理體，約不同相。
雖義兼於事，皆事理相即，為深義之體也。
疏「智體空寂名為同相」等者，其猶世間色等空寂名為同相，
色相差別為不同相。
不同，猶於自性也。
疏「總中此是誰相」下，釋總句，有二：先釋經、後釋論。
經中兩重假徵，以經配答，可知。
但體性有同有異，異者相據於外、性主於內。
體者性相之通稱，則寬狹不同。
今此所明即性為體，故經云「自性」，論經云「自體」。
疏「何以言同」下，第二釋論同相之言，先出體、後釋名。
「此即性淨涅槃」者，出體也。
則下言不同，是方便淨涅槃。
同相有二：一對因彰果，本隱今顯。
二對用彰體，涅槃體淨故。
不揀修生修顯，功德彰體，齊稱性淨。
若依初義，無始法性名之為體。
昔為妄覆，今障息德顯，故名為淨。
若依後義，則涅槃法體名之為性，涅槃體淨名為性淨。
下方便淨亦有二義，次下當辯。
疏「上同諸佛」下，後釋名也。
以體釋名，由體同故。
略舉三同，顯橫竪皆同。
上下即竪，「橫同諸法」，標也。
「諸法如故」下，展轉釋成。
文中自有五重徵釋。
一云：云何知皆同諸法？
釋云：諸法皆如，故智體即如，故云同也。
二徵云：經云性空，何干於如？
故釋云：如即空故。
三又徵云：何以得知如即是空？
故釋云：一切皆以空為自性，故自性即是空如。
四又徵云：豈不言總意別？
別在於智，何言諸法？
故釋云：色性智性本無二故。
即《起信》文，故以法取性，性隨法別，是則智空，非說餘空。
若以法就性，性無不同。
五徵云：縱言性同，何以得知是涅槃性？
故引《涅槃經》證一切諸法中皆有安樂性。
安樂性者，即涅槃性故。
即《涅槃》第三四，十二問中一問也。
疏「下句別者」下，釋此一句。
疏文有六：初會論經。
二「釋云」下，引論標釋。
三「三種空者即地前」下，引他論證成。
四「今云有者」下，引論別釋。
五「今 " resp=闕有」下，會通經文。
六「三種空義」下，結廣有在。
初二可知。三中即《寶性論》第四云「若散亂心失空眾生者，謂初發心菩薩離空如來藏義。
以失變壞物修行者，名為空解脫門。
此明何義？初發心菩薩起如是心：實有法可滅，後時得涅槃。
如是菩薩失空如來藏修行。
又有人以空為有物，我應得空，又生如是心：
離色等法別更有空，我應修行。
彼人不知空。」今疏，二當第三、三當第二，為順論中三種謗故。
又取意引，對文可知。
然《般若經》中四句，正遣此三空疑。
一疑空滅色故，以色即是空遣之。
二疑空異色故，以色不異空空不異色遣之。
三疑空是物，今明空即是色，故非別有空也。
疏今云有者，即初離謗攝者。
四引論別釋也。然論先列三病，即返問辯非；
後列三名治之，即順問彰是。
今初。論云「自體空者，可如是取，如兔角耶？
不也。可如是取，異此空智更有異空耶？
不也。可如是取、有彼此自體、彼此轉滅耶？
不也。」後順問彰是云「云何取此自體空有不二不盡？
如是取此句，顯離三種空攝：一離謗攝、
二離異攝、三離盡滅攝。」
釋曰：上論先舉所揀，以經對治。
今疏乃分其能治所治，兼經五字。
一一對釋，於義易了。
如云今云有者，牒經言；即初離謗攝者，即舉論立名。
言不謂斷滅下，明離前過。
如兔角者，即前可如是取如兔角耶？
其不謂兩字，即前不也二字。
斷滅兩字，即取三空亂意中第一亂意會同論文。
下之二攝，例此可知。
但觀上所引論文，自分主客，二即疑空異色、三即疑空是物謂空為有。
三中言「此明非滅有體之智以成有體之空」
者，此有兩釋，今是第一釋，由論云「彼此自體故，
以空為此、智為彼，既離盡滅，故非滅有體之智」等。
疏「亦非空有物可轉滅」者，即第二釋。
前釋雙就智空上論盡滅，今就空上論盡滅，
正順上第三，謂空為有謗，不要約智論有也。
疏「離此三空」下，結成正義。
然正義尚難，初二是有、後義非有，自互相違，何成正義？
故說正義，智相是有、智性說空。
今此智空，由有三德，離上三謗：一相作義故離初謗攝。
謂若無智則無有空，若無真空智不成立，故若諸法不空即無道無果。
《中論》云「以有空義故，一切法得成。」
故論經云「有能離謗攝」。
既空能成有，豈待滅智方成空耶？
二不相礙義，是故不異。
異即有礙於空，定性有故；空礙於有，定性無故。
既不相礙，故非色外別更有空，故離異攝。
三相違義。以體非有故無可盡，安謂空為有耶？
故初則廢他成己故有空，後則廢己成他故非有空。
由初有故不無，由後無故非有，非有非無是中道義，故此空有豈得異耶？
由空義故與智非一，由前二義與智非異，
非一非異是中道故，故此真空是智之體。
體相無二為智之相，是同相也。
同相即是空如來藏，空如來藏即性淨涅槃，其揆一耳。 ^443b15

疏「今闕有字」下，第五會通經文。
此句徵也。「此有二意」下，釋初意，以不盡字攝有字。
前明不盡是無，故無可盡，則離謂空為有過；
今明有體故不盡，則離斷滅過。
「二者」下，第二意，即以無盡二字攝有字，
以是有無不二，故離斷滅。
於中，先出論文、次「意云」下釋論、後「今經亦無定字」下會釋今經。
言「離前二空」者，一謂有無不二，故離於異攝。
二即異故，義如前說。
二者有無既其不二，豈滅有明無？
故離斷滅。雖有二意，後意最親。
疏「二有六句明不同相，即方便淨涅槃」
者，疏文有三：第一總彰大意、第二隨文解釋、第三總結會通。
初中有三：初出體、二釋名、三解妨。
今初，即方便淨涅槃。
對前性淨，方便有二：一對因彰果，從因方便而修得故。
二對體起用，作用差別故名方便。
方便即寂，故稱涅槃。
疏「斷惑平等」下，第二釋此不同，對於前同。
前同有三，今亦有三，而少開合。
一對下不同眾生，言斷惑平等者，斷惑故異凡夫，平等故異小乘。
小乘不斷法執，故非平等。
又謂有惑可斷，不解無斷而斷：今皆反此，故云平等。
二「而能斷故，不同外境但是所證」，即對前橫同諸法。
然諸法中含其有無，故開為二。
今對有境質礙之境不能斷惑，但是所證故。
三「有異相故不同空」者，即前諸法中含此無法。
又加此空者，前約性淨同空義多，今方便淨同空義少，故云不同於空。
不云不同諸佛者，此多同佛故。
疏「涅槃是果」下，三通妨難。
而文有二妨：一以果違因妨。
先問、後「約分證」下答。
答有三義，文並可知。
疏「今明地智」下，第二所證違智妨，亦先問、
後「若分相」下答，大意可知。
然約相融，凡是一法即攝一切。
若以涅槃為門，涅槃門中攝一切法。
若以菩提為門，菩提攝一切法。
若法身為門，法身攝一切法。
今約地智，地智門中攝一切法。
智相即同菩提，智性即同涅槃。
今取即相之性，故同與不同皆名涅槃。
言「二而不二」者，性與相殊而復相即故。
「難說甚深」者，欲言菩提即同涅槃，欲言涅槃即說為智。
互融雙絕，難以一事當之，故理圓言偏、
理與言絕，為難說耳。 ^444c2

疏「文中解脫是總」下，隨文解釋。
先解總句。言「異前」者，異前同相也。
疏「寶性論」下，引論成立。
此論前有偈云「佛身不捨離，清淨真妙法，
如虛空日月，智離染不二。」
論云「此偈明何義？
向說轉身實體清淨。
又清淨者，略有二種。
何等為二？一者自性清淨、二者離垢清淨。
自性清淨者，謂性解脫，無所捨離，以彼自性清淨心體不捨一切客塵煩惱，
以彼解脫不離一切法，如水不離諸塵垢等而言清淨，以自性清淨心遠離諸煩惱垢更無染故。
又依彼果離垢清淨故〔云云〕。」
若《無上依經》第一亦明四德，各有二義。
淨有二者：一自性清淨是其通相、二無垢清淨是其別相。
我有二者：一遠離外道邪執我、二離二乘無我。
樂有二種：一斷苦集、二斷意生身諸陰滅。
常有二種、一離無常斷見、二離涅槃是常見故。
上皆取意引經耳，廣如《涅槃》章疏。 ^445a14

「別中以別顯總」下，釋別句。
於中有二：先釋於諸趣言、「二云何」下釋餘五句。
「五句即顯五種解脫之相」者，標也。
下唯列三，後三合故。
若具，應云：三明般若是觀行相、四明法身是轉依相、五明解脫是無礙相。
今以後三合為涅槃，前之二義亦三德開出，
般若約決理邊即名觀智，約契合邊即名觀行，
無間道斷即斷惑相，解脫道證即無礙相，
故雖五句，但是三德。 ^445b2

疏「言平等者」，即牒經解釋也。
此即第一，「等二際是觀智相」者，即經「涅槃平等住」。
「謂世間涅槃」下，皆論文。
從「以世間之性」下，疏釋平等之義。
然論云「平等攝取」，約人說平等。
非如聲聞不得平等，得與不得並約於人。
而疏以性釋者，由二乘不了性等，故背生死向涅槃；
菩薩了性本平等，生死即涅槃，故不捨生死而取涅槃。
不離不在，納法在心，故云平等攝取。
疏「中觀云」下，引證釋成。
即〈涅槃品〉偈云「涅槃與世間，無有少分別；
世間與涅槃，亦無少分別。
涅槃之實際，及與世間際，如是之二際，無毫釐差別。」
今但義引三句，意已具矣。
若更廣說，應有四句：一全涅槃故無毫釐差。
以世間實性說為涅槃，涅槃之相說為世間。
以性收相，無相非性，故唯涅槃，亦無有差。
二全世間故無毫釐差。
以相收性，無性非相故。
三全世間之涅槃，與全涅槃之世間，無毫釐差。
以雖互收，不壞二相故。
四全世間之涅槃非涅槃也，全涅槃之世間非世間也，
非世間與非涅槃無毫釐差，以性相互奪，異不可得故。
義句雖四，法唯一事，所謂無事，故非四也。
是故順情而取，四句俱非；順法而言，四句俱是也。
此般若智，於外能照諸法皆空，內照之體廓然即空，空四絕故。
四絕中間，即空之神照朗無相之虛宗，是般若法也。
此即非中之中也。
由不礙事之理故，全涅槃入生死、全生死入涅槃。
由不礙理之事故，差別宛然也。
由二俱無礙故，入不入俱成也。
由二無礙又不二故，入即不入、不入即入，如是方為究竟平等。 ^445b11

疏「二斷惑相」下，釋此一句疏文有三：第一總明大意、
第二開章別釋、第三結示圓融。
今初，謂三時相因，俱無定性，故三時無斷。
由無定性，方能斷惑，故云方說斷耳。
「故云非初」下，指經文。
然《雜集》第七亦云「從何而說煩惱斷耶？
不從過去，已滅無故。
不從未來，以未生故。
不從現在，道不俱故。」
此即三時無斷義也。
《中觀論》廣說，即以三時門明無斷義。
無斷即是性空義，以有性空義故一切法得成，故成斷義。
下當廣明。 ^445c12

疏「釋此有二義」下，開章廣釋。
於中相翻，疏文有四：一定斷處以開三關；
二「此三惑智」下，依關立過；三「若爾」下，假問徵起；
四「若依唯識」下，正彰斷義。
二中，「謂智先起」有四過者，一本因斷惑得無漏智，
今智先起則不斷惑，自成無漏。
二智既先起，惑猶在故，不能斷惑。
煩惱二過者，一智已先起，煩惱猶在，故後滅時是自滅耳。
二惑在不礙智起，故不障聖道。
惑智各二，故有其四。
疏「智後同時各具四過」者，併出二關。
言智後者，即前為惑先，滅智後生耶？
言四過者，初明二惑：一惑自先滅過，由智未生而惑滅故；
二不障聖道過，惑先已滅不礙智故。
此惑二過。智二過者，一智有自成無漏過，
惑已先滅，智不斷惑故。
二不能滅惑過，惑已先滅，無可滅故。
言同時者，即惑智同時，亦有四過。
智二過者，既與惑俱，惑不干智，故自成無漏，亦不斷惑。
惑二過者，既與智俱，故不障聖道。
與智俱時，惑猶在故，後若斷時亦自滅耳。
疏「如燈不破闇」下，約喻以明，通經及論。
「又涅槃」下，引經法說成上法喻，並如下明。 ^445c22

疏「若唯識」下，第四正顯斷義。
於中三：一正顯唯識、二明順違、三顯當宗。
初中，言「二真見道」者，彼疏不釋。
有云：謂真見道及相見道。
此釋非理，言二真故，斷惑正在真見道故。
有云：人法二空。此亦難依，二空所證今說能斷故。
有云：無間解脫為二。
此二應非斷惑，正在無間道故。
若爾，何者指南？應是大小乘為二故。
次前論云「二乘見道現在前時，唯斷一種，名得聖性。
菩薩見道現在前時，具斷二種，名得聖性。」
二種即二障，所斷廣狹小異，大小俱是真見道斷故。
然彼論意為異薩婆多宗。
彼宗所立見道之前斷異生性，無間道起與惑得俱說言斷耳。
故為伏難云：若異生性見道前捨，無漏果起，無有凡聖俱成就失。
今既依於見斷種立，即無間道有惑種俱。
異生未斷，如何凡聖無俱成失？
故《唯識論》云「見道起時彼種不成，猶如明生不與闇並，故凡聖二性無俱成失。
若無間道與惑得俱，却有凡聖俱成之失。」
《雜集》第七亦明此義。 ^446a14

疏「此但舉法相」下，第二辯違順。
先縱成、後「若望」下辯有違。
先破秤喻、後破明闇。
明闇同喻極似於法，理則無違，故先印許。
後「到與不到」下，但就無性理破，三論廣說。
《中論．三相品》中，小乘被破，大生小生二互相生。
彼便救云：本生生時能生生故。
引喻云：如燈能自照，亦能照於彼。
生法亦如是，自生亦生彼。
論主破云：燈中自無闇住處，亦無闇破闇乃名照，無闇則無照。
意云：明中無闇、闇中無明，明既無闇，為何所破，
彼便救云：具足之燈無闇可破，初生之燈明體未全，則有闇破。
故復破云：云何燈生時，而能破於闇？
此燈初生時，不能及於闇。
意云：初生名半生半未生。
未生之半，此半無明，亦不能破；已生之半；
此半無闇；亦無所破。
彼便救云：何用及闇，但使能破。
故復破云：燈若不及闇，而能破闇者，燈在於此間，應破一切闇。
又反並云：若燈能自照，亦能照於彼；闇亦能自闇，亦能闇於彼。
釋曰：今闇不能闇於彼，明知是燈不能破闇。
由依此義，故上疏云「雖則相傾」，意云：而明闇理別，
明能破闇、闇不破明故。
《涅槃》第二十九亦同於此，以燈不破闇，喻上毘鉢舍那不破煩惱。 ^446b5

疏「若此宗」下，第三辯此宗大意，如前總中及下相續中。
文略有四：一總標；二「上明非先後」下，顯正義；
三「由能斷無性」下，雙明能所即空而斷；
四「若定有」下，以邪顯正。 ^446b28

疏「言相續」下，釋第二章。
疏文分四：一總彰體相、二辯三時不同、
三依論正釋、四結彈古義。
今初，但就一智，自有二種三時。
疏「就此三時」下，二辯三時不同。
二種三時，前三時長，如下《大品》之文。
發心為初，修行為中，將成佛為後。
後三時為短，謂唯無間道。
然無間之言通於諸位，今且取見道為初，
金剛為後，各有三時。 ^446c3

疏「論云此智盡漏」下，第三依論正釋文。
中分三：初順釋無斷義、次明不斷斷義、後結成正義。
今初，先引論、後「此上」下疏釋。 ^446c10

疏「若爾三時無斷」下，二明不斷斷義。
於中二：先舉論文、後「此舉喻釋成」下疏解經論。
此中亦有古義，至下結彈中明，今但直就性相無礙以解正義。
於中二：一釋論、二引證。
今初，言「經文正顯證智」者，此中義大是不可說故，唯顯甚深。
論主若不性相雙明，豈知是斷惑義？
疏「故大品云」下，第二引證證成。
論主如燈焰義，然《大品經》具云「須菩提白佛言：『世尊！
菩薩為用初心得菩提？
為用後心得菩提？
初心不在後心，後心不在初心。
心法不俱，云何善根增益能得菩提？』
佛反問言：『譬如然燈，為用初焰燋炷？
為用後焰燋炷？』須菩提白佛言：『世尊！
非初焰燋炷，亦非離初焰。
後焰亦爾。』佛問須菩提：『炷為燋不？』
須菩提白佛言：『實燋。』
佛合喻云：『菩薩不用初心得菩提，亦不離初心。
後心亦爾。從初發意行般若，具十地，得菩提。』」
經已分明。況論釋云「佛以甚深因緣法答。
所謂不但初心得，亦不離初心得。
所以者何？若但初心得不以後心者，菩薩初發心便應是佛。
若無初心，云何有第二心第三心？
以初心為根本因緣。
亦不但後心亦不離後心者，是後心亦不離初心，若無初心則無後心。
初心集種種無量功德，後心即具足，故能斷煩惱習，得無上菩提。
合喻準法，此中燈喻菩薩道，炷喻無明等煩惱焰。
如初地相應智慧，乃至金剛三昧相應智慧燋，喻無明等煩惱燋。
亦非初心智焰，亦非後心智焰，而無明等燋，成無上道。」
彼既云非初不離初等，則非唯但取相續之義故，故論云甚深因緣。
又彼經中法喻影略，法說得菩提，喻說斷煩惱，
二義相成，同故引證。
疏「涅槃二十九」等者，然《涅槃》云「念念滅者即是空義。」
由念念滅是無性故，不同小乘。
何以得知？彼經初師子吼問云：「眾生五陰空無所有，誰有受教修集道者？」
佛便以此經答云：「雖念念滅，而有修道。」
明知念念滅即是空故，義符今論性相雙明。 ^446c13

疏「上諸經論皆顯性相無礙無斷之斷」
下，三結成正義。於中，此上疏文結前。
「又今經論」下，重結正義。
謂非唯無礙而又相成。
前則事不礙理、理不礙事，性相雙存，今則依理成事、
事能顯理，亦含雙奪。
疏「因緣故無性」等者，即《中論》云「若法從緣生，是則無自性。
若無自性者，云何有是法？」
即緣生故空義也。
次云「無性故因緣」者，即《中論》云「以有空義故，一切法得成。」
即無性故有義也。 ^447a21

疏「若云初念則能斷後念方究竟」下，第四結彈古義，即遠公解。
前解經云：治必階漸，非定始終，故云非初亦非中後。
正論其果，斷在窮終，不得說言非初中後。
今乃據果反談昔因。
因時不頓，是故說言非初中後。
下釋論言「非初智斷亦非中後」，云非初智獨斷，
中後亦然，通取三時方能盡結。
次釋論「若爾云何斷」。
如燈焰非初中後，前中後取。
不異毘曇一念有燒，始終方盡，治結同然。
若依《成實》，一念不燒，相續方然，治結亦爾。
若依大乘，慧心明勝一念能斷，但相續始終方盡究竟，
故經說言「念念具足一切助道」。
於一念中尚能具足一切道品，何有不能斷除煩惱？
但相續始終方盡究竟，是故今說前中後取。
如義正知，名之為取。
釋曰：此公雖明大乘慧勝，要明具足三時，始終方斷。
故疏不依，但依前為正義，約性相無礙釋云：
今依其義開為兩關難，令同彼毘曇、成實。
謂應問言：為初念即斷，後念方究竟耶？
為初念不斷，積至後念方能斷耶？
依初則同毘曇，依後則同成實。
一念具足道品，何所證耶？
又但成於斷惑之義，不知斷而不斷，不斷煩惱入涅槃義，
故結彈云「莫失宗旨」。
大方廣佛華嚴經隨疏演義鈔卷第五十六
 ^447b1
