佛說象頭精舍經
translator:: 隋天竺三藏毘尼多流支譯
jing:: 
如是我聞：
一時婆伽婆住伽耶城象頭精舍。 ^487a6

爾時，如來成佛未久，與大比丘眾滿足千人——皆是過去往昔螺髻仙人，
所作已辦，棄捨重擔，久離生死，盡諸煩惱，
平等空慧，正受智心，一切覺知，到於彼岸，皆阿羅漢——復與無量大菩薩摩訶薩眾俱。 ^487a7

爾時，世尊獨坐思惟，入諸三昧，遍觀法界，
自覺成道——具一切智，所作已訖，棄諸重擔，
度生死流，捨離慳貪，拔三毒刺，盡諸渴愛，
集大法船，擊大法鼓，吹大法 #CB00657;，
建大法幢，已斷生死——演說正法： ^487a11

「閉諸惡趣，開善道門，永離惡土，遊諸淨國。
我觀彼法，誰修菩提、誰得菩提、誰欲得者？
過去、現在、及以未來，誰之所證？
為是身得、為心得乎？ ^487a15

「若以身得，是身無知，猶如草木、沙礫、牆壁，無所覺知。
四大和合，父母所生，常須飲食、衣服、澡浴、
摩拭，終歸敗壞，是磨滅法。
是菩提者，但有空名，而無實相，無聲、無色、
無成、無見、無入、無知、無去、無來，如是等法，亦無繫縛。
能過諸法，超出三界，無見、無聞、無我我所、
無作者、無處所、無窟宅、無取、無著、無出、
無入、無願、無住、無相、無貌、無彼、無此、無示，猶如幻化。
以十二因緣生，無處所、不可見、離相，如虛空現，
寂靜，無聲、無響、無文、無字、亦無言說。
如是知者，是名菩提。 ^487a18

「若以心得，是心無定，猶如幻化，皆因過去妄想業生，
無形、無執，猶如虛空。
菩提者，無有處所，非過去、非未來、非現在，一切法空。
雖復言說，有名無實，是無為法，空、無相、
無作、非有、非無、非可示現、無說、無聞。
夫菩提者，非過去得、非未來得、非現在得，
亦不離三世得，無相、非作、非不作，若能如是覺了三世法者，
即是菩提。」 ^487a29

爾時，文殊師利童子白佛言：「世尊！
若無相是菩提者，今善男子、善女人等，
因何而住，得成菩提？」 ^487b8

佛告文殊師利：「諸菩薩等學菩提者，應如是住。」 ^487b10

文殊師利白佛言：「世尊！
諸菩薩等應云何住？」 ^487b11

佛告文殊師利：「夫菩提者，超出三界，越於言說，
離諸文字，無有住處。
復次，文殊師利！菩薩摩訶薩住無所住，
是住菩提；住無執著，是住菩提；住於空法，
是住菩提；住於法性，是住菩提；住一切法無有體相，
是住菩提；住無量信，是住菩提；住無增減，
是住菩提；住無異念，是住菩提；住如鏡像、
如空谷響、如水中月、如熱時焰，文殊師利！
住如是等法，是住菩提。」 ^487b12

爾時，淨光焰天子白文殊師利童子言：「云何修行？
以何等業是菩薩行？」 ^487b20

文殊師利言：「天子！
於諸眾生起大慈心，是菩薩行。」 ^487b21

天子復白文殊師利：「諸菩薩等云何修行，起大慈心？」 ^487b22

文殊師利言：「天子！
無諂誑心，是菩薩大慈。」 ^487b24

天子復白文殊師利：「云何修行，得無諂誑？」 ^487b25

文殊師利言：「天子！
於一切眾生起平等心，是無諂誑，諸菩薩等應如是學。」 ^487b26

天子復白文殊師利：「菩薩摩訶薩云何修行，於一切眾生起平等心？」 ^487b27

文殊師利言：「無彼、無此、無諸異見，是平等行，諸菩薩等應如是學。」 ^487b29

天子復白文殊師利：「菩薩摩訶薩復云何修無彼、
無此、無諸異見，於一切眾生起平等行？」 ^487c1

文殊師利言：「天子！
善念恭敬，無彼、無此、無諸異見及平等法，諸菩薩等應如是修。」 ^487c3

天子復白文殊師利：「菩薩摩訶薩善念恭敬，
乃至無彼、無此、無諸異見，因何而起？」 ^487c5

文殊師利言：「天子！
善念恭敬，因發菩提心，諸菩薩等應如是學。」 ^487c7

天子復白文殊師利：「菩提心者因何而起？」
文殊師利言：「天子！
菩提心者，從六波羅蜜起。」 ^487c9

天子復白文殊師利：「六波羅蜜從何而起？」 ^487c11

文殊師利言：「天子！
從方便智慧起。」
天子復白文殊師利：「菩薩摩訶薩方便智慧，從何而起？」 ^487c12

文殊師利言：「天子！
方便智慧，從不放逸起。」 ^487c14

天子復白文殊師利：「不放逸者復從何起？」 ^487c15

文殊師利言：「天子！
不放逸者，從修三善業起。」 ^487c16

天子復問：「修三善業，因何而起？」
文殊師利言：「天子！
從修十善業起。」 ^487c17

天子復問：「修十善業，因何而起？」 ^487c18

文殊師利言：「天子！
從善攝身、口、意起。」 ^487c19

天子復問文殊師利：「此三善業，復因何起？」 ^487c20

文殊師利言：「從善思惟起。」
天子復問：「善思惟者，因何而起？」 ^487c21

文殊師利言：「從善思觀行起。」 ^487c22

天子復問：「善思觀行，因何而起？」
文殊師利言：「從憶持不忘起。」 ^487c23

天子復問：「憶持不忘，有幾種心？
以何因緣，而得果報？」 ^487c24

文殊師利言：「天子！
菩薩摩訶薩有四種發心，從因得果。
何等為四？一者、初發心，二者、係念修行，
三者、不退，四者、與善同生。
因初發心，而得係念；因修係念，得不退轉；
因不退轉，與善同生。 ^487c25

「復次，天子！初發心者，猶如種子種之良田；
係念修行，猶如苗生；修行不退，猶如莖、
幹、枝葉增長；與善同生，猶如華果結實、成熟。
發心、係念修行、不退、與善同生，亦復如是。 ^488a1

「復次，天子！初發心人，猶如車匠，善知眾木；
繼念修行，猶如合木；修行不退，猶如車成；
與善同生，猶如載用。
發心、繼念修行、不退、與善同生，亦復如是。 ^488a4

「復次，天子！初發心者，猶如初月；繼念修行，
如五日月、乃至七日月；修行不退，如十日月；
與善同生，如十四日月；如來智慧滿足、
無缺，如十五日月。
發心、繼念修行、不退、與善同生，亦復如是。 ^488a8

「復次，天子！初發心人，過聲聞地；第二發心，
過辟支佛地；第三發心，過不定地；第四發心，得於定地。 ^488a12

「復次，天子！如噁、啊等音，悉是一切字之根本，
初發心者，亦復如是，悉是一切善之根本；
如學文字，得少分智，繼念修行，亦復如是；
得少分智，猶如算師總計無量，知其分齊，
不退轉心，亦復如是；知心不退，譬如有人明解經論，
與善同生，善心明了，亦復如是。 ^488a14

「復次，天子！初發心者，繼念善因；第二發心，
繼念智慧；第三發心，繼念禪定；第四發心，繼念於果。 ^488a20

「復次，天子！初發心者，受持善因；第二發心，
受持智慧；第三發心，受持禪定；第四發心，受持於果。 ^488a22

「復次，天子！初發心者，善因成就；第二發心，
智慧成就；第三發心，禪定成就；第四發心，正果成就。 ^488a24

「復次，天子！初發心者，因善入道；第二發心，
因智入道；第三發心，因禪入道；第四發心，因果入道。 ^488a26

「復次，天子！初發心者，如醫識藥；第二發心，
善知藥分；第三發心，隨病授藥；第四發心，令得服行。 ^488a29

「復次，天子！因初發心，生法王家；第二發心，
學法王法；第三發心，修法王行；第四發心，
滿足王位；是名四種發心。」 ^488b2

爾時，淨光焰天子白文殊師利：「何等是菩薩摩訶薩速疾道？
菩薩行是道，疾得阿耨多羅三藐三菩提。」 ^488b5

文殊師利言：「天子！
速疾道有二種，菩薩摩訶薩乘此二道，疾得阿耨多羅三藐三菩提。
何等為二？一者、方便道，二者、般若道。
受持方便智故，能觀一切眾生；受持般若故，
觀一切法空，能斷疑執。
以方便智故，和合諸法；以般若故，諸法不合。
方便為因，般若為果。
以方便故，知一切法；以般若故，知諸法空。
以方便智，莊嚴佛國；以般若故，知諸佛國，皆悉平等。
以方便故，知諸眾生根性差別；以般若故，知諸眾生根性皆空。
以方便故，得甘露味，證成菩提；以般若故，
覺諸佛法，平等正道。 ^488b7

「復次，天子！復有二行，能令菩薩摩訶薩疾得阿耨多羅三藐三菩提。
何等為二？一者、有為，二者、無為。
有為者，總攝五波羅蜜；無為者，總攝般若波羅蜜。
復有二行，能令菩薩摩訶薩疾得菩提。
何等為二？一者、有漏行，二者、無漏行。
有漏行者，五波羅蜜；無漏行者，般若波羅蜜。
復有二行，能令菩薩摩訶薩疾得菩提。
何等為二？一者、住行，二者、不住行。
住行者，五波羅蜜；不住行者，般若波羅蜜。
復有二行，能令菩薩摩訶薩疾得菩提。
何等為二？一者、有量，二者、無量。
有量者，五波羅蜜；無量者，般若波羅蜜。
有量行者，是有相法；無量行者，是無相法。
復有二行，能令菩薩摩訶薩疾得菩提。
何等為二？一者、智行，二者、定行。
以智行故，從初地至七地；以定行故，從八地至十地。」 ^488b18

爾時，不怯弱智總持菩薩白文殊師利童子：「菩薩摩訶薩云何知義？
云何知智？」 ^488c4

文殊師利言：「善男子！
義者無體，智亦無體。」 ^488c6

不怯弱智總持菩薩復問文殊師利：「云何義無體，智亦無體？」 ^488c7

文殊師利言：「善男子！
義無體者，無為、無作、無相、無貌、無來、無去，
是名為義；智無體者，非定法、非不定法，
是名為智；如是受持。
義者無體，非有、非無；智者體空，非有、非無；
無取、無捨，如是受持。
復次，義者，非定、非非定；智者，名為心道，
心、智平等，無有分別；如是受持。
復次，智者，以禪為體，禪、智平等，無有分別。
以方便故，觀陰、入、界、十二因緣生死流轉，
善惡之相猶如幻化，非有、非無。
菩薩摩訶薩應當如是觀於諸法。 ^488c8

「復次，善男子！菩薩摩訶薩復有十種智行。
何等為十？一者、因智，二者、果智，三者、義智，
四者、方便智，五者、般若智，六者、受持智，
七者、波羅蜜智，八者、大悲智，九者、憐愍教化眾生智，
十者、不著一切諸法智。
是名菩薩十種智行。 ^488c17

「復次，善男子！菩薩摩訶薩發十種清淨行。
何等為十？一者、自發身業清淨行，二者、
發一切眾生身業清淨行，三者、自發口業清淨行，
四者、發一切眾生口業清淨行，五者、自發意業清淨行，
六者、發一切眾生意業清淨行，七者、發一切眾生清淨平等行，
八者、發一切眾生外清淨平等行，九者、
發諸佛清淨智行，十者、發淨佛國土成就眾生行——若有眾生，
遇諸疾病，給施醫藥，令得安樂；具煩惱者，
以無為智，而教化之，令離三界；悉令滿足，
功德智慧，無為之道——是名菩薩具足十種清淨之行。 ^488c22

「復次，善男子！菩薩摩訶薩有十種方便。
何等為十？一者、彼岸方便，二者、受持方便，
三者、智慧方便，四者、方便方便，五者、大悲方便，
六者、智滿足方便，七者、慧滿足方便，八者、
靜念方便，九者、真實行方便，十者、於一切眾生無諸憎愛平等方便。
是名菩薩十種方便。 ^489a4

「復次，善男子！菩薩摩訶薩有十種分別身無盡。
何等為十？一者、分別事物無盡，二者、分別煩惱無盡，
三者、分別法無盡，四者、分別渴愛無盡，
五者、分別諸見無盡，六者、分別善惡無盡，
七者、分別造作無盡，八者、分別無執、無著無盡，
九者、分別和合無盡，十者、分別菩提智圓滿無盡。
是名十種分別身無盡。 ^489a10

「復次，善男子！菩薩摩訶薩有十種調伏行。
何等為十？一者、調伏善行，二者、調伏慳悋，
捨施如雨行，三者、調伏不精進行，四者、
調伏三業行，五者、調伏毒心不瞋怒行，
六者、調伏起慈愍心行，七者、調伏嬾惰心行，
八者、調伏勤修佛法行，九者、調伏不善心，
不行諸惡行，十者、調伏禪定解脫自在行。
復有十種調伏行。
何等為十？一者、調伏破愚癡無智行，二者、
調伏方便總持般若波羅蜜行，三者、調伏煩惱行，
四者、調伏生起道行，五者、調伏總持信實行，
六者、調伏不墮惡道行，七者、調伏不善心行，
八者、調伏時非時自在行，九者、調伏自身行，
十者、調伏觀空行。
是名十種調伏行。 ^489a17

「復次，善男子！菩薩摩訶薩有十種調伏他。
何等為十？所謂調伏遠離身三惡業、口四惡業、意三惡業。
復有十種內外觀法，不起執著。
何等為十？一者、觀身內界，皆悉是空，不起執著；
二者、觀身外界，亦悉是空，不起執著；三者、
觀內外諸法皆悉是空，不起執著；四者、
於一切智不起執著；五者、所修行道不起執著；
六者、觀諸賢聖地不起執著；七者、久修清淨不起執著；
八者、住於般若波羅蜜不起執著；九者、
於講論法教化眾生，不起執著；十者、觀諸眾生，
起大方便慈悲憐愍，不起執著。
是名十種內外觀法不起執著。 ^489b1

「復次，善男子！菩薩摩訶薩應如是作堅固心，修菩提道。
若不如是堅固菩提，不名菩薩。
云何堅固？身、口、意等三業相應，不相違背，是名堅固。
云何不堅固？身、口、意等三業不相應，共相違背，是名不堅固。 ^489b12

「復次，善男子！菩薩摩訶薩復有二種正行，堅固菩提心。
何等為二？一者、正念菩提行，二者、修行禪定，斷諸煩惱行。
是名二種正行堅固菩提心。 ^489b17

「復次，善男子！菩薩摩訶薩復有二種正行堅固。
何等為二？一者，自調身行，二者，調眾生身行。
善男子！是名菩薩摩訶薩二種正行堅固。 ^489b21

「復次，善男子！菩薩摩訶薩復有二種正行堅固。
何等為二？一者、勤修習故，得一切智，二者、
不修習故，而得一切智。
是名菩薩摩訶薩二種正行堅固。 ^489b25

「復次，善男子！菩薩摩訶薩復有二種正行堅固。
何等為二？一者、住地方便正行堅固，二者、住地不動正行堅固。
是名菩薩摩訶薩二種正行堅固。 ^489b28

「復次，善男子！菩薩摩訶薩復有二種正行堅固。
何等為二？一者、遠離染地正行堅固，二者、於地地方便自行圓滿正行堅固。
是名菩薩摩訶薩二種正行堅固。 ^489c3

「復次，善男子！菩薩摩訶薩復有二種正行堅固。
何等為二？一者、於聲聞、辟支佛地示現正行堅固，
二者、於佛菩提方便不退正行堅固。
是名菩薩摩訶薩二種正行堅固。 ^489c6

「善男子！菩薩摩訶薩以如是等正行堅固，
無量方便，當得阿耨多羅三藐三菩提。」 ^489c10

爾時，世尊讚文殊師利童子言：「善哉，善哉！
文殊師利！快說此語。」 ^489c12

說此法時，文殊師利、無量天、人、阿修羅、
乾闥婆等一切大眾，聞佛說法，信受頂禮，歡喜奉行。
象頭精舍經
 ^489c13
