佛說大方等修多羅王經
translator:: 後魏天竺三藏菩提流支譯
jing:: 
如是我聞：
一時婆伽婆，在王舍城迦蘭陀竹園，與大比丘僧千二百五十人俱，
及大菩薩摩訶薩眾。
爾時，摩伽陀國頻婆娑羅王，出王舍城，
詣迦蘭陀竹園精舍，至世尊所；頭面禮足，
遶佛三匝，退坐一面。 ^948b27

爾時，世尊即告頻婆娑羅王言：「大王！
如人夢中見於眾人，與諸婇女共相娛樂。
此人覺已，憶念夢中眾人婇女。
大王！於意云何？如是夢中眾人婇女，為有實不？」 ^948c3

頻婆娑羅王答言：「不也；世尊！」 ^948c6

佛告大王：「於意云何？
是人夢中見婇女，與諸人等共相娛樂。
覺已憶念，如是之人寧有智不？」 ^948c7

大王答言：「不也。世尊！
何以故？世尊！夢中畢竟無有眾人及眾婇女。
眾人婇女尚不可得，何況當有共相娛樂？」 ^948c9

佛告大王：「凡夫之人亦復如是，眼見美色便生愛著，
既生愛著便起欲心，既起欲心起瞋癡業，
或作身業，或作口業，或作意業。
彼所作業作已而滅，滅已不依東方而住，
亦復不依南方而住，亦復不依西方而住，
亦復不依北方而住，四維、上、下亦復如是。
至臨終時行識將滅，其意現前。
大王！如是行識，自作之業必盡受之。
大王！如人夢覺，不見婇女及諸人眾，行識滅已初識次生，
或生天中，或生人中，或生地獄，或生畜生，或生餓鬼。
大王！以初識不斷自心相續，應受報處而生其中。
大王！觀諸生滅頗有一法，從於今世至未來世。
大王！如是行識終時，名之為滅。
初識起時，名之為生。
大王！行識滅時，去無所至；初識生時，無所從來。
何以故？識性離故。
大王！行識行識空，滅時滅業空，初識初識空，
生時生業空，觀諸業果亦不失壞。
大王當知！以初識心相續不斷而受果報。」 ^948c11

爾時善逝說此語已，而說頌曰：
　　「一切唯名字，唯住想分別；
　　名字分別說，而說無所有。
　　以種種名字，說於種種法；
　　法中無如是，此法諸法相。
　　名字名字空，名字離名字；
　　諸法無名字，以名字而說。
　　此法非實有，以分別而生；
　　彼分別亦無，空以分別說。
　　一切凡夫說，眼能見於色；
　　世間妄分別，取之以為實。
　　佛之所說法，眾緣集故見；
　　此是行次第，為說第一義。
　　非眼見於色，意不覺諸法；
　　此是第一諦，非世間所覺。」 ^948c29

爾時，世尊說此經已，摩伽陀國頻婆娑羅王，
一切世間天、人、阿修羅、揵闥婆等，聞佛所說，皆大歡喜。
佛說大方等修多羅王經
 ^949a16
