
pin:: 佛本行集經卷第四
translator:: 隋天竺三藏闍那崛多譯
受決定記品下
「爾時，然燈如來、多陀阿伽度、阿羅呵、三藐三佛陀，
知於我心，與大比丘百千人俱，及彼天龍千萬億眾，
左右圍繞來向我所，足蹈我身及螺髮上，
安庠而行如大龍王，觀看左右告諸比丘：『汝等比丘！
不得共我同路而行，是摩那婆身及螺髮，無有一人堪可蹈者。
此人身髮，唯除如來，乃堪踐耳。
何以故？此是菩薩身及髮分。』
時然燈佛即語我言：『善哉善哉！
汝摩那婆！發廣大心誓願如海，汝所求者，
為諸眾生作利益故，為諸眾生作安樂故。
摩那婆！汝既求此如是大願，利益安樂一切世間，
憐愍無量無邊眾故，能為天人作引導故，發大精進勇猛之心。 ^667c26

「『乃能滿足如是等法，志求金剛，不惜身命，是故汝今以身荷負如來而行。
汝於當來，乃至不得慳惜身命，何況餘財？
汝摩那婆！求於阿耨多羅三藐三菩提，
此是初相，汝能發起如是弘願，汝一切捨所有之物。
汝摩那婆！所行布施，不得求於未來世報，唯求出世無上菩提。
勿生貪心，見他資財不得奪取，汝持禁戒勿令缺犯，
不得穢濁，不應取相，勿自譽讚誹謗他人及毀自身。
汝當忍辱，設有他來打罵禁繫殺害之者，
皆須忍受，乃至節節支解於汝身體之時，
汝於如是怨讎等邊，應當忍辱生慈悲心。
不得殺生，不得劫奪他身命財，於他財物常遠捨離，於自營求亦當知足。
莫近他人婦女妻妾，於自所有，亦須不貪。
遠離妄語，乃至命盡，不得向他非實而說。
不得鬪亂，親者令疎，見破壞人，恒教和合。
不得惡口，常以美言。
不得綺語，必有利益，時語法語。
汝行正見，一切邪道皆當捨離。
汝摩那婆！若能荷擔如是諸事，汝所求願無不具足。
汝應於彼一切眾生，生一子想哀愍眾生，
調伏心口，莫作諂曲，應當供養尊重之人，
汝莫慠慢，令心放逸。
常須寂定三昧正受，觀無我法，勿斷未來菩提種性。
汝當如是利益眾生，安樂一切。
摩那婆！汝若能辦如是等事，口可自唱稱言我能。』
時我爾時，即白佛言：『世尊！
我能。』 ^668a10

「時，然燈佛、多陀阿伽度、阿羅呵、三藐三佛陀，
既知我心，即時微笑。
彼佛有一侍者比丘，從座而起，整理衣服，
偏袒右臂，長跪合掌白言：『世尊！
以何因緣，如來微笑？』
時然燈佛，告比丘言：『比丘！
汝見是摩那婆，持七莖花，供養於我，伏身被髮，
泥上作橋，令我踐渡。
以是事故，此摩那婆，過於阿僧祇劫，當得作佛，
號釋迦牟尼、多陀阿伽度、阿羅呵、三藐三佛陀，
十號具足，如我無異。』
阿難！我於是時，聞然燈佛為我授於決定記已，
身心輕便，不覺自騰於虛空中，高七多羅樹，
以清淨心，合十指掌，向佛作禮。
阿難！我於彼時，遍身喜悅，不能自勝。
阿難！時然燈佛即告我言：『摩那婆！
汝可觀於東方世界。』
時，我即觀見彼東方恒河沙等剎土諸佛，
皆悉為我授決定記：『汝摩那婆！
於未來世，過僧祇劫，當得作佛號釋迦牟尼十號具足。』
如此東方，南西北方、四維上下，亦復如是。 ^668b7

「阿難！我於爾時，從空而下，安立住地，頂禮然燈世尊佛足，
却住一面，即生此念：『我今可於然燈佛邊求索出家。』
即白佛言：『唯願世尊！
聽我出家受具足戒，我於佛邊修行梵行。』
佛語我言：『汝摩那婆！
今正是時。』即得出家，剃除鬚髮；除鬚髮已，
無量諸天，取於我髮，為供養故，十億諸天，共得一髮。
阿難！自我得成阿耨多羅三藐三菩提已來，
不見一眾生不供養諸佛而得安樂者，無有是處。
阿難！我於彼時，猶尚具足諸煩惱縛，貪欲瞋恚愚癡未盡，
無量百千億諸眾生，取於我髮，各持供養而得解脫；
況復今日，離欲瞋癡，而於我邊，作諸功德，
不得解脫，無有是處。
是故阿難！一切眾生，應當發心供養如來。 ^668b25

「阿難！我從彼來，在煩惱中行菩薩行，不捨精進勇猛之心，
常行布施，常作功德。
我以如是諸善業故，於彼無量百千世中，
得作梵王、作於帝釋，或作百千轉輪聖王，
以彼善根因緣力故，今得作佛、多陀阿伽度、
阿羅呵、三藐三佛陀，得轉無上最妙法輪。
阿難！我以福德智慧力故，現今所有一切剎利，
及婆羅門、長者居士、沙門智人，信受我語，依我法行。
阿難！汝觀我語終無二言，如然燈佛授我決記，
教示於我，我依修行，今得阿耨多羅三藐三菩提。」 ^668c10

爾時，世尊而說偈言：
　　「假使天落地，此大地變壞，
　　一切諸眾生，猶得常住身。
　　須彌山王崩，大海水乾竭，
　　阿難汝當知，諸佛無二言。」 ^668c20

爾時，世尊說此偈已，復告阿難：「諸佛世尊，
常有此行，假使光明無量無邊，為諸眾生，
住持一尋；從是一尋，為諸眾生，復現無量無邊光明。
何以故？畏諸眾生不知晝夜，一月半月一年半年，
春夏秋冬四時八節，恐其忘失。
阿難！彼然燈佛十號具足，明照業成，常光無暗，
是故彼佛，號曰然燈，常有光明照耀天下，
自餘因緣，如上所說。 ^668c25

「阿難！我念往昔，有一如來，出現於世，號勝一切多陀阿伽度、
阿羅呵、三藐三佛陀，我以金華散彼佛上，
發如是言：『願我未來，得微妙身，具足相法，如今世尊。』
爾時彼佛知於我心，即時微笑。
侍者比丘，整衣白佛，乃至佛告彼侍者言：『比丘！
汝見是人將於金花散我上不？』
時彼比丘答言：『我見。』
佛告比丘：『是人過於一億劫後，當得作佛，
號釋迦牟尼多陀阿伽度、阿羅呵、三藐三佛陀，十號具足。』
阿難！我於彼時，得授記已，不捨精進勇猛之心，
倍更增長，修餘福業。
我以如是善因緣故，無量世中，生梵天上及於帝釋、轉輪聖王。
又作一王，名曰善見。
彼王城墎却敵門樓，宮室殿堂，純是黃金，
園苑樹林，泉流池沼，皆金挍飾。
彼業因緣，我今得成阿耨多羅三藐三菩提，轉於無上清淨法輪。 ^669a4

「阿難！我念往昔，有一如來，出現於世，號蓮花上多陀阿伽度、
阿羅呵、三藐三佛陀，我將銀華，散彼佛上，發如是願。
乃至彼佛告侍者言：『汝見是人將於銀花供養我不？』
比丘言：『見。』佛告比丘：『是人未來過十萬劫，
當得作佛，號釋迦牟尼多陀阿伽度、阿羅呵、三藐三佛陀。』
我於彼時，聞授記已，不捨精進勇猛之心，
倍更增長，作諸功德。
我以如是善果報故，無量世中，作梵天王及於帝釋、轉輪聖王。
又我過去，曾作一王，名大善見，所居之城，
名拘尸那，彼城樓櫓，却敵窓牖，皆為白銀之所成就，
園苑樹林，泉池諸水，悉是白銀，莊嚴挍飾，
乃至彼業因緣報故，今得作佛、多陀阿伽度、
阿羅呵、三藐三佛陀，乃至轉於無上法輪。 ^669a20

「阿難！往昔以來，有如是法，凡諸菩薩初生之時，
東西南北各行七步，無人執持。
阿難！彼蓮花上佛初生時，兩足蹈地，其地處處皆生蓮花，
面行七步，東西南北所踐之處，悉有蓮花，故號此佛為蓮花上。
當於彼時，無量無邊百千萬眾，天、龍、夜叉、
乾闥婆、阿脩羅、摩睺羅伽、人非人等，一時大唱，
處處出聲，發如是言：『此大菩薩，名蓮華上。』
因於天人唱此聲故，彼佛世尊，號蓮花上。 ^669b5

「阿難！我念往昔，有一如來，出現於世，號最上行多陀阿伽度、
阿羅呵、三藐三佛陀。
爾時，我將一把金粟，散彼佛上，乃至彼佛語侍者言：
『是人過於一千劫後，當得作佛，號釋迦牟尼。』
我於彼時，聞授記已，不捨精進，增長善業。
彼功德果報因緣故，無量世中，作梵釋天、轉輪聖王。
又復曾作一轉輪王，名曰頂生。
我於彼時，宮殿之內，經由七日，雨金粟雨，
沒於人膝，縱廣彌滿。
以是善業因緣力故，我今得成阿耨多羅三藐三菩提，乃至轉於無上法輪。
阿難！彼最上行如來，欲至聚落城邑乞食，
足步虛空，去地六尺。
是時天、龍、人非人等，高聲唱言：『此佛世尊，名最上行。』
以是因緣，號是如來為最上行。 ^669b14

「阿難！我念往昔，有一如來，出現於世，號上名稱多陀阿伽度、
阿羅呵、三藐三佛陀。
我時布施彼佛一室及比丘僧，而乞願言，
乃至彼佛告侍者言：『是人於後滿五百劫，
當得作佛，號釋迦牟尼。』
我於彼時，得授記已，不捨精進業因緣故，
經無量世，作梵釋天、轉輪聖王。
又是報故，我時作一轉輪聖王，名曰善見。
時，天帝釋毘首羯磨，下來為我化作一殿，名一切勝。
以是善業果報因緣，我今得成阿耨多羅三藐三菩提，乃至轉於無上法輪。 ^669b27

「阿難！我念往昔，有一如來，出現於世，號釋迦牟尼多陀阿伽度、
阿羅呵、三藐三佛陀，與我同號，種姓父母，
名字壽命，一切悉同我。
將一掬蘇摩那華，散彼佛上〔迦葉遺師說言，
將金一掬〕，發如是願，乃至彼佛語侍者言：
『是人於後滿一百劫，當得作佛，號釋迦牟尼。』
我於彼時，得受記已，不捨精進，增長功德，
無量世中，作梵釋天、轉輪聖王。
以是善業因緣力故，以三十七助菩提分法，
莊嚴我身，令我得成阿耨多羅三藐三菩提，乃至轉於無上法輪。 ^669c9

「阿難！我念往昔，有一如來，出現於世，號曰帝沙多陀阿伽度、
阿羅呵、三藐三佛陀。
我將一掬碎末栴檀，散彼佛上，乃至彼佛告侍者言：
『是人過於九十五劫，當得作佛，號釋迦牟尼。』 ^669c19

「我於彼時，得授記已，不捨精進，增長功德，
無量世中，作梵釋天、轉輪聖王。
以是善業因緣力故，我得名為最上戒行清淨具足；
以是善業果報因緣，我得名為最上智見功德具足
〔迦葉遺師如是說言，我以善業因緣力故，
得於最上戒行功德，名稱遠聞，乃至得於最上智見，
功德遠聞〕，我今得成阿耨多羅三藐三菩提，乃至轉於無上法輪。 ^669c24

「阿難！我念往昔，有一如來，出現於世，號曰弗沙多陀阿伽度、
阿羅呵、三藐三佛陀。
時彼佛在雜寶窟內，我見彼佛，心生歡喜，
合十指掌，翹於一脚，七日七夜，而將此偈讚歎彼佛，
而說偈言：
　　「『天上天下無如佛，十方世界亦無比，
　　世間所有我盡見，一切無有如佛者。』 ^670a2

「阿難！我以此偈歎彼佛已，發如是願，乃至彼佛語侍者言：
『是人過於九十四劫，當得作佛，號釋迦牟尼。』
我於彼時，得授記已，不捨精進，增長功德，
無量世中，作梵釋天、轉輪聖王。
以是善業因緣力故，我得四種辯才具足，
無有一人能共我論降伏我者，我得成於阿耨多羅三藐三菩提，
乃至轉於無上法輪。 ^670a9

「阿難！我念往昔，有一如來，出現於世，號見真理多陀阿伽度、
阿羅呵、三藐三佛陀。
我於爾時，將種種花，散彼佛上〔迦葉遺師說言，
彼佛號曰見一切理〕，乃至彼佛語侍者言：
『是人過於九十三劫，當得作佛，號釋迦牟尼。』
我於彼時，得授記已，不捨精進，增長功德，
無量世中，作梵釋天、轉輪聖王。
以是因緣，我今獲得最上之名具持戒行，
乃至得名解脫知見一切具足，證於阿耨多羅三藐三菩提，
乃至轉於無上法輪。 ^670a16

「阿難！我念往昔，有一如來，出現於世，號毗婆尸多陀阿伽度、
阿羅呵、三藐三佛陀。
我於爾時，將一掬小豆，散彼佛上，乃至彼佛告侍者言：
『是人過於九十一劫，當得作佛，號釋迦牟尼，十號具足。』
我於彼時，得授記已，不捨精進，增長功德，
無量世中，作梵釋天、轉輪聖王。
以是善業因緣力故，我又曾作一轉輪王，
名為頂生，得四天下，復得帝釋半座而坐。
以是果報，今得成於阿耨多羅三藐三菩提，乃至轉於無上法輪。 ^670a25

「阿難！我念往昔，有一如來，出現於世，號曰尸棄多陀阿伽度、
阿羅呵、三藐三佛陀。
我於彼時，將無價衣，覆彼佛上及聲聞眾，
發如是願，乃至彼佛告侍者言：『是人過於三十一劫，當得作佛號釋迦牟尼。』
我於彼時，得授記已，不捨精進勇猛之心，
常行布施，造作福業。
我以如是善業因緣，無量世中，作大梵王及天帝釋、
轉輪聖王，今日復得種種衣服，所謂迦尸迦衣、
芻摩妙衣、劫波妙衣、憍奢耶衣、拘沈婆衣，
我今得成阿耨多羅三藐三菩提，乃至轉於無上法輪。 ^670b6

「阿難！我念往昔，有一如來，出現於世，號毘舍浮多陀阿伽度、
阿羅呵、三藐三佛陀。
我於爾時，將好種種百味飲食，布施彼佛及聲聞眾，
發如是願，乃至彼佛告侍者言：『是人過於三十劫後，
當得作佛，號釋迦牟尼。』
我於彼時，得授記已，不捨精進勇猛之心，
常行布施，造作福業。
我以如是善根因緣，無量世中，作大梵王，
或作帝釋、轉輪聖王，今得種種百味飲食，
乃至得成阿耨多羅三藐三菩提，轉於無上清淨法輪。 ^670b17

「阿難！我念往昔，於拘婁孫多陀阿伽度、
阿羅呵、三藐三佛陀邊，行於梵行，求未來世阿耨多羅三藐三菩提故。
阿難！我念往昔，於迦那迦牟尼多陀阿伽度、
阿羅呵、三藐三佛陀邊，行於梵行，求未來世阿耨多羅三藐三菩提故。 ^670b27

「阿難！我念往昔，於迦葉多陀阿伽度、阿羅呵、
三藐三佛陀邊，行於梵行，求未來世阿耨多羅三藐三菩提故。 ^670c4

「阿難！我念往昔，於彌勒菩薩邊，齎持種種微妙四事供養之具，
供養恭敬，尊重讚歎，自恣奉獻，求未來世阿耨多羅三藐三菩提故。
阿難！我念往昔，將無量種供養之具，所至到處，
即持供養過去無量諸佛菩薩及聲聞眾，
種諸善根，求未來世阿耨多羅三藐三菩提故。 ^670c7

「阿難！往昔過百阿僧祇劫，是時有佛，出現於世，
號曰然燈多陀阿伽度、阿羅呵、三藐三佛陀。 ^670c13

「阿難！如是次第，過百億劫時，有一佛出現於世，
號一切勝多陀阿伽度、阿羅呵、三藐三佛陀。 ^670c16

「阿難！如是次第，過五百劫時，有一佛出現於世，
號最上名稱多陀阿伽度、阿羅呵、三藐三佛陀。 ^670c19

「阿難！如是次第，過一百劫時，有一佛出現於世，
號釋迦牟尼多陀阿伽度、阿羅呵、三藐三佛陀。 ^670c22

「阿難！如是次第，九十四劫時，有一佛出現於世，
號曰弗沙多陀阿伽度、阿羅呵、三藐三佛陀。 ^670c25

「阿難！如是次第，九十三劫時，有一佛出現於世，
號曰見義多陀阿伽度、阿羅呵、三藐三佛陀。 ^670c28

「阿難！如是次第，九十一劫時，有一佛出現於世，
號毘婆尸多陀阿伽度、阿羅呵、三藐三佛陀。 ^671a2

「阿難！如是次第，三十一劫時，有一佛出現於世，
號曰尸棄多陀阿伽度、阿羅呵、三藐三佛陀。
同是劫中，又有一佛，復出於世，號曰神聞多陀阿伽度、
阿羅呵、三藐三佛陀。 ^671a5

「阿難！此賢劫初，第一拘婁孫馱如來，出現於世。 ^671a9

「第二拘那含牟尼如來，出現於世。
第三迦葉如來，出現於世。 ^671a11

「第四我身釋迦牟尼如來，今現在世。 ^671a13

「阿難！彼然燈多陀阿伽度、阿羅呵、三藐三佛陀，
出現於世，生大婆羅門家。 ^671a14

「一切勝佛，出現於世，生大剎利王家。 ^671a16

「蓮華上佛，出現於世，生大婆羅門家。 ^671a17

「最上行佛，出現於世，生大剎利王家。 ^671a18

「德上名稱佛，出現於世，生大婆羅門家。 ^671a19

「釋迦牟尼佛，出現於世，生大剎利王家。 ^671a20

「帝沙如來，出現於世，生大婆羅門家。 ^671a21

「弗沙如來，出現於世，生大剎利王家。 ^671a22

「見真義佛，出現於世，生大婆羅門家。 ^671a23

「毘婆尸佛，出現於世，生大剎利王家。 ^671a24

「尸棄如來，出現於世，生大剎利王家。 ^671a25

「神聞如來，出現於世，生大剎利王家。 ^671a26

「拘婁孫馱佛，出現於世，生大婆羅門家。 ^671a27

「拘那含牟尼佛，出現於世，生大婆羅門家。 ^671a28

「迦葉如來，出現於世，生大婆羅門家。 ^671a29

「阿難！我今在於剎利種姓大王家生，出現世間。 ^671b1

「阿難！然燈佛多陀阿伽度、阿羅呵、三藐三佛陀，
壽命八百四千萬億歲，住世利益諸世間故。 ^671b3

「阿難！一切勝如來，住世八萬億歲，利益一切諸世間故〔尼沙塞師如是說。
迦葉遺師復言，一切勝如來住世一劫，利益世間故〕。 ^671b6

「蓮華上佛，住世八萬歲，為利益故。 ^671b8

「最上行佛，住世八萬歲，為利益故。 ^671b9

「上名稱佛，住世六萬歲，為利益故。 ^671b10

「釋迦牟尼佛，住世八萬歲，為利益故。 ^671b11

「帝沙如來，住世六萬歲，為利益故。 ^671b12

「弗沙如來，住世五萬歲，為利益故。 ^671b13

「見真義佛，住世四萬歲，為利益故。 ^671b14

「毘婆尸佛，住世八萬歲，為利益故。 ^671b15

「神聞如來，住世六萬歲，為利益故。 ^671b16

「拘婁孫馱佛，住世四萬歲，為利益故。 ^671b17

「拘那含牟尼佛，住世三萬歲，為利益故。 ^671b18

「迦葉如來，住世二萬歲，為利益故。 ^671b19

「阿難！我今多陀阿伽度、阿羅呵、三藐三佛陀，
住世八十歲，為利益故。
而說偈言：
　　「『有佛以神通，住世受供養，
　　或神通及業，盡已入涅槃。』 ^671b20

「阿難！然燈如來，有於二百五十萬億聲聞弟子大眾集會，
如來滅後，法住於世，經七萬歲。
末後十年，諸比丘等，不生敬信，無慚愧心，
營理世務，樂於諸業，所有持疑，不相諮問，
各恃己能，互生憍慢，恒聚非法。
諸惡知識不善之人，以為朋友，共相狎習，圍繞遊從。
是等癡人，行不純故，使彼如來佛法僧寶，
速疾隱沒不現世間，所有經書，悉皆滅盡。 ^671b24

「一切勝佛，有萬四千聲聞弟子大眾集會，
如來滅後，正法住世，經於少時。 ^671c3

「蓮華上佛，有七萬眾聲聞集會，如來滅後，
正法住世，經十萬歲。 ^671c5

「上行如來，有六萬眾聲聞集會，如來滅後，
正法住世，七萬七千歲。 ^671c7

「德上名稱佛，有二萬眾聲聞集會，如來滅後，
正法住世，經五百歲。 ^671c9

「釋迦牟尼佛，有於一千二百五十聲聞集會，
如來滅後，正法住世，經五百歲，像法住世，亦五百歲。 ^671c11

「帝沙如來，有六萬億聲聞集會，如來滅後，
正法住世，經二萬歲。 ^671c14

「弗沙如來，有無量億聲聞集會，如來滅後，
正法像法，乃至法住，乃至法滅。 ^671c16

「見一切義佛，有三十二億那由他眾聲聞集會，
如來滅後，正法暫時，不久住世。 ^671c18

「毘婆尸佛，三會說法，度聲聞眾：第一大會，
一百六十八百千人；第二大會，有十萬人；
第三大會，八百千人。
如來滅後，正法住世，經二萬歲。 ^671c20

「神聞如來，唯有二會，度聲聞眾：第一會度有七萬人，第二會度有六萬人。
如來滅後，正法住世，經六萬歲。 ^671c24

「拘婁孫馱佛，有四萬眾聲聞弟子，如來滅後，
正法住世，經五百歲。 ^671c27

「拘那含牟尼佛，有三百萬聲聞集會，如來滅後，正法住世二十九日。 ^671c29

「迦葉如來，有二萬眾聲聞集會，如來滅後，
正法住世，經於七日。 ^672a2

「阿難！我多陀阿伽度、阿羅呵、三藐三佛陀，
有一千二百五十聲聞集會，我滅度後，
正法住世，有五百歲，像法住世，亦五百歲。
今當略說優陀那偈，而說偈言：
　　「『說施及年數，種姓并壽命，
　　聲聞眾集會，正法與像法。
　　彼等諸世尊，住世般涅槃，
　　釋種大師子，總說悉已訖。』」
pin:: 
#  3 賢劫王種品
佛本行集經賢劫王種品第三上 ^672a4

爾時，佛在王舍大城竹林精舍迦蘭陀鳥所居之處，與大比丘五百人俱。
爾時，世尊依諸佛法，乃至說於清淨梵行，
告諸比丘：「汝諸比丘！
諦聽諦受！如世尊教。」 ^672a13

諸比丘言：「我等歡喜信心奉持。」 ^672a16

佛告比丘：「此賢劫初，地建立已，有一最尊豪勝富貴大首領人轉輪王種，
名眾集置。既安置已，時諸大眾白地主言：
『我大地主，當為我等，治罰惡人，賞於良善。
仁者當分稻田與我，我各種之；我等種已，
當各割分，奉輸仁者。』
時彼地主，受大眾請，即為如法依平撿挍，
惡者治罰，善者賞之。
人得稻田，各加守護，佃熟已後，隨分受之。」 ^672a17

佛告比丘：「時彼大眾，如是集會和合，共推扶彼仁者，
持為地主，以為大眾商量舉故，故號彼為大眾平章。
又彼地主，為諸大眾如法治化，令眾歡喜同心愛樂，
得共和合，各各處分，故名為王。
又復守護一切稻田，熟取眾人，稻田分故，名剎利王。
剎利王者，名為田主。
汝等當知！以是因緣，劫最初時，大眾所立王種是也。」 ^672a24

佛告比丘：「時彼大眾所立之王，後生一子，
名曰真實，為轉輪王，王四天下，作大地主，
七寶自然，千子具足，備三十二大丈夫相，
威德勇猛，能摧怨賊。
彼王治化，在世之時，大地及海，無有荊棘丘陵高下，
五穀豐熟，人民安樂，無諸恐怖及以艱難，
不用兵戈，諸方自伏，如法治化。 ^672b3

「諸比丘！彼真實王，千子之內，有一長子，
名曰意喜，亦名自用，此子亦作轉輪聖王，
如上所說，七寶千子，乃至大地，如法治化。 ^672b10

「諸比丘！彼自用王，千子之內，有一長子，
名曰智者，眾人號之，名為受戒。
彼智者王，亦紹父位，作轉輪王，如上所說，
七寶千子，乃至大地，如法治化。 ^672b13

「諸比丘！彼智者王，千子之內，最初長子，
名曰頂生，亦紹父位，作轉輪王，如上所說，
乃至大地，如法治化。 ^672b17

「諸比丘！彼頂生王，千子之內，最初長子，
名為大海，亦紹父位，作轉輪王，如上所說。
諸比丘！彼大海王，千子之內，最初長子，
名為具足，眾人又喚，名之為敷，次紹王位，如上所說。 ^672b20

「諸比丘！彼具足王，千子之內，最初長子，
名為養育，次紹王位，如上所說。 ^672b25

「諸比丘！彼養育王，千子之內，最初長子，
名曰福車，次紹王位，如上所說。 ^672b27

「諸比丘！彼福車王，千子之內，最初長子，
名曰解脫，次紹王位，如上所說。 ^672b29

「諸比丘！彼解脫王，千子之內，最初長子，
名善解脫，次紹王位，如上所說。 ^672c2

「諸比丘！彼善解脫王，有子名曰逍遙，次紹王位，如上所說。 ^672c4

「諸比丘！彼逍遙王有子，名大逍遙，次紹王位，如上所說。 ^672c6

「諸比丘！彼大逍遙王有子，名曰照曜，次紹王位，如上所說。 ^672c8

「諸比丘！彼照曜王有子，名大照曜，次紹王位，如上所說。
佛本行集經卷第四
 ^672c10
