
other:: 辯正論卷第五
author:: 唐沙門釋法琳撰
註:: 東宮學士陳子良注

#  3 佛道先後篇(五)
佛道先後篇第三
儒生久之。更為議曰。
尋佛教東夏未六百年。
晉宋已來其風始盛。
猶謂功無與等。世不能名。
況老教中華年代綿遠。
經史具載略可而聞。
案道經元皇曆云。
吾以清濁元年正月甲子。
下師伏羲。治國太平白日昇天。
又云。未分元年八月甲辰。
下師神農。太元元年下師 #CB05769;。
一本作松容。凡經一十二代。
變為一十七身。始自玄老。
終乎方朔。隱真論云。
處天地之先。不以為長。
在萬古之下。不以為久。
隨時應變與物俱化。
勘其遊世輔國。時節可知。
至於誘引黎元匠成品物。
安能紀乎。略計已經二百七十餘萬年矣故云。
常道非可道之道。
無名非可名之名。
既曰寂寥。是稱怳惚。
託周朝而為柱史。
居漢世而作大臣。
戲水乘魚遊空駕鵠。
玉井含潤。美地下之飛泉。
金竈生烟。烈人間之焰火。
三宮白珠之帳。或餌甜芝。
九花青瑣之階。恒餐練髓。
玫瑰琥珀之樹。不日舒光。
瑠璃馬#CB21895;之枝。
無風自響。髑髏能語。
曾假問於莊周。白骨還生。
豈虛談於徐甲。西王玉文之棗。
聖女擎來。東海金色之梨。
仙人捧至。形無定所。
見種種之容。情有異端。
啟紛紛之迹。超江跨海詎藉舟航。
入市登山隨心自在。
綿綿叵測眇眇難尋。
莫不利益天人楷模今古。
釋氏之化日月未淹。
焉得與道而為比校。
開士讓曰。吾子學無稽古。
困在師心。不能擇善返迷。
而守株信度。吾聞智無不周曰聖。
化不可測曰神。遠近難尋始終莫究者。
其在茲乎。焉欲措意於其間也。
子疑尚擁。當復言之。
何者。 ^520c28

夫世界初成。未有日月。
二大菩薩下救蒼生。
爰列三光是興八卦。
伏羲皇者應聲大士女媧后者吉祥菩薩。
何以明之。尋此劫中千佛出世。
第四佛者即釋迦文。
自餘續興終乎劫盡。
爾乃劫劫相次。則佛佛無窮者也山海經云。
身毒之國。軒轅氏居之信知三皇根起在彼。
奉佛使者。故不疑焉。
取例尋文可以意得。
帝系云。開闢之初。
人情昏鯁。唯眠與食。
莫曉逆從。起乎太昊上皇因時作範。
比象畫卦尊卑位焉。
始知敬以奉上慈以育下。
微用心識漸開慧路。
自非無涯大悲深妙解脫。
孰能俯質同愚發蒙化世。
二聖來應信而有徵。
其弘道也。塵劫所不窮。
其利物也。巧曆所不計。
過去倍於恒沙。未來逾於上數。
汝元皇之歲。猶大地之始一塵。
開闢之年。比滄海之論一滴耳。
非所聯類也。非所頡頏也。
夫食木之蟲。尚不知皮外之味。
豈知宇宙之廣哉。
案三史正文與五經典誥並云。
老子周末時人。次則阮氏七錄王家四部。
華林遍略修文御覽。
陶隱居之文。劉先生之記。
王隱魏收之錄。楊玢費節之書。
並編年紀。咸為代曆。
莫不共遵正史。曾無異談。
隋世有姚長謙者〔名恭齊為渡遼將軍在隋為修曆博土〕學該內外善窮算術以春秋所紀不過七十餘國。
丘明為傳但敘二百餘年。
至如世系世本。尤失根緒。
帝王世紀又甚荒蕪。
後生學者彌以多惑。
開皇五年乙巳之歲。
與國子祭酒開國公何妥等。
被召修曆。其所推勘三十餘人。
並是當世杞梓。備諳經籍者。
據三統曆編其年號。
上拒運開下終魏靜。
首統甲子傍陳諸國。
爰引九紀三元天皇人帝五經十緯六藝五行。
開山圖括地象。古史考元命苞。
援神契帝系譜。鉤命決始學篇。
太史公律曆志。典略之與世紀。
志林之與長曆。百王詔誥六代官儀。
地理書權衡記。三五曆十二章。
方叔機陶弘景等數十部書。
以次編之。合四十卷。
名為年曆帝紀。頗有備悉文義可依。
從太極上元庚戌之歲。
至開皇五年乙巳。
積有一十四萬三千七百八十年矣。
梁紀云。從開闢至梁太宗大寶二年。
凡二百八十三代。
七十六萬一千四十五年。
案諸部年紀。莫見老氏為伏羲師。
考此一虛則百事無實。
長謙紀云。佛是昭王二十六年甲寅歲生。
穆王五十三年壬申之歲佛始滅度〔至開皇五年。
得一千五百七十六載矣〕與周書異記并漢法本內傳及法王本記。
與吳尚書令闞澤魏曇謨最法師等所記不差。
推老子以桓王六年丁卯之歲仕周。
敬王三十二年癸丑之歲五月壬午乃西渡關〔至開皇五年。
得一千三十七載〕案葛仙公序云。
老子以上皇元年太歲丁卯二月十二日丙午為周師者。
即桓王丁卯之歲也。
又云。無極元年太歲癸丑五月壬午去周西度關者。
即是敬王癸丑之歲檢。
三皇以下本記。亦無建元。
至漢武世始有元號。
彼稱上皇無極等。
並為妄說全無依據。
又高麗王表問齊后。
諸佛生世可得聞乎。
文宣帝召上統法師為文具報。
于時引周穆傳〔蓋穆王別傳也〕以對。
使人與姚長謙所引無異。
劉向列仙傳曰。#CB06548;與尹喜俱之流沙之西服巨勝實。
是知孔老二儒皆生周末。
老在佛後隔十二王。
國語云。幽王二年三川震岐山崩。
伯陽父云。周將亡矣。
別有老人。非老子也。
案梁元帝解莊老云。
老子以景王初終。
莊生以景王末卒。
姚將軍言。孔老相見問禮之時。
亦在景王十年景寅之歲。
為尹說經。亦於景王之時。
此則佛先道後。的可明矣。
子云。清濁之年為國師者。
甚大河漢不近人情。
原夫清濁始兆而陰陽未分。
陰陽未分則兩儀尚渾。
兩儀尚渾則三才莫形。
是以窈窈冥冥不可名也。
甲子起於大撓。年月定於堯典。
非唯羲皇未出。固是天地靡開。
驗知天地搆精男女化生。
羲之與老。其是人耶。
必在二儀之內。不越三才之中。
焉得道聽途說以自欺乎。
又言。方朔亦#CB06548;之身。
彌不可也。傳云。東方朔者。
歲之之精也。何以明之。
尋曼倩在朝二十餘載。
歲星不見。亦二十餘年。
朔之云亡大精始出。
通人所紀驗可知矣。
抱朴子神仙傳云。
夫聖者不孤。必應物以成化。
豈可天下國師皆待李耳一人乎。
異哉斯言。良盡美矣。
若歷多世唯一老#CB06548;為師。
亦經多朝皆一羲皇為主。
既有多政。必賴多君。
信可一師但匡一治耳。
儒生問曰。皇甫謐云。
老子出關入天竺國。
教胡王為浮圖。此則老之與佛一時人也。
何為浪談前後。以矯俗乎。
開士喻曰。尋夫至人玄寂有類。
谷神應變無方。事同山響不疾而速。
豈隔華夷。井坎之徒好師偏見。
朝三暮四空生喜怒。
是以虛己應物者。
必有千變之容。狹情適事者。
豈知萬殊之妙。案西域傳云。
老子至罽賓國見浮圖。
自傷不及。乃說偈供養。
對像陳情云。我生何以晚〔新本改云佛生何以晚〕。
佛出一何早〔新本改云。
泥洹一何早〕不見釋迦文。
心中常懊惱。晉世雜錄云。
道士王浮每與沙門帛遠抗論。
王浮屢屈焉。遂改換西域傳為化胡經。
言喜與#CB06548;化胡作佛佛起於此魏世姜斌道士妄引開天經對魏明帝。
自云。老子定王時生。
破邪論中備引斯證。
莊子云。老#CB06548;死秦佚弔焉。
關中記云。老子葬於槐里然漆園吏親學聃道。
雖可宋魯邦異。出世時同。
所說之文足堪依信。
靡往天竺灼然不疑。
皇甫士安斥其詭說明彼謬談。
敘老流沙皆無實錄。
備在高士安傳。豈可誷乎。
佛先道後爾無惑也。
other:: 
#  4 釋李師資篇(五)
釋李師資篇第四 ^521b2

儒生問曰。大唐運興。
蓋太上老君周師李#CB06548;之聖胤也。
開無為之化。弘道德之篇。
考胄子以業六經。
命司徒以敷五教。
導德齊禮仁布九區。
懲惡勸善威加四海。
天成地平遠安邇肅。
光宅#CB00716;內于茲八年。
於協洽之歲。當夾鍾之月。
天子躬幸辟雍親臨釋奠。
沙門道士並預禮筵。
奉口勅云。道士潘誕奏言。
悉達太子不能得佛。
六年求道方得成佛。
是則道能生佛。佛由道成。
道是佛之父師。佛乃道之子弟。
故佛經云。求於無上正真之道。
又云。體解大道發無上意。
外國語云。阿耨菩提。
晉音翻云無上大道。
若以此而驗。道大佛小於事可知。
何得浪判先後及師資耶。 ^522c14

開士讓曰。吾聞堯舜之典。
五伯不肯觀。孔墨之籍。
季孟不能讀。夫夏蟲不可以語氷者。
篤於時也。曲士不可與論道者。
局於教也。今當為子略明斯致。
夫妙色無形理融真際。
大音無說體寂虛宗。
不可測之於言象。
不可尋之於視聽。
三際推而靡得。二諦格而莫知。
冲性弗遷孰能令有。
至功罔墜孰能令無。
然則內外湛於百非。
稱謂淪於四句。暨乎無形之形。
應周法界。無說之說。
化洽情源。故能運大悲以鼓之。
開大慈以攝之。於是著弊垢衣現生五濁。
隱真實智權駕三車。
考夫一米支身。本為摧伏外道。
六年樹下。但欲斥破邪師愍苦行之徒勞。
傷自餓之無益〔悲念外道無益苦行虛為自餓〕然後食九轉乳證三菩提。
是時也。六師眷屬莫不頂鬀周羅千子魔王竝共歸心降伏邪鋒颯焉落刃。
慧日赫以舒光。其汲引也如此。
其威神也如彼。子所言道〔九十五種之道〕
為彼道耶為異彼乎〔為非九十五也〕若同彼者。
即二天三仙之徒九十五種之裔。
富蘭那等是汝之師。
彼師所墮汝亦隨墮。
若異彼者。即佛弟子。
何得謬云。求我道故方得成佛。
潘誕之言罪莫大矣。
妄奏軒陛輕觸天威。
理合推繩。其罪一也。
眯目朝廷疑誤信心。
變正為邪。其罪二也。
以無上大師求域中小道。
違彼經。教其罪三也。
長未來之謗黷。黨見在之邪朋。
自誤誤人。其罪四也。
既負誷聖之愆。必入無間之獄。
塵劫受苦。其罪五也。
且震旦之與天竺。
猶環海之比麟洲。
聃乃周末始興。佛是周初前出。
計其相去三十許王。
論其所經三百餘載。
豈有昭王世佛而退求敬王時道乎。
勾虛驗實足可知也儒生請曰。
靈寶等經。有太上大道先天地生。
欝勃洞虛之中。煒燁玉清之上是佛之師能生於佛。
不言周時之老聃也。
為定是耶。願聞其說。
開士喻曰。五帝之前未聞有道。
三王之季始有聃名。
漢景帝以來方興道學。
窮今討古道者為誰案六書七籍三傳九流。
雖為經國典謨。莫不師宗於周易也。
易云。五運相生漸分清濁。
兩儀既闢爰判陰陽所以乾元資始坤道資生。
三光著象于天。乾之道也。
萬物稟形于地。坤之道也故曰。
一陰一陽之謂道陰陽不測之謂神。
道也者。理也。通也和也同也。
言陰陽運通三才位矣。
上下交泰萬物生焉。
有陰陽之道理。能通生於人物。
天和地同則群萌而類動也〔禮月令云。
天氣下降。地氣上騰。
天地和同。萬物萌動也〕鼓之雷霆陽動也。
潤之風雨陰隨也。
故知不有天地道何從生。
不有陰陽道何由靈。
豈得造化之前道已先出。
假令有道不出天地之與陰陽〔搜神契云。
聖不過天地。神不過陰陽〕夫天地者於事可明。
陰陽者在生有驗。
理數然也。不云有道先天地生。
道既莫從何能生佛。
昔車胤解道德云。
在人為德。及物為道。
殷仲文云。德者得也。
道者由也。言得孝在心。
故謂之德。由之而成。
故謂之道。是以孝為德本。
成曰。道功德彰自立之名。
道有兼濟之稱。內因德而行就。
外由道而化成。生之蓄之道之要也。
成之熟之德之至也。
故論衡云。立身之謂德。
成名之謂道。道德也者為若此矣。
子所言道。寧異是乎。
若異是者。不足歸信。
豈有頭戴金冠身披黃褐。
鬢垂素髮手把玉璋。
別號天尊。居大羅之上。
獨名大道。治玉京之中。
山海之所未詳。經史之所不載。
大羅既烏有之說。
玉京本亡是之談耳子稱太上為佛師者。
案往代先儒及梁承聖解五千文久有明釋言太上有四。
其一曰下知有之。
謂三皇至五龍。是也。
其二曰次親譽之。
謂伏羲與神農是也。
三曰其次畏之。謂軒轅及帝嚳是也。
四曰其次侮之。謂堯舜已下是也。
禮記有云。太上貴德。
其次務施報。謂天皇人帝為太上也。
無別道神統論其教。
止是訓導君民汲引浮俗。
初未曾聞修萬行而趣涅槃。
運四流以超生死。
案道經元皇曆云。
吾聞大道太上正真出於自然。
是謂為佛無為之君。
檢道經中。喚佛為大道為太上為自然為正真為太極為無上者。
皆是佛也。又云。天竺國有古皇先生善入泥洹。
古皇先生者。是吾師也。
遊化天竺。今將返神還乎無名。
絕身滅有不死不終。
綿綿常存。吾今逝矣三洞經云。
佛是道父。西昇又云。
天下大術佛最第一〔言神通變化無窮也〕化胡經云。
老子知佛欲入涅槃。
復迴在世。號曰迦葉。
於娑羅林為眾發問。
轉神入定經云。思念一切。
關令傳云。老子曰。
吾師號佛覺。一切民也。
菜食誦經稱無上正真之道承佛威神號佛為世尊。
形與神遊。受高上大聖十方至真已得佛道。
檢道經處處皆稱佛為師也。
吾今為子釋茲在茲。
子當念茲在茲。頂受而奉行也。
佛也者蓋絕稱之大宗。
至妙之幽宅。不可以無取。
不可以有求。果有其所以不有。
故不可得而有。有其所以不無。
故不可得而無。何者。
若本之有境則大患永滅。
推之無鄉則大悲不竭。
常理不可原。自然之體也。
無心以成化。大道之宗也。
三五莫能始。古皇之先也。
不嚴以正俗。無為之君也。
混沌不可測。無名之主也。
綿綿其若存。眾妙之本也。
其降靈也。則為大道之師。
其開化也。則為太上之父。
焉得閉目以觀天地。
塞耳而聽雷霆。所以佛號法王世之調御。
下凡上聖靡不歸依。
豈有稱五老之神。
佩三皇之籙。而能為釋氏之師乎故涅槃云。
諸佛所師。所謂法也。
以法常故諸佛亦常。
吾更為子重明斯義。
案佛說空寂所問經及天地經。
皆云。吾令迦葉在彼為老子號無上道。
儒童在彼號曰孔丘。
漸漸教化令其孝順。
須那經云。吾後千歲法當東流。
王及人民奉戒修善竊以三代將末六國就興。
遊說之徒心存苟得。
未患誇誕靡弊肉。
穿鼓舌而騁奇謀。
搖脣而談廣利。曹劌以之請戰屈完。
於是如師感被髮之哭。
伊川痛窮車之填。
濟水三河震竭四夷。
交侵天闇飛蛬鎬遊舞兔。
彭生為豕啼之怪。
杜伯見折脊之徵。
假令任處阿衡身居台輔。
莫不扇飄風凍雨之暴。
烈迴天轉日之威。
是以褒女獻王。延烽火之寇。
楚人問鼎。漸滔天之逆。
日者天地版蕩禮樂崩壞。
名辱身殘曾無顧恥。
顛家覆國安忍忘歸。
詎知世界之何辜。
罔念蒼生之塗炭。
所以佛遣三聖權化一方。
布治國之儀。敘修身之術。
庶令其代邢用禮。
變薄還淳。並是抑物本情。
非出要之大道也。
若放心於三達之境。
寂慮於四德之場。
功被生靈澤均彼此者。
則他方大士動喻恒沙。
此土發心亦如塵算。
諒非文字之所稱。
傳略舉六人以開慕仰。
文殊屈迹於當世。
彌勒補處於未來。
觀音普現色身。惠覃遐劫。
地藏護持震旦。化洽無窮。
馬鳴兼三方於東夏。
猶朝陽之啟晨暉。
而使六合俱照。龍樹跨萬里於神州。
若明月之燭幽夜。
能令八表同光。自斯已外。
或耆年而弘道。或童孺而宣法。
男女異形胡漢殊類。
莫不就緣施化隨處誘凡。
玄功利於百王。至教流於九有。
名言茲在茲。允出茲在茲。
無以子夏竊仲尼之名。
蝸角擬崑崙之大也。
儒生肉袒叩頭矯手而舐足曰。
余請罪矣。余請罪矣。
辯正論卷第五
 ^522c27
