如來示教勝軍王經
translator:: 大唐三藏法師玄奘奉　詔譯
jing:: 
如是我聞：
一時，薄伽梵在室羅筏住誓多林給孤獨園，
與其無量大苾芻眾、天人等俱。 ^786c21

爾時，憍薩羅主勝軍大王，尊位威德皆悉成就，
為欲瞻仰請問佛故，嚴駕出城往如來所。
乘至下處步進入園，遙見世尊坐一樹下端嚴殊妙，
諸根閑寂其心宴然，已能善得最上調順寂止究竟，
已能善到第一調順寂止彼岸，善能密護降伏諸根，
為丈夫龍、丈夫牛王、丈夫良馬，清淨無撓如澄泉池，
威德熾盛光明照曜如大金山，有三十二大丈夫相圓滿莊嚴，
八十隨好間飾支體。 ^786c22

時，勝軍王遙見佛已，心喜踊躍不能自勝，
便即脫去剎帝利種灌頂大王隨身所有五標尊飾：
一者、頂上寶冠；二者、所執神劍；三者、眾寶傘蓋；
四者、末尼扇拂；五者、織成寶履。
既去是已詣如來所，到已頂禮世尊雙足，右繞三匝退坐一面。 ^787a8

爾時，勝軍大王坐一面已，而白佛言：「大悲世尊！
惟願如來哀愍教授，惟願善逝哀愍教誡，令我長夜證於大義利益安樂。」 ^787a14

爾時，世尊告大王曰：「善哉，善哉！
大王！汝今乃能請問如來如是大義。
大王！汝今為大國主，應以正法勿以邪法，應隨法行勿隨非法。
所以者何？ ^787a17

「大王當知！若有國王或諸王等，棄捨正法以諸邪法而作國王，
彼於現在為諸聖賢之所訶毀，後致憂悔，
身壞命終墮諸惡趣，生地獄中受諸劇苦；
又若國王或諸王等，棄捨邪法以其正法而作國王，
彼於現在為眾聖賢之所稱讚，後無憂悔，
身壞命終超昇善趣，生諸天中受諸妙樂。 ^787a20

「大王！譬如父母憐愍於子，心常欲令離苦得樂；
王亦應爾，於諸國邑所有眾生，僮僕、作使、
輔臣、僚佐，應以諸佛所說四攝而授受之。
何等為四？一者、布施；二者、愛語；三者、利行；
四者、同事。如是善攝國邑眾生，僮僕、作使、
輔臣、僚佐，攝於二義同事同歸。
何等二義？一者、現在；二者、未來。 ^787a27

「大王當知！譬如男子或諸女人，於其夢中夢心所見，
可愛園林可愛山谷，可愛國邑并諸異類，彼夢覺已所見皆無。
如是，大王！國祚身命虛偽無常，一切皆如夢之所見。 ^787b5

「大王當知！王富貴樂、王自在樂、王愛欲樂，
及餘所受諸欲樂具，所謂象馬車步諸軍宮殿，
后妃太子諸王，輔臣僚佐防衛士眾，父母兄弟姊妹妻妾，
男女大小僮僕作使國邑眾生，金銀珍寶末尼真珠，
衣服財穀庫藏等物，如是所有諸欲樂具，
於命終時皆當棄捨，獨往後世無一相隨。 ^787b8

「大王當知！如上所說一切樂具，非常非恒不可保信，
皆變易法迅速不停，流轉移動終歸壞滅，
念念遷謝後為灰燼，究竟同趣滅盡之門，
是失壞法有諸怖畏、有諸災橫、多諸愁惱，皆是墜墮零落斷壞離散之法。 ^787b16

「大王當知！譬如樹林先見開華，尋復結果後還無果，
先見其葉榮茂青翠，尋復萎黃後皆凋落。
如是，大王！國祚身命，王富貴樂、王自在樂、
王愛欲樂，及餘所愛諸欲樂具，所謂象馬車步軍等，
廣說乃至皆是墜墮零落斷壞離散之法，亦復如是。 ^787b21

「大王當知！如大火聚，先見熾然復極熾然，
轉遍熾然後皆洞然，雖久熾盛終歸滅盡。
如是，大王！國祚身命，王富貴樂、王自在樂、
王愛欲樂，及餘所受諸欲樂具，所謂象馬車步軍等，
廣說乃至皆是墜墮零落斷壞離散之法，亦復如是。 ^787b27

「大王當知！如日月輪，有大神用具大勢力，
放大光明以自莊嚴，遍照世間終歸隱沒。
如是，大王！國祚身命，王富貴樂、王自在樂、
王愛欲樂，及餘所受諸欲樂具，所謂象馬車步軍等，
廣說乃至皆是墜墮零落斷壞離散之法，亦復如是。 ^787c4

「大王當知！譬如大雲遍覆虛空，暴風疾雷掣電注雨，震動天地須臾散滅。
如是，大王！國祚身命，王富貴樂、王自在樂、
王愛欲樂，及餘所受諸欲樂具，所謂象馬車步軍等，
廣說乃至皆是墜墮零落斷壞離散之法，亦復如是。
是故，大王！應善勤修，隨無常觀、隨盡滅觀，
於自命終常當驚懼，為大國王應以正法勿以非法，應隨法行勿隨非法。 ^787c10

「大王當知！如四大山從四方來，牢固堅密無有缺漏無諸間隙，
周匝充遍總一合成，上盡虛空下窮地際，
其中所有一切草木枝條花葉，及諸有情蠢動之類皆被磨滅，
難以決勇而可逃避，難以勢力而能抗拒，難以呪術財貨藥物而可禁止。
如是，大王！世有四種大怖畏事，各來磨滅一切眾生，
難以決勇而可逃避，難以勢力而能抗拒，難以呪術財貨藥物而能禁止。 ^787c18

「云何四種大怖畏事？
大王當知！一者、老來逼害，磨滅眾生少壯；
二者、病來逼害，磨滅眾生調適；三者、死來逼害，
磨滅眾生壽命；四者、衰來逼害，磨滅眾生興盛。 ^787c26

「大王當知！譬如師子為眾獸王，入鹿群中搏取一鹿，若噉未噉自在無難。
其鹿爾時先所騰勇，入師子口無復能為。
如是，大王！一切眾生既入無常師子王口，所有勢力無復能為。 ^788a1

「大王當知！譬如有人勇健多力毒箭所中，一切威猛皆悉摧滅。
如是，大王！一切眾生剛強佷戾，死箭所中無復勢力、
無復救護、無所歸依、無所投竄，臨欲捨命解支節時，
血肉枯竭心胸熱惱，焦渴所逼張口大息，
手足紛亂無所堪能，無有勢力涎涕交流，
大小便利穢污身體，六根閉塞喉顙哽噎喘息逾急，良醫拱手棄諸妙藥。
其所飲噉美味珍饌無不悉捨，偃臥床枕臨往異趣淪沒無際，
生老病死無常瀑流，至臨終位餘命無幾，業有力故後有現前。
甚大怖畏琰魔王使，廣大黑闇夜分所吞，
出息入息最後將滅，唯獨一身無有第二及餘伴侶，奄背此生歸於後世。
是大移轉趣大叢林，入大黑闇遊大曠野，
泛大溟海業風所飄，往無標記冥寞方所，
當於爾時無異救護、無異歸依、無異投竄，唯除正法。
大王！彼於爾時，唯有正法能為救護、能為宮室、
能作歸依，是所奔趣是所投竄，能拔眾生出生死苦。 ^788a5

「大王當知！譬如有人寒苦所逼，唯有煖火日光衣等，
所能止息而可獲安；熱苦所逼唯林泉等；
若涉遠道唯清涼陰；若渴所逼唯清冷水；
若飢所逼唯多美膳，若病所逼惟良醫藥及供侍者；若怖所逼惟強伴侶。
如是，大王！一切眾生死箭所中，無復勢力、
無復救護、無所歸依、無所投竄，臨欲捨命解支節時，
血肉枯竭心胸熱惱，焦渴所逼張口太息，
手足紛亂無所堪能，廣說乃至彼於爾時唯有正法，
能為救護、能為宮室、能作歸依，是所奔趣是所投竄，能拔眾生出生死苦。
所以者何？ ^788a23

「大王當知！如是身者，雖加守護雖久洗飾，
雖以眾多上妙飲食恣意飽滿，及至臨終，要當不免飢渴所逼而便捨命。 ^788b6

「大王當知！如是身者，雖常澡浴，塗香末香熏香花鬘隨意嚴飾，
由此自體穢漏成故，臨捨命時，終必歸於不淨臭穢。 ^788b9

「大王當知！如是身者，雖以種種上妙衣服覆蔽纏裹，
由此自身諸不淨物所合成故，於命終時，要當不淨種種流出。 ^788b12

「大王當知！如是身者，雖處宮室后妃婇女內官美人眷屬圍遶，
作眾伎樂種種倡伎，以自娛樂歡喜快樂，
臨命終時，自見惡相，要當驚怖憂悲苦惱。 ^788b15

「大王當知！如是身者，雖處宮室綵飾圖畫殿閣樓臺，
戶牖軒窓重關密掩，種種香花以自嚴飾，
種種燈燭增光照明，施設珍奇屏障帷幄，
燒眾名香散諸妙花，香花寶瓶處處陳列，
安置種種金銀琉璃眾寶床座，敷設上妙氍氀錦繡文蓐花氈，
床座兩頭俱置丹枕，覆以上妙綺帊錦衾，
寤寐安寢歡娛耽著，於命終後無所覺知，
或送屍骸置於葬所，烏鵲鵰鷲狐狼野干，
餓狗鵄梟諸惡禽獸爭共食噉，骨肉膿血鬚髮糞穢，流溢地上臭處可惡。 ^788b19

「大王當知！如是身者，先常乘馭香象駿馬眾寶輦輿，
擊鼓吹貝作大音樂，眾寶傘蓋隨侍於後，
執持扇拂掩映搖動，無量勇健象軍馬軍車軍步軍導從前後，
防衛左右百千臣僚竭誠敬奉，城邑士庶合掌驚歎。
雖受如是勝妙果報自在榮華，不久要當瞑目辟手無復動搖，
橫屍偃仰喪車輿上，眾人荷挽出大城門，
父母妻子兄弟姊妹作使僮僕群僚輔佐，
親屬內人隨從左右，心纏憂惱頭髮被散，
舉手拍頭椎胸悲噎，哀感崩慟皆言：『苦哉！』
城邑國人覩之號慕。
隨送葬所，或有露屍施諸禽獸，鳥鵲餓狗鵰鷲鵄梟，
狐狼野干及諸惡獸，楂掣食噉骨肉狼籍，
風飃日曝雨漬霜封，支節解散零落異所；
或有積薪以火焚葬，筋骨焦爛血肉消化，
臭煙熢#CB00197;四面充塞，
火滅骨消灰飛塵散；或有掘地埋殯墳陵，經歷多時肉消骨腐。 ^788b29

「大王當知！此身如是變壞無常，一切眾生及以諸行皆悉如是，
非常非恒不可保信，皆變易法迅速不停，
流轉移動終歸壞滅，念念遷謝後為灰燼，
究竟同趣滅盡之門，是失壞法，有諸怖畏有諸災橫多諸愁惱，
皆是墜墮零落斷壞離散之法。 ^788c17

「是故，大王！應善勤修，隨無常觀、隨盡滅觀，
勿為貪欲之所染污，勿為瞋恚之所鼓動，
勿為愚癡之所覆蔽，勿復耽染王富貴樂，
勿復耽染王自在樂，勿復耽染王愛欲樂，勿復耽染及餘所受諸欲樂具。
應當滅除財命憍逸，應當驚懼無常死魔，不與人期奄忽而至。
為大國主，應以正法勿以非法，應隨法行勿隨非法，
應愍眾生皆如一子，應當至誠護持佛法，紹隆三寶勿復餘顧。
所以者何？生死海中流轉無始，唯佛正法是大津梁，千萬億劫實難值故。 ^788c23

「大王當知！我終不說獲得世間諸欲樂具，
積聚受用名富貴者，我說獲得諸佛正法聖慧財寶積聚受用，
乃名圓滿真富貴者。
是故，大王！應當厭離世間所有諸欲樂具，應當願求諸佛正法聖慧財寶。」 ^789a5

時薄伽梵說是經已，憍薩羅主勝軍大王，
及諸世間天人等眾，聞佛所說皆大歡喜，信受奉行。
如來示教勝軍王經
 ^789a9
