
other:: 廣弘明集統歸篇第十卷三十
author:: 大唐西明寺沙門釋道宣撰
other:: 
## 下
晉沙門支道林讚佛詩〔八首〕晉沙門支遁詠懷大德禪思山居詩〔十首〕晉沙門釋慧遠念佛三昧詩序〔并佛菩薩讚〕晉王齊之念佛三昧詩齊王元長法樂哥詞梁武述三教詩梁昭明開善寺法會詩梁簡文望同泰寺浮圖詩〔并和五首〕簡文詠五陰識文梁劉孝綽百論捨罪福詩梁簡文蒙華林園戒詩梁昭明講訖賦三十韻詩梁簡文預懺直疏詩并和梁簡文出興業寺講詩梁元帝和五明集詩梁昭明鍾山解講諸人和詩梁皇太子八關夜述遊四城門詩〔并和〕梁簡文遊光宅寺詩梁簡文被幽述志詩〔四首〕梁沈隱侯臨終遺上表宋謝靈運臨終詩陳沙門釋智愷臨終詩陳何處士遊山寺并雜詩〔四首〕陳姚察遊明慶寺悵然懷古陳尚書令江總遊攝山寺詩陳江令遊武窟山寺詩〔并和〕北齊盧思道從駕大慈照寺詩〔并序〕陳張君祖雜詩周沙門釋亡名五苦詩〔六首〕隋煬帝遊方山靈巖寺詩〔并和〕隋煬帝升樓望春燈詩〔并和〕隋著作王胄述淨名詩隋薛道衡入鳳林寺詩〔唐文帝暮冬過寺一首〕唐文帝遊并州大興國寺今上遊京師大慈恩寺唐常州宣法師詠高僧唐宣法師遊東山尋殊曇二法師
other:: 
###  14 四月八日讚佛詩(三〇)
四月八日讚佛詩
author:: 東晉沃洲山沙門支道林
三春迭云謝。首夏含朱明。
祥祥令日泰。朗朗玄夕清。
菩薩彩靈和。眇然因化生。
四王應期來。矯掌承王形。
飛天鼓弱羅。騰擢散芝英。
緣瀾頹龍首。漂蘂翳流冷。
芙蕖育紳葩。傾柯獻朝榮。
芳津霧四境。甘露凝玉瓶。
珍祥盈四八。玄黃曜紫庭。
感隆非情想。恬怕無所營。
玄根民靈府。神條秀形名。
圓光朗東旦。金姿豔春精。
含和總八音。吐納流芳馨。
跡隨因儨浪。心與太虛冥。
六度啟窮俗。八解濯世纓。
慧澤融無外。空同妄化情。
other:: 
###  15 （晉沙門支遁詠懷大德禪思山居詩）(三〇)

other:: 
#### 詠八日詩三首
詠八日詩三首 ^349b25

大塊揮冥樞。昭昭兩儀映。
萬品誕遊華。澄清凝玄聖。
釋迦乘靈會。圓神秀機正。
交養衛恬和。靈知溜性命。
動為務下尸。寂為無中鏡。 ^349c8

真人播神化。流渟良有因。
龍潛兜術邑。漂景閻浮濱。
佇駕三春謝。飛轡朱明旬。
八維披重靄。九霄落芳津。
玄祇獻萬舞。般遮奏伶倫。
淳白凝神宇。蘭泉渙色身。
投步三才泰。揚聲五道泯。
不為故為貴。忘奇故奇神。 ^349c12

緬哉玄古思。想託因事生。
相與圖靈器。像也像彼形。
黃裳羅帕質。元服拕緋青。
神為恭者惠。跡為動者行。
虛堂陳樂餌。蔚然起奇榮。
疑似垂巇微。我諒作者情。
於焉遺所尚。蕭心凝太清。
other:: 
#### 五月長齋詩
五月長齋詩 ^349c17

炎精育仲氣。朱離吐凝陽。
廣莫潛源變。凱風乘和翔。
令月肇清齋。德澤潤無疆。
四部欽嘉期。潔己升虛堂。
靜晏和春暉。夕惕厲秋霜。
蕭條詠林澤。恬愉味城傍。
逸容研沖頤。綵綵運宮商。
匠者握神標。乘風吹玄芳。
淵汪道行深。婉婉化理長。
亹亹維摩靈。德音暢遊方。
罩牢妙傾玄。絕致由近臧。
略略微容簡。八言振道綱。
掇煩練陳句。臨危折婉章。
浩若驚飈散。冏若揮夜光。
寓言豈所託。意得筌自喪。
霑濡妙習融。靡靡輕塵亡。
蕭索情牖頹。寥朗神軒張。
誰謂冥津遐。一悟可以抗。
願為海遊師。櫂柁入滄浪。
騰波滲漂客。玄歸會道場。
other:: 
#### 八關齋詩序
八關齋詩序 ^350a3

間與何驃騎期當為合八關齋。
以十月二十二日。
集同意者。在吳縣土山墓下。
三日清晨為齋。始道士白衣凡二十四人。
清和肅穆莫不靜暢。
至四日朝。眾賢各去。
余既樂野室之寂。
又有掘藥之懷。遂便獨住。
於是乃揮手送歸。
有望路之想。靜拱虛房。
悟外身之真。登山採集巖水之娛。
遂援筆染翰。以尉二三之情。
other:: 
#### 八關齋詩三首
八關齋詩三首 ^350a17

建意營法齋。里仁揳明疇。
相與期良晨。沐浴造閑丘。
穆穆升堂賢。皎皎清心修。
窈窕八關客。無楗自綢繆。
寂默五習真。亹亹糲心柔。
法鼓進三勸。激切清訓流。
悽愴願弘濟。闔堂皆同舟。
明明玄表聖。應此童蒙求。
存誠夾室裏。三界讚清休。
嘉祥歸宰相。藹若慶雲浮。 ^350a26

三悔啟前朝。雙懺暨中夕。
鳴禽戒朗旦。備禮寢玄役。
蕭索庭賓離。飄颻隨風適。
踟蹰岐路嵎。揮手謝中析。
輕軒馳中田。習習陵電擊。
息心投佯步。零零振金策。
引領望征人。悵恨孤思積。
咄矣形非我。外物固已寂。
吟詠歸虛房。守真玩幽賾。
雖非一往遊。且以閑自釋。 ^350b3

靖壹潛蓬廬。愔愔詠初九。
廣漠排林篠。流飈灑隙牖。
從容遐想逸。採藥登崇阜崎嶇升千尋。
蕭條臨萬畝。望山樂榮松。
瞻澤哀素柳。解帶長陵岐。
婆娑清川右。冷風解煩懷。
寒泉濯溫手。寥寥神氣暢。
欽若磐春藪。達度冥三才。
恍惚喪神偶。遊觀同隱丘。
愧無連化肘。
other:: 
#### 詠懷詩五首
詠懷詩五首 ^350b9

傲兀乘尸素。日往復月旋。
弱喪困風波。流浪逐物遷。
中路高韻溢。窈窕欽重玄。
重玄在何許。採真遊理間。
苟簡為我養。逍遙使我閑。
寥亮心神瑩。含虛映自然。
亹亹沈情去。綵綵沖懷鮮。
踟蹰觀象物。未始見牛全。
毛鱗有所貴。所貴在忘筌。 ^350b17

端坐隣孤景。眇罔玄思劬。
偃蹇牧神轡。領略綜名書。
涉老咍雙玄。披莊玩太初。
詠發清風集。觸思皆恬愉。
俯欣質文蔚。仰悲二匠徂。
蕭蕭柱下逈。寂寂濛邑虛。
廓矣千載事。消液歸空無。
無矣復何傷。萬殊歸一塗。
道會貴冥想。罔象掇玄珠。
悵怏濁水澄。幾忘映清渠。
反鑒歸澄漠。容與含道符。
心與理理密。形與物物疎。
蕭索人事去。獨與神明居。 ^350b23

晞陽熙春圃。悠緬歎時往。
感物思所託。蕭條逸韻上。
尚想天台峻。髣髴巖#CB02118;仰。
冷風灑蘭林。管籟奏清響。
霄崖育靈藹。神疎含潤長。
丹沙映翠瀨。芳芝曜五爽。
苕苕重岫深。寥寥石室朗。
中有尋化士。外身解世網。
抱朴鎮有心。揮玄拂無想。
隗隗形崖頹。冏冏神宇敞。
宛轉無造化。縹瞥隣人象。
願投若人蹤。高步振策杖。 ^350c2

閑邪託靜室。寂寥虛且真。
逸想流巖阿。曚曨望幽人。
慨矣玄風濟。皎皎離染沌。
時無問道睡。行歌將何因。
靈溪無驚浪。四岳無埃塵。
余將遊其嵎。解駕掇飛輪。
芳泉代甘醴。山果兼時珍。
脩林暢輕跡。石宇庇微身。
崇虛習本照。損無歸昔神。
曖曖煩情故。零零仲氣新。
近非域中客。遠非世外臣。
惔怕為無為。孤哉自有隣。
坤基葩簡秀。乾光流易頴。
神理速不疾。道會無陵逞。
超超介石人。握玄攬機領。
余生一何散。分不諮天挺。
沈無冥到韻。變不揚蔚炳。
冉冉年往逡。悠悠化期永。
翹首希玄津。想登故未正。
生塗雖十三。日已造死境。
願得無身理。道高冲默靖。
other:: 
#### 述懷詩二首
述懷詩二首 ^350c10

翔鸞鳴崑崿。逸志騰冥虛。
惚恍迴靈翰。息肩棲南嵎。
濯足虧流瀾。採練銜神疏。
高吟漱芳醴。頡頏登神梧。
蕭蕭掎明翩。眇眇育清軀。
長想玄運夷。傾首俟靈符。
河清誠可期。戢翼令人劬。 ^350c24

總角敦大道。弱冠弄雙玄。
逡巡釋長羅。高步尋帝先。
妙損階玄老。忘懷浪濠川。
達觀無不可。吹累皆自然。
窮理憎靈薪。昭昭神火傳。
熙怡安冲漠。優遊樂靜閑。
膏腴無爽味。婉孌非雅弦。
恢心委形度。亹亹隨化遷。
other:: 
#### 詠大德詩
詠大德詩 ^351a5

遐想存玄哉。沖風一何敞。
品物緝榮熙。生塗連惚怳。
既喪大澄真。物誘則智蕩。
昔聞庖丁子。揮戈任神往。
苟能嗣冲音。攝生猶指掌。
乘彼來物間。投此默照朗。
邁度推卷舒。忘懷附罔象。
交樂盈胸衿。神會流俯仰。
大同羅萬殊。蔚若充甸網。
寄旅海軀鄉委。化同天壤。
other:: 
#### 詠禪思道人
詠禪思道人 ^351a11

孫長樂。作道士坐禪之像。
并而讚之。可謂因俯對以寄誠心。
求參焉於衡枙。圖巖林之絕勢。
想伊人之在茲。余精其制作。
美其嘉文。不能默已。
聊著詩一首。以繼于左。
其辭曰。 ^351a19

雲岑竦太荒。落落英峊布。
迴壑佇蘭泉。秀嶺攢嘉樹。
蔚薈微游 #CB00341;。
崢嶸絕蹊路。中有冲希子。
端坐摹太素。自強敏天行。
弱志欲無去。玉質陵風霜。
淒淒厲清趣。指心契寒松。
綢繆諒歲暮。會衷兩息間。
綿綿進禪務。投一滅官知。
攝二由神遇。承蜩累危丸。
累十亦凝注。懸心無氣地。
妙研革麁慮。冥懷夷震驚。
怕然肆幽度。曾筌攀六淨。
空同泯七住。逝虛乘有來。
永為有待馭。
other:: 
#### 詠山居
詠山居 ^351a23

五岳磐神基。四瀆涌蕩津。
動求目方智。默守標靜仁。
苟不宴出處。託好有常因。
尋元存終古。洞往想逸民。
玉潔其巖下。金聲漱沂濱。
捲華藏紛霧。振褐拂埃塵。
跡從道蠖屈。道與騰龍伸。
峻無單豹伐。分非首陽真。
長嘯歸林嶺。蕭條任陶均。
other:: 
###  16 念佛三昧詩集序(三〇)
念佛三昧詩集序
author:: 晉廬山釋慧遠 ^351b4

序曰。夫稱三昧者何。
專思寂想之謂也。
思專則志一不分。
想寂則氣虛神朗。
氣虛則智恬其照。
神朗則無幽不徹。
斯二乃是自然之玄符。
會一而致用也。是故靖恭閑守。
而感物通靈。御心惟正。
動必入微。此假修以凝神。
積功以移性。猶或若夫尸居坐忘冥懷至極智落宇宙而闇蹈大方者哉。
請言其始。菩薩初登道位。
甫闚玄門。體寂無為而無弗為。
及其神變也。則令脩短革常度。
巨細互相圍。三光迴景以移照。
天地卷舒而入懷矣。
又諸三昧。其名甚眾。
功高易進念佛為先。
何者窮玄極寂尊號如來。
體神合變應不以方。
故令入斯定者。昧然忘知。
即所緣以成鑒。明則內照交映而萬像生焉。
非耳目之所至。而聞見行焉。
於是覩夫淵凝虛鏡之體。
則悟靈根湛一清明自然。
察夫玄音之叩心聽。
則塵累每消滯情融朗。
非天下之至妙。孰能與於此哉。
以茲而觀。一覿之感。
乃發久習之流覆。
豁昏俗之重迷。若以匹夫眾定之所緣。
固不得語其優劣。
居可知也。是以奉法諸賢咸思一揆之契。
感寸陰之頹影。懼來儲之未積。
於是洗心法堂整襟清向。
夜分忘寢夙宵惟勤。
庶夫貞詣之功。以通三乘之志。
臨津濟。與九緣同往。
仰援超步拔茅之興。
俯引弱進。垂策其後。
以此覽。眾篇之揮翰。
豈徒文詠而已哉。
other:: 
###  17 念佛三昧四言(三〇)
念佛三昧四言
author:: 瑯瑘王齊之 ^351b11

妙用在幽。涉有覽無。
神由昧徹。識以照麁。
積微自引。因功本虛。
泯彼三觀。亡此豪餘空漢河始。
理玄通微。融然忘適。
乃廓靈暉。心悠緬域。
得不踐機。用之以沖。
會之以希〔其二〕神資天凝。
圓映朝雲。與化而感與物斯群。
應不以方。受者自分。
寂爾淵鏡。金水塵紛〔其三〕慨自一生。
夙之慧識。託崇淵人。
庶藉冥力。思轉豪功。
在深在測。至哉之念。
注心西極。
other:: 
#### 薩陀波倫讚
薩陀波倫讚 ^351c9

密哉達人。功玄曩葉。
龍潛九澤。文明未接。
運通其會。神疎其轍。
感夢魂交。啟茲聖哲。
other:: 
#### 薩陀波倫入山求法讚
薩陀波倫入山求法讚 ^351c19

激響窮山。憤發幽誠。
流音在耳。欣躍晨征。
奉命宵遊。百慮同冥。
叩心在誓。化乃降靈。
other:: 
#### 薩陀波倫始悟欲供養大師讚
薩陀波倫始悟欲供養大師讚 ^352a2

歸塗將啟。靈關再闢。
神功難圖。待損而益。
信道忘形。歡不期適。
非伊哲人。孰探玄策。
other:: 
#### 曇無竭菩薩讚
曇無竭菩薩讚 ^352a5

亹亹淵匠。道玄數盡。
譬彼大#CB05145;。
百川俱引。涯不俟津。
塗無旋軫。三流開源。
於焉同泯。
other:: 
#### 諸佛讚
諸佛讚〔因常啼念佛為現像靈〕 ^352a8

妙哉正覺。體神以無。
動不際有。靜不隣虛。
化而非變。象而非摹。
映彼真性。鏡此群麁。
other:: 
###  18 法樂辭十二章(三〇)
法樂辭十二章
author:: 齊王元長 ^352a11

天長命自短。世促道悠悠。
禪衢闊遠駕。愛海亂輕舟。
累塵曾未極。心樹豈能籌。
情埃何用洗。正水有清流。 ^352a14

右歌本起。 ^352a17

百神肅以度。三靈晨旦越。
恒曜揜芳霄。薰風動蘭月。
丹榮藻玉墀。翠羽文朱闕。
皓毳非虛來。交輪豈徒發。 ^352a18

右歌靈瑞。 ^352a21

韶年春已仲。明星夜未央。
千祀鍾休曆。萬國命嘉祥。
金容涵夕景。翠鬢佩晨光。
表塵維淨覺。汎俗乃輪皇。 ^352a22

右歌下生。 ^352a25

襲氣變離宮。重柝警層殿。
曼響感心神。修容展驩宴。
生老終以縈。病死行當薦。
方為淨國遊。豈結危城戀。 ^352a26

右歌在宮。 ^352a29

春枝多病夭。秋葉少欣榮。
心骸終委滅。親愛暫時生。
長風吹北壟。迅景急東瀛。
知三既情暢。得一乃身貞。 ^352b1

右歌四遊。 ^352b4

飛策辭國門。端儀偃郊樹。
慈愛徒相思。中閨空怨慕。
風隸乖往塗。駿足獨歸路。
舉袂謝時人。得道且還去。 ^352b5

右歌出國。 ^352b8

明心弘十力。寂慮通四禪。
青禽承逸軌。文驪鏡重川。
鷲巖標遠勝。鹿野究清玄。
不有希世寶。何以導蒙泉。 ^352b9

右歌得道。 ^352b12

亭亭霄月流。朏朏晨霜結。
川上不徘徊。條間函渝滅。
靈智湛常然。俯應有盈缺。
感運復來儀。且厭人間紲。 ^352b13

右歌雙樹。 ^352b16

春山玉所府。檀林芳所棲。
引火歸炎燧。挹水自清隄。
菴園無異轍。祇館有同躋。
比肩非今古。接武豈燕齊。 ^352b17

右歌賢眾。 ^352b20

昔余輕歲月。茲也重光陰。
閨中屏鉛黛。闕下挂纓簪。
禪悅兼芳旨。法憙忘清琴。
一異非能辨。寵辱誰為心。 ^352b21

右歌學徒。 ^352b24

峻宇臨層穹。苕苕疎遠風。
騰芳清漢裏。響梵高雲中。
金華紛苒若。瓊樹欝青葱。
貞心延淨境。邃業嗣天宮。 ^352b25

右歌供具。 ^352b28

影響未嘗隔。晦明殊復親。
弘慈迫已遠。睿后扇高塵。
區中禔景福。 #CB00716;外沐深仁。
萬祀流國祚。億兆慶唐民。 ^352b29

右歌福應。
other:: 
#### 栖玄寺聽講畢遊邸園共七韻應司徒教
栖玄寺聽講畢遊邸園共七韻應司徒教
author:: 齊王融 ^352c3

道勝業茲遠。心閑地能隙。
桂燎欝初裁。蘭墀坦將闢。
虛檐對長嶼。高軒臨廣液。
芳草列成行。嘉樹紛如積。
流風轉還。 ^352c6

逕清煙泛喬石。日泊山照紅。
松映水華碧。暢哉人外賞。
遲遲春將夕。
other:: 
###  19 述三教詩(三〇)
述三教詩
author:: 梁武帝 ^352c9

少時學周孔。弱冠窮六經。
孝義連方冊。仁恕滿丹青。
踐言貴去伐。為善在好生。
中復觀道書。有名與無名。
妙術鏤金版。真言隱上清。
密行遺陰德。顯證在長齡。
晚年開釋卷。猶月映眾星。
苦集始覺知。因果方昭明。
不毀惟平等。至理歸無生。
分別根難一。執著性易驚。
窮源無二聖。測善非三英。
大椿徑億尺。小草裁云萌。
大雲降大雨。隨分各受榮。
心相起異解。報應有殊形。
差別豈作意。深淺固物情。
other:: 
###  20 梁昭明太子開善寺法會(三〇)
梁昭明太子開善寺法會 ^352c12

栖烏猶未翔。命駕出山莊。
詰屈登馬嶺。迴互入羊腸。
稍看原藹藹。漸見岫蒼蒼。
落星埋遠樹。新霧起朝陽。
陰池宿早雁。寒風催夜霜。
茲地信閑寂。清曠惟道場。
玉樹琉璃水。羽帳欝金床。
紫柱珊瑚地。神幢明月璫。
牽蘿下石隥。攀桂陟松梁。
#CB00589;斜日欲隱。
煙生樓半藏。千祀終何邁。
百代歸我皇。神功照不極。
叡鏡湛無方。法輪明暗室。
慧海度慈航。塵根久未洗。
希霑垂露光。
other:: 
###  21 簡文望同泰寺浮圖(三〇)
簡文望同泰寺浮圖 ^352c23

遙看官佛圖。帶璧復垂珠。
燭銀踰漢女。寶鐸邁昆吾。
日起光芒散。風吟宮徵殊。
露落盤恒滿。桐生鳳引雛。
飛幡雜晚虹。畫鳥狎晨鳧。
梵世陵空下。應真蔽景趨。
帝馬咸千轡。天衣盡六銖。
意樂開長表。多寶現全軀。
能令苦海渡。復使慢山踰。
願能同四忍。長當出九居。
other:: 
#### 王訓奉和
王訓奉和 ^353a9

副君坐飛觀。城傍屬大林。
王門雖八達。露塔復千尋。
重櫨出漢表。曾栱冒雲心。
崑山雕潤玉。麗水瑩明金。
懸盤同露掌。插鳳似飛禽。
月落檐西暗。日去柱東侵。
反流開睿屬。搦翰動神衿。
願託牢舟友。長免愛河深。
other:: 
#### 王臺卿奉和
王臺卿奉和 ^353a17

朝光正晃朗。踊塔標千丈。
儀鳳異靈烏。金盤代仙掌。
積栱承雕桷。高檐挂珠網。
寶地若池沙。風鈴如積響。
刻削生千變。丹青圖萬象。
煙霞時出沒。神仙乍來往。
晨霧半層生。飛幡接雲上。
遊蜺不敢息。翔鵾詎能仰。
讚善資哲人。流詠歸明兩。
願假舟航末。彼岸誰云廣。
other:: 
#### 庾信奉和
庾信奉和 ^353a23

 #CB04749;#CB04749;陵太清。
照殿比東京。長影臨雙闕。
高層出九城。栱積行雲礙。
幡搖度鳥驚。鳳飛如始泊。
蓮合似初生。輪重對月滿。
鐸韻擬鸞聲。畫水流泉注。
圖雲色半輕。露晚盤猶滴。
珠朝火更明。雖連博望苑。
還接銀沙城。天香下桂殿。
仙梵入伊笙。庶聞八解樂。
方遣六塵情。
other:: 
#### 簡文夜望浮圖上相輪
簡文夜望浮圖上相輪 ^353b2

光中辨垂鳳。霧裏見飛鸞。
定用方諸水。持添承露盤。
other:: 
###  22 簡文賦詠五陰識支(三〇)
簡文賦詠五陰識支 ^353b10

澆淳混神因。因形復依色。
欲浪逐情飄。愛網隨心織。
鑄金雖改狀。斬籌方未極。
鴿觀既無辨。猿攀此焉息。
other:: 
###  23 劉綽賦詠百論捨罪福(三〇)
劉綽賦詠百論捨罪福 ^353b13

尋因途乃異。及捨趣猶并。
苦極降歸樂。樂極苦還生。
豈非輪轉愛。皆緣封著情。
一一知心相。渴樂法流清。
other:: 
###  24 簡文蒙華林戒(三〇)
簡文蒙華林戒 ^353b17

庸夫耽世樂。俗士重虛名。
三空既難了。八風恒易傾。
伊余久齊物。本自一枯榮。
弱齡愛箕頴。由來重伯成。
非為樂肥遁。特是厭逢迎。
執珪守蕃國。主器作元貞。
昔日書銀字。久自恧宗英。
斯焉佩金璽。何由廣德聲。
居高常慮缺。持滿每憂盈。
茲言信非矯。丹心良可明。
舟航奉睿訓。接引降皇情。
心燈朗暗室。牢舟出愛瀛。
是節高秋晚。#CB04613;寥天氣清。
交門光景麗。祈年雲霧生。
紅蕖間青瑣。紫露濕丹楹。
葉疎行逕出。泉溜遶山鳴。
綠衿依浦戍。絳顙拂林征。
庶蒙八解蓋。方使六塵輕。
脫聞時可去。非吝捨重城。
other:: 
###  25 簡文蒙預懺直疏并和五首(三〇)
簡文蒙預懺直疏并和五首 ^353b21

皇情矜幻俗。聖德愍重昏。
制書開攝受。絲綸廣慧門。
時英滿君國。法侶盛天園。
俱銷五道縛。共蕩四生怨。
三修祛愛馬。六念靜心猿。
庭深林彩艶。地寂鳥聲喧。
上風吹法鼓。垂鈴鳴畫軒。
新梅含未發。落桂聚還翻。
早煙藏石隥。寒潮浸水門。
一朝蒙善誘。方願遣籠樊。
other:: 
#### 梁武帝和
梁武帝和 ^353c5

玉泉漏向盡。金門光未成云云。
other:: 
#### 王筠應詔并序
王筠應詔并序 ^353c13

奉和皇太子懺悔詩。
仍上皇宸。極聖旨即疏降。
同所用十韻。私心慶躍得未曾有。
捃採餘韻更題鄙拙。 ^353c15

一聖智比明。帝德光四海。
荷負誠攸屬。度脫實斯在。
懺說濟蒙愚。推心屏欺紿。
名僧引定慧。朝纓列元凱。
還迷依善導。反心由真宰。
和鈴混吹音。勝幡縈雪彩。
早蒲欲抽葉。新篁向舒#CB06630;。
翹懃諒懇到。歸誠信兼倍。
睿艶似煙霞。闌干若珠琲。
善誘雖欲繼舍豪愧文彩。
other:: 
###  26 昭明太子講席將訖賦三十韻(三〇)
昭明太子講席將訖賦三十韻依次用 ^353c18

法苑稱嘉柰。茲園美脩竹。
靈覺相招影。神仙共栖宿。
慧義比瑤瓊。薰染猶蘭菊。
理玄方十算。功深似九築。
華水警銀舟。方衢列金軸。
微言絕已久。煩勞多累蓄。
因茲闡慧雲。欲使心塵伏。
八水潤燋芽。三明啟群目。
寶鐸旦參差。名香晚芬郁。
暫捨六龍敬。微祛二鼠蹙。
意樹發空花。心蓮吐輕馥。
喻斯滄海變。譬彼菴羅熟。
妙智方縟錦。深辭同霧縠。
善學同梵爪。真言異錮腹。
逶迤合蓋城。葳蕤布金郁。
珠華蔭八溪。玉流通九谷。
青禽乍下上。雲雁飛翻覆。
高談屬勝時。寡聞終自恧。
日麗鴛鴦瓦。風度蜘蛛屋。
落蘤散遠香。霏雲卷遙族。
曠濟同象園。中乘如佇獨。
後焰難堅明。初心易驚縮。
應當離華水。無令乖漆木。
投巖不足貴。棘林安可宿。
器月希留影。心灰庶方撲。
視愛同採蜂。遊善如原菽。
八邑仙人山。四寶神龍澳。
藥樹永繁稠。禪枝詎彫槭。
以茲悅聞道。庶此優馳逐。
欲追露寶車。脫屣親推轂。
other:: 
###  27 簡文旦出興業寺講(三〇)
簡文旦出興業寺講 ^354a6

沐芳肅朝帶。駕言祇淨宮。
羽旗承去影。鐃吹雜還風。
吳戈夏服箭。驥馬綠沈弓。
水照柳初碧。煙含桃半紅。
由來六塵縛。宿昔五纏矇。
見鶴徒知謬。察象理難同。
方知恧四辯。奚用語三空。
other:: 
###  28 梁元帝和劉尚書侍五明集(三〇)
梁元帝和劉尚書侍五明集 ^354a26

帝德洽區宇。垂衣彰太平。
黃唐慚懋實。子姒恧嘉聲。
治定陳五禮。功成奏六英。
汲引留宸鑒。舟航動睿情。
諸王惟一法。無生信不生。
因因從此見。果果自斯明。
元良仰副后。含一震鴻名。
歸藏踰啟筮。魯史冠春卿。
日宮佳氣滿。月殿善風清。
綺錢敞西觀。緹幔卷南榮。
金門練朝鼓。玉壺休夜更。
宮槐留曉合。城烏侵曙鳴。
露光枝上動。霞影水中輕。
虛薄今何事。徒知戀法城。
other:: 
###  29 昭明太子鍾山解講(三〇)
昭明太子鍾山解講〔并和〕
author:: 陸倕和 ^354b3

終南隣漢闕。高掌跨周京。
復此虧天嶺。穹隆距帝城。
當衢啟珠館。臨下構山。
楹南望窮淮漵。北眺盡滄溟。
步擔時中宿。飛階或上征。
網戶圖雲氣。龕室畫仙靈。
副君憐世網。廣命萃人英。
道筵終後說。鑾轡出郊坰。
雲峯響流吹。松野映風旌。
睿心嘉杜若。神藻茂琳瓊。
多謝先成敏。空頒後乘榮。
other:: 
#### 蕭子顯奉和
蕭子顯奉和 ^354b13

嵩岳基舊宇。盤嶺跨南京。
叡心重禪室。遊駕陟曾城。
金輅徐既動。龍驂躍且鳴。
塗方後塵合。地逈前笳清。
邐迤因臺榭。參差憩羽旌。
高隨閬風極。勢與元天并。
氣歇連松遠。雲升秋野平。
徘徊臨井邑。表裏見淮瀛。
折果尊常住。渴慧在無生。
暫留石山軌。欲知芳杜情。
鞠躬荷嘉慶。瞻道聞頌聲。
other:: 
#### 劉孝綽和
劉孝綽和 ^354b21

御鶴翔伊水。策馬出王田。
我后遊祇鷲。比事實光前。
翠蓋承朝景。珠旗曳曉煙。
樓帳榮巖谷。緹組曜林阡。
況在登臨地。復及秋風年。
喬柯變夏葉。幽#CB00589;潔涼泉。
停鑾對寶坐。辯論悅人天。
淹塵資海滴。昭暗仰燈然。
法朋一已散。笳劍儼將旋。
邂逅逢優渥。託乘侶才賢。
摛辭雖並命。遺恨獨終篇。
other:: 
#### 劉孝儀奉和
劉孝儀奉和 ^354b29

韶樂臨東序。時駕出西園。
雖窮禮遊盛。終為塵俗喧。
豈如弘七覺。揚鑾啟四門。
夜氣清簫管。曉陣爍郊原。
山風亂彩毦。初景麗文轅。
林開俞騎騁。逕曲羽旄屯。
煙壁浮青翠。石瀨響飛奔。
迴情下重閣。降道放真源。
談空匹泉涌。綴藻邁絃繁。
輕生逢過誤。並作輦龍鵷。
顧己同偏爵。何用挹衢樽。
other:: 
###  30 八關齋夜賦四城門更作四首(三〇)

other:: 
#### 庾集五
八關齋夜賦四城門更作四首〔梁皇太子同作〕
other:: 
##### 第一賦韻

other:: 
###### 東城門病
庾集五第一賦韻東城門病 ^354c8

伏枕愛危光。痾纏生易折。
無因雪岸草。慮反邙山穴〔徐防〕。 ^354c17

消渴腠腸腑。疼蹇嬰枝節。
如何促齡內。憂苦無暫缺。
other:: 
###### 南城門老
南城門老 ^354c19

虛蕉誠易犯。危藤復將囓。
一隨柯已微。當年信長訣〔諸葛嵦〕。 ^355a2

已同白駒去。復類紅花熱。
妍容一旦罷。孤燈行自設〔君〕。
other:: 
###### 西城門死
西城門死 ^355a4

緩心雖已殊。滅景寧優劣。
一隨業風盡。終歸虛妄設。 ^355a7

五陰誠為假。六趣寧有截。
零落竟同歸。憂思空相結〔李鏡遠〕。
other:: 
###### 北城門沙門
北城門沙門 ^355a9

俗幻生影空。憂繞心塵噎。
於茲排四纏。去矣求三涅〔殿下〕。 ^355a12

下學背流心。方從窈冥別。
已悲境相空。復作泡雲滅〔中庶府君〕。
other:: 
##### 第二賦韻

other:: 
###### 東城門病
第二賦韻東城門病 ^355a14

空痾誠易愈。有病故難痊。
徒知餌五色。終當悲九泉〔王臺卿〕。 ^355a17

已無雪山草。沈痗竟誰憐。
復悲淪苦海。何由果淨天〔諸葛嵦〕。
other:: 
###### 南城門老
南城門老 ^355a19

昔類紅蓮草。自翫淥池邊。
今如白花樹。還悲明鏡前〔殿下〕。 ^355a22

壯心欲何在。餘日乃西遷。
清罇不復樂。蓬鬢豈還妍〔徐防〕。
other:: 
###### 西城門死
西城門死 ^355a24

高堂信逆旅。壞業理常牽。
玉匣方委櫬。金臺不復延〔中庶府君〕。 ^355a27

挽聲隨逕遠。蘿影帶松懸。
詎能留十念。唯應逐四緣〔君〕。
other:: 
###### 北城門沙門
北城門沙門 ^355a29

經行林樹下。求道志能堅。
既有神通力。振錫遠乘煙〔李鏡遠〕。 ^355b3

一登四弘誓。至道莫能先。
不貪曠劫壽。無論延促年。
other:: 
##### 第三賦韻

other:: 
###### 東城門病
第三東城門病 ^355b5

纏痾緬百年。自傷無五福。
長縈畫篋蛇。不值仙人鹿〔殿下〕。 ^355b8

習染迷畫瓶。臥起求栖宿。
羅襦豈再歡。臨岐方土木〔中庶府君〕。
other:: 
###### 南城門老
南城門老 ^355b10

少年愛紈綺。衰暮慚羅縠。
徒傷歲冉冉。陳詩非郁郁〔王臺卿〕。 ^355b13

鶴髮辭軒冕。鮐背烹葵菽。
松柏稍相依。歡愛幾時睦。
other:: 
###### 西城門死
西城門死 ^355b15

追念平生時。遨遊上苑囿。
一沒松柏下。春光徒倏昱〔孔燾〕。 ^355b18

結根素因假。枝葉緣骨肉。
自應螻蟻驅。值此風刀逐〔諸葛嵦〕。
other:: 
###### 北城門沙門
北城門沙門 ^355b20

俗璽厭纏絲。因田抽善穀。
長披忍辱鎧。去此纖羅服〔徐防〕。 ^355b23

願引三塗眾。俱令十使伏。
珠月猶沈首。金錍未挑目〔君〕。
other:: 
##### 第四賦韻

other:: 
###### 東城門病
第四東城門病 ^355b25

紫紈未可得。漳濱徒再離。
一逢犬馬病。賁育罷驅馳〔李鏡遠〕。 ^355b28

已無九轉術。復闕萬金奇。
不看授鹽掌。唯夢蓮花池〔君〕。
other:: 
###### 南城門老
南城門老 ^355c1

盛年歌吹日。顧步惜容儀。
一朝衰朽至。星星白髮垂〔孔燾〕。 ^355c4

已傷萬事盡。復念九門枝。
乘軒意何在。獨鏡坐如斯〔中庶府君〕。
other:: 
###### 西城門死
西城門死 ^355c6

一息於今罷。平生詎可規。
天長曉露促。千齡誰復知〔殿下〕。 ^355c9

華堂一相捨。松帳杳難窺。
萬祀藏珠應。千年罷玉羈〔徐防〕。
other:: 
###### 北城門沙門
北城門沙門 ^355c11

深心不可染。正道亦難欹。
方除五欲累。長辭三雅巵。 ^355c14

依空慮難靜。習善路猶彌。
沒身竟靡託。單盂詎待貲〔諸葛嵦〕。
other:: 
#### 正月八日然燈
正月八日然燈　應令 ^355c16

藕樹交無極。華雲衣數重。
織竹能為象。縛荻巧成龍。
落灰然蘂盛。垂油濕畫峯。
天宮儻若見。燈王願可逢。
other:: 
###  31 簡文遊光宅(三〇)
簡文遊光宅　應令 ^355c20

陪遊入舊豐。雲氣欝青葱。
紫陌垂清柳。輕槐拂惠風。
八泉光綺樹。四柱曖臨空。
翠網隨煙碧。丹華共日紅。
方欣大雲溥。慈波流淨宮。
other:: 
###  32 梁簡文帝被幽述志詩(三〇)

other:: 
#### 梁簡文自序
 ^355c25

梁簡文於幽縶中。
援筆自序云。 ^355c29

有梁正士簡陵蕭綱。
立身行己。終始若一。
風雨如晦。鷄鳴不已。
非欺暗室。豈況三光。
數至於此。命也如何。
other:: 
#### 又為連珠三首
又為連珠三首 ^356a1

一曰。吾聞有古富而今貧。
可稱多而賑寡。是以度索樓下獨有衰神。
松柏橋南空餘白社。 ^356a5

二曰。吾聞言可覆也。
仁能育物。是以欲輕其死。
有德必昌。兵踐於義。
無思不服。 ^356a8

三曰。吾聞道行則五福俱泰。
運閉則六極所鍾。
是以麟出而悲。豈唯孔子。
途窮則慟。寧止嗣宗。
other:: 
#### 又為詩曰
又為詩曰 ^356a10

恍忽煙霞散。颼飂松柏陰。
幽山白楊古。野路黃塵深。
終無千月命。安用九丹金。
闕里長蕪沒。蒼天空照心。 ^356a14

十月弑於永福省。
年四十九崩。崩時太清五年也。
other:: 
###  33 宋謝靈運臨終詩(三〇)
宋謝靈運臨終詩 ^356a17

龔勝無遺生。季業有窮盡。
嵇叟理既迫。霍子命亦殞。
凄凄後霜柏。納納衝風菌。
邂逅竟既時。脩短非所慜。
恨我君子志。不得巖上泯。
送心正覺前。斯痛久已忍。
唯願乘來生。怨親同心朕。
other:: 
###  34 沈隱侯臨終表(三〇)
沈隱侯臨終表 ^356a20

臣約言。臣抱疾彌留。
迄今即化。形神欲離月已十數。
窮楚極毒無言以喻。
平日健時不言若此。
舉刀坐劍比此為輕。
仰惟深入法門。厲茲苦節。
內矜外恕。寔本人情。
伏願聖心重加推廣。
微臣臨塗無復遺恨。
雖慚也善。庶等鳴哀。
謹啟。
other:: 
###  35 陳沙門釋智愷臨終詩(三〇)
陳沙門釋智愷臨終詩 ^356a26

千月本難滿。三時理易傾。
石火無恒焰。電光寧久明。
遺文空滿笥。徒然昧後生。
泉路方幽噎。寒隴向淒清。
一隨朝露盡。惟有夜松聲。
other:: 
### （36 陳尚書令江總遊攝山寺詩）(三〇)

other:: 
#### 陳江總入攝山栖霞寺一首
陳江總入攝山栖霞寺一首 ^356b4

五言壬寅年十月十八日。
入攝山栖霞寺。登崖極峭頗暢懷抱。
至德元年癸卯十月二十六日。
又再遊此寺。布法師施菩薩戒。
甲辰年十月二十五日。
奉送金像。還山限以時務。
不得恣情淹留。乙巳年十一月十六日。
更獲禮拜。仍停山中宿。
永夜留連棲神竦聽。
但交臂不停。薪指俄謝。
率製此篇以記即目。
俾後來賞者。知余此志焉。 ^356b9

靜心抱氷雪。暮齒迫桑榆。
太息波川迅。悲哉人世拘。
歲聿皆採穫。冬晚具嚴枯。
濯流濟八水。開襟入四衢。
茲山靈妙合。當與天地俱。
石瀨乍深淺。崖煙遞有無。
缺碑橫古#CB01092;。
盤木臥荒途。行行備履歷。
步步轔崴紆。高僧迹共遠。
勝地心相符。樵隱各有得。
丹青獨不渝遺風佇芳桂。
比德喻生芻。寄言長往客。
悽然傷鄙夫。
other:: 
#### 至德二年十一月十二日界德施山齋三宿決定罪福懺悔
至德二年十一月十二日界德施山齋三宿決定罪福懺悔 ^356b17

四知無矯志。三施啟幽心。
通簡避人物。偃息還山林。
曲 #CB00117;停騶響。
交枝落幰陰。池臺聚凍雪。
欄牖噪歸禽。石釆無新故。
峯形詎古今。大車何杳杳。
奔馬遂駸駸。何以修六念。
虔誠在一音。未泛慈舟遠。
徒令願海深。
other:: 
#### 五言攝山栖霞寺山房夜坐簡徐祭酒周尚書并同遊群彥江令公
五言攝山栖霞寺山房夜坐簡徐祭酒周尚書并同遊群彥江令公 ^356b27

澡身事珠戒。非是學金丹。
月磴時橫枕。雲崖宿解鞍。
梵宇調心易。禪庭數息難。
石磵氷流靜。山窓葉去寒。
君思北闕駕。我惜東都冠。
翻愁夜鍾盡。同志不盤桓。
other:: 
#### 徐孝克仰同令君攝山栖霞寺山房夜坐六韻
徐孝克仰同令君攝山栖霞寺山房夜坐六韻 ^356c5

戒檀青石路。靈相紫金峯。
影進歸依鴿。餐迎守護龍。
晨朝宣寶偈。寒夜斂疎鍾。
鷄蘭靜含握。仁智獨從容。
五禪清慮表。七覺蕩心封。
願言於此處。携手屢相逢。
other:: 
#### 陳主同江僕射遊攝山棲霞寺
陳主同江僕射遊攝山棲霞寺
author:: 御製 ^356c11

時宰磻溪心。非關狎竹林。
鷲岳青松曉。鷄峯白日沈。
天逈浮雲細。山空明月深。
摧殘枯樹影。零落古藤陰。
霜村夜烏去。風路寒猿吟。
自可尋出俗。詎是欲抽簪。
other:: 
#### 遊攝山棲霞寺
遊攝山棲霞寺 ^356c16

禎明元年太歲丁未四月十九日癸亥。
入攝山展慧布法師。
憶謝靈運集。還故山入石壁中尋。
曇隆道人有詩一首十一韻。
今此拙作仍學康樂體江令公　霡霂時雨霽。
清和孟夏肇。栖宿綠野中。
登頓丹霞杪。敬仰高人德。
抗志塵物表。三空豁已悟。
萬有一何小。始終情所寄。
冥期諒不少。荷衣步林泉。
麥氣涼昏曉。乘風面冷冷〔音零〕候月臨皎皎。
煙崖憩古石。雲路排征鳥。
披逕憐森沈。攀條惜杳 #CB02348;平生忘是非。
朽謝豈矜矯。五淨自此涉。
七塵庶無擾。
other:: 
### （37 陳江令遊武屈山寺詩）(三〇)

other:: 
#### 靜臥栖霞寺房望徐祭酒
靜臥栖霞寺房望徐祭酒
author:: 江令公 ^356c21

絕俗俗無侶。修心心自齋。
連崖夕氣合。虛宇宿雲霾。
臥藤新接戶。欹石久成階。
樹聲非有意。禽戲似忘懷。
故人市朝狎。心期林壑乖。
唯憐對芳杜。可以為吾儕。
other:: 
#### 徐祭酒孝克仰和令君
徐祭酒孝克仰和令君 ^357a11

上宰明四空。迴車八道中。
洞涼容麥氣。巖光對月宮。
香來詎經火。花散不隨風。
#CB00589;松無異聒。
禪桂兩分叢。虛薄誠為累。
何因偶會同。暫此乖山北。
猶可向牆東。 ^357a16

禎明二年仲冬。攝山栖霞寺布法師。
某爾時終。余以此月十七日。
宿昔入山。仰為師氏營涅槃懺。
還途有此作。 ^357a20

可不同一貫。生死亦一條。
況斯滅盡者。豈是俗中要。
人道離群愴。冥期出世遙。
留連入 #CB00589;曲。
宿昔步巖椒。石溜氷便斷。
松霜日自銷。向崖雲靉靆。
出谷霧飄颻。勿言無大隱。
歸來即市朝。
other:: 
#### 庚寅年二月十二日遊虎丘山精舍
庚寅年二月十二日遊虎丘山精舍 ^357a23

縱棹憐迴曲。尋山靜見聞。
每從芳杜性。須與俗人分。
貝塔涵流動。花臺編嶺芬。
蒙籠出檐桂。散縵繞窓雲。
情幽豈徇物。志遠易驚群。
何由狎魚鳥。不願屈玄纁。 ^357a29

江令集云。廬山遠法師未出家。
善弩射。嘗於鶴窟射得鶴雛。
後復伺鶴母。見將射之鶴不動。
詳觀之已死於窠中。
疑其愛子致死。破視心腸皆寸絕。
法師於是放弩。發菩提心。 ^357b4

宋初有法瓊尼。南方人。
不知因緣所出。辟穀食棗栗。
不著綿帛。戒德甚尊嚴。
禪定多所感通。會稽恭子張使君莅廣州。
便供養之。隨使君還吳。
又隨出西。自剋亡日。
捨命後勿關斂。但以乞烏鳥至破岡。
如期而終。使君依旨送林野間。
停舟七日七夕。鳥獸不敢侵。
乃收殯焉。亡祖親使君之第四女也。
就瓊尼受戒。勅余記錄之。
other:: 
#### 陳江令往虎窟山寺
陳江令往虎窟山寺 ^357b8

塵中喧慮積。物外眾情捐。
茲地信爽塏。墟壟曖阡眠。
藹藹車徒邁。飄飄旌毦懸。
細松斜繞逕。峻嶺半藏天。
古樹無枝葉。荒郊多野煙。
分花出黃鳥。挂石下新泉。
蓊欝均雙樹。清虛類八禪。
栖神紫臺上。縱意白雲邊。
徒然嗟小藥。何由齊大年。
other:: 
#### 治中王冏奉和
治中王冏奉和 ^357b17

美境多勝迹。道場實茲地。
造化本靈奇。人功兼製置。
房廊相映屬。堦閤並殊異。
高明留睿賞。清靜穆神思。
豫遊窮嶺歷。藉此芳春至。
野花奪人眼。山鶯紛可喜。
風景共鮮華。水石相輝媚。
像法無塵染。真僧絕名利。
陪遊既伏心。聞道方刻意。
other:: 
#### 記室參軍陸#CB06598;奉和
記室參軍陸 #CB06598;奉和 ^357b24

鷄鳴動睟駕。 #CB00178;苑睠晨遊。
朱鑣陵九達。青蓋出層樓。
歲華滿芳岫。虹采被春州。
葆吹臨風遠。旌羽映光浮。
喬枝隱修逕。曲澗聚輕流。
徘徊花草合。瀏湸鳥聲遒。
金盤響清梵。涌塔應鳴桴。
慧雲方靡靡。法水正悠悠。
實歸徒荷教。信解愧難詶。
other:: 
#### 前臣刑獄參軍孔燾
前臣刑獄參軍孔燾 ^357c2

聖情想區外。脂駕出西南。
前驅聞鳳管。後乘躍龍驂。
爰遊非逸豫。幽谷有靈龕。
兼覿息心者。宴坐臨清潭。
禪食寧須稼。雲衣不待蠶。
蘋荇緣#CB00589;壑。
蘿葛蔓松楠。鶯林響初囀。
春畦翠欲含。惑心隨教遣。
法味與恩覃。庶憑八解力。
永滅六塵貪。
other:: 
#### 州民前史刑獄參軍王臺卿
州民前吏刑獄參軍王臺卿 ^357c9

我王宗勝道。駕言從所之。
輜軒轉朱轂。驪馬躍青絲。
清渠影高蓋。遊樹拂行旗。
賓徒紛雜沓。景物共依遲。
飛梁通#CB00589;道。
架宇接山基。叢華臨逈砌。
分流繞曲墀。誰言非勝境。
雲山獨在茲。塵情良易遣。
道性故難緇。承恩奉教義。
方當弘受持。
other:: 
#### 西曹書佐鮑至從駕虎窟山寺
西曹書佐鮑至從駕虎窟山寺 ^357c16

神心睠物序。訪道絕塵囂。
林疎蓋影出。風去管聲遙。
息徒依勝境。稅駕止山椒。
年還節已仲。野綠氣方韶。
短葉生喬樹。疎華發早條。
遠峯帶雲沒。流煙雜雨飄。
復茲承乏者。頒名廁末僚。
願藉連河 #CB00589;。
庶影慧燈昭。一知衣內寶。
方悲慈地饒。
other:: 
### （38 陳何處士遊山寺并雜詩）(三〇)

other:: 
#### 陳從事何處士春日從將軍遊山寺
陳從事何處士春日從將軍遊山寺 ^357c23

蘭庭厭俗賞。柰苑矚年華。
始入香山路。仍逢火宅車。
慈門數片葉。道樹一林華。
雖悟危藤鼠。終悲在篋蛇。
other:: 
#### 別才法師於湘還郢北三首
別才法師於湘還郢北三首 ^358a6

乘盃事將遠。捧袂忽無聊。
南楚長沙狹。西浮郢路遙。
離亭華已散。別戍鳥新嬌。
明日分千里。相思非一條。
other:: 
#### 敬詶解法師所贈
敬詶解法師所贈 ^358a10

道林俗之表。慧遠廬之阿。
買山節高世。乘杯且度河。
法雨時時落。香雲片片多。
若為將羽化。來濟在塵羅。
other:: 
#### 通士人篇
通士人篇 ^358a14

龍宮既入道。鳳闕且辭榮。
禪龕八想淨。義窟四塵輕。
香蓋法雲起。華燈慧火明。
自然忘有著。非止悟無生。
other:: 
#### 陳沈炯從遊天中天寺
陳沈炯從遊天中天寺　應令 ^358a18

福界新開草。名僧共下延。
楊枝生拱樹。錫杖呪飛泉。
石座應朝講。山龕擬夜禪。
當非舍衛國。賣地取金錢。
other:: 
#### 同庾中庶肩吾周處士弘讓遊明慶寺
同庾中庶肩吾周處士弘讓遊明慶寺 ^358a22

鷲嶺三層塔。菴園一講堂。
馴烏逐飯磬。狎獸繞禪床。
摘菊山無酒。然松夜有香。
幸得同高勝。於此瑩心王。
other:: 
###  39 從駕經大慈照寺詩序(三〇)
從駕經大慈照寺詩序
author:: 北齊盧思道 ^358a26

皇帝以上叡統天大明御極。
彈壓九代驅駕百王。
至德上通深仁下漏。
威稜西被聲教東漸。
布政合宮考儀大室。
張樂洞野會計苗山。
天不愛寶神靡遺貺。
鱗羽効異山澤薦祉。
華裔率從幽顯咸帙。
八政惟序六符告平。
猶且棲志窅冥凝神空寂。
俯陋區域顧遺形有。
救精民於苦器。拯慾界於危城。
身心登淨樂之境。
生靈仰調御之力。
中宮厚德載物正位儷天。
道冠邵陵業踰莘姒。
慧雲朝起。四生佇其寸合。
慈燈夜爇。九服照其餘光。
乃睠參墟。實惟唐舊山川周衛襟帶嚴逈。
東郊勝地爰搆寶坊。
儼若化成曖如踊出。
既而景躔西陸氣中南呂。
商颷振野白露戒寒。
聖主御辯巡方順時育物。
六龍進駕七聖齊軫。
翠華揚斾雕玉徐輪。
問百年而駐輦。朝萬靈以案節。
熊渠佽飛之輩。入參中壘。
虎殿金門之侶。逈望屬車。
將屆下都遘茲淨域。
並悅鷲山之觀。共喜龍宮之遊。
接足洒心俱展誠敬。
課虛引寂仍發詠歌。
雖事比擊轅義同叩角。
亦所以雍容盛烈述讚休美。
豈若臯朔文辭甫陳男祝。
王谷蟲篆纔譬女工。
作者二十六人。其詞云爾。 ^358b1

玄風冠東戶。內範軼西陵。
大川開寶匣。福地下金繩。
繡栭高可映。畫栱疊相承。
日馭非難假。雲師本易憑。
陽室疑停燧。陰軒類鑿氷。
逈題飛星沒。長楣宿露凝。
旌門曙光轉。輦道夕雲蒸。
山祇効靈物。水若薦休徵。
虛薄叨恩紀。微軀竊自凌。
優游徒可恃。周賚永難勝。
other:: 
###  40 五苦詩(三〇)
五苦詩
author:: 周沙門釋亡名
other:: 
#### 生苦
生苦 ^358b23

可患身為患。生時憂共生。
心神恒獨苦。寵辱橫相驚。
朝光非久照。夜燭幾時明。
終成一聚土。強覓千年名。
other:: 
#### 老苦
老苦 ^358c3

少時欣日益。老至苦年侵。
紅顏既罷豔。白髮寧久吟。
階庭惟仰杖。朝府不勝簪。
甘肥與妖麗。徒有壯時心。
other:: 
#### 病苦
病苦 ^358c7

拔劍平四海。橫戈却萬夫。
一朝床枕上。迴轉仰人扶。
壯色隨肌減。呻吟與痛俱。
綺羅雖滿目。愁眉獨向隅。
other:: 
#### 死苦
死苦 ^358c11

可惜陵雲氣。忽隨朝露終。
長辭白日下。獨入黃泉中。
池臺既已沒。墳壟向應空。
惟當松柏裏。千年恒動風。
other:: 
#### 愛離
愛離 ^358c15

誰忍心中愛。分為別後思。
幾時相握手。嗚噎不能辭。
雖言萬里隔。猶有望還期。
如何九泉下。更無相見時。
other:: 
#### 五盛陰附
五盛陰附 ^358c19

先去非長別。後來非久親。
新墳將舊塜。相次似魚鱗。
茂陵誰辯漢。驪山詎識秦。
千年與昨日。一種併成塵。
定知今世土。還是昔時人。
焉能取他骨。復持埋我身。
other:: 
###  41 遊明慶寺詩(三〇)
遊明慶寺詩 ^358c23

地靈居五淨。山幽寂四禪。
月宮臨鏡石。華讚繞峯蓮。
霞暉間旛影。雲氣合爐煙。
逈松高偃蓋。瀑水細分泉。
含風萬籟響。裛露百華鮮。
宿昔尋真趣。結友亟留連。
山庭步靃靡#CB00589;沚濯潺湲因斯事熏習。
便得息攀緣。何言遂雲雨。
懷此悵悠然。徒有南登望。
會逐東流旋。
other:: 
###  42 （陳張君祖雜詩）(三〇)

other:: 
#### 詠懷詩
詠懷詩
author:: 陳張君祖 ^358c29

運形不標異。瀓懷恬無欲。
坐可栖王侯。門可迴金轂。
風來詠逾清。鱗萃淵不觸。
斯乃玄中子。所以矯逸足。
何必翫幽閑。清衿表離俗。
百齡苟未遐。昨辰亦非促。
羲騰望舒映。曩今迭相燭。
一世皆逆旅。安悼電往速。
區區雖非黨。兼忘混礫玉。
怪神罔叢穢。要在夷心曲。 ^359a8

靈飈起情浪。飛雲騰逆鱗。
苟擢南陽秀。固集三造賓。
緬懷結寂夜。味藻詠終晨。
近佇時無遘。誰與拂流塵。
眇情寄極眄。蕭條獨遨神。
相忘東溟裏。何晞西潮津。
我崇道無廢。長謠想義人。 ^359a15

遙遯播荊衡。杖策憩南郢。
遭動委浪迹。遇靖恬夷性。
柎卷從老話。揮綸與莊詠。
遐眺獨緬想。蕭神飈塵正。
時無喜惠偶。絕韻將誰聽。
習子茂芳標。有欣微音令。
頴敷凌霜蒨。葩熙三春盛。
拂翮期霄翔。豈與桑榆競。
我混不材姿。遺情忘彫映。
雖非嶧陽椅。聊以敲 #CB06700;磬。
other:: 
#### 贈沙門竺法頵
贈沙門竺法頵三首 ^359a20

沙門竺法頵遠還西山。
作詩以贈。因亦嘲之。
省其二經。聊為之讚。 ^359a28

欝欝華陽岳。絕雲抗飛峯。
峭壁溜靈泉。秀嶺森青松。
懸巖廓崢嶸。幽谷正寥籠。
丹崖栖奇逸。碧室禪六通。
泊寂清神氣。綿眇矯妙蹤。
止觀著無無。還淨滯空空。
外物豈大悲獨往非玄同。
不見舍利弗。受屈維摩公。 ^359b1

至人如影響。靈慧陶億剎。
應方恢權化。兆類蒙慈悅。
冥冥積塵寐。永在巖底閉。
廢聰無通炤。遺形不洞滅。
明哉如來降。豁矣啟潛穴。
幽精淪朽壤。孰若阿維察。
遙謝晞玄疇。何為自矜潔。 ^359b6

邈邈慶城標。峨峨浮雲嶺。
峻蓋十二嶽。獨秀閻浮境。
丹流環方基。瑤堂臨峭頂。
#CB00589;滋甘泉液。
崖蔚芳芝頴。翹翹美化倫。
眇眇凌巖正。肅拱望妙覺。
呼吸晞齡永。苟能夷冲心。
所憩靡不靜。萬物可逍遙。
何必栖形影。勉尋大乘軌。
練神超勇猛。
other:: 
#### 道樹經讚
道樹經讚 ^359b11

峨峨王舍國。欝欝靈竹園。
中有神化長。空觀體善權。
私呵晞光景。豈識真迹端。
恢恢道明玄。解發至神歡。
飄忽凌虛起。無云受慧難。
other:: 
#### 三昧經讚
三昧經讚 ^359b18

迹超十二燒。戒由三昧成。
賢行極妙住。道志慧以明。
九本既殊動。四禪不同冥。
淵哉不起滅。始自無從生。
借問導氣倫。安測泥洹靈。
other:: 
#### 詩序
詩序 ^359b23

省贈法頵詩。經通妙遠亹亹清綺。
雖云言不盡意。殆亦幾矣。
夫詩者志之所之。
意迹之所寄也。志妙玄解神無不暢。
夫未能冥達玄通者。
惡得不有仰鑽之詠哉。
吾想茂德之形容。
雖栖守殊塗。標寄玄同仰代答之。
未足盡美。亦各言其志也。
其辭曰。 ^359b27

庾僧淵答。 ^359c4

真朴運既判。萬象森已形。
精靈感冥會。變化靡不經。
波浪生死徒。彌綸始無名。
捨本而逐末。悔吝生有情胡不絕可欲。
反宗歸無生。達觀均有無。
蟬蛻豁朗明。逍遙眾妙津。
栖凝於玄冥。大慈順變通。
化育曷常停。幽閑自有所。
豈與菩薩并。摩詰風微指。
權道多所成。悠悠滿天下。
孰識秋露情。
other:: 
#### 張君祖
張君祖 ^359c5

茫茫混成始。豁矣四天朗。
三辰環須彌。百億同一像。
靈和陶煙熅。會之有妙長。
大慈濟群生。冥感如影響。
蔚蔚沙彌眾。粲粲萬心仰。
誰不欣大乘。兆定於玄曩。
三法雖成林。居士亦有黨。
不見虬與龍。灑鱗凌霄上。
冲心超遠寄。浪懷邈獨往。
眾妙常所晞。維摩余所賞。
苟未體善權。與子同髴髣。
悠悠誠滿域。所遺在廢想。
other:: 
#### 庾僧淵答
庾僧淵答 ^359c13

遙望華陽嶺。紫霄籠三辰。
瓊巖朗璧室。玉潤灑靈津。
丹谷挺樛樹。季頴奮暉薪。
融飈衝天籟。逸響互相因。
鸞鳳翔迴儀。虬龍灑飛鱗。
中有冲#CB00408;士。
耽道玩妙均。高尚凝玄寂。
萬物忽自賓。栖峙遊方外。
超世絕風塵。翹想晞眇蹤。
矯步尋若人。咏嘯舍之去。
榮麗何足珍。濯志八解淵。
遼朗豁冥神。研機通微妙。
遺覺忽忘身。居士成有黨。
顧眄非疇親。借問守常徒。
何以知反真。
other:: 
###  43 煬帝謁方山靈巖寺(三〇)
煬帝謁方山靈巖寺
author:: 隋后 ^359c22

梵宮既隱隱。靈岫亦沈沈。
平郊送晚日。高峯落遠陰。
逈旛飛曙嶺。疎鍾響晝林。
蟬鳴秋氣近。泉吐石溪深。
抗迹禪枝地。發念菩提心。
other:: 
#### 奉和方山靈巖寺應教
奉和方山靈巖寺應教
author:: 諸葛頴 ^360a7

名山鎮江海。梵宇駕風煙。
畫栱臨松蓋。鑿牖對峯蓮。
雷出階基下。雲歸梁棟前。
靈光辨晝夜。輕衣數劫年。
一陪香作食。長用福為田。
other:: 
###  44 正月十五日於通衢建燈夜升南樓(三〇)
正月十五日於通衢建燈夜升南樓一首
author:: 隋煬帝 ^360a12

法輪天上轉。梵聲天上來。
燈樹千光照。華焰七枝開。
月影凝流水。春風含夜梅。
幡動黃金地。鍾發琉璃臺。
other:: 
#### 奉和通衢建燈應教
奉和通衢建燈應教
author:: 諸葛頴 ^360a17

芳衢澄夜景。法炬爛參差。
逐輪時徙焰。桃華生落枝。
飛煙繞定室。浮光映瑤池。
重閣登臨罷。歌管乘空移。
other:: 
#### 捨舟登陸示慧日道場玉清玄壇德眾
捨舟登陸示慧日道場玉清玄壇德眾一首
author:: 隋煬帝 ^360a21

天淨宿雲卷。日舉長川旦。
颯灑林華落。逶迤風柳散。
孤鶴逝追群。啼鶯遠相喚。
蓮舟水處盡。畫輪途始半。
江#CB05908;各自遙。
東西並興歎。已熏禪慧力。
復籍金丹扞。有異三川遊。
曾非四門觀。於焉履妙道。
超然登彼岸。
other:: 
###  45 隋著作王胄臥疾閩越述淨名意(三〇)
隋著作王胄臥疾閩越述淨名意 ^360a26

余臥疾閩海。彌留旬朔。
善友顒法師。勸余以淨名妙典調伏身心。
力疾粗陳其意。敬簡法師云爾。 ^360b3

客行萬餘里。渺然滄海上。
五嶺常炎欝。百越多山瘴。
兼以勞形神。遂此嬰疲恙。
桐雷邈已遠。砭石良難訪。
抱影私自怜。霑衿獨惆悵。
毘城有長者。生平夙所尚。
復藉大因緣。勉以深迴向。
心路資調伏。於焉念實相。
水沫本難摩。乾城空有狀。
是生非至理。是我皆虛妄。
求之不可得。誰其受業障。
信矣大醫王。茲力誠無量。
other:: 
###  46 薛道衡展敬上鳳林寺(三〇)
薛道衡展敬上鳳林寺 ^360b6

淨土連幽谷。寶塔對危峯。
林栖丹穴鳳。地邇白沙龍。
獨巖樓逈出。複道閣相重。
洞開朝霧斂。石濕曉雲濃。
高篠低雲蓋。風枝響和鍾簷陰翻細柳。
#CB00589;影落長松。
珠柱浮明月。蓮座吐芙蓉。
隱淪徒有意。心迹未相從。
other:: 
###  47 梁開善寺藏法師奉和武帝三教詩(三〇)
梁開善寺藏法師奉和武帝三教詩一首 ^360b15

心源本無二。學理共歸真。
四執迷叢藥。六味增苦辛。
資緣良雜品。習性不同循。
至覺隨物化。一道開異津。
大士流權濟。訓義乃星陳。
周孔尚忠孝。立行肇君親。
老氏貴裁欲。存生由外身。
出言千里善。芬為窮世珍。
坦空非即有。三明似未臻。
近識封岐路。分鑣疑異塵。
安知悟云漸。究極本同倫。
我皇體斯會。妙鑒出機神。
眷言總歸轡迴照引生民。
顧惟慚宿殖。邂逅逢嘉辰。
願陪入明解。歲暮有攸因。
other:: 
###  48 太宗文皇帝謁并州興國寺二首(三〇)
太宗文皇帝謁并州興國寺二首 ^360b22

迴鑾遊福地。極目翫芳晨。
梵鍾交二響。法日轉雙輪。
寶剎遙承露。天華近足春。
未珮蘭猶小。無絲柳尚新。
圓光低月殿。碎影亂風筠。
對此留餘想。超然離俗塵。
other:: 
#### 文帝詠佛殿前幡
文帝詠佛殿前幡
author:: 唐后 ^360c4

拂霞疑轉電。騰虛狀寫虹。
屈申煙霧裏。低舉白雲中。
紛披乍依逈。掣曳或從風。
念茲輕薄質。無翅強搖空。
other:: 
###  49 常州弘善寺宣法師三首 (三〇)
常州弘善寺宣法師三首 ^360c9

奉和竇使君同恭法師詠高僧二首
other:: 
#### 竺佛圖澄
竺佛圖澄 ^360c13

大誓憫塗炭。乘機入生死。
中州法既弘。葛陂暴亦止。
乳孔光一室。掌鏡徹千里。
道盛呪蓮華。災生吟棘子。
埋石緣雖謝。流沙化方始。
other:: 
#### 釋僧肇
釋僧肇 ^360c15

般若惟絕鑒。涅槃固無名。
先賢未始覺。之子唱希聲。
秦王嗟理詣。童壽揖詞清。
徽音聞廬岳。精難動中京。
適驗方袍裏。奇才復挺生。
other:: 
###  50 秋日遊東山寺尋殊曇二法師(三〇)
秋日遊東山寺尋殊曇二法師 ^360c19

木落樹 #CB06602;燥。
水清流#CB06625;寂。
屬此悲哉氣。復茲羈旅慼。
奚用寫繁憂。山泉恣遊歷。
萬丈窺深#CB00589;。
千尋仰絕壁。傍嶺竹參差。
緣崖藤羃歷。行行極幽邃。
去去逾空寂。果值息心侶。
喬枝方挂錫。圍遶悉旃檀。
純良豈砂礫。妙法誠無比。
深經解怨敵。心歡即頂禮。
道存仍目擊。慧力幸已逢。
疑網於焉析。豈直祛煩惱。
方期拯沈溺。
other:: 
###  51 帝謁大慈恩寺一首并和(三〇)
帝謁大慈恩寺一首并和
author:: 唐今上 ^360c24

日宮開百仞。月殿聳千尋。
華蓋飛圓影。幡虹曳曲陰。
霞綺遙瓏帳。叢珠細網林。
寥廓煙雲表。超然物外心。
other:: 
#### 大慈恩寺沙門和
大慈恩寺沙門和 ^361a8

皇風扇祇樹。至德茂禪林。
仙華曜日綵。神幡曳遠陰。
綺殿籠霞影。飛閣出雲心。
細草希慈澤。恩光重更深。
廣弘明集卷第三十
 ^361a12
