小品般若波羅蜜經卷第五
後秦龜茲國三藏鳩摩羅什譯
pin:: 
# 11 魔事品
魔事品第十一
爾時須菩提白佛言：「世尊！
已說善男子、善女人功德，云何起留難？」 ^555c17

「須菩提！若說法者，不即樂說。
菩薩當知，是為魔事。
復次，須菩提！說法者，樂說不止。
菩薩當知，是為魔事。
須菩提！說法者，說不究竟。
菩薩當知，是為魔事。
須菩提！書讀誦說般若波羅蜜時，傲慢自大。
菩薩當知，是為魔事。
須菩提！書讀誦說般若波羅蜜時，互相嗤笑。
菩薩當知，是為魔事。
須菩提！書讀誦說般若波羅蜜時，互相輕蔑。
菩薩當知，是為魔事。
須菩提！書讀誦說般若波羅蜜時，其心散亂。
菩薩當知，是為魔事。
須菩提！書讀誦說般若波羅蜜時，心不專一。
菩薩當知，是為魔事。
須菩提！行者作是念：『我於般若波羅蜜，不得氣味。』
從座而去。菩薩當知，是為魔事。
須菩提！行者作是念：『我於般若波羅蜜中，無有受記。』
心不清淨，從座而去。
菩薩當知，是為魔事。
須菩提！行者作是念：『般若波羅蜜中，不說我名。』
心不清淨。菩薩當知，是為魔事。
須菩提！行者作是念：『般若波羅蜜中，不說我生處，若城邑聚落。』
以是因緣，不樂聞說般若波羅蜜，便棄捨去，
隨所起念，輒却若干劫數，乃復還得修菩薩道。
菩薩當知，是為魔事。 ^555c18

「復次，須菩提！諸經不能至薩婆若者，菩薩捨般若波羅蜜而讀誦之，
是菩薩則為捨本而取枝葉。
何以故？是菩薩因般若波羅蜜，能成就世間、
出世間法，學般若波羅蜜，能學世間、出世間法，
若捨般若波羅蜜，菩薩當知，是為魔事。
須菩提！譬如有狗，捨主所與食分，反從作務者索。
如是，須菩提！當來世或有菩薩，捨深般若波羅蜜，
反取餘聲聞、辟支佛經。
菩薩當知，是為魔事。 ^556a9

「須菩提！譬如人得象不觀，反尋其跡。
於意云何，是人為智不？」
「不也，世尊！」「須菩提！
菩薩亦如是。得深般若波羅蜜而棄捨之，
反於聲聞、辟支佛經求薩婆若。
於意云何，是人為智不？」
「不也，世尊！菩薩當知，是為魔事。」 ^556a18

「須菩提！譬如人欲見大海。
見已，反求牛跡水，作是言：『大海水能多是耶？』
於意云何，是人為智不？」
「不也，世尊！」「須菩提！
當來世菩薩亦如是。
得深般若波羅蜜而棄捨之，反讀誦聲聞、辟支佛經。
於意云何，是人為智不？」
「不也，世尊！菩薩當知，是為魔事。」 ^556a22

「須菩提！譬如工匠，欲造如帝釋勝殿，而反揆度日月宮殿。
於意云何，是人為智不？」
「不也，世尊！」「須菩提！
當來世菩薩亦如是。
得深般若波羅蜜而棄捨之，反於聲聞、辟支佛經中求薩婆若。
於意云何，是人為智不？」
「不也，世尊！菩薩當知，是為魔事。」 ^556a28

「須菩提！譬如人欲見轉輪王，見已不知，
作是念：『轉輪王形貌威德云何？』
見諸小王，取其形貌，作是言：『轉輪王形貌威德如是相耶？』
於意云何，是人為智不？」
「不也，世尊！」「須菩提！
當來世菩薩亦如是。
得深般若波羅蜜而棄捨之，反於聲聞、辟支佛經中求薩婆若。
於意云何，是人為智不？」
「不也，世尊！菩薩當知，是為魔事。」 ^556b4

「須菩提！譬如飢人，捨百味食，反食六十日飯。
於意云何，是人為智不？」
「不也，世尊！」「須菩提！
菩薩亦如是。得深般若波羅蜜而棄捨之，
反於聲聞、辟支佛經中求薩婆若。
於意云何，是人為智不？」
「不也，世尊！菩薩當知，是為魔事。」 ^556b11

「須菩提！譬如人得無價寶珠而比水精。
於意云何，是人為智不？」
「不也，世尊！」「須菩提！
當來世菩薩亦如是。
得深般若波羅蜜，而比聲聞、辟支佛經於中求薩婆若。
於意云何，是人為智不？」
「不也，世尊！菩薩當知，是為魔事。」 ^556b16

「復次，須菩提！書讀誦說般若波羅蜜時，
若多說餘事，妨廢般若波羅蜜。
菩薩當知，是為魔事。」 ^556b21

須菩提白佛言：「世尊！
般若波羅蜜可得書讀誦說耶？」
「不也，須菩提！若善男子、善女人，書寫文字而作是念：『我書般若波羅蜜。』
即是魔事。須菩提！
爾時應教是善男子、善女人，汝等勿謂但以書寫文字便作是念言：
『我書般若波羅蜜。』
諸善男子以是文字，示般若波羅蜜義，是故汝等勿著文字。
若著文字，菩薩當知是為魔事。
若不貪著，即捨魔事。 ^556b23

「復次，須菩提！書讀誦說般若波羅蜜時，
憶念諸方國土、城邑聚落、國王怨賊、戰鬪之事，憶念父母兄弟姊妹。
惡魔令生如是等念，妨廢般若波羅蜜。
菩薩皆應覺之。須菩提！
如是當知，亦是魔事。 ^556c1

「復次，須菩提！書讀誦說般若波羅蜜時，
供養事起，衣服、飲食、臥具、醫藥資生之物，妨廢般若波羅蜜。
菩薩皆應覺之。須菩提！
如是當知，亦為魔事。 ^556c6

「復次，須菩提！惡魔作因緣，令菩薩得諸深經。
有方便菩薩於此深經，不生貪著；無方便菩薩，
捨般若波羅蜜，取是深經。
須菩提！我於般若波羅蜜中，廣說方便，
應於中求，而反於餘深經聲聞、辟支佛法中求索方便。
於意云何，是人為智不？」
「不也，世尊！」 ^556c9

「須菩提！如是當知亦為魔事。
復次，須菩提！聽法者欲聞般若波羅蜜；說法者疲懈不樂為說。
須菩提！如是不和合，亦為魔事。 ^556c14

「復次，須菩提！說法者身不疲極，樂說般若波羅蜜；
聽法者欲至餘國，不得書讀誦說般若波羅蜜。
如是不和合，亦為魔事。 ^556c17

「復次，須菩提！聽法者有念力智力，樂欲聽受讀誦般若波羅蜜；
說法者欲至餘國，不得書讀誦說般若波羅蜜。
如是不和合，亦為魔事。 ^556c20

「復次，須菩提！說法者貴於財物衣服飲食；
聽法者惜不與之，不得書讀誦說般若波羅蜜。
如是不和合，亦為魔事。 ^556c23

「復次，須菩提！聽法者有信樂心，欲供養說法者，
而說法者誦習不利；聽法者不樂聽受，不得書讀誦說般若波羅蜜。
如是不和合，亦為魔事。 ^556c25

「復次，須菩提！說法者心樂為說；聽法者不樂聽受，不得書讀誦說般若波羅蜜。
如是不和合，亦為魔事。 ^556c28

「復次，須菩提！說法者身重疲極，睡眠所覆，
不樂言說；聽法者樂欲聽受讀誦。
如是不和合，亦為魔事。 ^557a2

「復次，須菩提！若書讀誦說般若波羅蜜時，
有人來說三惡道苦：地獄中有如是苦，
畜生、餓鬼中有如是苦。
不如於是身盡苦取涅槃，何用更生受是諸苦！
如是，須菩提！菩薩當知亦為魔事。 ^557a4

「復次，須菩提！若書讀誦說般若波羅蜜時，
若有人來讚歎天上快樂：欲界中有極妙五欲快樂，
色界中有禪定快樂，無色界中有寂滅定樂。
是三界樂，皆無常苦空，壞敗之相。
汝於是身，可取須陀洹果、斯陀含果、阿那含果、
阿羅漢果，不須更受後身。
菩薩當知，亦為魔事。 ^557a8

「復次，須菩提！說法者愛樂徒眾，作是言：
『若能隨我，當與般若波羅蜜；若不隨我，則不與汝。』
以此因緣，多人隨從。
時說法者，欲經嶮難危命之處，語諸人言：『善男子！
汝等知不？何用隨我經此險難，善自籌量，無得後悔。』
而作是言：『何故至此飢餓怨賊之中？』
說法者以此細微因緣，捨離諸人。
聽法者，作是念：『是捨離相，非與般若波羅蜜相，不得書讀誦說般若波羅蜜。』
如是不和合。菩薩當知，亦為魔事。 ^557a14

「復次，須菩提！說法者欲經惡獸虎狼師子怨賊毒害無水之處，
說法者語諸人言：『汝等知不？
我所至處，經過惡獸怨賊毒害無水之處，汝等豈能受如是苦？』
說法者以此細微因緣，而捨離之。
諸人不復隨從，作是念：『是捨離相，非與般若波羅蜜相。』
即便退還。須菩提！
如是諸難，菩薩當知亦為魔事。 ^557a23

「復次，須菩提！說法者重於檀越，以此因緣，常數往返。
以是事故，語聽法者：『諸善男子！
我有檀越，應往問訊。』
諸人念言：『是為不與我般若波羅蜜相。』
即時捨離，不得學習書讀誦說。
如是不和合，菩薩當知亦為魔事。 ^557a29

「復次，須菩提！惡魔勤作方便，欲令無人讀誦修習般若波羅蜜。」 ^557b5

須菩提白佛言：「世尊！
惡魔云何勤作方便，令人不得讀誦修習般若波羅蜜？」 ^557b7

「須菩提！惡魔詭誑諸人，作是言：『此非真般若波羅蜜。
我所有經，是真般若波羅蜜。』
須菩提！惡魔如是詭誑眾人，未受記者，當於般若波羅蜜中生疑。
疑因緣故，不得讀誦修習般若波羅蜜。
如是，須菩提！菩薩當知，亦為魔事。 ^557b8

「復次，須菩提！復有魔事，若菩薩行般若波羅蜜，
即證實際，取聲聞果。
如是，須菩提！菩薩當知，亦為魔事。」
pin:: 
#  12 小如品
摩訶般若波羅蜜小如品第十二 ^557b13

佛告須菩提：「般若波羅蜜多有如是諸留難事。」
須菩提白佛言：「如是，如是！
世尊！般若波羅蜜多有留難。
譬如珍寶，多有怨賊，般若波羅蜜亦如是。
若人不受持讀誦修習般若波羅蜜，當知是人，
新發道意，少智少信，不樂大法，為魔所攝。」 ^557b17

「如是，如是！須菩提！
若人不受持讀誦修習般若波羅蜜，當知是人，
新發道意，少智少信，不樂大法，為魔所攝。
須菩提！般若波羅蜜雖多有如是魔事及諸留難，
若善男子、善女人，有能受持書讀誦說，
當知是等，皆是佛力。
何以故？惡魔雖復勤作方便，欲滅般若波羅蜜，諸佛亦復勤作方便而守護之。
須菩提！譬如母人，多有諸子，若十若百，乃至十萬。
其母有疾，諸子各各勤求救療，皆作是願：
『我等要當令母久壽，身體安隱，無諸苦患、
風雨寒熱、蚊#CB00044;毒螫。
當以諸藥因緣，令母安隱。
何以故？生育我等，賜與壽命，示悟世間，其恩甚重。』
須菩提！今十方現在諸佛，常念般若波羅蜜，
皆作是言：『般若波羅蜜能生諸佛，能示薩婆若。
何以故？諸佛薩婆若，皆從般若波羅蜜生故。』
須菩提！諸佛得阿耨多羅三藐三菩提，
若已、今得，若當得，皆因般若波羅蜜。
須菩提！般若波羅蜜，如是示十方諸佛薩婆若，亦示世間。」 ^557b22

須菩提白佛言：「世尊！
如佛所說般若波羅蜜，示諸佛世間。
世尊！云何為世間？」
佛言：「五陰是世間。」 ^557c11

「世尊！云何般若波羅蜜示五陰？」 ^557c13

佛言：「般若波羅蜜示五陰不壞相。
何以故？須菩提！空是不壞相，無相、無作是不壞相。
般若波羅蜜如是示世間。 ^557c14

「復次，須菩提！佛隨無量無邊眾生性故，如實知其心。
如是，須菩提！般若波羅蜜示諸佛世間。 ^557c16

「復次，須菩提！眾生亂心攝心，是亂心攝心，佛如實知。
須菩提！云何如來知諸眾生亂心攝心？
以法相故知。須菩提！
法相故知，心非亂，如是知亂心。
云何如來知攝心？
須菩提！如來知心盡相，如實知盡相，如是知攝心。 ^557c18

「復次，須菩提！眾生染心，如來如實知染心；
恚心癡心，如實知恚心癡心。
云何如來如實知染心，如實知恚心，如實知癡心。
須菩提！染心如實相，即非染心；恚心癡心如實相，即非恚心癡心。
如是，須菩提！諸佛從般若波羅蜜生薩婆若智，
云何如來離染心，如實知離染心；離恚心，
如實知離恚心；離癡心，如實知離癡心。
須菩提！離染心中無離染心相，離恚心中無離恚心相，離癡心中無離癡心相。
如是，須菩提！般若波羅蜜示諸佛世間。 ^557c23

「復次，須菩提！如來因般若波羅蜜，眾生廣心如實知廣心。
云何如來，眾生廣心如實知廣心。
須菩提！是眾生心，不增不廣，不離離相故。
如是，須菩提！如來因般若波羅蜜，眾生廣心如實知廣心。 ^558a4

「復次，須菩提！如來因般若波羅蜜，眾生大心如實知大心。
云何如來，眾生大心如實知大心。
須菩提！如來知是心，無來無去無住。
如是，須菩提！如來因般若波羅蜜，眾生大心如實知大心。 ^558a8

「復次，須菩提！如來因般若波羅蜜，眾生無量心如實知無量心。
云何如來，眾生無量心如實知無量心。
須菩提！如來知是心不住，住於寂滅，無所依止，
如虛空無量，知心相亦爾。
如是，須菩提！如來因般若波羅蜜，眾生無量心，如實知無量心。 ^558a12

「復次，須菩提！如來因般若波羅蜜，眾生不可見心，如實知不可見心。
云何如來，眾生不可見心，如實知不可見心。
如來以無相義故，如實知不可見心。
如是，須菩提！如來因般若波羅蜜，眾生不可見心，如實知不可見心。 ^558a17

「復次，須菩提！如來因般若波羅蜜，眾生不現心，如實知不現心。
云何如來，眾生不現心，如實知不現心，是心五眼所不見。
如是，須菩提！如來因般若波羅蜜，眾生不現心，如實知不現心。 ^558a22

「復次，須菩提！如來因般若波羅蜜，知眾生諸出沒。
云何知出沒？眾生所起出沒，皆依色生，
依受、想、行、識生。何等是諸出沒？
所謂我及世間常，是見依色，依受、想、行、識。
我及世間無常，常無常，非常非無常，是見依色，
依受、想、行、識。世間有邊，世間無邊，有邊無邊，
非有邊非無邊，是見依色，依受、想、行、識。
死後如去，死後不如去，死後如去不如去，
死後非如去非不如去，是見依色，依受、
想、行、識。身即是神，是見依色，依受、想、行、識。
身異神異，是見依色，依受、想、行、識。
如是，須菩提！如來因般若波羅蜜，知眾生諸出沒。 ^558a26

「復次，須菩提！如來因般若波羅蜜，知色相。
云何知色相？知如如。
須菩提！如來知受、想、行、識相。
云何知識相？知如如。
須菩提！五陰如，即是如來所說出沒如。
五陰如即是世間如，五陰如即是一切法如。
一切法如，即是須陀洹果如，斯陀含果、
阿那含果、阿羅漢果、辟支佛道如。
辟支佛道如，即是如來如。
是諸如，皆是一如，無二無別，無盡無量。
如是，須菩提！如來因般若波羅蜜，得是如相。
如是，須菩提，般若波羅蜜，示諸佛世間，
能生諸佛，諸佛知世間如，如實得是如故，名為如來。」 ^558b9

須菩提白佛言：「世尊！
是如甚深，諸佛阿耨多羅三藐三菩提從是如生。
世尊！如來得是深法，能為眾生說是如相。
如是如相，誰能信者？」 ^558b19

「唯有阿毘跋致菩薩，及具足正見者，滿願阿羅漢，乃能信之。
須菩提！是如無盡，佛如實說無盡。」
pin:: 
#  13 相無相品
摩訶般若波羅蜜相無相品第十三 ^558b22

爾時釋提桓因，及欲界萬天子，梵世二萬天子，
俱詣佛所，頭面禮佛足，却住一面。
各白佛言：「世尊！是法甚深，於此法中，云何作相？」
佛告諸天子：「諸法以空為相，以無相、無作、
無起、無生、無滅、無依為相。」
諸天子言：「如來說是諸相如空無所依。
如是諸相，一切世間天、人、阿修羅所不能壞。
何以故？一切世間天、人、阿修羅，即是其相故。
世尊！是諸相非可作，是諸相不在色數，
不在受、想、行、識數。
是諸相非人非非人所作。」 ^558b26

佛告欲色界諸天子：「若人問言：『虛空誰之所作？』
是人為正問不？」「不也，世尊！
虛空無有作者。何以故？
虛空無為故。」「諸天子！
此諸相亦如是，有佛無佛，常住不異，諸相常住故，
如來得是諸相已，名為如來。」 ^558c6

諸天子言：「如來所說諸相甚深，諸佛智慧無礙故，
能示是如，亦能說般若波羅蜜行相。
世尊！般若波羅蜜是諸佛行處，亦如是示諸佛世間。」 ^558c10

「復次，須菩提！諸佛依止於法供養，恭敬尊重讚歎於法。
法者，則是般若波羅蜜，諸佛供養恭敬，尊重讚歎般若波羅蜜。
何以故？般若波羅蜜出生諸佛故。
須菩提！如來知恩、知報恩者。
若人正問：『何等是知恩、知報恩者？』
當答：『佛是知恩、知報恩者。』
須菩提！云何佛是知恩、知報恩者？
如來所行道，所行法，得阿耨多羅三藐三菩提，即護念是道是法。
以是事故，當知佛是知恩、知報恩者。 ^558c13

「復次，須菩提！如來知一切法無作，亦是如來知作恩者。
須菩提！如來因般若波羅蜜，知一切法無作相，得如是智慧。
以是因緣故，般若波羅蜜，亦如是示諸佛世間。」 ^558c22

「世尊！若一切法無知者，無見者，云何般若波羅蜜示諸佛世間？」
「須菩提！如是，如是！
一切法無知者、無見者。
須菩提！云何一切法無知者？
一切法空故。云何一切法無見者？
一切法無所依故。
是故一切法無知者、無見者。
須菩提！如來因般若波羅蜜，得如是法。
是故般若波羅蜜，亦如是示諸佛世間。
不見色故，示世間；不見受、想、行、識故，示世間。
般若波羅蜜如是示諸佛世間。」 ^558c25

「世尊！云何名不見色故示世間？
云何名不見受、想、行、識故示世間？」
「須菩提！若不緣色生色，是名不見色；若不緣受、
想、行、識生識，是名不見識。
若如是不見世間，是名真見世間。
復次，須菩提！世間空，般若波羅蜜如實示世間空。
世間離相，般若波羅蜜如實示世間離相。
世間淨相，般若波羅蜜如實示世間淨。
世間寂滅，般若波羅蜜如實示世間寂滅。
須菩提！般若波羅蜜亦如是示諸佛世間。」 ^559a4

須菩提白佛言：「世尊！
般若波羅蜜為大事故出，般若波羅蜜為不可思議事、
不可稱事、不可量事、無等等事故出。」
佛言：「如是，如是！須菩提！
般若波羅蜜為大事故出，為不可思議事、
不可稱事、不可量事、無等等事故出。
須菩提！云何般若波羅蜜為大事故出？
為不可思議事、不可稱事、不可量事、無等等事故出？
須菩提！如來法、佛法、自然法、一切智人法，
廣大不可思議，不可籌量。
是故，須菩提！般若波羅蜜為大事不可思議事故出。
云何般若波羅蜜為不可稱事、不可量事故出？
須菩提！如來法、佛法、自然法、一切智人法，
不可稱，不可量。是故，須菩提！
般若波羅蜜為不可稱、不可量事故出。
云何般若波羅蜜為無等等事故出？
須菩提！一切無與如來等者，何況有勝。
是故，須菩提！般若波羅蜜為無等等事故出。」 ^559a13

「世尊！但如來法、佛法、自然法、一切智人法，
不可思議，不可稱，不可量；色亦不可思議，
不可稱，不可量；受、想、行、識亦不可思議，
不可稱，不可量。」 ^559a29

「須菩提！色亦不可思議，不可稱，不可量；
受、想、行、識亦不可思議，不可稱，不可量；
一切法亦不可思議，不可稱，不可量。
何以故？須菩提！諸法實相中，無心無心數法。
須菩提！色不可稱，受、想、行、識亦不可稱，一切法亦不可稱。
此中無有分別故。
須菩提！色不可量，受、想、行、識亦不可量，一切法亦不可量。
須菩提！何以故？色不可量，受、想、行、識不可量，一切法不可量。
須菩提！色量無所有，不可得；受、想、行、識量無所有，
不可得；一切法量無所有，不可得。
須菩提！何以故？色量無所有，不可得；受、
想、行、識量無所有，不可得；一切法量無所有，不可得。
須菩提！色無所有故，受、想、行、識無所有故，
一切法無所有故，量不可得。
須菩提！於意云何，虛空有心心數法不？」
「不也，世尊！」 ^559b3

「須菩提！以是因緣，一切法不可思議。
滅諸籌量故，名不可思議；滅諸稱故，名不可稱。
須菩提！稱者，即是識業。
須菩提！無量者，過諸量故。
須菩提！如虛空不可思議，不可稱，不可量。
諸如來法、佛法、自然法、一切智人法，亦如是不可思議、
不可稱、不可量。」 ^559b18

說是不可思議無等等法時，五百比丘、
二十比丘尼，不受一切法故，漏盡心得解脫；
六萬優婆塞、三萬優婆夷，於諸法中得法眼淨；
二十菩薩得無生法忍，於此賢劫皆當成佛。 ^559b23

爾時須菩提白佛言：「世尊！
是深般若波羅蜜為大事故出，乃至為無等等事故出。」
佛言：「如是，如是！須菩提！
是深般若波羅蜜為大事故出，乃至為無等等事故出。
諸佛薩婆若，皆在般若波羅蜜中；一切聲聞、
辟支佛地，皆在般若波羅蜜中。
須菩提！譬如灌頂剎帝利王，若諸城事，
諸聚落事，皆付大臣，王無所憂。
如是，須菩提！諸如來亦如是。
所有聲聞事、辟支佛事、佛事，皆在般若波羅蜜中，般若波羅蜜能成辦其事。
是故，須菩提！當知般若波羅蜜為大事故出，乃至為無等等事故出。
須菩提！般若波羅蜜不受不著色故出，
不受不著受、想、行、識故出，不受不著須陀洹果、
斯陀含果、阿那含果、阿羅漢果、辟支佛道故出，乃至薩婆若亦不受不著故出。」 ^559b27

須菩提白佛言：「世尊！
云何般若波羅蜜，不受薩婆若，不著薩婆若？」
「須菩提！於意云何，汝見阿羅漢法可受可著不？」
「不也，世尊！我不見是法可生著者。」
佛言：「善哉，善哉！須菩提！
我亦不見如來法。
以不見故，不受不著。
是故，須菩提！薩婆若，不可受，不可著。」 ^559c12

爾時欲色界諸天子白佛言：「世尊！
是深般若波羅蜜，難解難得，若能信解深般若波羅蜜者，
當知是人，已於先世供養諸佛。
世尊！若三千大千世界眾生，皆作信行，
於信行地中修行，若一劫，若減一劫，若人一日，行深般若波羅蜜。
籌量思惟，觀忍通利，是福為勝。」
佛告諸天子：「若善男子、善女人，聞是深般若波羅蜜，
疾得涅槃，是人於信行地中修行，若一劫，
若減一劫，所不能及。」
爾時欲色界諸天子頭面禮佛足，繞佛而出。
去此不遠，忽然不現。
欲界諸天子還至欲天，色界諸天子還至色天。 ^559c18

爾時須菩提白佛言：「世尊！
若菩薩能信解深般若波羅蜜，是人於何命終，來生此間？」
佛告須菩提：「若菩薩聞是深般若波羅蜜，
即時信解，不疑不悔不難，樂見樂聞，常行是念，不離說般若波羅蜜者。
須菩提！譬如新產犢子，不離其母。
菩薩亦如是，聞深般若波羅蜜，不離說法者，乃至得讀誦書寫般若波羅蜜。
須菩提！當知是菩薩人中，命終還生人中。」 ^559c29

「世尊！頗有菩薩，成就如是功德因緣，於他方世界，
供養諸佛，於彼命終，來生此間不？」 ^560a8

「須菩提！有菩薩成就如是功德，於他方世界，
供養諸佛，於彼命終，來生此間。
復次，須菩提！有菩薩成就如是功德，於兜率天上，
聞彌勒菩薩，說般若波羅蜜，問其中事，
於彼命終，來生此間。
復次，須菩提！若人先世聞是深般若波羅蜜，
不問其義，是人若生人中，心續疑悔難決。
須菩提！當知是人，於前世不問所致。
何以故？於是般若波羅蜜中，心疑悔難決故。
復次，須菩提！若人先世，若一日、若二日、
三日、四日、五日，聞是深般若波羅蜜，問其中事，
而不隨所說行，是人轉身，續得聞深般若波羅蜜，
問其中事，信心無礙。
若離法師，不復問難，還為因緣所牽，失深般若波羅蜜。
何以故？須菩提！法應爾。
若人雖能問難是深般若波羅蜜，不能隨所說行。
或時樂聞深般若波羅蜜，或時不樂，其心輕躁，
如少#CB00626;毳，當知是菩薩新發大乘，
是菩薩信心清淨，若不為般若波羅蜜所護，
於二地中，當墮一處，若聲聞地，若辟支佛地。」
pin:: 
#  14 船喻品
摩訶般若波羅蜜船喻品第十四 ^560a10

爾時佛告須菩提：「譬如大海中船卒破，
其中人若不取木，若板，若浮囊，若死屍，
當知是人不到彼岸，沒水而死。
須菩提！其中人若取木板、浮囊、死屍，當知是人，
不沒水死，安隱無惱，得至彼岸。
須菩提！菩薩亦如是，於阿耨多羅三藐三菩提，
有信，有忍，有樂，有淨心，有深心，有欲，有解，
有捨，有精進，不取般若波羅蜜，當知是人中道退沒，
墮聲聞、辟支佛地。
須菩提！若菩薩於阿耨多羅三藐三菩提，
有信，有忍，有樂，有淨心，有深心，有欲，有解，
有捨，有精進，取般若波羅蜜。
為般若波羅蜜所守護故，中道不退，過聲聞、
辟支佛地，當住阿耨多羅三藐三菩提。 ^560b1

「須菩提！譬如有人，持坏瓶詣河井池泉取水，
當知是瓶，爛壞不久還歸於地。
何以故？瓶未熟故。
須菩提！菩薩亦如是，於阿耨多羅三藐三菩提有信，
有忍，有樂，有淨心，有深心，有欲，有解，有捨，
有精進，不為般若波羅蜜方便所護故，
當知是人未得薩婆若，中道退轉。
須菩提！云何為菩薩中道退轉？
所謂若墮聲聞地，若墮辟支佛地。
須菩提！譬如有人持熟瓶詣河井池泉取水，
當知是瓶，堅固不壞，持水而歸。
何以故？是瓶熟故。
須菩提！菩薩亦如是。
於阿耨多羅三藐三菩提有信，有忍，有樂，
有淨心，有深心，有欲，有解，有捨，有精進，
為般若波羅蜜方便所護故，當知是菩薩不中道退轉，安隱得到薩婆若。 ^560b13

「須菩提！譬如大海中船，未被莊治，推著水邊，載諸財物。
當知是船，中道漏沒，散失財物，以是賈客無方便故，
多失財物，自致憂惱。
須菩提！菩薩亦如是。
於阿耨多羅三藐三菩提，有信乃至有精進，
不為般若波羅蜜方便所護故，未到薩婆若，
中道而退，失於大寶，而自憂惱。
失大珍寶，中道沒者，墮聲聞、辟支佛地；
失大珍寶者，失薩婆若寶。
須菩提！譬如大海邊船，莊治堅牢，推著水中，
載諸財物，當知是船，不中道沒，隨所至處，必能得到。
須菩提！菩薩亦如是。
於阿耨多羅三藐三菩提，有信乃至有精進，
為般若波羅蜜方便所護故，當知是菩薩不中道退轉，於阿耨多羅三藐三菩提。
何以故？須菩提！法應爾。
若菩薩於阿耨多羅三藐三菩提，有信乃至有精進，
為般若波羅蜜方便所護故，不墮聲聞、
辟支佛地，但以是諸功德，向阿耨多羅三藐三菩提。 ^560b26

「須菩提！譬如老人，年百二十，而有雜病，風寒冷熱。
須菩提！於意云何？
是人能從床起不？」
「不也，世尊！」「須菩提！
是人或時能起。」「世尊！
假令能起，不能遠行，若十里、二十里。
何以故？是人已為老病所侵，雖復能起，不能遠行。」
「須菩提！菩薩亦如是。
雖發阿耨多羅三藐三菩提心，乃至有精進。
於阿耨多羅三藐三菩提，有信乃至有精進，
不為般若波羅蜜方便所護故，未得薩婆若，
中道退轉，墮聲聞、辟支佛地。
須菩提！是百二十歲老人，若有風寒冷熱之病，
欲從床起，有二健人，各扶一腋，安慰之言：
『隨意所至，我等好相扶持，勿懼中道有所墜落。』
須菩提！菩薩亦如是。
於阿耨多羅三藐三菩提，有信乃至有精進，
為般若波羅蜜方便所護故，當知是菩薩不中道退轉，能至阿耨多羅三藐三菩提。」
小品般若經卷第五
 ^560c14
