佛說佛醫經
translator:: 吳天竺沙門竺律炎共支越譯
jing:: 
人身中本有四病：一者、地；二者、水；三者、
火；四者、風。風增，氣起；火增，熱起；水增，寒起；
土增，力盛。本從是四病，起四百四病。
土屬身，水屬口，火屬眼，風屬耳。
火少寒多，目冥。春正月、二月、三月寒多，
夏四月、五月、六月風多，秋七月、八月、九月熱多，
冬十月、十一月、十二月有風有寒。
何以故春寒多？以萬物皆生，為寒出，故寒多。
何以故夏風多？以萬物榮華、陰陽合聚，故風多。
何以故秋熱多？以萬物成熟，故熱多。
何以故冬有風有寒？
以萬物終亡熱去，故有風寒。 ^737a25

三月、四月、五月、六月、七月得臥。
何以故？風多故身放。
八月、九月、十月、十一月、十二月、正月、二月不得臥。
何以故？寒多故身縮。 ^737b6

春三月有寒，不得食麥、豆，宜食粳米、醍醐諸熱物。
夏三月有風，不得食芋、豆、麥，宜食粳米、
乳、酪。秋三月有熱，不得食粳米、醍醐，宜食細米、
 #CB00595;、蜜、稻、黍。
冬三月有風寒，陽興陰合，宜食粳米、胡豆、
羹、醍醐。有時臥風起，有時滅；有時臥火起有時滅。
有寒起有時滅。 ^737b8

人得病有十因緣：一者、久坐不飯；二者、
食無貸；三者、憂愁；四者、疲極；五者、婬泆；
六者、瞋恚；七者、忍大便；八者、忍小便；九者、
制上風；十者、制下風。
從是十因緣生病。 ^737b14

佛言：「有九因緣，命未當盡為橫盡：一、不應飯為飯，
二、為不量飯，三、為不習飯，四、為不出生，
五、為止熟，六、為不持戒，七、為近惡知識，
八、為入里不時不如法行，九、為可避不避。
如是九因緣，人命為橫盡。 ^737b18

「不應飯為飯，謂不可意飯，亦謂不隨四時食，
亦為以飯復飯，是為不應飯為飯。
不量飯者，謂不知節度，多食過足，是為不量飯。
不習飯者，謂不時食。
若至他郡國，不知俗宜飯食未習，不稍稍飯，是為不習飯。
不出生者，謂飯物未消復上飯，若服藥吐下不盡便食來，是為不出生。
止熟者，謂大便、小便來時不即時行，噫吐、
下風來時，制是為止熟。
不持戒者，謂犯五戒，現世間盜，犯他人婦女者，
便入縣官，或刻、或死、或得棓榜壓死、若餓死、
或得脫外從怨家得首死、或驚怖憂愁死，是為不持戒。
近惡知識者，謂他人作惡便來及人。
何以故？不離惡知識故。
惡人不計當坐之，是為近惡知識。
入里不知時不如法行者，謂晨暮行，亦有魍魎諍鬪者，
若有長吏追捕而不避，若入他家舍，妄視不可視、
妄聽不可聽、妄犯不可犯、妄念不可念，是為入不知時不如法行。
可避不避者，謂弊牛、馬、狾、狗、蚖、蛇、虫，水、
火、坑、穽、犇車、馳馬，拔刀醉人、惡人。
亦若干，是為可避不避。 ^737b22

「如是九因緣，人命未盡為盡。
黠人當識是，當避是，已避得兩福：一者得長壽，
及得聞道好語，亦得久行道。」 ^737c13

佛言：「有四飯：一、為子飯，二、為三百矛斫飯，
三、為皮革虫生出飯，四、為災飯。
子飯者，謂人貪味食肉時，便自校計念：
『是肉皆我前世時父母、兄弟、妻子親屬，亦從是不得脫生死！』
已得是意便止貪，是為子飯。
三百矛斫飯者，謂飯隨味念復念其殃，無有數能不念味便得脫。
又矛斫人為亡身，已生念復念有若干受苦，為三百矛斫飯。
皮革虫生出飯者，謂人念味，亦一切萬物憂家中事，
便穿人意，意作萬端為出去，是為皮革虫生飯。
災飯者，謂一生死行皆為災飯，如火燒萬物，
人所行皆當來惱身，劇火焚萬物故言災。
所以言飯者，謂人所可意念人，故言飯也。 ^737c15

「人食肉譬如食其子，諸畜生皆為我作父母、
兄弟、妻子，不可數。
亦有六因緣不得食肉：一者、莫自殺；二者、
莫教殺；三者、莫與殺同心；四者、見殺；五者、
聞殺；六者、疑為我故殺。
無是六意得食肉，不食者有六疑。
人能不食肉者，得不驚怖福。」 ^737c28

佛言：「食多有五罪：一者、多睡眠；二者、多病；
三者、多婬；四者、不能諷誦經；五者、多著世間。
何以故？人貪婬、人知色味，瞋恚知橫至味，癡人知飯食味。
《律經》說：『人貪味，味復味得生不得美味。』」 ^738a4

佛言：「一食者為欲斷生死，亦隨貪不能行道，為得天眼自知所從來生去至何所。
人不念死，多食，常念婦人，皆墮百四十惡，中天皆用飯故。
犯十惡後生便失人形，墮畜生中。
既得作人，飢渴血出，瞋恚傍生，於愛內生於貪。
佛說有大福，自飢以飯與人，令人得命，是為大福。
後生饒飲食，乏瞋恚，亦無所施，施亦不得，
但意恣貪婬，亦無所施，但得意恣，非我所有。
一錢以上，不得取故，作貪欲空，自苦作罪。
道人不有憂愁，憂隨怒，愁隨貪。
我輩有死歲、有死月、有死日、有死時，亦不知、
亦不畏、亦不行道、亦不持戒，東走西走，
憂銅憂鐵，憂田宅、奴婢，但益人惱、增人苦，為種畜生習。」 ^738a8

佛言：「人治生，譬如蜂作蜜。
採取眾華，勤苦積日已成，人便攻取去。
唐自苦，不得自給。
人求是念，是憂有憂，無飢渴勤苦。
合聚財物，未死，憂五家分，或水、火、盜賊、
縣官、病痛，多不如意。
己死，他人得之。身當得其罪，毒痛不可言。
五分者：一者、火分；二者、水分；三者、盜賊分；
四者、縣官分；五者、貧昆弟分。
何為無憂所有？人不計是五分憂，苦劇不棄，
是憂苦有萬端，結在腹中，離道遠法。
人法生賈作，得利，不當喜；不得利，亦不當憂；是皆前世宿命所致。
人有貪，貪便不得利。
正使得一天下財物，亦不能猛自用之，
亦不隨人去，但益人結、但有苦惱、但種後世緣因。
緣因如火，如火無所不燒。
我輩不覺，是黠不敢妄搖，知為增苦種罪。」
佛說佛醫經
 ^738a21
