高僧傳卷第十二
author:: 梁會稽嘉祥寺沙門釋慧皎撰
other:: 
#  6 亡身
亡身第六釋僧群一釋曇稱二釋法進三釋僧富四釋法羽五釋慧紹六釋僧瑜七釋慧益八釋僧慶九釋法光十釋曇弘十一
other:: 
##  1 釋僧群

釋僧群，未詳何許人。
清貧守節，蔬食誦經。
後遷居羅江縣之霍山，構立茅室。
山孤在海中，上有石盂，逕數丈許，水深六七尺，常有清流。
古老相傳云，是群仙所宅。
群 " resp=飲水不飢，因絕粒。
後晉安太守陶夔，聞而索之。
群以水遺夔，出山輒臭，如此三四。
夔躬自越海，天甚晴霽，及至山，風雨晦暝，
停數日，竟不得至，迺歎曰：「俗內凡夫，遂為賢聖所隔。」
慨恨而返。 ^404a2

群庵舍與盂隔一小 #CB00589;，
常以一木為梁，由之汲水。
後時忽有一折翅鴨，舒翼當梁，頭就唼群。
群欲舉錫杖撥之，恐畏傷損，因此迴還，
絕水不飲，數日而終，春秋一百四十矣。
臨終向人說，年少時，經折一鴨翅，驗此以為現報。
other:: 
## 2 釋曇稱
 ^404a10

釋曇稱，河北人。少而仁愛，惠及昆虫。
晉末至彭城，見有老人，年八十，夫妻窮悴，
迺捨戒為奴，累年執役。
而內修道德，未嘗有廢，鄉隣嗟之。
及二老卒，傭賃獲直，悉為二老福用。
擬以自贖。事畢欲還入道，法物未備。 ^404a16

宋初彭城駕山下虎災，村人遇害，日有一兩。
稱乃謂村人曰：「虎若食我，災必當消。」
村人苦諫不從，即於是夜，獨坐草中，呪願曰：
「以我此身，充汝飢渴，令汝從今息怨害意，未來當得無上法食。」
村人知其意正，各泣拜而還。
至四更中，聞虎取稱，村人逐至南山，噉身都盡，
唯有頭在，因葬而起塔，爾後虎災遂息。
other:: 
##  3 釋法進
 ^404a21

釋法進，或曰道進，或曰法迎，姓唐，涼州張掖人。
幼而精苦習誦，有超邁之德，為沮渠蒙遜所重。
遜卒，子景環為胡寇所破，問進曰：「今欲轉略高昌，為可剋不？」
進曰：「必捷，但憂災餓耳。」
迴軍即定。 ^404a29

後三年，景環卒，弟安周續立。
是歲飢荒，死者無限。
周既事進，進屢從求乞，以賑貧餓。
國蓄稍竭，進不復求。
迺淨洗浴，取刀鹽，至深窮窟餓人所聚之處，次第授以三歸。
便掛衣鉢著樹，投身餓者前云：「施汝共食。」
眾雖飢困，猶義不忍受。
進即自割肉，和鹽以啖之。
兩股肉盡，心悶不能自割，因語餓人云：
「汝取我皮肉，猶足數日，若王使來，必當將去，但取藏之。」
餓者悲悼，無能取者。
須臾弟子來至，王人復看。
舉國奔赴，號叫相屬。
因輿之還宮。周勅以三百斛麥以施餓者，別發倉廩以賑貧民。
至明晨乃絕，出城北闍維之。
烟炎衝天，七日乃歇。
屍骸都盡，唯舌不爛。
即於其處起塔三層，樹碑于右。 ^404b4

進弟子僧遵，姓趙，高昌人。
善《十誦律》，蔬食節行，誦《法華》、《勝鬘》、《金剛波若》，
又篤厲門人，常懺悔為業。
other:: 
##  4 釋僧富
 ^404b18

釋僧富，姓山，高陽人。
父霸，為藍田令。富少孤，居貧，而篤學無厭，
採薪為燭，以照讀書。
及至冠年，備盡經史。
美姿容，善談論。後遇偽秦衛將軍楊邕，
資其衣糧，習鑿齒携共志學。
及聽安公講《放光經》，遂有心樂道，於是剃髮，依安受業。
安亡後，還魏郡廷尉寺，下帷潛思，絕事人間。 ^404b22

時村中有劫，劫得一小兒，欲取心肝以解神。
富逍遙路口，遇見劫，具問其意，因脫衣以易小兒，群劫不許。
富曰：「大人五藏亦可用不？」
劫謂富不能亡身，妄言亦好。
富迺念曰：「我幻炎之軀，會有一死，以死濟人，雖死猶生。」
即自取劫刀劃胸至臍，群劫更相咎責，
四散奔走，即送小兒還家。 ^404b28

路口時行路一人，見富如此，因問其故，
富雖復頓悶，口猶能言，迺具答以事。
此人悲悼傷心，還家取針，縫其腹皮，塗以驗藥。
輿還寺將息，少時而差。
後不知所終。
other:: 
##  5 釋法羽
 ^404c6

釋法羽，冀州人。十五出家，為慧始弟子。
始立行精苦，修頭陀之業。
羽操心勇猛，深達其道。
常欲仰軌藥王，燒身供養。
時偽晉王姚緒鎮蒱坂，羽以事白緒，緒曰：
「入道多方，何必燒身，不敢固違，幸願三思。」
羽誓志既重，即服香屑，以布纏體，誦〈捨身品〉
竟，以火自燎。道俗觀視，莫不悲慕焉。
時年四十有五。
other:: 
##  6 釋慧紹
 ^404c11

釋慧紹，不知氏族。
小兒時，母哺魚肉輒吐，咽菜不疑。
於是便蔬食。至八歲出家，為僧要弟子。
精勤懍勵，苦行標節。 ^404c19

後隨要止臨川招提寺，迺密有燒身之意。
常雇人斫薪， #CB00036;於東山石室，
高數丈，中央開一龕，足容己身。
迺還寺辭要，要苦諫不從。
即於焚身之日，於東山設大眾八關，并告別知識。
其日闔境犇波，車馬人眾及齎金寶者，不可稱數。
至初夜行道，紹自行香，行香既竟，執燭然薪，
入中而坐，誦《藥王．本事品》。
眾既不見紹，悟其已去，禮拜未畢，悉至薪所。
 #CB00036;已洞然，誦聲未息。
火至額，聞唱一心，言已奄絕。
大眾咸見有一星，其大如斗，直下烟中，俄而上天。
時見者咸謂天宮迎紹。
經三日，薪聚乃盡。 ^404c21

紹臨終謂同學曰：「吾燒身處，當生梧桐，慎莫伐之。」
其後三日，果生焉。
紹焚身是元嘉二十八年，年二十八。
紹師僧要亦清謹有懿德，年一百六十終於寺矣。
other:: 
##  7 釋僧瑜
 ^405a4

釋僧瑜，姓周，吳興餘杭人。
弱冠出家，業素純粹。
元嘉十五年，與同學曇溫、慧光等於廬山南嶺，
共建精舍，名曰「招隱」。
瑜常以為結累三塗，情形故也，情將盡矣，形亦宜損。
藥王之 #CB02969;，獨何云遠？
於是屢發言誓，始契燒身。 ^405a8

以宋孝建二年六月三日，集薪為龕，并請僧設齋，告眾辭別。
是日，雲霧晦合，密雨交零。
瑜迺誓曰：「若我所志克明，天當清朗，如其無感，便當滂注。
使此四輩知神應之無昧也。」
言已，雲景明霽。至初夜竟，便入薪龕中，
合掌平坐，誦《藥王品》，火焰交至，猶合掌不散。
道俗知者，奔赴彌山，並稽首作禮，願結因緣。
咸見紫氣騰空，久之乃歇。
時年四十四。 ^405a13

其後旬有四日，瑜房中生雙梧桐，根枝豐茂，
巨細相如，貫壤直聳，遂成奇樹，理識者以為娑羅寶樹。
剋炳泥洹，瑜之庶幾，故現斯證，因號為雙桐沙門。
吳郡張辯為平南長史，親覩其事，具為傳贊。
贊曰：「悠悠玄機，茫茫至道。
出生入死，孰為妙寶〔其一〕。
自昔藥王，殊化絕倫。
往聞其說，今覩斯人〔其二〕。
英英沙門，慧定心固。
凝神紫氣，表迹雙樹〔其三〕。
其德可樂，其操可貴。
文之作矣，式飄髣髴〔其四〕。」
other:: 
##  8 釋慧益
 ^405a21

釋慧益，廣陵人，少出家，隨師止壽春。
宋孝建中出都，憩竹林寺。
精勤苦行，誓欲燒身，眾人聞者，或毀或讚。
至大明四年，始就却粒，唯餌麻麥。
到六年，又絕麥等，但食蘇油。
有頃，又斷蘇油，唯服香丸。
雖四大綿微，而神情警正。
孝武深加敬異，致問慇懃，遣太宰江夏王義恭，
詣寺諫益，益誓志無改。 ^405b2

至大明七年四月八日，將就焚燒，迺於鍾山之南，置鑊辦油。
其日朝乘牛車，而以人牽，自寺之山。
以帝王是兆民所憑，又三寶所寄，乃自力入臺，
至雲龍門，不能步下，令人啟聞：「慧益道人今捨身，
詣門奉辭，深以佛法仰累。」
帝聞改容，即躬出雲龍門。
益既見帝，重以佛法憑囑，於是辭去。
帝亦續至，諸王妃后，道俗士庶，填滿山谷，
投衣棄寶，不可勝計。
益乃入鑊，據一小床，以衣具自纏，上加一長帽，
以油灌之，將就著火。
帝令太宰至鑊所請喻曰：「道行多方，何必殞命，
幸願三思，更就異途。」
益雅志確然，曾無悔念。
迺答曰：「微軀賤命，何足上留。
天心聖慈罔已者，願度二十人出家。」
降勅即許，益迺手自執燭以然帽。
帽然，迺棄燭合掌，誦《藥王品》。
火至眉，誦聲猶分明，及眼，乃昧。
貴賤哀嗟，響振幽谷，莫不彈指稱佛，惆悵淚下。
火至明旦迺盡，帝於時，聞空中笳管，異香芬苾。
帝盡日方還宮，夜夢見益振錫而至，更囑以佛法。
明日帝為設會度人，令齋主唱白，具序徵祥。
燒身之處，謂藥王寺，以擬本事也。
other:: 
##  9 釋僧慶
 ^405b9

釋僧慶，姓陳，巴西安漢人。
家世事五斗米道。
慶生而獨悟，十三出家，止義興寺。
淨修梵行，願求見佛，先捨三指，末誓燒身，
漸絕糧粒，唯服香油。
到大明三年二月八日，於蜀城武擔寺西，
對其所造淨名像前，焚身供養。
刺史張悅躬出臨視，道俗僑舊，觀者傾邑。
行雲為結，苦雨悲零。
俄而晴景開明，天色澄淨，見一物如龍，從#CB00036;昇天。
時年二十三，天水太守裴方明。
為收灰起塔。
other:: 
##  10 釋法光
 ^405c2

釋法光，秦州隴西人，少而有信。
至二十九方出家，苦行頭陀。
不服綿纊，絕五穀，唯餌松葉。
後誓志燒身，乃服松膏及飲油，經于半年，
至齊永明五年十月二十日，於隴西記城寺內，
集薪焚身，以滿先志。
火來至目，誦聲猶記。
至鼻乃昧，奄然而絕。
春秋四十有一。時永明末，始豐縣有比丘法存，亦燒身供養。
郡守蕭緬，遣沙門慧深，為起灰塔。
other:: 
##  11 釋曇弘
 ^405c11

釋曇弘，黃龍人。少修戒行，專精律部。
宋永初中，南遊番禺，止臺寺。
晚又適交趾之仙山寺。
誦《無量壽》及《觀經》，誓心安養。
以孝建二年於山上聚薪，密往#CB00036;中，以火自燒。
弟子追及，抱持將還，半身已爛，經月小差。
後近村設會，舉寺皆赴。
弘於是日，復入谷燒身，村人追求，命已絕矣。
於是益薪進火，明日乃盡。
爾日村居民，咸見弘身黃金色，乘一金鹿，
西行甚急，不暇暄涼。
道俗方悟其神異，共收灰骨，以起塔焉。 ^405c19

論曰：夫有形之所貴者，身也；情識之所珍者，命也。
是故飡脂飲血，乘肥衣輕，欲其怡懌也。
餌朮含丹，防生養性，欲其壽考也。
至如析一毛以利天下，則悋而弗為；徹一飡以續餘命，則惜而不與。
此其弊過矣。自有宏知達見，遺己贍人。
體三界為長夜之宅，悟四生為夢幻之境。
精神逸乎蜚羽，形骸滯於瓶穀。
是故摩頂至足，曾不介心。
國城妻子，捨若草芥。
今之所論，蓋其人也。
僧群心為一鴨，而絕水以亡身。
僧富止救一童，而劃腹以全命。
法進割肉以啖人，曇稱自餧於災虎，斯皆尚乎兼濟之道，忘我利物者也。
昔王子投身，功踰九劫；刳肌貿鳥，駭震三千。
惟夫若人，固以超邁高絕矣。
爰次法羽，至于曇弘，皆灰燼形骸，棄捨珍愛。
或以情祈安養，或以願生知足。
故雙梧表於房裏，一館顯自空中。
符瑞彪炳，與時間出。 ^405c29

然聖教不同，開遮亦異。
若是大權為物，適時而動，利現萬端，非教所制。
故經云：能然手足一指，迺勝國城布施。
若是出家凡僧，本以威儀攝物。
而今殘毀形骸，壞福田相，考而為談，有得有失。
得在忘身，失在違戒。
故龍樹云：新行菩薩，不能一時備行諸度。
或滿檀而乖孝，如王子投虎；或滿慧而乖慈，如檢他斷食等。
皆由行未全美，不無盈缺。 ^406a17

又佛說身有八萬戶蟲，與人同氣。
人命既盡，蟲亦俱逝。
是故羅漢死後，佛許燒身。
而今未死便燒，或於蟲命有失說者。
或言羅漢尚入火光，夫復何怪？
有言入火光者，先已捨命。
用神智力，後乃自燒。
然性地菩薩，亦未免報軀。
或時投形火聚，或時裂骸分人。
當知殺蟲之論，其究竟詳焉。 ^406a25

夫三毒四倒，乃生死之根栽；七覺八道，實涅槃之要路。
豈必燔炙形骸，然後離苦。
若其位隣得忍，俯迹同凡，或時為物捨身，此非言論所及。
至如凡夫之徒，鑒察無廣，竟不知盡壽行道，何如棄捨身命。
或欲邀譽一時，或欲流名萬代。
及臨火就薪，悔怖交切。
彰言既廣，恥奪其操。
於是僶俛從事，空嬰萬苦，若然，非所謂也。 ^406b3

贊曰：若人挺志，金石非英。
鑠茲所重，祈彼寶城。
芬梧蓊蔚，紫館浮輕。
騰煙曜彩，吐瑞含禎。
千秋尚美，萬代傳馨。
other:: 
#  7 誦經
誦經第七〔二十一人〕釋曇邃一釋法相二竺法純三釋僧生四釋法宗五釋道冏六釋慧慶七釋普明八釋法莊九釋慧果十釋法恭十一釋僧覆十二釋慧進十三釋弘明十四釋慧豫十五釋道嵩十六釋超辯十七釋法慧十八釋僧侯十九釋慧彌二十釋道琳二十一
other:: 
## 1 釋曇邃
 ^406b11

釋曇邃，未詳何許人。
少出家，止河陰白馬寺。
蔬食布衣，誦《正法華經》，常一日一遍。
又精達經旨，亦為人解說。
嘗於夜中，忽聞扣戶云，欲請法師九旬說法。
邃不許，固請，乃赴之，而猶是眠中，比覺，
己身在白馬塢神祠中，并一弟子。
自爾日日密往，餘無知者。
後寺僧經祠前過，見有兩高座，邃在北，
弟子在南，如有講說聲。
又聞有奇香之氣，於是道俗共傳，咸云神異。
至夏竟，神施以白馬一匹，白羊五頭，絹九十匹。
呪願畢，於是各絕。
邃後不知所終。
other:: 
##  2 釋法相
 ^406b26

釋法相，姓梁，不測何人。
常山居精苦，誦經十餘萬言，鳥獸集其左右，皆馴若家禽。
太山祠有大石函，貯財寶，相時山行，宿于廟側，
忽見一人玄衣武冠，令相開函，言絕不見。
其函石蓋，重過千鈞，相試提之，飄然而起，於是取其財以施貧民。
後度江南止越城寺。
忽遊縱放蕩，優俳滑稽，或時裸袒，干冒朝貴。
晉鎮北將軍司馬恬，惡其不節，招而鴆之。
頻傾三鍾，神氣清夷，淡然無擾，恬大異之。
至晉元興末卒。春秋八十。 ^406c8

時有竺曇蓋、竺僧法，並苦行通感。
蓋能神呪請雨，為楊州刺史司馬元顯所敬。
法亦善神呪，晉丞相會稽王司馬道子。
為起治城寺焉。
other:: 
##  3 竺法純
 ^406c17

竺法純，未詳何許人。
少出家，止山陰顯義寺。
苦行有德，善誦《古維摩經》。
晉元興中，為寺上蘭渚買故屋。
暮還，於湖中遇風而船小。
純唯一心憑觀世音，口誦不輟，俄見一大流船，乘之獲免。
至岸，訪船無主，須臾不見，道俗咸歎神感。
後不知所終。
other:: 
##  4 釋僧生
 ^406c21

釋僧生，姓袁，蜀郡郫人。
少出家，以苦行致稱。
成都宋豐等，請為三賢寺主。
誦《法華》，習禪定。常於山中誦經，有虎來蹲其前，誦竟乃去。
後每至諷詠，輒見左右四人為侍衛。
年雖衰老，而翹勤彌厲。
後微疾，便語侍者云：「吾將去矣，死後可為燒身。」
弟子依遺命。
other:: 
##  5 釋法宗
 ^406c27

釋法宗，臨海人。少好遊獵，嘗於剡遇射孕鹿母墮胎，
鹿母銜箭，猶就地舐子。
宗迺悔悟，知貪生愛子，是有識所同。
於是摧弓折矢，出家業道。
常分衛自資，受一食法，蔬苦六時，以悔先罪。
誦《法華》、《維摩》。常昇臺諷詠，響聞四遠。
士庶稟其歸戒者三千餘人，遂開拓所住，以為精舍。
因誦為目，號曰「法華臺」也。
宗後不測所終。
other:: 
##  6 釋道冏
 ^407a5

釋道冏，姓馬，扶風人。
初出家，為道懿弟子。
懿病，嘗遣冏等四人，至河南霍山採鍾乳。
入穴數里，跨木渡水，三人溺死，炬火又亡，冏判無濟理。
冏素誦《法華》，唯憑誠此業，又存念觀音。
有頃，見一光如螢火，追之不及，遂得出穴。
於是進修禪業，節行彌新。
頻作數過普賢齋，並有瑞應。
或見梵僧入坐，或見騎馬人至，並未及暄涼，倏忽不見。 ^407a13

後與同學四人，南遊上京，觀矚風化。
夜乘氷度河，中道氷破，三人沒死。
冏又歸誠觀音，乃覺脚下如有一物自 #CB04426;，
復見赤光在前，乘光至岸。
達都，止南#CB00589;寺，常以
《般舟》為業。嘗中夜入禪，忽見四人御車至房，呼令上乘。
冏欻不自覺，已見身在郡後沈橋。
見一人在路坐胡床，侍者數百人，見冏驚起，
曰：「坐禪人耳。」彼人因謂左右曰：「向止令知處而已，何忽勞屈法師。」
於是禮拜執別，令人送冏還寺。
扣門良久方開，入寺見房猶閉，眾咸莫測其然。
宋元嘉二十年，臨川康王義慶携往廣陵，終於彼矣。
other:: 
##  7 釋慧慶
 ^407a21

釋慧慶，廣陵人。出家止廬山寺。
學通經律，清潔有戒行。
誦《法華》、《十地》、《思益》、《維摩》，每夜吟諷，常聞闇中有彈指讚歎之聲。
嘗於小雷遇風波，船將覆沒，慶唯誦經不輟，
覺船在浪中，如有人牽之，倏忽至岸。
於是篤厲彌勤。宋元嘉末卒，春秋六十有二。
other:: 
##  8 釋普明
 ^407b4

釋普明，姓張，臨淄人。
少出家，稟性清純，蔬食布衣，以懺誦為業。
誦《法華》、《維摩》二經。
及誦之時，有別衣別座，未嘗穢雜。
每誦至〈勸發品〉，輒見普賢乘象，立在其前。
誦《維摩經》，亦聞空中唱樂。
又善神呪，所救皆愈。
有鄉人王道真妻病，請明來呪。
明入門，婦便悶絕。
俄見一物如狸，長數尺許，從狗竇出，因此而愈。
明嘗行水傍祠，巫覡自云：「神見之，皆奔走。」
以宋孝建中卒，春秋八十有五。
other:: 
##  9 釋法莊
 ^407b10

釋法莊，姓申，淮南人。
十歲出家，為廬山慧遠弟子。
少以苦節標名。晚遊關中，從叡公稟學。
元嘉初出都，止道場寺。
性率素止一中而已。
誦《大涅槃》、《法華》、《淨名》。
每後夜諷誦，比房常聞莊戶前有如兵仗羽衛之響，實天神來聽也。
宋大明初卒於寺，春秋七十有六。
other:: 
##  10 釋慧果
 ^407b20

釋慧果，豫州人。少以蔬苦自業。
宋初遊京師，止瓦官寺。
誦《法華》、《十地》。嘗於圊廁見一鬼致敬於果云：
「昔為眾僧作維那，小不如法，墮在噉糞鬼中。
法師德素高明，又慈悲為意，願助以拔濟之方也。」
又云昔有錢三千埋在柿樹 " resp=下，願取以為福。
果即告眾掘取，果得三千，為造《法華》一部，并設會。
後夢見此鬼云：「已得改生，大勝昔日。」
果以宋太始六年卒，春秋七十有六。
other:: 
## 11 釋法恭
 ^407b27

釋法恭，姓關，雍州人。
初出家，止江陵安養寺。
後出京師，住東安寺。
少而苦行殊倫，服布衣，餌菽麥，誦經三十餘萬言。
每夜諷詠，輒有殊香異氣，入恭房者咸共聞之。
又以弊納聚蚤虱，常披以飴之。
宋武、文、明三帝及衡陽文王義秀等，並崇其德素。
所獲信施，常分給貧病，未嘗私蓄。
宋太始中還西，卒於彼，春秋八十。 ^407c7

時烏衣復有僧恭者，德業高明，綱總寺任。
亦不食粳糧，唯餌豆麥。
other:: 
##  12 釋僧覆
 ^407c14

釋僧覆，未詳何人。
少孤，為下人所養。
七歲出家，為曇亮弟子。
學通諸經，蔬食持呪。
誦《大品》、《法華》。宋明帝深加器重，勅為彭城寺主，率眾有功。
宋太始末卒，春秋六十有六。
other:: 
##  13 釋慧進
 ^407c17

釋慧進，姓姚，吳興人。
少而雄勇任，性遊俠。
年四十忽悟心自啟，遂爾離俗，止京師高座寺，
蔬食素衣，誓誦《法華》。
用心勞苦，執卷輒病。
迺發願，願造《法華》百部，以悔先障。
始聚得錢一千六百，時有劫來，問進有物不，
答云：「唯有造經錢在佛處。」
群劫聞之，#CB00718;然而去。
於是聚集信施，得以成經，滿足百部。
經成之後，病亦小差。
誦《法華》一部得過，情願既滿，厲操愈堅。
常迴諸福業，願生安養。
未亡少時，忽聞空中聲曰：「汝所願已足，必得生西方也。」
至齊永明三年，無病而卒，春秋八十有五。 ^407c22

時京師龍華寺復有釋僧念，誦《法華》、《金光明》蔬食避世。
other:: 
##  14 釋弘明
 ^408a4

釋弘明，本姓嬴，會稽山陰人。
少出家，貞苦有戒節，止山陰雲門寺。
誦《法華》，習禪定，精勤禮懺，六時不輟。
每旦則水瓶自滿，實諸天童子以為給使也。
明嘗於雲門坐禪，虎來入明室內，伏于床前，
見明端然不動，久久乃去。
又時見一小兒來，聽明誦經。
明曰：「汝是何人？」答云：「昔是此寺沙彌，盜帳下食，今墮圊中。
聞上人道業，故來聽誦經，願助方便，使免斯累也。」
明即說法勸化，領解方隱。
後於永興石姥巖入定，又有山精來惱明。
明捉得以腰繩繫之，鬼遜謝求脫，云：「後不敢復來。」
及解放。於是絕迹。 ^408a6

元嘉中，郡守平昌孟顗，重其真素，要出安止道樹精舍。
後濟陽江於永興邑立昭玄寺，復請明往住。
大明末，陶里董氏，又為明於村立栢林寺，
要明還止，訓勗禪戒，門人成列。
以齊永明四年卒於栢林寺，春秋八十有四。
other:: 
##  15 釋慧豫
 ^408a17

釋慧豫，黃龍人。來遊京師，止靈根寺。
少而務學，遍訪眾師。
善談論，美風則，每聞臧否人物，輒塞耳不聽或時以異言間止。
瓶衣率素，日以一中自畢。
精勤標節，以救苦為先。
誦《大涅槃》、《法華》、《十地》。
又習禪業，精於五門。
嘗寢見有三人來扣戶，並衣冠鮮潔，執持華蓋。
豫問：「覓誰？」答云：「法師應死，故來奉迎。」
豫曰：「小事未了，可申一年不？」
答云：「可爾。」至明年滿一周而卒。
是歲齊永明七年，春秋五十有七。 ^408a23

豫同寺有沙門法普，亦素行誦經。
other:: 
##  16 釋道嵩
 ^408b3

釋道嵩，姓夏，高密人。
年十歲出家，少而沈隱有志用。
及具戒之後，專好律學。
誦經三十萬言。交接上下，未嘗有喜慍之色。
性好檀捨，隨獲利養，皆以施人。
瓶衣之外，略無兼物。
宋元徽中來京師，止鍾山定林寺。
守靖閑房，懺誦無輟。
人有造者，輒為其說法訓獎，以代饌焉。
從之請戒者甚眾。
後卒於山中，春秋四十有九。
other:: 
##  17 釋超辯
 ^408b5

釋超辯，姓張，燉煌人。
幼而神悟孤發，履操深沈。
誦《法華》、《金剛》、《波若》。
聞京師盛於佛法，迺越自西河，路由巴、
楚，達于建業。頃之，東適吳越，觀矚山水，停山陰城傍寺少時。
後還都，止定林上寺。
閑居養素，畢命山門。
誦《法華》，日限一遍，心敏口從，恒有餘力。
禮千佛，凡一百五十餘萬拜，足不出門三十餘載。
以齊永明十年終於山寺，春秋七十有三。
葬于寺南，沙門僧祐為造碑墓所，東莧劉勰製文。 ^408b13

時有靈根釋法明、祇洹釋僧志、益州釋法定，
並誦經十餘萬言，蔬苦有至德。
other:: 
##  18 釋法慧
 ^408b22

釋法慧，本姓夏侯氏。
少而秉志精苦，律行氷嚴。
以宋大明之末，東遊禹穴，隱于天柱山寺。
誦《法華》一部。蔬食布衣，志耽人外，居閣不下三十餘年。
王侯稅駕，止拜房而反。
唯汝南周顒，以信解兼深，特與相接。
時有慕德希禮，或因顒介意。
時一見者。以齊建武二年卒于山寺，春秋八十有五。
時若耶懸溜山有釋曇遊者，亦蔬食誦經，苦節為業。
other:: 
##  19 釋僧侯
 ^408b25

釋僧侯，姓龔，西涼州人。
年十八，便蔬食禮懺。
及具戒之後，遊方觀化。
宋孝建初，來至京師。
誦《法華》、《維摩》、《金光明》。
常二日一遍，如此六十餘年。
蕭惠開入蜀，請共同遊。
後惠開協同義嘉負罪歸闕，侯乃還都。
於後崗創立石室，以為安禪之所。
自息慈以來，至于捨命，魚肉葷辛，未嘗近齒。
脚影小蹉，輒虛齋而過。
齊永明二年，微覺不悆，至中不能食，迺索水漱口，
合掌而卒，春秋八十有九。 ^408c4

時普弘有釋慧溫，亦誦《法華經》維摩首楞嚴。
蔬苦並有高節。
other:: 
##  20 釋慧彌
 ^408c13

釋慧彌，姓楊氏，弘農華陰人。
漢太尉震之後裔也。
年十六出家。及具戒之後，志修遠離，迺入長安終南山。
巖谷險絕，軌迹莫至，彌負錫獨前，猛虎肅兕無擾。
少誦《大品》，又精修三昧，於是剪茅結宇，以為栖神之宅。
時至則持鉢入村，食竟則還室禪誦，如此者八年。 ^408c15

後聞江東有法之盛，迺觀化京師，止于鍾山定林寺，習業如先。
為人溫恭冲讓，喜慍無色，戒範精明，獎化忘勌，
諮賢求善，恒若未足。
凡黑白造山禮拜者，皆為說法提誘，以代餚饌。
爰自出家，至于衰老，葷醪鮮豢，一皆永絕，足不出戶三十餘年。
曉夜習定，常誦《波若》，六時禮懺，必為眾先。
以梁天監十七年閏八月十五日終於山舍，春秋七十有九。
葬于寺南，立碑頌德。 ^408c21

時定林又有沙門法仙，亦誦經有素行。
後還吳為僧正，卒於彼。
other:: 
##  21 釋道琳
 ^408c29

釋道琳，本會稽山陰人。
少出家，有戒行。善《涅槃》、《法華》，誦《淨名經》，吳國張緒禮事之。
後居富陽縣泉林寺。
寺常有鬼怪，自琳居之，則消。
琳弟子慧韶，為屋所押，頭陷入肩，琳為祈請。
韶夜見兩梵道人拔出其頭，旦起遂平復。
琳於是設聖僧齋，鋪新帛於床上，齋畢，
見帛上有人迹，皆長三尺餘，眾咸服其徵感。
富陽人始家家立聖僧坐以飯之。
至梁初，琳出居齊熙寺。
天監十八年卒，春秋七十有三。 ^409a3

論曰：諷誦之利大矣，而成其功者希焉。
良由總持難得，惛忘易生。
如經所說，止復一句一偈，亦是聖所稱美。
是以曇邃通神於石塢，僧生感衛於空中，
道冏臨危而獲濟，慧慶將沒而蒙全。
斯皆實德內充，故使徵應外啟。
經云：「六牙降室，四王衛座。」
豈粵虛哉？若迺凝寒靖夜，朗月長宵，獨處閑房，
吟諷經典，音吐遒亮，文字分明。
足使幽靈忻踊，精神暢悅。
所謂歌詠誦法言，以此為音樂者也。 ^409a13

讚曰：法身既遠，所寄者辭。
沈吟反復，惠利難思。
無怠三業，有競六時。
化人乃衛，變眾來比。
此焉實德，誰與較之？
高僧傳卷第十二
 ^409a23
