佛說沙彌十戒儀則經〔計七十二頌〕
translator:: 西天譯經三藏朝散大夫試鴻臚少卿傳法大師臣施護奉　詔譯
jing:: 
　　頂禮一切智，妙法及聖眾，
　　略說沙彌行，令發出家心。
　　於彼釋迦教，堅持於禁戒，
　　持戒如護身，防守勿令犯。
　　夜臥從早起，淨口及牙齒，
　　念誦至天明，頂禮正等覺。
　　參近於師房，以手輕擊門，
　　入已問訊師，身體安樂不？
　　如是所作已，復作曼拏羅，
　　供養而恭敬，早辰觀水內，
　　中後時亦然，甕器盂鉢等。
　　水蟲有大小，志心恒觀照，
　　以羅淨濾水，審觀而可用。
　　食飲懷慈愍，勿令殺害蟲，
　　乃至草木上，塗壇牛糞中，
　　如是受用時，救護於含識。
　　或彼床座內，田地糞土中，
　　一一子細觀，是名出家行。
　　一切承事師，洗鉢令清淨，
　　依時三作禮，合掌向師前。
　　問師何所食？　作食治飢病，
　　如是若為食，用前清淨水，
　　以水灌手淨，如法默然食。
　　食已說二偈，迴向於信施，
　　如說而依行，增長正念行。
　　信解淨戒法，依法而修持，
　　正觀自相應，出家心安樂。
　　若人自犯戒，他見生輕毀，
　　二人皆得罪，持者須一心。
　　持戒或破戒，乃至病患人，
　　說法不當機，他聞心不重，
　　命終得大苦。　若人行毒藥，
　　及行呪法等，令他得命終，
　　又復以種種，方便而行殺，
　　如是破戒因，永沈三惡道，
　　地獄鬼畜生，如次受罪報。
　　及彼諸天輩，若或亦殺生，
　　還墮惡趣中，受彼諸惡報。
　　若有出家者，恣用身口意，
　　誤殺螻蟻類，於其三業中，
　　而得三種罪。　若人以拳棒，
　　土石及塼瓦，打擲於有情，
　　駝騾禽獸等，亦得破戒罪。
　　駝騾象馬類，而欲輒乘騎，
　　往來逼迫他，亦得破戒罪。
　　若有出家者，不得行偷盜，
　　若自若教他，偷得於財物，
　　迦哩沙波拏，四分中一分，
　　如是破戒因，而成最重罪。
　　飲食穀米等，花菓草木類，
　　地生或水生，而行於偷竊，
　　或偷官稅利，私過於關津，
　　及盜於有情，二足與多足。
　　或彼出家人，受用雖具足，
　　貪心復盜財，俱獲於重罪。
　　若自衣鉢等，被賊所劫盜，
　　勿得強取之，說法方便化，
　　或復而迴買，不允隨他意。
　　是名出家心，不動三業瘡，
　　戒性自成就。　若有出家者，
　　不得行婬欲。　女男及黃門，
　　自來相慕欲，愚迷而愛著，
　　得彼根本罪。　若彼故行婬，
　　如蛇如毒藥，損壞於自身，
　　得大地獄苦，障礙於涅槃，
　　不出於生死。　正覺非如是，
　　未曾身犯戒，持戒獲大利。
　　若有出家者，不得出妄語。
　　若言見天人，與我同言語，
　　大人所住處，我自亦曾到，
　　乃至乾闥婆，恭伴龍夜叉，
　　摩睺羅伽輩，毘舍緊那羅，
　　鉢哩哆鬼等，與我恒言話，
　　此皆為妄語。　或言得五通，
　　正道及四果，曉了甚深法，
　　未得言為得，如斯之妄語，
　　永沈於惡趣。　不得起兩舌，
　　離別他善友，及彼麁惡言，
　　綺說非與是。　設被他毀罵，
　　勿得酬對他，種種鬪諍言，
　　一一須忍受。　若彼不依行，
　　而得犯戒罪；智者一心持，
　　獲離口業過。　若以穀米等，
　　為酒醉於人，不得而故飲。
　　或以甘蔗花，蒲萄菓實等，
　　修醞可醉人，不得而故飲。
　　自飲教他飲，迷亂而失念，
　　增長放逸心，飲者得重罪。
　　是故世尊言，若人以草葉，
　　滴酒於口中，增長於過失。
　　歌舞兼倡妓，故往而觀看，
　　而得犯戒罪。　香油塗飾身，
　　旃檀欝金等，及以好花鬘，
　　金銀珠寶類，種種莊嚴身，
　　而得犯戒罪。　若於眼目上，
　　點畫令端正，而得犯戒罪。
　　座床臥床等，量高可一肘，
　　亦不作莊嚴，復不令廣大，
　　放逸不依行，而得犯戒罪。
　　佛說出家人，過失宜遠離。
　　若受齋食時，不得過中午，
　　日出至午前，可許受齋飯；
　　非時而喫食，佛說得重罪。
　　如有比丘病，治病救於身，
　　可許中後食；無病不依時，
　　而得犯戒罪。　金銀珍寶等，
　　出家不得觸，受者生於貪，
　　而得犯戒罪。　若有檀信施，
　　供養佛法僧，為彼興福利，
　　可許而受用。　一切快樂具，
　　勿得生愛著，若有貪著者，
　　彼人須擯出。　所有戲笑等，
　　沙彌不得作，作者得犯罪。
　　若有呵欠時，以手遮蓋口，
　　不依而得罪。　上座作啑噴，
　　不審而頂禮，新戒等啑噴，
　　上座須呪願，長壽無其病。
　　沙彌向師前，不得於洟唾，
　　不得刷牙齒。　不得向師前，
　　經行及對座。　耆年宿德者，
　　如法而尊重。　若入觸溷時，
　　如有後來者，低聲而警覺。
　　所濾無蟲水，用添於淨瓶，
　　淨手安詳行，不失出家行。
　　師自座臥床，恒用淨襯褥，
　　所有床椅等，不得沙彌座。
　　師自若不在，依止清淨僧，
　　明了律儀者，承事而侍奉；
　　勿更依別僧，違者而得罪。
　　比丘若出行，而為求緣事，
　　五日內復歸，得利同行眾；
　　眾得利亦然，復與外來者，
　　如過五日後，二俱各無分。
　　沙彌大小便，須問佛僧地，
　　不得亂往來，行依自界分。
　　一切凡所作，合掌先問師，
　　如是所作為，不失於正行。
　　日沒禮佛塔，禮已復問師，
　　與師濯雙足，事畢一心聽，
　　顒望於所須。　初夜及後夜，
　　持誦勿須停。　中夜睡眠時，
　　如彼師子臥。　所說一切法，
　　志心而依行，薰識賢種子，
　　煩惱自斷除，速成無上覺。
佛說沙彌十戒儀則經
