
jing:: 成唯識論卷第七
author:: 護法等菩薩造
translator:: 三藏法師玄奘奉　詔譯
已說二十隨煩惱相。
不定有四，其相云何？ ^35c6

頌曰：
　　「不定謂悔、眠、尋、伺，二各二。」 ^35c7

論曰：悔、眠、尋、伺於善、染等皆不定故，非如觸等定遍心故，
非如欲等定遍地故，立不定名。 ^35c9

悔謂惡作，惡所作業，追悔為性，障止為業。
此即於果假立因名，先惡所作業，後方追悔故；
悔先不作，亦惡作攝，如追悔言：我先不作如是事業，是我惡作。 ^35c11

眠謂睡眠，令身不自在，昧、略為性，障觀為業。
謂睡眠位，身不自在，心極闇劣，一門轉故。
昧簡在定，略別寤時，令顯睡眠非無體用。
有無心位假立此名，如餘蓋纏心相應故。 ^35c14

有義：此二唯癡為體，說隨煩惱及癡分故。 ^35c18

有義：不然，亦通善故。
應說此二染癡為體；淨即無癡，論依染分說隨煩惱及癡分攝。 ^35c19

有義：此說亦不應理，無記非癡、無癡性故。
應說惡作思、慧為體，明了思擇所作業故。
睡眠合用思、想為體，思、想種種夢境相故。
論俱說為世俗有故。
彼染污者是癡等流，如不信等，說為癡分。 ^35c21

有義：彼說理亦不然，非思、慧、想纏彼性故。
應說此二各別有體，與餘心所行相別故。
隨癡相說，名世俗有。 ^35c26

尋謂尋求，令心怱遽於意言境，麁轉為性；
伺謂伺察，令心怱遽於意言境，細轉為性。
此二俱以安、不安住身心分位所依為業。
並用思、慧一分為體，於意言境不深推度及深推度，
義類別故，若離思、慧，尋、伺二種體類差別不可得故。 ^35c28

「二各二」者，有義：尋、伺各有染、淨二類差別。 ^36a5

有義：此釋不應正理，悔、眠亦有染、淨二故。 ^36a6

應說如前諸染心所，有是煩惱、隨煩惱性，
此二各有不善、無記，或復各有纏及隨眠。 ^36a7

有義：彼釋亦不應理，不定四後有此言故。 ^36a9

應言「二」者顯二種二：一謂悔、眠；二謂尋、伺。
此二二種，種類各別，故一「二」言，顯二二種。 ^36a10

此各有二，謂染、不染。
非如善、染各唯一故。
或唯簡染，故說此言，有亦說為隨煩惱故。
為顯不定義，說「二各二」言，故置此言深為有用。 ^36a12

四中尋、伺定是假有，思、慧合成，聖所說故。
悔、眠，有義：亦是假有，《瑜伽》說為世俗有故。 ^36a16

有義：此二是實物有，唯後二種說假有故。
世俗有言隨他相說，非顯前二定是假有，
又如內種體雖是實，而論亦說世俗有故。 ^36a17

四中尋、伺定不相應，體類是同，麁、細異故。
依於尋、伺有染、離染立三地別，不依彼種現起有無，故無雜亂。 ^36a20

俱與前二容互相應，前二亦有互相應義。 ^36a23

四皆不與第七、八俱，義如前說；悔、眠唯與第六識俱，非五法故。 ^36a24

有義：尋、伺亦五識俱，論說：五識有尋、伺故。 ^36a25

又說：尋、伺即七分別，謂有相等。
《雜集》復言：任運分別謂五識故。 ^36a26

有義：尋、伺唯意識俱。
論說：尋求、伺察等法皆是意識不共法故。
又說：尋、伺憂、喜相應，曾不說與苦、樂俱故。
捨受遍故，可不待說。
何緣不說與苦、樂俱？
雖初靜慮有意地樂，而不離喜，總說喜名；
雖純苦處有意地苦，而似憂故，總說為憂。
又說：尋、伺以名身等義為所緣，非五識身以名身等義為境故。 ^36a28

然說五識有尋、伺者，顯多由彼起，非說彼相應。
《雜集》所言：任運分別謂五識者，彼與《瑜伽》
所說分別，義各有異：彼說任運即是五識，
《瑜伽》說此是五識俱分別意識相應尋、伺。 ^36b6

故彼所引為證不成，由此五識定無尋、伺。 ^36b10

有義：惡作憂、捨相應，唯慼行轉，通無記故。 ^36b11

睡眠喜、憂、捨受俱起，行通歡、慼、中庸轉故。 ^36b12

尋、伺憂、喜、捨、樂相應，初靜慮中意樂俱故。 ^36b13

有義：此四亦苦受俱，純苦趣中，意苦俱故。 ^36b14

四皆容與五別境俱，行相、所緣不相違故。 ^36b15

悔、眠但與十善容俱，此唯在欲，無輕安故。
尋、伺容與十一善俱，初靜慮中輕安俱故。 ^36b16

悔但容與無明相應，此行相麁，貪等細故。 ^36b18

睡眠、尋、伺十煩惱俱，此彼展轉不相違故。 ^36b19

悔與中、大隨惑容俱，非忿等十，各為主故。
睡眠、尋、伺二十容俱，眠等位中皆起彼故。 ^36b20

此四皆通善等三性，於無記業亦追悔故。 ^36b22

有義：初二唯生得善，行相麁鄙及昧略故；
後二亦通加行善攝，聞所成等有尋、伺故。 ^36b23

有義：初二亦加行善，聞、思位中有悔、眠故。 ^36b24

後三皆通染、淨無記，惡作非染，解麁猛故。
四無記中，悔唯中二，行相麁猛，非定果故。
眠除第四，非定引生，異熟生心亦得眠故。
尋、伺除初，彼解微劣，不能尋察名等義故。 ^36b25

惡作、睡眠唯欲界有，尋、伺在欲及初靜慮，餘界地法皆妙靜故。 ^36b29

悔、眠生上必不現起，尋、伺上下亦起下上。 ^36c2

下上尋、伺能緣上下。
有義：悔、眠不能緣上，行相麁近，極昧略故。 ^36c3

有義：此二亦緣上境，有邪見者悔修定故，夢能普緣所更事故。 ^36c4

悔非無學，離欲捨故；睡眠、尋、伺皆通三種。
求解脫者有為善法皆名學故；學究竟者有為善法皆無學故。 ^36c6

悔、眠唯通見、修所斷，亦邪見等勢力起故，
非無漏道親所引生故，亦非如憂，深求解脫故。
若已斷故名非所斷，則無學眠非所斷、攝。 ^36c8

尋、伺雖非真無漏道，而能引彼，從彼引生，
故通見、修、非所斷攝。 ^36c11

有義：尋、伺非所斷者，於五法中唯分別攝，
《瑜伽》說彼是分別故。 ^36c13

有義：此二亦正智攝，說：正思惟是無漏故，彼能令心尋求等故。
又說：彼是言說因故，未究竟位於藥、病等未能遍知，
後得智中為他說法必假尋、伺，非如佛地無功用說，故此二種亦通無漏。
雖說尋、伺必是分別，而不定說唯屬第三，後得正智中亦有分別故。 ^36c14

餘門准上，如理應思。 ^36c20

如是六位諸心所法，為離心體有別自性？
為即是心分位差別？ ^36c22

設爾何失？
二俱有過。 ^36c23

若離心體有別自性，如何聖教說唯有識？
又如何說心遠、獨行，染、淨由心，士夫六界？ ^36c24

《莊嚴論》說復云何通？
如彼頌言：
　　「許心似二現，如是似貪等，
　　或似於信等，無別染、善法。」 ^36c26

若即是心分位差別，如何聖教說心相應？
他性相應，非自性故。
又如何說心與心所俱時而起，如日與光？
《瑜伽論》說復云何通？
彼說心所非即心故。
如彼頌言：
　　「五種性不成，分位差過失，
　　因緣無別故，與聖教相違。」 ^36c29

應說離心有別自性，以心勝故，說唯識等，
心所依心勢力生故，說似彼現，非彼即心。
又識心言亦攝心所，恒相應故。
唯識等言及現似彼，皆無有失，此依世俗。 ^37a6

若依勝義，心所與心非離非即，諸識相望應知亦然，
是謂大乘真、俗妙理。 ^37a9

已說六識心所相應，云何應知現起分位？ ^37a11

頌曰：
　　１５依止根本識，五識隨緣現，
　　或俱或不俱，如濤波依水。
　　１６意識常現起，除生無想天，
　　及無心二定、睡眠與悶絕。 ^37a12

論曰：「根本識」者，阿陀那識，染、淨諸識生根本故。
「依止」者，謂前六轉識以根本識為共親依。 ^37a17

「五識」者，謂前五轉識，種類相似，故總說之。
「隨緣現」言顯非常起，「緣」謂作意、根、境等緣，
謂五識身內依本識，外隨作意、五根、境等眾緣和合方得現前，
由此或俱或不俱起，外緣合者有頓、漸故。
如水濤波隨緣多少，此等法喻廣說如經。 ^37a19

由五轉識行相麁動，所藉眾緣時多不具，
故起時少，不起時多。
第六意識雖亦麁動，而所藉緣無時不具，
由違緣故，有時不起。
第七、八識行相微細，所藉眾緣一切時有，故無緣礙令總不行。 ^37a24

又五識身不能思慮，唯外門轉起，藉多緣，
故斷時多，現行時少；第六意識自能思慮，
內、外門轉，不藉多緣。
唯除五位，常能現起，故斷時少，現起時多，由斯不說此隨緣現。 ^37a28

五位者何？ ^37b3

「生無想」等。
無想天者，謂修彼定，厭麁想力，生彼天中，
違不恒行心及心所，想滅為首，名無想天。 ^37b4

故六轉識於彼皆斷。
有義：彼天常無六識，聖教說彼無轉識故；
說彼唯有有色支故；又說彼為無心地故。 ^37b6

有義：彼天將命終位，要起轉識然後命終，
彼必起下潤生愛故，《瑜伽論》說：「後想生已，
是諸有情從彼沒」故。
然說彼無轉識等者，依長時說，非謂全無。 ^37b8

有義：生時亦有轉識，彼中有必起潤生煩惱故，
如餘本有，初必有轉識故。
《瑜伽論》說：「若生於彼，唯入不起，其想若生，
從彼沒」故，彼本有初，若無轉識，如何名入？
先有後無，乃名入故。 ^37b12

〈決擇分〉言：「所有生得心、心所滅，名無想」
故，此言意顯彼本有初，有異熟生轉識暫起宿因緣力，後不復生。
由斯引起異熟無記分位差別，說名無想，如善引生二定名善。
不爾，轉識一切不行，如何可言唯生得滅？
故彼初位轉識暫起。 ^37b16

彼天唯在第四靜慮，下想麁動難可斷故，上無無想異熟處故。 ^37b21

即能引發無想定思，能感彼天異熟果故。 ^37b23

「及無心二定」者，謂無想、滅盡定，俱無六識，故名無心。 ^37b24

無想定者，謂有異生伏遍淨貪，未伏上染，
由出離想，作意為先，令不恒行心、心所滅，
想滅為首，立無想名，令身安和，故亦名定。 ^37b25

修習此定，品別有三：下品修者，現法必退，
不能速疾還引現前，後生彼天，不甚光淨，
形色廣大，定當中夭。
中品修者，現不必退，設退速疾還引現前，
後生彼天，雖甚光淨，形色廣大，而不最極，雖有中夭而不決定。
上品修者，現必不退，後生彼天，最極光淨，
形色廣大，必無中夭，窮滿壽量後方殞沒。 ^37b28

此定唯屬第四靜慮。
又唯是善，彼所引故。
下上地無，由前說故。 ^37c6

四業通三，除順現受。 ^37c7

有義：此定唯欲界起，由諸外道說力起故，人中慧解極猛利故。 ^37c8

有義：欲界先修習已，後生色界能引現前，除無想天至究竟故。 ^37c9

此由厭想、欣彼果入，故唯有漏。
非聖所起。 ^37c11

滅盡定者，謂有無學或有學聖，已伏或離無所有貪，
上貪不定，由止息想，作意為先，令不恒行、
恒行染污心、心所滅，立滅盡名，令身安和，故亦名定。
由偏厭受、想，亦名滅彼定。 ^37c12

修習此定，品別有三：下品修者，現法必退，
不能速疾還引現前；中品修者，現不必退，
設退速疾還引現前；上品修者，畢竟不退。 ^37c16

此定初修必依有頂，遊觀無漏為加行入，
次第定中最居後故，雖屬有頂而無漏攝。
若修此定已得自在，餘地心後，亦得現前。 ^37c19

雖屬道諦而是非學非無學攝，似涅槃故。 ^37c22

此定初起唯在人中，佛及弟子說力起故，
人中慧解極猛利故，後上二界亦得現前，
《鄔陀夷經》是此誠證，無色亦名意成天故。
於藏識教未信受者，若生無色不起此定，
恐無色、心成斷滅故；已信生彼亦得現前，知有藏識不斷滅故。 ^37c23

要斷三界見所斷惑方起此定，異生不能伏滅有頂心、
心所故，此定微妙，要證二空隨應後得所引發故。 ^37c28

有義：下八地修所斷惑中，要全斷欲，餘伏或斷，
然後方能初起此定，欲界惑種二性繁雜，
障定強故，唯說不還、三乘無學及諸菩薩得此定故，彼隨所應生上八地皆得後起。 ^38a2

有義：要斷下之四地修所斷惑，餘伏或斷，
然後方能初起此定，變異受俱煩惱種子障定強故，
彼隨所應，生上五地，皆得後起。 ^38a6

若伏下惑能起此定，後不斷退生上地者，豈生上已却斷下惑？
斷亦無失，如生上者，斷下末那俱生惑故。
然不還者對治力強，正潤生位不起煩惱，
但由惑種潤上地生，雖所伏惑有退、不退，
而無伏下生上地義，故無生上却斷下失。 ^38a9

若諸菩薩先二乘位已得滅定，後迴心者，一切位中能起此定。
若不爾者，或有乃至七地滿心，方能永伏一切煩惱，
雖未永斷欲界修惑，而如已斷，能起此定，
論說已入遠地，菩薩方能現起滅盡定故。
有從初地即能永伏一切煩惱，如阿羅漢，
彼十地中皆起此定，經說菩薩前六地中亦能現起滅盡定故。 ^38a14

無心「睡眠與悶絕」者，謂有極重睡眠、悶絕，令前六識皆不現行。 ^38a21

疲極等緣所引身位，違前六識，故名極重睡眠，
此睡眠時，雖無彼體，而由彼似彼故，假說彼名。 ^38a23

風熱等緣所引身位，亦違六識，故名極重悶絕，或此俱是觸處少分。 ^38a25

除斯五位，意識恒起。
正死、生時亦無意識，何故但說五位不行？ ^38a27

有義：死、生「及」、「與」言顯。
彼說非理，所以者何？
但說六時名無心故，謂前五位及無餘依。
應說死、生即悶絕攝，彼是最極悶絕位故，
說「及」、「與」言顯五無雜。 ^38a28

此顯六識斷已，後時依本識中自種還起，由此不說入無餘依。 ^38b3

此五位中異生有四，除在滅定，聖唯後三，
於中如來、自在菩薩唯得有一，無睡、悶故。

##### ㊁總料簡八識一、異
 ^38b4


######  1 明俱轉
是故八識一切有情心與末那二，恒俱轉；
若起第六，則三俱轉；餘隨緣合，起一至五，
則四俱轉，乃至八俱，是謂略說識俱轉義。

###### 2 問、答分別
 ^38b6

若一有情多識俱轉，如何說彼是一有情？
若立有情依識多少，汝無心位應非有情？
又，他分心現在前位，如何可說自分有情？
然立有情依命根數或異熟識俱不違理，彼俱恒時唯有一故。 ^38b9

一身唯一等無間緣，如何俱時有多識轉？
既許此一引多心所，寧不許此能引多心？
又誰定言此緣唯一？
說多識俱者，許此緣多故。
又欲一時取多境者，多境現前寧不頓取？
諸根、境等和合力齊，識前後生不應理故。
又心所性雖無差別而類別者，許多俱生，寧不許心異類俱起？
又如浪像依一起多，故依一心多識俱轉。
又若不許意與五俱，取彼所緣應不明了，如散意識緣久滅故。 ^38b14

如何五俱唯一意識，於色等境取一或多？
如眼等識各於自境取一或多，此亦何失？
相、見俱有種種相故。 ^38b23

何故諸識同類不俱？
於自所緣若可了者，一已能了，餘無用故。
若爾，五識已了自境，何用俱起意識了為？
五俱意識助五令起，非專為了五識所緣。
又於彼所緣能明了取，異於眼等識，故非無用。
由此聖教說彼意識名有分別，五識不爾。 ^38b25

多識俱轉何不相應？
非同境故，設同境者，彼此所依體、數異故，如五根識互不相應。

######  3 一、異分別
 ^38c2

八識自性不可言定一，行相、所依、緣、相應異故；
又一滅時餘不滅故，能、所熏等相各異故；
亦非定異，經說八識如水波等，無差別故；定異應非因果性故。
如幻事等，無定性故。 ^38c4

如前所說，識差別相依理世俗，非真勝義，
真勝義中，心言絕故。 ^38c8

如伽他說：
　　「心、意、識八種，俗故相有別；
　　真故相無別，相、所相無故。」

####  (二) 正解識變

##### ㊀結前、問後
 ^38c9

已廣分別三能變相為自所變二分所依。
云何應知依識所變假說我、法非別實有，由斯一切唯有識耶？

##### ㊁舉頌答
 ^38c13

頌曰：
　　１７是諸識轉變，分別所分別，
　　由此彼皆無，故一切唯識。

##### ㊂長行釋

######  1 正釋頌
 ^38c15

論曰：「是諸識」者，謂前所說三能變識及彼心所，
皆能變似見、相二分，立「轉變」名。 ^38c18

所變見分說名「分別」，能取相故；所變相分名
「所分別」，見所取故。 ^38c19

由此正理，彼實我、法離識所變皆定非有，
離能、所取無別物故，非有實物離二相故。 ^38c21

是故一切有為、無為，若實、若假，皆不離識。
「唯」言為遮離識實物，非不離識心所法等。 ^38c23

或轉變者，謂諸內識轉似我、法外境相現。 ^38c25

此能轉變即名分別，虛妄分別為自性故，謂即三界心及心所。
此所執境名所分別，即所妄執實我、法性。 ^38c26

由此分別變似外境假我、法相，彼所分別實我、
法性，決定皆無，前引教理已廣破故。 ^38c28

是故一切皆唯有識，虛妄分別有極成故。
「唯」既不遮不離識法，故真空等亦是有性。 ^39a1

由斯遠離增、減二邊，唯識義成，契會中道。

######  2 問、答廣辨
 ^39a3


由何教理唯識義成？ ^39a4

豈不已說？
雖說未了，非破他義己義便成；應更礭陳，成此教理。 ^39a5

如契經說：「三界唯心」；又說：「所緣唯識所現」；
又說：「諸法皆不離心」；又說：「有情隨心垢、淨」。 ^39a6

又說：「成就四智菩薩能隨悟入唯識無境」。 ^39a8

一、相違識相智：謂於一處，鬼、人、天等隨業差別所見各異，
境若實有，此云何成？
二、無所緣識智：謂緣過、未、夢境像等非實有境，
識現可得，彼境既無，餘亦應爾。
三、自應無倒智：謂愚夫智若得實境，彼應自然成無顛倒，不由功用應得解脫。
四、隨三智轉智：一、隨自在者智轉智：謂已證得心自在者，
隨欲轉變地等皆成，境若實有，如何可變？
二、隨觀察者智轉智：謂得勝定修法觀者，
隨觀一境，眾相現前，境若是實，寧隨心轉？
三、隨無分別智轉智：謂起證實無分別智，
一切境相皆不現前，境若是實，何容不現？ ^39a9

菩薩成就此四智者，於唯識理決定悟入。 ^39a21

又伽他說：
　　心、意、識所緣，皆非離自性，
　　故我說一切　唯有識無餘。 ^39a22

此等聖教誠證非一。
極成眼等識，五隨一故，如餘，不親緣離自色等。
餘識識故，如眼識等，亦不親緣離自諸法。
此親所緣定非離此，二隨一故，如彼能緣。
所緣法故，如相應法，決定不離心及心所。 ^39a25

此等正理，誠證非一，故於唯識，應深信受。 ^39a29

我、法非有；空、識非無。
離有、離無，故契中道。 ^39b1

慈尊依此說二頌言：
　　「虛妄分別有，於此二都無，
　　此中唯有空，於彼亦有此，
　　故說一切法，非空非不空，
　　有無及有故，是則契中道。」 ^39b2

此頌且依染依他說，理實亦有淨分依他。 ^39b8

若唯內識似外境起，寧見世間情、非情物，
處、時、身、用定、不定轉？ ^39b9

如夢境等，應釋此疑。 ^39b10

何緣世尊說十二處？
依識所變，非別實有。
為入我空說六二法，如遮斷見說續有情。
為入法空復說唯識，令知外法亦非有故。 ^39b11

此唯識性豈不亦空？
不爾。
如何？
非所執故。 ^39b14

謂依識變，妄執實法，理不可得，說為法空；
非無離言正智所證唯識性故，說為法空。 ^39b15

此識若無，便無俗諦；俗諦無故，真諦亦無。
真、俗相依而建立故。 ^39b17

撥無二諦是惡取空，諸佛說為不可治者。
應知諸法有空、不空，由此慈尊說前二頌。 ^39b18

若諸色處亦識為體，何緣乃似色相顯現，一類堅住相續而轉？ ^39b20

名言熏習勢力起故。 ^39b21

與染、淨法為依處故。
謂此若無，應無顛倒，便無雜染，亦無淨法，是故諸識亦似色現。
如有頌言：
　　亂相及亂體，應許為色識，
　　及與非色識，若無餘亦無。 ^39b22

色等外境分明現證，現量所得，寧撥為無？ ^39b27

現量證時，不執為外，後意分別，妄生外想。
故現量境是自相分，識所變故，亦說為有；
意識所執外實色等，妄計有故。
說彼為無。 ^39b28

又色等境，非色、似色，非外、似外，如夢所緣，不可執為是實外色。 ^39c1

若覺時，色皆如夢境不離識者，如從夢覺知彼唯心，何故覺時於自色境不知唯識？ ^39c3

如夢未覺不能自知，要至覺時方能追覺，
覺時境色應知亦爾，未真覺位不能自知，至真覺時亦能追覺。
未得真覺恒處夢中，故佛說為生死長夜，由斯未了色境唯識。 ^39c5

外色實無，可非內識境；他心實有，寧非自所緣？ ^39c9

誰說他心非自識境？
但不說彼是親所緣。 ^39c10

謂識生時無實作用，非如手等親執外物，
日等舒光親照外境；但如鏡等似外境現，
名「了他心」，非「親能了」。
親所了者，謂自所變。 ^39c11

故契經言：無有少法能取餘法，但識生時，
似彼相現，名取彼物。 ^39c14

如緣他心，色等亦爾。
既有異境，何名唯識？ ^39c16

奇哉！固執觸處生疑！
豈唯識教但說一識？ ^39c17

不爾，如何？
汝應諦聽：若唯一識，寧有十方凡聖、尊卑、因果等別？
誰為誰說？何法何求？
故「唯識」言有深意趣。
「識」言總顯一切有情各有八識、六位心所，
所變相、見、分位差別及彼空理所顯真如。
識自相故，識相應故，二所變故，三分位故，
四實性故，如是諸法皆不離識，總立識名。
「唯」言，但遮愚夫所執定離諸識實有色等。 ^39c18

若如是知唯識教意，便能無倒善備資糧速入法空，
證無上覺，救拔含識生死輪迴；非全撥無惡取空者，
違背教理能成是事，故定應信一切唯識。

####  (三) 釋諸妨難解唯識義
 ^39c25


##### ㊀釋違理

######  1 釋分別生難
若唯有識都無外緣，由何而生種種分別？ ^39c28

頌曰：
　　１８由一切種識，如是如是變，
　　以展轉力故，彼彼分別生。 ^39c29

論曰：「一切種識」謂本識中能生自果功能差別，
此生等流、異熟、士用、增上果故，名一切種，
除離繫者，非種生故，彼雖可證，而非種果，
要現起道，斷結得故，有展轉義，非此所說，此說能生分別種故。
此識為體，故立識名，種離本識無別性故。
「種識」二言，簡非種識；有識非種；種非識故。
又「種識」言，顯識中種，非持種識，後當說故。 ^40a3

此識中種餘緣助故，即便如是如是轉變，謂從生位轉至熟時。
顯變種多，重言「如是」。
謂一切種攝三熏習，共、不共等識種盡故。 ^40a10

「展轉力」者，謂八現識及彼相應相、見分等，彼皆互有相助力故。 ^40a13

即現識等，總名「分別」，虛妄分別為自性故，
「分別」類多，故言「彼彼」。 ^40a15

此頌意說：雖無外緣，由本識中有一切種轉變差別，
及以現行八種識等展轉力故，彼彼分別而亦得生，何假外緣方起分別？ ^40a16

諸淨法起應知亦然，淨種現行為緣生故。 ^40a19

所說種、現緣生分別，云何應知此緣生相？ ^40a20

緣且有四。
一、因緣：謂有為法親辦自果。 ^40a21

此體有二：一、種子；二、現行。
種子者，謂本識中善、染、無記、諸界、地等功能差別，
能引次後自類功能及起同時自類現果，此唯望彼是因緣性。
現行者，謂七轉識及彼相應所變相、見、
性、界、地等，除佛果善、極劣無記，餘熏本識生自類種，此唯望彼是因緣性。 ^40a22

第八心品無所熏故，非簡所依獨能熏故，
極微、圓故，不熏成種。
現行同類展轉相望皆非因緣，自種生故；
一切異類展轉相望亦非因緣，不親生故。 ^40a28

有說異類、同類現行展轉相望為因緣者，
應知假說，或隨轉門。
有唯說種是因緣性，彼依顯勝，非盡理說，聖說轉識與阿賴耶展轉相望為因緣故。 ^40b2

二、等無間緣，謂八現識及彼心所前聚於後自類無間，
等而開導，令彼定生。 ^40b6

多同類種俱時轉故，如不相應非此緣攝，由斯八識非互為緣。
心所與心雖恒俱轉，而相應故，和合似一，
不可施設離別殊異，故得互作等無間緣。
入無餘心最極微劣，無開導用，又無當起等無間法，故非此緣。
云何知然？論有誠說：若此識等無間，彼識等決定生，即說此是彼等無間緣故。 ^40b7

即依此義，應作是說：阿陀那識三界九地皆容互作等無間緣，
下、上，死、生相開導故，有漏無間有無漏生；
無漏定無生有漏者，鏡智起已必無、斷故，善與無記相望亦然。 ^40b14

此何界後引生無漏？ ^40b18

或從色界，或欲界後。
謂諸異生求佛果者，定色界後引生無漏，彼必生在淨居天上大自在宮得菩提故。 ^40b19

二乘迴趣大菩提者，定欲界後引生無漏，
迴趣留身唯欲界故，彼雖必往大自在宮方得成佛，而本願力所留生身是欲界故。 ^40b21

有義：色界亦有聲聞迴趣大乘願留身者，
既與教理俱不相違，是故聲聞第八無漏色界心後亦得現前。
然五淨居無迴趣者，經不說彼發大心故。 ^40b24

第七轉識三界九地亦容互作等無間緣，隨第八識生處繫故。
有漏、無漏容互相生，十地位中得相引故。
善與無記相望亦然，於無記中，染與不染亦相開導，
生空智果前、後位中得相引故。
此欲、色界有漏得與無漏相生，非無色界，地上菩薩不生彼故。 ^40b27

第六轉識三界九地有漏無漏、善不善等，
各容互作等無間緣，潤生位等更相引故，
初起無漏唯色界後，決擇分善唯色界故。 ^40c4

眼、耳、身識二界二地，鼻、舌兩識一界一地，
自類互作等無間緣，善等相望應知亦爾。 ^40c7

有義：五識有漏、無漏自類互作等無間緣，未成佛時容互起故。 ^40c9

有義：無漏有漏後起，非無漏後容起有漏。
無漏五識非佛無故；彼五色根定有漏故；
是異熟識相分攝故；有漏不共必俱同境根發無漏識，
理不相應故；此二於境明、昧異故。 ^40c10

三、所緣緣：謂若有法是帶己相心或相應所慮、所託。 ^40c14

此體有二：一、親；二、疎。
若與能緣體不相離，是見分等內所慮託，
應知彼是親所緣緣；若與能緣體雖相離，
為質能起內所慮託，應知彼是疎所緣緣。 ^40c16

親所緣緣能緣皆有，離內所慮託必不生故。
疎所緣緣能緣或有，離外所慮託亦得生故。 ^40c19

第八心品：有義：唯有親所緣緣，隨業因力任運變故。 ^40c21

有義：亦定有疎所緣緣，要仗他變質自方變故。 ^40c22

有義：二說俱不應理。
自、他身、土可互受用，他所變者為自質故。
自種於他無受用理，他變為此不應理故，
非諸有情種皆等故，應說此品疎所緣緣，
一切位中有、無不定。 ^40c23

第七心品未轉依位是俱生故，必仗外質，
故亦定有疎所緣緣；已轉依位此非定有，緣真如等無外質故。 ^40c27

第六心品行相猛利，於一切位能自在轉，
所仗外質或有、或無，疎所緣緣有、無不定。 ^41a1

前五心品未轉依位，麁、鈍、劣故，必仗外質，
故亦定有疎所緣緣；已轉依位此非定有，
緣過、未等，無外質故。 ^41a3

四、增上緣：謂若有法有勝勢用，能於餘法或順、或違。
雖前三緣亦是增上，而今第四除彼取餘，為顯諸緣差別相故。 ^41a5

此順、違用於四處轉：生、住、成、得四事別故。 ^41a8

然增上用隨事雖多，而勝顯者唯二十二，應知即是二十二根。 ^41a9

前五色根以本識等所變眼等淨色為性；
男女二根，身根所攝故，即以彼少分為性；
命根但依本識親種分位假立，非別有性；
意根總以八識為性；五受根如應，各自受為性；信等五根即以信等及善念等而為自性。 ^41a10

未知當知根，體位有三種：一、根本位，謂在見道，
除後剎那，無所未知可當知故。
二、加行位，謂煖、頂、忍、世第一法，近能引發根本位故。
三、資糧位，謂從為得諦現觀故，發起決定勝善法欲，
乃至未得順決擇分所有善根名資糧位，能遠資生根本位故。 ^41a15

於此三位，信等五根、意、喜、樂、捨為此根性，
加行等位於後勝法求證愁慼亦有憂根，
非正善根，故多不說。 ^41a21

前三無色有此根者，有勝見道傍修得故，
或二乘位迴趣大者，為證法空，地前亦起九地所攝生空無漏，
彼皆菩薩，此根攝故。 ^41a24

菩薩見道亦有此根，但說地前，以時促故。 ^41a27

始從見道最後剎那乃至金剛喻定，所有信等無漏九根皆是已知根性。
未離欲者，於上解脫求證愁慼，亦有憂根，
非正善根，故多不說。 ^41a28

諸無學位，無漏九根一切皆是具知根性。
有頂雖有遊觀無漏，而不明利，非後三根。 ^41b2

二十二根自性如是，諸餘門義，如論應知。
成唯識論卷第七
 ^41b4
