佛說無畏授所問大乘經卷上
translator:: 西天譯經三藏朝奉大夫試光祿卿傳法大師賜紫沙門臣施護等奉　詔譯
jing:: 
如是我聞：
一時世尊在舍衛國祇樹給孤獨園，與大苾芻眾千二百五十人俱，
皆是阿羅漢——諸漏已盡，無復煩惱，
心善解脫、慧善解脫，如大龍王，所作已辦，
棄諸重擔，隨得己利，盡諸有結，正智解脫，
諸心寂靜，皆到彼岸——唯一補特伽羅，所謂阿難。 ^66a28

復有五百大菩薩眾——悉得一切陀羅尼門及三摩地門，
皆是一生補處。 ^66b5

時舍衛城有一長者名無畏授，大富自在，
有大財寶，積諸受用，庫藏充滿，金、銀、瑠璃、
真珠、珊瑚、螺貝寶等皆悉具足，廣有車乘、
象、馬、牛、羊，復多眷屬、奴婢、僕從、執事人等及諸朋友。 ^66b6

一時，無畏授與五百長者而共集會，潛相謂言：「諸仁者！
遇佛出世斯為難事，人身難得，時難契會，於佛教中淨信極難。
捨家出家，成苾芻相，此亦為難，修行復難。
彼諸有情知恩念報而復甚難，但能少分施作尚不壞失，何況廣多？
又，諸有情若於如來教中能生淨信，信已復能依教修行，極為難事。
又諸有情若能莊嚴如來教法，復能解脫輪迴，極為難事。
是故，我等不應於聲聞乘及緣覺乘中趣求涅槃，應於無上大乘法中趣求涅槃。」 ^66b10

於是，眾會以如是事互言議已，咸悉發起廣大勝心，
皆言：「我今悉於無上大乘法中趣求涅槃，
不樂聲聞、緣覺之乘。」 ^66b20

時無畏授與五百長者俱共圍繞出舍衛城，詣世尊所。
到已，頭面禮世尊足，右繞七匝，退坐一面。 ^66b23

爾時，世尊知是事已，故謂無畏授等五百長者言：
「汝諸長者以何緣故來詣如來、應供、正等正覺所？」 ^66b26

時無畏授等五百長者悉從座起，偏袒一肩，
右膝著地，向佛合掌頂禮，白言：「世尊！
我等向者共會一處，潛相謂言：『遇佛出世斯為難事，
人身難得，時難契會，於佛教中淨信極難。
捨家出家，成苾芻相，此亦為難，修行復難。
彼諸有情知恩念報而復甚難，但能少分施作尚不壞失，何況廣多？
又，諸有情若於如來教中能生淨信，信已復能依教修行，極為難事。
又，諸有情若能莊嚴如來教法，復能解脫輪迴，極為難事。
我等今時不應於聲聞乘及緣覺乘中趣求涅槃，應於無上大乘法中趣求涅槃。』
世尊！我等以如是事互言議已，咸悉發起廣大勝心，
皆於無上大乘法中趣求涅槃，不樂聲聞、緣覺之乘。
我等乘此緣故，來詣如來、應供、正等正覺所。
世尊！諸菩薩摩訶薩欲證阿耨多羅三藐三菩提者，當云何住？
復云何學？云何修行？」 ^66b29

爾時，世尊讚無畏授等五百長者言：「善哉，善哉。
汝諸長者！甚善，甚善。
汝今能為安住阿耨多羅三藐三菩提故來詣如來、
應供、正等正覺所。
汝等諦聽，極善作意，今為汝說。」
時無畏授等五百長者受教而聽。 ^66c17

佛言：「諸長者！若菩薩摩訶薩欲證阿耨多羅三藐三菩提者，
如其所住，當如是學、如是修行。 ^66c22

「又，若菩薩摩訶薩欲證阿耨多羅三藐三菩提者，
應於一切有情起大悲心、普遍親近、廣為攝受、觀察施作。
而菩薩摩訶薩於自身命不應愛著，所有舍宅、
妻子、眷屬、飲食、衣服、乘馭、床座、珍寶、財穀、
香華、燈塗，乃至一切受用樂具，悉不應著。
何以故？多諸有情愛著身命故廣造罪業，
彼彼所作業成熟已，墮在惡趣、地獄中生。
若於一切有情起大悲心、於自身命不愛著故，即於一切善趣中生。
諸長者！是故菩薩摩訶薩欲證阿耨多羅三藐三菩提者，
於一切有情起大悲心、於自身命不生愛著，
所有舍宅、妻子、眷屬、飲食、衣服、乘馭、床座、
珍寶、財穀、香華、燈塗，乃至一切受用樂具，
悉不愛著已，然後自捨一切，廣行惠施不求果報，
安住戒行三相清淨，修諸忍辱堪能具足，一切有情於己所作不饒益事悉能忍伏。
被大精進堅固甲冑，若身、若命悉能棄捨，
安住寂靜，心一境性，遠離散亂。
勝慧決擇諸善法分，不起我人、眾生、壽者、
士夫、補特伽羅、意生等見，廣為一切作諸勝行，
為一切有情作意行施、為一切有情作意護戒、
為一切有情作意行忍、為一切有情作意發起堅固精進、
為一切有情作意安住諸勝定門、為一切有情作意修慧、為一切有情習學一切善巧方便。」 ^66c25

爾時，無畏授等五百長者俱白佛言：「世尊！
我等昔來於自身命皆生愛著，所有舍宅、
妻子、眷屬、飲食、衣服、乘馭、床座、珍寶、財穀、
香華、燈塗，乃至一切受用樂具，悉生愛著。
世尊！菩薩摩訶薩作何觀察，能於身命乃至一切受用樂具不生愛著？
願佛為說。」 ^67a21

爾時，世尊告無畏授等五百長者言：「菩薩摩訶薩以無數種相觀察於身。
何等無數？所謂：此身不實，緣法合集，如極微聚，
從頂至足次第破壞；彼九竅門及諸毛孔不淨流溢，
猶如蟻聚；蛇毒止中，蛇毒違害；如怨敵、
如猿猴，多所損惱；如極惡友，常起諍競；
身如聚沫，不可撮摩；又如水泡，旋有即壞；
又如陽焰，渴愛所生；又如芭蕉，中無堅實；
又如幻化，從虛妄起；又如王者，多種教令；
又如怨對，常來伺便；又如盜賊，無有信義；
又如殺者，極難調制；如惡知識，常不歡喜；
如破法者，隱沒慧命；又如邪朋，減失善法；
又如空聚，離於主宰；又如瓦器，終歸破壞；
如小便坑，不淨充滿；如大便處，常多滓穢；
又如食噉諸不淨鬼，及蛆蟲、狗等，樂臭穢中；
又如廣積穢物，遠聞其臭；如惡瘡疱難合其竅，
痛不可忍；又如毒箭，入身酸楚；如惡家主，
難為侍養；又如朽舍及如漏船，雖假修治，
旋歸散壞；又如坯器，難為固惜；又如惡友，
常假將護；如河岸樹，風所動搖；如大河流，
終歸死海；又如客舍，多種違惱；如無主舍，
無所攝屬；如巡警人，常專撿察；又如邊方，
多所侵嬈；如積沙處，漸當減下；如火蔓延；
如海難渡；如地難平；如蛇置篋，隨生損害；
又如嬰兒，常須存愛；又如破器，無所堪用；
如惡方處，常虞壞亂；如雜毒食，常當遠離；
如求丐人得種種物，得已旋棄；又如大車，負極重等。
唯，諸智者！於法覺了應如是知。
佛說無畏授所問大乘經卷上
 ^67a27
