
pin:: 十住毘婆沙論卷第三
author:: 聖者龍樹造
translator:: 後秦龜茲國三藏鳩摩羅什譯
釋願品之餘
復次——
　　願淨佛土故　滅除諸雜惡 ^31b24

殺生、偷盜、邪婬、妄語、兩舌、惡口、綺語、貪、
恚、邪命、飲酒等，有如是惡；名為不淨。 ^31b25

復次，國土中有地獄、畜生、餓鬼等諸惡道，名為不淨。 ^31b26

復次，眾生無信、懈怠、亂心、愚癡、諂曲、慳嫉、
忿恨重、邪見、慢、憍慢、大慢、我慢、邪慢、矯異、
自親、激動、抑揚、因利求利、貴於世樂、放逸自恣、
多欲、惡欲、邪貪、邪婬、不識父母、沙門、婆羅門、
不忍辱、破威儀、難與語、邪覺觀、貪欲、瞋恚、
睡眠、調戲、疑所覆蔽，名為不淨。 ^31b27

復次，惡鳥獸、多怨賊，無水漿、飢饉災疫，
人畏、非人畏，內反逆、外賊寇，若多雨、若亢旱、
諸衰惱、小劫盡諸苦惱等，名為不淨。 ^31c4

復次，眾生短命、惡色無力、多諸憂苦，少膽幹、
多疾病，少威力、少眷屬、惡眷屬、易壞眷屬，
小居家、儜劣、邪出家，名為不淨。 ^31c7

復次，僧佉、榆伽、憂樓迦王、那波羅他、毘佉那、
蓱莎王、那吉略仙人、象仙人、斷婬人、上弟子行者、
放羊者、大心者、忍辱者、喬曇摩、鳩蘭陀磨、
活人者、度人者、緣水者、婆羅沙伽那、頗羅墮闍、
著衣者、無衣者、韋索衣者、皮衣者、草衣者、
著下衣者、角鵄毛衣者、木皮衣者、三洗者、
隨順者、事梵王者、事究摩羅者、事毘舍闍者、
事金翅鳥者、事乾闥婆者、事閻羅王者、
事毘沙門王者、事密迹神者、事浮陀神者、
事龍者、裸形沙門、白衣沙門、染衣沙門、
末伽梨沙門、毘羅哆子者、迦旃延尼子者、
薩耆遮子者、持牛戒者、鹿戒者、狗戒者、
馬戒者、象戒者、乞戒者、究摩羅戒者、諸天戒者、
上戒者、婬欲戒者、淨潔戒者、火戒者、說色滅涅槃者、
說聲滅涅槃者、說香滅涅槃者、說味滅涅槃者、
說觸滅涅槃者、說覺觀滅涅槃者、說喜滅涅槃者、
說苦樂滅涅槃者、水衣為鬘者、水淨者、
食淨者、生淨者、執杵臼者、打石者、喜洗者、
浮沒者、空地住者、臥刺蕀者、世性者、大者、
我者、色等者、聲等者、香等者、味等者、觸等者、
地知者、水知者、火知者、風知者、虛空知者、
和合知者、變知者、眼知者、耳知者、鼻知者、
舌知者、身知者、意知者、神知者。
如是等在家、出家，種種邪見、邪行，名為不淨。 ^31c10

復次，其地高下，坑坎埠阜，榛叢刺蕀，多所妨閡；
塵土坌穢，泥潦臼陷，惡山巉巖，屈曲隈障；
重嶺隔塞，峻峭難上，鹹鹵乾燥，沙礫瓦石；
眾果少味，色香不具，藥草不良，勢力薄少；
少有妙色、聲、香、味、觸；園林樓閣、流水浴池、
小山土嶺、登緣遠望，娛樂之處，皆悉尠少；
郡縣聚落，不相接近，地多丘荒，人民希少；
多見無福、貧窮、下劣諸城；宰牧、大官、貴人、
諸賈、客主，巧匠、工師、學讀之人，亦復甚少；
衣服、臥具、醫藥，便身之具，甚為難得，雖得非妙。
名為不淨。 ^32a5

不淨略說有二種：一、以眾生因緣，二、以行業因緣。 ^32a15

眾生因緣者，眾生過惡故。
行業因緣者，諸行過惡故。 ^32a17

此二事上已說。
轉此二事，則有眾生功德，行業功德。 ^32a18

此二功德名為淨土，是淨國土，當知隨諸菩薩本願因緣。 ^32a19

諸菩薩能行種種大精進故，所願無量不可說盡，
是故今但略說，開示事端。 ^32a20

其餘諸事，應如是知。 ^32a22

略說淨土相，所謂：
菩薩善得阿耨多羅三藐三菩提，佛功德力，
法具足，聲聞具足，菩提樹具足，世界莊嚴，
眾生善利，可度者多，大眾集會，佛力具足。 ^32a23

善得菩提者，以十事莊嚴：一、離諸苦行，
二、無厭劣心，三、速疾得，四、無求外道師，
五、菩薩具足，六、無有魔怨，七、無諸留難，
八、諸天大會，九、希有事具足，十、時具足。 ^32a26

離諸苦行者：若菩薩為阿耨多羅三藐三菩提出家，
不行諸苦行，所謂：若四日、若六日、若八日、
若半月、若一月，乃至食一麻、一米、一果；
或但飲水，或但服氣。
不以如是苦行求道，安坐道場，而成佛道。 ^32b1

無厭劣心者：若菩薩少得厭離心，即時出家。 ^32b5

速疾得者：若菩薩出家已，即得阿耨多羅三藐三菩提。 ^32b6

不求外道師者：若菩薩出家已，時有外道大師有名稱者，
不往諮求：「汝等說何法？
論何事？以何為利？」
亦不於四方求索。 ^32b8

菩薩具足者：菩薩欲成佛道時，三千大千世界中諸菩薩，
及他方諸菩薩，各持供養，具來圍繞已。
待佛成道，放大光明，各共供養，從佛聞法，
皆是不退轉、一生補處。 ^32b10

無魔怨者：若菩薩垂成佛時，無有魔軍能來破者。 ^32b14

無諸留難者：菩薩垂成佛時，乃至無有毫釐煩惱來入其心。 ^32b15

諸大眾集會者：若菩薩垂成佛時，四天王諸天、
忉利諸天、夜摩天、兜率陀天、化樂天、他化自在天、
梵天乃至阿迦膩吒天；諸龍神、夜叉、乾闥婆、
阿修羅、迦樓羅、緊那羅、摩睺羅伽等一切諸神。
十方無量世界，各持第一上妙供養之具來供養菩薩，名為大眾集會。
又聲聞人言：十世界諸天盡來，名為諸天大會。 ^32b17

希有行具足者：若菩薩得佛時，地六種震動。
十方無量三千大千世界，諸魔王宮殿，
皆變壞、無色，光不復現。
無量須彌山皆悉動搖，無量大海皆悉振蕩，
一切世界出非時華、雨栴檀末香及諸天名華；諸希有事。 ^32b24

時具足者：時無疾疫、飢饉、刀兵、流離、逃迸。
雨澤隨時，無諸災橫。
諸國王等，如法治化，人民安樂，壽命延長。
無有怨賊、諸惡鳥獸、毒虫、鬼神惱害眾生。 ^32b29

佛功德力者，一切去、來、今佛威力、功德、
智慧、無量深法，等無差別，但隨諸佛本願因緣，
或有壽命無量；或有見者即得必定，聞名者亦得必定，
女人見者即成男子身，若聞名者亦轉女身；
或有聞名者即得往生；或有無量光明，
眾生遇者離諸障蓋；或以光明即入必定；或以光明滅一切苦惱。 ^32c3

無量壽命者：壽命無量劫，過諸算數——一劫、
百劫、千劫、萬劫、億劫、百千萬億那由他阿僧祇劫；
如是久住，為利益憐愍眾生故。
一切諸佛雖力能無量壽，以本願故，有久住世者，有不久住者。 ^32c10

見時得入必定者：有眾生見佛，即住阿耨多羅三藐三菩提、
阿惟越致地，何以故？
是諸眾生見佛身者心大歡喜、清淨悅樂，其心即攝得如是菩薩三昧。
以是三昧力通達諸法實相，能直入阿耨多羅三藐三菩提必定地。
是諸眾生長夜深心，種見佛入必定善根，
以大悲心為首善妙清淨，為通達一切佛法故，
為度一切眾生故，是善根成就時至，是故得值此佛。
又以諸佛本願因緣，二事和合故，此事得成。 ^32c14

聞佛名入必定者：佛有本願，若聞我名者即入必定；
如見佛，聞亦如是。 ^32c24

女人見得轉女形者：若有一心求轉女形，
深自厭患，有信解力，誓願男身。
如是女人，得見佛者，即轉女形。
若女人無有如是業因緣，又女身業未盡，不得值如是佛。 ^32c25

女人聞佛名轉女形者：此事因緣，如見佛中說。 ^32c29

聞佛名得往生者：若人信解力多，諸善根成就，
業障礙已盡，如是之人得聞佛名。
又是諸佛本願因緣，便得往生。 ^33a2

無量光明者：一切佛光明所炤，隨意遠近。
此說無量者，是其常光。 ^33a4

常光明，不可由旬里數以為限量。
遍滿東方若干百千萬億由旬，不可得量；
南西北方，四維上下亦復如是。
但知其無量，而莫知邊際。 ^33a6

遇光明得除諸蓋者：是諸佛本願力所致，
貪欲、瞋恚、睡眠、調悔、疑，除此障蓋，眾生遇光即能念佛；
念佛因緣故念法，念法故諸蓋得除。 ^33a9

光明觸身，苦惱皆滅者：若眾生墮地獄、
畜生、餓鬼、非人之中，多諸苦惱。
以佛本願、神通之力，光觸其身，即得離苦。 ^33a12

法具足者：一切諸佛法悉皆具足，無有具足、
不具足者，諸佛說法同故，法俱具足。
但以本願因緣故，差別不同，或有久住、不久住耳！
何謂法具足？法有略說、有廣說、有略廣說。
有具足聲聞乘、有具足辟支佛乘、有具足大乘。
以諸神通力守護，令不為外道所壞，不為諸魔所破，久住於世。 ^33a15

略說者：以少言辭，包含多義，利根之人，聞則開悟。 ^33a22

廣說者：於一事、一義種種因緣，為諸鈍根、
樂分別者，敷演解說。 ^33a23

若略廣說者：亦以一言，包舉廣義。
又亦種種，演散一義。 ^33a24

有具足聲聞乘、具足辟支佛乘、具足大乘者：此義後當說。 ^33a26

神力護法者：以佛神力護念是法，以諸佛印印之。 ^33a27

諸佛印者，所謂四大因，離四黑因。 ^33a28

不為外道所壞者：一切沙門、婆羅門、外道論師，
所有邪見說生、滅、味、患、出。
又覺一切善、說破壞因緣。 ^33a29

不為一切魔所壞者：諸佛有無量無邊功德，
智慧方便，神通力故；魔雖有力，而不能壞。
又諸菩薩力故，魔不能壞。 ^33b2

法久住者：若一劫，若減一劫。
若過數百劫、千劫、萬劫、十萬劫、百萬劫、
千萬劫、萬萬劫、無量千萬億那由他阿僧祇劫，乃至無量無邊劫。 ^33b5

聲聞具足者：一切諸佛悉皆具足聲聞僧，
但諸佛本願因緣故，有少、多差別。
何謂具足？所謂：如來聲聞眾，具足持戒、
禪定、智慧、解脫、解脫知見，同等清淨，悉是利根，
益諸菩薩，形色嚴淨。 ^33b8

具足持戒者：遠離殺生、偷盜、邪婬、妄語、
兩舌、惡口、綺語、飲酒、邪命等諸惡法。
又毘尼所制皆悉遠離，又能成就無漏戒故。 ^33b12

具足禪定者：四禪、四無量心、四無色定、
八解脫、八背捨、八勝處、十一切入等，及得無漏諸禪定故。 ^33b15

具足智慧者：成就四種智慧。 ^33b17

從多聞生、從思惟生、從修集生、從先世業因緣果報生。 ^33b18

具足解脫者：於一切煩惱得解脫，又於一切障閡得解脫。 ^33b19

具足解脫知見者：知名識其事，見名明了其事，於解脫中了了知見無疑。
又知名盡智；見名見四諦。 ^33b20

同等者：諸入須陀洹果，悉皆同等，乃至阿羅漢亦如是。 ^33b23

清淨者：成就三種清淨，身清淨、口清淨、意清淨。 ^33b24

利智者：但聞少語能廣解了通達義趣；
略能作廣廣能作略，義理微隱能令易解。 ^33b25

利益菩薩者：念諸菩薩乃至初發心者亦不輕慢，
深愛敬故，常開示善惡為說佛道方便因緣。 ^33b27

形色嚴淨者：身體姝美姿容具足，兼有相好見者歡喜。
如辟支佛，行來進止，坐臥寐寤，飲食澡浴，
著衣持鉢，威儀庠序無所闕少。
若人見者，心則清淨。 ^33b29

菩提樹具足者：所有大樹——娑羅樹、
多羅樹、提羅迦樹、多摩羅樹、婆求羅樹、
瞻蔔樹、阿輸迦樹、娑呵迦羅樹、分那摩樹、
那摩樹、那迦樹、尸利沙樹、涅劬陀樹、阿輸陀樹、
波勒叉樹、憂曇鉢羅樹等。
於此諸大樹中隨取一樹，在平地者，高廣具足；
根、莖、枝、葉滋潤茂盛，華色鮮明無有傷缺。
其樹舉高五十由旬，端直平澤，無有盤節；
皮膚細軟，色白鮮淨；無有刺閡，內不朽腐。
又不空中虫蝎傷齧。
其根深固連編相次。
其華嚴飾如鬘瓔珞。
枝葉蔚茂猶如圓蓋。
次第分布功殊人造。
其葉青鮮猶如寶色，枝無絞戾萎黃枯葉，無有虫蟻蚊蚋虻蟻。
其下清淨布諸金沙，種種光明周匝炤燿，
栴檀香水以灑其地，平坦柔軟清涼快樂，牛頭栴檀細末布上。
諸天常雨曼陀羅華，燒黑沈香芬馨流溢，
五色天繒參羅垂列，清風微動猗靡隨順，鳥獸遊側寂然無聲。
其樹左右天常雨華，眾妙雜色自然間錯，
垂以為瓔猶如龍身，身上往往懸以金色華貫，四面大枝垂寶羅網。
眾寶莊嚴猶紫金山，巍巍姝妙如帝釋幢。
斯由菩薩百千萬億阿僧祇劫，修集善行功德所致。
種種妙寶化為師子王，四師子頂上有 " resp=大寶床敷諸天繒。
四天王天、忉利諸天、夜摩天、兜率陀天、
化樂天、他化自在天、梵天乃至阿迦膩吒天，
乘琉璃、車#CB00006;、馬瑙、
大青寶、帝青寶、金剛、頗梨眾寶宮殿，其色無比光明遠炤，俱集寶樹圍繞供養。
又十方無量世界諸菩薩眾隨本所願備諸供具，雨眾寶物花香幡蓋種種伎樂等。
是名具足菩提樹。 ^33c4

世間莊嚴者：菩薩觀察十方清淨國土最上妙者而發大願：
我修集功德所得國土，復勝於此，第一無比。 ^34a4

眾生善利者：眾生端正，無諸疾患，無有老病，
壽無量阿僧祇劫，悉皆化生，身無眾穢，
具足三十二相，光明無量，煩惱微薄，易可化度。 ^34a7

可度具足者：一坐說法，恒河沙眾生同時得度，
自有餘佛演說法時度一人二人，是諸眾生宿種善根，結使微薄聞說即悟。 ^34a10

大眾集會者：有佛大會滿一由旬，或十由旬，
有百千萬億由旬，有滿三千大千世界。
此中大集會者：十方恒河沙世界以為大會；
又其會中但是福德之人，及諸天八部，
初地菩薩乃至十住悉共來會，唯除諸佛。 ^34a13

佛力具足者：諸佛所行四十不共法，是一一法所行處，一切無量無邊。 ^34a18

是第七願。
復次——
　　俱行於一事，願無有怨競。 ^34a19

若菩薩所作福德，若布施、持戒、忍辱、精進、
禪定、智慧；若諦、捨、滅、慧四功德處，若因諸大願，
求佛道時應作是願：「若有餘人同我行此六波羅蜜、
四功德處，求佛道者，願我以此福德因緣，
不於餘人而生怨競，何以故？
同行一事。」諸有智者說有怨相，世間亦復現有此事。
除此過故，發是大願。 ^34a21

是第八願。 ^34a27

復次——
　　願行菩薩道，轉不退轉輪，
　　令除諸煩惱，得入信清淨。 ^34a28

輪者，法輪。
不退轉者，無人能壞。
菩薩應如是發願：「我當如說行道，必轉不退法輪，轉此法輪除諸眾生三毒煩惱。
轉捨生死入佛法眾，苦、集、滅、道中使得清淨。」 ^34b2

是第九願。 ^34b5

復次——
　　願一切世界，皆示成菩提。 ^34b6

隨諸世界應有佛事處，盡於其中示得阿耨多羅三藐三菩提，
安樂一切眾生故，滅度一切眾生故，以阿耨多羅三藐三菩提大故獨說；
其餘入胎、出胎、生長在家、出家受戒苦行、
降伏魔眾、梵王勸請、及轉法輪，大眾集會廣度眾生，現大神力示大滅度。
如此諸事悉皆如是應作。 ^34b8

是知有如是無量力，能利無量無邊眾生，不應但於一國示成佛道。 ^34b14

有人言：「於一佛國所有四天下，諸閻浮提是一佛土，過此已外唯佛能知。」
而實不爾。 ^34b16

是第十願。
復次——
　　如是諸菩薩，十大願為首，
　　廣大如虛空，盡於未來際；
　　及餘無量願，亦各分別說。 ^34b18

願名：心所貪樂，求欲必成。
十者：有十種門。 ^34b22

廣大如虛空者：願所緣方，如所有虛空處；願亦如是。 ^34b23

盡未來際者：願時所住，盡一切眾生未來生死際。 ^34b24

有人言：阿耨多羅三藐三菩提是未來世生死際，若諸佛入無餘涅槃是生死後際。
菩薩志願無盡，而實成佛則止，一切十方世界諸大菩薩，皆有是願。 ^34b25

餘無量願者：諸菩薩成就無量、希有功德故，
諸所有願，不可盡說。 ^34b28

復次——
　　菩薩發如是，十大願究竟。 ^34c1

是十大願，有十究竟事。
何等為十？
答曰：
　　眾生性、世性，虛空性、法性，
　　涅槃、佛生性，諸佛智性竟，
　　一切心所緣，諸佛行處智，
　　世間法智轉，是名十究竟。 ^34c3

初、眾生性竟，二、世間性竟，三、虛空性竟，
四、法性性竟，五、涅槃性竟，六、佛生性竟，
七、諸佛智性竟，八、一切心所緣竟，九、諸佛行處智竟，
十、世間法智轉竟；是名十究竟。 ^34c8

問曰：
汝言「竟」，何者為「竟」？
此義應分別。 ^34c11

答曰：
　　眾生性若竟，我願亦復竟；
　　如眾生等竟，如是諸願竟。
　　竟義名無竟，我善根無竟。 ^34c12

眾生性竟者：若眾生都盡滅，我願便應息；
隨世間性盡、虛空性盡、諸法性盡、涅槃性盡、
諸佛生性盡、諸佛智性盡、一切眾生心所緣性盡、
入佛法智性盡、世間轉、法轉、智轉盡，我此十願爾乃盡息；
但是眾生性等十事實不盡，我是福德善根亦不盡、不息。 ^34c16

不息義者：無量、無邊、不可思議，過諸算數名為不息。 ^34c21

如此三千大千世界、十方無量、無邊過諸算數故，名為世間無邊。 ^34c22

是諸世界中，三界六趣眾生無邊故，名為眾生性無邊。 ^34c24

是一切世界中，內外二種虛空性無邊故，名為虛空性無邊。 ^34c25

是諸世界中，欲、色、無色，無漏性所攝有為法無邊故，名為法性無邊。 ^34c26

若一切眾生滅度，涅槃性不增不減，是故涅槃性無邊。 ^34c28

若過去十方諸佛無量、無邊，今現在十方諸佛亦無量、
無邊，未來十方世界諸佛亦無量、無邊。
是故佛生性無邊。 ^34c29

諸佛智無量、不可稱、不可量，無等、無等等、
無對、無比故；諸佛智性亦無量、無邊，如佛告阿難：
「是聲聞人、諸佛智無量。」
是故諸佛智性無量、無邊。 ^35a3

於過去世一一眾生無量、無邊心，是諸心皆有緣生，
未來世亦如是，現在世一切眾生心亦無量、
無邊皆有緣生；是故心所緣亦無量、無邊。 ^35a6

諸佛力略說有四十不共法。
是四十不共法，一一法行處無量、無邊。 ^35a9

行處無量、無邊故，智亦無量、無邊，是故說佛行處智無量、無邊。 ^35a11

世間轉、法轉、智轉者：轉名「以此法，有所轉。」 ^35a12

世間者：世間有二種：國土世間、眾生世間。
此中說眾生世間。
諸佛及諸菩薩，以無量、無邊方便力引導眾生。 ^35a13

法轉者：以無量、無邊善根福德，攝取諸佛法。 ^35a16

智轉者：無量諸善法、六波羅蜜、十地等攝取佛智，是故智轉無邊。 ^35a17

此三同轉故，合為一願。 ^35a18

是菩薩一一願牢堅故，成是十無盡願。 ^35a19

方如虛空，時如未來際。
如是以略說、廣說，解是十願究竟。
pin:: 
#  6 發菩提心品
發菩提心品第六 ^35a20

問曰：
初發心是諸願根本，云何為初發心？
答曰：
　　初發菩提心，或三四因緣。 ^35a23

眾生初發菩提心，或以三因緣，或以四因緣，
如是和合有七因緣，發阿耨多羅三藐三菩提心。 ^35a26

問曰：
何等為七？
答曰：
　　一者諸如來，令發菩提心；
　　二見法欲壞，守護故發心；
　　三於眾生中，大悲而發心；
　　四或有菩薩，教發菩提心；
　　五見菩薩行，亦隨而發心；
　　或因布施已，而發菩提心；
　　或見佛身相，歡喜而發心；
　　以是七因緣，而發菩提心。 ^35a28

佛令發心者：佛以佛眼觀眾生，知其善根淳熟，堪任能得阿耨多羅三藐三菩提。
如是人者，佛教令發心，作是言：「善男子來！
今可發心當度苦惱眾生。」 ^35b8

或復有人生在惡世，見法欲壞，為守護故，
發心作是念：「咄哉！
從無量無邊百千萬億阿僧祇劫來，唯有一人，
二處行，出三界，四聖諦大導師，知五種法藏，
脫於六道，有七種正法大寶，深行八解脫，
以九部經教化，有十大力，說十一種功德，
善轉十二因緣相續，說十三助聖道法，
有十四覺意大寶，除十五種貪欲，并得十六心無礙解脫，
出十六地獄眾生，及身十七具足，十八不共法，
善分別十九住果人，善知分別學人、阿羅漢、
辟支佛、諸佛，二十根是。」 ^35b11

大悲心者：是大將主、大眾主、大醫王、大導師、
大船師，久乃得是法；行難行苦行，乃得是法。
而今欲壞，我當發阿耨多羅三藐三菩提心，
厚種善根得成佛道，令法久住無數阿僧祇劫。
又行菩薩道時，護持無量諸佛法故勤行精進。 ^35b21

或復有人見眾生苦惱可愍，無救、無歸，
無所依止，流轉生死險難惡道。
有大怨賊諸惡虫獸，生死恐怖諸惡鬼等。
常有憂悲苦惱刺蕀，恩愛別離怨會深坑。
喜樂之水甚為難得，大寒大熱獨行其中。
曠絕無蔭，難得度脫，眾生於中多諸怖畏，無有救護將導之者。
見如是眾生，入此生死險惡道中，受諸苦惱，
以大悲故發阿耨多羅三藐三菩提心，
作是言：「我當為無救作救、無歸作歸、無依作依。
我得度已當度眾生，我得脫已當脫眾生，我得安已當安眾生。」 ^35b27

復有人但從人聞，以信樂心等發無上道心，
作是念：「我當修善法不斷絕故，或墮必定得無生法忍。
集諸福德善根淳熟故，或值諸佛或值大菩薩，
能知眾生諸根利鈍，深心本末，性欲差別，
善知方便，為般若波羅蜜所護，能作佛事者知我發願，善根成熟故令住必定。
若無生法忍，是諸菩薩在第七、第八、第九、
第十地，如佛善知眾生心力，教令發心；不以但有信樂力等教令發心。」 ^35c9

復有人見餘菩薩行道，修諸善根，大悲所護，
具足方便，教化眾生。
不惜身命，多所利益。
廣博多聞，世間奇特人中標勝。
疲苦眾生為作蔭覆。
安住布施、持戒、忍辱、精進、禪定、智慧，慚愧、
質直、柔軟、調和。其心清淨深樂善法，見如是人而作是念：
「是人所行我亦應行，所修願行我亦應修；
我為得是法故，當發是願。」
作是念已，發無上道心。 ^35c18

復有人行大布施，施佛及僧；或但施佛以飲食、衣服等。
是人因是布施，念過去諸菩薩能行施者，
韋藍摩、韋首多羅、薩婆檀、尸毘王等，即發菩提心：
「以此施福，迴向阿耨多羅三藐三菩提。」 ^35c25

復有人若見若聞佛三十二相——足下平、
手足輪、指網縵、手足柔軟、七處滿、纖長指、
足跟廣、身#CB00166;直、足趺高平、
毛上旋、伊泥 #CB00567;、
臂長過膝、陰馬藏、身金色、皮軟薄、一一孔一毛生、
眉間白毫、上身如師子、肩圓大、腋下滿、
得知妙味、身方如尼拘樓陀樹、頂有肉髻、
廣長舌、梵音聲、師子頰、四十齒、齊白、密緻、
眼睛紺青色、#CB00263;如牛王等相，
心則歡喜作是念：「我亦當得如是相，如是相人所得諸法我亦當得，
即發阿耨多羅三藐三菩提心。」 ^36a1

以是七因緣發菩提心。 ^36a10

問曰：
汝說七因緣發菩提心為皆當成？
有成、有不成？ ^36a11

答曰：
是不必盡成，或有成、有不成。 ^36a12

問曰：
若爾者應解說。
答曰：
　　於七發心中，佛教令發心，
　　護法故發心，憐愍故發心。
　　如是三心者，必定得成就；
　　其餘四心者，不必皆成就。 ^36a13

是七心中，佛觀其根本，教令發心必得成，以不空言故。 ^36a18

若為尊重佛法為欲守護，若於眾生有大悲心，
如是三心必得成就；根本深故！ ^36a19

餘菩薩教令發心、見菩薩所行發心、因大布施發心、
若見若聞佛相發心，是四心多不成，或有成者；根本微弱故。
十住毘婆沙論卷第三
 ^36a21
